**พฤติกรรมการถวายอาหารแด่พระสงฆ์ของผู้สูงวัยในจังหวัดศรีสะเกษ**

**Food Offering to Monks Behavior of the Elderly Living in Sisaket Province of Thailand**

เตชภณ ทองเติม1\* จีรนันท์ แก้วมา2 ศุภฤกษ์ รักชาติ3 และนเรนทร์ฤทธิ์ ชิ้นฟัก4

สาขาวิชาวิทยาศาสตร์การกีฬา คณะศิลปศาสตร์และวิทยาศาสตร์ มหาวิทยาลัยราชภัฏศรีสะเกษ1

วิทยาลัยนวัตกรรมและการจัดการ มหาวิทยาลัยราชภัฏสงขลา2

วิทยาลัยโพธิวิชชาลัย มหาวิทยาลัยศรีนครินทรวิโรฒ3

State Key Laboratory of Estuarine and Coastal Research,

East China Normal University, Shanghai, China4

\*Corresponding author e-mail address: jojoe\_spsc\_chula@hotmail.com

**บทคัดย่อ**

การวิจัยครั้งนี้มีวัตถุประสงค์เพื่อศึกษาพฤติกรรมการถวายอาหารแด่พระสงฆ์ของผู้สูงวัยในจังหวัด ศรีสะเกษตัวอย่างเป็นผู้สูงวัยที่มีอายุตั้งแต่ 60 ปีขึ้นไป ในจังหวัดศรีสะเกษ จำนวน 400 คน อายุเฉลี่ย 69.5±7.2 ปี ได้มาจากการสุ่มตัวอย่างแบบง่ายและสุ่มแบบบังเอิญ เครื่องมือที่ใช้ในการเก็บรวบรวมข้อมูลเป็นแบบสอบถามที่คณะผู้วิจัยพัฒนาขึ้น วิเคราะห์ข้อมูลโดยใช้ร้อยละ ค่าเฉลี่ย และส่วนเบี่ยงเบนมาตรฐาน (standard deviation) ผลการวิจัยพบว่า ผู้สูงวัยในจังหวัดศรีสะเกษนิยมประกอบอาหารเองเพื่อนำไปถวายแด่พระสงฆ์ (ปฏิบัติบ่อยครั้งขึ้นไป ร้อยละ 78.1) ซึ่งในการประกอบอาหารเพื่อนำไปถวายแด่พระสงฆ์นั้น ผู้สูงวัยมักจะคำนึงถึงคุณค่าของสารอาหารที่ร่างกายของพระสงฆ์จะได้รับด้วย (ปฏิบัติบ่อยครั้งขึ้นไป ร้อยละ 75.8) สำหรับในวันสำคัญทางพระพุทธศาสนา/วันเกิด/วันทำบุญแก่ญาติผู้ล่วงลับ ผู้สูงวัยจะนิยมถวายอาหารในปริมาณที่มากกว่าวันปกติ (ปฏิบัติบ่อยครั้งขึ้นไป ร้อยละ 74.0) และอาหารที่ถวายในวันสำคัญที่กล่าวมานั้นมักจะเลือกประเภทอาหารที่ดีมีคุณภาพ (ปฏิบัติบ่อยครั้งขึ้นไป ร้อยละ 75.5) อย่างไรก็ตามแม้ผู้สูงวัยในจังหวัดศรีสะเกษจะนิยมประกอบอาหารเองเพื่อนำไปถวายพระสงฆ์ แต่ด้วยยุคสมัยที่เปลี่ยนไปพฤติกรรมสมัยใหม่ก็เกิดขึ้นกับกลุ่มผู้สูงวัย เช่น ผู้สูงวัยในจังหวัดศรีสะเกษส่วนใหญ่มักเลือกประเภทอาหารตามความสะดวกเป็นหลัก (ปฏิบัติบ่อยครั้งขึ้นไป ร้อยละ 76.8) และยังพบว่าผู้สูงวัยมีแนวโน้มซื้ออาหารที่ปรุงสุกแล้วจากร้านค้าหรือตลาดไปถวายแด่พระสงฆ์เพิ่มสูงขึ้นด้วยเช่นกัน (ปฏิบัติบ่อยครั้งขึ้นไป ร้อยละ 44.0)

**คำสำคัญ**: การถวายอาหาร พระสงฆ์ ผู้สูงวัย จังหวัดศรีสะเกษ

**Abstract**

The aim of this research to study the food offering to monks behavior of the elderly living in Sisaket province, Thailand. A total of 400 elderlies who were 60 years old or above, with an average of 69.5 ± 7.2 years old. Samples were selected by using simple random and accidental samplings. The developed questionnaires were used. Data analysis was accomplished by using the percentage mean and standard deviation values. The result found that 78.1% of elderlies cooking by themselves for monks and awareness of the nutrition fact (75.8%). For the special day such as the Buddhist holidays, birthday, and funeral day, elderlies love to give more food to monks (74.0 %) and they have selected the good quality of food for monks (75.5%). However, even the elderly in Sisaket province had appreciated to cooking for monks. At present, the behaviors of the elderly were changed. They have selected the food depending on their convenience (75.5%) and the elderlies had a trend to buy food from the market and restaurant increasing (44.0%)

**Keywords**: Food Offering, Monk, Elderly, Sisaket Province.

**บทนำ**

พระสงฆ์เป็นเพศบรรพชิต มีบทบาทสำคัญอย่างยิ่งในการสืบทอดและเผยแผ่พระพุทธศาสนาศาสนา ตลอดจนเป็นที่ยึดเหนี่ยวจิตใจของเหล่าพุทธศาสนิกชน ซึ่งต้องปฏิบัติตามกฎและพระวินัยของสงฆ์ที่แตกต่างจากเพศคฤหัสถ์อย่างเคร่งครัด การฉันอาหารของพระสงฆ์จัดเป็นหนึ่งในแนวทางการปฏิบัติที่แตกต่างกับฆราวาส กล่าวคือ ตามบัญญัติพระสงฆ์สามารถฉันอาหารได้เพียงสองมื้อ (มื้อเช้าและเที่ยง/ฉันเพล) นอกจากนี้ พระสงฆ์ยังไม่สามารถเลือกซื้ออาหารเพื่อฉันเองได้ จึงต้องรับการถวายจากฆราวาสเท่านั้น ในปัจจุบันพบว่า พุทธศาสนิกชนส่วนใหญ่นิยมซื้ออาหารสำเร็จรูปถวายแด่พระสงฆ์ ซึ่งอาหารดังกล่าวมีปริมาณคาร์โบไฮเดรตค่อนข้างสูงและมีปริมาณโปรตีนต่ำ (อลงกรณ์ สุขเรืองกูล และคณะ, 2560 ; พระกิตติญาณเมธี และคณะ, 2561) และจากการทบวรรณและงานวิจัยที่เกี่ยวข้องพบว่า ปัจจุบันพระสงฆ์ในประเทศไทยกำลังประสบกับปัญหาด้านสุขภาพเป็นจำนวนมากเช่นเดียวกับบุคคลทั่วไป (จงจิตร อังคทะวานิช และคณะ, 2559; พระกิตติญาณเมธี และคณะ, 2561) ซึ่งพบได้ทั้งโรคเรื้อรัง (พระครูสุวิธานพัฒนบัณฑิต และคณะ, 2558) และโรคไม่ติดต่อเรื้อรัง (วัชรินทร์ ออละออ, 2557) อาทิ โรคอ้วน โรคเบาหวาน โรคความดันโลหิตสูง โรคหลอดเลือดและหัวใจ (ศนิกานต์ ศรีมณี และคณะ, 2556; พระครูสุวิธานพัฒนบัณฑิต และคณะ, 2558) โดยโรคเหล่านี้มีแนวโน้มที่จะพบสูงขึ้น ทั้งนี้โรคความดันโลหิตสูงและโรคเบาหวาน ถือเป็นโรคที่พบได้บ่อยในกลุ่มพระสงฆ์สูงวัยอีกด้วย ซึ่งโรคไม่ติดต่อเรื้อรังดังกล่าวมีสาเหตุมาจากการฉันภัตตาหารที่ไม่เหมาะสมของพระสงฆ์ (พระกิตติญาณเมธี และคณะ, 2561) ดังนั้นจะเห็นได้ว่า การฉันภัตตาหารจึงจัดเป็นประเด็นที่สำคัญต่อการครอง สมณเพศในกลุ่มพระสงฆ์ ซึ่งการถวายภัตตาหารแด่พระสงฆ์ของพุทธศาสนิกชนจึงจำเป็นต้องคำนึงถึงคุณค่าทางโภชนาการและประโยชน์ต่อสุขภาพของพระสงฆ์ ในขณะเดียวกันพระสงฆ์ควรได้รับการแนะนำ ให้ความรู้และดูแลในด้านการบริโภคภัตตาหารเป็นพิเศษ ตลอดจนปรับเปลี่ยนพฤติกรรมด้านการฉันภัตตาหารให้เหมาะสมควบคู่ไปกับการปรับเปลี่ยนพฤติกรรมในการถวายภัตตาหารของพุทธศาสนิกชน ทั้งนี้เพื่อให้พระสงฆ์สามารถปฏิบัติหน้าที่ทางพุทธศาสนาได้อย่างเต็มประสิทธิภาพและเป็นที่ยึดเหนี่ยวจิตใจของพุทธศาสนิกชนสืบไป

จังหวัดศรีสะเกษ เป็นจังหวัดหนึ่งในประเทศไทยที่มีประชาชนส่วนใหญ่นับถือศาสนาพุทธ (ร้อยละ 99.33) และเป็นจังหวัดที่มีจำนวนวัดและพระสงฆ์มากเป็นลำดับต้น ๆ ของประเทศ กล่าวคือมีวัด จำนวน 1,335 วัด แยกเป็นสังกัดมหานิกาย 1,219 วัด และสังกัดธรรมยุต 116 วัด (สำนักงานพระพุทธศาสนา จังหวัดศรีสะเกษ, 2561) และมีจำนวนพระสงฆ์ ในปี พ.ศ. 2550-2553 จำนวน 8,161 รูป, 8,161 รูป, 9162 รูป และ 9,948 รูป ตามลำดับ โดยในปี พ.ศ. 2550 - 2552 ถือได้ว่าจังหวัดศรีสะเกษมีจำนวนพระสงฆ์มากเป็นลำดับที่ 3 ของประเทศ รองจากกรุงเทพมหานครและจังหวัดนครราชสีมา ต่อมาในปี พ.ศ. 2553 จังหวัดศรีสะเกษมีจำนวนพระสงฆ์มากเป็นลำดับที่ 4 ของประเทศ รองจากกรุงเทพมหานคร จังหวัดนครราชสีมา และจังหวัดสุพรรณบุรี ตามลำดับ (สำนักงานพระพุทธศาสนา, 2557) และในปี พ.ศ. 2562 จังหวัดศรีสะเกษ มีพระสงฆ์ จำนวน 9,451 รูป (สำนักงานพระพุทธศาสนา จังหวัดศรีสะเกษ, 2562) ซึ่งจากข้อมูลทางสถิติข้างต้นถือได้ว่า จังหวัดศรีสะเกษมีจำนวนพระสงฆ์ค่อนข้างคงที่และค่อนข้างมากเมื่อเทียบกับจังหวัดอื่น ๆ ในประเทศไทย

สรุปได้ว่าพฤติกรรมการถวายอาหารของประชาชนเป็นปัจจัยที่สำคัญอย่างหนึ่งในการส่งเสริมสุขภาพพระสงฆ์ ซึ่งเมื่อพิจารณาถึงปัจจัยที่มีผลต่อพฤติกรรมตักบาตรหรือถวายแด่พระสงฆ์ พบว่า ปัจจัยด้านการรับรู้ประโยชน์ของอาหารที่ตักบาตรหรือถวายแด่พระสงฆ์ของประชาชน ทัศนคติต่อการทำบุญ ระดับการศึกษาของประชาชน และอายุของประชาชน ล้วนมีความสัมพันธ์ทางบวกกับพฤติกรรมการถวายอาหาร (ศนิกานต์ ศรีมณี, 2561) ดังนั้นในการศึกษาครั้งนี้คณะผู้วิจัยจึงมีความสนใจที่จะศึกษาในประเด็นเรื่อง “พฤติกรรมการถวายอาหารแด่พระสงฆ์ของผู้สูงวัยในจังหวัดศรีสะเกษ” โดยสาเหตุที่ศึกษาเฉพาะกลุ่มผู้สูงอายุ หรือ Generation B (baby boomer generation) นั้น เนื่องมาจากบุคคลกลุ่มนี้เป็นกลุ่มบุคคลที่มีความใกล้ชิดพระพุทธศาสนา และยังยึดถือขนบธรรมเนียม ประเพณีของไทยมากกว่ากลุ่มอื่น ๆ (นิตยา เพ็ญศิรินภา, 2553) ทั้งนี้เพื่อให้ได้ข้อมูลองค์ความรู้พื้นฐานสำหรับใช้ในส่งเสริมสุขภาพพระสงฆ์ในพื้นที่จังหวัดศรีสะเกษต่อไป

**วัตถุประสงค์ของการวิจัย**

เพื่อศึกษาพฤติกรรมการถวายอาหารแด่พระสงฆ์ของผู้สูงวัยในจังหวัดศรีสะเกษ

**วิธีดำเนินการวิจัย**

บทความวิจัยนี้เป็นส่วนหนึ่งของการวิจัยเรื่อง “ปัจจัยที่มีผลต่อพฤติกรรมการถวายอาหารแด่พระสงฆ์ : กรณีศึกษาจังหวัดศรีสะเกษ” โดยเป็นการศึกษาเชิงพรรณนา ณ จุดเวลาใดเวลาหนึ่ง (cross sectional descriptive study) ซึ่งผ่านการรับรองจริยธรรมการวิจัยในมนุษย์จาก คณะศิลปศาสตร์และวิทยาศาสตร์ มหาวิทยาลัยราชภัฏศรีสะเกษ เลขที่โครงการวิจัย 032/2562 โดยมีวิธีการดำเนินการวิจัย ดังนี้

**ประชากร :**

ประชากร คือ ประชาชนชายและหญิงในจังหวัดศรีสะเกษที่มีอายุตั้งแต่ 60 ปีขึ้นไป ในปี พ.ศ. 2562

**ตัวอย่าง :**

ตัวอย่าง คือ ประชาชนชายและหญิง ที่มีอายุตั้งแต่ 60 ปีขึ้นไป และอาศัยอยู่ในพื้นที่จังหวัดศรีสะเกษ ในปี พ.ศ. 2562 กำหนดขนาดตัวอย่างโดยใช้ตารางสำเร็จรูปของ ทาโร ยามาเน่ (Yamane, 1973) ที่ระดับความเชื่อมั่น 95% และความคลาดเคลื่อน ±5 ซึ่งพบว่าต้องใช้ขนาดตัวอย่างที่น้อยที่สุด คือ 400 คน โดยคณะผู้วิจัยได้ทำการคัดเลือกตัวอย่าง (sampling) ผู้สูงวัยเพื่อเข้าร่วมโครงการวิจัย ดังนี้

1. ทำการสุ่มระดับอำเภอ โดยกำหนดแบบแผนการสุ่มระดับอำเภอไว้ คือ สุ่มจำนวนอำเภอของจังหวัดศรีสะเกษซึ่งมีทั้งหมด 22 อำเภอ ด้วยวิธีการสุ่มแบบง่าย (simple random sampling) ได้จำนวนอำเภอ ทั้งหมด 10 อำเภอ ได้แก่ อำเภอขุขันธ์ อำเภอขุนหาญ อำเภอน้ำเกลี้ยง อำเภอโพธิ์ศรีสุวรรณ อำเภอพยุห์ อำเภอไพรบึง อำเภอเมืองศรีสะเกษ อำเภอยางชุมน้อย อำเภอวังหิน และอำเภอห้วยทับทัน

2. ทำการสุ่มระดับตำบล โดยกำหนดแบบแผนการสุ่มระดับตำบลไว้ดังนี้ คือ 1 อำเภอ สุ่มมาอำเภอละ 2 ตำบล ได้ตำบลที่ใช้เป็นพื้นที่วิจัยทั้งหมด 20 ตำบล

3. ทำการสุ่มหมู่บ้าน โดยกำหนดแบบแผนการสุ่มระดับหมู่บ้านไว้ดังนี้ คือ 1 ตำบล สุ่มมาตำบลละ 1 หมู่บ้าน ได้หมู่บ้านที่ใช้เป็นพื้นที่วิจัยทั้งหมด 20 หมู่บ้าน

4. ทำการเทียบอัตราส่วน จำนวนหมู่บ้าน (20 หมู่บ้าน) กับ จำนวนขนาดตัวอย่างที่ได้จากตารางสำเร็จรูป (400 คน) จะได้จำนวนตัวอย่างที่ควรเก็บข้อมูลในแต่ละหมู่บ้าน หมู่บ้านละ 20 ตัวอย่าง รวมตัวอย่างเท่ากับ 400 ตัวอย่าง

5. ทำการคัดเลือกตัวอย่างในแต่ละหมู่บ้านโดยใช้วิธีการสุ่มแบบบังเอิญ (accidental sampling) จำนวนหมู่บ้านละ 20 ตัวอย่าง โดยคณะผู้วิจัยมีเกณฑ์คัดเข้า และเกณฑ์คัดออก ดังนี้

**เกณฑ์ในการเลือกตัวอย่างเข้ามาศึกษา (inclusion criteria)**

- เป็นประชาชนเพศชายและหญิง ที่มีอายุตั้งแต่ 60 ปีขึ้นไป อาศัยอยู่ในหมู่บ้านที่ได้รับการสุ่มเป็นพื้นที่การวิจัยในปี พ.ศ. 2562

- ตัวอย่างเข้าใจภาษาไทยเป็นอย่างดี

- ตัวอย่างยินดีเข้าร่วมโครงการวิจัย

**เกณฑ์ในการคัดตัวอย่างออกจากการศึกษา (exclusion criteria)**

- ตัวอย่างไม่ยินดีเข้าร่วมโครงการวิจัย

- ตัวอย่างอยู่ในสภาพต่อไปนี้ คือ หมดสติ หรือ เกือบหมดสติ พูดไม่ได้ พูดไม่รู้เรื่อง วุ่นวาย สับสน ใส่ท่อหายใจ หรือใส่หลอดคอ จนไม่สามารถตอบแบบสอบถามได้

- ตัวอย่างให้ข้อมูล แต่ไม่ประสงค์เปิดเผยข้อมูล

**เครื่องมือที่ใช้ในการวิจัย :**

เครื่องมือที่ใช้ในการวิจัยครั้งนี้คือ แบบสอบถาม (questionnaire) ที่คณะผู้วิจัยสร้างขึ้น ผ่านการหาความตรงเชิงเนื้อหา (content validity) ของแบบสอบถามทั้งฉบับ โดยการนำแบบสอบถามที่พัฒนาขึ้นไปให้ผู้ทรงคุณวุฒิ จำนวน 3 ท่าน ตรวจสอบรายละเอียดของข้อคำถาม และพิจารณาเนื้อหาว่ามีความถูกต้องเหมาะสมหรือไม่ แล้วนำมาปรับปรุงแก้ไข โดยได้ค่าดัชนีความสอดคล้อง เท่ากับ 0.72 จากนั้นนำแบบสอบถามไปทดลองใช้กับกลุ่มตัวอย่างผู้สูงวัยในเขตอำเภอกุดข้าวปุ้น จังหวัดอุบลราชธานี จำนวน 30 คน แล้วนำมาวิเคราะห์หาความเชื่อมั่นโดยการทดสอบค่าสัมประสิทธิ์ความเชื่อมั่น ซึ่งใช้การหาค่าสัมประสิทธิ์แอลฟา (alpha coefficient) ตามวิธีการของครอนบัค (Cronbach, 1990) ได้ค่าได้ค่าสัมประสิทธิ์อัลฟ่า เท่ากับ 0.76

**การเก็บรวบรวมข้อมูล :**

คณะผู้วิจัยได้ดำเนินการจัดเก็บและรวบรวมข้อมูลอย่างเป็นขั้นตอน โดยเริ่มจากการเตรียมแบบสอบถาม อบรมผู้ช่วยเก็บข้อมูล ดำเนินการเก็บรวบรวมข้อมูลตามวัน/เวลาที่กำหนด ลงรหัสข้อมูล และวิเคราะห์ข้อมูล ซึ่งคณะผู้วิจัยและผู้ช่วยวิจัยได้ดำเนินการเองทุกขั้นตอนตลอดการจัดเก็บข้อมูล ซึ่งมีขั้นตอนการปฏิบัติ ดังนี้

1) ขอความร่วมมือกับนากยกองค์การบริหารส่วนตำบล ในตำบลที่ได้รับการสุ่มให้เป็นพื้นที่เป้าหมายเพื่อขอข้อมูลพื้นฐาน และเพื่อช่วยประชาสัมพันธ์โครงการวิจัยในครั้งนี้

2) คณะผู้วิจัยประสานงานกับหน่วยงานที่เกี่ยวข้อง

3) คณะผู้วิจัยร่วมกับผู้ช่วยวิจัยดำเนินการเก็บข้อมูลภาคสนาม ระหว่างวันที่ 1 พฤศจิกายน พ.ศ.2562 ถึง 31 ธันวาคม พ.ศ. 2562 ภายหลังเสร็จสิ้นการเก็บข้อมูลในแต่ละวัน จะตรวจสอบความถูกต้องสมบูรณ์ของข้อมูล หากพบว่ามีข้อมูลไม่สมบูรณ์จะทำการเก็บข้อมูลซ้ำในพื้นที่เดิมจนได้ข้อมูลครบถ้วน

4) นำข้อมูลที่ได้จากการเก็บข้อมูลมาวิเคราะห์ทางสถิติ

**การวิเคราะห์ข้อมูลทางสถิติ :**

วิเคราะห์ข้อมูลโดยใช้ร้อยละ (percentage) ค่าเฉลี่ย (mean) และส่วนเบี่ยงเบนมาตรฐาน (standard deviation)

**ผลการวิจัย**

คณะผู้วิจัยนำเสนอผลการศึกษาเป็น 2 ส่วน ได้แก่ 1) ข้อมูลทั่วไปของตัวอย่างผู้สูงวัยในจังหวัดศรีสะเกษที่ถวายอาหารแด่พระสงฆ์ และ 2) พฤติกรรมการถวายอาหารแด่พระสงฆ์ของผู้สูงวัยในจังหวัดศรีสะเกษ ดังนี้

1) ข้อมูลทั่วไปของตัวอย่างผู้สูงวัยในจังหวัดศรีสะเกษที่ถวายอาหารแด่พระสงฆ์ พบว่า ผู้สูงวัยมีอายุเฉลี่ย 69.5±7.2 ปี ส่วนใหญ่เป็นเพศหญิงร้อยละ 71.2 มีอาชีพหลักคือเกษตรกร สูงถึงร้อยละ 82.5 ด้านการศึกษา พบว่า ไม่ได้ศึกษามากที่สุด คิดเป็นร้อยละ 39.8 รองลงมาศึกษาในระดับประถมศึกษาตอนต้น ร้อยละ 33.3 และระดับประถมศึกษาตอนปลาย ร้อยละ 17.3 ส่วนด้านรายได้ พบว่า ผู้สูงวัยมีรายได้ต่อเดือนต่ำกว่า 10,000 บาท สูงถึงร้อยละ 76.0 สำหรับข้อมูลทั่วไปที่เกี่ยวข้องกับพฤติกรรมการถวายอาหาร พบว่า ผู้สูงวัยเดินทางไปวัดด้วยการเดินมากที่สุด ร้อยละ 52.0 รองลงมาคือใช้จักรยานยนต์ ร้อยละ 25.0 และใช้จักรยาน ร้อยละ 11.8 ตามลำดับ ส่วนใหญ่ใช้ระยะเวลาในการเดินทางไปวัดน้อยกว่า 30 นาที สูงถึงร้อยละ 89.8 โดยช่วงเวลาที่ถวายอาหารแด่พระสงฆ์มากที่สุด คือ ช่วงตักบาตร ร้อยละ 71.3 รองลงมาคือช่วงถวายอาหารเช้า (ถวายจังหัน) ร้อยละ 66.3 สำหรับประเภทของอาหารที่นำมาถวายแด่พระสงฆ์มากที่สุด คือ ปลาทู/หมู/ไก่ ทอด ร้อยละ 61.8 รองลงมาคือ ไข่ต้ม ร้อยละ 55.3 ปลากระป๋อง ร้อยละ 53.3 ไข่เจียว ร้อยละ 48.8 น้ำพริก/ป่น ร้อยละ 34.8 ไก่/ปลา/หมู/เนื้อ ย่าง ร้อยละ 31.0 ตามลำดับ สำหรับน้ำปานะที่ถวายแด่พระสงฆ์มากที่สุด คือ น้ำเปล่า ร้อยละ 83.8 รองลงมือ คือ นม/ชา/น้ำหวานต่าง ๆ ร้อยละ 33.5 น้ำผลไม้ ร้อยละ 19.3 และกาแฟ ร้อยละ 17.0 ตามลำดับ ดังแสดงในตารางที่ 1

**ตารางที่ 1**  จำนวนและร้อยละ ข้อมูลทั่วไปของตัวอย่างผู้สูงวัยในจังหวัดศรีสะเกษที่ถวายอาหารพระสงฆ์ จำแนกตามลักษณะทั่วไป (n = 400)

| **ข้อมูลทั่วไปของตัวอย่างผู้สูงวัย** | | **จำนวน** | **ร้อยละ** |
| --- | --- | --- | --- |
| **อายุ (ค่าเฉลี่ย = 69.5±7.17 ปี)** | |  |  |
|  | 60-69 ปี | 230 | 57.5 |
|  | 70-79 ปี | 126 | 31.5 |
|  | 80-89 ปี | 36 | 9 |
|  | 90 ปีขึ้นไป | 8 | 2 |
| **เพศ** |  |  |  |
|  | ชาย | 115 | 28.8 |
|  | หญิง | 285 | 71.2 |
| **อาชีพ** |  |  |  |
|  | เกษตรกร | 330 | 82.5 |
|  | ค้าขาย | 29 | 7.2 |
|  | แม่บ้าน | 7 | 1.8 |
|  | รับจ้าง | 10 | 2.5 |
|  | ธุรกิจส่วนตัว | 4 | 1.0 |
|  | ว่างงาน | 6 | 1.5 |
|  | รับราชการ | 9 | 2.3 |
|  | อื่น ๆ | 5 | 1.2 |
| **ระดับการศึกษา** | |  |  |
|  | ไม่ได้ศึกษา | 159 | 39.8 |
|  | ประถมศึกษาตอนต้น | 133 | 33.3 |
|  | ประถมศึกษาตอนปลาย | 69 | 17.3 |
|  | มัธยมศึกษาตอนต้น | 10 | 2.5 |
|  | มัธยมศึกษาตอนปลาย/ปวช. | 15 | 3.8 |
|  | ปริญญาตรี | 14 | 3.3 |
| **รายได้ต่อเดือน** | |  |  |
|  | ต่ำกว่า 10,000 บาท | 304 | 76.0 |
|  | 10,001-15,000 บาท | 66 | 16.5 |
|  | 15,001-20,000 บาท | 17 | 4.3 |
|  | มากกว่า 20,000 บาท | 13 | 3.2 |
| **การเดินทางไปวัด** | |  |  |
|  | รถยนต์ | 42 | 10.5 |
|  | จักรยานยนต์ | 100 | 25.0 |
|  | จักรยาน | 47 | 11.8 |
|  | เดิน | 208 | 52.0 |
|  | อื่น ๆ | 3 | 0.7 |
| **ระยะเวลาเดินทางไปวัด** | |  |  |
|  | น้อยกว่า 30 นาที | 359 | 89.8 |
|  | ระหว่าง 30-60 นาที | 34 | 8.5 |
|  | มากกว่า 60 นาที | 7 | 1.7 |
| **ช่วงเวลาถวายอาหารแด่พระสงฆ์ (ตอบได้มากกว่า 1 ช่วงเวลา)** | |  |  |
|  | ตักบาตร | 285 | 71.3 |
|  | ถวายอาหารเช้า (ถวายจังหัน) | 265 | 66.3 |
|  | ถวายอาหารเที่ยง (ถวายเพล) | 92 | 23.0 |
|  | ถวายหลังเที่ยง (ถวายน้ำปานะ) | 22 | 5.5 |
|  | ถวายสังฆทาน  อื่น ๆ | 73  0 | 18.3  0.0 |
| **ถวายปัจจัย (เงิน) แด่พระสงฆ์ในช่วง 1 เดือนที่ผ่านมา** | |  |  |
|  | ไม่ได้ถวาย | 52 | 13.0 |
|  | ถวาย | 348 | 87.0 |
| **ประเภทของอาหารที่ถวายพระสงฆ์ใน 1 สัปดาห์ที่ผ่านมา** | |  |  |
|  | ไข่ต้ม | 221 | 55.3 |
|  | ไข่เจียว | 195 | 48.8 |
|  | ไข่พะโล้/ไข่ตุ๋น | 87 | 21.8 |
|  | ปลาทู/หมู/ไก่ ทอด | 247 | 61.8 |
|  | น้ำพริก/ ป่น | 139 | 34.8 |
|  | ปลากระป๋อง | 213 | 53.3 |
|  | ผักลวก/ต้ม/นึ่ง | 43 | 10.8 |
|  | ส้มตำ/ตำแตง/ตำถั่ว | 101 | 25.3 |
|  | ไก่/ปลา/หมู/เนื้อ ย่าง | 124 | 31.0 |
|  | ไก่/ปลา/หมู/เนื้อ ต้ม | 30 | 7.5 |
|  | เนื้อแดดเดียว | 20 | 5.0 |
|  | แหนมเนื้อ/หมู/ไก่/ปลา | 36 | 9.0 |
|  | ผักดองต่างๆ (ส้มผัก) | 62 | 15.5 |
|  | ลาบ เนื้อ/หมู/ไก่/ปลา | 22 | 5.5 |
|  | อาหารจานเดียว | 17 | 4.3 |
|  | ก๋วยเตี๋ยว/ก๋วยจั๊บ/สุกี้ | 15 | 3.8 |
|  | ยำประเภทต่าง ๆ | 9 | 2.3 |
|  | ผลไม้ดอง | 62 | 15.5 |
|  | แกงพะแนง/ขาหมู/เขียวหวาน | 5 | 1.3 |
|  | อาหารทะเล | 2 | 0.5 |
|  | หมูกระทะ | 29 | 7.3 |
|  | บะหมี่กึ่งสำเร็จรูป | 67 | 16.8 |
|  | ผลไม้สดที่มีรสหวาน เช่น มะม่วงสุก ลำไย เงาะ ฯลฯ | 1 | 0.3 |
| ประเภทของน้ำปานะที่ถวายพระสงฆ์ใน 1 สัปดาห์ที่ผ่านมา | |  |  |
|  | น้ำอัดลม เช่น โค้ก เป๊บซี่ | 32 | 8.0 |
|  | นม ชา น้ำหวานต่าง ๆ | 134 | 33.5 |
|  | น้ำเปล่า | 335 | 83.8 |
|  | อาหารเสริม แบรนด์ ฯลฯ | 15 | 3.8 |
|  | กาแฟ | 68 | 17.0 |
|  | น้ำผลไม้ | 77 | 19.3 |
|  | เครื่องดื่มชูกำลัง เช่น เอ็ม 150 | 40 | 10.0 |
|  | อื่น ๆ | 4 | 1.0 |

2) พฤติกรรมการถวายอาหารแด่พระสงฆ์ของผู้สูงวัยในจังหวัดศรีสะเกษ พบว่า พฤติกรรมเชิงบวกดังนี้คือ ผู้สูงวัยนิยมประกอบอาหารเองเพื่อนำไปถวายแด่พระสงฆ์ (ปฏิบัติบ่อยครั้งและปฏิบัติเป็นประจำ สูงถึงร้อยละ 78.1) และในการประกอบอาหารเพื่อนำไปถวายแด่พระสงฆ์นั้น ผู้สูงวัยจะคำนึงถึงคุณค่าของสารอาหารที่ร่างกายของพระสงฆ์จะได้รับ (ปฏิบัติบ่อยครั้งและปฏิบัติเป็นประจำ สูงถึงร้อยละ 75.8) ผู้สูงวัยนิยมถวายอาหารในวันสำคัญทางพระพุทธศาสนา/วันเกิด/วันทำบุญแก่ญาติผู้ล่วงลับ ในปริมาณที่มากกว่าวันปกติ (ปฏิบัติบ่อยครั้งและปฏิบัติเป็นประจำ สูงถึงร้อยละ 74.0) และอาหารที่ถวายในวันสำคัญที่กล่าวมานั้นมักจะเลือกประเภทอาหารที่ดีมีคุณภาพ (ปฏิบัติบ่อยครั้งและปฏิบัติเป็นประจำ สูงถึงร้อยละ 75.5) อย่างไร ก็ตามพบว่า ผู้สูงวัยในจังหวัดศรีสะเกษส่วนใหญ่เลือกประเภทอาหารตามความสะดวกเป็นหลัก (ปฏิบัติบ่อยครั้งขึ้นไป ร้อยละ 76.8) และมีแนวโน้มซื้ออาหารที่ปรุงสุกแล้วจากร้านค้าหรือตลาดไปถวายแด่พระสงฆ์เพิ่มสูงขึ้นด้วยเช่นกัน (ปฏิบัติบ่อยครั้งและปฏิบัติเป็นประจำ ร้อยละ 44.0) ดังแสดงในตารางที่ 2

**ตารางที่** 2 จำนวนและร้อยละของพฤติกรรมการถวายอาหารแด่พระสงฆ์ของผู้สูงวัยในจังหวัดศรีสะเกษ จำแนกรายข้อ (n= 400 คน)

| **พฤติกรรมการถวายอาหารแด่พระสงฆ์ของผู้สูงวัย** | **จำนวน** | **ร้อยละ** |
| --- | --- | --- |
| 1. ชื้ออาหารที่ปรุงสุกแล้วจากร้านค้าหรือตลาด มาถวายแด่พระสงฆ์ |  |  |
| ปฏิบัติเป็นประจำ | 78 | 19.5 |
| ปฏิบัติบ่อยครั้ง | 98 | 24.5 |
| ปฏิบัติบางครั้ง | 142 | 35.5 |
| ปฏิบัตินาน ๆ ครั้ง | 62 | 15.5 |
| ไม่เคยปฏิบัติ | 20 | 5.0 |
| 1. ประกอบอาหารเอง เพื่อนำไปถวายแด่พระสงฆ์ |  |  |
| ปฏิบัติเป็นประจำ | 171 | 42.8 |
| ปฏิบัติบ่อยครั้ง | 141 | 35.3 |
| ปฏิบัติบางครั้ง | 72 | 18.0 |
| ปฏิบัตินาน ๆ ครั้ง | 11 | 2.8 |
| ไม่เคยปฏิบัติ | 5 | 1.3 |
| 1. คำนึงถึงคุณค่าของสารอาหารที่ร่างกายของพระสงฆ์จะได้รับ ในการถวายอาหารแด่พระสงฆ์ |  |  |
| ปฏิบัติเป็นประจำ | 154 | 38.5 |
| ปฏิบัติบ่อยครั้ง | 149 | 37.3 |
| ปฏิบัติบางครั้ง | 72 | 18.0 |
| ปฏิบัตินาน ๆ ครั้ง | 13 | 3.3 |
| ไม่เคยปฏิบัติ | 12 | 3.0 |
| 1. ถวายอาหารในวันสำคัญทางพระพุทธศาสนา/วันเกิด/วันทำบุญแก่ญาติผู้ล่วงลับ มากกว่าวันปกติ |  |  |
| ปฏิบัติเป็นประจำ | 178 | 44.5 |
| ปฏิบัติบ่อยครั้ง | 118 | 29.5 |
| ปฏิบัติบางครั้ง | 84 | 21.0 |
| ปฏิบัตินาน ๆ ครั้ง | 16 | 4.0 |
| ไม่เคยปฏิบัติ | 4 | 1.0 |
| 1. เลือกประเภทอาหารที่ดีไปถวายแด่พระสงฆ์ในวันสำคัญทางพระพุทธศาสนา |  |  |
| ปฏิบัติเป็นประจำ | 154 | 38.5 |
| ปฏิบัติบ่อยครั้ง | 148 | 37.0 |
| ปฏิบัติบางครั้ง | 77 | 19.3 |
| ปฏิบัตินาน ๆ ครั้ง | 17 | 4.3 |
| ไม่เคยปฏิบัติ | 4 | 1.0 |
|  |  |  |
| 1. เลือกประเภทอาหารตามความสะดวกในการถวายแด่พระสงฆ์ |  |  |
| ปฏิบัติเป็นประจำ | 160 | 40.0 |
| ปฏิบัติบ่อยครั้ง | 147 | 36.8 |
| ปฏิบัติบางครั้ง | 74 | 18.5 |
| ปฏิบัตินาน ๆ ครั้ง | 14 | 3.5 |
| ไม่เคยปฏิบัติ | 5 | 1.3 |
| 1. ถอดรองเท้าก่อนใส่บาตรพระสงฆ์ |  |  |
| ปฏิบัติเป็นประจำ | 322 | 80.5 |
| ปฏิบัติบ่อยครั้ง | 49 | 12.3 |
| ปฏิบัติบางครั้ง | 25 | 6.3 |
| ปฏิบัตินาน ๆ ครั้ง | 3 | 0.8 |
| ไม่เคยปฏิบัติ | 1 | 0.3 |
| 1. นำอาหารที่เหลือจากการฉันของพระสงฆ์ กลับมาบริโภคที่บ้าน |  |  |
| ปฏิบัติเป็นประจำ | 86 | 21.5 |
| ปฏิบัติบ่อยครั้ง | 65 | 16.3 |
| ปฏิบัติบางครั้ง | 106 | 26.5 |
| ปฏิบัตินาน ๆ ครั้ง | 93 | 23.3 |
| ไม่เคยปฏิบัติ | 50 | 12.5 |
| 1. รับประทานอาหารที่เหลือจากการฉันของพระสงฆ์ที่วัด |  |  |
| ปฏิบัติเป็นประจำ | 89 | 22.3 |
| ปฏิบัติบ่อยครั้ง | 83 | 20.8 |
| ปฏิบัติบางครั้ง | 119 | 29.8 |
| ปฏิบัตินาน ๆ ครั้ง | 81 | 20.3 |
| ไม่เคยปฏิบัติ | 28 | 7.0 |
| 1. ใส่บาตรด้วยอาหารชุดทำบุญ ชุดละ 20 บาท (ข้าว อาหารคาว หวาน) ตามท้องตลาดหรือร้านค้า |  |  |
| ปฏิบัติเป็นประจำ | 49 | 12.3 |
| ปฏิบัติบ่อยครั้ง | 75 | 18.8 |
| ปฏิบัติบางครั้ง | 86 | 21.5 |
| ปฏิบัตินาน ๆ ครั้ง | 102 | 25.5 |
| ไม่เคยปฏิบัติ | 88 | 22.0 |

**การอภิปรายผล**

จากผลการศึกษาพบว่า ผู้สูงวัยในจังหวัดศรีสะเกษนิยมประกอบอาหารเองเพื่อนำไปถวายพระสงฆ์ (ปฏิบัติบ่อยครั้งขึ้นไป ร้อยละ 78.1) ซึ่งในการประกอบอาหารเพื่อนำไปถวายพระสงฆ์นั้น ผู้สูงวัยมักจะคำนึงถึงคุณค่าของสารอาหารที่ร่างกายของพระสงฆ์จะได้รับด้วย (ปฏิบัติบ่อยครั้งขึ้นไป ร้อยละ 75.8) สำหรับในวันสำคัญทางพระพุทธศาสนา/วันเกิด/วันทำบุญแก่ญาติผู้ล่วงลับ ผู้สูงวัยจะนิยมถวายอาหารในปริมาณที่มากกว่าวันปกติ (ปฏิบัติบ่อยครั้งขึ้นไป ร้อยละ 74.0) และอาหารที่ถวายในวันสำคัญที่กล่าวมานั้นมักจะเลือกประเภทอาหารที่ดีมีคุณภาพ (ปฏิบัติบ่อยครั้งขึ้นไป ร้อยละ 75.5) ทั้งนี้อาจเนื่องมาจากการรับรู้เกี่ยวกับประโยชน์ของอาหารของผู้สูงวัยที่ส่งผลต่อพฤติกรรมการประกอบอาหารเอง เลือกประเภทอาหารที่ดีมีคุณภาพโดยคำนึงถึงคุณค่าของสารอาหารที่พระสงฆ์จะได้รับ ซึ่งสอดคล้องกับการศึกษาของ ศนิกานต์ ศรีมณี (2561) ที่พบว่า ปัจจัยด้านการรับรู้ประโยชน์ของอาหารที่ตักบาตรหรือถวายแด่พระสงฆ์ของประชาชน มีความสัมพันธ์ทางบวกกับพฤติกรรมการถวายอาหาร แต่ผลการศึกษานี้ก็มีประเด็นเรื่องระดับการศึกษาของตัวอย่างผู้สูงวัยที่ไม่สอดคล้องกับการรายงานของ ศนิกานต์ ศรีมณี (2561) ที่กล่าวว่า ระดับการศึกษาของประชาชน มีความสัมพันธ์ทางบวกกับพฤติกรรมการถวายภัตตาหารแด่พระสงฆ์ของประชาชน เนื่องจากผลการศึกษาครั้งนี้พบว่า ตัวอย่างผู้สูงวัยในจังหวัดศรีสะเกษไม่ได้ศึกษา มีจำนวนมากที่สุด คิดเป็นร้อยละ 39.8 รองลงมาศึกษาในระดับประถมศึกษาตอนต้น ร้อยละ 33.3 และระดับประถมศึกษาตอนปลาย ร้อยละ 17.3

อย่างไรก็ตาม แม้ว่าผู้สูงวัยส่วนใหญ่ในจังหวัดศรีสะเกษจะนิยมประกอบอาหารเองเพื่อนำไปถวายพระสงฆ์ แต่ด้วยยุคสมัยที่เปลี่ยนไปพฤติกรรมสมัยใหม่ก็เกิดขึ้นกับกลุ่มผู้สูงวัยด้วยเช่นกัน เช่น ผู้สูงวัยในจังหวัดศรีสะเกษมักเลือกประเภทอาหารตามความสะดวกเป็นหลัก (ปฏิบัติบ่อยครั้งขึ้นไป ร้อยละ 76.8) นอกจากนี้ยังพบว่าผู้สูงวัยมีแนวโน้มซื้ออาหารที่ปรุงสุกแล้วจากร้านค้าหรือตลาด นำไปถวายแด่พระสงฆ์เพิ่มสูงขึ้น (ปฏิบัติบ่อยครั้งและปฏิบัติเป็นประจำ ร้อยละ 44.0) สอดคล้องกับ ลลิลทิพย์ ธนสมบัตินันท์ (2559) ที่ทำการศึกษาเรื่อง พฤติกรรมการตักบาตรและถวายภัตตาหารเพื่อสุขภาพที่ดีของพระสงฆ์ ซึ่งพบว่า พฤติกรรมการตักบาตรและถวายอาหารของพุทธศาสนิกชนจำแนกได้ 3 กลุ่ม กลุ่มแรกเป็นพุทธศาสนิกชนที่ตักบาตรเป็นประจำด้วยอาหารที่ประกอบเอง นอกจากตักบาตรเป็นประจำทุกวันในวันปกติแล้ว ในวันพระก็นิยมถวายภัตตาหารที่วัด (ซึ่งเป็นพฤติกรรมของผู้สูงวัยส่วนใหญ่ที่พบในการศึกษาครั้งนี้ด้วย) กลุ่มที่สองเป็นพุทธศาสนิกชนที่ตักบาตรเป็นประจำด้วยอาหารถุงจากร้านค้า และกลุ่มที่สามเป็นพุทธศาสนิกชนที่ตักบาตรด้วยอาหารชุดทำบุญ ภายในประกอบด้วยข้าว อาหารคาวหวาน และเครื่องดื่ม โดยมากจะพบเห็นตามตลาดในราคาชุดละ 20 บาท พฤติกรรมการตักบาตรและถวายอาหารของกลุ่มที่สามนี้จึงต่างสลับสับเปลี่ยนหมุนเวียนตามความสะดวกและโอกาสในวันสำคัญต่างๆ ของแต่ละบุคคล โดยมีตลาดเป็นศูนย์รวมของผู้ซื้อ ผู้ขาย และสินค้า ทั้งนี้อาจเนื่องมาจากการเปลี่ยนแปลงทางด้านเศรษฐกิจและสังคม ดังที่ รัชนีกร ตาเสน และทรงวุฒิ ตวงรัตนพันธ์ (2562) รายงานไว้ว่า ด้วยสภาวะเศรษฐกิจและสังคมที่แปรเปลี่ยนจากสังคมเกษตรกรรมเป็นสังคมเมือง มีวิถีชีวิตที่เร่งรีบส่งผลต่อให้ในภาพรวมพฤติกรรมการเตรียมอาหารทำบุญที่ชาวพุทธถวายให้แก่พระสงฆ์ มีลักษณะเป็นอาหารที่ซื้อมากกว่าปรุงเองในครัวเรือน โดยจากการสำรวจอาหารจากการทำบุญใส่บาตรและถวายภัตตาหารทั้งหมด 163 รายการ พบว่าเป็นอาหารที่ซื้อ 113 รายการคิดเป็นร้อยละ 69.3 ซึ่งมีมากกว่าอาหารปรุงเองในครัวเรือน 50 รายการ ร้อยละ 31.7

จากผลการศึกษา แม้จะมีข้อขัดแย้งในเรื่องระดับการศึกษาที่ส่งผลต่อพฤติกรรมการถวายอาหารแด่พระสงฆ์ และมีข้อค้นพบเกี่ยวกับแนวโน้มการเปลี่ยนแปลงพฤติกรรมการถวายอาหารแด่พระสงฆ์ที่เน้นความสะดวกของผู้ถวายอาหาร หรือถวายอาหารที่ซื้อมากกว่าการปรุงเองในครัวเรือน โดยบางรายการอาหารนั้นอาจส่งผลเสียต่อสุขภาพของพระสงฆ์ แต่ก็มีแนวทาง รูปแบบ หรือกิจกรรมที่ช่วยส่งเสริมพฤติกรรมการถวายอาหารที่เป็นประโยชน์ต่อสุขภาพพระสงฆ์ โดยเน้นที่การสร้างการรับรู้ การปฏิบัติ และการมีส่วนร่วม มากกว่าการคำนึงถึงระดับการศึกษา ตัวอย่างเช่น การวิจัยเชิงปฏิบัติการเพื่อส่งเสริมพฤติกรรมการถวายอาหารสุขภาพแด่พระสงฆ์ ของ นัยนา ยอดระบํา มณฑา และคณะ (2556) ที่แบ่งการดำเนินงานออกเป็น 4 ขั้นตอน ได้แก่ 1) ขั้นวางแผน (plan) เป็นขั้นเตรียมการวิเคราะห์ปัญหาสุขภาพพระสงฆ์ การวางแผนออกแบบโปรแกรม สุขศึกษา และการเตรียมการก่อนนำแผนไปปฏิบัติ 2) ขั้นนำแผนไปปฏิบัติ (act) เป็นขั้นดำเนินการวิจัยจัดกิจกรรมตามโปรแกรมสุขศึกษาซึ่งประยุกต์ทฤษฎีแบบแผนความเชื่อด้านสุขภาพร่วมกับความสามารถตนเอง จำนวน 5 ครั้ง ครั้งที่ 1-3 เพื่อสร้างความรู้เรื่องอาหารสุขภาพสำหรับพระสงฆ์ การรับรู้โอกาสเสี่ยงของโรคจากการถวายอาหารไม่เหมาะสมแด่พระสงฆ์ การรับรู้ความสามารถตนเอง ความคาดหวังในผลดีของการถวายอาหารสุขภาพแด่พระสงฆ์ และสร้างสิ่งชักนำให้เกิดการปฏิบัติ ครั้งที่ 4-5 เพื่อกระตุ้นให้กลุ่มตัวอย่างมีการถวายอาหารสุขภาพแด่พระสงฆ์อย่างเหมาะสมและต่อเนื่อง 3) ขั้นสังเกตการเปลี่ยนแปลง (observe) เป็นการประเมินผลการเปลี่ยนแปลงด้วยแบบสัมภาษณ์ และ 4) ขั้นสะท้อนผลการดำเนินงาน (reflect) เป็นการสรุปเพื่อสะท้อนผลและปัญหาอุปสรรคต่างๆ ให้แก่กลุ่มเป้าหมายและชุมชน ซึ่งผลการศึกษาพบว่า หลังการจัดโปรแกรมสุขศึกษา ประชาชนกลุ่มตัวอย่างมีด้านความรู้เรื่องอาหารสุขภาพสำหรับพระสงฆ์ การรับรู้โอกาสเสี่ยงของโรคจากการถวายอาหารไม่เหมาะสมแด่พระสงฆ์ การรับรู้ความสามารถตนเองในการถวายอาหารแด่พระสงฆ์ ความคาดหวังในผลดีของการถวายอาหารสุขภาพแด่พระสงฆ์ และพฤติกรรมการถวายอาหารสุขภาพแด่พระสงฆ์ดีกว่าหรือเหมาะสมมากกว่าก่อนจัดโปรแกรมสุขศึกษา อย่างมีนัยสำคัญทางสถิติ (p< 0.001) ดังนั้นข้อมูลพื้นฐานจากการศึกษาครั้งนี้ จึงสามารถใช้เป็นข้อมูลพื้นฐาน หรือเป็นแนวทางในการวางแผนเพื่อหารูปแบบในการส่งเสริมการถวายอาหารเพื่อสุขภาพแด่พระสงฆ์ที่สอดคล้องกับบริบทในพื้นที่ต่อไป

**สรุปผลการวิจัย**

ผู้สูงวัยในจังหวัดศรีสะเกษนิยมประกอบอาหารเองเพื่อนำไปถวายแด่พระสงฆ์ และในการประกอบอาหารเพื่อถวายแด่พระสงฆ์นั้นผู้สูงวัยมักจะคำนึงถึงคุณค่าของสารอาหารที่ร่างกายของพระสงฆ์จะได้รับด้วย โดยในวันสำคัญทางพระพุทธศาสนา/วันเกิด/วันทำบุญแก่ญาติผู้ล่วงลับ ผู้สูงวัยจะนิยมถวายอาหารในปริมาณที่มากกว่าวันปกติ และอาหารที่ถวายในวันสำคัญที่กล่าวมานั้นมักจะเลือกประเภทอาหารที่ดี มีคุณภาพ อย่างไรก็ตามแม้ผู้สูงวัยในจังหวัดศรีสะเกษจะนิยมประกอบอาหารเองเพื่อถวายพระสงฆ์ แต่ด้วยยุคสมัยที่เปลี่ยนไป พฤติกรรมสมัยใหม่ก็เกิดขึ้นด้วย เช่น ส่วนใหญ่มักเลือกประเภทอาหารตามความสะดวกเป็นหลัก ส่วนการซื้ออาหารที่ปรุงสุกแล้วจากร้านค้าหรือตลาดเพื่อถวายแด่พระสงฆ์ ก็พบว่ามีแนวโน้มที่เพิ่มสูงขึ้นด้วยเช่นกัน

**ข้อเสนอแนะ**

**1. ข้อเสนอแนะจากผลการวิจัย**

1.1) องค์ความรู้ที่ได้จากการศึกษาครั้งนี้ สามารถใช้เป็นข้อมูลพื้นฐานให้บุคลากรที่มีส่วนเกี่ยวข้องกับการดำเนินงานส่งเสริมสุขภาพในพื้นที่ที่ทำการศึกษา หรือสถานที่อื่น ๆ ที่มีบริบทใกล้เคียงกัน ใช้เป็นแนวทางในการวางแผนเพื่อหารูปแบบในการส่งเสริมการถวายอาหารเพื่อสุขภาพแด่พระสงฆ์ต่อไป

1.2) ควรส่งเสริมองค์ความรู้เรื่องโรคเรื้อรังต่าง ๆ และหลักโภชนาการให้กับผู้สูงวัย ทั้งนี้เพื่อให้ผู้สูงวัยสามารถเลือกซื้ออาหารปรุงสุกสำเร็จรูปในท้องตลาดที่เหมาะสมและมีประโยชน์ต่อสุขภาพพระภิกษุสงฆ์ได้

**2. ข้อเสนอแนะในการวิจัยครั้งต่อไป**

2.1) ควรทำการศึกษาพฤติกรรมและปัจจัยที่มีผลต่อพฤติกรรมการถวายอาหารแด่พระสงฆ์ของกลุ่มบุคคลในแต่ละช่วงวัย

2.2) ควรทำการศึกษาวิจัยเพื่อหารูปแบบที่เหมาะสมในการดูแลสุขภาพพระสงฆ์แบบบูรณาการ โดยการร่วมมือจากประชาชนในชุมชน พระสงฆ์ และหน่วยงานสนับสนุนอื่น ๆ ที่เกี่ยวข้อง

**กิตติกรรมประกาศ**

ขอขอบคุณผู้สูงวัยทุกท่านที่เข้าร่วมโครงการวิจัยในครั้งนี้ และขอขอบคุณ คณะศิลปศาสตร์และวิทยาศาสตร์ มหาวิทยาลัยราชภัฏศรีสะเกษ ที่สนับสนุนทุนการดำเนินวิจัยแก่คณะผู้วิจัย

**เอกสารอ้างอิง**

Cronbach L. J. (1990). **Essentials of psychological testin***g*. 5thed. New York: Harper  
Collins publishers.

Yamane, T. (1973 ). *Statistics:* **An Introductory Analysi***s*. 3rdEd. New York. Harper and Row Publications.

จงจิตร อังคทะวานิช และคณะ. (2559). **สถานการณ์ปัญหาโภชนาการในพระสงฆ์ จากโครงการสงฆ์ไทยไกลโรค.** กรุงเทพฯ: สำนักงานกองทุนสนับสนุนการสร้างเสริมสุขภาพ.

นัยนา ยอดระบำ มณฑา เก่งการพานิช นิรัตน์ อิมามี และ ธราดล เก่งการพานิช. (2556). การวิจัยเชิงปฏิบัติการเพื่อส่งเสริมพฤติกรรมการถวายอาหารสุขภาพแด่พระสงฆ์ ของประชาชนอำเภอตะกั่วป่า จังหวัดพังงา. **วารสารสุขศึกษา**, 36(1), 51-64.

นิตยา เพ็ญศิรินภา. (2553). สุขภาพผู้สูงอายุ. ใน **เอกสารการสอนชุดวิชาอนามัยครอบครัวในงานสาธารณสุข หน่วยที่ 8-15**. นิตยา เพ็ญศิรินภา บรรณาธิการ. นนทบุรี: โรงพิมพ์มหาวิทยาลัยสุโขทัยธรรมาธิราช.

พระกิตติญาณเมธี (สมเกียรติ รามัญวงศ์) วราภรณ์ ทรัพย์รวงทอง และสมบูรณ์ สุขสำราญ. (2561). การส่งเสริมการดูแลสุขภาพแบบองค์รวมของพระสงฆ์ในจังหวัดลพบุรี. **วารสารรัชต์ภาคย์,** 12(25), 94-107.

พระครูสุวิธานพัฒนบัณฑิต พระครูสุวิธานพัฒนบัณฑิต ธวัลรัตน์ แดงหาญ และสรัญญา วภัชชวิธี. (2558). การพัฒนารูปแบบการดูแลสุขภาพองค์รวมของพระสงฆ์ในจังหวัดขอนแก่น โดยเน้นการมีส่วนร่วมของเครือข่าย. **วารสารสำนักงานป้องกันควบคุมโรคที่ 7 จังหวัดขอนแก่น**, 22(2), 117-129.

รัชนีกร ตาเสน และทรงวุฒิ ตวงรัตนพันธ์. (2562). ความเชื่อและพฤติกรรมการทำบุญใส่บาตรและถวายภัตตาหารของชาวพุทธที่เอื้อต่อสุขภาพของพระสงฆ์: กรณีศึกษาในจังหวัดน่าน. **วารสารวิจัยสาธารณสุขศาสตร์ มหาวิทยาลัยขอนแก่น,** 12(4), 80-87.

ลลิลทิพย์ ธนสมบัตินันท์. (2559). พฤติกรรมการตักบาตรและถวายภัตตาหารเพื่อสุขภาพที่ดีของพระสงฆ์. **วารสารพุทธศาสน์ศึกษา จุฬาลงกรณ์มหาวิทยาลัย**, 23(3), 51-66.

วัชรินทร์ ออละออ. (2557). สุขภาพพระสงฆ์ในบริบทชุมชนอุตสาหกรรม. **วารสารวิจัยสังคม,** 37(2), 89-124.

ศนิกานต์ ศรีมณี ชนิดา มัททวางกูร พรพิมล ภูมิฤทธิกุล กุลธิกา จันทร์เจริญ เนตร หงส์ไกรเลิศ และนารี รมย์นุกูล. (2556). **ปัจจัยที่มีความสัมพันธ์ต่อพฤติกรรมการบริโภคของพระสงฆ์และพฤติกรรมการถวายภัตตาหารของประชาชน ในเขตภาษีเจริญกรุงเทพมหานคร.** กรุงเทพฯ: ศูนย์วิจัยเพื่อพัฒนาชุมชน มหาวิทยาลัยสยาม และสำนักงานกองทุนสนับสนุนการสร้างเสริมสุขภาพ (สสส.).

ศนิกานต์ ศรีมณี. (2561). ปัจจัยที่มีความสัมพันธ์ต่อพฤติกรรมการบริโภคของพระภิกษุสงฆ์ และพฤติกรรมการถวายภัตตาหารของประชาชนในเขตภาษีเจริญ. **วารสารพยาบาลศาสตร์ มหาวิทยาลัยสยาม,** 19(37), 37-45.

สำนักงานพระพุทธศาสนา จังหวัดศรีสะเกษ. (2561). **จำนวนวัดในจังหวัดศรีสะเกษ.** [ออนไลน์]. แหล่งที่มา: http://ssk.onab.go.th/index.php?option=com\_content&view=article&id=343&Itemid=189 [2562, 20 ธันวาคม]

สำนักงานพระพุทธศาสนา จังหวัดศรีสะเกษ. (2562). **จำนวนพระภิกษุและสามเณรในจังหวัดศรีสะเกษ.** [ออนไลน์]. แหล่งที่มา:

http://ssk.onab.go.th/index.php?option=com\_content&view=article&id=342&Itemid=190 [2562, 20 ธันวาคม]

สำนักงานพระพุทธศาสนา. (2557). **จำนวนพระภิกษุ-สามเณรทั่วประเทศ.** [ออนไลน์]. แหล่งที่มา: http://www.onab.go.th/index.php?option=com\_content&view=article&id=921:2010-10-07-11-33-40&catid=77:2009-07-14-14-27-10&Itemid=391 [2557, 20 กันยายน]

อลงกรณ์ สุขเรืองกูล ทวีลักษณ์ วรรณฤทธิ์ ประทับจิต บุญสร้อย และไพโรจน์ อุตศรี. (2560). ปัจจัยทำนายพฤติกรรมสร้างเสริมสุขภาพของพระสงฆ์ในจังหวัดเชียงราย. **พยาบาลสาร**. ฉบับพิเศษ (2), 38-48