**เมื่อผีมาเล่าประวัติศาสตร์ออกสื่อ : กับรายการช่องส่องผี**

**บุญพิทักษ์ เสนีบุรพทิศ[[1]](#footnote-1)**

**บทคัดย่อ**

บทความนี้มีจุดประสงค์ในการศึกษาเรื่องเล่าเชิงประวัติศาสตร์ที่ถูกเผยแพร่ผ่านรายการ “ช่องส่องผี” ที่เข้าถึงความจริงในอดีตด้วยวิธีการ “เหนือธรรมชาติ” ขณะเดียวกันเรื่องเล่าเชิงประวัติศาสตร์ที่ถูกเผยแพร่จากหลายการ “ช่องส่องผี” นี้ ไม่ได้เป็นเพียงเรื่องเล่าเกี่ยวกับเรื่องราวในอดีตที่จบสิ้นลงไปแล้ว แต่เนื้อหาของเรื่องเล่าเหล่านี้มีสถานะเปรียบเสมือน “สาร” ที่ถูกส่งมาถึงยุคปัจจุบัน เนื้อหาของเรื่องเล่าเชิงประวัติศาสตร์ของรายการ “ช่องส่องผี” นอกจากจะมีเนื้อหาในเชิงสอนศีลธรรมทางพุทธศาสนาแล้ว ยังมีลักษณะที่เป็นประวัติศาสตร์ชาตินิยมและอนุรักษ์นิยมอย่างสูง เชิดชูวีรบุรุษและวีรสตรีในประวัติศาสตร์ชาติ ที่สำคัญที่สุดคือการเรียกร้องให้สังคมไทยในปัจจุบันสามัคคีกัน ซึ่งเรื่องเล่าเหล่านี้ถูกผลิตขึ้นในขณะที่สังคมไทยกำลังอยู่ในช่วงที่บรรยากาศทางการเมืองไทยเต็มไปด้วยความขัดแย้งที่รุนแรงมากขึ้นระหว่างรัฐบาลทหารและประชาชนในช่วงต้นทศวรรษ 2560

**คำสำคัญ :** ช่องส่องผี เรื่องเล่าเชิงประวัติศาสตร์ ความขัดแย้งทางการเมืองไทย

**Abstract**

This article aims to study the “historical” narrative of “The Real Ghost”, an online show. The program claims to access the pasts through supernatural means. The history - based narrative of “The Real Ghost” often illustrates how the past is not finished but has the “missive” status that is sent through to the present. The narrative not only often preaches the morals of Buddhism, it is also highly nationalistic and conservative, glorifying heroes and heroines of the nationalist history. Its message calls for harmony in Thai society in the present, amidst the conflictual political situation, especially the tension between the military government and the people from the late 2010s.

**Keywords :** The Real Ghost channel ; history – based narrative ; conflicting of Thai politics.

**บทนำ**

ในช่วงต้นเดือนเมษายนของปี 2563 นี้ ได้มีการเผยแพร่เรื่องราวของ “ไลฟ์โค้ช” ชื่อดังคนหนึ่ง ผู้ที่ได้รับคำบอกเล่าถึงอดีตชาติ ของตนว่าเป็นบุตรชายของ “นายจันทร์หนวดเขี้ยว” แห่งค่ายบางระจัน เรื่องนี้กระจายไปอย่างรวดเร็วในโลกโซเชียลมีเดีย มีผู้คนไปรับชมและวิพากษ์วิจารณ์กันไปต่างๆนานา ผู้คนจำนวนไม่น้อยเชื่อว่าเรื่องดังกล่าวนี้เป็นเรื่องจริง เรื่องดังกล่าวถูกถ่ายทอดโดยรายการ “ช่องส่องผี” ที่กำลังได้รับความนิยมและเป็นกระแสมากในโลกโซเชียล เนื่องจากรูปแบบของรายการที่นำเสนอเกี่ยวกับการสอนให้คนเชื่อในเรื่อง บาป-บุญ แล้ว ช่องส่องผียังได้มีการสร้างเรื่องเล่าเหตุการณ์ที่เกิดขึ้นในประวัติศาสตร์เชื่อมโยงเข้ากับสถานที่ที่ทีมงานได้ลงพื้นที่ถ่ายทำรายการและบุคคลผู้ได้รับเชิญเข้ามาร่วมในรายการ ผ่านการสัมผัสสิ่งเหนือธรรมชาติที่ ผ่านตัวของ “อาจารย์ เรนนี่” ผู้ได้ชื่อว่ามี “ญาณเทพ” ที่สามารถติดต่อกับสิ่งเหนือธรรมชาติได้ หลายเทปในรายการนี้เธอได้อ้างว่าได้มีโอกาสสื่อสารกับ “ดวงวิญญาณ” ของบุคคลที่มีตัวตนจริงในประวัติศาสตร์และเธอได้ถ่ายทอดเรื่องราวของพวกเขาเหล่านั้นออกมาในรูปแบบคำบอกเล่าจาก “ผี” เรื่องเล่าจาก “ผี” ที่ถูกนำเสนอโดย อาจารย์ เรนนี่ ได้ถูกทำให้ “ผี” มีบทบาทอยู่ในพื้นที่ความบันเทิงของโลกสมัยใหม่ ที่สามารถติดตามได้ทั้งในรูปแบบของรายการโทรทัศน์ และติดตามได้ในสื่อโซเชียลไม่ว่าจะเป็นทาง ไลฟ์ สด ของรายการหรือติดตามย้อนหลังผ่านเว็บยูทูป (you tube)

**เมื่อผีถูกนำมารับใช้ความบันเทิง**

ในสังคมไทยปัจจุบัน “ผี” ยังคงเป็นสิ่งที่อยู่ในความรู้สึกนึกคิดของผู้คนในสังคมไทย ท่ามกลางความหลากหลายและเสรีภาพในการ “เลือก” ที่จะเชื่อหรือจะไม่เชื่อในเรื่องเหนือธรรมชาติก็ตาม พื้นที่ของ “ผี” กลับถูกนำมาตอกย้ำหรือขยายความให้ชัดเจนมากขึ้นในรูปแบบของความบันเทิงอาทิเช่น ภาพยนตร์ ละคร รายการที่เกี่ยวกับเรื่องเหนือธรรมชาติ ฯลฯ โดยเฉพาะทางโทรทัศน์ซึ่งเป็นสื่ออีกชนิดหนึ่งที่ถ่ายทอดเรื่องราวของผีผ่านการจัดรายการที่มุ่งเน้นทำรายการที่เกี่ยวข้องกับ “เรื่องเหนือธรรมชาติโดยตรง” ผ่านกระบวนการผลิตรายการที่ทำให้ผีถูกเผยแพร่สู่ประชาชนผ่านหน้าจอโทรทัศน์ ที่มีความสมจริงสร้างความน่าเชื่อถือและถ่ายทอดอารมณ์ความรู้สึกได้อย่างชัดเจนผ่านภาพและเสียง สามารถโน้มน้าวจิตใจของผู้ชมได้เป็นอย่างมาก

นอกจากสื่อที่เป็นภาพเคลื่อนไหวแล้ว ผียังไปปรากฏอยู่ใน “การบอกเล่า” เรื่องราวสยองขวัญในรายการที่จัดในรูปแบบรายการวิทยุหรือรายการที่จัดออนไลน์ไม่ว่าจะเป็นรายการ the shock the ghost radio ฯลฯ รายการเหล่านี้ล้วนเกี่ยวข้องกับประสบการณ์ของคนที่ได้ประสบพบเจอกับผีหรือเรื่อราวลึกลับ รายการเหล่านี้แม้จะมีจุดประสงค์ที่จะเน้นไปที่ความบันเทิงและย้ำเตือนให้มีการใช้ “วิจารณญาณ” ประกอบการรับชมหรือรับฟัง แต่ก็มีการสอดแทรกในเรื่องการสั่งสอนคุณค่าเชิงศีลธรรมและตอกย้ำความคิดในเรื่องการให้ความเคารพต่อสิ่งที่มองไม่เห็นในลักษณะคำพูดที่ว่า “ไม่เชื่อก็อย่าลบหลู่” ควบคู่กันไปเสมอ อย่างไรก็ตามรายการเหล่านี้ยังไม่สามารถตอบสนองความต้องการที่จะพิสูจน์สิ่งลี้ลับได้อย่างเต็มที่ ผู้ฟังและผู้ชมล้วนต้องอาศัย “จินตนาการ” ของตนเองในการที่จะเข้าถึงเรื่องราวลึกลับที่ถูกถ่ายทอดอออกมาจากปากของผู้เล่า การขยายตัวของอุตสาหกรรมความบันเทิงสมัยใหม่เหล่านี้ได้ทำให้ “ผี” กลายเป็น “สินค้า” ความบันเทิงที่ขึ้นอยู่กับรสนิยมความต้องการที่จะรับชมหรือรับฟังของผู้บริโภคเป็นหลัก

**รายการช่องส่องผีกับการพิสูจน์ “ตัวตน”ของผีแบบใหม่**

รายการ “ช่องส่องผี” ถือได้ว่าเป็นรายการ “น้องใหม่” ของวงการความบันเทิงที่เกี่ยวข้องกับ “ผี” ในประเทศไทย รายการนี้ถูกออนแอร์ทางช่อง 8 เป็นครั้งแรกในวันที่ 29 พฤศจิกายน พ.ศ.2562 ซึ่งก่อนหน้านี้เคยออนแอร์อยู่ในช่องยูทูป (youtube) ถึงรายการนี้จะเป็นรายการ “น้องใหม่” แต่กระแสตอบรับต่อรายการ “ช่องส่องผี” ได้รับกระแสตอบรับเป็นอย่างดีเยี่ยม บ๊วย - เชษฐวุฒิ หนึ่งในพิธีกร “ช่องส่องผี” กล่าวว่า “ทางเราต้องขอขอบคุณแฟนรายการ ทั้งหน้าจอทีวีดิจิทัลและทางออนไลน์ด้วย ที่ช่วยทำให้รายการของเราอยู่ได้ เรตติ้งสูงขึ้นทุกสัปดาห์ที่ออนแอร์อยู่ทางช่อง 8 และในส่วนออนไลน์ที่ยอดไลค์ ยอดแชร์และยอดเข้าถึงผู้ชมรับชมเป็นล้านๆวิวแล้ว รวมถึงต้องขอบคุณที่ช่วยกันบอกต่อจนเป็นกระแสไวรัลแบบปากต่อปาก อยากให้ทีมงานไปพิสูจน์ที่เร้นลับต่างๆ หรือมีบางคดีพิสดารต่างๆที่เกิดขึ้นที่ไม่สามารถพิสูจน์ได้ ก็นำเสนอเข้ามาทางออนไลน์กันอย่างล้นหลามทีเดียว” (thairat,2563)

ทางรายการ “ช่องส่องผี” มีการใช้เทคโนโลยีที่มีความเป็นวิทยาศาสตร์มาช่วยในการถ่ายทำรายการโดยเฉพาะการใช้กล้อง motion capture ในการพิสูจน์การมีตัวตนของ “ผี” ซึ่งถูกแสดงออกมาในรูปแบบกราฟฟิกที่มีลักษณะทางกายภาพคล้ายกับโครงร่างของมนุษย์ ถือได้ว่ารายการช่องส่องผีสามารถทำให้ผี ที่ปกติมีลักษณะเป็น “นามธรรม” ไม่สามารถเห็นด้วยตากลายเป็นสิ่งที่มีลักษณะเป็น “รูปธรรม” ที่ชัดเจนยิ่งขึ้นผ่านการใช้เทคโนโลยีทางวิทยาศาสตร์สมัยใหม่เป็นสิ่งพิสูจน์ความน่าเชื่อถือของรายการ การพิสูจน์การมีตัวตนอยู่ของผีในรายการจึงมีลักษณะที่ชัดเจนเป็นรูปธรรมมากกว่าในรายการอื่นๆ ที่เกี่ยวข้องกับผีหรือสิ่งเหนือธรรมชาติ ไม่ใช่เพียงแต่ใช้ “จินตนาการ” ในการเข้าถึงความเป็นผีเท่านั้น ผีกลายเป็นสิ่งที่มีรูปมีร่างผ่านการพิสูจน์จากกล้อง motion capture และผียังถูกถ่ายทอดออกมาให้ชัดเจนยิ่งขึ้นด้วย “ภาพวาด” ที่ถูกวาดโดยทีมงาน ผีจึงมี “รูปร่างหน้าตา” เสมือนความเป็นจริงมากขึ้น ผ่านการบอกเล่ารายละเอียดผ่านปากของอาจารย์ เรนนี่ นอกจากการใช้เครื่องมีทางวิทยาศาสตร์มาพิสูจน์ตัวตนของผีแล้ว บุคคลที่เปรียบเสมือนหัวใจหลักของรายการช่องส่องผีคือ “อาจารย์ เรนนี่” ผู้ที่มีความสามารถพิเศษในการติดต่อกับวิญญาณได้ผ่าน “สัมผัส” ของเธอที่ได้มาภายหลังจากการประสบอุบัติเหตุเสียชีวิตแล้วฟื้นขึ้นมาอย่างไม่ทราบสาเหตุ เธอได้เล่าเกี่ยวกับภูมิหลังของชีวิตเธอเองในช่วงก่อนที่จะได้มีสัมผัสพิเศษกับการเห็นผีไว้ว่า

“ตอนแรกเรนเป็นคนไม่เชื่อเรื่องพวกนี้เลย เพราะเรนเป็นเด็กสมัยใหม่ เป็นเด็กวิทย์ค่ะ แล้วเติบโตมาอยู่ในครอบครัวที่พ่อเป็นคนชอบเรื่องพระเครื่อง ส่วนแม่เชื่อเรื่องร่างทรง แต่หนูว่าเรื่องพวกนี้เป็นเรื่องไร้สาระ แต่เรื่องการสวดมนต์ไหว้พระหนูชอบ จนมาถึงแบบประสบอุบัติเหตุเสียชีวิต ทำให้เรนกลายเป็นคนเห็นผี” (youtube,2019)

เธอยังได้บอกอีกด้วยว่าเธอสามารถติดต่อกับผีได้ “ทั่วประเทศ” และ “ทั่วโลก” เพราะสำหรับเธอภาษาผีมีเพียงภาษาเดียว หลังจากทุกคนตายมาแล้วทุกคนจะมีเพียงภาษาเดียว (youtube,2019) เธอได้อธิบายเกี่ยวกับรายการช่องส่องผีนี้ไว้ว่า “ถ้ามองว่างมงายก็งมงายได้ แต่ถ้ามองว่าไม่งมงายก็ไม่งมงายเช่นเดียวกัน อยู่ที่ความคิดอยู่ที่มุมมองของแต่ละบุคคล แต่เรนเชื่อว่า รายการช่องส่องผีเป็นรายการที่สอนให้คนกลับมาทำความดี เพราะเราได้เห็นแล้วว่าการกระทำทุกการกระทำเนี่ย มักเกิดผลเสมอ” (youtube,2019) เมื่ออาจารย์ เรนนี่ ต้องทำหน้าที่เป็นพิธีกรคนสำคัญในรายการช่องส่องผี หน้าที่หลักของเธอคือการสื่อสารกับผีหรือสิ่งเหนือธรรมชาติในสถานที่ต่างๆที่ได้ไปจัดรายการ เป็นที่น่าสนใจอยู่ไม่น้อยว่าสถานที่ๆรายการช่องส่องผีเลือกไปถ่ายทำนั้นหลายแห่งเป็นสถานที่สำคัญทางประวัติศาสตร์ มีเรื่องเล่าในเชิงตำนาน มีความเกี่ยวข้องกับวีรบุรุษ วีรสตรี หรือเกี่ยวข้องกับเรื่องราวของพระมหากษัตริย์ของไทยในอดีต การไปถ่ายทำรายการในสถานที่เหล่านี้นำมาซึ่ง “เรื่องเล่า” เชิงประวัติศาสตร์ชุดหนึ่ง แต่เป็นเรื่องเล่าที่มาจากการบอกเล่าของ “ผี” หรือ “ดวงวิญญาณ” ที่อยู่ในสถานที่นั้นมาปรากฎตัวและถ่ายถอดเรื่องราวให้อาจารย์เรนนี่ฟัง ทำให้เรื่องราวเชิงประวัติศาสตร์ที่ถูกเผยแพร่ในรายการช่องส่งผีมาจากคำให้การของ “ผี” และจากการย้อนเห็นภาพในอดีตด้วย “สัมผัส” ของอาจารย์ เรนนี่ โดยตรง

**อดีตที่ถูกเล่าโดยสิ่งเหนือธรรมชาติ**

การอธิบายอดีตที่ไม่ได้เกิดจาก “กระบวนการศึกษาทางประวัติศาสตร์” อย่างเป็นวิชาการ มีให้เห็นอยู่อย่างต่อเนื่องในสถานะ “เรื่องเล่า” ที่อิงกับโครงเรื่องทางประวัติศาสตร์กระแสหลัก แต่ในขณะเดียวกันก็ถูกแต่งเสริมเติมต่อและเจือปนไปด้วยเกล็ดเล็กเกล็ดน้อย อิทธิฤทธิ์ปาฏิหาริย์ ผี เทวดา นาค เปรต และภพภูมิต่างๆ ตามความเชื่อในพุทธศาสนา คำอธิบายอดีตในลักษณะเรื่องเล่าเหล่านี้คงไม่มีคุณค่าเพียงพอที่จะสืบหาข้อเท็จจริงในทางประวัติศาสตร์ แต่เรื่องเล่าเหล่านี้ถูกบอกเล่าโดยผู้ที่ได้รับการยกย่องว่ามีสถานะ “เหนือกว่า” ผู้คนสามัญทั่วไปเช่น หลวงพ่อฤาษีลิงดำ หลวงพ่อจรัญ หลวงปู่โง่น แม่สงฆนีวรมัย กบิลสิงห์ สำนักปู่สวรรค์ ฯลฯ ท่านทั้งหลายที่เอ่ยนามมานี้ ล้วนแต่เคยสร้าง “เรื่องเล่า” เชิงประวัติศาสตร์มาแล้วทั้งสิ้น อาทิเช่นเรื่องเล่าเชิงประวัติศาสตร์ของหลวงพ่อฤาษีลิงดำหรือพระราชพรหมยาน (วีระ ถาวโร) แห่งวัดท่าซุง ในหนังสือชุด “เรื่องจริงอิงนิทาน” ทั้ง 4 เล่ม (รวมเล่มพิเศษ) มีการอธิบายเหตุการณ์ในอดีต ในลักษณะ “จิตนิยม-ประวัติศาสตร์” ที่ได้รับการเผยแพร่ในช่วงทศวรรษ 2510-2520 โดยเนื้อหาในหนังสือชุดนี้มีเนื้อหาเกี่ยวกับเรื่องเล่า “เชิงประวัติศาสตร์” ในรูปแบบราชาชาตินิยม-เรื่องลี้ลับ ที่ถูกสอดแทรกด้วยแนวคิดพุทธศาสนาเชิงปาฏิหาริย์เชื่อมโยงเข้ากับคำอธิบายความสำคัญของพุทธศาสนาและสถาบันพระมหากษัตริย์ เพื่อจุดประสงค์ในการต่อสู้กับการลัทธิคอมมิวนิสต์ (ภิญญพันธุ์ พจนลาวัณย์,2560 : 56-59) หรือเรื่องเล่าที่ปฏิเสธโครงเรื่องการประหารชีวิตพระเจ้าตากสินและสร้างโครงเรื่องทางประวัติศาสตร์ใหม่ให้มีเนื้อหาที่พระเจ้าตากสินมิได้ทรงถูกประหารชีวิต แต่ทรงหนีไปผนวชที่นครศรีธรรมราช ซึ่งถูกเล่าโดยภิกษุณีวรมัย กบิลสิงห์ และถูกเผยแพร่ซ้ำอีกจากคำบอกเล่าของหลวงพ่อจรัญ (ปฐมพงษ์ สุขเล็ก,2560 : 93-112)

การเข้าถึงเรื่องเล่าหรือเหตุการณ์เหล่านี้ไม่ใช่สิ่งที่คนปกติจะสามารถเข้าถึงได้ แต่ต้องเป็นผู้มี “ญาณสมาบัติ” ที่สูงในระดับหนี่งเนื่องจากเรื่องราวเหล่านี้มิได้ถูกบันทึกไว้เป็นรายลักษณ์อักษร หรือถูกบันทึกไว้ก็ถูกตีความว่าเป็นเนื้อความที่บิดเบือนจากเรื่องจริงที่เกิดขึ้น เรื่องเล่าเหล่านี้ถูกถ่ายทอดผ่านการพูดคุยกับดวงจิตวิญญาณผู้ที่อยู่ในเหตุการณ์นั้นโดยตรง หรือสอบถามจากเทวดาเจ้าที่ หรือเห็นเรื่องราวผ่านนิมิตขณะเข้าญาณ ฯลฯ เป็นที่น่าสังเกตุว่าผู้ที่ได้รับรู้กับเรื่องเล่าจากสิ่งเหนือธรรมชาติหรือเรื่องบอกเล่าจาก “ผี” เหล่านี้มักเป็นเพศ “บรรพชิต” ที่มีชื่อเสียงและได้รับการยกย่องในสภาวะ “อรหันต์” ทำให้เหล่าบรรดาศิษยานุศิษย์ที่เต็มเปี่ยมไปด้วยความศรัทธา ได้เผยแพร่เรื่องเล่าเหล่านี้ออกมาในลักษณะของ “สื่อสิ่งพิมพ์”และเรื่องบอกเล่าเชิงประวัติศาสตร์จาก “ผี” เหล่านี้กระจายตัวเข้าสู่การรับรู้ของสังคมได้อย่างรวดเร็ว ทำให้คนจำนวนไม่น้อยเชื่อเรื่องราวเชิงประวัติศาสตร์ที่ถูกบอกเล่าโดยสิ่งเหนือธรรมชาติอย่างไม่ตั้งข้อสงสัย เนื่องด้วยความเชื่อมั่นใน “ความจริง” ที่มาจากปากของผู้ที่พวกเขาเชื่อกันว่าบรรลุ “สภาวะธรรม” ระดับสูงจนมีญาณ จิต และเจตสิก ละเอียดพอที่จะรับรู้ในเรื่องที่มนุษย์ธรรมดาสามัญไม่สามารถเข้าถึงได้

สำหรับในกรณี “ช่องส่องผี” ก็เช่นเดียวกันแม้ว่า พิธีกรคนสำคัญของรายการคืออาจารย์ เรนนี่ ไม่ได้มีเพศสภาวะเป็น “บรรพชิต” แต่เธอได้การยอมรับว่ามี “ญาณเทพ” ในการเข้าถึงสิ่งเหนือธรรมชาติได้ เธอจึงเป็นสื่อกลางของการเชื่อมต่อระหว่างญาณของเธอกับเรื่องราวที่ถูกเล่าผ่านปากของสิ่งที่คนอื่นๆมองไม่เห็น ชีวิตประจำวันของเธอนอกรายการช่องส่องผีก็เป็นสิ่งหนึ่งที่สร้างความ “น่าเชื่อถือ” ให้กับตัวเธอเอง กิจกรรมในชีวิตประจำวันของเธอที่เผยแพร่ผ่านสื่อโซเชียลโดยเฉพาะเพจเฟสบุ๊ค “อ.เรนนี่ ช่องส่องผี-เพจ” นั้นประกอบด้วย ภาพของความเป็นสาว “สมัยใหม่” ที่ชอบเข้าวัด ทำบุญ ปฏิบัติธรรม เล่าเรื่องเกร็ดความรู้ในเรื่องกฎแห่งกรรมเพื่อเป็นวิทยาทาน เชิญชวนผู้ติดตามในเพจร่วมบอกบุญอนุโมทนาบุญร่วมกันด้วยการ “ฝากไลค์ ฝากแชร์ เพื่อเป็นสะพานบุญ ร่วมกันนะคะ” ด้วยภาพลักษณ์ของความเป็นสาวสมัยใหม่ที่ชอบทำบุญ ทำให้เธอได้รับคำชื่นชมและความนิยมจากกลุ่มผู้ติดตามทั้งในเพจ และผู้ติดตามเธอในช่องทางอื่นๆเป็นอย่างมาก ถึงขนาดมีเหล่าแฟนคลับของเธอหลายคนพยายามจะนำเธอมาเป็น “ไอดอล“ ของผู้นิยมการทำความดีในยุคปัจจุบัน

**ผีในตำนาน - ผีในประวัติศาสตร์ชาติ**

รายการช่องส่องผีมักจะไปถ่ายทำรายการในสถานที่สำคัญทางประวัติศาสตร์ หรือสถานที่ที่มีตำนานเก่าแก่และทางรายการยังได้มีการเชิญคนที่มีความรู้หรือพระสงฆ์ในท้องถิ่นนั้นมาช่วยเสริมข้อมูลประกอบรายการอีกด้วย เรื่องเล่าเชิงประวัติศาสตร์กึ่งตำนานได้ถูกถ่ายทอดออกมาโดยอาจารย์ เรนนี่ จากหลายเทปที่มีการถ่ายทำรายการในสถานที่ต่างๆ ล้วนไม่ได้ปฏิเสธ “ตำนาน” ของสถานที่นั้น ในเทปตำนาน “ปลาไหลเผือกแห่งโยนกนคร” อาจารย์ เรนนี่ เล่าว่าการที่เมืองโยนกนคร “ล่ม” มิใช่เพราะภัยพิบัติทางธรรมชาติ เธอกล่าวไว้เลยว่าการล่มสลายลงของเมืองโยนกนครมีสาเหตุตามตำนานได้กล่าวไว้ เธอยืนยันอย่างมั่นใจว่า “เรนกล้าพูดได้เลยว่าเป็นเรื่องจริง” (youtube,2020) เธอยังได้ขยายความตำนานเรื่องนี้ให้ “พิสดาร” กว่าเดิมผ่านการสื่อสารกับ “พันธุนาคราช” ผู้มีส่วนในการสร้างเมืองโยนกนครและจากคำบอกเล่าของเธอ “พันธุนาคราช” ผู้นี้เองเป็นผู้ถล่มเมืองโยนกนครให้ล่มลงไป อาจารย์ เรนนี่ ได้สื่อว่า พันธุนาคราชต้องการให้ทุกคนรู้เรื่องราวของการล่มสลายของเมืองโยนกนครแห่งนี้อย่างถ่องแท้ เรื่องเล่านี้ได้อธิบายถึงการที่ผู้ปกครองเมืองแห่งนี้ไม่ตั้งอยู่ในศีลในธรรม ลุ่มหลงในกิเลศตัณหาลาบสักการะและผิดคำสาบานที่ให้กับพันธุนาคราชว่า จะไม่ฆ่างูหรือปลาไหล เพราะถือว่าสัตว์เหล่านี้เป็นลูกหลานของพันธุนาคราช จนวันหนึ่งเจ้าเมืองสั่งให้บริวารไปฆ่าปลาไหลเผือกเพราะคิดว่าการที่น้ำท่าไม่อุดมสมบูรณ์ เป็นเพราะปลาไหลเผือกที่เป็นลูกพญานาคเป็นผู้กระทำให้เกิดขึ้น จนพันธุนาคราชพิโรธแล้วทำให้เมืองนี้ล่มลงไป (youtube,2020)

เรื่องราวการล่มสลายของเมืองโยนกนคร มีลักษณะเป็น โครงเรื่องที่สอดคล้องกับเนื้อหาใน “ตำนาน” เมืองเชียงแสนและตำนานสิงหนวัติกุมาร ที่เล่าสาเหตุการล่มสลายลงของเมืองโยนกนคร ในกรณีของการเชื่อมโยงเข้ากับศีลธรรมของตัวผู้ปกครองเมือง นาฏวิภา ชลิตานนท์ ได้อธิบายไว้ถึงโลกทัศน์ทางพุทธศาสนาที่ส่งอิทธิพลต่องานเขียนประเภท “ตำนาน”ที่ธรรมะมีความหมายเป็นกระบวนการทางสังคม เกี่ยวข้องกับความรับผิดชอบของผู้ที่เป็นกษัตริย์ การที่กษัตริย์ไม่ประพฤติตัวอยู่ในศีลในธรรม ก็เท่ากับประพฤติสวนทางกับความจริงหรือกฎธรรมชาติและขาดความรับผิดชอบต่อสังคม จนสุดท้ายบ้านเมืองย่อมอยู่ไม่ได้และต้องล่มจมเป็นธรรมดา (นาฏวิภา ชลิตานนท์,2524 : 196) ในแง่มุมเชิงคติชนวิทยาโครงเรื่องของการกินสัตว์เผือกแล้วทำให้เกิดเมืองล่ม มีให้เห็นอยู่มากทั้งในตำนานนิทานของภาคเหนือและภาคอีสาน ที่อธิบายถึงสาเหตุของการล่มสลายลงของเมืองจากสาเหตุเดียวกันคือการกินสัตว์ที่มีสีเผือก ศิราพร ณ ถลาง ได้อธิบายว่า เกิดจาการนำตำนานเก่าเกี่ยวกับการกินสัตว์เผือกแล้วเมืองล่มมา “ผลิตซ้ำ” เพื่ออธิบายสภาพหนองน้ำในอีกหลายพื้นที่ทางภาคเหนือและทางอีสาน (ศิราพร ณ ถลาง,2557 : 195-196) เรื่องเล่าที่มีลักษณะเป็น “ตำนาน” ยังมีในเทปที่ทางรายการช่องส่องผีได้ไปถ่ายทำที่พระประโทนเจดีย์จังหวัดนครปฐมซึ่งเป็น โบราณสถานสมัยทวารวดี อาจารย์ เรนนี่ ได้เล่าตำนาน “พระยากงพระยาพาน” กับการสร้างพระประโทนเจดีย์ เธอได้พบเจอกับดวงวิญญาณของ “พระยาพาน” ที่มีลักษณะเป็น “ผีเปรต” ทรงเครื่องกษัตริย์เนื่องจากกรรมที่สังหารบิดาและมารดารวมทั้งยายหอม อีกทั้งเธอยังเล่าเรื่องราวเกี่ยวกับประวัติของพระยาพานที่รายละเอียดต่างจากในตำนานเดิมไปมาก (youtube,2020) ยังมีเทปที่ทีมงานรายการช่องส่องผีได้ถ่ายทำเรื่องราวของผี ที่ได้ยินการกล่าวถึงกันอยู่บ่อยๆเช่น ตำนานผีเปรตวัดสุทัศน์ ตำนานแม่นาคพระโขนง ตำนานทั้งสองเรื่องเป็นเรื่องที่อยู่ในความทรงจำของคนกรุงเทพฯอย่างแนบแน่นถูกผลิตซ้ำออกมาในรูปแบบของละครโทรทัศน์ และ ภาพยนตร์ หลายต่อหลายครั้ง

รายการช่องส่องผีและตัวของอาจารย์ เรนนี่ ได้มีการถ่ายทอดเรื่องเล่าเชิงประวัติศาสตร์ของผี “วีรบุรุษและวีรสตรี” ที่ปรากฏตัวอยู่ในประวัติศาสตร์ชาติไทย ในเทป “สิ่งศักดิ์สิทธิ์เมืองพิษณุโลก” อาจารย์ เรนนี่ ติดต่อกับดวงวิญญาณของสมเด็จพระนเรศวรมหาราชและวิญาณของนักรบโบราณทั้งหลาย เธอได้ถ่ายทอดอารมณ์ความรู้สึกออกมาอย่างชัดเจนภายหลังจากการทำพิธีบวงสรวงตอนต้นของรายการว่า “เรนนี่พูดไม่ออกเลยอ่ะ เรนนี่เห็นท่านยืนเต็มไปหมดเลย ด้วยอากัปกิริยาความรู้สึกเหมือนความห่วงประเทศมากกว่าชีวิตของตัวเอง กลัวลูกหลานไม่มีแผ่นดินจะอยู่ กลัวลูกหลานไม่มีที่ซุกหัวนอน กลัวลูกหลานตกเป็นเมืองขึ้นของฝรั่งมังค่า กลัวลูกหลานไม่มีที่จะทำนาทำไร่กันต่อไป” (youtube,2020)

ในเทปเดียวกันนี้อาจารย์ เรนนี่ ทำการสื่อสารกับดวงวิญญาณของสมเด็จพระนเรศวรโดยตรง เธอยืนยันว่าสิ่งที่เธอได้ถ่ายทอดออกมานี้ เป็นสิ่งที่มาจากการสื่อสารจากดวงวิญญาณของสมเด็จพระนเรศวร ไม่ใช่เรื่องที่เธอจะอาจเอื้อมแต่งขึ้นมาเอง “เรนไม่ใช่ผู้วิเศษนะคะ เรนไม่กล้าอาจเอื้อมเลยว่า เรนได้ยินจากท่านหรือยังไงแต่เรนสัมผัสได้เช่นนี้” (youtube,2020) อาจารย์ เรนนี่ ได้เล่าถึงคำทำนายที่เกี่ยวโยงมาถึงปัจจุบันไว้ว่า เมื่อสมเด็จพระนเรศวรมหาราชขึ้นครองราชย์ใหม่ๆมีพราหมณ์ได้ทำนายไว้ว่าภายหลังจากที่พระองค์สิ้นพระชนม์ไปประมาณ 500 ปีประเทศไทยจะตกเป็นเมืองขึ้นของตะวันตกอีกครั้ง จะเกิดความแตกแยกขึ้น เรื่องราววีรกรรมที่พระองค์สร้างไว้จะถูกลืมและเรื่องราวจะถูกลบล้างโดยคนไทยที่มีจิตใจไม่ใช่คนไทย ดวงวิญญาณของสมเด็จพระนเรศวรได้กล่าวถึงสิ่งที่พระองค์ไม่พอใจสภาวะการณ์ของประเทศไทยในปัจจุบันคือพระองค์ไม่พอใจที่คนไทยไม่รักกัน มีความแตกแยกกันอย่างมาก และดวงวิญญาณของพระองค์มีความคาดหวังให้คนไทยกลับมารักกัน กลับมารักชาติบ้านเมือง รักความเป็นไทย (youtube,2020)

น่าแปลกใจเป็นอย่างมากเมื่อพิจารณาความผิดปกติ ของเรื่องเล่าเชิงประวัติศาสตร์ที่อาจารย์ เรนนี่ อ้างว่ามาจากการสื่อสารกับดวงวิญญาณของสมเด็จพระนเรศวร คำทำนายของพราหมณ์ที่ถูกกล่าวถึงนี้ ไม่ปรากฎในหลักฐานชั้นต้นหรือชั้นรองใดๆทั้งสิ้น ภาพลักษณ์ของสมเด็จพระนเรศวรมหาราชอยู่ในห้วงความทรงจำของชนชั้นนำไทยมาตั้งแต่สมัยอยุธยา และในช่วงต้นรัตนโกสินทร์ภาพลักษณ์ของสมเด็จพระนเรศวรมีความเป็นกษัตริย์ผู้มีบุญญาบารมี ใกล้เคียงสถานะพระจักรพรรดิราช เมื่อเข้าสู่ยุคสมบูรณาญาสิทธิราชย์หรือเริ่มเกิด “รัฐชาติ” ขึ้น ภาพลักษณ์ของสมเด็จพระนเรศวรกลายเป็นพระหากษัตริย์กลายเป็นนักรบผู้กอบกู้เอกราชของชาติไทยภายใต้โครงเรื่องแบบประวัติศาสตร์ “ราชาชาตินิยม” ภายหลังการปฏิวัติในปี 2475 ภาพลักษณ์ของสมเด็จพระนเรศวรมหาราชโดยเฉพาะพระราชประวัติของพระองค์กลายเป็นบทเรียนและตัวอย่างในการต่อสู่ของกลุ่มคณะเจ้าต่อคณะราษฎร ภาพลักษณ์ของสมเด็จพระนเรศวรมหาราชถูกผลิตซ้ำเรื่อยมาในหลากหลายรูปแบบ ภายใต้ภาพของความเป็น “กษัตริย์นักรบ” (วริศรา ตั้งค้าวาณิช,2552 : 95-132) ด้วยการผลิตซ้ำภาพลักษณ์และเรื่องราวของสมเด็จพระนเรศวรมาอย่างต่อเนื่องยาวนานจนถึงปัจจุบัน เรื่องราวของสมเด็จพระนเรศวรยังคงถูกตอกย้ำกันในระบบการศึกษาผ่านแบบเรียน ผ่านภาพยนตร์ “ตำนานสมเด็จพระนเรศวรมหาราช” ที่มีถึง 6 ภาค จนแทบจะกล่าวว่าพระบารมีของสมเด็จพระนเรศวรทรงบดบังความรับรู้เกี่ยวกับพระราชประวัติของกษัตริย์อยุธยาทุกพระองค์เอาไว้เลยก็ว่าได้ จึงแทบเป็นไปไม่ได้เลยว่าวีรกรรมของสมเด็จพระนเรศวรจะถูกลบเลือนไปโดยใครที่มีหัวใจเป็นคนไทยหรือไม่เป็นคนไทยก็ตาม อีกประเด็นหนึ่งที่น่าสนใจของคำทำนายนี้คือความรู้สึก “โหยหา” ความเป็นไทย ความสามัคคีและความรักชาติบ้านเมืองอย่างรุนแรง ซึ่งแน่นอนว่าความ “โหยหา” สิ่งเหล่านี้ไม่ได้อยู่ในความรู้สึกนึกคิดของชนชั้นนำไทยในสมัยอยุธยา ในเรื่องของการเป็นเมืองขึ้นของฝรั่งคล้ายจะหมายถึงวิกฤติเศรษฐกิจในปี 2540 ที่ IMF เข้ามาให้กู้เงินและกำหนดเงื่อนไขต่างๆ ซึ่งชนชั้นกลางไทยไม่พอใจ เป็นไปได้ว่า อาจารย์ เรนนี่ ได้นำเรื่องนี้ขึ้นมากล่าวถึงและทำให้กลายเป็นคำทำนายที่เล่าซ้ำ โดยสมเด็จพระนเรศวร

ในเทปที่รายการได้ไปถ่ายทำที่วัดเขาขุนพนมจังหวัดนครศรีธรรมราชอาจารย์ เรนนี่ ได้สื่อสารกับวิญญาณของพระเจ้าตากสิน เธอยืนยันว่าสมเด็จพระเจ้าตากสินได้มาผนวชที่วัดแห่งนี้จริง เนื่องจากสมเด็จพระเจ้าตากสินได้ให้สัจวาจาไว้ว่าเมื่อรวมแผ่นดินไทยให้เป็นปึกแผ่น ได้แล้วท่านจะยกราชสมบัติให้ผู้ที่คู่ควร ในคลิปนี้เธอได้แสดงความตื้นตันในที่ได้สนทนากับดวงวิญญาณของพระเจ้าตากสินอย่างชัดเจนผ่านน้ำตาที่ไหลพรากออกมา เธอได้เล่าอีกว่าสมเด็จพระเจ้าตากสินทรงมีความต้องการให้คนไทยมีความรักและสามัคคีกัน (youtube,2020)

โครงเรื่องเล่าเชิงประวัติศาสตร์ในทำนองว่าสมเด็จพระเจ้าตากสินไม่ได้ทรงถูกประหาร แต่ทรงหนีไปบวชที่เมืองนครศรีธรรมราช เป็นโครงเรื่องที่มีมานานแล้ว จึงไม่แปลกที่รายการช่องส่องผี จะนำโครงเรื่องนี้มาเป็นโครงเรื่องหลักในการอธิบายพระราชประวัติของสมเด็จพระเจ้าตากสิน ผนวกเข้ากับความเชื่อของท้องถิ่นที่มีอยู่แล้วยิ่งทำให้โครงเรื่อง “ไปบวชที่เมืองนคร” มีน้ำหนักมากยิ่งขึ้น โดยเฉพาะในแง่ที่ช่วยสร้างความชอบธรรมแก่ราชวงศ์จักรี ที่ไม่ได้ประหาร “มหาราช” ผู้มีบุญคุณอย่างสูงจากการเป็นผู้นำในการกอบกู้เอกราชของชาติ แต่กลายเป็น “ผู้ที่คู่ควร” แก่การเป็นกษัตริย์อย่างแท้จริง นอกจากนี้การเน้น “ให้คนไทยมีความรักและสามัคคี” ยังสอดคล้องกับบรรยากาศทางการเมืองที่เต็มไปด้วยความขัดแย้งซึ่งหลายฝ่ายพากันเรียกร้องให้มีการปรองดองหรือสมานฉันท์

ทั้งสมเด็จพระนเรศวรและสมเด็จพระเจ้าตากสินทั้งสองพระองค์ต่างก็เป็น “วีรบุรุษของรัฐชาติ” ซึ่งมาพร้อมกับการเกิดขึ้นของรัฐสมบูรณาญาสิทธิราชย์ ที่ให้ความสำคัญกับโลกทัศน์ที่เน้นมนุษย์เป็นศูนย์กลางของโลก การเกิดขึ้นของรัฐเกิดถูกสร้างขึ้นโดยมนุษย์ ฉะนั้นมนุษย์จึงสามารถกำกับความเป็นไปของรัฐได้ โลกทัศน์เช่นนี้เองจึงทำให้เกิดสำนึกทางประวัติศาสตร์แบบใหม่ที่ให้ความสำคัญกับคนมากขึ้น การกระทำของวีรบุรุษจึงเกิดจากการตัดสินใจของตัวเอง แนวคิดเรื่องวีรบุรุษในโลกทัศน์ดังกล่าวจึงเปลี่ยนไปด้วย ในประการแรก วีรบุรุษคือมนุษย์เหมือนมนุษย์คนอื่น ต้องตกอยู่ในอิทธิพลขอสภาพการณ์ที่แวดล้อมเขาเหมือนคนอื่นๆ เพียงแต่ว่าวีรบุรุษจะเลือกตอบสนองต่อสภาพการณ์แวดล้อมเขาได้มีประสิทธิภาพกว่า หรืออย่างสร้างสรรค์มีประโยชน์ต่อส่วนรวมได้มากกว่าเท่านั้น ประการต่อมาการกระทำของวีรบุรุษกลายเป็นสิ่งสำคัญที่สุดสำหรับตัดสินว่าเขาเป็นวีรบุรุษหรือไม่ การกระทำนั้นหรือความตั้งใจที่จะทำนั้นต้องเป็นไปเพื่อประโยชน์ของส่วนรวม ไม่ใช่ตนเอง (นิธิ เอียวศรีวงศ์,2536 : 231)

ไม่เพียงแต่อาจารย์ เรนนี่ จะติดต่อกับวิญญาณของกษัตริย์ในยุคโบราณเพียงอย่างเดียว ในเทปหนึ่ง อาจารย์ เรนนี่ ได้สื่อสารกับดวงวิญญาณ “เจ้านายคนสนิท” ของพระมงกุฎเกล้าเจ้าอยู่หัวรัชกาลที่ 6 ในตอน “ตำนานท้าวหิรัญพนาสูร พระราชวังพญาไท” เธอได้เล่าถึงน้ำพระทัยเมตตาของพระบาทสมเด็จพระมงกุฎเกล้าเจ้าอยู่หัว พระองค์มีเจตจำนงค์ที่ต้องการจะพระราชทานประชาธิปไตยรวมทั้งสิทธิ และเสรีภาพ ให้แก่ประชาชนอยู่แล้ว เพียงแต่ในรัชสมมัยของพระองค์ประชาชนยังไม่ได้รับการศึกษาอย่างเพียงพอ (youtube,2020)

เรื่องเล่าเชิงประวัติศาสตร์ที่อาจารย์ เรนนี่ ได้เล่ามานี้แทบจะไม่แตกต่างอะไรเลย กับโครงเรื่องในประวัติศาสตร์กระแสหลัก ที่อธิบายว่าพระมหากษัตริย์ในสมัยสมบูรณาญาสิทธิราชย์ ทรงเตรียมพร้อมในการพระราชทาน “รัฐธรรมนูญ” และการปกครองในรูปแบบ “ประชาธิปไตย” ให้แก่ประชาชนไว้แล้ว เพียงแต่เหล่าประชาชนยังไม่มีความรู้พอที่จะเข้าใจระบอบการปกครองแบบใหม่นี้ได้ หากพิจารณาเฉพาะกรณีของพระบาทสมเด็จพระมงกุฎเกล้าเจ้าอยู่หัว งานวิชาการจำนวนไม่น้อยได้ตั้งคำถามถึงความคิดทางการเมืองซึ่งมีลักษณะ “อนุรักษ์นิยม” ของพระองค์ พระราชนิพนธ์ต่างๆของพระองค์ไม่เพียงแต่ปลูกฝังความรู้สึกชาตินิยมที่เน้นความสำคัญของสถาบันชาติ ศาสนา พระมหากษัตริย์ เท่านั้น พระราชนิพนธ์ของพระองค์ยังแสดงให้เห็นความสำคัญของการปกครองในรูปแบบ “ราชาธิปไตย” หรือการให้เสรีภาพแก่หนังสือพิมพ์เพื่อเปิดโอกาสให้มีการแสดงความคิดเห็นที่เสรี จะได้ทรงทราบกระแสความคิดทางการเมืองของราษฎร เพื่อชี้แจงและชักชวนให้ราษฎร เห็นความสำคัญของระบอบการปกครองแบบราชาธิปไตยดังกล่าว เลิกฝักใฝ่ในระบอบประชาธิปไตยหรือลัทธิการเมืองอื่นๆ (กรรภิรมย์ สุวรรณานนท์,2524 : 257) การตั้ง “ดุสิตธานี” ที่เชื่อกันว่าตั้งขึ้นเพื่อฝึกฝนข้าราชการให้คุ้นชิ้นกับการปกครองในรูปแบบประชาธิปไตย ทั้งๆที่ดุสิตธานีมีสถานะไม่ต่างกับ “เมืองตุ๊กตา” ที่เน้นการรักษาความชอบธรรมในการปกครองระบอบราชาธิปไตย และสร้างความจงรักภักดีต่อกษัตริย์ในฐานะเทวราชาต่อข้าราชบริพารมากกว่า (ชานันท์ ยอดหงส์ และ พุฒิพงศ์ พงศ์อเนกกุล,2555 : 82)

ดังเนื้อหาของธรรมนูญลักษณะการปกครองคณะนคราภิบาล (ดุสิตธานี) พระพุทธศักราช 2461 พระบาทสมเด็จพระมงกุฎเกล้าเจ้าอยู่หัว โปรดฯ ให้นำธรรมนูญการปกครองเทศบาลของอังกฤษมาดัดแปลงแก้ไข แม้ว่าธรรมนูญดุสิตธานีมีสิทธิเลือกตั้งก็จะมีอำนาจก็ต่อเมื่อ “ได้รับพระบรมราชานุมัติจากพระบามสมเด็จพระเจ้าอยู่หัวแล้ว” และในเวลาต่อมายังมีการแก้ไขรัฐธรรมนูญกำหนดให้ยกเลิกการเลือกนคราภิบาลโดยตรงของทวยนาคร กำหนดให้ทวยนาครเป็นผู้เลือกเชษฐบุรุษ แล้วให้เชษฐบุรุษนั่งอยู่ในสภากรรมการนคราภิบาล และหมวดที่สี่ว่าด้วยเชษฐบุรุษกิตติมศักดิ์ (มาตรา 21- มาตรา 22) ยังกำหนดให้มี “เชษฐบุรุษกิตติมศักดิ์ของดุสิตธานี” และให้อยู่ในตำแหน่งนั้นได้ตลอดชีวิต รวมทั้งให้มีสิทธิเข้านั่งในสภานคราภิบาลได้ในโอกาสอันควร และรับสมมติเป็นนคราภิบาลได้ รวมทั้งลงนามเป็นผู้สมมุตินคราภิบาลใหม่ได้อีกด้วย (อมรดรุณารักษ์,2513 : 68)

ในคราวที่อาจารย์ เรนนี่ ได้สื่อสารกับดวงวิญญาณของ “กรมหลวงชุมพร” ในเทป “ศาลเสด็จเตี่ย ณ วัดกำพร้า” วิญญาณของกรมหลวงชุมพรไม่ได้เล่าแค่เพียงเรื่องราวของพระองค์เอง แต่ยังได้เล่าถึงพระมหากรุณาธิคุณของสมเด็จพระจุลจอมเกล้าเจ้าอยู่หัวรัชกาลที่ 5 ในการเลิกทาสว่า เป็นสิ่งที่พระองค์ทรงคิดริเริ่มมาตั้งแต่ต้นรัชกาล พระองค์ทรงต้องการคืนอิสระภาพให้แก่ชาวสยามทั้งหลาย พระราชประสงค์ที่จะให้คนสยามมีการศึกษาเพื่อให้เกิดการพัฒนาที่เล่าโยงไปถึงการตั้งโรงเรียนราชินีของสมเด็จพระศรีพัชรินทร์ (youtube,2019)

ผีที่มาสื่อสารกับอาจารย์ เรนนี่ ในขณะที่ออกไปถ่ายทำรายการตามไม่ได้มีแต่ผีของ “กษัตริย์” มีผีของนักรบโบราณได้มาสื่อสารกับตัวของอาจารย์เรนนี่อีกหลายตอน ในเทปช่องส่องตอน “ตำนานสิ่งศักดิ์สิทธิ์ เมืองพิษณุโลก” อาจารย์ เรนนี่ ได้ติดต่อกับวิญญาณของ พระศรีถมอรัตน์ พระชัยบุรี ที่เชื่อกันว่าทั้งสองเป็นทหารเอกของสมเด็จพระนเรศวร และที่ยิ่งไปกว่านั้นคือในช่วงช่องส่องผีสนทนาในเรื่อง “ทหารเสือพระนเรศวร” อาจารย์ เรนนี่ ได้ยืนยันว่า วิญญาณพระศรีถมอรัตน์ ที่ปรากฏตัวในเทปดังกล่าว ได้บอกว่าตนเองนั้นมีชื่อว่า “ขุนทิ้ง” ซึ่งเผอิญว่าชื่อนี้ไปสอดคล้องกับชื่อตัวละคร “พระราชมนู” ที่อยู่ในหนัง “ตำนานสมเด็จพระนเรศวรมหาราช” ทำให้รายการถูกตั้งคำถามกับข้อเท็จจริงที่ถูกนำเสนอ แต่เธอก็ยืนยันว่าชื่อ “ขุนทิ้ง” นั้นเป็นชื่อของ พระศรีถมอรัตน์ หนึ่งในทหารเอกของพระนเรศวรจริงๆ และเธอไม่เคยดูหนัง “ตำนานสมเด็จพระนเรศวรมหาราช” แม้แต่ภาคเดียว (youtube,2019) ในเทป “สี่ร้อยดวงจิต นักรบหาญกล้าที่ถูกลืม” เธอได้ติดต่อกับดวงวิญญาณของ “ขุนรองปลัดชู” เธอเล่าถึงวีรกรรมอันหาญกล้าของขุนรองปลัดชูและนักรบอีก 400 คน ที่ยอมเสียสละชีวิตของตนเองเพื่อปกป้องชาติบ้านเมืองจนตัวตาย สุดท้ายเธอได้เล่าเสริมไว้ว่า ขุนรองปลัดชูได้สื่อสารกับเธอว่า “ท่านบอกว่าลูกหลานไม่รักกัน ท่านบอกว่าการเสียสละของท่านจะสูญเปล่า ถ้าคนไทยในยุคปัจจุบันนี้ไม่กลับมารักกันอีกครั้ง” (youtube,2020) เทปช่องส่องผี live ตอน “สิ่งศักดิ์สิทธิ์เมืองโคราช” และเทป “ย่าโม แรงศรัทธาชาวโคราช” อาจารย์ เรนนี่ ติดต่อกับดวงวิญญาณของท้าวสุรนารี เธอได้ตอกย้ำถึงความมีตัวตนและวีรกรรมของท้าวสุรนารีว่าเป็นเรื่องที่เกิดขึ้นจริง การมีตัวตนจริงของนางสาวบุญเหลือ เธอเล่าว่าวิญญาณของท้าวสุรนารีในขณะนี้อยู่ในสถานะของ “โพธิสัตว์” ที่ไม่ได้แค่ดูแลลูกหลายชาวโคราชเพียงอย่างเดียว แต่ดูแลลูกหลานชาวไทยทั้งหมด และจบลงด้วยความต้องการของดวงวิญญาณท้าวสุรนารี ที่ต้องการให้สังคมไทยในปัจจุบันมีความปรองดองสามัคคี (youtube,2020)

เรื่องเล่าของเธอแสดงให้เห็นถึงสำนึกของความเป็น “ชาติไทย” ที่เธอเชื่อว่ามีมาตั้งแต่สมัยโบราณ การทำสงครามที่เกิดขึ้นในสมัยอยุธยา- ต้นรัตนโกสินทร์ กลายเป็นเรื่องของการปกป้อง “ชาติไทย” มากกว่าเป็นการทำสงครามเพื่อรักษาเกียรติยศของกษัตริย์ในสถานะ “จักรพรรดิราชย์” หรือการทำสงครามเพื่อแย่งชิงผลประโยชน์ทางเศรษฐกิจและกำลังคน ด้วยเหตุนี้เองเรื่องเล่าเชิงประวัติศาสตร์ของเธอจึงเต็มไปด้วย “ความยากลำบากในการรักษาผืนแผ่นดินไทย การเสียสละเลือดเนื้อ สละชีวิต ของเหล่าบรรพบุรุษไทย เพื่อให้ลูกหลานมีแผ่นดินไว้ทำมาหากินอยู่อาศัยกันในปัจจุบัน”

เธอได้เล่าถึง “ผลกรรม” ของผู้ที่มักใหญ่ใฝ่สูงในอำนาจคิดคดทรยศต่อชาติของตน ไว้ในเทป “เปรตผีกบฎ ผู้เผาเมืองอยุธยา” เรื่อราวในเทปนี้เกิดขึ้นจากาการติดต่อสารกับวิญญาณของเปรตตนหนึ่ง ซึ่งอาจารย์ เรนนี่ ได้กล่าวว่าเปรตตนนี้มีนามว่า “พระยาพลเทพ” มีชีวิตอยู่ในสมัยอยุธยา เธอเล่าสาเหตุของการที่ “พระยาพลเทพ” ต้องมากลายเป็นเปรตว่า “ท่านคิดคดโกงชาติบ้านเมือง ท่านมักใหญ่ใฝ่สูงอยากเป็นเจ้า” และมีส่วนเผากรุงศรีอยุธยาจากข้างในเมืองขณะกรุงใกล้จะแตก (youtube,2020) อาจารย์ เรนนี่ ยังมีความต้องการที่จะให้มีการไปถ่ายทำรายการช่องส่องผีที่ประเทศพม่าเนื่องจากหลายครั้งที่เธอไปทำบุญที่พม่าพร้อมกับคณะทัวร์ในทริปแสวงบุญ เธอสัมผัสได้ถึงความรักในผืนแผ่นดินเกิดของเหล่าวิญญาณเชลยศึกไทยที่ถูกกวาดต้อนไปพม่าไว้ว่า “ยังมีวิญญาณของบรรพบุรุษ ตั้งแต่สมัยรุ่นหลายร้อยปีแล้ว ยังรอคอยการกลับบ้าน ยังรอคอยการกลับมาเป็นไทย ยังอยากกลับมาหาพ่อแม่ญาติพี่น้องกระทั่งที่อาจจะไปผุดไปเกิดแล้ว แต่อยากลับมาเหยียบแผ่นดินไทย เพราะไม่มีโอกาสได้ตายในแผ่นดินไทย” (youtube,2019)

แน่นอนว่าสำนึกเรื่องของความเป็น “ชาติ” และความรู้สึก “ชาตินิยม” เป็นสิ่งที่ยังไม่เกิดขึ้นในสมัยอยุธยา เบน แอนเดอร์สัน อธิบายถึงความสำนึกความเป็นชาติในสถานะ “ชุมชนจินตกรรม” ที่เกิดชึ้นในช่วงศตวรรษที่ 19 พร้อมกับการเกิดขึ้นของรูปแบบความเป็นรัฐสมัยใหม่ องค์ประกอบของความเป็นชาติถูกประกอบขึ้นด้วยการใช้ภาษาที่มี “มาตรฐาน” เดียวกัน การทำสำมโนประชากร การทำแผนที่ การสร้างพิพิธภัณฑ์ (แอนเดอร์สัน,2552) สิ่งเหล่านี้ยังไม่เกิดขึ้นในมโนทัศน์ของชนชั้นนำไทยสมัยโบราณ แต่เป็นสิ่งที่เพิ่งถูกให้ความสำคัญเมื่อรัฐไทยเปลี่ยนแปลงลักษณะแบบรัฐจารีตมาสู่รัฐสมัยใหม่ ที่จำเป็นต้องมีการรวมอำนาจทางการเมืองและเศรษฐกิจเข้าสู่ศูนย์กลาง จำต้องมีการสร้างสำนึกความเป็น “ไทย” ให้กับประชากรที่มีความหลากหลายทั้งในแง่ของภาษา วัฒนธรรม ชาติพันธุ์ ศาสนา ฯลฯ ต้องมีเส้นเขตแดนทางภูมิศาสตร์รวมทั้งมีสำมโนประชากรระบุจำนวนและตัวตนพลเมืองที่ชัดเจน สำนึกเกี่ยวกับความเป็น “ชาติ” จึงเกิดขึ้นได้ ภายใต้เงื่อนไขของความเปลี่ยนแปลงด้านสังคม เศรษฐกิจ การเมือง วัฒนธรรม ที่เกิดขึ้นในสมัยของรัฐสมบูรณาญาสิทธิราชย์ ซึ่งเริ่มต้นขึ้นในสมัยรัชกาลที่ 5

เรื่องเล่าเชิงประวัติศาสตร์ของอาจารย์ เรนนี่ ทางรายการช่องส่องผีจะบอกกับผู้ชมเสมอว่าเรื่องราวที่อาจารย์ เรนนี่ ได้เล่ามานี้เป็น “ประวัติศาสตร์นอกตำรา” แต่ในขณะเดียวกันพิธีกรที่ประกอบรายการก็จะเสริมขึ้นด้วยประโยคที่ว่า “ท่านผู้ชมครับ เรื่องนี้เป็นเรื่องที่เกิดขึ้นจริงในอดีต” ทั้งทางทีมงานมักจะมีการหาข้อมูลเกล็ดเล็กเกล็ดน้อยมาเสริมเพื่อยืนยันความจริงในเรื่องที่อาจารย์ เรนนี่ ได้ถ่ายทอดออกมา พร้อมกับการแสดงออกมาทางอากัปกิริยาที่ให้ความเชื่อถือกับเรื่องราวที่อาจารย์ เรนนี่ เล่าให้ฟังอย่างเต็มที่

**ความสัมพันธ์ข้ามภพข้ามชาติ**

สิ่งที่ดึงดูดผู้ชมอย่างหนึ่งในรายการช่องส่องผีคือผู้ที่เป็น “แขกรับเชิญ” ในแต่ละเทปที่ถูกถ่ายทำ แขกรับเชิญที่มาร่วมในรายการนั้นล้วนแต่เป็น ผู้ที่มีชื่อเสียงอยู่ในวงการบันเทิงหรือได้รับความนิยมในโลกโซเชียล สิ่งที่น่าสนใจที่สุดอย่างหนึ่งในรายการช่องส่องผีนี้ก็คือการอธิบายความสัมพันธ์ของแขกรับเชิญ กับสถานที่ในการถ่ายทำรายการ โดยอธิบายผ่านความเชื่อมโยงเรื่อง “ชาติภพ” แขกรับเชิญหลายคนได้ถูกเล่าให้ฟังว่า ชาติที่แล้ว ตนเองได้เกิดเป็นลูกใครหลานใคร สัมพันธ์กับสถานที่นี้อย่างไร สร้างความตื่นตาตื่นใจให้กับแขกรับเชิญ ในรายการและผู้รับชมรายการช่องส่องผีเป็นอย่างมาก ในเทป “ตำนานลี้ลับ วัดอุโมงค์” แขกรับเชิญในรายการคือ “ฌอน บูรณะหิรัญ” ได้รับคำบอกเล่าจากอาจารย์เรนนี่ว่าในอดีตชาติเขาคือโอรส “พระยากือนา” (youtube,2020) หรือในกรณีของ “ผู้กองเบนซ์” ไลฟ์ โค้ช ชื่อดังที่ผู้มีแฟนคลับติดตามเป็นจำนวนมากภาพของ ผู้กองเบนซ์ที่ถูกเสนอผ่านสื่อโซเชียลมีลักษณะ ของความเป็นคนหนุ่มไฟแรง ฝีปากกล้า แนะนำแนวทางชีวิตให้กับผู้คนด้วยลักษณะการพูดแบบขวานผ่าซากมีบุคลิกเป็นคนแน่วแน่จริงจัง ที่สำคัญคือมีความรู้ในหลักธรรมทางพุทธศาสนา ด้วยบุคลิกเช่นนี้เองทำให้ผู้กองเบนซ์สามารถทำให้ตัวเองเป็น “ผู้แนะแนวทางชีวิต” แก่ผู้อื่นได้ ในเทป “บุกค่ายผีหอรบ ขุนศึกบ้านบางระจัน” ผู้กองเบนซ์ ได้รับการถ่ายทอดเรื่องราวในอดีตชาติของตัวเองว่าเป็นลูกชายของ “นายจันทร์หนวดเขี้ยว” และเป็นผู้นำข่าวการล่มสลายของค่ายบางระจันไปบอกสมเด็จพระเจ้าตากสิน และยังมีเกล็ดตำนานเกี่ยวกับอาคมของหลวงพ่อธรรมโชติในเรื่องการใช้คาถากำบังจากทหารพม่า ในเทปนี้ผู้กองเบนซ์ ได้แสดงอารมณ์ความรู้สึกเชื่อถือในคำบอกเล่านี้อย่างมากถึงขนาดก้มลงกราบลงที่พื้นและหยิบดินในจุดที่อาจารย์ เรนนี่ บอกว่าวิญญาณของ “นายจันทร์หนวดเขี้ยว” ยืนอยู่ มาชโลมศีรษะของตนเอง(youtube,2020) เทป “เปรตผีกบฎ ผู้เผาเมืองอยุธยา” เทปนี้อาจารย์ เรนนี่ ได้เล่าว่า “แคนดี้ รากแก่น” ที่เป็นแขกรับเชิญในเทปนั้น เมื่อชาติที่แล้วเคยเป็น “ภรรยา” ของเปรตพระยาพลเทพเมื่อชาติที่แล้ว (youtube,2020) เทป “ปู่โสมเฮี้ยน ณ วัดกระซ้าย” แขกรับเชิญคือ “แซนดี้ ชลิดา” ดาราสาวได้รับคำบอกเล่าจากอาจารย์ เรนนี่ ว่าชาติที่แล้วตนเองชื่อ “รำไพ” เป็นลูกสาวบุญธรรมของมเหสีพระเอกาทศรถ เคยเป็นคู่รักของผีปู่โสมเฝ้าทรัพย์ แห่งวัดกระซ้าย ในอดีตชาติเธอเป็นช่างทอง ซึ่งเธอก็ยอมรับว่าในปัจจุบันเธอชอบเครื่องประดับแบบไทยโบราณ และชอบความเป็นไทยมาตั้งแต่เด็กจนถึงปัจจุบัน (youtube,2020)

ในแต่ละเทปอาจารย์ เรนนี่ จะเป็นผู้เฉลยว่าเมื่ออดีตชาตินั้นแขกรับเชิญแต่ละคนเป็นเกิดเป็นใคร มีกรรมอย่างไร และทำไมถึงต้องมาร่วมรายการในเทปนี้ เธอจะเล่าถึงความ “ไม่บังเอิญ” ในการมาร่วมรายการของแขกรับเชิญแต่ละคน การที่แขกรับเชิญแต่ละคนได้มาร่วมถ่ายรายการเนื่องจากในอดีตชาติเคยมีความสัมพันธ์กับสถานที่นั้นหรือสัมพันธ์กับดวงวิญญาณที่สถิตอยู่ ณ สถานที่แห่งนั้น ไม่เฉพาะแต่แขกรับเชิญเท่านั้น แม้แต่ทางตัวของอาจารย์ เรนนี่ และทีมงานรายการช่องส่องผีเองเธอก็จะกล่าวว่า การที่ได้มาถ่ายทำรายการในที่แห่งนี้ไม่ใช่เรื่องบังเอิญแต่ดวงวิญญาณในสถานที่ถ่ายทำรายการเป็นผู้ดลใจให้มา เพื่อถ่ายทอดความจริงในอดีตของสถานที่นี้ให้ผู้คนรับรู้อย่างถูกต้องผ่านทางรายการช่องส่องผี

**ส่องผีสะท้อนความขัดแย้งในสังคม**

ในสภาวะทางการเมืองที่กำลัง “ตึงเครียด” รัฐบาลที่มาจากการรัฐประหารในปี 2557 ถูกวิพากษ์วิจารณ์อย่างเข้มข้น ความเปลี่ยนแปลงอย่างรวดเร็วและซับซ้อนทางสังคมและการเมืองไทยตั้งแต่ปลายทศวรรษ 2550 จนถึงปัจจุบัน ได้เปลี่ยนความรู้สึกนึกคิดของคนในสังคมอย่างมาก การตื่นตัวในการตั้งคำถามต่อปรากฎการณ์ทางสังคมและการเมืองรอบตัวกระจายตัวอยู่มากในกลุ่มคนชั้นกลางโดยเฉพาะในกลุ่มที่เป็น “คนรุ่นใหม่” ที่มีมุมมองต่อสังคม การเมือง เศรษฐกิจ วัฒนธรรม และการให้คุณค่าต่อสถาบันต่างๆ ที่เปลี่ยนไปจากคนรุ่นก่อนหน้าพวกเขามาก การขยายตัวของโลกโซเชียลทำให้พวกเขาสามารถรับรู้สถานการณ์ข่าวสารในสังคมไทยและสังคมโลกได้อย่างรวดเร็วฉับไว พวกเขาต่างให้ความสำคัญกับสิทธิและเสรีภาพในการแสดงออกทางความคิดมากขึ้น ขณะเดียวกันพวกเขาก็มีความเป็น “ปัจเจกชน” สูง มีความเชื่อมั่นในศักยภาพของตนเองและพวกเขามีมุมมองต่อความเชื่อทางศาสนาที่เปลี่ยนไป ปรากฎการณ์ “คนไร้ศาสนา” ในสังคมไทยขยายตัวมากขึ้นโดยเฉพาะในกลุ่มคนรุ่นใหม่เหล่านี้ พวกเขามีความเห็นว่าศาสนาเข้าไปควบคุมและก้าวก่ายในชีวิตมากจนเกินไป หรือเห็นว่าคำสอนทางศาสนาแบบเดิมเป็นสิ่งที่ไม่สามารถอธิบายความหมายของชีวิตและแก้ไขปัญหาชีวิตของคนในโลกยุคปัจจุบันได้ พวกเขามองว่าการนิยามความดีความชั่วเป็นเรื่องที่ซับซ้อน ศีลธรรมแบบศาสนาจึงควรเป็นความเชื่อส่วนบุคคล พวกเขารู้สึกหมดหวังการปฏิบัติตัวที่ไม่เหมาะสมของพระสงฆ์ การทำบุญในรูปแบบพุทธพาณิชย์ และการใช้ศาสนาที่มีลักษณะ “เชิงสถาบัน” เป็นเครื่องมือทางการเมืองในการจำกัดเสรีภาพของประชาชนหรือกำจัดผู้ที่คิดต่างทางการเมือง (อาณดา วิรมณรมิตา,ไม่ปรากฎเลขหน้า) รวมทั้งการท้าทายระบบระเบียบของ “ความเป็นไทย” แบบเดิมที่เน้นความสัมพันธ์แบบ “รู้ที่ต่ำที่สูง” คุณค่าของ “ความเป็นไทย” กลายเป็นสิ่งที่ถูกตั้งคำถามถกเถียงกันในโลกโซเชียลอย่างแพร่หลาย สะท้อนให้เห็นถึงความรู้สึกนึกคิดของกลุ่ม “คนรุ่นใหม่” ที่ตื่นตัวต่อความเปลี่ยนแปลงในสังคมไทยยุคปัจจุบัน

อย่างไรก็ตามรายการช่องส่องผีได้ยืนยันถึงคุณค่าของ “ความเป็นไทย” เอาไว้ อาจารย์ เรนนี่ ได้กล่าวถึงการมีคุณธรรมแบบไทยที่ให้ความสำคัญกับความกตัญญูในครอบครัวและการทำความดีในพุทธศาสนา ดั่งคำให้สัมภาษณ์ของเธอ “หันกลับมาทำความดีค่ะ หันกลับมารักพ่อรักแม่ หันกลับมาให้เวลาให้ครอบครัว หันกลับมาทำบุญบูรณะส่งเสริมพระพุทธศาสนา” (youtube,2019) เธอยังได้ย้ำเตือนให้ผู้ชมตระหนักถึง “หน้าที่” ของชีวิตซึ่งมีจุดหมายอยู่ที่การสร้างประโยชน์ให้กับแผ่นดินไทย จากการรับชมรายการช่องส่องผี “พอดูแล้วจงหาเหตุผลว่าชีวิตนี้เราเกิดมาเพื่ออะไร จงหาหน้าที่ของเราให้เจอจากรายการของเรา หน้าที่ของเราคืออะไร จงคิดดี พูดดี ปฏิบัติดี หลังจากที่ตอนเนี้ยยังเป็นส่วนหนึ่งของประเทศ แต่ยังไม่เป็นส่วนหนึ่งที่ดี ”(youtube,2019) เธอมักจะบอกเสมอว่าตัวเองนั้นเป็น “เด็กรุ่นใหม่” ที่แต่เดิมไม่เคยเชื่อในเรื่องสิ่งหนือธรรมชาติ แต่ขณะเดียวกันก็ชอบทำบุญสวดมนต์ไหว้พระ อาจารย์ เรนนี่ กล่าวถึงเหตุผลสำคัญที่เธอได้ออกมาเป็นส่วนหนึ่งของรายการช่องส่องผีเนื่องจากเธอต้องการที่จะให้สังคมไทยในยุคปัจจุบันหันมาให้ความสำคัญกับการทำ “ความดี” เธอแสดงทัศนะปฏิเสธการไม่มี “ศาสนา” และต่อต้านการใช้ชีวิตที่ให้ความกับการบริโภคนิยม เธอยังต้องการให้คนไทยหันกลับรักชาติและรักความเป็นไทย

“เรนไม่ได้ทำเพื่อผลประโยชน์ของตัวเอง แต่เรนทำเพื่อให้คนทั้งหลายมนุษย์ทั้งหลาย ที่ตอนนี้กำลังเดินเข้าสู่กลียุค ยุคที่ไม่มีศาสนา ลูกสามารถฆ่าแม่ได้ แม่สามารถฆ่าคนได้ พระสงฆ์สามารถฆ่าคนฆ่าสัตว์ได้และเป็นยุคที่คนเริ่มที่จะไม่มองการทำความดี แต่เห็นเงินตราเป็นจุดสำคัญของชีวิต ไม่มีศักดิ์ศรี นับกันที่เงิน ไม่ได้นับกันที่อายุหรือศักดินา หรือวรรณะ หรือบุญกุศล ดังนั้นรายการของเราเนี่ยเป็นรายการที่ต้องการให้คนหันกลับมาทำความดีรักชาติ รักบ้านเมือง รักความเป็นไทย รักประเทศ รักถิ่นฐานบ้านเกิด” (youtube,2019)

สำหรับทรรศนะของเธอแล้วสังคมไทยหรือแม้กระทั่งโลกในยุคปัจจุบัน กำลังเดินไปในทางที่เลวร้ายลง กระแสความเป็น “โลกาภิวัตน์” ทำให้ศีลธรรมของสังคมไทยเสื่อมลง ทางเดียวที่จะฟื้นฟูสังคมไทยให้กลับมาดีเหมือนเดิมได้มีแต่การ ทำความดี สร้างบุญกุศลในร่มเงาบวรพุทธศาสนา และย้อนกลับไปให้คุณค่าของความเป็นไทยแบบดั้งเดิม ยึดมั่นในสถาบันชาติ ศาสนา พระมหากษัตริย์ ซึ่งเป็นหัวใจของความเป็นไทยกระแสหลัก

ในส่วนของเรื่องเล่าเชิงประวัติศาสตร์ของอาจารย์ เรนนี่ จุดมุ่งหมายของเรื่องเล่าของเธอคือการปลุกจิตสำนึกของความรักชาติและรักความเป็นไทย รวมทั้งการเชิดชูแนวคิดประวัติศาสตร์แบบ “มหาบุรุษ” ขณะที่การศึกษาประวัติศาสตร์ในแวดวงวิชาการในปัจจุบันไม่ได้มีจุดมุ่งหมายในลักษณะนี้ ความเปลี่ยนแปลงในแวดวงการศึกษาประวัติศาสตร์ เริ่มขยับออกห่างจากการศึกษาประวัติศาสตร์แบบ “ขนบ” ที่อธิบายความเปลี่ยนแปลงในอดีตโดยเน้นไปที่ควาสามารถของตัว “กษัตริย์” หรือกลุ่ม “ชนชั้นนำ” เพียงอย่างเดียวตั้งแต่กลางทศวรรษ 2510 เป็นต้นมา โดยเฉพาะการศึกษาประวัติศาสตร์ในระดับอุดมศึกษาที่ไม่ได้จำกัดตัวอยู่เพียงผู้ที่เรียนในสาขาประวัติศาสตร์โดยตรงเท่านั้น แต่รวมไปถึงนักวิชาการและนิสิตนักศึกษาในสาขามนุษยศาสตร์และสังคมศาสตร์อื่นๆ ที่ให้ความสนใจต่อการศึกษาประวัติศาสตร์เพิ่มมากขึ้น โดยเฉพาะอย่างยิ่งจากสาขารัฐศาสตร์ เศรษฐศาสตร์ และมานุษยวิทยา (ฉลอง สุนทราวาณิชย์,2553 : คำนำ) การอธิบายอดีตในลักษณะประวัติศาสตร์ชาตินิยมแบบเดิมได้ถูกท้าทายอย่างรุนแรง บรรยากาศใหม่ของการศึกษาประวัติศาสตร์จึงนำไปสู่การสนทนาแลกเปลี่ยนและวิวาทะเชิงวิพากษ์สร้างสรรค์อย่างกว้างขวาง ทั้งในด้านประเด็นปัญหา วิธีวิทยาการศึกษา ข้อมูลหลักฐาน การประยุกต์ทฤษฎี ฯลฯ (เพิ่งอ้าง) ในช่วงทศวรรษ 2520-2540 การขยายตัวของการศึกษาประวัติศาสตร์ได้ทำให้เกิดงานวิชาการใหม่ๆ ที่ถูกผลิตออกมาสู่สังคมไทยอย่างต่อเนื่อง งานวิชาการที่ถูกผลิตออกมาในช่วงนี้ขยายพื้นที่ของการศึกษาประวัติศาสตร์ให้กว้างออกไป งานเขียนทางวิชาการเหล่านี้ตั้งคำถามกับความรู้ประวัติศาสตร์ในรูปแบบเดิม พร้อมกับลดทอนความ “ศักดิ์สิทธิ์” ของการศึกษาประวัติศาสตร์แบบขนบที่มีความเป็น “อนุรักษ์นิยม” และ “ชาตินิยม” ลงไปด้วย

ภายหลังเหตุการณ์รัฐประหารในปี พ.ศ. 2549 ธนาพล ลิ่มอภิชาต ได้ตั้งข้อสังเกตถึงการปรากฏขึ้นของงานเขียนประวัติศาสตร์ใน 3 ลักษณะได้แก่ 1.งานเขียนประวัติศาสตร์การเมืองที่ให้ความสนใจกับยุคสมัยทศวรรษ 2490 ในฐานะจุดเริ่มต้นของลักษณะบางอย่างของการเมืองไทย 2.งานเขียนที่ให้ความสำคัญกับความเปลี่ยนแปลงในชนบทซึ่งพยายามจะเข้าใจความเปลี่ยนแปลงในช่วงทศวรรษ 2540 ที่นำมาสู่การรัฐประหาร โดยมองจากความเปลี่ยนแปลงจากชนบทเป็นหนึ่งในปัจจัยหลัก 3.งานเขียนที่เน้นให้ความสำคัญกับการมีส่วนร่วมของผู้คน ในเหตุการณ์การปฏิวัติ 2475 ให้ลงลึกไปกว่างานที่เคยเขียนขึ้นในช่วงก่อนหน้านี้ (waymagazine,2020) ธนาพล ยังได้วิเคราะห์ถึงความไร้พลังของกลุ่มนักประวัติศาสตร์สาย “อนุรักษ์นิยม” ที่ไม่สามารถเขียนงานวิชาการที่มีคุณภาพออกมาตอบโต้ งานเขียนประวัติศาสตร์ในรูปแบบของฝ่าย “ก้าวหน้า” ได้ การผลิตงานประวัติศาสตร์ในกลุ่ม “อนุรักษ์นิยม” ถูกทำออกมาในลักษณะของสื่อรูปแบบต่างๆ ที่เจือปนด้วยสำนึกของการต่อสู้อยู่กับ “ประวัติศาสตร์กระแสโต้กลับ” ในระดับหนึ่ง (เพิ่งอ้าง)

ถึงแม้ว่าเรื่องเล่าเชิงประวัติศาสตร์ของอาจารย์ เรนนี่ จะไม่ได้โต้แย้งกับความเปลี่ยนแปลงในการเขียนประวัติศาสตร์ลักษณะนี้โดยตรง ซ้ำในบางกรณีเธอก็ยอมรับถึงประเด็นใหม่ๆที่พึ่งถูกนำเสนอในวงวิชาการเช่น เธอยอมรับว่าสมเด็จพระเจ้าตากสินตีแหวกวงล้อมกองทัพพม่าไปเมืองจันทบุรีตามพระบรมราชโองการของพระเจ้าเอกทัศน์ ผ่านการติดต่อพูดคุยกับวิญญาณของสมเด็จพระเจ้าตากสินโดยตรง (youtube,2020) ซึ่งเรื่องราวนี้พบอยู่ในจดหมายที่ออกพระพิพัทธโกษา เขียนไปถึงข้าหลวงใหญ่และคณะที่ปรึกษาของบริษัทอินเดียตะวันออกของฮอลันดา และถูกเขียนเป็นบทความลงในวารสารศิลปวัฒนธรรมโดย กำพล จำปาพันธ์ ฉบับดือนพฤศจิกายน พ.ศ. 2560 (กำพล จำปาพันธ์,2560) ประเด็นนี้เป็นเรื่องที่เธอถูกถามขึ้นโดยพิธีกรร่วมรายการ ขณะที่เธอกำลังสนทนากับดวงวิญญาณของพระเจ้าตากสิน แสดงให้เห็นว่าทางทีมงานและพิธีกรของรายการช่องส่องผีได้มีการรวบรวมข้อมูลทางประวัติศาสตร์มามากพอสมควรถึงได้ตั้งคำถามในความรู้ใหม่ที่พึ่งถูกนำเสนอมาได้ไม่นานนัก แต่ก็มีบางกรณีเธอก็โต้แย้งงานเขียนประวัติศาสตร์เชิงวิชาการอย่างรุนแรงเช่น อาจารย์ เรนนี่ พูดถึงงานเขียนที่ตั้งข้อสงสัยกับกรณีการมีตัวตนและวีรกรรมของท้าวสุรนารีว่า ผู้ที่เขียนงานวิชาการที่ตั้งข้อสงสัยกับกรณีท้าวสุรนารีนั้นเป็น “เจ้ากรรมนายเวร” ของท่านมาก่อนก็เลยอยากเขียนงานขึ้นมาเพื่อลบล้างประวัติของท่าน (youtube,2020) และคงปฏิเสธไม่ได้ว่าเรื่องเล่าเชิงประวัติศาสตร์ของเธอมีโครงเรื่องที่อิงอยู่กับโครงเรื่องประวัติศาสตร์กระแสหลักหรือตำนานกระแสหลักในท้องถิ่นที่รับรู้กันอยู่แล้ว อาจมีการเสริมแต่งเรื่องเล่าที่มีความพิสดารเจือปนด้วยเรื่องราวปาฏิหาริย์ ผสมเข้ากับอุดมการณ์ชาตินิยมและความคิดแบบอนุรักษ์นิยม เพื่อเรียกร้องความสามัคคีของคนในชาติ

การตอกย้ำเรื่องความสามัคคีของคนในชาติ มักถูกเล่าผ่านความคาดหวังของเหล่าวิญญาณ “บรรพชนไทย”ทั้งหลาย และคงไม่ได้เป็นสิ่งที่เกิดขึ้นลอยๆ แต่เกิดขึ้นภายใต้บริบททางการเมืองที่รัฐบาลที่มาจากการรัฐประหารในปี 2557 สูญเสียความเชื่อมั่นจากประชาชนมากขึ้นทุกที เนื่องจากนโยบายการบริหารของรัฐไม่สามารถแก้ไขปัญหาต่างๆที่เกิดขึ้นในสังคมได้อย่างมีประสิทธิภาพ ในด้านเศรษฐกิจ รัฐบาลต้องเผชิญกับสภาวะเศรษฐกิจตกต่ำ อันเป็นผลมาจากการชะลอตัวของเศรษฐกิจโลก และการขาดความเชื่อมั่นของนักลงทุนในไทยต่อรัฐบาลทหาร (พิพัฒน์ กระแจะจันทร์,2559 : 118) การวิพากษ์วิจารณ์ความล้มเหลวในการบริหารและนโยบายของรัฐบาลกลายเป็นสิ่งที่เห็นกันได้ทั่วไปตามสื่อโซเชียล ความไม่พอใจนี้ยิ่งปะทุมากยิ่งขึ้นอย่างต่อเนื่อง เมื่อเกิดเหตุการณ์ที่รัฐบาลถูกตั้งคำถามถึงความโปร่งใสทางการเมืองในหลายกรณี ตั้งแต่ช่วงกลางปี 2562 การต่อต้านรัฐบาลอย่างหนักข้อยิ่งทวีคูณขึ้น ในช่วงต้นปี 2563 โดยเฉพาะภายหลังมติการยุบพรรค “อนาคตใหม่” โดยคำตัดสินของศาลรัฐธรรมนูญ ทำให้เกิดการชุมนุมต่อต้านรัฐบาลและเรียกร้องประชาธิปไตยกันอย่างกว้างขวางในกลุ่มนักศึกษาตามมหาวิทยาลัยต่างๆรวมถึงประชาชนที่หมดความอดทนกับนโยบายการบริหารประเทศของรัฐบาลชุดนี้ ต่างออกมาชุมนุมประท้วงรัฐบาลกันเป็นจำนวนมาก เป็นที่น่าสังเกตว่าในช่วงกลางเดือนธันวาคมในปี 2562 กระทั่งถึงต้นเดือนเมษายนปี 2563 มีเทปที่ถ่ายทอดเรื่องเล่าเชิงประวัติศาสตร์เพิ่มมากขึ้นเป็นพิเศษ ในช่วง 4 – 5 เดือนมานี้เทปของรายการช่องส่องผีได้มีการถ่ายทอดเรื่องราวของการติดต่อกับดวงวิญญาณของ สมเด็จพระนเรศวรมหาราชและเหล่าทหารเอกของพระองค์ วิญญาณขุนรองปลัดชู วิญญาณท้าวสุรนารี วิญญาณนายจันทร์หนวดเขี้ยวและเหล่าวิญญาณนักรบค่ายบางระจัน เปรตพระยาพลเทพ วิญญาณปู่โสมวัดกระซ้าย เรื่องราวที่อาจารย์ เรนนี่ ได้เล่าออกมาจากการติดต่อกับดวงวิญญาณเหล่านี้นอกจากเรื่องเล่าในลักษณะเกร็ดเล็กเกร็ดน้อยแล้วยังเต็มไปด้วย การเรียกร้องความสามัคคี ความรักชาติ ประโยคที่ว่า “คนไทยในปัจจุบันไม่รักกันเลย” ถูกยกขึ้นมาย้ำเตือนบ่อยครั้ง อาจารย์ เรนนี่ มักจะกล่าวถึงความต้องการของดวงวิญญาณบรรพชนไทยเหล่านี้ว่า “ท่านอยากให้ลูกหลานรักกัน” แม้แต่ในเทปที่อาจารย์ เรนนี่ สื่อสารกับ “เปรตพระยาพลเทพ” เธอก็เล่าถึงกรรมของการ “ขายชาติบ้านเมือง” ของตนเองให้แก่ผู้อื่น เมื่อย้อนกับมาดูบริบททางสังคมและการเมืองไทยในช่วงปลายปี 2562- ต้นปี 2563 จะพบว่าในช่วงเวลาเดียวกันนี้การเมืองไทยมีความเข้มข้นเป็นอย่างมาก ความขัดแย้งทางการเมืองปรากฏขึ้นอย่างชัดเจน เนื้อหาของรายการช่องส่องผีในช่วงระยะเวลาเดียวกันนี้ ก็ยิ่งโหมเรื่องเล่าเชิงประวัติศาสตร์และประเด็นเรื่องความสามัคคีมากขึ้น คล้ายกับว่าไม่ต้องการเกิดกระแสให้วิพากษ์วิจารณ์หรือกระทำทำกิจกรรมทางการเมืองใดๆก็ตามที่ก่อให้เกิดความแตกแยกในสังคมไทยเพิ่มขึ้น

**สรุป**

รายการช่องส่องผีไม่ได้เป็นเพียงรายการที่นำเสนอเพียง “ความบันเทิง” ให้แก่ผู้ชม ผ่านการพิสูจน์ผีด้วยเครื่องมือทางวิทยาศาสตร์สมัยใหม่ และด้วย **“**ญาณ**”** ของอาจารย์ เรนนี่ ผู้เป็นพิธีกรเพียงเท่านั้น รายการช่องส่องผียังสอนให้ผู้คนกลัวต่อการทำบาป เชื่อในเรื่องกฎแห่งกรรม ขณะเดียวกันทางรายการก็ยังนำเสนอเรื่องเล่าเชิงประวัติศาสตร์จากการสื่อสารกับดวงวิญญาณของเหล่าวีรบุรุษและวีรสตรีในประวัติศาสตร์ไทย เรื่องเล่าเชิงประวัติศาสตร์เหล่านี้มีโครงเรื่องที่อิงอยู่กับประวัติศาสตร์หรือตำนานกระแสหลักที่รับรู้กันอยู่ทั่วไป เสริมด้วยเรื่องราวอิทธิฤทธิ์ปาฏิหาริย์ ผสมเข้ากับอุดมการณ์ชาตินิยมที่เรียกร้องความสามัคคีของคนไทยยุคปัจจุบัน ในขณะที่ความขัดแย้งทางการเมืองไทยเข้มข้นขึ้น ภายใต้การต่อต้านรัฐบาลที่มาจากการรัฐประหารในปี 2557 โดยเฉพาะในปลายปี 2562 เรื่อยมากระทั่งต้นปี 2563 ในช่วงที่ความขัดแย้งทางการเมืองไทยเข้มข้นขึ้น ภายใต้การชุมนุมต่อต้านรัฐบาลทหารของกลุ่มนักศึกษาและประชาชนเนื้อหาในรายการช่องส่องผียิ่งถ่ายทอดเรื่องราวเชิงประวัติศาสตร์ที่เรียกร้องความสามัคคีมากขึ้นเป็นพิเศษ จนแทบไม่ต่างกับความต้องการให้สังคมไทย “สงบนิ่ง” ทางการเมือง ภายใต้การปกครองในรูปแบบเผด็จการทหารในปัจจุบัน

**อ้างอิง**

กรรณภิรมย์ สุวรรณานนท์. พระบาทสมเด็จพระมงกุฎเกล้าเจ้าอยู่หัวการสร้างชาติไทย. (2536). วิทยานิพน์สาขาประวัติศาสตร์ บัณฑิตวิทยาลัย จุฬาลงกรณ์มหาวิทยาลัย.

กำพล จำปาพันธ์.(2560).**“**พระยาตากสินจากหลักฐานฮอลันดา (ไปจันทบุรีตามคำสั่งของราชสำนักอยุธยา?),**”** ใน ศิลปวัฒนธรรม ปีที่ 39 ฉบับที่ 1 พฤศจิกายน.

ฉลอง สุนทราวาณิชย์.(2543). **“**คำนำ**”**  ใน ความคิดทางประวัติศาสตร์และศาสตร์ของวิธีคิด : รวมบทความทางประวัติศาสตร์. กรุงเทพฯ : อมรินทร์.

ชานันท์ ยอดหงส์ และ พุฒิพงศ์ พงศ์อเนกกุล.(2555) **“** **“**ดุสิตธานี**”** หลุมหลบภัยของราชาธิปไตยและป้อมโจมตีประชาธิปไตย,**”**  ใน ฟ้าเดียวกัน ปีที่ 10 ฉบับที่ 2 (กรกฎาคม-ธันวาคม).

นาฏวิภา ชลิตานนท์.(2524).ประวัติศาสตร์นิพนธ์ไทย. กรุงเทพฯ : สำนักพิมพ์มหาวิทยาลัยธรรมศาสตร์.

นิธิ เอียวศรีวงศ์.(2536).**“**วีรบุรุษในวัฒนธรรมไทย,**”**  ใน ปาฐกถา ป๋วย อึ๊งภากรณ์ ครั้งที่ 4 จัดโดยคณะเศรษฐศาสตร์มหาวิทยาลัยธรรมศาสตร์, วันอังคารที่ 9 มีนาคม 2536 ณ หอศิลปะวัฒนธรรม มหาวิทยาลัยธรรมศาสตร์.

ปฐมพงษ์ สุขเล็ก.(2560).การเมือง เรื่องเล่า พระเจ้าตาก หลัง 2475.กรุงเทพฯ : มติชน.

พิพัฒน์ กระแจะจันทร์.(2555).**“**รัฐประหาร-ร่างทรง ถึงวีรบุรุษในประวัติศาสตร์ไทย,**”** ใน ศิลปวัฒนธรรม ปีที่ 37 ฉบับที่ 3 มกราคม.

ภิญญพันธุ์ พจนะลาวัณย์.(2520).**“** **“**จิตนิยม-ประวัติศาตร์**”** เรื่องเล่าเชิงลี้ลับกับอุดมคติของพุทธศาสนาแบบไทยช่วงทศวรรษ 2500-2520,**”** ใน วารสารสังคมศาสตร์ มหาวิทยาลัยนเรศวร ปีที่ ๑๓ ฉบับที่ ๒ (กรกฎาคม-ธันวาคม).

วริศรา ตั้งค้าวาณิชย์.(2552). **“**ภาพลักษณ์สมเด็จพระนเรศวรของราชสำนักไทยสมัยรัตนโกสินทร์ถึงทศวรรษ 2480,**”** ใน ฟ้าเดียวกัน ปีที่ 7 ฉบับที่ 3 (กรกฎาคม-กันยายน).

ศิราพร ณ ถลาง.ทฤษฎีคติชนวิทยา : วิธีวิทยาในการวิเคราะห์ตำนาน-นิทานพื้นบ้าน.(2552).กรุงเทพฯ : สำนักพิมพ์แห่งจุฦาลงกรณ์มหาวิทยาลัย.

อมรดรุณารักษ์, จมื่น. ดุสิตธานี เมืองประชาธิปไตย ของพระบาทสมเด็จพระมงกุฎเกล้าเจ้าอยู่หัว.(2513). กรุงเทพฯ : หอสมุดแห่งชาติ.

อาณดา วิรมณรมิตา.(2561). **“**ปรากฎการณ์ความเปลี่ยนแปลงคนไร้ศาสนาในสังคมไทย**”** รายงานวิชาสัมมนา ภาควิชาประวัติศาสตร์ มหาวิทยาลัยเชียงใหม่.

แอนเดอร์สัน, เบน.(2552). ชุมชนจินตกรรม : บทสะท้อนว่าด้วยกำเนิดและการแพร่ขยายของชาตินิยม.กรุงเทพฯ : มูลนิธิโครงการตำราสังคมศาสตร์และมนุษยศาสตร์.

Youtube. **“**ช่องส่องผี LIVE EP.24 | ตำนานสิ่งศักดิ์สิทธิ์ เมืองพิษณุโลก**”**. (2562,22 พฤศจิกายน) เข้าถึงข้อมูล 3 เมษายน 2563 จาก https://www.youtube.com/watch?v=OcG9THmqr5o&t=806s

Thairat. **“ “**บ๊วย**”** ปลื้มแฟนชวนให้ไปพิสูจน์ **“**ช่องส่องผี**”** ทะลุเป้าเรตติ้งช่อง 8 ปัง**”** .(2563,28 มกราคม) เข้าถึงข้อมูลวันที่ 7 มีนาคม 2563 จาก https://www.thairath.co.th/entertain/news/1757668

waymagazine.org. (2563,17 กุมภาพันธ์).**“**จากธนาพล ลิ่มอภิชาต ถึง ธงชัย วินิจจะกูล: สงครามประวัติศาสตร์ วิธีนิพนธ์ การโต้กลับ**”** เข้าถึงข้อมูลวันที่ 18 กุมภาพันธ์ 2563 จากhttps://waymagazine.org/from-thanapol-to-thongchai/

Youtube. **“**เปรตผีกบฏ ผู้เผาเมืองอยุธยา EP.43 (Full) ​I​ ช่องส่องผี**”**. (2563,25 มีนาคม).เข้าถึงข้อมูลวันที่ 27 มีนาคม 2563 จาก https://www.youtube.com/watch?v=4t05v-eep2E

Youtube**. “**เรนสามารถคุยกับผีได้ทั่วโลก | สัมภาษณ์พิเศษ อาจารย์ เรนนี่ | ช่องส่องผี | ช่อง8**”**. (2562,26 ธันวาคม). เข้าถึงข้อมูลวันที่ 6 เมษายน 2563 จาก https://www.youtube.com/watch?v=e\_JXcM-eRy0

Youtube. **“**ช่องส่องผี LIVE EP.24 | ตำนานสิ่งศักดิ์สิทธิ์ เมืองพิษณุโลก**”**. (2563,22 พฤศจิกายน)เข้าถึงข้อมูลวันที่ 16 มีนาคม 2563 จาก จากhttps://www.youtube.com/watch?v=OcG9THmqr5o

Youtube. **“**ช่องส่องผี LIVE EP.40 | สิ่งศักดิ์สิทธิ์เมืองโคราช**”**. (2563,7 กุมภาพันธ์) เข้าถึงข้อมูลวันที่ 18มีนาคม 2563. จาก https://www.youtube.com/watch?v=6b3omRSUKt0&t=1233s

Youtube. **“**ตามรอยพระเจ้าตาก EP.17 (Full) I ส่องผี**”**. (2562,4 กันยายน)เข้าถึงข้อมูลวันที่ 11 เมษายน 2562.จาก https://www.youtube.com/watch?v=S-VPYAIeKKo&t=1423s

Youtube. **“**ตำ​นาน​ปลาไหลเผือกแห่งโยนกนคร​ EP.34 (Full) I ช่องส่องผี**”**. (2563,22 มกราคม) เข้าถึงข้อมูลวันที่ 6 เมษายน 2563 จาก https://www.youtube.com/watch?v=xy3d1UcK1Jk

Youtube. **“**ตำนานท้าวหิรัญพนาสูร พระราชวังพญาไท EP.19 (Full) I ช่องส่องผี**”**. (2562,18 กันยายน) เข้าถึงข้อมูลวันที่ 11 มีนาคม 2563 จาก https://www.youtube.com/watch?v=ADFCHqueXSc&t=3588s

Youtube. **“**ตำนานลี้ลับ วัดอุโมง จ.เชียงใหม่ EP.35 (Full) I ช่องส่องผี**​”**. (2563, 29 มกราคม) เข้าถึงข้อมูลวันที่ 25 กุมภาพันธ์ 2563. จาก https://www.youtube.com/watch?v=xGkNkXJc19w&t=1484s

Youtube. **“**บุกค่ายผีหอรบ ขุนศึกบ้านบางระจัน EP.44 (Full) ​I​ ช่องส่องผี**”**. (2563, 1 เมษายน) เข้าถึงข้อมูลวันที่ 5 เมษายน 2563 จาก https://www.youtube.com/watch?v=aFEs6\_jMWLI&t=2925s

Youtube. **“**ปู่โสมเฮี้ยน ณ วัดกระซ้าย EP.45 (Full) ​I​ ช่องส่องผี**”.** (2563, 8 มีนาคม) เข้าถึงข้อมูลวันที่ 9 มีนาคม 2563 จาก https://www.youtube.com/watch?v=BExf9rm\_z-U&t=704s

Youtube. **“**ย่าโม​ แรงศรัทธา​ชาวโคราช EP.39 (Full) ​I​ ช่องส่องผี**”**.(2563, 26 กุมภาพันธ์) เข้าถึงข้อมูลวันที่ 10 มีนาคม 2563 จาก https://www.youtube.com/watch?v=TQxkT7qZo5Y&t=3447s

Youtube. **“**ศาลเสด็จเตี่ย ณ วัดกำพร้า สมุทรสาคร EP.22 (Full) I ช่องส่องผี**”**. (2562, 9 ตุลาคม)เข้าถึงข้อมูลวันที่ 10 มีนาคม 2563 จาก https://www.youtube.com/watch?v=1WFFmHYj0UI&t=1785s.

Youtube. **“**ส่องผีสนทนา EP.24 I ทหารเสือในสมเด็จพระนเรศ**”**. (2562, 25 พฤศจิกายน) เข้าถึงข้อมูลวันที่ 11 เมษายน 2563 จาก https://www.youtube.com/watch?v=uDUZDM3spL0&t=569sYoutube.

Youtube. **“**สิ่งศักดิ์สิทธิ์เมืองพิษณุโลก EP.29 (Full) I ช่องส่องผี**”**. (2562, 18 ธันวาคม) เข้าถึงข้อมูลวันที่ 10 เมษายน 2563 จาก https://www.youtube.com/watch?v=cvnN5DbQNVI&t=3950s

Youtube. **“**สี่ร้อยดวงจิต​ นักรบหาญกล้าที่ถูกลืม EP.40 (Full) ​I​ ช่องส่องผี**”**. (2563, 4 มีนาคม) เข้าถึงข้อมูลวันที่ 10 มีนาคม 2563 จากhttps://www.youtube.com/watch?v=BAFuu3AlqFw&t=1292s

Youtube. **“**อาถรรพ์ เปรต 1,000 ปี พระประโทนเจดีย์ EP.33 (Full) ​I​ ช่องส่องผี**”**. (2563, 15 มกราคม) เข้าถึงข้อมูลวันที่ 1 เมษายน 2562 จาก https://www.youtube.com/watch?v=eVepzqJiGRM&t=2703s

1. นักศึกษาปริญญาโท ภาควิชาประวัติศาสตร์ คณะมนุษยศาสตร์ มหาวิทยาลัยเชียงใหม่ ติดต่อได้ที่ : boonum56@gmail.com [↑](#footnote-ref-1)