ความหลากหลายทางชีวภาพเชิงพื้นที่ที่มีผลต่อการสร้างความมั่นคงทางอาหาร

ของกลุ่มชาติพันธุ์ชอง จังหวัดจันทบุรี

*วงธรรม สรณะ****[[1]](#footnote-1),*** *นักรบ เถียรอ่ำ* ***[[2]](#footnote-2),*** *ชูวงษ์ อุบาลี****[[3]](#footnote-3)***,*จุตินันท์ ขวัญเนตร*[[4]](#footnote-4)

**บทคัดย่อ**

บทความนี้เสนอเกี่ยวกับการศึกษาความหลากหลายทางชีวภาพเชิงพื้นที่ที่มีผลต่อการสร้างความมั่งคงทางอาหารของกลุ่มชาติพันธุ์ชอง จังหวัดจันทบุรี เป็นชาวพื้นบ้านดั้งเดิมที่อาศัยอยู่บริเวณภูเขาและป่า เป็นการดำเนินการวิจัยใช้การวิจัยแบบมีส่วนร่วม (Participatory Research (PAR)) โดยการหาแนวทางร่วมกันระหว่างนักวิจัยและกลุ่มผู้รู้ในกลุ่มชาติพันธุ์และการวิจัยแบบสหวิทยาการ (Transdisciplinaly) เป็นการผสมผสานระหว่างสาขาวิชาต่าง ๆ และการมองแบบบูรณาการอย่างเป็นองค์รวม โดยเฉพาะในด้านการผลิตและความมั่งคงทางอาหาร

ผลการวิจัย พบว่า กลุ่มชาติพันธ์ชอง วิถีการผลิตอาหารแบบเรียบง่าย ใช้ทรัพยากรที่มีอยู่ในชุมชน ลักษณะอาหารส่วนใหญ่ จะเป็นอาหารแห้ง ๆ มีพริกเป็นส่วนประกอบสำคัญ ในด้านความมั่นคงของอาหารมีความเปลี่ยนแปลงอันเนื่องมาจากปัจจัยสำคัญ 2 ประการ คือ 1) นโยบายรัฐส่วนกลาง สัมปทานป่าไม้ และการกำหนดพื้นที่การเข้าใช้ประโยชน์จากป่า การไหล่บ่าของวัฒนธรรมอาหารสมัยใหม่ และการพัฒนาสู่การเป็นอุตสาหกรรม และ 2) การเปลี่ยนแปลงทางธรรมชาติและสิ่งแวดล้อมที่เกิดจากมนุษย์และธรรมชาติ

**ข้อเสนอแนะเชิงนโยบาย** 1. ภาครัฐในส่วนกลางควรมีการส่งเสริมการอนุรักษ์ทรัพยากรที่เป็นฐานการผลิตอาหารที่สำคัญ โดยเฉพาะทรัพยากรการผลิตในระดับชุมชนบนพื้นฐานของการให้สิทธิแก่ชุมชนในการจัดการ และการพัฒนาแหล่งทรัพยากรทางอาหารด้วยตัวของชุมชนเอง 2. ภาครัฐในระดับท้องถิ่นควรมีการส่งเสริมการผลิตอาหารที่พึงพาความหลากหลายเชิงพื้นที่ผ่านวัฒนธรรมประเพณีภายในชุมชน ซึ่งจะช่วยให้วัฒนธรรมการผลิตอาหารดำรงอยู่ และเป็นการช่วยรักษาทรัพยากรทางธรรมชาติในพื้นที่

**คำสำคัญ**: ความมั่นคงทางอาหาร, กลุ่มชาติพันธุ์ชอง, ความหลากหลายทางชีวภาพเชิงพื้นที่

**Abstract**

This paper aimed to spatial biological diversity effecting to create the food security of the ethnic’s Chong in Chanthaburi Province. The area study is mountain and forest . The methodology was 2 forms:-1) Participatory Research by searching for a commitment approach among researchers and ethnic groups and 2) Transdisciplinaly Research combining various disciplines and integrated as a whole, especially in terms of food production and creating food security.

The results showed that **Chong**, the simple way of producing food by using community resources and dried spicy food. Biodiversity spatial effects to create food security. The causes of changes caused by 2 factors:- 1) the state public policy, Forest concession, the utilization of forest areas, the modern food culture and the industrialization and 2) natural change caused by human and nature itself.

**Suggestion Policy**

1. The central government should promote the conservation of resources is a major production base, especially the production resources at the community level on the basis of grants management community and the development of food resources with the community.

2. The local government should promote local food production in spatial diversity through cultural traditions within the community. This will allow the production of food culture existed and preserve natural resources in another way.

Keywords: food security, ethnic, spatial biodiversity

**บทนำ**

ร่องรอยด้านประวัติศาสตร์และโบราณคดีของจันทบุรี เป็นหลักฐานยืนยันการเป็นชุมชนโบราณ (แต่อาจจะมีชุมชนตั้งหลักแหล่งอยู่ก่อนแล้ว) โดยมีอายุราวพุทธศตวรรษที่ 11 ต่อมาได้ขยายเป็นชุมชนขนาดใหญ่ระดับเมือง มีหลักฐานที่แสดงให้เห็นว่ามีการตั้งถิ่นฐานได้ปรากฎขึ้นทั่วบริเวณวัดทองทั่ว รวมทั้งพื้นที่ใกล้เคียง ตำบลคลองนารายณ์ อำเภอเมืองจันทบุรี ซึ่งลักษณะภูมิประเทศเป็นที่ราบหน้าเขาสระบาป ซึ่งมีคลองที่ชื่อว่า “คลองนารายณ์” สายน้ำจากคลองนารายณ์ไหลลงมาจากเขาสระบาป และผ่านไปออกสู่แม่น้ำจันทบุรี

สำหรับหลักฐานที่บ่งบอกถึงประวัติศาสตร์อันเก่าแก่ของจันทบุรี ปรากฏให้เห็นอย่างชัดเจน 4 แห่ง ได้แก่ (1) เนินโบราณสถานวัดเพนียด (ร้าง) (2) โบราณสถานเพนียด (3) เนินโบราณสถานใกล้วัดทองทั่วและ (4) เนินโบราณสถานวัดสมภาร (ร้าง) จากหลักฐานดังกล่าวสันนิษฐานได้ว่า ชุมชนที่กล่าวถึงมีการตั้งถิ่นฐานของชาวบ้านซึ่งดำรงอยู่ในรูปแบบสังคมเกษตรกรรม

จากหลักฐานและร่องรอยทางประวัติศาสตร์ โบราณคดี ศิลปะ สถาปัตยกรรม เป็นร่องรอยทางวัฒนธรรม ร่วมสมัยของขอม ซึ่งมีคติความเชื่อทางศาสนา ประกอบด้วยศาสนาพราหมณ์ ศาสนาพุทธ การนับถือผีของชนพื้นเมืองที่มีการเรียกว่า “ชาวชอง” เป็นชาวพื้นเมืองจันทบุรี ซึ่งได้พบเห็นความก้าวหน้าทางด้านเทคโนโลยีที่ได้รับการถ่ายทอดจากชุมชนอื่นร่วมสมัยเดียวกัน เป็นชุมชนเปิดที่มีการคมนาคมทั้งทางบกและทางทะเล สามารถติดต่อกับชุมชนภายนอก การมีแหล่งทรัพยากรธรรมชาติที่สำคัญคือ เขาสระบาปและแม่น้ำจันทบุรี พื้นที่ลุ่มเหมาะสมกับการทำเกษตรกรรมเป็นปัจจัยที่สำคัญในการตั้งถิ่นฐานและการขยายตัวของชุมชนจนกระทั่งเป็นเมือง ซึ่งในตำนานพื้นเมืองเรียกกันว่า เมืองเพนียดหรือเมืองนางกาไวมีระบบการปกครองที่มีกษัตริย์เป็นเจ้าเมือง(งานยุทธศาสตร์และแผนงานสำนักงานวัฒนธรรมจังหวัดจันทบุรี, 2558: ออนไลน์[[5]](#footnote-5))

ราวพุทธศตวรรษที่ 18 ปรากฏชื่อ “เมืองจันตะบูร” หรือ “จันทรบูร” ในฐานะประเทศราช ที่ตั้งของเมืองสันนิษฐานว่าน่าจะย้ายจากเมืองเพนียด มาตั้งถิ่นฐานบริเวณบ้านหัววัง ตำบลพุงทะลาย ทางฝั่งตะวันออกของแม่น้ำจันทบุรี

ต่อมาราวประมาณพุทธศตวรรษที่ 20 พบว่ามีการขยายตัวของชุมชนไปอาศัยตามลุ่มน้ำ และเกิดมีการตั้งชุมชนสำคัญขึ้นใหม่คือ “ชุมชนบ้านลุ่ม” ซึ่งเป็นพื้นที่ในการสร้างเมืองจันทบุรีแหล่งที่ 3 ซึ่งได้ปรากฎหลักฐานเมื่อคราวกรุงศรีอยุธยาแตกสมเด็จพระเจ้าตากสินมหาราชยกทัพมาตีเมืองจันทบุรีเพื่อรวบรวมไพล่พล ณ บ้านลุ่ม

ราวปี พ.ศ.2377 การสร้างเมืองจันทบุรีครั้งที่ 4 ในสมัยสมเด็จพระนั่งเกล้าเจ้าอยู่หัวรัชกาลที่ 3 เนื่องจากเมื่อครั้งที่ไทยมีรบกับญวนเมืองจันทบุรีถือว่าเป็นหัวเมืองตะวันออกที่อยู่ใกล้ชิดกับเขตญวนรัชกาลที่ 3 ทรงโปรดเกล้าฯ ให้ทำการสร้างป้อมค่ายเมืองพร้อมกับสร้าง “วัดโยธานิมิต”ซึ่งเป็นวัดประจำเมือง เมื่อสร้างเสร็จรัฐบาลได้ให้ราษฎรย้ายไปอยู่ที่เมืองใหม่ ชื่อว่า “ค่ายเนินวง” จนถึงรัชกาลพระบาทสมเด็จพระจุลจอมเกล้าเจ้าอยู่หัวรัชกาลที่ 5 โปรดเกล้าให้ย้ายมาอยู่ที่บ้านลุ่มที่เก่าดังเดิม (สินธุชัย ศุกรเสพ และคณะ, 2558: 1)

จากประวัติความเป็นมาทำให้เห็นได้ถึงประวัติความเป็นมาของ “จันทบุรี”ที่มีประวัติศาสตร์ยาวนานนับ 1,000 ปี ทำให้เห็นได้ว่าพื้นที่ในจังหวัดมีความหลากหลายทางชีวภาพเชิงพื้นที่ (Multi Biological Area-based) อย่างเห็นได้ชัด เห็นได้จากหลักฐานทางโบราณคดีได้สะท้อนให้เห็นว่า มีผู้คนในยุคโบราณ ได้มีการเลือกที่ตั้งเมืองตามความเหมาะหลากหลาย มีการขยายตัวของชุมชน จนกลายเป็นระบบเมืองขนาดใหญ่ มีการอพยพย้ายถิ่นฐานจากที่เดิมไปสู่ที่แหล่งใหม่ตามความเหมาะสมของขนาดกลุ่ม รวมทั้งได้มีการติดต่อสื่อสาร และการไปมาหาสู่ทั้งทางบกและทางน้ำ ดำรงชีวิตด้วยการทำการเกษตรกรรมแบบเรียบง่าย โดยการใช้เทคโนโลยีต่ำ ส่วนใหญ่จะอาศัยการเก็บของป่า ในที่ลุ่มน้ำ และบริเวณน้ำเค็ม มีการทำประมงแบบพื้นบ้าน ใช้อุปกรณ์ที่ประกอบหรือสร้างขึ้นเอง

จากความหลากหลายของที่ตั้งทางภูมิศาสตร์ของจังหวัดจันทบุรี สามารถจำแนกพื้นที่ออกเป็น 6 ลักษณะคือ (สินธุชัย ศุกรเสพ และคณะ, 2558: 4)

1) พื้นที่ตามชายฝั่งทะเล เช่น ในเขตอำเภอท่าใหม่ อำเภอแหลมสิงห์ และอำเภอขลุง


2) พื้นที่ตามลุ่มแม่น้ำลำคลอง เช่น แม่น้ำจันทบุรี คลองสระบาป คลองใหญ่

3) พื้นที่ป่าเขา เช่น เทือกเขาบรรทัด ภูเขาสระบาป เขาคิชฌกูฏ เขาชะเมา

4) พื้นที่เรือกสวนไร่นา เช่น พื้นที่รอบอำเภอเมืองท่าใหม่ ขลุง แก่งหางแมว มะขาม โป่งน้ำร้อน และสอยดาว (ปัจจุบันมีอยู่ทั่วทั้งจังหวัด)

5) พื้นที่น้ำตก เช่น น้ำตกพลิ้ว น้ำตกกระทิง น้ำตกเขาสอยดาวและ

6) พื้นที่ชายแดน เช่น ชายแดนไทย – กัมพูชา



ภาพประกอบที่ 1 พื้นที่จังหวัดจันทบุรี

ที่มา: ศูนย์ข้อมูลภูมิศาสตร์สารสนเทศศาสตร์คณะภูมิสารสนเทศศาสตร์ มหาวิทยาลัยบูรพา (2558: ออนไลน์[[6]](#footnote-6))

ความหลากหลายทางภูมิศาสตร์และหลักฐานการตั้งถิ่นฐานจึงเป็นเงื่อนไขปัจจัยสำคัญที่มีผลต่อการดำรงชีวิตของมนุษย์ และการดำรงอยู่ของกลุ่มชาติพันธุ์ต่าง ๆ ตั้งแต่อดีตจนถึงปัจจุบัน ที่ต้องปรับตัวเรียนรู้เพื่อให้สามารถดำรงอยู่ภายใต้ความเหมาะสมสอดคล้องกับสิ่งแวดล้อมที่มีความหลากหลาย โดยมีกลุ่มชาติพันธุ์ที่มีความสำคัญตั้งแต่อดีตจนถึงปัจจุบัน (สินธุชัย ศุกรเสพ และคณะ, 2558: 1 – 4)

ทุนทางธรรมชาติและสิ่งแวดล้อมเป็นเงื่อนไขสำคัญประการหนึ่งต่อการเลือกที่ตั้งเป็นแหล่งที่อยู่อาศัยและการดำรงอยู่ของกลุ่มชาติพันธุ์ทั้ง 4 ชาติพันธุ์ มีการดำรงเผ่าพันธุ์อยู่ด้วยกัน โดยใช้ประโยชน์จากทุนทางธรรมชาติและสิ่งแวดล้อมที่มีมาอยู่ก่อนและก่อเกิดเป็นวิถีปฏิบัติอันนำไปสู่การสถาปนาทุนทางวัฒนธรรมของกลุ่มชาติพันธุ์ เช่น ความเชื่อ ประเพณี หรือการปฏิบัติตนในชีวิตประจำวัน เป็นต้น การที่ความเป็นกรรมสิทธิ์ในที่ดินยังไม่ปรากฏชัดเจนเหมือนในปัจจุบัน ทำให้กลุ่มชาติพันธุ์ต่าง ๆ สามารถอพยพเคลื่อนย้ายกลุ่มได้อย่างเสรีโดยไม่มีพรมแดน

ในงานวิจัยชิ้นนี้จะให้ความสำคัญ(Focus)และขอบเขต(Scope)โดยเฉพาะอย่างยิ่งในการดำรงเผ่าพันธุ์ของชาติพันธุ์นั้น เงื่อนไขหนึ่งที่สำคัญอย่างยิ่งก็คือ“การผลิตอาหาร”(Food Production)ซึ่งเป็นปัจจัยพื้นฐานปัจจัยหนึ่งที่ทำให้ชีวิตมนุษย์สามารถดำรงอยู่ ซึ่งแต่ละชาติพันธุ์ที่ดำรงอยู่มีวิถีการผลิตอาหารโดยใช้ความสัมพันธ์ของทุนทางธรรมชาติและสิ่งแวดล้อมและทุนวัฒนธรรมที่กลุ่มชาติพันธุ์ของตนเองปรับตัวเพื่อสามารถดำรงอยู่ได้ จึงเป็นเรื่องที่น่าสนใจและเป็นคำถามที่สำคัญที่ว่า กลุ่มชาติพันธุ์ชอง ซึ่งเป็นชาติพันธ์ดั้งเดิมของจันทบุรีมีการดำรงเผ่าพันธ์ให้เข้ากับถิ่นที่อยู่อาศัยแบบแตกต่างหลากหลายโดย“การสร้างความมั่งคงทางด้านอาหาร”(Food Security Creation)อย่างไร

**วัตถุประสงค์ของโครงการวิจัย** เพื่อศึกษาความหลากหลายทางชีวภาพเชิงพื้นที่ที่มีผลต่อการสร้างความมั่นคงทางอาหารของกลุ่มชาติพันธุ์ชองจังหวัดจันทบุรี

**วิธีการดำเนินการวิจัย** (materials and methods)

ในการวิจัยนี้เน้นกระบวนการทำวิจัยแบบมีส่วนร่วม (Participatory Research (PAR)) โดยใช้แนวทางแบบสหวิทยาการ (Interdisciplinary) จึงไม่ใช่เพียงการผสมผสานระหว่างสาขาวิชาต่างๆ เท่านั้น แต่เป็นการมองแบบบูรณาการอย่างเป็นองค์รวม(Wholeness Approach)ด้วย สำหรับเทคนิคในการดำเนินการวิจัย มีดังนี้ 1. การใช้กรณีศึกษา (Case Study Approach) 2. การวิจัยจากเอกสาร (Documentary Research) และหลักฐานทางโบราณคดี 3. การสัมภาษณ์ประวัติศาสตร์จากการบอกเล่า (Oral History) และ 4. การอภิปรายกลุ่มเฉพาะ (Focus Group Discussion) โดยเก็บรวบรวมข้อมูลจากประชากรพื้นที่และกลุ่มประชากรที่ศึกษา ได้แก่กลุ่มชาติพันธ์ชอง ซึ่งเป็นกลุ่มชาติพันธ์ดั้งเดิมของจันทบุรีที่อาศัยในพื้นที่ป่าและภูเขา

**วิธีการเก็บรวบรวมข้อมูล และการวิเคราะห์ข้อมูล**

วิธีการเก็บรวบรวมข้อมูลและการวิเคราะห์ข้อมูล นอกจากมีการศึกษาเชิงวิพากษ์จากเอกสารงานวิจัยที่เกี่ยวข้องแล้ว จะเน้นการเก็บข้อมูลโดยการสัมภาษณ์แนวประวัติศาสตร์จากการบอกเล่า โดยมีแนวคำถามแบบปลายเปิด และบางพื้นที่จะมีการอภิปรายกลุ่มเฉพาะเพื่อสนทนาแบบดึงความจดจำในอดีตออกมาอย่างอิสระ ส่วนวิธีการวิเคราะห์ข้อมูลจะเน้นการตีความและอธิบายความหมายจากข้อมูลการสัมภาษณ์ที่เก็บได้ โดยพิจารณาผ่านความคิดทางทฤษฎีสังคมศาสตร์ในแบบการใช้องค์ความรู้เชิงสหวิทยาการ นอกจากนี้จะมีการสังเคราะห์ผลลัพธ์และข้อสรุปที่ได้จากการวิจัยของทุกกรณีชาติพันธุ์ในแบบบูรณาการและองค์รวมของความรู้

**แนวคิดเกี่ยวกับมนุษย์กับอาหาร**

ยศ ได้เขียนหนังสือเรื่อง “มนุษย์กับวัฒนธรรม” โดยได้สรุปแนวคิดเกี่ยวกับมนุษย์กับอาหารไว้อย่างน่าสนใจ ซึ่งสามารถแบ่งยุคของวิถีการผลิตอาหารสำคัญ ๆ 8 ยุค ดังนี้ (ยศ, 2544: 68 – 69)

1. การล่าสัตว์และเก็บหาอาหารเป็นรูปแบบแรกของเทคโนโลยีการผลิตเพื่อยังชีพ เพราะรูปแบบการผลิตประเภทนี้อยู่บนพื้นฐานของการเก็บอาหารจากธรรมชาติ เช่น ผัก ผลไม้ และรากไม้ต่าง ๆ ตลอดจนการล่าสัตว์ด้วยเครื่องมือง่าย ๆ เช่น หอก ธนู เป็นต้น ในปัจจุบัน มนุษย์กลุ่มต่าง ๆ ที่ยังดำรงชีวิตอยู่ด้วยวิถีการผลิตแบบ “ล่าสัตว์และเก็บหาอาหาร” ยังคงมีอยู่อย่างกระจัดกระจายตามมุมต่าง ๆ ทั่วโลก เช่น ในแถบทะเลทราย บริเวณทั่วโลก หรือในป่าดงดิบเขตร้อนชื้น เป็นต้น สภาพแวดล้อมเหล่านี้ล้วนแล้วแต่ไม่เหมาะสมต่อการผลิตแบบเกษตรกรรม หรือการตั้งรกรากของประชากรขนาดใหญ่การโดดเดี่ยวตนเองออกจากโลกภายนอก จึงมีส่วนช่วยให้มนุษย์ในสังคมแบบล่าสัตว์และเก็บหาอาหารสามารถดำรงรักษารูปแบบของวิถีการผลิต การดำรงชีวิตและขนบธรรมเนียมประเพณีดั้งเดิมของตนเอาไว้ได้พอสมควร

2. สังคมแบบล่าสัตว์และเก็บหาอาหารมักมีการรวมตัวเป็นกลุ่มขนาดเล็กหลาย ๆ กลุ่ม เดินทางอพยพเร่ร่อนอย่างสม่ำเสมอ ตั้งถิ่นที่อยู่เป็นการชั่วคราวอย่างกระจัดกระจายในอาณาบริเวณแห่งใดแห่งหนึ่ง ไม่มีการยึดถือกรรมสิทธิ์ในที่ดินทำกิน ไม่มีการแบ่งแยกชนชั้น และไม่มีกลุ่มผู้นำที่เป็นทางการการแบ่งงานตามเพศวางอยู่บนพื้นฐานของเพศเป็นสำคัญ ผู้ชายมักทำหน้าที่ล่าสัตว์และผู้หญิงทำหน้าที่เก็บหาอาหาร เป็นต้น

3. ในช่วงเวลาประมาณ 10,000 ปีที่ผ่านมา มนุษย์ในหลาย ๆ พื้นที่ทั่วโลกได้เริ่มปรับเปลี่ยนวิถีการผลิตจากการเก็บหาอาหารจากธรรมชาติ มาเป็นการผลิตอาหารโดยตนเอง ด้วยการเพาะปลูกธัญพืช และการเลี้ยงสัตว์สำหรับเป็นอาหารประจำวัน การเปลี่ยนแปลงจากการเก็บหาอาหารมาเป็นการผลิตอาหารโดยตรง ทำให้มนุษย์สามารถควบคุมความแน่นอนและเพิ่มปริมาณอาหารสำหรับการเก็บสะสมเพื่อบริโภคในระยะยามได้เป็นจำนวนมาก

4. การกสิกรรมในยุคแรก ๆ นั้นเป็นการเพาะปลูกบนที่ดินแปลงเล็ก ๆ โดยใช้เครื่องมือและเทคนิคง่าย ๆ ปราศจากการใช้แรงงานสัตว์ การไถคราดหรือระบบชลประทาน เทคนิคในการทำกสิกรรมที่พบเห็นได้ในสังคมหลาย ๆ แห่งทั่วโลกคือ การตัดแล้วเผา (Slash and Burn) นั่นคือการหักร้างถางพงบนที่ดินแปลงเล็ก ๆ แล้วทำการเผาเพื่อให้ที่ดินโล่งเตียนพอสมควร หลังจากนั้นจึงใช้ไม้ทิ่มลงไปในดินเพื่อหยอดเมล็ดพันธุ์ หลังจากใช้ที่ดินทำการเพาะปลูกไปเพียงหนึ่งหรือสองครั้ง เกษตรกรจะปล่อยที่ดินแปลงนั้นไว้ให้ต้นไม้และพืชอื่นๆ งอกเงย เพื่อให้ดินได้มีโอกาสพักตัวฟื้นสภาพความอุดมสมบูรณ์อีกครั้งหนึ่ง โดยหันไปตัดและเผาที่ดินแปลงอื่นเพื่อทำการเพาะปลูกแทน การเพาะปลูกในลักษณะนี้จึงได้รับการขนานนามว่า การเพาะปลูกหรือการกสิกรรมแบบหมุนเวียน

5. การกสิกรรมแบบเข้มข้นเป็นพัฒนาอีกขั้นหนึ่งของระบบการผลิตในภาคเกษตร โดยมีการใช้กำลังการผลิตและเทคโนโลยีที่ก้าวหน้าขึ้นกว่าการทำไร่หมุนเวียน เช่น มีการใช้แรงงานสัตว์และเครื่องจักรเข้าช่วยผ่อนแรงในการทำงาน มีการไถคราดที่ดินก่อนทำการเพาะปลูก มีการใช้ปุ๋ยเพื่อเพิ่มผลผลิต และมีการสร้างระบบชลประทานและเทคนิคในการควบคุมน้ำที่สลับซับซ้อน ดังเช่น การทำนาดำ เป็นต้น การกสิกรรมแบเข้มข้นทำให้การร่วมตัวและการจัดตั้งองค์กรทางสังคมการเมืองมีลักษณะยั่งยืนและเป็นทางการมากกว่ากสิกรรมแบบไร่หมุนเวียน ในสังคมชาวนาบางแห่ง ความสามารถในการสะสมผลผลิตส่วนเกิน ความแตกต่างในขนาดของการถือครองที่ดิน รวมทั้งขนาดและฐานของระบบเครือญาติอาจนำไปสู่ความแตกต่างทางชนชั้นภายใจชุมชนอย่างชัดเจนยิ่งขึ้น นอกจากนี้ ความสามารถในการผลิตอาหารและการเลี้ยงสัตว์อย่างมประสิทธิภาพ การติดต่อค้าขายกับสังคมภายนอกอย่างสม่ำเสมอและความเข้มแข็งขององค์กรทางสังคมการเมืองทำให้ชุมชนชาวนาหลาย ๆ แห่งเริ่มขยายตัวเป็นชุมชนขนาดใหญ่ และเป็นพื้นฐานของการเกิดชุมชนเมืองและรัฐขึ้นในเวลาต่อมา

6. วิถีการผลิตแบบเลี้ยงสัตว์เป็นวิถีการผลิตอีกรูปแบบหนึ่ง พบเห็นมากในแถบภูมิประเทศแบบทุ่งหญ้า เขตเทือกเขาหรือทะเลทรายซึ่งมีปริมาณน้ำฝนน้อย หากแต่มีหญ้าจำนวนมากพอสำหรับเป็นอาหารของฝูงสัตว์ขนาดใหญ่ได้ สัตว์เลี้ยงที่พบมากที่สุดคือ วัว แพะ และแกะ ซึ่งทนทานต่อความร้อนและความแห้งแล้ง สามารถเดินทางรอนแรมเป็นระยะทางไกลได้ กินหญ้าและใบไม้เป็นอาหารและเป็นสัตว์ที่ให้นมกับมนุษย์ สังคมที่มีวิถีการผลิตแบบเลี้ยงสัตว์มักเดินทางอพยพเร่ร่อนอย่างต่อเนื่องตลอดทั้งปี ไม่มีถิ่นที่อยู่อาศัยเป็นหลักแหล่งถาวร การอพยพเร่ร่อนอย่างสม่ำเสมอทำให้กลุ่มเลี้ยงสัตว์มักเป็นกลุ่มขนาดเล็ก พำนักอาศัยอย่างกระจัดกระจายกันออกไปในอาณาบริเวณแห่งหนึ่ง ทำการค้าขายสินค้าและผลิตภัณฑ์จากสัตว์กับชนกลุ่มอื่น ๆ อยู่เสมอ รวมทั้งทำการค้ากับกลุ่มเกษตรกรที่อาศัยอยู่ในบริเวณใกล้เคียง ชนเผ่าเหล่านี้มักเป็นพ่อค้าผู้เชี่ยวชาญการแลกเปลี่ยนสินค้า และเป็นช่างฝีมือในด้านต่าง ๆ นิยมสะสมทรัพย์สินเงินทอง มีความแตกต่างด้านความมั่งคั่งร่ำรวยระหว่างสมาชิกภายในกลุ่มค่อนข้างสูง มีผู้นำและการจัดตั้งองค์กรทางสังคมการเมืองที่แน่นอนชัดเจน

7. การเพิ่มขึ้นของประชากรเป็นปัจจัยสำคัญประการหนึ่งที่ผลักดันให้มนุษย์จำต้องปรับเปลี่ยนระบบการผลิตจากการล่าสัตว์และเก็บอาหาร มาเป็นการผลิตแบบเกษตรกรรม โดยเริ่มต้นจากเทคนิคการเกษตรระดับต่ำ เมื่อจำนวนประชากรในบางพื้นที่เพิ่มสูงขึ้นไปอีก ก็ย่อมเกิดความจำเป็นในการคิดค้นเทคนิคการผลิตใหม่ ๆ เช่น การเกษตรกรรมแบบเข้มข้น เพื่อเพิ่มผลผลิตให้เพียงพอต่อการเพิ่มขึ้นของประชากร

**แนวคิดเรื่องความมั่นคงด้านอาหาร**

แนวคิดเกี่ยวกับความมั่นคงทางอาหาร (Food Security) ได้กลายเป็นปัญหาความมั่นคงรูปแบบใหม่ที่หลายประเทศทั่วโลกกำลังเผชิญและสร้างมาตรการรับมือกับความท้าทายดังกล่าวเพื่อความอยู่รอดของประชากรในประเทศและประชากรโลก โดยเฉพาะอย่างยิ่งในประเทศกำลังพัฒนาที่ปัญหานี้กำลังทวีความรุนแรงมากขึ้นอันเป็นผลจากสภาวะแวดล้อมระหว่างประเทศที่ เกิดวิกฤติด้านพลังงาน สภาพแวดล้อม และความสำคัญของการผลิตพืชอาหารลดลง ทำให้ราคาพืชอาหารสูงขึ้น จนทำให้ประชากรที่ยากจนไม่สามารถเข้าถึงอาหารได้แนวคิดความมั่นคงทางอาหารมิใช่เพิ่งเกิดขึ้น หากแต่มีการพัฒนาแนวคิดมาตั้งแต่ช่วงทศวรรษที่ 1970 โดยมีการให้คำนิยาม คำจำกัดความไว้มากมาย ความหมายของแนวคิด “ความมั่นคงทางอาหาร” ถูกพัฒนาให้มีมิติที่ซับซ้อนขึ้นตามพลวัติความเข้าใจของผู้คนในเรื่องบทบาทของอาหารหรือแม้แต่ความแตกต่างในแต่ละประเทศและภูมิภาคอย่างไรก็ตามคำนิยามของความมั่นคงทางอาหารที่ได้รับการนำมาใช้อ้างอิงและเป็นที่รู้จักมากที่สุดมาจากการประชุมอาหารโลก (World Food Summit) คือ

“Food security, at the individual, household, national, regional and global levels (is achieved) when all people at all times have physical and economic access to sufficient, safe and nutritious foods to meet their dietary needs and food preferences for an active healthy life”

นอกจากความหมายของความมั่นคงทางอาหาร ที่ต้องการให้คนทุกคน ทุกเวลามีความสามารถเข้าถึงอาหารทั้งในทางกายภาพและเศรษฐกิจอย่างเพียงพอ ปลอดภัย และมีคุณค่าทางโภชนาการ ที่ตรงกับรสนิยมของตนเอง เพื่อการมีชีวิตที่ดีและสุขภาพที่แข็งแรง แล้ว องค์การอาหารและเกษตรแห่งสหประชาชาติ (FAO) ได้แบ่งความหมายด้านความมั่นคงออกเป็น 4 มิติ คือ

ความพอเพียง (Availability) ของปริมาณอาหาร ที่อาจได้มาจากการผลิตภายในประเทศหรือการนำเข้า รวมถึงความช่วยเหลือด้านอาหาร

การเข้าถึง (Access) ทรัพยากรที่พอเพียงของบุคคลเพื่อได้มาซึ่งอาหารที่เหมาะสมและมีโภชนาการ ทรัพยากรดังกล่าวหมายถึง ความสามารถของบุคคลที่จะกำหนดควบคุมกลุ่มสินค้าหนึ่งๆได้ภายใต้บริบททางกฎหมาย การเมือง เศรษฐกิจ และสังคมของชุมชนที่บุคคลอาศัยอยู่ (รวมถึงสิทธิตามประเพณีเช่น การเข้าถึงทรัพยากรส่วนรวมของชุมชน)

การใช้ประโยชน์ (Utilization) ด้านอาหารผ่านอาหารที่เพียงพอ น้ำสะอาดและการรักษาสุขภาพและสุขอนามัยเพื่อที่จะเข้าถึงภาวะความเป็นอยู่ที่ดีทางโภชนาการ ซึ่งความต้องการทางกายภาพทั้งหมดได้รับการตอบสนอง โดยนัยยะนี้ความมั่นคงทางอาหาร จึงสัมพันธ์กับปัจจัยนำเข้าที่ไม่ใช่อาหารด้วยและมิติสุดท้ายคือ

เสถียรภาพ (Stability) ทางอาหาร ที่ประชาชน ครัวเรือนและบุคคลจะต้องเข้าถึงอาหารที่เพียงพอตลอดเวลา ไม่ต้องเสี่ยงกับการไม่ สามารถเข้าถึงอาหารอันเป็นผลมาจากวิกฤตที่เกิดขึ้นอย่างกะทันหัน เช่น วิกฤตทางเศรษฐกิจหรือสภาพภูมิอากาศ หรือเหตุการณ์ที่เป็นไปตามวงจร เช่น ภาวะความไม่มั่นคงทางอาหารตามฤดูกาล ซึ่งในความหมายนี้ความมั่นคงทางอาหาร ครอบคลุมถึงมิติความพอเพียงและการเข้าถึงอาหารด้วย

ระหว่างปี ค.ศ.1960 – 1990 ผู้เชี่ยวชาญจำนวนมากได้ให้เครดิตแก่การปฏิวัติเขียวของบอร์ลอกว่า การปฏิวัติเขียวช่วยเบนเข็มความอดอยากของโลกในช่วงครึ่งหลังของศตวรรษที่ 20 และช่วยชีวิตผู้คนซึ่งอาจจะมากถึงพันล้านคนไว้ นอร์แมน บอร์ลอกได้ตั้งศูนย์ปรับปรุงข้าวโพดและข้าวสาลีนานาชาติ (International Maize and Wheat Improvement Center) ในเม็กซิโกขึ้นในปี ค.ศ. 1964 และได้ใช้เวลากว่า 10 ปีในการพัฒนาข้าวสาลีหลากหลายสายพันธุ์ ที่มีความต้านทานโรค และให้ผลผลิตมากกว่าสายพันธุ์ดั้งเดิม หลังจากนั้นเขาได้นำข้าวสาลีเหล่านั้น พร้อมด้วยข้าวเจ้าและข้าวโพดที่ผ่านการปรับปรุงพันธุ์คล้าย ๆ กันมายังเอเชีย ตะวันออกกลาง อเมริกาใต้และแอฟริกาโดยมีปากีสถานและอินเดียที่ได้ประโยชน์จากเมล็ดพันธุ์สายพันธุ์ใหม่มากที่สุด ทำให้มีผลผลิตเพิ่มมากขึ้นถึง 4 เท่า

ผลงานด้านการปฏิวัติเขียวที่ช่วยผลิตอาหารให้เพียงพอต่อประชากรโลกที่เพิ่มสูงขึ้นได้กลายเป็นผลงานโดนเด่นที่ทำให้นอร์แมน บอร์ลอกได้รับรางวัลโนเบลสาขาสันติภาพในปี ค.ศ.1970 และเขาได้กล่าวถึงความสำคัญของการมีอาหารที่เพียงพอไว้ว่า

“We must recognize the fact that adequate food is only the first requisite for life. For a decent and humane life we must also provide an opportunity for good education, remunerative employment, comfortable housing, good clothing, and effective and compassionate medical care.”

อย่างไรก็ตาม แม้ว่านอร์แมน บอร์ลอกจะยอมรับถึงความสำเร็จของการปฏิวัติเขียวที่ช่วยให้ประชากรหลายร้อยล้านคนมีอาหารเพียงพอ แต่เขาก็ได้ตระหนักถึงหัวใจสำคัญของการแก้ปัญหาความยากจนว่า คือการลดความอดอยากและหิวโหยซึ่งยังคงเป็นปัญหาที่ยังไม่สามารถหลีกเลี่ยงได้นอร์แมน บอร์ลอกกล่าวว่า แม้ว่าการปฏิวัติเขียวจะช่วยเพิ่มปริมาณผลผลิตแต่ก็มีผลกระทบที่เกิดขึ้นหลายประการจากการใช้ปุ๋ยเคมีและยาฆ่าแมลงและการพุ่งเป้าไปที่การเพิ่มผลผลิตในพืชเพียงไม่กี่ชนิดที่ให้ประโยชน์แก่เจ้าของที่เพาะปลูกขนาดใหญ่ ทั้งที่จริงแล้วเป้าหมายสำคัญควรมุ่งเน้นไปที่การปรับปรุงคุณภาพชีวิตของผู้คน นอกจากนั้นยังสนับสนุนให้รัฐบาลประเทศต่างๆ กำหนดนโนบายที่เป็นประโยชน์เชิงเศรษฐกิจต่อเกษตรกร และปรับปรุงโครงสร้างพื้นฐานให้เกษตรกรเข้าถึงตลาดได้ และสามารถรับมือกับการเปลี่ยนแปลงของสภาพแวดล้อมของโลก เช่น การเปลี่ยนแปลงภูมิอากาศโลกได้ด้วย

**แนวคิดความมั่นคงด้านอาหารกับการเข้าถึงอาหาร**

วิกฤตการณ์อาหารจากความอดอยากที่เกิดขึ้นในทวีปแอฟริกาช่วงกลางทศวรรษที่ 1980 ทำให้หลายฝ่ายเห็นว่าการมีอาหารปริมาณเพียงพอในระดับมหภาคนั้น ไม่สามารถประกันความมั่นคงทางอาหารแก่ประชาชนในระดับครัวเรือนได้ หลายประเทศในทวีปแอฟริกาแม้จะเป็นประเทศผู้ส่งออกอาหารแต่ประชาชนจำนวนมากยังประสบกับปัญหาความอดอยากและหิวโหย เป็นผลให้ในระยะยาวต่อมาได้มีการนำเสนอแนวคิดเรื่อง “สิทธิด้านอาหาร” (Food Entitlement) ขึ้นโดยนักเศรษฐศาสตร์ชาวอินเดีย คือ Amartaya Sen ผู้ซึ่งชี้ให้เห็นว่า การขาดแคลนอาหารของประชาชนในหลายประเทศไม่ได้เกิดจากอาหารไม่เพียงพอ แต่เกิดจากการเข้าไม่ถึงสิทธิด้านอาหารในทางการเมือง ข้อเสนอของเซนมีอิทธิผลอย่างมากต่อการขยายแนวคิดความมั่นคงทางอาหารที่ไม่ได้ผูกติดอยู่กับความพอเพียงของอุปทานอาหารในระดับมหภาคเท่านั้น แต่ยังเน้นพิจารณาถึงมิติการเข้าถึงอาหารในระดับบุคคลและครัวเรือนด้วย

การเข้าถึงอาหาร คือ การที่ประชาชนมีความสามารถในการเข้าถึงอาหารโดยการผลิตเองในครัวเรือนหรือซื้อมาบริโภค ดังนั้นการที่ประเทศหนึ่งมีอาหารในภาพรวมเพียงพอก็ไม่ได้เป็นการประกันว่าประชาชนทุกคนจะมีอาหารบริโภคอย่างเพียงพอ ถ้าหากปัญหาความยากจนยังคงมีอยู่เพราะในขณะที่อาหารมีราคาแพงขึ้น ประชาชนบางส่วนก็อาจขาดแคลนอาหารบริโภคได้

**ความมั่นคงทางอาหารกับความปลอดภัยทางอาหาร**

ในทศวรรษที่ 1990 แนวคิดเรื่องความมั่นคงทางอาหารได้ครอบคลุมไปถึงเรื่องคุณค่าของอาหาร โภชนาการ ความปลอดภัยและความสมดุลทางอาหาร โดยนักวิชาการและผู้มีส่วนเกี่ยวข้องได้หันมาให้ความสำคัญในเรื่องการบริโภคอาหารอย่างมีประโยชน์ ถูกสุขลักษณะ มีคุณภาพและความปลอดภัย เพื่อสุขภาพที่ดีของประชากรโลก งานวิจัยของ Dreze Jean และ Amartaya Sen (1989) เรื่อง Hunger and Public Action ระบุว่า ประเด็นเรื่องสุขภาพและโภชนาการควรถูกนำมาใช้วิเคราะห์เพื่อแก้ไขปัญหาความอดอยากและภาวะขาดแคลนอาหารของประชาชนด้วย ขณะที่องค์การ UNICEF ได้ระบุว่าอาหารเป็นปัจจัยสำคัญของสาเหตุการเกิดภาวะทุพโภชนาการในแม่และเด็กซึ่งเกิดจากการบริโภคอาหารที่ไม่ถูกสุขลักษณะและไม่มีความหลากหลายทางอาหาร

นอกจากนั้น กรมการเกษตรของสหรัฐอเมริกา (United States Department of Agriculture - USDA) ยังได้ชี้ว่า ความมั่นคงทางอาหารเกิดขึ้นเมื่อสมาชิกในครอบครัวทั้งหมดสามารถเข้าถึงอาหารอย่างเพียงพอในทุกเวลา และดำเนินการได้เองเพื่อความมีสุขภาวะที่ดี ดังนั้นความมั่นคงทางอาหารจึงประกอบด้วย การมีอาหารเพียงพอ ปลอดภัย และมีคุณค่าทางโภชนาการเนื่องจากแนวคิดเรื่องความมั่นคงทางอาหารถูกพัฒนามาจากความแตกต่างด้านแนวทางการมองปัญหา ทั้งทางกายภาพ ทางเศรษฐกิจ การเมือง และสังคม โดยทุกฝ่ายต้องการแก้ไขปัญหาในทุกระดับทั้งในเชิงโครงสร้างและความต้องการระบุเป้าหมายของแนวทางการแก้ปัญหาที่เกิดขึ้นทั้งเรื่องกระบวนการผลิต การเข้าถึงอาหาร และความปลอดภัยทางอาหาร

**แนวคิดเกี่ยวกับการปรับตัวของกลุ่มชาติพันธุ์**

ในการปรับตัวของกลุ่มชาติพันธุ์ในสังคมใดสังคมหนึ่งเป็นปฏิสัมพันธ์ระหว่างกลุ่มชนสองกลุ่มใหญ่ ๆ คือชนกลุ่มใหญ่ของสังคมและชนกลุ่มน้อยปฏิสัมพันธ์ระหว่างกลุ่มชนทั้งสองกลุ่มสามารถสรุปเป็นองค์ความรู้ได้ ดังนี้

**1.พฤติกรรมของชนกลุ่มใหญ่ที่มีต่อชนกลุ่มน้อย**

ในแต่ละสังคมย่อมประกอบไปด้วยผู้คนจำนวนมากที่มาจากที่ต่าง ๆ ตามพัฒนาการแห่งการอพยพย้ายถิ่นของมนุษยชาติสังคมมนุษย์จึงประกอบด้วยชนกลุ่มใหญ่กับชนกลุ่มน้อยอีกหลายกลุ่มที่อยู่ร่วมกันมานานชนหลายกลุ่มที่อยู่รวมกันนั้นจะมีการตอดต่อไปมาหาสู่กันเป็นธรรมดาโดยชนกลุ่มใหญ่อาจมีทัศนะต่อชนกลุ่มน้อยในลักษณะที่แตกต่างกันพฤติกรรมของชนกลุ่มใหญ่ที่มีต่อชนกลุ่มน้อยจึงมีกระสวนได้หลายแบบดังนี้ (Thomas and Anderson, 1972: 161 – 163)

1) การทำลายล้าง (Extermination) เป็นความพยายามของชนกลุ่มใหญ่ที่จะแก้ไขปัญหาชนกลุ่มน้อยโดยการทาลายล้างชนกลุ่มน้อยให้หมดไปจากสังคมการทำลายล้างชนกลุ่มน้อยมักใช้วิธีกดดันอย่างรุนแรงต่อชนกลุ่มน้อยการทำลายล้างชนกลุ่มน้อยที่เห็นได้ชัดเจนที่สุดคือการทำลายล้างคนครึ่งสัญชาติหรือชาวยิว

2) การขับไล่ (Expulsion) เป็นสภาวะที่ชนกลุ่มน้อยไม่อาจอยู่ร่วมกับชนกลุ่มใหญ่ได้เพราะถูกชนกลุ่มใหญ่ทำลายล้างชนกลุ่มน้อยที่เหลือจึงต้องหลบหนีออกจากสังคม

3) การแยกย่านที่อยู่อาศัย (Segregation) เป็นการจัดสถานที่เฉพาะให้ชนกลุ่มน้อยได้อยู่อาศัยเป็นวิธีการแยกชนกลุ่มน้อยออกจากชนกลุ่มใหญ่ของสังคมอย่างสุขสงบการแยกย่านเป็นการอยู่ร่วมกันอย่างแยกสถานที่อยู่การแยกย่านนกลุ่มน้อยบนพื้นฐานของการเป็นสมาชิกสังคมได้มีผลต่อการรักษาเอกลักษณ์ของชนกลุ่มน้อยได้ระดับหนึ่งทำให้ชนกลุ่มน้อยมีลักษณะที่แตกต่างออกไปจากชนกลุ่มใหญ่ในขณะเดียวกันรัฐบาลของชนกลุ่มใหญ่ก็สามารถสร้างแรงกดดันต่อย่านชนกลุ่มน้อยหลายกลุ่มที่แตกต่างกันได้

4) บูรณาการ (Integration) เป็นกระบวนการที่ทำให้ลำดับชั้นทางสังคมระหว่างชนกลุ่มใหญ่กับชนกลุ่มน้อยมีความเหมือนกันบูรณาการไม่จำเป็นต้องเป็นกระบวนการที่ทำให้ชนกลุ่มน้อยกับชนกลุ่มใหญ่รวมเข้าเป็นอันหนึ่งอันเดียวกันแต่บูรณาการมีนัยยะแห่งการทำให้เกิดรูปแบบของการปรองดองกันเครื่องกีดขวางทางรูปธรรมต่าง ๆที่ทำให้เกิดการแบ่งลำดับชั้นจะถูกทำลายไปแต่เครื่องกีดขวางทางนามธรรมบางอย่างอาจจะยังคงดำรงอยู่เป็นต้นวัฒนธรรมของชนกลุ่มน้อยและชนกลุ่มใหญ่ยังคงมีความแตกต่างกัน

5) การผสมกลืนกลาย (Assimilation) เป็นกระบวนการที่ทำให้ลำดับชั้นทางสังคมของชนกลุ่มใหญ่กับชนกลุ่มน้อยที่มีลักษณะแตกต่างกันกลมกลืนเข้าเป็นลำดับชั้นทางสังคมเดียวกันการผสมกลมกลายต้องการภาพแห่งลำดับชั้นเริ่มแรกที่ไม่แบ่งแยกเมื่อการผสมกลืนกลายเกิดขึ้นอย่างสมบูรณ์ความแตกต่างระหว่างลำดับชั้นจะถูกเชื่อมเข้าหากันอย่างสนิทจนกระทั่งลำดับชั้นทางสังคมอย่างใหม่ที่เป็นเอกภาพได้เกิดขึ้น

ความแตกต่างระหว่างบูรณาการกับการผสมกลืนกลายเป็นเรื่องของระดับเท่านั้น บูรณาการต้องการเพียงให้พลเมืองทุกคนติดตามที่จะปฏิบัติตามสิทธิของพลเมืองโดยไม่ถูกขัดขวางจากเชื้อชาติศาสนาสัญชาติหรือเพศส่วนการผสมกลืนกลายต้องการตัวเชื่อมผนึก(Amalgamation) หรือการยอมรับร่วมกันของการแต่งงานข้ามลำดับชั้นระหว่างคู่สมรสที่ฝ่ายหนึ่งเป็นชนกลุ่มใหญ่และอีกฝ่ายหนึ่งเป็นชนกลุ่มน้อยและการยอมรับวัฒนธรรม (Acculturation) หรือการผสมผสานความแตกต่างของงชนกลุ่มใหญ่กับชนกลุ่มน้อยโดยการยอมรับซึ่งกันและกันที่จะเรียนรู้พฤติกรรมของอีกวัฒนธรรมหนึ่ง

การผสมกลืนกลายที่สมบูรณ์เป็นกระบวนการที่ยาวนานเพราะการเชื่อมผนึกและการยอมรับวัฒนธรรมเป็นเรื่องที่ต้องใช้เวลาพอสมควรการผสมกลืนกลายจะไม่เกิดขึ้นถ้าบูรณาการระหว่างชนกลุ่มน้อยกับชนกลุ่มใหญ่ยังไม่ปรากฏออกเพราะถ้าชนทั้งสองกลุ่มถูกแยกออกจากกันทั้งสองฝ่ายจะไม่มีหนทางที่จะผสมกลืนกลายกันได้

เมื่อชนกลุ่มน้อยอยู่ร่วมกับชนกลุ่มใหญ่ไม่ว่าจะอยู่ร่วมกันในลักษณะใดจะมีพฤติกรรมต่อเนื่อง (Continuum of Behavior) ระหว่างชนกลุ่มน้อยกับชนกลุ่มใหญ่พฤติกรรมของชนสองกลุ่มที่อยู่ด้วยกันจะมีลักษณะของความต่อเนื่องด้านหนึ่งเป็นพฤติกรรมก้าวร้าวส่วนอีกด้านหนึ่งเป็นพฤติกรรมสร้างสรรค์พฤติกรรมก้าวร้าวเป็นความสัมพันธ์แบบต่อต้านกันระหว่างชนกลุ่มน้อยกับชนกลุ่มใหญ่โดยเริ่มจากการแยกย่านการขับไล่และการทำลายล้างซึ่งลักษณะการต่อต้านซึ่งกันและกันตั้งแต่ไม่รุนแรงไปจนถึงกับการใช้กำลังรุนแรงส่วนพฤติกรรมสร้างสรรค์เป็นความสัมพันธ์แบบผสมผสานปรองดองระหว่างชนกลุ่มน้อยกับชนกลุ่มใหญ่โดยเริ่มจากบูรณาการการเชื่อมผนึกและการผสมกลืนกลาย

ผลการวิจัย (results)

ผลการวิจัยในภาพรวมของกลุ่มชาติพันธุ์ชอง พบว่า ชาวชองซึ่งส่วนใหญ่อาศัยอยู่ในพื้นที่ป่า จะใช้ทรัพยากรที่มีอยู่ในชุมชน ชาวชองได้ใช้ทุนทางสิ่งแวดล้อมเป็นปัจจัยในการดำรงชีวิต ภายใต้ระบบเศรษฐกิจแบบยังชีพและพึ่งพาทรัพยากรธรรมชาติจากป่าเป็นหลัก ทำให้ลักษณะอาหารของชาวชองส่วนใหญ่ จะเป็นอาหารแห้งๆ มากกว่าอาหารประเภทน้ำ เพราะอาหารแห้งสามารถเก็บรักษาไว้ได้ เช่น เนื้อปลา เนื้อสัตว์ นำมาย่างหรือตากแห้ง เวลาจะรับประทานก็นำมาย่างอีกครั้งหนึ่ง และกับข้าวหลักก็คือ ข้าว น้ำพริก ผักสดหรือต้ม โดยชาวชองจะมีการหุงหาอาหารประจำวัน วันละ 2 มื้อ คือ มื้อเช้า – มื้อเย็น

อาหารหลักของชาวชอง คือ ข้าวจ้าว ซึ่งเป็นอาหารประจำทุกมื้อ กับข้าวที่เป็นกับข้าวหลัก คือ น้ำพริก (มีลักษณะเป็นพริกโขลกรวมกับเกลือ) ซึ่งมีรสเผ็ดมาก กินกับผักชนิดต่างๆ ที่เก็บได้จากป่า นา หรือปลูกไว้ข้างๆบ้าน เช่น มะเขือ (มะเขือจะกินกับน้ำพริกเป็นอาหารประจำ) ผักบุ้งต้ม หน่อไม้ หรือยอดไม้อ่อนๆ

อาหารประเภทเนื้อสัตว์ก็จะเป็นอาหารปลาเป็นหลัก เพราะปลาเป็นอาหารประเภทเนื้อสัตว์ที่หาได้ง่าย ส่วนเนื้อสัตว์อื่นๆ นาน ๆ ครั้งแล้วแต่จะหาได้ ปลาที่หาได้ก็จะนำมาประกอบเป็นอาหารง่ายๆ เช่น ปิ้งหรือย่าง หรือนำไปแกง อาหารประเภทเนื้อสัตว์ไม่ว่าจะเป็นปลาหรือเนื้อสัตว์อื่นๆที่พอจะหากิน เก็บมาได้จากป่าโดยทั่วๆ ไป เช่น กล้วย หัวเผือก หัวมัน กลอย และผลไม้อื่นๆ ซึ่งมีเหลือเฟือที่จะเก็บมากิน ดังนั้น เขาจึงไม่ปลูก พืชที่เขาจะปลูกก็เป็นการปลูกเพื่อไว้เก็บกินเป็นอาหารเท่านั้น ไม่ใช่ไว้ขาย ก็คือ บวบน้ำเต้า มะเขือ พริก (พริกใช้หว่านๆเมล็ดให้ขึ้นตามป่าข้างๆ บ้าน) (สินธุชัย ศุกรเสพ และคณะ. 2557, หน้า 60-70)

โครงการพัฒนาเศรษฐกิจและสังคมของรัฐส่งผลให้มีการขับเคลื่อนเศรษฐกิจ ราวปีพ.ศ. 2490 มีนายทุนคนไทยได้เข้าไปตัดโค่นต้นไม้ใหญ่ ๆ ในป่าส่งโรงเลื่อย โดยใช้เครื่องมือสมัยใหม่ การใช้รถบรรทุกซุงจากป่าสู่โรงเลื่อยโดยไม่ต้องล่องตามแม่น้ำจันทบุรี การพัฒนาระบบการขนส่งขึ้นราวปีพ.ศ.2500 เริ่มมีรถโดยสารเดินทางรับผู้โดยสารจากหมู่บ้านเข้าตัวเมือง ราว พ.ศ.2518 ได้ปรับปรุงเส้นทางจากเดิมเป็นทางดินอัดแน่น มาเป็นทางลาดยาง ระบบเศรษฐกิจและสังคมมีการเปลี่ยนแปลงไป จากไม่จำเป็นต้องใช้ “เงิน” ซื้อสิ่งของก็จำเป็นต้องใช้เงินซื้อสิ่งของเครื่องมือสมัยใหม่ ข้าวของเครื่องใช้มากขึ้น (สุเรขา สุพรรณไพบูลย์.,2530: 99) การเปิดสัมปทานป่าไม้โดยการบริหารจัดการโยรัฐทำให้มีการนำเอาแรงงานจากต่างถิ่นเข้ามาชักลากไม้ในป่า คนท้องถิ่นบางคนก็เป็นแรงงานตัดไม้ นำไปขายให้กับกลุ่มนายทุนและบางรายก็ตัดไม้เพื่อปลูกสร้างบ้านเรือน จึงทำให้พื้นที่ป่าไม้ทรุดโทรม เกิดการโยกย้ายถิ่นฐานมีคนไทย คนจีน จากต่างพื้นที่มาจับจองพื้นที่แผ้วถางเพื่อปลูกข้าวไร่ มันสำปะหลัง รวมทั้งสวนยางพารา

ในปี พ.ศ. 2508 รัฐประกาศพื้นที่หวงห้ามโดยกำหนดให้พื้นที่เขาสอยดาวเป็นเขตป่าสงวนแห่งชาติ การกำหนดพื้นที่ป่าเป็นเขตหวงห้าม ส่งผลกระทบต่อวิถีชีวิตของชาติพันธ์ชอง การขึ้นเขาเพื่อเก็บของป่า ไม่สามารถทำได้ง่ายอีกต่อไป ชาวชองในพื้นที่มีการปรับเปลี่ยนวิถีชีวิต เช่น การทำไร่มันสำปะหลัง แต่ต้องประสบปัญหาการกดราคาจากพ่อค้า ชาวชองจึงหันมาทำสวนผลไม้แทนการผลิตพืชไร่

ต่อมาในปี พ.ศ. 2515 และปีพ.ศ. 2516 เริ่มมีการนำเงาะเข้ามาปลูกในพื้นที่ตะเคียนทองโดยมีพ่อค้าคนไทยจากเมืองจันทบุรีนำพันธุ์เงาะเข้ามาขาย จากนั้นจึงเริ่มปลูกเงาะทดแทนไร่มันสำปะหลังกันอย่างแพร่หลาย ปี พ.ศ. 2520 เริ่มมีการปลูกทุเรียนและไม้ผลชนิดอื่นรวมเข้ากับแปลงปลูกเงาะ ซึ่งไม้ผลที่พบในบ้านคลองพลู มีตั้งแต่ เงาะ ทุเรียน ลองกอง มังคุด สละ และชมพู่ (สินธุชัย ศุกรเสพ และคณะ, 2557: 80 – 82) ราวปี พ.ศ. 2520 ผลผลิตไม้ผลเริ่มออกสู่ตลาด พบว่าช่วงแรกราคาผลไม้โดยเฉพาะ เงาะกับทุเรียนได้สร้างกำไร จนมีการขยายพื้นที่ปลูกกันอย่างแพร่หลาย

จนกระทั่งประมาณปี พ.ศ. 2547 ผลผลิตเริ่มมีราคาตกต่ำและไม่แน่นอน เนื่องจากมีการผลิตกันอย่างแพร่หลายทั่วประเทศไทย ต่อมาในปี พ.ศ. 2548 เริ่มมีการปลูกพืชอื่นแซมแปลงไม้ผล เช่น กฤษณา มะระ บวบ กล้วยไข่ และพืชผักอื่น ๆ ในปี พ.ศ.2550 ราคาน้ำมัน ปุ๋ย และสารเคมีเพิ่มสูงขึ้นเป็นเท่าตัว ผนวกกับผลผลิตจากภายนอกประเทศเข้ามาตีตลาดผลไม้ภายในประเทศ ทำให้ราคาผลผลิตมีแนวโน้มว่าจะตกต่ำลงไปอีก คนท้องถิ่นหลายคนอยากเลิกผลิตไม้ผล (สินธุชัย ศุกรเสพ และคณะ, 2557: 83 – 84)

การปรับเปลี่ยนการผลิตเพื่อการค้า ตั้งแต่การผลิตกระวาน พืชไร่ พืชสวน ทำให้คนในท้องถิ่นสัมพันธ์กับสังคมภายนอก ทั้งด้านการตลาด เทคโนโลยี และเงินทุน การผลิตในแต่ละครั้งคนท้องถิ่นต่างมุ่งหวังว่าจะสามารถสร้างรายได้มาสู่ครอบครัว แต่การผลิตที่ผ่านมากลับทำให้ชาวชองมีความยากจนและมีหนี้สินจำนวนมาก บางรายขาดทุนจำเป็นต้องขายที่ดิน กลุ่มคนชองถูกจัดให้เป็นกลุ่มคนที่มีฐานะทางเศรษฐกิจยากจน เมื่อเปรียบเทียบกับคนไทย และคนจีนที่ตั้งถิ่นฐานในท้องถิ่น(สินธุชัย ศุกรเสพ และคณะ, 2557: 84)

การวิเคราะห์ผลกระทบต่อความมั่นคงทางอาหารของชาติพันธ์ชองในมิติด้านความพอเพียง (Availability) พบว่า สถานการณ์ของนโยบายการพัฒนาของรัฐส่วนกลางได้สร้างผลกระทบต่อความพอเพียงของอาหารดั้งเดิมของกลุ่มชาติพันธุ์ชอง โดยพิจารณาจากวัตถุดิบที่ใช้เป็นส่วนประกอบของการผลิตอาหารที่หาได้ยากขึ้น เช่น ปลาซิว ยอดหวาย บอน กลายเป็นวัตถุดิบที่หายากขึ้นหรือมีจำนวนไม่เพียงพอต่อความต้องการ เป็นผลมาจากนโยบายการพัฒนาของรัฐ อาทิ

1.การที่ขับเคลื่อนประเทศสู่การเป็นประเทศอุตสาหกรรม เช่น การกำหนดให้พื้นที่จันทบุรีเป็นพื้นที่ผลิตผลไม้ ซึ่งส่งผลให้ระบบนิเวศเปลี่ยนแปลงไป ปลาซึ่งเป็นอาหารที่สำคัญหายากขึ้น พืชบางชนิดไม่เจริญเติบโต รวมถึงการเข้าหาของป่าไม่สามารถทำได้เช่นในอดีต

2. การกำหนดให้พื้นที่ป่าเป็นเขตป่าสงวนแห่งชาติ ทำให้การเข้าหาของป่าของไม่สามารถทำได้เช่นในอดีต

3. การพัฒนาระบบโครงสร้างพื้นฐานที่ก่อให้เกิดระบบการคมนาคมที่สะดวก และนำมาสู่การเข้ามาของกลุ่มคนภายนอกสู่พื้นที่ชุมชนของกลุ่มชาติพันธุ์ชอง การเข้ามาดังกล่าวได้ส่งผลให้เกิดความต้องการในการใช้ทรัพยากรทางธรรมชาติที่เพิ่มสูงขึ้นด้วยสาเหตุนี้ทำให้ความต้องการอาหารและวัตถุดิบในการประกอบอาหารเพิ่มสูงขึ้น ซึ่งสวนทางกับปริมาณวัตถุดิบในการผลิตอาหารที่ลดลงอย่างต่อเนื่อง

นอกจากผลกระทบที่เกิดจากนโยบายการพัฒนาของรัฐแล้ว การเปลี่ยนแปลงของทรัพยากรธรรมชาติและสิ่งแวดล้อมก็ถือสาเหตุสำคัญที่ส่งผลต่อความมั่นคงทางอาหาร เช่น กรณีปัญหาภัยพิบัติของภัยแล้งที่ส่งผลกระทบต่อความมั่นคงทางอาหารในกลุ่มอื่นๆด้วย

**อภิปรายผลการวิจัย**

จากผลการศึกษาความหลากหลายทางชีวภาพเชิงพื้นที่ที่มีผลต่อการสร้างความมั่นคงทางอาหารของกลุ่มชาติพันธุ์ชอง พบว่า สาเหตุสำคัญที่ทำวิถีการผลิตอาหารตามความหลากหลายทางชีวภาพเชิงพื้นที่ของกลุ่มชาติพันธุ์ชองไม่สามารถดำรงอยู่ได้ และเป็นผลต่อความมั่นคงทางอาหารนั้นมีสาเหตุมาจากปัจจัยสำคัญ 2 ประการคือ ประการแรก คือการเปลี่ยนปลงนโยบายรัฐส่วนกลาง และประการที่สอง คือ การเปลี่ยนแปลงของธรรมชาติและสิ่งแวดล้อมที่เกิดจากน้ำมือของมนุษย์และจากการเปลี่ยนแปลงทางธรรมชาติ ส่งผลให้กลุ่มชาติพันธุ์ไม่สามารถผลิตอาหารที่ใช้ทรัพยากรในชุมชนมาเป็นฐานในการผลิตได้เนื่องจากชุมชนไม่สามารถเข้าถึงอาหารได้จากป่า และแหล่งน้ำตามฤดูกาล ประกอบกับทรัพยากรเหล่านั้นก็มีไม่เพียงพอต่อความต้องการ

ชุมชนชาติพันธุ์ชองก็ไม่สามารถรักษาวัฒนธรรมทางอาหารดั้งเดิมเอาไว้ได้ เนื่องจากไม่สามารถรับมือกับการไหล่บ่าของกระแสวัฒนธรรมอาหารสมัยใหม่ที่เน้นความสะดวก รวดเร็ว และสอดคล้องต่อวิถีชีวิตความเป็นอยู่ของคนในชุมชนปัจจุบันที่ต้องใช้เวลาไปกับความสำคัญกับการพัฒนาทางเศรษฐกิจ โดยเฉพาะกระบวนการผลิตเชิงอุตสาหกรรมการเกษตรเป็นหลัก มากกว่าการมาเสียเวลาอยู่กับกระบวนการผลิตอาหารเหมือนที่ผ่านมา

ผลการศึกษาดังกล่าวจึงเป็นสิ่งที่สอดคล้องกับผลการศึกษาที่ผ่านมาของสำนักงานกองทุนสนับสนุนการ (สกว.) ฝ่ายวิจัยเพื่อท้องถิ่น (ม.ป.ป.: ออนไลน์) ได้มีข้อเสนอจากผลงานวิจัยว่า หัวใจของความมั่นคงอาหาร คือ “หากจะสร้างความมั่นคงทางอาหารให้กับชุมชน ชาวบ้านจะต้องสร้างระบบการพึ่งตนเองและการพึ่งพากันเองในชุมชน” กล่าวคือการสร้างความมั่นคงทางอาหารผ่านระบบเกษตรกรรม ชาวบ้านจะต้องผลิตอาหารกันเองให้ได้ จะต้องมีแหล่งอาหารธรรมชาติที่ให้ทุกคนเข้าถึงอาหารทั้งจาก ป่า นาและแหล่งน้ำตามฤดูกาล และมีระบบการแลกเปลี่ยนพึ่งพากันผ่านเครือญาติและเพื่อนบ้านและสร้างระบบการเกื้อหนุนและพึ่งพาช่วยเหลือกันผ่านการรวมกลุ่ม เช่น ธนาคารข้าว หรือกองทุนต่าง ๆและได้กำหนดตัวชี้วัดความมั่นคงอาหารจากการเรียนรู้และประสบการณ์ของครอบครัว

สรุปได้ว่าความมั่นคงทางอาหารจะเกิดขึ้นได้ก็ต่อเมื่อชุมชนของกลุ่มชาติพันธุ์ต่าง ๆ สามารถมีทรัพยากรทางอาหารที่เพียงพอ สามารถเข้าถึงทรัพยากรทางอาหารได้อย่างต่อเนื่อง รวมถึงการใช้ประโยชน์จากทรัพยากรทางอาหารได้อย่างเต็มที่ สิ่งเหล่านี้ถือเป็นเสถียรภาพที่สำคัญทางด้านอาหารที่จะสะท้อนถึงความมั่นคงทางอาหารของชุมชน แต่จากผลการศึกษาได้ชี้ให้เห็นว่าปัจจุบันความมั่นคงทางอาหารของชุมชนได้มีการเปลี่ยนแปลงไปจากเดิมเนื่องจากมีปัจจัยสำคัญที่ส่งผลต่อทรัพยากรทางอาหารและวิถีการผลิตอาหารของชุมชนที่ประกอบไปด้วย แนวนโยบายการพัฒนาของรัฐส่วนกลาง ระบบทุนนิยมที่มีผลให้ระบบการผลิตมีการเปลี่ยนแปลงด้วยการนำเทคโนโลยีขั้นสูงเข้ามาใช้ การเปลี่ยนแปลงของจำนวนประชากร การเปลี่ยนแปลงของทรัพยากรทางธรรมชาติและสิ่งแวดล้อม และอิทธิพลทางวัฒนธรรมสมัยใหม่ สิ่งเหล่านี้มีอิทธิพลต่อวิถีการผลิตและทำลายความหลากหลายทางอาหาร และนำไปสู่ผลกระทบต่อความมั่นคงทางอาหารของชุมชน

**ข้อเสนอแนะเชิงนโยบาย**

**1.ข้อเสนอแนะเชิงนโยบายต่อภาครัฐ**

1.1 ภาครัฐในส่วนกลางควรมีการส่งเสริมการอนุรักษ์ทรัพยากรที่เป็นฐานการผลิตอาหารที่สำคัญ โดยเฉพาะทรัพยากรการผลิตในระดับชุมชนบนพื้นฐานของการให้สิทธิแก่ชุมชนในการจัดการ และการพัฒนาแหล่งทรัพยากรทางอาหารด้วยตัวของชุมชนเอง

1.2 ภาครัฐในระดับท้องถิ่นควรมีการส่งเสริมการผลิตอาหารที่พึงพาความหลากหลายเชิงพื้นที่ผ่านวัฒนธรรมประเพณีภายในชุมชน ซึ่งจะช่วยให้วัฒนธรรมการผลิตอาหารดำรงอยู่ และเป็นการช่วยรักษาทรัพยากรทางธรรมชาติในพื้นที่อีกทางหนึ่งด้วย

**2 ข้อเสนอแนะเชิงนโยบายต่อภาคธุรกิจเอกชน**

2.1 ภาคเอกชนควรส่งเสริม สนับสนุนการพัฒนาอาหารท้องถิ่นสู่ความเป็นสินค้าในระดับสากล ภายใต้กระบวนการผลิต และการจัดจำหน่ายที่เป็นระบบ

2.2 ภาคเอกชนควรส่งเสริม สนับสนุนการพัฒนาการท่องเที่ยวในมิติทางด้านวัฒนธรรม โดยเฉพาะการบูรณาการวัฒนธรรมอาหารสมัยใหม่กับวัฒนธรรมอาหารดั้งเดิมของชาติพันธุ์ในพื้นที่ต่าง ๆ ผสมผสานกับการท่องเที่ยวชุมชนในปัจจุบัน

**3 ข้อเสนอแนะเชิงนโยบายต่อภาควิชาการ**

3.1 ภาควิชาการควรมีการผลิตสื่อการเรียนการสอน หรือการจัดทำเป็นหลักสูตรการเรียนการสอนที่ให้ความสำคัญกับภูมิปัญหาท้องถิ่นทางด้านอาหารและความหลากหลายทางชีวภาพเชิงพื้นที่ให้เยาวชนคนรุ่นใหม่ได้ตระหนักถึงคุณค่าภูมิปัญญาท้องถิ่น และความสำคัญของทรัพยากรธรรมชาติที่มีในชุมชนท้องถิ่น

3.2 ภาควิชาการควรมีบทบาทสำคัญในการศึกษารวบรวมวัฒนธรรมอาหารที่เป็นองค์ความรู้ของท้องถิ่นเพื่อใช้เป็นฐานข้อมูลในการพัฒนาชุมชนท้องถิ่น

3.3 ภาควิชาการควรมีบทบาทในการเป็นกลไกสนับสนุนการขับเคลื่อนกิจกรรมทางสังคมในมิติทางด้านอาหารของกลุ่มชาติพันธุ์ต่าง ๆ ให้เป็นที่แพร่หลายในระดับประเทศ และระดับภูมิภาค

**เอกสารอ้างอิง**

Bogdan, R. C. and Biklen, S.K. (1992). **Qualitative Research for Education**. Boston: Allyn and Bacon.

Dreze Jean and SenAmartya. (1989). **Hunger and Public Action.** Oxford: Clarendon Press.

Food and Agriculture Organization. (2008). **World Food and Agriculture in Review.The State of Food and Agriculture**.

Geoffrey M. Hodgson. (2002). **The Evolution of Institutions : An Agenda for future theoretical**. Kluwer Academic Publishers, Printed in The Netherland.

**Household food Security: Concepts, Indicators, and Measurements: A Technical Review** . (1992). http://web.ifad.org/gender/tools/hfs/hfspub/hfs\_3.pdf

Jenkins, Richard. (1996). **Social Identity**. London and New York: Routledge.Maxwell Simon and Smith Marisol. (1992). “Household Food Security: A Conceptual Review.” in Simon Maxwell and T. Frankenberger (eds),

Li Tana & Reid, A. (1993). **Southern Vietnam under the Nguyen**. Singapore: JBW

Master, J.. (1995). **“The History of Action Research” in I Action Research Electronic Reader**. Edited by I. Hughes.The University of Sydney,

Pingali Prabhu and Stringer Randy. (2003). **“Food Security and Agriculture in the Low Income Food Deficit Countries: 10 Years After the Uruguay Round.” ESA WorkingPaperNo.03–18(November2003).** http://www.researchnest.com/all\_reports/13079 601451ae051e00.pdf

Popkin, S. L. (1979). **The Rational Peasant : The Political Economy of Rural Society in Vietnam**. London: Berkely University of California.Printers& Binders.

Roy, S.C. (1984). **Introduction to Nursing: An Adaptation Model**. (2nded.). Englewood Cliffs NJ: Prentice Hall .

Roy, S.C. and Andrew, H.A. (1991). **The Roy’s Adaptation Model**. San. Mateo, CA: Appleton. & Lange

Selingque. Mali. . [online]. (Accessed) http://www.nyeleni.org/spip.php?article290 (20 December 2010).

Thomas, W. La Verne and Anderson, Robert J. (1972). **Sociology: The Study of Human Relationship** .Harcourt Brace Jovanovich.,Inc.

Via Campesina et al. (2007). **Declaration of the Forum for Food Sovereignty**, Nyéléni 2007.Forum for Food Sovereignty. 23rd - 27th February 2007.

กรมศิลปากร. (2514). **ชุมนุมเรื่องจันทบุรี**. กรุงเทพมหานคร: คุรุสภา.

กรรณิการ์ เกณิกานนท์. (2522). **ชอง**. กรุงเทพมหานคร: เจริญวิทย์การพิมพ์.

กิติพัฒน์ นนท์ปัทมะดุล. (2549). **ทฤษฎีวิพากษ์ในนโยบายและการวางแผนสังคม**. กรุงเทพมหานคร : นักพิมพ์มหาวิทยาลัยธรรมศาสตร์.

กีรติ บุญเจือ. (2522). **ปรัชญาอินเดีย (โดยเฉพาะอย่างยิ่งพุทธปรัชญา)**. สำหรับนักปรัชญาคริสต์.

ม.ป.พ.

ไกรฤกษ์ นานา. (2550). **สมุดภาพรัชกาลที่ 4 วิกฤตและโอกาสของรัตนโกสินทร์ในรอบ 150 ปี**.กรุงเทพมหานคร: มติชน.

**ข้อมูลภูมิศาสตร์สารสนเทศศาสตร์**, ศูนย์คณะภูมิสารสนเทศศาสตร์ มหาวิทยาลัยบูรพา. เข้าถึงได้จาก http://geo.buu.ac.th/GOI/EGIS/index.php?action=other.

คณะกรรมการฝ่ายประมวลเอกสารและจดหมายเหตุ ในคณะกรรมการอำนวยการจัดงานเฉลิมพระเกียรติพระบาทสมเด็จพระเจ้าอยู่หัวฯ (2544). **วัฒนธรรมพัฒนาการทางประวัติศาสตร์เอกลักษณ์และภูมิปัญญาจังหวัดจันทบุรี.** กรุงเทพมหานคร: กระทรวงมหาดไทย: กระทรวงศึกษาธิการ: กรมศิลปากร.

คณะเทคโนโลยีการเกษตร มหาวิทยาลัยราชภัฏรำไพพรรณี. (2556). **ทุเรียน : ผลไม้วัฒนธรรมอาเซียน.**

จอห์น ครอว์ฟรอด์. (2515). **เอกสารของครอว์ฟอร์ด.** นครหลวงฯ: กรมศิลปากร.

จิรเดช อรชุน. (2555). **กลุ่มชาติพันธุ์ชอง : รูปแบบการประยุกต์ใช้ภูมิปัญญาพื้นบ้านในการดูแลสุขภาพ.** วิทยานิพนธ์. มหาวิทยาลัยมหาสารคาม.

จิรากรณ์ คชเสนี. (2537). **หลักนิเวศวิทยา**. กรุงเทพมหานคร: จุฬาลงกรณ์มหาวิทยาลัย.

จำนงค์ ทองประเสริฐ. (2526). **“การประยุกต์ศาสนาและปรัชญาเพื่อการพัฒนาชีวิตและสังคมไทย”**. วารสารพุทธจักร (ตุลาคม 2526)

ฉลาดชาย รมิตานนท์. (2545). **“แนวคิดในการศึกษาอัตลักษณ์ความเป็น “ไท””.เอกสารประกอบการประชุมวิชาการ เรื่องการศึกษาประวัติศาสตร์และวรรณกรรมของกลุ่มชาติพันธุ์ไท วันที่ 22 – 23 มีนาคม ณ ห้องช้างกระ โรงแรมเชียงใหม่ออคิด อำเภอเมืองจังหวัดเชียงใหม่**.

เฉิน นผาย. (ม.ป.ป.). **เอกสารส่วนตัวถ่ายสำเนา.**

ชัยยนต์ ประดิษฐศิลป์. (2533). **เศรษฐศาสตร์การเมืองว่าด้วยการวางแผนครอบครัว**. รัฐศาสตรมหาบัณฑิต. มหาวิทยาลัยธรรมศาสตร์.

ชัยยนต์ ประดิษฐศิลป์. (2542). (ม.ป.พ.). **ปฏิบัติการวิจัยทางสังคม.** เอกสารประกอบการสอนหลักสูตรรัฐประศาสนศาสตรมหาบัณฑิต สาขาวิชาการปกครองท้องถิ่น คณะมนุษยศาสตร์และสังคมศาสตร์ มหาวิทยาลัยราชภัฏรำไพพรรณี.

ชัยยนต์ ประดิษฐศิลป์ และชัยณรงค์ เครือนวน. (2552). **การสะสมทุนและโครงสร้างอำนาจขั้วเดียวใน**

**จังหวัดชลบุรี**: ม.ป.ท.

ดี.จี.อี. ฮอลล์. (2522). **ประวัติศาสตร์เอเชียตะวันออกเฉียงใต้ เล่ม 2** (วรุณยุพา สนิทวงศ์ ณ อยุธยา กรุงเทพมหานคร: มูลนิธิโครงการตำราสังคมศาสตร์และมนุษยศาสตร์.

นฤพนธ์ ด้วงวิเศษ. (2545). **ความหมาย Ethnicity ในการศึกษา Ethnography**. กรุงเทพมหานคร. ศูนย์มานุษยวิทยาสิรินธร.

บุญเลื่อน หมั้นทรัพย์, พระสังฆราช (2543). **แนวคิดของ “คน” ที่สนใจ “ฅน”.** กรุงเทพมหานคร: บริษัท

ประสิทธิ์ ลีปรีชา. (2547). **“การสร้างและสืบทอดอัตลักษณ์ของกลุ่มชาติพันธุ์ม้ง”.ในวาทกรรมอัตลักษณ์.** กรุงเทพมหานคร. ศูนย์มานุษยวิทยาสิรินธร.

ปรีชา เปี่ยมพงศ์สานต์. (ม.ป.ป.). **ทฤษฎีและการศึกษาเศรษฐศาสตร์แนวสถาบันและประวัติศาสตร์** (เอกสารประกอบการสอน).

ปรารถนา ศรีวิศาลศักดิ์. (2542). **ความสำคัญทางเศรษฐกิจของจันทบุรีก่อนสงครามโลกครั้งที่ 2. วิทยานิพนธ์ศิลปกรรมมหาบัณฑิต**. กรุงเทพมหานคร: มหาวิทยาลัยธรรมศาสตร์.

ผ่องพันธุ์ มณีรัตน์. (2525). **มานุษยวิทยากับการศึกษาคติชาวบ้าน.** กรุงเทพมหานคร: มหาวิทยาลัยธรรมศาสตร์.

ผุสดี จันทวิมล. (2541). **เวียดนามในเมืองไทย.** กรุงเทพมหานคร: มหาวิทยาลัยธรรมศาสตร์.

พระครูธรรมสรคุณ และธรรม พันธุศิริสด.(2541). **อารยธรรมชอง จันทบุรี อาณาจักรจันทบูรเมืองเพนียต.** . กรุงเทพมหานคร: ไทยรายวัน.

พระบาทสมเด็จพระจุลจอมเกล้าเจ้าอยู่หัว, พระราชหัตถเลขา เรื่อง **ระยะทางเสด็จประพาสเมืองจันทบุรี.** (ม.ป.ป., ม.ป.พ.)

พลาดิศัย สิทธิธัญกิจ. (2547). **ประวัติศาสตร์ไทย ฉบับเสริมการเรียนรู้.** กรุงเทพมหานคร: สุขภาพใจ

พัศพงศ์ ชินอุดมพงศ์. (2550). **ตามรอยพลอยจันท์.** กรุงเทพมหานคร : ม.ป.ท.

พุทธทาสภิกขุ. (2532). **การพัฒนาตามแนวพุทธศาสนา.** สังคมพัฒนา.

เพ็ญศรี ดุ๊ก. (2527). **การต่างประเทศกับเอกราชและอธิปไตยของไทย.** กรุงเทพมหานคร: เจ้าพระยาการพิมพ์.

ไม่ปรากฏนามผู้แต่ง. (2547). **แฟ้มสืบตระกูล.** เอกสารโรเนียว

\_\_\_\_\_\_\_\_\_\_\_\_\_\_\_. (ม.ป.ป.). **ตระกูล 8 พี่น้อง**. เอกสารโรเนียว.

\_\_\_\_\_\_\_\_\_\_\_\_\_\_\_. (2501). **ปุจฉาวิสัชนา.** ม.ป.ท.

\_\_\_\_\_\_\_\_\_\_\_\_\_\_\_. (2514). **ชุมชนเมืองจันทบุรี**. พิมพ์เป็นอนุสรณ์ในงานพระราชทานเพลิงศพ นางวรรณ จันทวิมล ณ สุสานหลวงวัดเทพศิรินทราวาส.

ยศ สันตสมบัติ. (2544). **ความหลากหลายทางชีวภาพและภูมิปัญญาท้องถิ่นเพื่อการพัฒนาอย่างยั่งยืน.** ศูนย์ศึกษาความหลากหลายทางชีวภาพและภูมิปัญญาท้องถิ่นเพื่อการพัฒนาอย่างยั่งยืน. เชียงใหม่: คณะสังคมศาสตร์มหาวิทยาลัยเชียงใหม่.

สมเกียรติ วันทะนะ. (2530). **“เมืองไทยยุคใหม่ สัมพันธภาพระหว่างรัฐกับประวัติศาสตร์สำนึก” ในอยู่เมืองไทย**. กรุงเทพมหานคร: หาวิทยาลัยธรรมศาสตร์.

**ยุทธศาสตร์และแผนงาน**, สำนักงานวัฒนธรรมจังหวัดจันทบุรี. (2558). เข้าถึงได้จากhttp://province.m-culture.go.th/chanthaburi/history.html.

แล ดิลกวิทยรัตน์. (ม.ป.ป.). **เอกสารประกอบการเรียน ชุดที่ 2 วิชา 241403 ประวัติความคิดทาง**

**เศรษฐศาสตร์การเมือง.**

วันวิสา อุ่นขจร. (2549). **อัตลักษณ์ชองในภาคตะวันออก: กรณีศึกษากลุ่มชาติพันธุ์ชอง ตำบลคลองพลูกิ่งอำเภอเขาคิชฌกูฏ จังหวัดจันทบุรี.** วิทยานิพนธ์ปริญญาศิลปศาสตรมหาบัณฑิต สาขาไทยศึกษา. มหาวิทยาลัยบูรพา

**วิจัยเพื่อท้องถิ่น**, ฝ่ายสำนักงานกองทุนสนับสนุนการ. (ม.ป.ป.). เข้าถึงได้จากhttp://vijai.trf.or.th/Activity\_detail.asp?topicid=867.

ศรีศักร วัลลิโภดม. (2545). **อารยธรรมฝั่งทะเลตะวันออก**. กรุงเทพมหานคร : บริษัทพิฆเณศ พริ้นท์ติ้ง

เซ็นเตอร์ จำกัด.

สมเกียรติ วันทะนะ ใน สมบัติ จันทรวงศ์ และชัยวัฒน์ สถาอานันท์. (2530). **อยู่เมืองไทย เมืองไทย**

**ยุคใหม่ : สัมพันธภาพระหว่างรัฐกับประวัติศาสตร์สำนึก**. กรุงเทพมหานคร: มหาวิทยาลัยธรรมศาสตร์.

สายพิรุณ สินฤกษ์.(2546). **ดนตรีในสังคมวัฒนธรรมของชาวชอง ต.ตะเคียนทอง จ.จันทบุรี.**วิทยานิพนธ์ศิลปศาสตรมหาบัณฑิต สาขาวิชาดนตรี บัณฑิตวิทยาลัย มหาวิทยาลัยมหิดล

สินธุชัย ศุกรเสพ และคณะ. (2558) .**กลไกบูรณาการความแตกต่างทางชาติพันธุ์: การสร้างความหลากหลายทางชีวภาพในภาคตะวันออก**. ได้รับทุนสนับสนุนการวิจัย โดย สำนักบริหารโครงการวิจัยในอุดมศึกษาและพัฒนามหาวิทยาลัยวิจัยแห่งชาติ, สำนักคณะกรรมการการอุดมศึกษา.

สิริรัตน์ สีสมบัติ.(2552). **แหล่งการเรียนรู้ชุมชนกับการฟื้นฟูอัตลักษณ์ทางชาติพันธุ์ของชาวชอง.**วิทยานิพนธ์ศิลปศาสตรมหาบัณฑิต (วัฒนธรรมศึกษา) บัณฑิตวิทยาลัย มหาวิทยาลัยมหิดล

สุทธิวิทย์ จรดล.(2548). **การเปลี่ยนแปลงทางสังคมและวัฒนธรรมของชาวชองในจังหวัดจันทบุรี : กรณีศึกษาเฉพาะชาวชองในตำบลตะเคียนทอง กิ่งอำเภอเขาคิชฌกูฏ จังหวัดจันทบุรี**.วิทยานิพนธ์ ศศ.ม.จันทบุรี.

สุภา ใยเมือง และเกียรติศักดิ์ ยั่งยืน (2554). **รายงานการพัฒนาตัวชี้วัดความมั่นคงทางด้านอาหารระดับชุมชนมูลนิธิเกษตรกรรมยั่งยืน (ประเทศไทย).**

สุภางค์ จันทวานิช. (2551). **ทฤษฎีสังคมวิทยา**. กรุงเทพมหานคร: จุฬาลงกรณ์มหาวิทยาลัย.

สุรชัย ชุ่มศรีพันธุ์, คุณพ่อ. (ม.ป.ป.). **ประวัติศาสตร์พระศาสนจักรในประเทศไทย***.* ม.ป.ท.

\_\_\_\_\_\_\_\_\_\_\_\_\_\_\_\_\_\_\_. (2543 ก). **นักโทษ..นักบุญ วีรกรรม จิตตารมณ์ และชีวิตศักดิ์สิทธิ์**

**ของบุญราศีนิโคลาส บุญเกิด กฤษบำรุง พระสงฆ์และมรณสักขี***.* กรุงเทพมหานคร: แผนก

ประวัติศาสตร์หอจดหมายเหตุอัครสังฆมณฑลกรุงเทพมหานคร.

สุเรขา สุพรรณไพบูลย์.(2530).**การศึกษากลุ่มชาติพันธ์ในประเทศไทย**. ภาควิชาภาษาไทย คณะมนุษยศาสตร์และสังคมศาสตร์ วิทยาลัยรำไพพรรณี.

สุวิไล เปรมศรีรัตน์และคณะ.(2550).**ประสบการณ์ฟื้นฟูภาษาในประเทศไทย กรณีภาษาชอง จังหวัดจันทบุรี**. สำนักงานกองทุนสนับสนุนการวิจัย(สกว.).

เสรี พงศ์พิศ. (2527). **คาทอลิกกับสังคมไทย สี่ศตวรรษแห่งคุณค่าและบทเรียน**. กรุงเทพมหานคร: มูลนิธิโกมลคีมทอง.

อนุสรณ์ท่าแร่ครบรอบ 100 ปี. (ม.ป.ป. ). ม.ป.ท.

อนุสรณ์สมโภช 275 ปีของการตั้งวัด และ 45 ปีของวัดหลังปัจจุบัน. (2528). ม.ป.ท.

อเนก รักเงิน.(2551).**ชาติพันธุ์สัมพันธุ์กับการปรับตัวทางวัฒนธรรมของกลุ่มชาติพันธุ์ชอง ในจังหวัดจันทบุรี**. ปรัชญาดุษฎีบัณฑิต สาขาวิชาไทศึกษา.มหาวิทยาลัยมหาสารคาม.

อภิชัย พันธเสน. (2546).**เศรษฐกิจพอเพียงของในหลวงกับการวิเคราะห์ความหมายของนักเศรษฐศาสตร์**. กรุงเทพมหานคร: สภาวิจัยแห่งชาติ.

อภิญญา เฟื่องฟูสกุล. (2546). **อัตลักษณ์ Identityการทบทวนทฤษฎีและกรอบแนวคิด**. กรุงเทพมหานคร : สำนักงานคณะกรรมการวิจัยแห่งชาติ.

อรวรรณ ใจกล้า. (มปป.). **ประวัติศาสตร์ท้องถิ่นเมืองจันทบุรี**. ภาควิชาประวัติศาสตร์ คณะมนุษยศาสตร์และสังคมศาสตร์ สถาบันราชภัฎรำไพพรรณี.

อารยา โอสถเจริญ. (2546). **การศึกษาผลกระทบจากสภาวะเศรษฐกิจปัจจุบันที่มีต่อธุรกิจอัญมณีและเครื่องประดับในเขตอำเภอเมือง จังหวัดจันทบุรี**. ปัญหาพิเศษรัฐประศาสนศาสตรมหาบัณฑิตสาขานโยบายสาธารณะ, บัณฑิตวิทยาลัย, มหาวิทยาลัยบูรพา.

ฮันติงตัน แซมมวลพี. (2525). **ความวุ่นวายกับการพัฒนาทางการเมือง**. (วิสุทธิ์ โพธิ์แทน, แปล). กรุงเทพมหานคร: สมาคมรัฐศาสตร์ มหาวิทยาลัยธรรมศาสตร์.

1. สาขาวิชารัฐศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏรำไพพรรณี [↑](#footnote-ref-1)
2. สาขาวิชารัฐศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏรำไพพรรณี [↑](#footnote-ref-2)
3. สาขาวิชารัฐศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏรำไพพรรณี [↑](#footnote-ref-3)
4. สาขาวิชารัฐศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏรำไพพรรณี [↑](#footnote-ref-4)
5. โปรดดู http://province.m-culture.go.th/chanthaburi/history.html [↑](#footnote-ref-5)
6. http://geo.buu.ac.th/GOI/EGIS/index.php?action=other [↑](#footnote-ref-6)