**ภาพสะท้อนอัตลักษณ์ถิ่นใต้ในสังคมพหุวัฒนธรรมจากสตรีทอาร์ตสู่คิวอาร์โค้ด: กรณีศึกษาย่านเมืองเก่าสงขลา**

**The Reflection of Southern Thai Identity in Multicultural Society from Street Art to QR Code: A Case Study of Songkhla Old Town**

ปนัดดา ศิริพานิช[[1]](#footnote-1)

**บทคัดย่อ**

การศึกษาครั้งนี้มีวัตถุประสงค์เพื่อ1) ศึกษาอัตลักษณ์ถิ่นใต้ในสังคมพหุวัฒนธรรมจากสตรีทอาร์ตในบริเวณย่านเมืองเก่าสงขลาและ 2) เพื่อออกแบบคิวอาร์โค้ดในการให้บริการข้อมูลเกี่ยวกับสตรีตอาร์ตในบริเวณย่านเมืองเก่าสงขลา ผลจากการศึกษาพบว่ารูปแบบสตรีทอาร์ตในย่านเมืองเก่าสงขลาแบ่งได้ 4 รูปแบบคือ 1) รูปแบบที่สื่อถึงวิถีชีวิต 2) รูปแบบที่สื่อถึงวัฒนธรรมด้านอาหาร 3) รูปแบบที่สื่อถึงศิลปะการแสดงและการละเล่น และ 4) รูปแบบที่สื่อถึงเรื่องราวในประวัติศาสตร์ นอกจากนี้ในการออกแบบคิวอาร์โค้ดเพื่ออธิบายภาพสตรีทอาร์ตพบว่าจากการสอบถามนักท่องเที่ยวทั้งชาวไทยและต่างประเทศ 100 คน ส่วนใหญ่มีความต้องการให้ข้อมูลในคิวอาร์โค้ดประกอบไปด้วย ความหมายของภาพวาดสตรีทอาร์ต (Mean4.32) มากที่สุด รองลงมาคือการให้ข้อมูลสตรีทอาร์ตทั้งภาษาไทยและภาษาอังกฤษ (Mean4.30) นอกจากนี้นักท่องเที่ยวยินดีที่จะใช้คิวอาร์โค้ดเพื่อศึกษาข้อมูลเกี่ยวกับสตรีทอาร์ต (Mean4.22)

คำสำคัญ: สตรีทอาร์ต, คิวอาร์โค้ด, สังคมพหุวัฒนธรรม, เมืองเก่าสงขลา

**Abstract**

The aims of this study are 1) to investigate the southern Thai identity in multicultural society from street art in Songkhla old town and 2) to create QR code which can reflect the southern Thai identity in multicultural society from street art in Songkhla old town. It was found that the patterns of street art in Songkhla old town can be divided into 4 types. They are patterns which elaborate 1) life style 2) food culture 3) performance art and games and 4) historical events. Regarding creating QR code which explained street art in Songkhla old town, the data in QR code was derived from questionnaires that launched to 100 Thai and non-Thai visitors. Most of them agreed that the content in the QR code should cover meaning of the paintings (Mean 4.32) followed by the information which is written both in Thai and English (Mean 4.30). Moreover, they are please to use QR code to find out the information about the street art (mean 4.22) .

Keywords: street art, QR code, multicultural society, Songkhla old town

**1. บทนำ**

จังหวัดสงขลาเป็นจังหวัดชายแดนทางภาคใต้ที่มีภูมิประเทศเป็นที่ราบริมฝั่งทะเลอ่าวไทยและทะเลสาบสงขลา เป็นเมืองที่มีความสำคัญในฐานะเมืองท่าและเมืองชายฝั่งทะเลที่มีความสำคัญแห่งหนึ่งในแถบภาคใต้ตอนล่างตั้งแต่อดีตจนถึงปัจจุบัน เนื่องจากเป็นเมืองท่าติดทะเล จึงทำให้เมืองสงขลาได้รับวัฒนธรรมจากหลากหลายเชื้อชาติผสมผสานกันจนเกิดเป็นวัฒนธรรมที่เป็นเอกลักษณ์เฉพาะดังที่สะท้อนให้เห็นทั้งในรูปแบบอาหารการกินหรือรูปแบบอาคารบ้านเรือนและสิ่งก่อสร้าง ดังที่มีชื่อเรียกเมืองสงขลาในภาษาใต้ว่า “เมืองสองเล เสเริ่น” คำว่าสองเล คือมีสองทะเล คำว่า “เสเริ่น” คือ 4 บ้านเรือน “เริ่น” ในภาษาใต้แปลว่า “เรือน” คือบ้านเรือนแบบพุทธ มุสลิม จีน และยุโรป เมื่อมองภาพย้อนไปในอดีต เมืองสงขลามีวิวัฒนาการในการสร้างเมืองโดยมีศูนย์กลางการปกครอง 3 แห่งคือ แห่งแรกคือเมืองสงขลาฝั่งหัวเขาแดง แห่งที่สองคือเมืองสงขลาฝั่งแหลมสน และแห่งสุดท้ายคือเมืองสงขลาฝั่งบ่อยาง (ถนอม พูนวงศ์, 2545: 20) บริเวณเมืองสงขลาฝั่งบ่อยางเป็นบริเวณที่อยู่อาศัยของชุมชนใหม่ที่ซ้อนทับชุมชนเดิมในอดีตที่มีความโดดเด่นในแง่ประวัติศาสตร์และวัฒนธรรมกล่าวคือ พื้นที่จังหวัดสงขลาเปรียบเสมือนแหล่งรวมวัฒนธรรมที่เป็นการผสมผสานอารยธรรมทางพุทธศาสนาจากเมืองนครศรีธรรมราช อารยธรรมทางศาสนาอิสลามจากมลายูและชวา และอารยธรรมจีนฮกเกี้ยนจากแผ่นดินใหญ่ ประชากรที่อาศัยในบริเวณเมืองสงขลาจึงประกอบไปด้วยชาวไทยพุทธ ชาวไทยมุสลิม และชาวไทยเชื้อสายจีน

ย่านเมืองเก่าสงขลาในปัจจุบันตั้งอยู่ในเขตเทศบาลนครสงขลา ประกอบด้วยถนนสายหลัก 3 สาย ขนานกัน ได้แก่ ถนนนครนอก ถนนนครใน และถนนนางงาม และบนถนน 3 สายนี้มีสตรีทอาร์ตที่บอกเล่าเรื่องราวของวิถึชีวิตของผู้คนในชุมชนทั้งในแง่ อาหารการกิน ชาติพันธุ์ ศิลปะการแสดง การละเล่น รวมไปถึงเรื่องราวทางประวัติศาสตร์ที่เคยเกิดขึ้นบริเวณย่านเมืองเก่าสงขลา ซึ่งในแง่การท่องเที่ยวพบว่าสตรีทอาร์ตเป็นหนึ่งในกิจกรรมที่ดึงดูดนักท่องเที่ยวให้มาชมได้เป็นอย่างดี ทว่าในแง่การเรียนรู้ทางวัฒนธรรมภาพสตรีทอาร์ตยังมีข้อจำกัดในการบอกเล่ารายละเอียดหรือความหมายที่แฝงอยู่ในภาพนั้นๆ การนำเทคโนโลยีคิวอาร์โค้ดมาใช้เพื่อให้บริการข้อมูลเกี่ยวกับสตรีทอาร์ตจึงเป็นอีกหนึ่งทางเลือกที่มีความสะดวก รวดเร็ว และประหยัดค่าใช้จ่าย อีกทั้งยังเป็นการเผยแพร่มรดกทางวัฒนธรรมของชุมชนให้แก่คนรุ่นใหม่ได้ในวงกว้าง

**2. วรรณกรรมที่เกี่ยวข้อง**

**2.1 ความเป็นมาย่านเมืองเก่าสงขลาและบริบทความเป็นสังคมพหุวัฒนธรรม**

สงขลาได้ชื่อว่าเป็นเมืองสองทะเลเพราะตั้งอยู่บนคาบสมุทรที่ขนาบด้วยอ่าวไทยและทะเลสาบสงขลา ปากอ่าวมีภูเขาช่วยกำบังคลื่นลม ทำให้ลักษณะภูมิประเทศเหมาะแก่การจอดเรือจึงทำให้สงขลาอยู่ในฐานะเมืองท่าการค้าทางทะเลที่มีความสำคัญมาตั้งแต่สมัยอยุธยาเรื่อยมาจนถึงสมัยรัชกาลที่ 5 ที่การค้าทางทะเลค่อยๆซบเซาลงเนื่องจากเส้นทางคมนาคมได้เปลี่ยนจากทางน้ำมาเป็นทางบกและทางอากาศ ด้วยความที่สงขลาเป็นเมืองท่าที่มีความเจริญรุ่เรืองมาอย่างยาวนาน จึงมีผู้คนหลากหลายวัฒนธรรมเข้ามาอาศัย ได้แก่ชาวมุสลิมที่ตั้งรกรากตั้งแต่สมัยสงขลาเขาแดง ชาวจีนที่มาค้าขายและอพยพมาขายแรงงาน และชาวไทยพุทธที่เป็นคนพื้นถิ่นทำให้เกิดการผสมผสานทางวัฒนธรรม พระมหานภดล ปุญญสุวฑฒโก. (2560) ได้อธิบายสังคมพหุวัฒนธรรมว่า ประกอบด้วยบุคคล ครอบครัว ชุมชน สังคม และประเทศชาติ ศาสนาและความเชื่อ สังคมพหุวัฒนธรรมแสดงออกถึงทัศนวิสัย ความคิดความอ่าน ความรู้ความสามารถ ความเชื่อและศาสนาศิลปวัฒนธรรม ศีลธรรม กฎหมาย จารีตประเพณี อุปนิสัยใจคอ ตลอดจนพฤติกรรมที่เกี่ยวข้องกับสังคม ซึ่งสอดคล้องกับพระมหามงคลกานต์ ฐิตธมโม และคณะ (2562) กล่าวถึงสังคมพหุวัฒนธรรมว่า เป็นสังคมที่มีความหลากหลายทางวัฒนธรรม เชื้อชาติ ศาสนา วิถีชีวิต ความคิด และวิถีปฏิบัติของกลุ่มชนในสังคมนั้นๆ เพื่อแสวงหาชีวิตที่ดีอยู่ด้วยกันอย่างมีความสุข สามัคคีและการเปิดรับการไหลบ่าทางวัฒนธรรม

กรณีเมืองเก่าสงขลา กาลเวลาที่ผ่านไปในแต่ละยุคสมัยช่วยหล่อหลอมให้เมืองสงขลากลายมาเป็นสังคมพหุวัฒนธรรมที่ผู้คนจากหลายเชื้อชาติได้อาศัยอยู่ร่วมกันอย่างสงบสุข ตั้งแต่อดีตที่ผ่านมาศูนย์กลางการปกครองเมืองสงขลามี 3 แห่ง คือ เมืองสงขลาฝั่งหัวเขาแดง เมืองสงขลาฝั่งแหลมสน และเมืองสงขลาฝั่งบ่อยาง

**เมืองสงขลาฝั่งหัวเขาแดง** มีหลักฐานการตั้งชุมชนบริเวณนี้มาตั้งแต่ พ.ศ. 2162 เมื่อดาโต๊ะโมกอล ได้อพยพครอบครัวและบริวารจากเกาะชวาหรืออินโดนีเซียในปัจจุบัน สันนิษฐานว่าดาโต๊ะโมกอล มาจากตระกูลที่ปกครองบ้านเมืองมาก่อน แต่ได้หลบหนีภัยจากการล่าเมืองขึ้นได้ลงเรือสำเภามาขึ้นฝั่งที่บริเวณบ้านหัวเขาแดง ได้สร้างบ้านเรือนและท่าจอดเรือขนาดใหญ่เพื่อค้าขายทางทะเลจนเมืองหัวเขาแดงในสมัยนั้นกลายเป็นเมืองท่าที่มีชื่อเสียงโด่งดังถึงกรุงศรีอยุธยา สมเด็จพระเอกาทศรถจึงได้มีพระบรมราชโองการแต่งตั้งให้ดาโต๊ะโมกอลเป็นข้าหลวงใหญ่ของพระเจ้ากรุงสยามประจำเมืองพัทลุงอยู่ที่หัวเขาแดง แขวงเมืองสงขลาและได้ปกครองเมืองแบบรัฐสุลต่าน ในช่วงแรกเจ้าเมืองสงขลายอมรับการอยู่ใต้การปกครองของกรุงศรีอยุธยา โดยสุลต่านผู้ครองเมืองจะต้องส่งเครื่องราชบรรณาการแก่กรุงศรีอยุธยา หลังจากปี พ.ศ. 2185 สุลต่านสุไลมานก็ตั้งตนเป็นเอกราชไม่ยอมส่งเครื่องราชบรรณาการมายังกรุงศรีอยุธยาอีกซึ่งตรงกับสมัยพระเจ้าปราสาททอง ทางกรุงศรีอยุธยาได้ส่งกองทัพมาปราบหลายครั้งแต่ก็ไม่สำเร็จ จนมาถึงสมัยของสุลต่านมุสตาฟา ฮุสเซนและฮัสซันซึ่งเป็นบุตรของสุลต่านสุไลมาน ตรงกับสมัยสมเด็จพระนารายณ์ กองทัพกรุงศรีอยุธยาได้ร่วมกับกองทัพจากนครศรีธรรมราชยกทัพมาตีเมืองสงขลาได้สำเร็จในปี พ.ศ. 2223 เมืองสงขลาฝั่งหัวเขาแดงอยู่ในสภาพเสียหายอย่างหนักประชาชนส่วนใหญ่ได้โยกย้ายไปตั้งบ้านเรือนบริเวณฝั่งแหลมสนซึ่งอยู่อีกฟากหนึ่ง และชุมชนตรงนี้ต่อมาได้พัฒนาเป็นเมืองสงขลาฝั่งแหลมสนในเวลาต่อมา

**เมืองสงขลาฝั่งแหลมสน** หลังจากเมืองสงขลาฝั่งหัวเขาแดงได้ถูกทำลายลงไป ประชาชนได้โยกย้ายบ้านเรือนมายังบริเวณฝั่งแหลมสน ภูมิประเทศบริเวณนี้เป็นเชิงเขาริมทะเลฝั่งตรงกันข้ามกับเมืองสงขลาฝั่งหัวเขาแดงที่ถูกทำลายไป แต่จากลักษณะภูมิประเทศทำให้บริเวณนี้ประสบปัญหาการขาดแคลนน้ำจืดและพื้นที่ราบมีน้อยเป็นข้อจำกัดในการขยายเมืองซึ่งเป็นปัญหาสำคัญที่ทำให้ต้องมีการย้ายเมืองอีกครั้งในเวลาต่อมา เจ้าเมืองสงขลาฝั่งแหลมสนคนแรกได้รับการแต่งตั้งจากเจ้าพระยาจักรีและพระยาพิชัยราชา เป็นชาวบ้านชื่อ โยม ดำรงตำแหน่งพระยาสงขลา เจ้าเมืองสงขลาฝั่งแหลมสน และในเวลาเดียวกันนั้นมีพ่อค้าชาวจีนชื่อ นายเหยี่ยง แซ่เฮา ซึ่งอพยพมาจากเมืองเจียงจิ้งหู มณฑลฟูเจี้ยน ได้รับสัมปทานผูกขาดรังนกบนเกาะสี่เกาะห้าในทะเลสาบสงขลา และได้รับการแต่งตั้งจากเจ้าพระยาจักรีและพระยาพิชัยราชาให้เป็น หลวงอินทรคีรีสมบัติ นายอากรรังนกเกาะสี่เกาะห้า พระยาสงขลาได้ปกครองเมืองสงขลาฝั่งแหลมสนเรื่อยมาจนถึงปี พ.ศ. 2317 พระเจ้ากรุงธนบุรีก็แต่งตั้งเลื่อนหลวงอินทรคีรีสมบัติ เป็นหลวงสุวรรณคีรีสมบัติ และให้เป็นเจ้าเมืองสงขลาฝั่งแหลมสนคนต่อมา หลวงสุวรรณคีรีสมบัติเป็นต้นตระกูล ณ สงขลา และได้ปกครองเมืองสงขลาต่อมาอีก 8 รุ่นจนถึงปี พ.ศ. 2379 ตรงกับสมัยพระบาทสมเด็จพระนั่งเกล้าเจ้าอยู่หัว รัชกาลที่3 เจ้าพระยาวิเชียรคีรี (เถี้ยนเส้ง ณ สงขลา) ซึ่งเป็นเจ้าเมืองสงขลาในยุคนั้นได้มีการย้ายเมืองอีกครั้งไปยังเมืองสงขลาฝั่งบ่อยาง

**เมืองสงขลาฝั่งบ่อยาง** เป็นเมืองที่ถูกสร้างขึ้นใหม่หลังจากที่เมืองสงขลาฝั่งแหลมสนประสบปัญหาขาดแคลนน้ำจืดและมีพื้นที่จำกัดในการขยายเมือง เจ้าพระยาวิเชียรคีรีได้ตั้งเมืองสงขลาบ่อยางในปี พ.ศ. 2379 แต่ยังคงรักษาความเป็นเมืองท่าไว้อย่างเดิม ได้มีการสร้างกำแพงเมืองยาว 1,200 เมตร มีประตูเมือง 10 ประตู จากนั้นจึงได้วางหลักเมืองและสมโภชหลักเมืองในปีพ.ศ. 2385 ต่อมาในสมัยพระบาทสมเด็จพระจุลจอมเกล้าเจ้าอยู่หัว รัชกาลที่ 5 ได้มีการปฏิรูปการปกครองเป็นแบบมณฑลเทศาภิบาล โดยตั้งมณฑลนครศรีธรรมราชที่ประกอบด้วยนครศรีธรรมราช พัทลุง สงขลาและหัวเมืองแขกอีก 7 เมือง โดยได้แต่งตั้งพระวิจิตร (ปั้น สุขุม) ให้เป็นข้าหลวงพิเศษว่าการมณฑลนครศรีธรรมราช และลดบทบาทเจ้าเมืองเป็นผู้ว่าราชการเมือง ถือเป็นการสิ้นสุดยุคการปกครองแบบเจ้าเมือง จนกระทั่งปี พ.ศ. 2475 ได้มีการเปลี่ยนแปลงการปกครองและรัฐบาลได้เปลี่ยนแปลงระบบเดิมทั้งหมดและยกระดับสงขลาขึ้นเป็นจังหวัดหนึ่งของประเทศไทย

การเปลี่ยนแปลงของเมืองสงขลาทั้ง 3 ยุค ประกอบกับความเป็นเมืองท่าที่มีความเจริญรุ่งเรืองมาตั้งแต่อดีตทำให้เมืองสงขลาเป็นแหล่งรวมวัฒนธรรม ไทย จีน และมุสลิม ที่ผสมผสานกันเป็นหนึ่งเดียวและกลมกลืนไปกับวิถีชีวิตของผู้คนตลอดระยะเวลาตั้งแต่เมื่อแรกตั้งเมืองมาจนถึงปัจจุบันนับได้ 176 ปี ดังที่ส่วนหนึ่งได้รับการถ่ายทอดเป็นภาพสตรีทอาร์ตที่ตั้งอยู่รอบๆบริเวณเมืองเก่าสงขลาในปัจจุบัน

**2.2 ความเป็นมาและรูปแบบสตรีทอาร์ต (Street Art)ในประเทศไทย**

สตรีทอาร์ต(Street Art)ถือเป็นศิลปะร่วมสมัยรูปแบบหนึ่งที่มีมาตั้งแต่ ค.ศ. 1980 โดยมีจุดเริ่มต้นมาจากกราฟฟิตี้ (Graffiti) แมนฤทธิ์ เต็งยะ (2559) ได้อธิบายความหมายของสตรีทอาร์ตว่า หมายถึง ศิลปะที่รายล้อมอยู่ในความเป็นชุมชนเมืองและสภาพแวดล้อมรอบตัวโดยได้รับการพัฒนามาจากกราฟฟิตี้ และได้อธิบายความหมายของกราฟฟิตี้ว่า หมายถึงภาพวาดที่เกิดจากการขีดเขียนหรือขูดขีดบนฝาผนัง เป็นรูปแบบหนึ่งของการแสดงออกของมนุษย์ที่ต้องการจะสื่อสาร ความแตกต่างระหว่างสตรีทอาร์ตและกราฟฟิตี้คือ กราฟฟิตี้นั้นแต่เดิมเน้นการสร้างสรรค์ผลงานโดยใช้สีสเปรย์ มีเนื้อหาเชิงเสียดสีสังคม โดยใช้รูปแบบของการแท็กกิ้ง (Tagging) โดยจะเน้นคำพูด (word) และโค้ดเนม (Code Name) ของกลุ่มตนเอง ในขณะที่สตรีทอาร์ตจะเน้นการนำเสนอในเชิงวัฒนธรรมและรูปแบบทางประวัติศาสตร์ โดยแสดงออกทางศิลปะที่มีความร่วมสมัย ไม่เคร่งครัดในด้านความคิดและการแสดงออก การสร้างสรรค์สตรีทอาร์ตได้มีการผสมผสานเทคนิคต่างๆทั้งความเป็นสื่อ เทคโนโลยี และศาสตร์ทางศิลปะต่างๆ สตรีทอาร์ตจึงมีลักษณะความเป็นสื่อมากกว่ากราฟฟิตี้ นอกจากนี้เนื้อหาของสตรีทอาร์ตจะเป็นการสื่อสารในเชิงสัญลักษณ์มากกว่ากราฟฟิตี้

Castleman (1984, อ้างใน วันเฉลิม จันทร์พงษ์แก้ว, 2560) ได้อธิบายถึงรูปแบบของสตรีทอาร์ตว่ามี 8 รูปแบบ ได้แก่ 1) การปิดโปสเตอร์หรือใบปลิวโดยใช้กาวทา (Wheat pasting, Poster Art) 2) การพ่นผนังด้วยสีสเปรย์โดยมีบล็อกกั้นสี (Stencil Graffiti) 3) สติ๊กเกอร์ (Sticker Art) 4) กราฟฟิตี้ (Graffiti Art) การพ่นผนังด้วยสเปรย์ 5) การแกะสลักต้นไม้ แผ่นไม้ หรืออาคาร (Wood Blocking) 6) การระบายสีบนผนัง (Mural / Street Painting) 7) การแปะประดับด้วยกระเบื้อง (Mosaic Tiling) และ 8) การใช้ไฟเพื่อสร้างภาพ (Led Art)

วันเฉลิม จันทร์พงษ์แก้ว (2560) กล่าวถึงลักษณะการสื่อสารด้วยสตรีทอาร์ตว่ามีลักษณะเฉพาะตัว โดยเป็นการสื่อผ่านภาพที่ใช้ในการสื่อสารเชิงต่างๆ เช่น การสื่อสารเชิงประวัติศาสตร์และการสื่อสารเชิงวัฒนธรรม เป็นต้น รูปแบบการสื่อสารด้วยสตรีทอาร์ตไม่มีข้อจำกัดขึ้นอยู่กับศิลปินว่าต้องการสื่อสารอะไร อย่างไรก็ตามสามารถแบ่งการสื่อสารด้วยสตรีทอาร์ตได้ดังนี้

1) การสื่อสารเพื่อสะท้อนหรือเสียดสีสังคม มีการสะท้อนความเหลื่อมล้ำของสังคมโดยใช้สัญลักษณ์เป็นเครื่องมือในการสื่อสาร

2) การสื่อสารด้านวัฒนธรรม เป็นการใช้สตรีทอาร์ตเพื่อส่งเสริมกิจกรรมต่างๆของชุมชนหรือจังหวัดเพื่อสื่อสารในเชิงวัฒนธรรมหรือประวัติศาสตร์

3) การสื่อสารด้านการเมือง เป็นการใช้สตรีทอาร์ตในการสื่อสารถึงเหตุการณ์หรือแนวคิดทางการเมือง

คุณค่าทางการสื่อสารของผลงานสตรีทอาร์ตเกิดขึ้นจากความสวยงามเป็นหลัก ส่วนเนื้อหาความหมายและสถานที่เป็นเรื่องรองลงมา ซึ่งทั้งสามองค์ประกอบนี้ต้องมีความสัมพันธ์กัน นอกจากนี้สตรีทอาร์ตยังสามารถนำไปประยุกต์ใช้ในการสื่อสารแบบอื่นๆได้ เช่น การโฆษณา การรณรงค์ด้านต่างๆ เป็นต้น และสามารถนำมาสร้างมูลค่าทางธุรกิจได้ เช่น การส่งเสริมการท่องเที่ยว การทำแบรนด์สินค้า และการทำกิจกรรมทางการตลาด เป็นต้น สตรีทอาร์ตไม่ได้เป็นเพียงแค่งานบนกำแพงเท่านั้น แต่หมายรวมถึงศิลปะทุกประเภทที่ถูกสร้างสรรค์และติดตั้งบนท้องถนนรวมทั้งงานประติมากรรม จิตรกรรม ภาพพิมพ์ และโฟโต้ก็อปปี้ อีกทั้งสตรีทอาร์ตยังมีความหลากหลายในด้านแนวคิด รูปแบบ และเทคนิค ซึ่งได้รับความสนใจจากศิลปินหลายแขนงเข้ามาสร้างสรรค์ผลงาน จึงทำให้ศิลปะแนวสตรีทอาร์ตสามารถพัฒนาไปได้อย่างรวดเร็วและมีรูปแบบที่หลากหลาย ทำให้ผู้ชมสามารถเข้าถึงได้อย่างง่ายดาย (แมนฤทธิ์ เต็งยะ,2559)

กระแสความนิยมของสตรีทอาร์ตในประเทศไทยที่ชัดเจนเกิดขึ้นในช่วงหลังปี 2549 เป็นต้นมา จุดเปลี่ยนที่ทำให้สตรีทอาร์ตเป็นที่รู้จักในวงกว้างเกิดจากการรวมตัวกันของศิลปินจากหลายสาขาในการจัดนิทรรศการของพีเซเว่น (P7) และไซเดอร์ (Cider) มาร่วมกันทำงานสตรีทอาร์ตจำนวน 16 คน โดยรวมตัวกันในชื่อกลุ่ม FOR แสดงผลงานภายใต้ชื่อ FOR wall painting ซึ่งนิทรรศการครั้งนี้ได้รับความสนใจอย่างกว้างขวางทั้งจากประชาชนที่เข้าชมและสื่อมวลชน ทำให้ประชาชนได้ทราบลักษณะและรูปแบบการทำงานของสตรีทอาร์ต เป็นการเปิดมุมมองใหม่ๆให้กับศิลปินในสาขาต่างๆ ซึ่งศิลปินสตรีทอาร์ตในประเทศไทยมาจากหลากหลายแขนง เช่น กราฟิกดีไซน์ ภาพประกอบ การ์ตูน หรือศิลปินไฟน์อาร์ต การนำเสนองานศิลปะในรูปแบบสตรีทอาร์ตมีความเป็นอิสระนอกเหนือจากการวาดภาพบนเฟรม ทำให้รูปแบบสตรีทอาร์ตในประเทศไทยมีความหลากหลาย

ตวงทอง สรประเสริฐ (2562) ได้กล่าวถึงงานวิจัยเกี่ยวกับสตรีทอาร์ตในประเทศไทยว่าเรื่องราวที่ถูกนำเสนอผ่านสตรีทอาร์ตมากที่สุดคือ เรื่องราวเกี่ยวกับวัฒนธรรม วิถีชีวิต และความเป็นอยู่ของผู้คนในชุมชน จะเห็นได้ว่าสตรีทอาร์ตเป็นสื่อที่สามารถถ่ายทอดคุณค่าทางวัฒนธรรมและอัตลักษณ์ของขุมชนได้อย่างชัดเจนและเข้าถึงง่าย สตรีทอาร์ตในย่านเมืองเก่าสงขลาเกิดจากความร่วมมือทั้งของภาครัฐและเอกชนที่จัดทำขึ้นภายใต้แนวคิด “เมืองเก่า วิถีเดิม เสริมการท่องเที่ยว” (Livable old-town tourism) โดยมีเป้าหมายในการใช้สตรีทอาร์ตและเอกลักษณ์ของอาคารเก่าแก่แบบชิโน-โปรตุกีส ในเขตเมืองเก่าสงขลาเพื่อส่งเสริมการท่องเที่ยวเชิงวัฒนธรรมที่สะท้อนชีวิต ความเป็นอยู่ และประวัติศาสตร์ความเป็นมาของสถานที่ต่างๆในชุมชนผ่านทางภาพวาดบนผนังอาคาร ภาพสตรีทอาร์ตในย่านเมืองเก่าสงขลาจึงนำเสนอเป็นภาพผู้คนในชุดพื้นเมือง วิถีชีวิต กิจวัตรประจำวันและเหตุการณ์ในอดีต สอดคล้องกับ กฤษณ์ ทองเลิศ (2560) ได้กล่าวถึงสตรีทอาร์ตในเขตย่านเมืองเก่าสงขลาว่า สามารถสะท้อนให้เห็นมุมมองทางวัฒนธรรม วิถีชีวิตของคนในชุมชน ความแตกต่างของกลุ่มชาติพันธุ์ และการละเล่นศิลปะพื้นบ้านผ่านภาพวาดรถเข็นขายบะหมี่โบราณ การทำข้าวเกรียบ การทำน้ำบูดู และร้านน้ำชา ซึ่งสะท้อนวัฒนธรรมอาหารการกินของผู้คนในชุมชน

**2.3 เทคโนโลยีคิวอาร์โค้ด (QR code) และการนำมาใช้ประโยชน์**

บาร์โค้ดสองมิติ (Two-dimensional barcode or 2D Barcode) หรือ QR code (Quick Response Code) เป็นเทคโนโลยีสารสนเทศประเภทหนึ่งที่นิยมใช้กันอย่างแพร่หลายทั้งในหน่วยงานภาครัฐและเอกชน หรือองค์กรธุรกิจประเภทต่างๆ บาร์โค้ดสองมิติ หรือ QR code เป็นเทคโนโลยีที่ได้รับการพัฒนาและคิดค้นขึ้นในปี พ.ศ. 2537 โดยบริษัทญี่ปุ่นชื่อ Denso – Wave เป็นระบบบาร์โค้ดที่มีการตอบสนองอย่างรวดเร็วในอดีตเราจะคุ้นเคยกับบาร์โค้ด 1 มิติ ที่มีลักษณะเป็นแท่งสีดำสลับขาวจำนวนมากเรียงกันอย่างเป็นระเบียบและมีตัวเลขกำกับด้านล่าง โดยจะพบบาร์โค้ด 1 มิติได้ทั่วไป เช่น บนป้ายสินค้าต่างๆเพื่อประโยชน์ในการตรวจสอบข้อมูลเกี่ยวกับสินค้าแต่มีข้อจำกัดคือสามารถบรรจุได้ 20 ตัวอักษรเท่านั้น และในการอ่านต้องใช้เครื่องอ่านบาร์โค้ดโดยเฉพาะ

จักรกฤษณ์ หมั่นวิชา (2557) ได้อธิบายลักษณะของบาร์โค้ดสองมิติว่าจะมีลักษณะทั้งแนวตั้งและแนวนอน ทำให้บาร์โค้ดสองมิติสามารถบรรจุข้อมูลได้มากกว่าบาร์โค้ดธรรมดา ลักษณะพื้นฐานของบาร์โค้ดสองมิติเป็นรูปภาพสองมิติที่ใช้แถบสีขาวดำแทนข้อความหรือข้อมูลที่มีความหลากหลายได้ถึง 4,296 – 7,089 ตัวอักษร ซึ่งการอ่านข้อมูลรหัสที่ปรากฏในบาร์โค้ดสองมิติสามารถเข้าถึงข้อมูลได้โดยใช้โทรศัพท์มือถือที่มีกล้องดิจิตอลและโปรแกรมถอดรหัสที่สามารถติดตั้งได้ง่ายและไม่เสียค่าใช้จ่าย ทำให้มีการนำบาร์โค้ดสองมิติมาใช้งานอย่างแพร่หลายทั้งในแวดวงการค้า การขนส่ง การศึกษา และการนำมาใช้เพื่อกลยุทธ์ทางการตลาดและธุรกิจอื่นๆ

นฤเทพ สุวรรณธาดา และคณะ (2556) ได้ประยุกต์ใช้คิวอาร์โค้ดในการบันทึกข้อมูลการเข้าร่วมกิจกรรมเพื่อสำเร็จการศึกษาโดยนำเข้าข้อมูลผ่านระบบเก็บข้อมูลออนไลน์ ซึ่งพบว่าสามารถแก้ไขปัญหาได้จริง ช่วยให้การบันทึกการเข้าร่วมกิจกรรมของนักศึกษามีความถูกต้อง ชัดเจน และสามารถตรวจสอบได้ อีกทั้งคณะกรรมการนักศึกษามีความพึงพอใจในการประยุกต์ใช้คิวอาร์โค้ดในระดับดี และมีข้อเสนอแนะในการนำคิวอาร์โค้ดไปผนวกกับบัตรประจำตัวนักศึกษา

ไพศาล กาญจนวงศ์ และอาบทิพย์ กาญจนวงศ์ (2560) ได้ประยุกต์ใช้เทคโนโลยีคิวอาร์โค้ดเพื่อบริการข้อมูลให้แก่นักท่องเที่ยวภายในวัดพระธาตุดอยสุเทพ จังหวัดเชียงใหม่ โดยนำเสนอข้อมูลในลักษณะสื่อผสม 3 ภาษา เพื่อให้นักท่องเที่ยวได้รับข้อมูลที่ถูกต้องและเป็นการอนุรักษ์มรดกทางวัฒนธรรม ซึ่งพบว่านักท่องเที่ยวมีความพึงพอใจโดยรวมอยู่ในระดับมาก เนื่องจากเป็นการแสดงข้อมูลที่ตรงกับความต้องการ สามารถเข้าถึงง่ายและสะดวกในการใช้งาน

อัจฉรา กิจเดช และกิตติศักดิ์ แก้วบุตรดี (2561) ได้ศึกษาการนำเทคโนโลยีคิวอาร์โค้ดมาปรับใช้ในการให้บริการของหน่วยงานในโรงพยาบาล เช่น การรับชำระเงินค่ารักษาพยาบาล การเก็บข้อมูลยา และการจ่ายยาสำหรับผู้ป่วยทำให้ผู้ป่วยได้รับความสะดวก ปลอดภัย ไม่ต้องกังวลกับการพกเงินมารักษาตัวเป็นจำนวนมาก ช่วยลดต้นทุนในการบริหารจัดการด้านต่างๆและมีความเป็นมาตรฐานสากลระดับโลก

คิวอาร์โค้ดเป็นเทคโนโลยีที่มีความทันสมัย ใช้งานสะดวก เข้าถึงง่าย และประหยัดค่าใช้จ่าย จึงมีการนำคิวอาร์โค้ดไปใช้ในแวดวงที่หลากหลายเช่นเดียวกับการศึกษาในครั้งนี้ที่นำคิวอาร์โค้ดมาใช้ในการให้บริการข้อมูลเกี่ยวกับสตรีทอาร์ตเพื่อนำเสนออัตลักษณ์ถิ่นใต้ในสังคมพหุวัฒนธรรมให้เป็นที่รู้จักในวงกว้างและช่วยลดข้อจำกัดของการสื่อด้วยภาพในด้านรายละเอียดของเนื้อความที่ต้องการสื่อสารนั่นเอง

**3.วัตถุประสงค์ของการวิจัย**

1. เพื่อศึกษาอัตลักษณ์ถิ่นใต้ในสังคมพหุวัฒนธรรมจากสตรีทอาร์ตในบริเวณย่านเมืองเก่าสงขลา

2.เพื่อออกแบบคิวอาร์โค้ดในการให้บริการข้อมูลเกี่ยวกับสตรีตอาร์ตในบริเวณย่านเมืองเก่าสงขลา

**4.วิธีดำเนินการศึกษา**

การศึกษาครั้งนี้มีกระบวนการวิจัยแบบผสมผสาน กล่าวคือ

1. เพื่อศึกษาอัตลักษณ์ถิ่นใต้ในสังคมพหุวัฒนธรรมจากสตรีทอาร์ตในบริเวณย่านเมืองเก่าสงขลา ได้ใช้กระบวนการวิจัยเชิงคุณภาพ โดยเก็บข้อมูลจากงานวิจัย บทความ สิ่งตีพิมพ์ ที่รวบรวมเกี่ยวกับประเด็นที่ศึกษาและวิเคราะห์ข้อมูลแบบวิเคราะห์เนื้อหา (Content Analysis) มาวิเคราะห์ประเด็นที่คล้ายคลึงกันและมีทิศทางเดียวกันนำมาจัดกลุ่มและนำเสนอด้วยวิธีการพรรณนาเชิงบรรยาย วิเคราะห์ และจัดทำข้อสรุปให้ตรงกับวัตถุประสงค์ของการศึกษาวิจัย

2. เพื่อออกแบบคิวอาร์โค้ดในการให้บริการข้อมูลเกี่ยวกับสตรีตอาร์ตในบริเวณย่านเมืองเก่าสงขลา

ผู้วิจัยได้ใช้กระบวนการวิจัยเชิงปริมาณโดยเก็บข้อมูลจากแบบสอบถามที่ประกอบด้วยคำถามแบบเลือกตอบ (Checklist)และแบบมาตราส่วนประมาณค่า(Rating Scale)5ระดับ จากนักท่องเที่ยวชาวไทยและชาวต่างประเทศจำนวน 100 คน ที่เดินชมสตรีทอาร์ตในย่านเมืองเก่าสงขลาเกี่ยวกับข้อมูลที่นักท่องเที่ยวต้องการทราบเกี่ยวกับสตรีทอาร์ตในย่านเมืองเก่าสงขลาโดยวิเคราะห์ข้อมูลส่วนบุคคลของผู้ตอบแบบสอบถามโดยใช้ค่าความถี่(Frequency) และค่าร้อยละ (Percentage) และได้วิเคราะห์ข้อมูลเกี่ยวกับรูปแบบและเนื้อหาของคิวอาร์โค้ดที่อธิบายอัตลักษณ์ถิ่นใต้ในสังคมพหุวัฒนธรรมย่านเมืองเก่าสงขลาโดยใช้ค่าเฉลี่ย (Mean) และส่วนเบี่ยงเบนมาตรฐาน (S.D)

**5. ผลการศึกษา**

**5.1. อัตลักษณ์ถิ่นใต้ในสังคมพหุวัฒนธรรมจากสตรีทอาร์ตในบริเวณย่านเมืองเก่าสงขลา**

จากการศึกษาค้นคว้าข้อมูลเกี่ยวกับสตรีทอาร์ตในย่านเมืองเก่าสงขลาพบว่าภาพวาดสตรีทอาร์ตรอบๆบริเวณย่านเมืองเก่าสงขลาจำนวนทั้งสิ้น 15 ภาพ ได้สะท้อนเรื่องราวทั้งในอดีตและปัจจุบันของเมืองเก่าสงขลาที่มีพื้นฐานสังคมพหุวัฒนธรรม ได้แก่ จีน พุทธ และมุสลิม ได้อย่างชัดเจน เนื้อหาของสตรีทอาร์ตในย่านเมืองเก่าสงขลาแบ่งออกเป็น 4 รูปแบบดังนี้

**1. รูปแบบที่สื่อถึงวิถีชีวิต** คือรูปแบบที่แสดงถึงกิจวัตรประจำวัน เป็นการสร้างผลงานโดยอ้างอิงวิถีชีวิตของคนสงขลาย่านเมืองเก่า เช่น รูปแบบร้านค้าหรือที่อยู่อาศัย เครื่องแต่งกาย เครื่องดนตรี อาชีพ และกิจกรรมในชีวิตประจำวัน เป็นต้น

1.1) รูปสภากาแฟ ตำแหน่งภาพอยู่บริเวณสี่แยกถนนนางงามตัดถนนรามัญ วาดบนผนังอาคาร

เก่าคลาสสิกสไตล์ชิโนโปรตุกีส ซึ่งสร้างเมื่อ พ.ศ.2462 อายุ 96 ปี ในภาพเป็นการจำลองบรรยากาศร้านน้ำชาชื่อ “ฟุเจา” ที่เคยเปิดในอาคารดังกล่าวมาเป็นเรื่องราวของภาพ ในภาพมีชายสูงวัย3 คน กำลังนั่งกินน้ำชา อ่านหนังสือพิมพ์ และพูดคุยกันอย่างมีความสุข ภาพของประกอบที่วางขายในร้านก็เป็นสินค้าดั้งเดิมในอดีต เพื่อบอกเล่าเรื่องราววิถีชีวิตดั้งเดิมของชาวเมืองสงขลา

1.2) รูปตายายชาวจีนนั่งหน้าบ้าน ตำแหน่งภาพอยู่ที่ถนนนครในซึ่งบรรยายวิถีชีวิตของคนไทย

เชื้อสายจีนในอดีต ในภาพหญิงชราใส่ชุดแบบจีนกำลังนั่งพักผ่อนและชายชราใส่เสื้อกล้ามกางเกงขาก๊วยถือซอในมือ ในอดีตเมื่อหลายสิบปีก่อนหลังจากปิดร้าน ชาวจีนจะมานั่งพักผ่อนที่หน้าบ้าน บ้างก็หยิบเครื่องดนตรีมาเล่นเพื่อย้อนรำลึกถึงแผ่นดินเกิดอันไกลโพ้น

1.3) รูปสุนัขกับสายจูง ตำแหน่งภาพอยู่บนกำแพงบริเวณท่าน้ำศักดิ์สิทธิ์ ถนนนครนอก สุนัขใน

ภาพแสดงถึงความสัมพันธ์เชื่อมโยงกับอุตสาหกรรมการทำประมงในจังหวัดสงขลา เนื่องจากในอดีตชาวประมงจะให้สุนัขช่วยเฝ้าเรือหาปลาระหว่างที่พวกเขาขึ้นจากเรือ

1.4) รูปเด็กสามเชื้อชาติ ตำแหน่งภาพอยู่บริเวณถนนรามัญ ในภาพเป็นเด็ก 3 คน ได้แก่ เด็กไทย

พุทธ เด็กไทยมุสลิม และเด็กไทยเชื้อสายจีน เป็นเพื่อนเล่นกอดคอกัน สื่อถึงมิตรภาพของคนสามวัฒนธรรมที่อยู่ร่วมกันอย่างมีความสุข

1.5) รูปอาแปะยื่นหมวกกันน็อกจากประตูบานเฟี้ยม ตำแหน่งภาพอยู่ที่ถนนนครนอก บนผนัง

ร้านขายหมวกกันน็อกซึ่งหน้าร้านมีวินมอเตอร์ไซค์รับจ้างอยู่ ในภาพบรรยายรูปอาแปะยื่นหน้าออกมาจากประตูบานเฟี้ยมในมือถือหมวกกันน็อก ในภาพนอกจากจะสื่อถึงเรื่องความปลอดภัยในการขับขี่แล้ว ประตูบานเฟี้ยมยังแสดงถึงรูปแบบอาคารแบบจีนโบราณที่ใช้พื้นที่อาคารในอยู่อาศัยและทำการค้าที่ใช้พื้นที่ด้านหน้าค้าขายและเก็บสินค้าด้านบน

1.6) เรือประมง สะท้อนภาพเรือหาปลาในอดีต ในภาพมีไต้ก๋งส่งเข่งปลาลงจากเรือ แสดงถึงวิถี

ชีวิตของผู้คนบริเวณถนนนครนอกในอดีตที่ประกอบอาชีพทำประมงเนื่องจากถนนนครนอกตั้งอยู่เลียบทะเลสาบสงขลา

1.7) สามล้อถีบพ่วงข้าง หรือ ล่อหลี เป็นพาหนะคู่เมืองสงขลาที่ใช้เฉพาะย่านใจกลางเมืองและใกล้ตลาด แต่ในปัจจุบันไม่นิยมใช้ในการสัญจรไปมาอีกแล้ว ในภาพคนถีบสามล้อนุ่งกางแกงจีน สวมหมวก มีผ้าพันคอไว้ซับเหงื่อและผ้าขี้ริ้วไว้เช็ดเบาะ

**2. รูปแบบที่สื่อถึงวัฒนธรรมด้านอาหาร** คือรูปแบบที่แสดงถึงอาหารพื้นถิ่นในย่านเมืองเก่าสงขลาที่ผู้คนนิยมบริโภคมาตั้งแต่อดีตจนถึงปัจจุบัน สะท้อนให้เห็นถึงสภาพภูมิประเทศที่อยู่ติดทะเลที่มีความอุดมสมบูรณ์ รวมทั้งการปรุงอาหารที่ได้รับอิทธิพลจากจีน เช่น ผัดหมี่ หรือขนมที่สะท้อนวิถีแบบชาวไทยพุทธ เช่น ขนมต้มสามเหลี่ยมใบพ้อ เป็นต้น

2.1) รูปร้านน้ำบูดู ข้าวเกรียบกุ้ง แสดงภาพคนในร้านกำลังง่วนอยู่กับการทำข้าวเกรียบกุ้งที่เป็นสินค้าที่นักท่องเที่ยวนิยมซื้อเมื่อมาเที่ยวย่านเมืองเก่าสงขลา และกำลังหมักปลาทำน้ำบูดูด้วยกรรมวิธีที่สืบทอดมาแต่โบราณ น้ำบูดูนี้นำมาปรุงใช้ราดบนข้าวยำซึ่งเป็นอาหารพื้นถิ่นที่ขึ้นชื่อของชาวสงขลาและชาวใต้ในหลายๆจังหวัด

2.2) ร้านกาแฟรถเข็น ในภาพคือร้านโกตุ้นที่เป็นรถเข็นโบราณขายกาแฟ ภาพอยู่บริเวณถนนนครนอก ซึ่งเป็นที่ตั้งของโรงสีแดง หรือ หับ โห้ หิ้น ในอดีตคนงานที่โรงสีจะมาพักดื่มกาแฟหรือรับประทานอาหารเช้าเล็กๆน้อยๆ ซึ่งคนในภาพล้วนมีชีวิตจริงในชุมชน บนรถเข็นวางของขายอย่างในอดีต รวมทั้งต้มสามเหลี่ยมใบพ้อ

2.3) หมี่ผัดเสี่ยงโชค ภาพวาดบนผนังฝั่งตรงข้ามร้านหมี่เปี๊ยก ตัวร้านตั้งอยู่บนถนนนางงาม สาเหตุที่เรียกว่าหมี่ผัดเสี่ยงโชคเพราะต้องผัดครั้งละมากๆในกระทะใบใหญ่บนรถเข็นโบราณ ใส่เต้าหู้ ลูกชิ้น และเนื้อหมู เมื่อตักใส่จานแบ่งใครที่โชคดีจะได้เครื่องเคราเยอะ

**3**. **รูปแบบที่สื่อถึงศิลปะการแสดงและการละเล่น** คือรูปแบบที่แสดงถึงศิลปะการแสดงที่เป็นเอกลักษณ์ของท้องถิ่นใต้ ได้แก่หนังตะลุง และการแสดงงิ้วที่เป็นการแสดงที่ได้รับอิทธิพลจากวัฒนธรรมจีน รวมถึงการละเล่นของเด็กๆกับเพื่อนเวลาไปโรงเรียน

3.1) หนังตะลุงใส่สูท ตำแหน่งภาพอยู่บนผนังธนาคารกสิกรไทย ถนนนครนอก เป็นภาพตัวหนังตะลุง เท่ง ยอดทอง สะหม้อและหนูนุ้ยใส่ชุดสูทเลียนแบบวงเดอะบีทเทิ้ล กำลังเดินไปกดเงินที่ตู้ ATM ของธนาคารกสิกรไทย

3.2) นางเอกงิ้ว ตำแหน่งภาพอยู่บนกำแพงของศาลเจ้าพ่อหลักเมืองสงขลา แสดงภาพนางเอกงิ้วนั่งอยู่บนม้านั่ง ที่ศาลเจ้าพ่อหลักเมืองแห่งนี้จะมีเทศกาลสมโภชศาลหลักเมืองทุกปีและการแสดงที่ขาดไม่ได้คืออุปรากรจีนหรือการแสดงงิ้วนั่นเอง ในช่วงเทศกาลบริเวณหลังกำแพงศาลเจ้านี้เป็นจุดที่ยืนชมวิวได้ถนัดตา

3.3) เด็กเล่น ตำแหน่งภาพอยู่บนกำแพงของโรงเรียนสตรีวชิรานุกูล แสดงภาพเด็กหญิงชายในเครื่องแบบนักเรียนกำลังเล่นแชร์บอล กระดานหก และเตะลูกขนไก่

**4. รูปแบบที่สื่อถึงเรื่องราวในประวัติศาสตร์** คือรูปแบบที่แสดงถึง เรื่องราวที่เคยเกิดขึ้นในประวัติศาสตร์ ณ บริเวณย่านเมืองเก่าสงขลา โดยเชื่อมโยงกับสถานที่ที่เคยเหตุการณ์เหล่านี้ในอดีต ทำให้ผู้ชมได้เรียนรู้ประวัติศาสตร์และเรื่องราวต่างๆผ่านภาพวาดเหล่านี้

4.1) เรือและเครื่องบินสมัยสงครามโลก ตำแหน่งภาพอยู่บนผนังและประตูเหล็กม้วนของอาคารที่เคยได้รับความเสียหายจากการถูกทิ้งระเบิดในสมัยสงครามโลกครั้งที่สองโดยเครื่องบินกองทัพอากาศอังกฤษ

4.2) เมืองแห่งการค้าขาย ภาพวาดแสดงถึงเมืองสงขลาในอดีตที่บทบาทสำคัญในฐานะเป็นเมืองท่าแห่งการค้าขาย ภาพวาดนี้อยู่ที่ด้านหลังของโรงสีแดง “หับ โห้ หิ้น” และหันหน้าไปทางด้านทะเลสาบสงขลา

สตรีทอาร์ตบริเวณย่านเมืองเก่าสงขลามีรูปแบบเป็นการระบายสีบนผนัง โดยเนื้อหาที่ศิลปินต้องการสื่อสารเน้นด้านวัฒนธรรม ชีวิตความเป็นอยู่ อาหารการกิน การแต่งกาย การละเล่น รวมทั้งเรื่องราวทางประวัติศาสตร์ที่เกี่ยวข้องกับย่านเมืองเก่าสงขลา เรื่องราวในภาพได้สะท้อนให้เห็นอัตลักษณ์ถิ่นใต้ในสังคมพหุวัฒนธรรมของผู้คนย่านเมืองเก่าสงขลาได้เป็นอย่างดี ได้แก่ ภาพสะท้อนชีวิตยามเช้าของสังคมชาวใต้ จากภาพสภากาแฟที่ผู้คนนิยมพบปะสังสรรค์ยามเช้ากันในร้านน้ำชา ภาพสะท้อนอาชีพของชาวใต้จากภาพเรือประมงและภาพสุนัขกับสายจูงซึ่งเกี่ยวข้องกับอาชีพการทำประมงของชาวบ้านในแถบนี้โดยเฉพาะอย่างยิ่งชาวไทยมุสลิม ภาพตายายชาวจีนนั่งหน้าบ้านสื่อถึงอาชีพค้าขายที่เป็นอาชีพหลักของชาวไทยเชื้อสายจีนในย่านเมืองเก่า และภาพสามล้อถีบพ่วงข้างซึ่งเป็นอาชีพหนึ่งของคนไทยในอดีต ภาพสะท้อนอาหารการกิน จากภาพร้านน้ำบูดู ข้าวเกรียบกุ้ง ซึ่งบูดูเป็นอาหารคู่ครัวชาวใต้ในหลายจังหวัด และข้าวเกรียบกุ้งซึ่งเป็นของฝากขึ้นชื่อของเมืองสงขลา ภาพกาแฟรถเข็นและภาพหมี่เสียงโชค ซึ่งนอกจากแสดงให้เห็นอาชีพของชาวไทยเชื้อสายจีนในย่านเมืองเก่าสงขลาแล้วยังสะท้อนให้เห็นการผสมผสานวัฒนธรรมการรับประทานอาหารของไทยและจีนไม่ว่าจะเป็น น้ำชา กาแฟ ต้มสามเหลี่ยมใบพ้อหรือหมี่ผัด ภาพสะท้อนการแต่งกายทั้งแบบไทยและจีนในภาพตายายชาวจีนนั่งหน้าบ้าน ภาพอาแปะยื่นหมวกกันน็อกจากประตูบานฟี้ยม ภาพเด็กสามเชื้อชาติ ภาพสามล้อถีบพ่วงข้าง ภาพสภากาแฟ ภาพหมี่เสี่ยงโชค ที่สะท้อนให้เห็นรูปแบบเครื่องแต่งกายของคนที่อาศัยในย่านเมืองเก่าตั้งแต่อดีตจนถึงปัจจุบันโดยสะท้อนวัฒนธรรมการแต่งกายทั้งแบบไทย จีน และมุสลิม เช่น การสวมผ้าถุง การนุ่งกางเกงขาก๊วย เสื้อคอจีน เสื้อกล้ามกางเกงขาสั้นสามส่วน การใส่หมวกแบบมุสลิม การสวมหมวกกะโล่ เป็นต้น ภาพสะท้อนศิลปะการแสดงและการละเล่น จากภาพหนังตะลุงใส่สูท ภาพนางเอกงิ้ว และภาพเด็กเล่น ซึ่งหนังตะลุงเป็นวัฒนธรรมการแสดงพื้นบ้านของชาวใต้ที่มีความเป็นเอกลักษณ์โดดเด่น กับงิ้วที่เป็นการแสดงที่มาจากประเทศจีน ในส่วนการละเล่นในภาพแสดงให้เห็นการเล่นเตะลูกขนไก่ซึ่งเป็นภาพการเล่นของเด็กๆในอดีต ร่วมกับการเล่นของเด็กในปัจจุบันคือการเล่นแชร์บอลและกระดานหก เหล่านี้ล้วนเป็นภาพที่สะท้อนให้เห็นวิถีชีวิตชาวใต้ที่อยู่ร่วมกันอย่างสันติภายใต้สังคมพหุวัฒนธรรมได้เป็นอย่างดี ลักษณะพิเศษอีกอย่างหนึ่งของสตรีทอาร์ตในย่านเมืองเก่าสงขลาคือในภาพมีการใช้ต้นแบบรูปจากคนในชุมชนทั้งในอดีตและปัจจุบันมาวาดและมีรูปหนูกับแมวซ่อนอยู่ในทุกรูป ซึ่งอ้างอิงจากนิทานพื้นบ้านของจังหวัดสงขลาที่เกี่ยวข้องกับตำนานการเกิดเกาะหนูเกาะแมว นอกจากนี้ตำแหน่งที่วาดภาพก็มีความสัมพันธ์กับความหมายที่ต้องการสื่อในภาพนั่นเอง

**5.2.รูปแบบคิวอาร์โค้ดเพื่อให้บริการข้อมูลเกี่ยวกับสตรีตอาร์ตในบริเวณย่านเมืองเก่าสงขลา**

ผลจากการวิเคราะห์ข้อมูลเกี่ยวกับ รูปแบบและเนื้อหาของคิวอาร์โค้ดที่ใช้อธิบายสตรีทอาร์ตในบริเวณย่านเมืองเก่าสงขลาผู้จากตอบแบบสอบถามมีทั้งสิ้น 100 คน ทั้งชาวไทยและต่างประเทศประกอบด้วยเพศหญิง 67 คน และ เพศชาย 33 คน มีรายละเอียดตามที่ปรากฏในตารางที่ 1

ตารางที่ 1 รูปแบบและเนื้อหาของคิวอาร์โค้ดที่อธิบายสตรีทอาร์ตย่านเมืองเก่าสงขลา

|  |  |  |  |
| --- | --- | --- | --- |
| **รายการประเมิน** | **ระดับความพึงพอใจ** | | |
| **Mean** | **S.D.** | **แปลผล** |
| 1. ต้องการทราบความหมายของภาพวาดสตรีทอาร์ตย่านเมืองเก่าสงขลา | 4.32 | 0.58 | มาก |
| 2.ต้องการให้ข้อมูลเกี่ยวกับสตรีทอาร์ตย่านเมืองเก่าสงขลาในคิวอาร์โค้ดมีทั้งภาษาไทยและภาษาอังกฤษ | 4.3 | 0.73 | มาก |
| 3.ยินดีที่จะใช้คิวอาร์โค้ดเพื่อศึกษาข้อมูลเกี่ยวกับสตรีทอาร์ตย่านเมืองเก่าสงขลา | 4.22 | 0.76 | มาก |
| 4.ต้องการทราบชื่อของภาพวาดสตรีทอาร์ตย่านเมืองเก่าสงขลา | 4.12 | 0.67 | มาก |
| 5.ต้องการศึกษาเกี่ยวกับวัฒนธรรมและวิถีชีวิตของผู้คนในย่านเมืองเก่าสงขลาจากภาพวาดสตรีทอาร์ตย่านเมืองเก่าสงขลา | 4.01 | 0.82 | มาก |
| 6.ต้องการให้ข้อมูลเกี่ยวกับภาพสตรีทอาร์ตย่านเมืองเก่าสงขลามีความกระชับและเข้าใจง่าย | 3.98 | 0.75 | มาก |
| 7.ต้องการทราบความเป็นมาของภาพวาดสตรีทอาร์ตย่านเมืองเก่าสงขลา | 3.97 | 0.64 | มาก |
| 8.ต้องการทราบชื่อศิลปินที่วาดภาพสตรีทอาร์ตย่านเมืองเก่าสงขลา | 3.93 | 0.74 | มาก |
| 9.ต้องการทราบข้อมูลของสตรีทอาร์ตย่านเมืองเก่าสงขลาเพื่อนำไปศึกษาเพิ่มเติม | 3.86 | 0.7 | มาก |
| 10.ต้องการทราบตำแหน่งของภาพวาดสตรีทอาร์ตย่านเมืองเก่าสงขลา | 3.73 | 0.5 | มาก |
| รวม | 4.04 | 0.68 | มาก |

จากข้อมูลในตารางที่ 1 สามารถสรุปได้ว่านักท่องเที่ยวต้องการให้ข้อมูลในคิวอาร์โค้ดที่มีรูปแบบและเนื้อหาในด้านต่างๆในระดับมาก (Mean 4.04) เมื่อพิจารณารายด้านพบว่า นักท่องเที่ยวต้องการให้มีในข้อมูลของ ความหมายของภาพวาดสตรีทอาร์ต (Mean4.32) มากที่สุด รองลงมาคือการให้ข้อมูลทั้งภาษาไทยและภาษาอังกฤษ (Mean4.3) นอกจากนี้นักท่องเที่ยวยินดีที่จะใช้คิวอาร์โค้ดเพื่อศึกษาข้อมูลเกี่ยวกับสตรีทอาร์ต (Mean4.22) ต้องการทราบชื่อของภาพวาด (Mean 4.12) ต้องการศึกษาเกี่ยวกับวัฒนธรรมและวิถีชีวิตของผู้คน (Mean4.01) ต้องการให้ข้อมูลมีความกระชับและเข้าใจง่าย(Mean 3.98) ต้องการทราบความเป็นมาของภาพวาด (Mean3.97) ชื่อศิลปินที่วาดภาพ(Mean3.93) ข้อมูลเพื่อนำไปศึกษาเพิ่มเติม (Mean3.86) และตำแหน่งของภาพวาดสตรีทอาร์ต (Mean3.73) ตามลำดับ

****

****

รูปที่ 1 ตัวอย่างเนื้อหาที่ปรากฏในคิวอาร์โค้ด

**6. สรุปผลและอภิปรายผล**

รูปแบบของสตรีทอาร์ตในบริเวณย่านเมืองเก่าสงขลาเน้นการนำเสนอเรื่องราวเกี่ยวกับวัฒนธรรม ชีวิตความเป็นอยู่และวิถีชีวิตของคนในชุมชนที่เป็นภาพสะท้อนวิถีชีวิตคนสงขลาในอดีตและเรื่องราวที่ครั้งหนึ่งเคยเกิดขึ้นในย่านเมืองเก่าแห่งนี้ และยังแสดงให้เห็นถึงอัตลักษณ์ถิ่นใต้ในสังคมพหุวัฒนธรรมได้เป็นอย่างดี โดยสื่อเนื้อหาผ่านรูปแบบต่างๆได้แก่ 1) รูปแบบที่สื่อถึงวิถีชีวิต 2) รูปแบบที่สื่อถึงวัฒนธรรมด้านอาหาร 3) รูปแบบที่ถึงศิลปะการแสดงและการละเล่น และ 4) รูปแบบที่แสดงถึงเรื่องราวในประวัติศาสตร์ โดยเนื้อหาของสตรีทอาร์ตในย่านเมืองเก่าสงขลามีความสอดคล้องกับผลการศึกษาของ ตวงทอง สรประเสริฐ (2562) ที่กล่าวว่าเรื่องราวที่นำเสนอผ่านสตรีทอาร์ตในเมืองไทยมากที่สุดคือเรื่องราวเกี่ยวกับวัฒนธรรมและความเป็นอยู่ของผู้คนในชุมชน นอกจากนี้ยังสอดคล้องกับการศึกษาของ กฤษณ์ ทองเลิศ (2560) ที่กล่าวถึงสตรีทอาร์ตย่านเมืองเก่าสงขลาว่า สามารถสะท้อนให้เห็นมุมมองทางวัฒนธรรม วิถีชีวิตของคนในชุมชน ความแตกต่างของกลุ่มชาติพันธุ์และการละเล่นศิลปะพื้นบ้าน นอกจากนี้ผลจากการศึกษาครั้งนี้พบว่ารูปแบบสตรีทอาร์ตในย่านเมืองเก่าสงขลาส่วนหนึ่งมีการนำเสนอเนื้อหาที่คล้ายคลึงกับสตรีทอาร์ตในจังหวัดภูเก็ตจากการศึกษาของ พนิดา ศิริกุล และพรรณวดี ขำจริง (2562) กล่าวคือ เนื้อหาของสตรีทอาร์ตได้รับแนวคิดที่สื่อถึงวิถีชีวิตของคนในชุมชน แต่อย่างไรก็ตามในขณะที่สตรีทอาร์ตของจังหวัดภูเก็ตพบรูปแบบที่สื่อถึงพิธีกรรมและความเชื่อ เช่น เทศกาลเดินเต่า เทศกาลกินเจ เทศกาลตรุษจีน และประเพณีไหว้เทวดา แต่เนื้อหาของสตรีทอาร์ตในย่านเมืองเก่าสงขลาไม่พบรูปแบบที่สื่อถึงพิธีกรรมและความเชื่ออย่างชัดเจน

ในส่วนการออกแบบคิวอาร์โค้ดเพื่อให้บริการข้อมูลเกี่ยวกับสตรีทอาร์ตย่านเมืองเก่าสงขลาพบว่า ผู้ตอบแบบสอบถามต้องการให้คิวอาร์โค้ดมีข้อมูลด้านต่างๆในระดับมากโดยเฉพาะอย่างยิ่ง3อันดับแรกได้แก่ ความหมายของภาพ (Mean 4.32) ข้อมูลภาษาไทยและภาษาอังกฤษ (Mean 4.30) และ ความยินดีในการใช้คิวอาร์โค้ดเพื่อศึกษาข้อมูลเกี่ยวกับสตรีทอาร์ต (Mean 4.22) ผลจากการศึกษามีความสอดคล้องกับ ไพศาล กาญจนวงศ์ และอาบทิพย์ กาญจนวงศ์ (2560) ที่นำคิวอาร์โค้ดมาใช้ในการให้บริการข้อมูลเกี่ยวกับสถานที่ท่องเที่ยวในรูปแบบสื่อผสม 3 ภาษาที่จังหวัดเชียงใหม่และพบว่านักท่องเที่ยวมีความพึงพอใจในระดับมาก จะเห็นได้ว่าการใช้ภาษาอื่นนอกเหนือจากภาษาไทยในการสื่อสารจะช่วยให้นักท่องเที่ยวต่างชาติเข้าใจข้อมูลได้ง่าย และเนื่องจากคิวอาร์โค้ดเป็นเทคโนโลยีที่สามารถเข้าถึงได้ง่าย สะดวก และรวดเร็ว ผลจากการศึกษาครั้งนี้จึงพบว่าผู้ตอบแบบสอบถามส่วนใหญ่มีความยินดีที่จะใช้คิวอาร์โค้ดในการศึกษาข้อมูลของสตรีทอาร์ตในย่านเมืองเก่าสงขลาดังเช่นที่การศึกษาหลายชิ้นกล่าวถึงความพึงพอใจของผู้ใช้คิวอาร์โค้ด เช่น การศึกษาของ นฤเทพ สุวรรณธาดา และคณะ (2556), ไพศาล กาญจนวงศ์ และ อาบทิพย์ กาญจนวงศ์ (2560) และ อัจฉรา กิจเดช และ กิตติศักดิ์ แก้วบุตร (2561) เป็นต้น

**7.ข้อเสนอแนะ**

1.สตรีทอาร์ตเป็นหนึ่งในหลายๆเครื่องมือที่ส่งเสริมการเรียนรู้วัฒนธรรมและวิถีชุมชนที่คนรุ่นใหม่สามารถเข้าถึงได้ง่ายประกอบกับการใช้เทคโนโลยีที่ทันสมัยสามารถช่วยให้การเผยแพร่เรื่องราวทางวัฒนธรรมและ

อัตลักษณ์ท้องถิ่นเป็นไปในวงกว้าง จึงควรมีการศึกษาการใช้สื่อสร้างสรรค์ประเภทอื่นๆในแง่มุมทางวัฒนธรรมอื่นๆอย่างกว้างขวาง

2.วิถีชีวิตของผู้คนในย่านเมืองเก่าสงขลายังมีอีกหลายแง่มุมที่น่าสนใจในการศึกษาค้นคว้า ไม่ว่าจะเป็น วัฒนธรรมอาหารการกิน ความเชื่อ รูปแบบสถาปัตยกรรม หรือแง่มุมที่เกี่ยวข้องกับประวัติศาสตร์โดยเฉพาะอย่างยิ่งยิ่งเรื่องราวในช่วงสงครามโลกครั้งที่ 2 จึงควรมีการสนใจศึกษาและเก็บข้อมูลอย่างเป็นระบบ

**8.บรรณานุกรม**

จักรกฤษณ์ หมั่นวิชา. (2557). การใช้บาร์โค้ดสองมิติ (2D Barcode) เพื่อการจัดการระบบเทคโนโลยีสำหรับธุรกิจ.

*Hatyai Journal*. 12(2). 183-193.

ตวงทอง สรประเสริฐ. (2556). ศิลปะสตรีทอาร์ตกับการท่องเที่ยว. *วารสารวิชาการมหาวิทยาลัยหอการค้าไทย*

*มนุษยศาสตร์และสังคมศาสตร์*. 39(1). 178-189.

นฤเทพ สุวรรณธาดา, สมคิด แซ่หลี, และ สรเดช ครุฑจ้อน. (2556). การประยุกต์ใช้คิวอาร์โค้ดในการบันทึกข้อมูล

การเข้าร่วมกิจกรรมเพื่อสำเร็จการศึกษาโดยนำเข้าข้อมูลผ่านระบบเก็บข้อมูลออนไลน์.วารสารเทคโนโลยีสารสนเทศ. 9(2). 20-26.

พนิดา ศิริกุล และ พรรณวดี ขำจริง. (2562). ศึกษาสตรีทอาร์ตเพื่อส่งเสริมการเรียนรู้เชิงวัฒนธรรมจังหวัดภูเก็ต.

การประชุมวิชาการระดับชาติ “วลัยลักษณ์วิจัย” ครั้งที่ 11. มหาวิทยาลัยวลัยลักษณ์. 27-28 มีนาคม 2562. 1-8.

ไพศาล กาญจนวงศ์ และ อาบทิพย์ กาญจนวงศ์. (2560). การประยุกต์ใช้เทคโนโลยีบาร์โค้ดสองมิติเพื่อบริการ

ข้อมูลให้นักท่องเที่ยวในแหล่งท่องเที่ยว กรณีศึกษษวัดพระธาตุดอยสุเทพวรวิหาร เชียงใหม่. วารสารศรีนครินทรวิโรฒวิจัยและพัฒนา (สาขามนุษยศาสตร์และสังคมศาสตร์). 9(17). 120-134.

แมนฤทธิ์ เต็งยะ. (2559). จากวัฒนธรรมกราฟฟิตีสู่งานสตรีทอาร์ตในประเทศไทย. *Veridian E- Journal*. 9(2).

2424-2436

วันเฉลิม จันทร์พงษ์แก้ว. (2560). *คุณค่าทางการสื่อสารและมูลค่าทางธุรกิจของสตรีทอาร์ต* (วิจัยอิสระ

มหาบัณฑิต). กรุงเทพฯ. มหาวิทยาลัยกรุงเทพฯ.

อัจฉรา กิจเดช และ กิตติศักดิ์ แก้วบุตรดี. (2561).QR CODE ในประเทศไทยและการประยุกต์ใช้ภายใน

โรงพยาบาลในยุคไทยแลนด์ 4.0. วารสาร Mahidol R2R e- Journal. 5(2). 52-59.

1. Ph.D. อาจารย์ประจำหลักสูตรภาษาอังกฤษเพื่องานบริการ คณะมนุษยศาสตร์และสังคมศาสตร์ มหาวิทยาลัยราชภัฏสงขลา [↑](#footnote-ref-1)