**โลกของเกลือกับการพัฒนา:**

**สิทธิชุมชน สิทธิเชิงซ้อน และการพลิกฟื้นทรัพยากรธรรมชาติ[[1]](#footnote-1)\***

พงษ์เทพ บุญกล้า[[2]](#footnote-2)\*\*

**บทคัดย่อ**

บทความนี้ มีวัตถุประสงค์เพื่อศึกษาองค์ความรู้และภูมิปัญญาพื้นถิ่นการผลิตเกลือของชาวบ้านแห่งลุ่มแม่น้ำมูน เพื่อศึกษาตำแหน่งแห่งหนและสภาพความเป็นอยู่ของชาวบ้านหลังการพัฒนา และเพื่อศึกษาสิทธิชุมชน สิทธิเชิงซ้อน และการพลิกฟื้นวิถีคนทามกับเกลือทาม ผู้เขียนใช้วิธีการศึกษาโดยการลงพื้นที่ภาคสนาม การสัมภาษณ์แบบเจาะลึก การสนทนากลุ่มย่อย การสังเกตการณ์แบบมีส่วนร่วมและไม่มีส่วนร่วม การสนทนาทางโทรศัพท์มือถือ การค้นคว้าข้อมูลเชิงเอกสารวิชาการ งานวิจัย และแหล่งสืบค้นข้อมูลต่างๆ โดยใช้แนวคิดสิทธิชุมชนและสิทธิเชิงซ้อน อธิบาย

พบว่า องค์ความรู้และภูมิปัญญาการผลิต “เกลือทาม”แห่งลุ่มแม่น้ำมูนมีมาอย่างยาวนานราว 2,500-3,000 ปี คนลุ่มแม่น้ำมูนใช้เกลือแปรรูปอาหารสำคัญ คือ “ปลาแดก” อีกทั้งเกลือทามเป็นสินค้าสำคัญจากลุ่มแม่น้ำมูนถึงลุ่มแม่น้ำสาขาน้อยใหญ่ต่างๆ เช่น ลำน้ำเสียว ลำห้วยทับทัน ลำห้วยก๊ากว๊าก แม่น้ำโขง ลุ่มแม่น้ำโตนเลสาบเขมร และแม่น้ำเจ้าพระยา ฯลฯ คนต้มเกลือนิยามตัวเองว่าเป็น “คนทาม” ผลิตเกลือและนำไปแลกเปลี่ยนกับคนนอกชุมชน หรือ “ไทบ้านโคก” เป็นวัฒนธรรมการแลกเปลี่ยนแบบ “เกลือแลกข้าว” และ “เกลือแลกปลา” เกลือทามจึงมีความสำคัญมิติต่างๆ ทางสังคม วัฒนธรรม ความเชื่อ และ เศรษฐกิจชุมชนเรื่อยมา แต่หลังจากโครงการพัฒนา คือ เขื่อนราษีไศล การขุดลอกแหล่งน้ำ สถานีสูบน้ำ และการสร้างแนวเขตกันน้ำท่วม ได้สร้างความเปลี่ยนแปลงต่อภูมินิเวศและแหล่งผลิตเกลือทาม ซึ่งเป็นพื้นที่แหล่งรวมดินและ แร่ธาตุสำคัญที่ใช้ในการผลิตเกลือเรียกว่า “ขี้ทา” หรือ “ดินเอียด” ขณะที่คนทามยังคงยืนยันอัตลักษณ์และความสำคัญของเกลือทาม เสนอแนวทางในพลิกฟื้นวิถีคนทามกับเกลือทามโดยใช้แนวคิดสิทธิชุมชนและสิทธิเชิงซ้อนในการจัดการ เช่น การสร้างแหล่งเรียนรู้เกลือทาม การส่งเสริมและสนับสนุนผลิตภัณฑ์ ใช้กระบวนการทางวิทยาศาสตร์ยืนยันคุณภาพ และข้อเสนอต่อการเปิดประตูเขื่อนราษีไศล รวมถึงโครงการพัฒนาในลุ่มแม่น้ำมูนต้องคำนึงถึงผลกระทบสิ่งแวดล้อมและชุมชนอย่างยั่งยืน

**คำสำคัญ** เกลือ, การพัฒนา, สิทธิชุมชน, สิทธิเชิงซ้อน, ทรัพยากรธรรมชาติ

**World of Salt and** **Development**:

**Community Rights, Complex Rights, and Natural Resource Revival**

Phongthep Bunkla

**Abstract**

This article aims to study the knowledge and local wisdom of the salt producing villagers in the Mun River Basin. It also aims to study the villagers’ living conditions and their salt-producing location after the development projects and to study the community rights and complex rights with the revival of the villagers’ ways of living. The field study, in-depth interview, small group discussion, participatory and non-participatory observation, mobile phone conversation, academic document research were used for data collection. The data were analyzed by the concept of community rights and complex rights.

It was found that the knowledge and local wisdom of the salt production or "Kuer-Tham" from the Mun River Basin has been around for 2,500-3,000 years. Salt has been used to process their stable food e.g. “fermented fish". It also revealed the connection between the Mun River Basin and other river basins, such as Siao River, Thapthan River, Kakwak River, Mekong River, Tonle Sap River in Cambodia, and Chao Phraya River. The villagers define themselves “Khon Tham” or lowland-floodplain people. They exchange salt for rice or fish with the upland people or “Taiban Khok. This created a salt-rice and salt-fish exchange culture. Salt is, therefore, important in various dimensions such as society, culture, beliefs, and community economy. However the development project has changed the landscape and the resource of the salt production culture such as the important minerals in the soil or "Khi-Tha" or "Din-Ead". Still, the villagers resist to keep their identities and the importance of their salt. They proposed a revival scheme under the concept of community rights and complex rights which includes creating a salt learning center, product promotion and support and the use of scientific processes to confirm their salt quality. They also proposed opening the Rasi Salai Dam’s gates and that the development projects in the Mun River Basin should consider the impacts on environment and community.

**Keyword** Salt, Development, Community Rights, Complex Rights, Natural Resource

**1. บทนำ**

“เกลือ” ของสำคัญในพิธีกรรมตามความเชื่อ สัญญะของความมั่นคงทางอาหาร และ วัตถุดิบที่เป็นหัวใจของปลาร้าอาหารหลักของชาวอีสาน (อนุสรณ์ ติปยานนท์, 2562) “เกลือ ปลา นาข้าว คือ รากเหง้าของชาวอีสาน” สามารถบ่งบอกถึงวิถีชีวิต ความเป็นอยู่ ความอุดมสมบูรณ์ สภาพภูมินิเวศ ฐานการผลิตของคนอีสานกับการพึ่งพาอาศัยทรัพยากรธรรมชาติที่มีอยู่ตามพื้นถิ่น การสั่งสม สืบทอดจากรุ่นสู่รุ่น สะท้อนหลักการทำมาหากินที่พอเพียง การแลกเปลี่ยนจุนเจือกันและกัน สู่สังคมและวัฒนธรรมของชาวอีสานจนถึงปัจจุบัน (เดชา คำเป้าเมือง, 2005) ซึ่ง Mark Kurlansky (มาร์ค เคอร์ลันสกี) (2002) เขียนหนังสือ Salt: A World History (ประวัติศาสตร์โลกผ่านเกลือ) เรืองชัย รักอักษร (แปล) งานเขียนที่ได้รับการยกย่องว่าสามารถหยิบหัวข้อธรรมดาสามัญที่คนทั่วไปมองข้ามมาเป็นประเด็นสื่อถึงประวัติศาสตร์และสังคมศาสตร์อย่างน่าสนใจ มากกว่าการเป็นเพียงเครื่องปรุงบนโต๊ะ ผลงานได้รับตีพิมพ์ครั้งแล้วครั้งเล่าในระดับนานาชาติ และได้รับรางวัลงานเขียนดีเด่น James Beard Award การรันตีจากเรื่อง Cod อีกด้วย ผู้เขียนจึงนำมาเป็นตัวอย่างและวิธีการหยิบยกประเรื่องราวเล็กๆ ของเกลือเพื่อฉายให้เห็นภาพกว้างของการพัฒนา วิถีชีวิตของชาวบ้าน ภูมินิเวศแม่น้ำมูน ป่าบุ่งป่าทาม และ ความเปลี่ยนแปลงหลังการพัฒนาในลุ่มแม่น้ำมูน และในบทความนี้ผู้เขียนใช้คำว่า “มูน” ที่สะกดด้วย “น” เป็นภาษาพื้นถิ่นไทบ้านอีสาน หมายถึง มูนมังมรดกที่ได้รับการสืบทอดมาจากบรรพบุรุษอย่างยาวนาน

**2. ภูมิปัญญาการผลิตเกลือทาม ชาวบ้าน และการพัฒนาแห่งลุ่มแม่น้ำมูน**

“เกลือ” มีความสำคัญต่อวิถีชีวิตของคนลุ่มแม่น้ำมูนเพราะเป็นวัตถุดิบสำคัญในการทำ “ปลาแดก” (ปลาร้า) และเป็นสินค้าแลกเปลี่ยนสำคัญของคนลุ่มแม่น้ำมูนกับแม่น้ำสาขา เช่น ลำน้ำเสียว ลำน้ำชี ลำห้วยทับทัน ลำห้วยก๊ากว๊าก และแม่น้ำสายใหญ่ เช่น ลุ่มแม่น้ำโขง ลุ่มน้ำโตนเลสาบเขมร และลุ่มแม่น้ำเจ้าพระยาราวๆ 2,500-3,000 ปีมาแล้ว[[3]](#footnote-3) คนลุ่มแม่น้ำมูนเรียกว่า “เกลือทาม” เพราะเป็นสัญลักษณ์ของชาวบ้านในการใช้ประโยชน์จากทรัพยากรธรรมชาติ องค์ความรู้และภูมิปัญญาพื้นถิ่น ทั้งสะท้อนกิจกรรมทางสังคมและเศรษฐกิจ คนลุ่มแม่น้ำมูนนิยามตัวเองว่าเป็น “คนทาม” และเรียกคนที่อาศัยอยู่ห่างออกไปว่า “ไทบ้านโคก” สมบูรณ์ ร่มรื่น (2004) กล่าวว่า เกลือที่ต้มเองเมื่อใช้ทำปลาร้าจะทำให้มีกลิ่นหอม ไม่เหม็นอับ ทำให้เนื้อปลามีสีแดง[[4]](#footnote-4) “สมัยก่อนเกลือเป็นปัจจัยสำคัญในการดำเนินชีวิต ทั้งการประกอบอาหาร ถนอมอาหาร ชาวบ้านเรียกว่าภูมิปัญญาในการต้มน้ำให้เป็น “ต่อน” (ตัว) และสืบทอดเรื่อยมา” (บุญมี โสภังค์, 2563) “เกลือทามเป็นสมบัติล้ำค่า” (บุญเกิด ค้ำคูณ, 2563) ในสังคมลุ่มแม่น้ำมูนมีคำกล่าวทั่วไปว่า “พริกอยู่บ้านเหนือเกลืออยู่บ้านใต้” ภาพการแบ่งปันภายในชุมชนเพราะสมัยก่อนผู้เฒ่าในหมู่บ้านพาลูกหลานไปต้มเกลือในป่าบุ่งป่าทาม (เกสร ทองศรี, 2563) เมื่อผลิตเกลือได้จะบรรจุใส่ใน “กะทอ” ที่จักสานด้วยไม้ไผ่เป็นรูปทรงกระบอกหนักประมาณ 12 กิโลกรัม ใช้ใบไม้รองด้านในก่อนใส่เกลือลงไป ในอดีตเกลือที่ใส่กะทอจะถูกนำไปขายทางไกลโดย “นายฮ้อยเกลือ” (จักรมนตรี ชนะพันธ์, 2562)

การต้มเกลือจะใช้ “ขี้ทา” หรือ “ดินเอียด” เป็นวัตถุดิบสำคัญ ชาวบ้านเริ่มต้มเกลือหลังฤดูเก็บเกี่ยวผลผลิตข้าว ฉวี กลีบบัว (2563) เล่าว่า “สมัยเป็นเด็กอายุประมาณ 4-5 ขวบ เดินตามพ่อ แม่ ลุง ป้า ปู่ ย่า ไปต้มเกลือที่บ่อหัวคน, บ่อดิน, บ่อกุดโค้ง ผู้เฒ่าบอกว่าเกลือเยอะ” ผู้หญิงและผู้ชายมีการแบ่งบทบาทหน้าที่โดยผู้หญิงเป็นคนขูดขี้ทาและต้ม ผู้ชายเป็นคนแบกฟืนและตักน้ำ บุญเกิด ค้ำคูณ (2563) กล่าวว่า “สมัยก่อนผู้เฒ่าผู้แก่เล่าให้ฟังว่าบ่อเกลือมีเป็นร้อยบ่ออยู่ในทาม แต่ล่าสุดไปเจออยู่ไม่กี่ที่ที่ใช้ดินจากทามและคาดว่ากำลังจะสูญหายไป”

ลุ่มแม่น้ำมูนราษีไศลเป็นพื้นที่ตอนล่างรับน้ำเค็มจากห้วยก๊ากว๊าก ลำน้ำเสียว ทุ่งกุลาร้องไห้ และอำเภอพิมายถึงโนนไทย ในฤดูน้ำหลากเกลือที่ปนเปื้อนในน้ำจะถูกน้ำนำพาสู่ปลายน้ำไม่มีผลกระทบใดๆ เมื่อถึงฤดูแล้งจะมีส่าเกลือตกค้างอยู่บนผิวดินทามทั่วไป (สนั่น ชูสกุล, 2556) สอดคล้องกับ งานวิจัยไทบ้าน (2548) กล่าวถึง แหล่งเกลือโบราณกับลักษณะพิเศษของดินในป่าทามมีเกลือเจือปนในปริมาณสูง ฤดูแล้งดินถูกแสงแดดเผาคราบเกลือจะผุดขึ้นบนผิวดิน กระจายอยู่ทั่วพื้นที่ป่าทามเป็นบริเวณกว้างตั้งแต่ 10-100 ไร่ นอกจากนี้ ลุ่มแม่น้ำมูนมีบ่อเกลือมากถึง 150 บ่อ กระจายอยู่ทั่วไปชาวบ้านอยู่ร่วมกับบ่อเกลือ ใช้ประโยชน์อย่างยั่งยืนแบบพื้นบ้านโบราณเพื่อบริโภค เลี้ยงสัตว์ และด้านเศรษฐกิจของไทบ้านตั้งแต่ในอดีตจนมีการค้าขายในปัจจุบัน การสร้างเขื่อนทำให้บ่อเกลือจมอยู่ใต้น้ำและการกักเก็บน้ำส่งผลให้เกิดการแพร่กระจายของดินเค็ม (ปิ่นแก้ว อุ่นแก้ว, 2004)[[5]](#footnote-5)

**2.1 คนทามที่ไร้ตัวตน**

เกลือทามถือเป็นระบบเศรษฐกิจที่สำคัญโดยเฉพาะกับชาวบ้านที่มีที่ดินทำกินน้อย เพราะได้รับผลกระทบจากการสร้างเขื่อน “บางครอบครัวยึดอาชีพต้มเกลือเป็นหลักจึงเรียกบ่อเกลือว่าเป็นบ่อปากบ่อท้อง” (บุญมี โสภังค์, 2563) หลังจากการปิดประตูเขื่อนราษีไศล ขุดลอกแหล่งน้ำ สร้างสถานีสูบน้ำ และแนวกันน้ำท่วม ฯลฯ แหล่งผลิตเกลือกระทบและหลงเหลือบ่อต้มเกลือทามโบราณเพียงไม่กี่แห่ง เช่น บ่อฮ่องไผ่ ต.ดอนแรด อ.รัตนบุรี จ.สุรินทร์

แม่ใหญ่ไข ไก่แก้ว (2563) คนต้มเกลือทามด้วยวิธีดั้งเดิม กล่าวว่า “ทุกวันจะเดินมาต้มเกลือที่บ่อนี้ บางวันก็เข็ญรถขนเกลือกลับบ้าน เพราะไม่มีนาปลูกข้าวจึงต้มเกลือพอให้มีเงินไปซื้อข้าวสารกิน” ขณะที่บ่อต้มเกลือของแม่ใหญ่ตั้งอยู่ตรงข้ามกับสถานีสูบน้ำซึ่งห่างออกไปราวๆ 20-30 เมตร แม่ใหญ่กล่าวอีกว่า “นั่นไงที่เขาขุดลอกใหม่ มีต้นตะเคียนด้วย เขาว่าให้เลขแม่น คนที่มาขอถูกกันเต็ม แต่คนที่ถูกก็มีแต่คนรวยๆ แหละ คนจนไม่เคยถูกหรอก ไม่มีเงินซื้อ” พ่อใหญ่กัน ผู้เป็นสามีอธิบายว่า “ไปขูดขี้ทามาแล้วก็เอามากองไว้ใกล้ๆ กับหลุมกรองน้ำ เอาดินขี้ทาใส่และก็เอาน้ำเทลงไป น้ำจะไหลออกมาใส่ถัง พอได้น้ำก็เอาขึ้นมาก่อไฟต้มในหม้อสังกะสี”

ผู้เขียนพบว่า ทั้งสองอยู่ในบ้านหลังเดียวและมีบ้านลูกสาวกับสามีอยู่ข้างๆ หน้าบ้านมีกองขี้ทาและหม้อต้มของลูกสาวแต่การต้มเกลือแตกต่างออกไป กล่าวคือ จะใช้บ่อปูนซีเมนต์ใส่ขี้ทาและน้ำแทนการขุดบ่อดิน ผู้เขียนทดลองตักเกลือในหม้อต้มที่น้ำกำลังเดือดพบว่า ใต้น้ำที่กำลังเดือดมีสิ่งที่ชาวบ้านเรียกว่า “ส่าเกลือ” เมื่อตักขึ้นจะเป็นเกลือเปียกสีขาวขุ่นแล้วใส่ตะกร้าไม้ไผ่ที่วางอยู่บนหม้อเพื่อกรองน้ำเกลือให้แห้ง ในครัวของชาวบ้านมีปลาแดกทั้งในไหและกระปุกพลาสติก เป็นปลาตัวเล็กหมักผสม เช่น ปลาขาว ปลาหมอ ปลาช่อน ปลาซิว และกุ้งฝอย ฯลฯ ผู้เขียนสังเกตเห็นว่าบ้านของสองผู้เฒ่าเป็นบ้านปูนชั้นเดียวก่อสร้างไม่มิดชิดมากนัก ภายในมีที่นอน เสื่อ มุ้ง หมอน ผ้าห่ม และพัดลม 1 เครื่อง แม่ใหญ่ไข เล่าว่า “พากันอยู่แบบนี้แหละ ไม่มีเงินก็อยู่ไป ลมหนาวมาก็ทนหนาวเอาหน่อย ถ้าทนไม่ไหวก็ออกมาผิงไฟเอา”

ฉวี กลีบบัว (2563) “ตอนนี้เหลือคนต้มไม่กี่คนหรอก มีแม่ใหญ่ไขและลูกหลานของแกนั่นแหละที่ต้มรวมๆ ประมาณ 3 ครอบครัว ถ้าพูดถึงชื่อแกคนแถวนี้เขารู้จักดี แกยังต้มเกลือไปหาแลกข้าวในหมู่บ้าน เพราะแกไม่มีนาทำกิน เวลาแกเอาเกลือมาแลกกับญาติพี่น้องหรือคนในหมู่บ้านเขาจะเอาข้าวแลกให้แกเพราะเขาเห็นใจ” ขณะที่ บุญมี โสภังค์ (2563) กล่าวว่า “ที่ดินคือสิทธิ เกลือคือสิทธิ แต่การพัฒนาก็เข้ามากดทับทรัพยากรและกดทับชาวบ้าน ชาวบ้านถูกตัดสิทธิไปหมดเลย สิ่งที่เคยหา สิ่งที่เคยมี สิ่งที่เคยได้ มันไม่ใช่อย่างนั้นอีกแล้ว มันหมดไปเพราะการพัฒนาของรัฐ แทนที่รัฐจะเพิ่มพูนประโยชน์ให้ชาวบ้านแต่กลับทำให้ลดลงอย่างน่าเสียดาย” บุญเกิด ค้ำคูณ (2563) “ไม่มีทางออกมีแต่จะดับไปเรื่อยๆ เพราะสถานที่หาหลักๆ มันเปลี่ยนแปลงไปเพราะการพัฒนา มันเป็นผลกระทบจากความไม่เข้าใจของหน่วยงานภาครัฐ”

ชาวบ้านเคยเสนอแนะให้หน่วยงานภาครัฐทั้งระดับสูงและระดับท้องถิ่น เช่น กรมชลประทาน องค์การบริหารส่วนตำบล ถึงความสำคัญ ผลกระทบที่เกิดขึ้น และการดำรงชีพของชาวบ้าน โดยเครือข่ายชาวบ้านพยายามส่งเสียงถึงหน่วยงานภาครัฐแต่ก็ไม่ได้รับการเหลียวแล เช่น สมัชชาคนจน สมัชชาลุ่มน้ำมูน กลุ่มอิสระ สมาพันธ์เกษตรกรภาคอีสาน หรือ เครือข่ายนักวิจัยไทบ้าน ฯลฯ กลุ่มเหล่านี้พยายามรวบรวมข้อมูลและข้อเสนอต่อเป้าหมายในการใช้ทรัพยากรธรรมชาติอย่างยั่งยืน และพลิกฟื้นวิถีชีวิตคนทามและเกลือทาม บุญมี โสภังค์ (2563) กล่าวอีกว่า “เราพยายามทำงานโดยใช้แนวคิดของชาวบ้านที่ว่า “ข้าวบ่ขาดแลงแกงบ่ขาดหม้อ” ซึ่งหมายถึง เศรษฐกิจพอแลงพองาย รูปแบบที่ชาวบ้านมีทั้งอาหารเช้าและอาหารเย็น สามารถพึ่งพาตนเองได้ในครอบครัว”

**2.2 เกลือทามไร้การเหลียวแล**

ชุมชนในลุ่มแม่น้ำมูนตอนกลางมีความสามารถในการปรับตัวอย่างยืดหยุ่น เพื่อใช้ประโยชน์จากพื้นที่ราบน้ำท่วมถึงภายใต้เงื่อนไขของพลวัตน้ำหลาก ชาวบ้านเลือกที่ตั้งชุมชนนอกเขตพื้นที่ราบน้ำท่วมถึงและใช้ประโยชน์อย่างสอดคล้องกับพลวัตน้ำหลากในฐานพื้นที่ทรัพยากรได้ตลอดทั้งปี ซึ่งมีรูปแบบที่แตกต่างทั้งพื้นที่ และช่วงเวลา แต่ปัจจุบันผลกระทบจากน้ำท่วมทำให้แหล่งทรัพยากรลดลง ระบบนิเวศเสียหายและเปลี่ยนแปลง ส่งผลต่อการปรับตัวของชุมชน ผลกระทบระบบเศรษฐกิจชุมชนที่พึ่งพิงการบริการเชิงนิเวศจากแหล่งทรัพยากรธรรมชาติ (เกษมพันธุ์ แก้วธำรงค์ และ ดนัย ทายตะคุ, 2562)

ตลอดระยะเวลาที่ผ่านมายังไม่มีใครหรือหน่วยงานใดให้คำตอบได้ ขณะที่มีประเด็นอื่นอีกมากมายในการดำเนินการและดูแล แก้ไข รวมทั้งส่งเสริมสนับสนุนให้เกิดขึ้น เช่น กลไกในการลดความขัดแย้งเกี่ยวกับการใช้ทรัพยากรเกลือ การพัฒนาองค์ความรู้ที่เกี่ยวข้องกับเกลือ การรักษาเกลือพื้นบ้านให้เป็นที่พึ่งของชุมชน รวมทั้งกระบวนการในการตัดสินใจ การบริหารจัดการอย่างเป็นธรรมและมีประสิทธิภาพ ตลอดจนการทำให้เรื่องเกลือเป็นเรื่องที่ทุกส่วนในสังคมต้องให้ความสำคัญ และมีส่วนร่วมในการกำหนดนโยบาย หรือช่วยกันหามาตรการอันเหมาะสม เพื่อสร้างดุลยภาพแห่งการพัฒนาภายใต้กระบวนการพัฒนานโยบายสาธารณะเกลืออีสาน ที่จะนำไปสู่การร่วมกำหนด ยุทธศาสตร์ในการจัดการเกลือที่เอื้อประโยชน์อย่างแท้จริงต่อมนุษย์และสิ่งแวดล้อม (จรัญญา วงษ์พรหม และคณะ, 2550 : 117-118)

บุญมี โสภังค์ (2563) กล่าวว่า “เคยเสนอให้มีการทำแหล่งเรียนรู้เรื่องเกลือทามต่อหน่วยงานท้องถิ่นไป แต่เขาไม่ทำและแจ้งว่าโครงการได้อนุมัติแล้วจึงต้องสร้าง โครงการที่เกิดขึ้นนั้นเป็นส่วนหนึ่งของงานด้านชลประทานที่ต้องการส่งน้ำไปใช้ในพื้นที่เกษตรกรรมที่ไกลออกไป การส่งน้ำเค็มออกไปใส่นาข้าวอีกไม่นานเกิน 2-3 ปีคาดว่าน่าจะกระทบต่อนาข้าว” โครงการที่ถูกกล่าวถึงนี้เป็นสถานีสูบน้ำด้วยไฟฟ้าพร้อมระบบส่งน้ำบ้านบ่อน้ำใส ต.ดอนแรด อ.รัตนบุรี จ.สุรินทร์ โดยสำนักงานชลประทานที่ 8 กรมชลประทาน กระทรวงเกษตรและสหกรณ์

 

(A) (B)

**ภาพ**: สถานีสูบน้ำไฟฟ้าพร้อมระบบส่งน้ำ (A) กับบ่อต้มเกลือของชาวบ้านที่ทำจากใบไม้ (B) ซึ่งตั้งหันหน้าเข้าหากัน

นอกจากนั้น การผลิตเกลือในลุ่มแม่น้ำมูนมี 2 รูปแบบ คือ (หนึ่ง) การต้มเกลือบริเวณป่าบุ่งป่าทามที่น้ำท่วมในฤดูฝนและน้ำลดในฤดูแล้ง คือ บ้านโนนกลาง ต.ดอนแรด อ.รัตนบุรี จ.สุรินทร์ และบ้านเพียมาต ต.หนองแค อ.ราษีไศล จ.ศรีสะเกษ และ (สอง) การต้มเกลือในพื้นที่นาโคกที่น้ำท่วมไม่ถึง ได้แก่ บ้านจาน และ บ้านเตย ต.ทุ่งกุลา อ.สุวรรณภูมิ จ.ร้อยเอ็ด รวมชาวบ้านที่ผลิตเกลือใน 4 หมู่บ้าน ประมาณ 23 ครอบครัว ส่วนหนึ่งเป็นครอบครัวยากจนและได้รับผลกระทบจากการพัฒนา โดยเฉพาะ “เขื่อนราษีไศล”

“ชาวบ้านไปขูดดินในทุ่งนาที่มี “ขี้เกลือ” ตามธรรมชาติในโนนทุ่งกุลาร้องไห้ ประมาณ 10 ครอบครัวชาวบ้านบอกว่าเกลือที่ต้มได้มีความเค็มแบบธรรมชาติและไม่เสียง่าย เกลือที่นี่ทำปลาแดกได้ “แซบ” แตกต่างจากเกลือในรถที่เขาเอามาขายมักจะเสียเร็ว คนต้มเกลือในนั้น 4-5 ครอบครัวเป็นคนที่ได้รับผลกระทบจากน้ำท่วม ส่วนมากครอบครัวที่ต้มเกลือลำบากและต้มเป็นอาชีพเสริมรองจากการทำนา” (บุญสืบ ถนอมพล, 2563) “ประมาณ 10 ครอบครัว ยึดการต้มเกลือทามเป็นอาชีพเสริม ชาวบ้านต้มเกลือในที่ดินของตัวเองที่เคยทำกินมาตั้งแต่สมัยรุ่นพ่อรุ่นแม่แถวหนองตาหวด คนต้มเกลือเป็นคนที่ได้รับผลกระทบจากน้ำท่วมแล้วทำนาไม่ได้ เขาทำมาหากินแบบพออยู่พอกินตามแต่ละครอบครัว เพราะบางครอบครัวมีรายได้จากลูกหลานที่ส่งเงินให้แตกต่างกันไป แต่ภาพรวมรายได้หลักๆ ยังเป็นการทำนา เพราะยังมีที่นาแห่งอื่นที่น้ำไม่ท่วม” (นิรันด์ ไกรบุตร, 2563) ภาพของวิถีคนทามกับการต้มเกลือทามได้รับผลกระทบจากการพัฒนา ส่งผลให้แหล่งผลิตเกลือเปลี่ยนแปลงไปและลดจำนวนลงจากแต่ก่อน ขณะที่การต้มเกลือยังมีความสำคัญต่อชีวิตประจำวันของชาวบ้าน โดยเฉพาะคนที่มีที่ดินทำกินน้อยและมีฐานะยากจนและประเด็นสิทธิชุมชน สิทธิเชิงซ้อน และการพัฒนาเขื่อน

**3. สิทธิชุมชน สิทธิเชิงซ้อน และการพัฒนาเขื่อน**

สิทธิชุมชนในการจัดการและใช้ประโยชน์ทรัพยากรธรรมชาติและสิ่งแวดล้อม ตามรัฐธรรมนูญรับรองมีสถานะเป็นทรัพยสิทธิทางรัฐธรรมนูญเหนือทรัพย์สินของแผ่นดิน และประเภทพลเมืองใช้ร่วมกัน ชุมชนย่อมมีสิทธิจัดการ และใช้ประโยชน์จากทรัพยากรธรรมชาติและสิ่งแวดล้อม ภายใต้ความสมดุลและยั่งยืน (อรทัย อินต๊ะไชย และ บรรเจิด สิงห์คะเนติ, 2019) การจัดการทรัพยากรธรรมชาติของประเทศไทยที่ผ่านมากล่าวได้ว่ารัฐและกลไกรัฐเป็นผู้มีบทบาทนำ ผ่านการกำหนดกฎ กติกา เชิงควบคุมและสั่งการ (Command and Control) จากส่วนกลางเพื่อสร้างแนวปฏิบัติให้แต่ละท้องถิ่น ด้วยเหตุนี้กฎกติกาที่ถูกกำหนดขึ้นจึงมีลักษณะบังคับให้เกิดจากส่วนกลาง กระทั่งละเลยความหลากหลาย (Diversity) และบริบททางสังคม การเมือง วัฒนธรรม ซึ่งดำรงอยู่ในแต่ละท้องถิ่น เป็นผลให้กติกาในการจัดการทรัพยากรไม่ได้รับการยอมรับจากประชาชนท้องถิ่นอย่างที่ควรจะเป็น เนื่องจากไม่สอดคล้องกับวิถีชีวิตและจารีตประเพณี (พิมพ์ประไพ สนิทวงศ์ ณ อยุธยา และชัยณรงค์ เครือนวน, 2561)

อีกทั้ง การพัฒนาสู่ความทันสมัยด้วยการสร้างความเจริญเติบโตทางเศรษฐกิจ แม้ว่าด้านหนึ่งจะนำมาซึ่งการเติบโต ขยายตัว และสร้างการเปลี่ยนแปลงอย่างขนาดใหญ่ในสังคมไทย แต่ด้านหนึ่งของการพัฒนาที่มีการสะสมผลผลิตส่วนเกินจากการนำทรัพยากรธรรมชาติมาใช้อย่างสิ้นเปลือง ได้นำมาซึ่งความเหลื่อมล้ำทางสังคม ความยากจน ปัญหาคุณภาพชีวิต การทำลายทรัพยากรธรรมชาติ ฯลฯ ทำให้คนกลุ่มหนึ่งในสังคมตกอยู่ในภาวะความยากจนและตกเป็นชายขอบการพัฒนา (ณฐพงศ์ จิตรนิรัตน์ และ คนึงนิจ มากชูชิต และกอแก้ว วงษ์พันธุ์, 2558) กระบวนการพัฒนาของรัฐที่เน้นหนักทางด้านการระดมทรัพยากรจากชุมชนท้องถิ่นต่างๆ เพื่ออ้างว่านำไปใช้ประโยชน์ทางด้านเศรษฐกิจและความมั่นคงของประเทศโดยส่วนรวมในช่วงที่ผ่านมานั้น นำไปสู่ประเด็นความสนใจของสังคมวิชาการว่า รัฐได้ให้ความสำคัญกับหลักสิทธิชุมชนมากน้อยเพียงใด (พิมพ์ลิขิต แก้วหานาม และคณะ, 2559) อดีตที่ผ่านมาชุมชนต่างๆ ในประเทศไทยมักได้รับผลกระทบจากโครงการต่างๆ ไม่ว่าจะเล็กหรือใหญ่ ทั้งจากภาครัฐ ภาคเอกชน ผลกระทบที่เกิดขึ้นส่วนใหญ่มักเป็นไปในทางลบ ก่อให้เกิดปัญหาต่างๆ ต่อชุมชนตามมาภายหลัง โดยโครงการส่วนใหญ่จะเน้นไปทางการพัฒนาด้านอุตสาหกรรม เพราะการพัฒนาประเทศขับเคลื่อนโดยแผนพัฒนาเศรษฐกิจและสังคมของประเทศไทย ซึ่งแต่ละฉบับที่ผ่านมาเน้นการเติบโตทางภาคอุตสาหกรรมเป็นส่วนมาก การเติบโตของเมืองและอุตสาหกรรมจึงผลักภาระต้นทุนด้านสิ่งแวดล้อมและสังคมให้ชนบทเป็นผู้รับผลกระทบ (นรเชษฐ ขุนทองเพชร และ นฤทธิ์ ดวงสุวรรณ์, 2559)

ซึ่ง อาจารย์อานันท์ กาญจนพันธุ์ พยายามชี้ชวนทบทวนคิดเกี่ยวกับประเด็น “สิทธิชุมชน” ท่ามกลางความอ่อนแอของความรู้ทางสังคมศาสตร์มนุษยศาสตร์ ทำให้สังคมไทยยังไม่เคลื่อนไปข้างหน้าเท่าที่ควร ซึ่งอาจารย์อานันท์ ใช้คำว่า “สิทธิเชิงซ้อน” ว่าจะต้องเป็นสิทธิที่หลุดออกจากหน่วยงานที่ตายตัว เนื่องจากเวลานี้เวลาคิดถึงเรื่องสิทธิหรือการจัดการทรัพยากร เราไปฝากความหวังกับหน่วยที่ตายตัว อย่างเช่นว่าระบบราชการ หรือระบบตลาด อันนี้เป็นหน่วยที่ตายตัวในการจัดการเกี่ยวกับเรื่องทรัพยากรจะต้องพยายามค้นหาว่ามันมีหน่วยต่างๆ ที่ซ้อนกันอยู่อย่างไร โดยเฉพาะอย่างยิ่งเรื่องสิทธินั้นมีหลายอย่าง เราไปนึกถึงแต่เรื่องสิทธิความเป็นเจ้าของอย่างเดียวซึ่งเป็นสิทธิเชิงเดี่ยว แต่ความเป็นจริงแล้วสิทธิมันมีทั้งสิทธิการเป็นเจ้าของ สิทธิการใช้ สิทธิการตรวจสอบ มันมีหลายสิทธิ ประเด็นคือว่าเราจะเอาสิทธิที่แตกต่างกันนี้ไปฝากไว้กับหน่วยที่ต่างกันอย่างไร ซึ่งจะก่อให้เกิดการถ่วงดุลกันและกัน (อานันท์ กาญจนพันธุ์, 2548) ท่ามกลางความอ่อนแอของความรู้ทางสังคมศาสตร์และมนุษยศาสตร์ ซึ่งทำให้สังคมไทยมีพลังน้อยลงในการเข้าใจปัญหาที่เกิดขึ้นจากความเปลี่ยนแปลงของสังคม ความรู้ หรือปัญญา ของสังคมไทยถูกแช่แข็งอยู่ภายใต้วาทกรรมความเป็นไทยมาโดยตลอด จึงทำให้สังคมไทยไม่สามารถปรับตัวรับกับความเปลี่ยนแปลงได้อย่างมีประสิทธิภาพ อาจารย์อานันท์ได้สร้างปฏิบัติการทางสังคมตามพันธะกิจอย่างเต็มที่ตลอดมา แม้ว่าสังคมไทยยังไม่ได้เปลี่ยนแปลงไปอย่างที่อาจารย์วาดหวังไว้ แต่สิ่งที่อาจารย์สร้างก็จะเป็นบันไดที่เราทั้งหลายจะได้ใช้เดินทางไปสู่อนาคตที่ดีกว่าร่วมกัน (อรรถจักร สัตยานุรักษ์, 2551)ง

ผู้เขียนจึงสนใจประเด็น “สิทธิชุมชน” กับ “สิทธิเชิงซ้อน” และตำแหน่งแห่งหนของชาวบ้านหลังการพัฒนา “เขื่อน” หยิบยกประเด็นกรณีตัวอย่างจากงานศึกษาหลายกรณีชี้ให้เห็นภาพของผลกระทบที่เกิดขึ้น จากการสร้างเขื่อนทั่วโลก สะท้อนภาพของการพัฒนาขนาดใหญ่ที่มีเป้าหมายเพื่อตอบสนองตลาดเสรีนิยม เป็นการพัฒนาพื้นที่เพาะปลูกขนาดใหญ่ การรองรับการเติบโตของตลาด หรือ การสร้างพลังงานรองรับอุตสาหกรรมและการเจริญเติบโตของเมือง ซึ่งนำไปสู่ผลกระทบต่อวิถีชีวิต องค์ความรู้และภูมิปัญญาพื้นถิ่น สังคม วัฒนธรรม ความเชื่อ และระบบเศรษฐกิจของชุมชน เช่น *เขื่อนเทลลิโก* ในอเมริกากระทบต่อชีวิตของชาวเซโรคีกับวิถีการพึ่งพาธรรมชาติและการใช้ยาสมุนไพร (ยศ สันตสมบัติ, 2542, อ้างอิงจาก กุลศิริ อรุณ-ภาคย์, 2014) *การสร้างเขื่อนขนาดใหญ่หลายแห่งในประเทศจีน*และการลดลงของทรัพยากรป่าและพื้นที่ชุ่มน้ำไม่เพียงสร้างผลกระทบต่อความหลากหลายของสายพันธุ์ปลา แต่ยังส่งผลกระทบต่อวัฒนธรรมและความรู้ท้องถิ่นเกี่ยวกับความหลากหลายทางชีวภาพและระบบนิเวศของปลา (ยศ สันตสมบัติ, 2550) ผลกระทบจาก*เขื่อนน้ำเทิน 2* กระทบต่อชีวิตของผู้หญิงลาวลุ่มและผู้หญิงชาวบรูได้รับผลกระทบและการเข้าถึงทรัพยากรที่ซ้อนทับ (กนกวรรณ มะโนรมย์, 2560) กรณี *เขื่อนปากมูล* มีผลกระทบจากการสร้างเขื่อนปากมูลต่อการดำรงชีวิตของชาวประมงพื้นบ้าน หรือการเปลี่ยนแปลงของระบบนิเวศที่มีความซับซ้อนกับมนุษย์ (พนา ใจตรง และ กนกวรรณ มะโนรมย์ (2557) *เขื่อนแก่งเสือเต้น*ทำให้บ้านเรือนในพื้นที่ก่อสร้างจะถูกน้ำท่วม ผู้คนต้องอพยพออกจากบ้าน ออกจากที่ทำกินที่อยู่อาศัยกันมานานกว่า 200 ปี ทำให้เกิดผลกระทบทางด้านสังคมและวัฒนธรรม (สายัณน์ ข้ามหนึ่ง 2549, น. 158-160 อ้างอิงจาก ทรงชัย ทองปาน, 2560)

การพัฒนาที่ผ่านมาของประเทศไทยตั้งอยู่บนพื้นฐานของมิติทางเศรษฐกิจ ที่ต้องการยกระดับความเป็นอยู่และรายได้ของประชาชนส่วนใหญ่ จนบางครั้งทำให้มองข้ามมิติทางสังคมและสิ่งแวดล้อม นำไปสู่ปัญหาความขัดแย้งในการใช้ทรัพยากรในที่สุด เขื่อนถูกยกเป็นนวัตกรรมเพื่อการพัฒนาในช่วงต้นของแผนพัฒนาเศรษฐกิจและสังคมแห่งชาติ ที่มุ่งเน้นการขยายพื้นที่การเพาะปลูกและการจัดหาแหล่งพลังงานเพื่อการพัฒนาอุตสาหกรรม ในขณะที่เขื่อนสามารถตอบสนองต่อนโยบายการพัฒนาดังกล่าว แต่ผลร้ายที่ใหญ่หลวงของเขื่อนก็คือ การทำร้ายและทำลายระบบนิเวศของสรรพสัตว์ โดยเฉพาะอย่างยิ่งทรัพยากรประมง ซึ่งเป็นแหล่งรายได้และอาหารของประชาชนผู้มีฐานะยากจน (ณชพงศ จันจุฬา, 2552)

สำหรับประเด็นที่เกี่ยวข้องกับ “เกลือ” มีงานศึกษาทางวิชาการที่น่าสนใจ เช่น อมฤต หมวดทอง (2558) ศึกษา “*เกลือ และประวัติศาสตร์การตั้งถิ่นฐานชุมชนในอีสาน*” พบว่าทรัพยากรเกลือเป็นปัจจัยสำคัญต่อการดำรงชีพ การถนอมอาหาร การทำยารักษาโรค ปัจจัยพื้นฐานเกล่านี้นำไปสู่การตั้งถิ่นฐานร่วมกันเป็นชุมชน และมีการขยายตัวขึ้นเป็นบ้านเมืองจนพัฒนาการทางประวัติศาสตร์สืบต่อมา หรือ ธีรศักดิ์ พิทักษ์กุล และ พลวัฒ ประพัฒน์ทอง (2562) ศึกษา “*การจัดการทรัพยากรเกลือสินเธาว์ของชุมชนบ่อเกลือจังหวัดน่าน*” นำเสนอแนวทางการจัดการทรัพยากรร่วมเกลือสินเธาว์อย่างยั่งยืน ได้แก่ ความชัดเจนของขอบเขตพื้นที่การใช้และผู้ใช้บ่อเกลือ มีกติกาสอดคล้องกับการดูแล ทุกคนมีสิทธิ มีส่วนร่วมในกฎกติกาที่สอดส่องดูแลทรัพยากรและผู้ใช้ทรัพยากร การกระทำผิดต้องถูกการลงโทษ มีการจัดการความขัดแย้งกรณีผู้ไม่ปฏิบัติตามกฎกติกาของกลุ่มอย่างง่ายและรวดเร็ว รัฐให้สิทธิผู้ใช้ทรัพยากรในการออกกฎกติกาการใช้ทรัพยากร และต้องสอดคล้องกับระเบียบของทางราชการหรือกฎหมาย หรือ การศึกษา “*พิธีกรรมการทำขวัญนาเกลือ: กรณีศึกษาชุมชนบ้านป่าแดง อำเภอท่าใหม่ จังหวัดจันทบุรี*” (วุฒินันท์ สุพร, ทิพวรรณ จันทวงษ์, สิริยา มะลิวัลย์, 2561) สะท้อนให้เห็นว่า ชาวบ้านผูกพันกับการทำขวัญนาเกลือและมีความเชื่อเรื่องสิ่งศักดิ์สิทธิ์คอยดูแลผืนนาเกลืออย่างยาวนาน เป็นต้น

**4. การพลิกฟื้นวีถีคนทามและเกลือทาม**

ไอยรา สังฆะ และประภาส ปิ่นตบแต่ง (2554) มองว่า แนวคิดที่จะขัดขืนต่ออำนาจรัฐของชาวบ้านกลุ่มสมัชชาคมจน กรณีเขื่อนราษีไศล ได้ก่อตัวมาพร้อมๆ กับการที่โครงการได้เริ่มดำเนินการมาตั้งแต่ พ.ศ.2535 โดยรากเหง้าปัญหานั้นมีสาเหตุสืบเนื่องมาจากน้ำในเขื่อนได้เข้าท่วมพื้นที่ทำกินของชาวบ้านที่เรียกกันว่า “ป่าทาม” ซึ่งในความเป็นจริงแล้วพื้นที่ดังกล่าวเป็นที่สาธารณะประโยชน์ รัฐไม่ได้ออกเอกสารสิทธิ์ให้ผู้ใดครอบครอง แต่หากมองในแง่จารีตประเพณีของชุมชนท้องถิ่นแถบนั้น จะพบว่าชาวบ้านได้ทำการจัดสรรพื้นที่ป่าทามกันเองและใช้ประโยชน์ในที่ดินผืนนั้นมาอย่างต่อเนื่องยาวนานนับตั้งแต่สมัยปู่ย่าตายาย

ดังข้างต้นจะเห็นว่า ภาพของสิทธิชุมชน สิทธิเชิงซ้อน และตำแหน่งแห่งหนของชาวบ้านหลังการพัฒนากับผลกระทบที่เกิดขึ้นต่อวิถีคนทามและเกลือทาม โดยทั่วไปมักถูกมองข้ามแต่คนทามยืนยันความสำคัญ ผลกระทบ และเกรงว่าอาจกลายเป็น “ตำนาน” ซึ่งชาวบ้านเรียกว่า “เกลือทามบ่อสุดท้าย” ขณะที่ผู้เขียนมองว่า ภาพความสำคัญของ “เกลือทาม” มีความเชื่อมโยงวงกว้างครอบคลุมถึงประเด็นด้านสังคม วัฒนธรรม ความเชื่อ ความสัมพันธ์ทางสังคม องค์ความรู้และภูมิปัญญา ระบบเศรษฐกิจที่มีชุมชน อาหาร อัตลักษณ์ ตัวตน ตำแหน่งแห่งหนของคนทามซึ่งมีวิถีชีวิตพึ่งพาทรัพยากรธรรมชาติ และการทบทวนเกี่ยวกับโครงการพัฒนาและนโยบายการพัฒนาขนาดใหญ่ของภาครัฐ

แต่วิถีคนทามและเกลือทามไม่มีหน่วยงานใดเข้ามาส่งเสริม ชาวบ้านต้องดิ้นรนกันเองทั้งเป็นรายได้หลักและรายได้เสริมของครอบครัว “ตอนนี้มันเหลือพื้นให้ทำน้อยลงแล้วเพราะน้ำมันท่วมถาวรหมด ไม่รู้ว่าจะฟื้นฟูยังไงดี ถ้ามีการเปิดประตูถาวรหรือเปิดทิ้งไว้สัก 3 ปี ให้พื้นที่แห้งอาจฟื้นฟูพื้นที่ให้กลับคือมาได้” (นิรันด์ ไกรบุตร, 2563) สอดคล้องกับ ปราณี มัคนันท์ (2563) นักพัฒนาเอกชน (NGOs) สมาคมคนทาม กล่าวว่า “ตอนนี้สถานการณ์บ่อเกลือในทามราษีไศลแทบทุกบ่อจมอยู่ใต้น้ำ เขื่อนจึงต้องวางแผนให้น้ำขึ้นน้ำลด หรือเปิดประตูระบายน้ำถาวรเลยเพื่อให้วิถีคนลุ่มแม่น้ำมูนกลับคืนมา เพราะเกลือทามกำลังจะกลายกลายเป็นตำนานไปแล้ว อาชีพนี้กำลังจะหายไป จากแต่ก่อนชาวบ้านอยู่ได้ด้วยการต้มเกลือไปแลกข้าว ในปีหนึ่งๆ ชาวบ้านจะวางแผนได้ว่าจะต้องต้มเกลือกี่กระสอบ เช่น เกลือทาม 1 กระสอบอาจมีค่าเท่ากับข้าวมากถึง 2 กระสอบ เพราะเกลือหายาก ทำยาก อร่อย ทำปลาแดกรสชาติดีกว่าเกลือทั่วไป และเกลือทามเป็นกระบวนการทางธรรมชาติที่มีคุณค่าต่างจากเกลือที่อื่นที่มาจากอุตสาหกรรม ถ้าจะทำเป็นโอทอป (OTOP) ต้องนำเสนอเรื่องกระบวนการผลิตเกลือที่สะอาด ลักษณะของบรรจุภัณฑ์ เพื่อยกระดับเกลือทามให้เป็นที่สนใจ เพราะที่ผ่านมาชาวบ้านจะมองเพียงแค่มิติเรื่องเกลือแลกข้าวเท่านั้น”

การผลิตเกลือทามเป็นสิทธิที่ได้รับมาตั้งแต่สมัยบรรพบุรุษ เนื่องจากเกลือเป็นสิ่งสำคัญในการประกอบอาหาร ชีวิตประจำวัน การแลกเปลี่ยนตั้งแต่ดึกดำบรรพ์ และสำคัญต่อระบบนิเวศ ขณะที่โครงการพัฒนาที่เกิดขึ้นมีทั้งผลประโยชน์และผลกระทบ แม้ชาวบ้านจะพยายามส่งเสียงเพื่อทักท้วงต่อหน่วยงานภาครัฐทั้งระดับท้องถิ่นและระดับประเทศ แต่ไม่ถูกหยิบยกให้ความสำคัญมากนัก ขณะที่ชาวบ้านมองเห็นการใช้ประโยชน์จากการผลิตเกลือ และมีความต้องการให้รักษาแหล่งผลิตเกลือให้อยู่คู่กับลุ่มแม่น้ำมูน และมองภาพของการพลิกฟื้นวิถีคนทามและเกลือทาม โดยเฉพาะมิติ “สิทธิเชิงซ้อน” ที่ไม่ฝากความหวังไว้กับหน่วยงานภาครัฐแต่เพียงอย่างเดียว ซึ่ง บุรี อาจโยธา (2563) กล่าวว่า “รัฐระดับท้องถิ่นที่ใกล้ชิดกับชาวบ้านควรหันมาใส่ใจและส่งเสริมมากกว่าการพัฒนาที่นำไปสู่การทำลายพื้นที่ หรือมองข้าม มองไม่เห็นชาวบ้าน อยากเห็นการส่งเสริมการผลิต ไม่ใช่ให้ชาวบ้านทำตามมีตามเกิด อยากให้หน่วยงานที่เหนือกว่าท้องถิ่นส่งเสริมงบประมาณในการพัฒนาที่ดีขึ้น ทั้งด้านความรู้ให้ชุมชนเห็นความสำคัญ มีนักวิชาการเข้ามาดูแลและช่วยฟื้นฟู และสนับสนุนกระบวนการผลิตที่มีคุณภาพ ชุมชนควรหันมาใส่ใจในการอนุรักษ์พื้นที่ทรัพยากรมากขึ้น ให้คนในท้องถิ่นมองเห็นคุณค่าและคุณภาพของเกลือ เพราะอนาคตอาจจะไม่มีภาพของคนต้มเกลือ หรือบ่อเกลือถึงรุ่นลูกรุ่นลูกหลาน และจะกลายเพียงแค่ตำนาน”

ดังนั้น ทุกภาคส่วนจะต้องเห็นความสำคัญในการส่งเสริมและพัฒนาเกลือทาม ผ่านกระบวนการมีส่วนร่วมในการบริหารจัดการที่คำนึงถึงประเด็นสำคัญเกี่ยวกับ “สิทธิชุมชน” และ “สิทธิเชิงซ้อน” หลังม่านการพัฒนาขนาดใหญ่ที่เกิดขึ้นในลุ่มแม่น้ำมูน เพื่อพลิกฟื้นพื้นที่ทรัพยากรธรรมชาติ ภูมินิเวศ การยกระดับคุณภาพชีวิตของชาวบ้านที่มีฐานะยากจน และชาวบ้านที่ยังคงยึดวิถีการผลิตเกลือทามเพื่อสร้างรายได้ “ถ้ามีแหล่งเรียนรู้ที่สามารถในการทำเป็นศูนย์เรียนรู้ก็จะพอเป็นไปได้ ให้พี่น้องได้ต้มเกลือ เพราะมันเป็นเป็นสิทธิของพี่น้องอยู่แล้ว คือ ที่ตรงนั้นเป็นที่ทำกินของพี่น้องอยู่แล้ว เขาต้องทำประโยชน์อยู่แล้ว ทุกคนไม่เคยล่วงเกินกัน เป็นสิทธิที่มีมาตั้งแต่โบราณ ถ้ามีการส่งเสริมในเรื่องของเกลือจะนำไปสู่การสร้างรายได้ โดยเปิดโอกาสให้ชาวบ้านที่กระทบให้มีรายได้ร่วมกัน ผู้ที่เคยมีประสบการณ์จะเป็นผู้สอนให้คนที่ยังไม่เคยมีประสบการณ์” (นิรันด์ ไกรบุตร, 2563)

จะเห็นว่า วิถีคนทามและวิถีเกลือทามอยู่คู่กับสังคมลุ่มแม่น้ำมูนมาอย่างยาวนาน กระทั่งโครงการพัฒนาขนาดใหญ่ได้นำมาซึ่งผลกระทบต่อระบบนิเวศและวิถีชีวิตของชาวบ้าน แม้ชาวบ้านจะพยายามทักท้วงถึงความสำคัญและคุณค่าของเกลือทามแต่หน่วยงานภาครัฐยังมองไม่เห็นความสำคัญมากนัก เพราะให้ความสำคัญกับการพัฒนาที่มุ่งตอบสนองด้านอื่นมากกว่า ดังนั้น การทบทวนเกี่ยวกับโครงการพัฒนาที่เกิดขึ้นในลุ่มแม่น้ำมูน โดยเฉพาะ “เขื่อนราษีไศล” ที่มีอิทธิพลต่อปริมาณและระดับน้ำซึ่งมีอิทธิพลต่อแหล่งผลิตเกลือทาม การเปิดหรือปิดประตูเขื่อนจะส่งผลต่อเกลือทามซึ่งเคยมีในอดีตมีมากถึง 150 บ่อฟื้นคืนกลับคืนมา ในมุมมองของชาวบ้านอาจต้องใช้ระยะเวลาราว 3 ปี ขณะที่ข้อเสนอของชาวบ้าน คนทาม และนักพัฒนาเอกชนกลุ่มต่างๆ มีความสอดคล้องกันและชี้ให้เห็นความสำคัญของเกลือทาม และข้อเสนอที่น่าสนใจในการอนุรักษ์เกลือทามและยกระดับคุณภาพเกลือทาม โดยสรุปดังนี้

**1. กระบวนการทางวิทยาศาสตร์** การพิสูจน์ให้ได้ว่าเกลือทามมีคุณค่าทางโภชนาการ และมีความแตกต่างจากเกลือที่ผลิตจากอุตสาหกรรมเกลือจากแหล่งอื่นๆ หรือเกลือที่วางขายในท้องตลาดทั่วไป เพื่อเป็นจุดเด่นดึงดูด สร้างความน่าเชื่อถือ หรือความเชื่อมั่นให้กับผู้บริโภค เมื่อพิสูจน์ได้อาจจดทะเบียนสิทธิบัตรและรับรองคุณภาพเกลือทามแห่งลุ่มแม่น้ำมูนที่มีอัตลักษณ์เฉพาะ เป็นต้น

**2. การพัฒนาผลิตภัณฑ์จากเกลือทาม** จะนำไปสู่การพัฒนาคุณภาพชีวิตของประชาชน เพิ่มรายได้จากการจำหน่ายผลิตภัณฑ์ต่างๆ ที่ผลิตได้จากเกลือทามที่มีความแตกต่างหลากหลาย และเพิ่มมูลค่าทางเศรษฐกิจสินค้าจากเกลือทาม เช่น ปลาแดกแม่น้ำมูนเกลือทามกับเอกลักษณ์เฉพาะของเนื้อปลาสีแดงและแซบ ปลาจ่อมหรือกุ้งจ่อมแม่น้ำมูนหมักเกลือทาม ปลาเค็มแม่น้ำมูนเอือบเกลือทาม ปลาแดดเดียวแม่น้ำมูนคลุกเกลือทาม ผักทามดองเค็มเกลือทาม หอมกระเทียมศรีสะเกษดองเกลือทาม มะแซวจากป่าทามดองเกลือทาม หรือการผลักดันให้เกลือทามขึ้นเป็นเครื่องปรุงในครัวระดับโรงแรม ภัตตาคาร ร้านอาหาร เป็นต้น

**3. การจัดตั้งศูนย์การเรียนรู้หรือพิพิธภัณฑ์เกลือทาม** เพื่อเป็นแหล่งเรียนรู้เชิงอนุรักษ์ หรือการโหยหาอดีตให้ผู้เข้าชมเข้าใจความหมายและคุณค่าของวิถีคนทามและเกลือทาม เรียนรู้พลวัตความเปลี่ยนแปลงมิติต่างๆ เช่น เรื่องเล่า ตำนาน นิทานพื้นถิ่นที่สะท้อนวิถีคนทามกับเกลือทาม บทบาททางเพศผู้หญิงและผู้ชายในการผลิตเกลือทาม วัฒนธรรมอาหารและวัฒนธรรมการแลกเปลี่ยนเกลือทาม เส้นทางประวัติศาสตร์การค้าเกลือทาม การปรับตัวของคนทามในการผลิตเกลือทามการใช้เกลือทามในการถนอมอาหาร เป็นต้น

**4. การส่งเสริมกระบวนการมีส่วนร่วม** โดยภาคีเครือข่ายที่เกี่ยวข้องหลากหลายภาคส่วน เช่น ภาครัฐระดับท้องถิ่นดำเนินโครงการที่จะนำไปสู่การยกระดับคุณภาพชีวิตของคนผลิตเกลือทาม รัฐบาลเร่งพิจารณาและทบทวนการเปิด-ปิดประตูเขื่อนกับการฟื้นฟูภูมินิเวศให้กลับคืนมา สถาบันทางวิชาการพัฒนาและยกระดับองค์ความรู้ช่วยชาวบ้าน เครือข่ายนักพัฒนาเอกชน (NGOs) หรือองค์กรพัฒนาเอกชนช่วยประสานความร่วมมือ องค์กรชาวบ้านและภาคประชาชนให้ความสำคัญต่อกระบวนการผลิตแบบดั้งเดิมและเห็นคุณค่าขององค์ความรู้และภูมิปัญญา โรงเรียนจัดหลักสูตรการเรียนการสอน หน่วยงานด้านสุขภาพติดตามตรวจสอบความสะอาด รวมถึงหน่วยงานเอกชน เช่น สถานประกอบการ ธุรกิจโรงแรม ภัตตาคาร ใช้ผลิตภัณฑ์ของชุมชนในการทำอาหาร เป็นต้น

**บทสรุป**

แม้เกลือจะเป็นวัตถุดิบสำคัญและล้ำค่าในชีวิตประจำวันแต่ถูกมองข้าม รวมถึงวิถีคนทามและเกลือทามแห่งลุ่มแม่น้ำมูนที่มีมาอย่างยาวนานก็เช่นกัน ขณะที่เรื่องราวของเกลือได้สะท้อนกิจกรรมทางสังคม วัฒนธรรม ความสัมพันธ์ทางสังคม เศรษฐกิจชุมชน การพัฒนา ฯลฯ ดังนั้นเกลือทามจึงเป็นกรณีตัวอย่างผลกระทบต่อสิทธิชุมชน สิทธิเชิงซ้อน และวิถีชีวิตของชาวบ้านในพื้นที่โครงการพัฒนาขนาดใหญ่ ข้อเสนอข้างต้นจะเกิดขึ้นได้จำเป็นอย่างยิ่งที่สังคมจะต้องกลับมาทบทวนเกี่ยวกับประเด็นการพัฒนาขนาดใหญ่ โดยเฉพาะเรื่อง “เขื่อน” ทั้งในกรณีที่ผู้เขียนหยิบยกขึ้นมาอธิบายในบทความนี้ หรือแห่งอื่นๆ ทั้งในประเทศ อนุภูมิภาคลุ่มแม่น้ำโขง และทั่วโลก เพื่อเป็นการพลิกฟื้นภูมินิเวศ ที่ดิน แร่ธาตุ แม่น้ำ ป่าไม้ ที่ได้รับผลกระทบจากการพัฒนาให้กลับคืนมา ก่อนที่องค์ความรู้และภูมิปัญญาของคนพื้นถิ่นแขนงต่างๆ ที่อยู่คู่กับสังคมมาอย่างยาวนานจะกลายเป็น “ตำนาน”

ดังนั้น โครงการพัฒนาทั้งที่เกิดขึ้นมาแล้ว กำลังเกิดขึ้นในปัจจุบัน และคาดว่าจะเกิดขึ้นในอนาคตจะต้องให้ความสำคัญต่อการประเมินผลกระทบด้านสังคม เศรษฐกิจ และสิ่งแวดล้อมระดับพื้นที่อย่างละเอียดและจริงจัง กล่าวคือ โครงการพัฒนาขนาดใหญ่ที่มีเป้าหมายเพื่อตอบสนองต่อการพัฒนาทั้งด้านพลังงาน พื้นที่เกษตรกรรมแปลงใหญ่ และตอบสนองต่อระบบตลาดแบบเสรีนิยม เช่น เขื่อนราษีไศลหรือเขื่อนแห่งอื่นๆ จะต้องไม่ทิ้งคนจนให้เผชิญความยากลำบากเพียงลำพัง มองเห็นคนจนมีตัวตน เห็นความสำคัญกับสภาพความเป็นอยู่และคุณภาพชีวิตของชาวบ้านหลังม่านโครงการพัฒนาขนาดใหญ่ เคารพสิทธิชุมชน สิทธิเชิงซ้อน อัตลักษณ์ ตัวตน ตำแหน่งแห่งหนของชาวบ้าน เพื่อสร้างความเท่าเทียมทางสังคม การเข้าถึงทรัพยากรธรรมชาติเท่ากัน ลดปัญหาความยากจน และลดช่องห่างความเหลื่อมล้ำทางสังคมเหล่านั้น อีกทั้งจะนำไปสู่การสร้างความมั่นคงทางอาหาร ความมั่นคงด้านทรัพยากรธรรมชาติ และ ความมั่นคงทางด้านอาชีพรองรับประชากรในลุ่มแม่น้ำมูนในระยะยาวอย่างยั่งยืน

**อ้างอิง**

กนกวรรณ มะโนรมย์. (2560). ผู้หญิงลาวในพื้นที่ลุ่มน้ำเซบังไฟ ความเป็นชนพื้นเมือง การทับซ้อนของพหุอัต-

ลักษณ์ ภูมิศาสตร์อารมณ์และผลกระทบจากเขื่อนน้ำเทิน 2. *วารสารสำนักบัณฑิตอาสาสมัคร*, 13(2), 1-45.

กุลศิริ อรุณภาคย์. (2014). เขื่อนทดน้ำบางปะกง: ความล้มเหลวในการจัดการน้ำ. ดำรงวิชาการ, 4(2), 1-16.

เกษมพันธุ์ แก้วธำรงค์ และ ดนัย ทายตะคุ. 2562. การระบุขอบเขตพื้นที่ราบน้ำท่วมถึงและความสัมพันธ์

ระหว่างพลวัตน้ำหลากกับการปรับตัวของมนุษย์ กรณีศึกษาแม่น้ำมูลตอนกลาง. *สาระศาสตร์*, 4/2562, 536-549.

จรัญญา วงษ์พรหม และคณะ. เกลืออีสาน…องค์ความรู้สู่ยุทธศาสตร์การจัดการอย่างยั่งยืน. สถาบันวิจัยและ

พัฒนา มหาวิทยาลัยขอนแก่น. เครือข่ายนักวิชาการนิเวศวัฒนธรรมศึกษา. 2550, 117-118.

ณชพงศ จันจุฬา. (2552). เขื่อน : การพัฒนากับปัญหาประมงไทย. *วารสารวิชาการคณะมนุษยศาสตร์และ*

*สังคมศาสตร์*, 5(2), 25-36.

ณฐพงศ์ จิตรนิรัตน์ และ คนึงนิจ มากชูชิต และกอแก้ว วงษ์พันธุ์. (2558). ผู้หญิงชายแดนใต้: ม่านมายาและ

การฝ่าผ่าน. *วารสารปาริชาต มหาวิทยาลัยทักษิณ*, 27(2), 10-23.

เดชา คำเป้าเมือง. (2005). จากดินเอียดสู่เหมืองโปแตชกับแนวนโยบายเกลือแห่งชาติ. เว็บไซต์

<https://prachatai.com/journal/2005/08/21362>. เข้าใช้ข้อมูลเมื่อวันที่ 4 มิถุนายน 2563.

ทรงชัย ทองปาน. (2560). ยุทธวิธีในการเคลื่อนไหวทางสังคมของ “กลุ่มไม่เอาเขื่อนแก่งเสือเต้น.” *วารสาร*

*สำนักบัณฑิตอาสาสมัคร*, 13(2), 46-82.

นรเชษฐ ขุนทองเพชร และ นฤทธิ์ ดวงสุวรรณ์. (2559). สิทธิชุมชนกับการพิทักษ์เขาคูหา. *วารสารหาดใหญ่*

*วิชาการ*, 14(1), 63-77.

นิยารินทร์ สกุลภัทร์เตชิน. (2562). ความขัดแย้งในการบริหารจัดการลุ่มน้ำโขงของไทยบนความขัดแย้ง

ผลกระทบจากการสร้างเขื่อนของจีน กรณีศึกษาจังหวัดมุกดาหาร. *วารสารวิชาการ สถาบันเทคโนโลยีแห่งสุวรรณภูมิ (สาขามนุษยศาสตร์และสังคมศาสตร์)*, 5(1), 416-431.

ปิ่นแก้ว อุ่นแก้ว. (2004). งานวิจัยไทบ้านป่าทามราษีไศล. ค้นจาก prachatai.com/journal/2004/09/253.

พิมพ์ประไพ สนิทวงศ์ ณ อยุธยา และชัยณรงค์ เครือนวน. (2561). ผลกระทบจากการบังคับใช้มาตรการแก้ไข

ปัญหาการทำประมงผิดกฎหมาย ขาดการรายงานและไร้การควบคุมที่มีต่อชาวประมงพื้นบ้าน กรณีศึกษาอ่าวตราด. *วารสารการเมือง การบริหารและกฎหมาย*, 10(2), 399-421.

พนา ใจตรง และ กนกวรรณ มะโนรมย์. (2557). พลวัตการเคลื่อนไหวและการต่อสู้เพื่อฟื้นฟูวิถีชีวิตของชุมชน

ที่ได้รับผลกระทบจากเขื่อนปากมูล. *วารสารมนุษยศาสตร์และสังคมศาสตร์*, 5(2), 81-111.

พิมพ์ลิขิต แก้วหานาม และคณะ. (2559). สิทธิชุมชนกับกระบวนการมีส่วนร่วมในการบริหารจัดการ

ทรัพยากรธรรมชาติและสิ่งแวดล้อม กรณีศึกษาบ้านคำไผ่-โนนสง่า จังหวัดกาฬสินธุ์. *วารสารการบริหารปกครอง*, 5(2), 199-220.

ยศ สันตสมบัติ. (2550). อภิมหาโครงการพัฒนากับชะตากรรมของผู้คนสองฝั่งโขง. *วารสารสังคมศาสตร์*,

19(2), 132-155.

สนั่น ชูสกุล. (2556). ความจริงที่ราษีไศล “ป่าทาม” มดลูกของแม่น้ำอีสาน. ค้นจาก <https://e-shann.com>.

อรทัย อินต๊ะไชย และ บรรเจิด สิงห์คะเนติ. (2019). สิทธิชุมชนในการจัดการทรัพยากรธรรมชาติและ

สิ่งแวดล้อมอย่างสมดุลและยั่งยืน: ศึกษาความเหมาะสมของการใช้ทฤษฎีของ Elinor Ostrom ในประเทศไทย. *วารสารดุษฎีบัณฑิตทางสังคมศาสตร์*, 9(1), 182-192.

อรรถจักร สัตยานุรักษ์. (2551). อ่านอานันท์. *วารสารสังคมศาสตร์*, 20(2), 117-157.

อนุสรณ์ ติปยานนท์. (2562). เกลือดีผีคุ้ม “เกลือ” ของสำคัญในพิธีกรรมตามความเชื่อ สัญญะของความมั่นคง

ทางอาหาร และวัตถุดิบที่เป็นหัวใจของปลาร้า อาหารหลักของชาวอีสาน.

ค้นจาก[https://readthecloud.co/isan-salt/.](https://readthecloud.co/isan-salt/.%20เข้า)

อานันท์ กาญจนพันธุ์. (2548). พหุนิยมทางกฎหมาย. *วารสารนิติสังคมศาสตร์*, 3(1), 3-20.

แอนดรู เทอร์ตัน. (2551). ว่าด้วยมโนทัศน์ “การปฏิบัติ” และปฏิบัติการของนักมานุษยวิทยา.

*วารสารสังคมศาสตร์*, 20(2), 55-72.

ไอยรา สังฆะ และประภาส ปิ่นตบแต่ง. (2554). ปฏิบัติการอารยะขัดขืน. *วารสารมหาวิทยาลัย*

*ราชภัฏมหาสารคาม*, 5(3), 153-165.

**รายชื่อผู้ให้สัมภาษณ์**

กัน ไก่แก้ว. ชาวบ้านโนนกลาง ต.ดอนแรด อ.รัตนบุรี จ.สุรินทร์. วันที่ 3 มิถุนายน 2563. *สัมภาษณ์*.

ไข ไก่แก้ว. ชาวบ้านโนนกลาง ต.ดอนแรด อ.รัตนบุรี จ.สุรินทร์. วันที่ 3 มิถุนายน 2563. *สัมภาษณ์*.

ฉวี กลีบบัว. อายุ 54 ปี. นักวิจัยไทบ้าน. ต.ดอนแรด อ.รัตนบุรี จ.สุรินทร์. วันที่ 3 มิถุนายน 2563. *สัมภาษณ์*.

นิรันด์ ไกรบุตร. อายุ 50 ปี. สมาชิกกลุ่มอิสระ. วันที่ 5 มิถุนายน 2563. *สัมภาษณ์*.

บุรี อาจโยธา. อายุ 61 ปี. สมาชิกกลุ่มสมาพันธ์เกษตรกรอีสาน. วันที่ 5 มิถุนายน 2563. *สัมภาษณ์*.

บุญเกิด ค้ำคูณ. อายุ 36 ปี. สมาชิกสมัชชาคนจน. วันที่ 3 มิถุนายน 2563. *สัมภาษณ์*.

บุญมี โสภังค์. อายุ 58 ปี. สมาชิกสมัชชาลุ่มน้ำมูน. วันที่ 3 มิถุนายน 2563. *สัมภาษณ์*.

บุญสืบ ถนอมพล. ผู้ใหญ่บ้านเตย ต.ทุ่งกาลา อ.สุวรรณภูมิ. จ.ร้อยเอ็ด. วันที่ 5 มิถุนายน 2563. สัมภาษณ์.

ปราณี มัคนันท์. 2563. นักพัฒนาเอกชน (NGOs). วันที่ 5 มิถุนายน 2563. *สัมภาษณ์*.

1. \*ผู้เขียนขอขอบพระคุณ ท่าน รศ.ดร.กนกวรรณ มะโนรมย์ คณะศิลปศาสตร์ มหาวิทยาลัยอุบลราชธานี อย่างยิ่งที่ทำให้มีโอกาสลงพื้นที่ภาคสนามในบทบาทผู้ช่วยนักวิจัยด้านสังคมศาสตร์ แผนการชดเชยการสูญเสียรายได้จากการประกอบอาชีพและการใช้ประโยชน์จากป่าบุ่งป่าทาม กรณีเขื่อนราษีไศล (ระหว่าง ต.ค. 62 ถึง มี.ค.63). [↑](#footnote-ref-1)
2. \*\*นักสังคมวิทยา. สำเร็จการศึกษาระดับบัณฑิตศึกษา. หลักสูตรภูมิภาคลุ่มแม่น้ำโขงศึกษา. คณะศิลปศาสตร์. มหาวิทยาลัยอุบลราชธานี. [↑](#footnote-ref-2)
3. โปรดดู สุจิตต์ วงษ์เทศ. 2563. “ยุคนี้คนจน “กินข้าวกับเกลือ” แต่ 2-3 พันปีก่อน “เกลือ” สำคัญ-มีค่ากว่าที่คิด.” เว็บไซต์ [https://www.silpa-mag.com/history/article\_34545. เข้า](https://www.silpa-mag.com/history/article_34545.%20เข้า)ใช้ข้อมูนเมื่อวันที่ 1 พฤษภาคม 2563. [↑](#footnote-ref-3)
4. โปรดดู ประชาไท. “คนต้มเกลือ...การกลับคืนของวัฒนธรรมพื้นถิ่นพร้อมการกลับมาของปลาและป่าทาม.” เว็บไซต์ <https://prachatai.com/journal/2004/09/264>. เข้าใช้ข้อมูลเมื่อวันที่ 5 มิถุนายน 2563. [↑](#footnote-ref-4)
5. ปิ่นแก้ว อุ่นแก้ว. (2004). งานวิจัยไทบ้านป่าทามราษีไศล. เว็บไซต์ https://prachatai.com/journal/2004/09/253. เข้าถึงข้อมูลเมื่อวันที่ 13 พฤษภาคม 2563. [↑](#footnote-ref-5)