**ชื่อและนามสกุล**

Thai นางสาวณัฐมน สะเภาคำ English Miss Nattamon Saphaokham

**ชื่อบทความ**

Thai การเมืองเรื่องร่างกายและการสร้างภาพตัวแทนวัยรุ่นสก๊อยออนไลน์ English Body Politic and online representation of Skoy teens

**Abstract**

The research is to expand on differences in values between working class and middle-class Thai teenagers. The study will tie in fluid capital and modernism in the age of digital media marketing. The focus in digital media is because the potential in tools of empower individuals to express identity or wealth in new areas and exploitation in the form of targeting marketing and incentives which may harm young girls. The paper will go into the strict rules around sexuality in Thai institutions, which discriminate working class students may be unable to participate in quality labor (e.g. a doctor, teacher, or other respected profession. With these stigmatize, skoy girl’s representation are often considering as outcasts and inappropriate subculture for young girls. The research offers how Skoy girls are rewarded in their online community, focusing on networks that have formed around certain behaviors (mass gatherings, racing, dancing, clothing). By using previously established theories ‘Liquid modernity’ of Bauman Zygmunt to investigates how this community’s value systems have changed beyond money to new forms of wealth, such as the attention received from online views and the ‘Representation’ concept from Stuart Hall to explore the attention expands beyond local business because of network effects. The data is analyzed using Feminist method and Netnography in rural girls who has skoy representation. The study gathered participants to observe the views of Skoy girls as workers, consumers and active cultural agents.

Keywords: Skoy girls, Representation, Liquid modernity, active cultural agents, Body Politic, Digital Media, Immaterial labor

**บทคัดย่อ**

งานวิจัยต้องการขยายถึงความแตกต่างของคุณค่าในชีวิตวัยรุ่นไทยชนชั้นกรรมาชีพและชนชั้นกลางเพื่อศึกษาความเชื่อมโยงของทุนและความทันสมัยที่หลั่งไหลผ่านการตลาดในยุคสื่อดิจิทัล งานวิจัยมุ่งเน้นความสำคัญกับสื่อดิจิทัลเนื่องจากเป็นหนึ่งในเครื่องมือมอบอำนาจให้ปัจเจกบุคคลแสดงตัวตนหรือความมั่งคั่งในพื้นที่ใหม่อีกทั้งยังมีการกีดกันวัยรุ่นหญิงบางกลุ่มผ่านการแสวงหาผลประโยชน์ในการกำหนดกลุ่มเป้าหมายและสร้างสิ่งจูงใจทางการตลาด บทความชิ้นนี้ยังนำไปสู่การสำรวจกฎระเบียบที่เข้มงวดเกี่ยวกับเรื่องเพศในสถาบันไทยซึ่งกีดกันนักเรียนชายขอบว่าไม่สามารถมีส่วนร่วมในการเป็นแรงงานคุณภาพได้ (เช่น แพทย์ ครู หรืออาชีพที่สังคมเคารพ) รวมทั้งการตีตราภาพตัวแทนวัยรุ่นสก๊อยเหล่านี้ให้เป็นพวกนอกรีตและเป็นวัฒนธรรมย่อยที่ไม่เหมาะสมสำหรับเด็กผู้หญิง งานวิจัยได้นำเสนอมุมมองเชิงลึกของวัยรุ่นสก๊อยถึงรูปแบบการสร้างความสนใจในชุมชนออนไลน์โดยมุ่งเน้นไปที่เครือข่ายชุมชนที่ก่อตัวขึ้นตามพฤติกรรมร่วมบางอย่าง (การรวมหมู่,การแข่งรถ,การเต้น และการแต่งตัว) โดยหยิบใช้ทฤษฎี 'ทุนและความทันสมัยลื่นไหล' ของ Bauman Zygmunt เพื่อสำรวจความเปลี่ยนแปลงค่านิยมของชุมชนที่มากกว่าเงินตราแต่เป็นความมั่งคั่งรูปแบบใหม่ เช่น การได้รับความสนใจในโลกออนไลน์ เป็นต้น และใช้แนวคิดเรื่อง ‘ภาพตัวแทน' ของ Stuart Hall เพื่อถอดรหัสพฤติกรรมต่าง ๆ ของวัยรุ่นสก๊อยที่ได้รับอิทธิลพลมาจากเครือข่ายธุรกิจในท้องถิ่น งานวิจัยใช้วิธีสตรีนิยมและการศึกษาวัฒนธรรมออนไลน์ในการวิเคราะห์วัยรุ่นหญิงชนบทอายุระหว่าง 15-25 ปีที่แสดงภาพตัวแทนความเป็นสก๊อย โดยศึกษาจากการรวบรวมข้อมูลทางออนไลน์และสังเกตการณ์วัยรุ่นสก๊อยในฐานะ ‘แรงงาน ผู้บริโภคและตัวแทนทางวัฒนธรรม’

คำสำคัญ: วัยรุ่นสก๊อย, ภาพตัวแทน, ทุนและความทันสมัยลื่นไหล, ตัวแทนทางวัฒนธรรม, การเมืองบนร่างกาย, สื่อดิจิทัล, แรงงานอวัตถุ

**บทนำ**

ในประสบการณ์การเป็นวัยรุ่นภายใต้วัฒนธรรมย่อยอย่างใดอย่างหนึ่ง นับเป็นช่วงเวลาของการค้นหาตัวตนนอกกฎเกณฑ์ทางสังคมและความคาดหวังของสถาบันครอบครัว สถานศึกษา และชุมชนที่มีแบบแผนจำกัดต่อวิถีชีวิตวัยรุ่น แต่เพราะเหตุใดภาพของวัยรุ่นสก๊อยหรือวัยรุ่นหญิงที่มักนุ่งกระโปรงหรือกางเกงขาสั้น ทำผมซอยนั่งซ้อนท้ายมอเตอร์ไซค์เด็กแว้น จึงไม่นับว่าเป็นความปกติระหว่างการสำรวจโลกใบใหม่นอกเหนือการควบคุมเช่นเดียวกับวัฒนธรรมย่อยอื่น ๆ แม้ในปัจจุบันภาพลักษณ์ของวัยรุ่นสก๊อยจะเปลี่ยนไปจากในอดีตโดยมีความหลากหลายมากขึ้น แต่วัยรุ่นหญิงกลุ่มนี้ยังถูกนำเสนอภาพตัวแทนของวัยรุ่นหญิงที่คึกคะนอง กระทำสิ่งที่ขัดแย้งกับกับความเป็นผู้หญิงในแบบฉบับกุลสตรีไทย โดยมีสื่อภาพยนตร์ โฆษณา และละครทีวีเป็นเครื่องมือในการผลิตซ้ำจนกลายเป็นภาพจำที่สังคมไทยคุ้นชินต่อวัฒนธรรมสก๊อยตามคำนิยามดังนี้ คำนิยามในอินเทอร์เน็ตจาก พจนานุกรมศัพท์แสลง ปี พ.ศ.2559 ให้ความหมายว่า เด็ก-สะ-ก๊อย มีความหมายคือ กลุ่มเด็กสาวผู้คลั่งไคล้ในลัทธิเด็กแว้นชอบซ้อนมอเตอร์ไซค์ มีวรรณะต่ำกว่าเด็กแว้น เพราะเป็นผู้นั่งซ้อนและมักเป็นแฟนเด็กแว้นไปตระเวนสร้างความรำคาญในยามราตรี มักสวมเสื้อคอเลื้อยคว้านลึกจนเห็นเนินอก แต่งหน้าจัด แก้มแดงด้วยน้ำยาอุทัยทิพย์ มักกอดรัดฟัดเหวี่ยงฝ่ายชายขณะซ้อนท้ายรถจนเกินงาม ยิ่งไปกว่านั้น เด็กสก๊อยยังหมายรวมไปถึงวัยรุ่นหญิงที่มีคู่รักและใช้ชีวิตฉันสามีภรรยาจนเป็นพ่อแม่คนตั้งแต่อายุน้อย พวกเขาต้องหาเงินเลี้ยงดูกันเอง โดยเด็กวัยรุ่นชายหรือเด็กแว้นมักจะทำงานในโรงงานที่เน้นงานหนักและเสี่ยงต่อสุขภาพ เช่น งานเชื่อมตะกั่ว งานตัดเหล็ก ส่วนเด็กวัยรุ่นหญิงทำงานเป็นสาวเชียร์เบียร์ เป็นโคโยตี้ พนักงานเสริฟ์ (ปนัดดา ชำนาญสุข, 2552:118) ดังนั้น ภาพตัวแทนของเด็กสก๊อยจึงเป็นมากกว่าคำนิยามของเด็กสาววัยรุ่นที่ประพฤติตัวนอกขนบ แต่มีความคาบเกี่ยวกับรูปแบบการใช้ชีวิตฐานะผู้ผลิตหรือแรงงานภาคบริการ และผู้บริโภคจากการบริโภคสินค้าในระบอบทุนนิยมและความทันสมัยที่กระจายเข้าสู่พื้นที่ชานเมืองและชนบทตามที่รับข้อมูล ข่าวสาร แฟชั่นจากสื่อหลัก (ทีวี นิตยสาร) และสื่อออนไลน์ อันส่งผลต่อความเปลี่ยนแปลงรูปแบบและวิถีปฏิบัติของวัยรุ่นชานเมืองและชนบทที่มักจะถูกนำมาล้อเลียนอย่างขำขันในหมู่นักเรียนชนชั้นกลาง เนื่องจากแฟชั่นการแต่งตัวที่ผสมผสานข้าวของเครื่องใช้ถูก ๆ ทำให้ถูกมองว่าเป็นรสนิยมผิด ๆ เช่น การใส่เสื้อรัดรูป กางเกงขาสั้น รองเท้าแตะ หรือการแต่งหน้าแบบหน้าขาวคอดำ เป็นต้น (Kangwan, 2014:230)

แม้กลุ่มเด็กแว้นและสก๊อยจะยักย้ายเข้าไปอยู่ในโลกออนไลน์และพื้นที่วัฒนธรรมที่จำกัดจำเพาะ เช่น สนามแข่งรถ งานบันเทิงเฉพาะกลุ่ม ฯลฯ แต่ปัจจุบันการใช้สังคมออนไลน์ได้กลายมาเป็นส่วนหนึ่งในกิจวัตรประจำวันของวัยรุ่นในการแบ่งปันค่านิยมและวัฒนธรรมย่อยอยู่เสมอ ดังปรากฏการณ์ที่ตอกย้ำให้เห็นถึงการล้อเลียน เหยียดชนชั้นต่อวัฒนธรรมแว้น สก๊อย หรือปรากฎการณ์ ‘ตลาดล่าง’ เมื่อต้นปีพ.ศ. 2560 จากกระแสการปลุกเร้าประณามพฤติกรรมของกลุ่มวัยรุ่นชนบทและชานเมืองจำนวนมากที่โพสต์ภาพมั่วสุมตามงานแข่งรถ บริโภคสินค้าละเมิดลิขสิทธิ์อย่างเปิดเผย แสดงตัวตนล่อแหลมไม่ละอายต่อการกระทำทางเพศที่ไม่เหมาะสม และตอบโต้กับคนในอินเทอร์เน็ตอย่างหยาบคายและไร้เหตุผล (ข่าวปด, 2561) ดังนั้น วาทกรรมตลาดล่างเพื่อประนามกลุ่มแว้น สก๊อยบนสังคมออนไลน์ จึงปรากฎนัยยะของความเหลื่อมล้ำทางสังคมที่นำไปสู่ความเครียดและความสับสนในชีวิตวัยรุ่นซึ่งถูกอธิบายไว้ ดังนี้ ในวัฒนธรรมการศึกษาของประเทศไทยมักจะมีระบบการแบ่งแยกนักเรียนเพื่อให้รางวัลคนเก่งอยู่ตลอดเวลาและกดทับเด็กไม่เก่งอยู่ร่ำไป ทำให้เกิดช่องว่างของการศึกษาตั้งแต่ในชั้นเรียนของโรงเรียนรัฐบาลที่จะปรากฎห้องเรียนเด็กเก่งพิเศษ (gifted) ไปจนถึงระดับโรงเรียนเด็กเก่งไม่กี่แห่ง (top tier) ทำให้ความเหลื่อมล้ำถูกถ่างกว้างออกไปเรื่อย ๆ (กุลธิดา รุ่งเรืองเกียรติ, 2560) ดังนั้น นักเรียนที่ต้องเผชิญกับสถานะเสมือนไม่มีตัวตนในระบบการศึกษาจากการจำกัดยอมรับตัวตนของวัยรุ่นอย่างคับแคบที่มุ่งเน้นไปยังการสอบและการวัดผลจากเกรดเป็นสิ่งสำคัญ จึงต้องแสวงหาตัวตนโดยใช้สิ่งที่พวกเขามีอันได้แก่ ร่างกายเพื่อแหกกฎระเบียบและสร้างตัวตนบนพื้นที่ที่มีคนยอมรับ (อรรถจักร สัตยานุรักษ์, 2560) ดังนั้น บ่อยครั้งวัยรุ่นส่วนหนึ่งที่ไม่มีทุนทางวัฒนธรรมหรือทุนทางสังคม มักถูกทำให้เป็นวัยรุ่นชายขอบของนักเรียนชนชั้นกลางจนตัดสินใจออกจากสถานศึกษาหรือศึกษาต่อที่โรงเรียนอาชีวะที่มีความกดดันทางการเรียนน้อยกว่า

ดังเช่นในงานศึกษา วัฒนธรรมย่อยของนักเรียนอาชีวศึกษาหญิง ได้เปรียบเทียบกิจกรรมการยามว่างของวัยรุ่นอาชีวะกับนักเรียนสายสามัญ พบว่านักเรียนสายสามัญชนชั้นกลางมักจะใช้เวลาหลังเลิกเรียนในการทำการบ้านหรือเรียนพิเศษ ในขณะที่นักเรียนอาชีวะไม่ได้เข้มงวดในเรื่องเรียน จึงใช้เวลาว่างกับการสร้างตัวตนบนพื้นที่สาธารณะ และสร้างเครือข่ายความสัมพันธ์ระหว่างกลุ่มเพื่อน เพื่อให้เกิดการยอมรับด้วยการนิยามความหมายตัวตน (self-definition) ให้เข้ากับคนในกลุ่ม (collective definition) หรือผ่านการบริโภคเชิงสัญญะ (the consumption of sign) ซึ่งเป็นวิธีปฏิบัติเพื่อสร้างความหมายผ่านการบริโภค (ปวีณ์กร สุบรรณ์, 2554) ในขณะที่กลุ่มนักเรียนหญิงอาชีวศึกษาได้สร้างคุณค่าและความหมายที่สัมพันธ์ต่อการบ่งบอกตัวตนผ่านการแต่งหน้าแต่งตัว กลุ่มเด็กแว้นได้สร้างสัญลักษณ์ให้แก่มอเตอร์ไซค์เพื่อเป็นตัวแทนของทุนทางเศรษฐกิจ สังคม และวัฒนธรรมในการเสริมสร้างอำนาจ โดยทั้งสองเลือกใช้พื้นที่ “ถนน” เพื่อสร้างตัวตนและการยอมรับจากกลุ่มเพื่อนฝูง เป็นต้น (ปนัดดา ชำนาญสุข, 2552:18)

แม้ผลการวิจัยพบว่าเด็กผู้หญิงส่วนใหญ่สามารถทนอยู่กับหลักสูตรการเรียนการสอนอันคับแคบได้ดีกว่าเด็กผู้ชาย (อรรถจักร์ สัตยานุรักษ์, 2560) แต่สถานศึกษามักจะคาดหวังและควบคุมนักเรียนหญิงให้ประพฤติตัวตามกรอบเพศภาวะ (gender role) และคุณค่าทางศีลธรรม (morality) ภายใต้วาทกรรม ‘กุลสตรี’ ผ่านระเบียบการศึกษาสมัยใหม่ที่พวกเธอจะต้องเผชิญกับสถานะอันกดดันจากการควบคุมเพศวิถีอย่างเข้มงวดในโรงเรียน ดังเช่น งานศึกษาเรื่อง เพศวิถีและวัฒนธรรมป๊อบของนักเรียนหญิงในเชียงใหม่ โดย กังวาฬ ฟองแก้ว ได้อธิบายว่าวัยรุ่นหญิงในโรงเรียนมักจะถูกคาดหวังในการประพฤติตัวให้เป็นกุลสตรีที่สอดคล้องกับคติ ‘ความเป็นไทย’ ซึ่งเป็นลักษณะการควบคุมร่างกายผ่านสถาบันต่าง ๆ ในการสร้างวินัยจนร่างกายนั้นอยู่ใต้บงการ (docile body) ให้แสดงออกตามอำนาจนำหลักเท่านั้น และหากวัยรุ่นหญิงไม่ปฏิบัติตามขนบกุลสตรี จะถูกมองว่าเป็นศัตรูของความเป็นไทย เป็นต้น (Kangwan, 2014:35)

จะเห็นได้ว่าปัญหาของวัยรุ่นหญิงชานเมืองและชนบทที่มักตกอยู่ในสถานะขาดแคลนทุนทางเศรษฐกิจและสังคม หรือไม่อาจปฏิบัติตนตามการควบคุมทางเพศได้ เช่น การรักษาพรหมจรรย์ พวกเธอจึงถูกมองว่าเป็นวัยรุ่น สก๊อยอันเป็นภาพของการตีตราของ ‘เด็กใจแตก’ โดยมีสถาบันทางสังคมและผู้มีอำนาจที่คอยบีบบังคับ กดขี่ภาพตัวแทนที่บ่อนทำลายระเบียบแบบแผนทางสังคม ผ่านการวิพากษ์วิจารณ์และตีความภาพเด็กสก๊อยอย่างมีอคติ โดยใช้เงื่อนไขทางเศรษฐกิจ และรสนิยมทางวัฒนธรรมที่ยึดเอาค่านิยมของคนส่วนใหญ่มาเป็นเงื่อนไขในการวัดคุณค่าและจัดกลุ่มวัฒนธรรมจากบุคลิก นิสัย และจริตของคนในชุมชน (Gartman, 2005:177) การตีตราและเพิกเฉยต่อความเปลี่ยนแปลงทางเพศวิถีของวัยรุ่นในสถาบันการศึกษาและสื่อมวลชนที่คาดคั้น ผลักดันให้วัยรุ่นมีการศึกษาเพื่อเป็นต้นทุนในชีวิตจึงเป็นการผลักวัยรุ่นให้เข้าไปสัมพันธ์กับระบบทุนนิยมในฐานะผู้ผลิตที่มีคุณภาพ เช่น อาชีพหมอ ครู พนักงานรัฐ ฯลฯ โดยผลักให้วัยรุ่นเกเรเป็นวัยรุ่นชายขอบจากอคติที่มองว่าไม่สามารถเป็นแรงงานคุณภาพได้


อย่างไรก็ตาม นับตั้งแต่ ‘ทุนนิยม’ ได้กระจายเข้ามาทำลายเส้นแบ่งระหว่างเมืองกับชนบท การเปลี่ยนแปลงทางเศรษฐกิจที่ทะลักเข้ามาในพื้นที่ชนบทบนการเติบโตกลายเป็นเมืองท่องเที่ยวของประเทศไทย ยุคสมัยอดีตนายกทักษิณ ชินวัตร ทำให้เกิดการพัฒนาสาธารณูปโภคที่ดีขึ้น มีสร้างห้างสรรพสินค้า ร้านอาหาร และโรงแรมผุดขึ้นมาหลายแห่ง (Kangwan, 2014:226) และเปิดโอกาสให้ผู้หญิงชนบทที่ไม่มีการศึกษาสูงได้มาทำงานสายบริการ เช่น แคชเชียร์ แม่บ้าน พนักงงานต้อนรับ ฯลฯ (Weeks, 2007:241) หรือแม้กระทั่งงานที่ต้องใช้เรือนร่างอย่าง นางแบบ พริตตี้ หรือ แดนซ์เซอร์ ก็เกิดขึ้นอย่างแพร่หลายในการดึงดูดความสนใจของลูกค้าเพื่อยอดขายและกำไรอันสูงสุด เป็นต้น (ขวัญชนก งามชื่น, 2549:3) จะเห็นได้ว่า ทุนนิยมสมัยใหม่ได้มีบทบาทสลายการกำหนดเส้นแบ่งแบบชนชั้นกลางที่ส่งผลต่อความเปลี่ยนแปลงเพศวิถีและความปรารถนาของผู้หญิงชนบทไปในวงกว้าง

นอกจากนี้ วัยรุ่นหญิงชานเมืองและชนบทที่ประกอบอาชีพในภาคบริการและธุรกิจส่วนตัวอันเกี่ยวเนื่องกับทุนนิยมและความทันสมัยลื่นไหล เช่น การขายของออนไลน์ ฯลฯ ยังปรากฎการนำเสนอภาพตัวแทนของความเป็นสก๊อยผ่านการใช้ร่างกายในการสร้างความหมายและสัญลักษณ์เพื่อต่อรองกับความทับซ้อนของค่านิยมและมายาคติจากสังคม โดยพวกเธอมักจะโพสภาพรูปร่างของตนเพื่อเติมเต็มความปรารถนาเบื้องลึกในการมีตัวตนในพื้นที่ทางสังคม และบอกเล่าเรื่องราวในชีวิตประจำวันบนสังคมออนไลน์เพื่อบ่งบอกความรู้สึกนึกคิดของตนเองในฐานะผู้กระทำการทางวัฒนธรรม (Kath, 2015:144) โดยวัยรุ่นสามารถหยิบใช้ประโยชน์จากสิ่งแวดล้อมสมัยใหม่ผ่านระบบอินเทอร์เน็ตเพื่อเข้าถึงข้อมูลข่าวสารอย่างรวดเร็ว จนนำไปสู่การสร้างสรรค์ภาพตัวแทนในพื้นที่ออนไลน์โดยมีร่างกายเป็นศูนย์กลางมาส่งเสริมความมั่นใจแก่ปัจเจก และเอื้อต่อการสร้างตัวตนในรูปแบบต่าง ๆ ได้อย่างอิสระมากกว่าเดิม

1. **ความปรารถนาของวัยรุ่นสก๊อยบนทุนนิยมและความทันสมัยลื่นไหล**

ในศตวรรษที่ 21 เป็นต้นมา หลังการนำเทคโนโลยีและเครื่องจักรมาใช้ในอุตสาหกรรมการผลิต ‘ทุนนิยม’ ได้เปลี่ยนแปลงสถานการณ์การทำงานของผู้คนให้มีความหลากหลาย โดยรูปแบบแรงงานจะต้องปรับเปลี่ยนให้เข้ากับระบบการผลิตหลังฟอร์ด (Post-Fordism) อันมีเครื่องจักรเข้ามาทดแทนการทำงานหนักและซ้ำซาก โดยแรงงานรูปแบบใหม่จะต้องผูกโยงกับลักษณะนิสัยของบุคลากร (personality) เพื่อเพิ่มคุณค่าหรือสร้างสัญลักษณ์ให้แก่องค์กร หรือ แรงงานอวัตถุที่ต้องมีทักษะทางตรงมากขึ้น (immaterial labor) รวมไปถึงงานที่เกี่ยวข้องกับวัฒนธรรมและสายงานบริการ (service sector) ที่ต้องรองรับอารมณ์ของลูกค้า เช่น แม่บ้าน แคชเชียร์ เด็กเสิร์ฟ ฯลฯ (Weeks, 2007:241) แม้แต่งานที่ต้องใช้เรือนร่างอย่าง พริตตี้ หรือ แดนซ์เซอร์ ก็เกิดขึ้นมา ดังนั้น รูปแบบทุนนิยมและการเปลี่ยนแปลงทางเพศวิถีของผู้หญิงจึงสัมพันธ์กันในแง่ของการพัฒนาตัวตนจากการเชื่อมโยงความปรารถนาในบริบทการพัฒนาเทคโนโลยี การสื่อสาร และวัฒนธรรม แต่ในขณะเดียวกัน ทุนนิยมก็เป็นทั้งเครื่องมือของผู้มีอำนาจในการแพร่กระจายค่านิยม ความเชื่อ เพื่อควบคุมผู้หญิงในสังคมไทยโดยการสร้างความปรารถนาควบคู่ไปกับการเก็บกด ปิดกั้นเรื่องเพศวิถีที่ถูกโยงเข้ากับการจัดชั้นสูงต่ำทางสังคมและฝังอยู่ในความคิดและอุดมการณ์ผ่านโครงสร้างพื้นฐานหรือฐานเศรษฐกิจอันเป็นกลไกของรัฐในการกำหนดการรับรู้ของคนในสังคมเสมอมา (ไชยรัตน์ เจริญสินโอฬาร, 2555)

เช่นเดียวกับกรณีของวัยรุ่นสก๊อยที่เติบโตในยุคของการปรับตัวทางธุรกิจต่าง ๆ ที่ลงทุนกับการผลิตภาคอุตสาหกรรมการสื่อสารและเทคโนโลยีเพื่อพัฒนาระบบการสื่อสารออนไลน์และการตลาดออนไลน์ (social media marketing) เพื่อให้เข้าถึงและครองใจผู้บริโภคโดยเฉพาะวัยรุ่นที่จะมาเป็นกลุ่มเป้าหมายใหม่ในการขายสินค้าและบริการ โดยปฏิเสธไม่ได้ว่ากลุ่มวัยรุ่นสก๊อยหรือกลุ่มชาวตลาดล่างนับเป็นหนึ่งผู้บริโภคและผู้ผลิตทางวัฒนธรรมกลุ่มใหญ่ในตลาดออนไลน์



ภาพที่ 1 ร้านขายรองเท้าแตะแบรนด์เนมบนเฟซบุ๊ก

ที่มา : https://www.facebook.com/CCOOCPSTHAILAND

จากการศึกษาพบว่า กลุ่มทุนได้ใช้เทคโนโลยีสมัยใหม่โดยเฉพาะเฟซบุ๊ก (Facebook) มาเป็นช่องทางหลักในการดำเนินธุรกิจและติดต่อสื่อสารกับกลุ่มลูกค้าบนสังคมออนไลน์ เนื่องจากเฟซบุ๊กมีการพัฒนาเทคโนโลยีและการใช้งาน (Features) ในการเก็บข้อมูลและสิ่งที่สนใจของลูกค้าได้อย่างแม่นยำ และมี Facebook Fanpage ที่ทำให้การติดต่อซื้อขายเป็นไปอย่างรวดเร็ว โดยมีช่องทางการขายที่หลากหลายทั้งผ่านการถ่ายทอดสดผ่านทางเฟซบุ๊ก (Facebook Live) ซึ่งผู้ใช้งานสามารถถ่ายทอดสดและพูดคุย ตอบโต้กับผู้เข้าชมได้ ณ เวลานั้น หรือนำเสนอรูปแบบวีดีโอที่มีเนื้อหาเน้นความบันเทิงมาเป็นตัวกระตุ้นหลักในการบริโภคของผู้บริโภคและสร้างให้เกิดการมีส่วนร่วมในสังคม (จิดาภา ทัดหอม, 2558:5) ดังนั้น กลุ่มทุนจึงหารายได้จากเครือข่ายวัฒนธรรมแว้น สก๊อยโดยใช้ประโยชน์จากการโฆษณาสินค้าหรือชักชวนให้มาเป็นตัวแทนจำหน่ายที่มักถูกผลิตซ้ำผ่านการว่าจ้างเน็ตไอดอลในการทำงานผลิตข้อมูลทางวัฒนธรรมเพื่อความบันเทิงที่นำไปสู่การบริโภคสินค้านั้น ๆ ซึ่งเป็นลักษณะของแรงงานอวัตถุที่การผลิตไม่ต้องควบคุมแรงงานแต่ปล่อยให้มีอิสระโดยสร้างตัวตนที่เป็นส่วนหนึ่งของทุนโดยมีหมุดหมายเพื่อปลดปล่อยคนรุ่นใหม่จากระเบียบแบบแผนที่จำกัด และกฎเกณฑ์ที่เข้มงวด (Bauman, 2000) วัยรุ่นหนุ่มสาวจึงถูกยัดเยียดให้มีตัวตนที่เป็นประโยชน์ในระบบทุน (productive subjectivity) โดยการเป็นแรงงานทักษะสูงที่เต็มไปด้วยข้อจำกัดภาษาและสถาบันที่ผลิตอุดมการณ์ในการเก็บกด ปิดกั้นความปรารถนาของคนรุ่นใหม่ผ่านกระบวนการของการขัดเกลาทางสังคม การศึกษาและวัฒนธรรม (Lazzarato, 2012:11)

ในท้ายที่สุด วัยรุ่นหญิงชนบทจึงถูกกระตุ้นโดยทุนนิยมให้มีความปรารถนาที่จะเป็นอิสระจากวาทกรรมเก่า ๆ โดยหลอมรวมเป็นส่วนหนึ่งของทุนโดยใช้ช่องทางความก้าวหน้าทางเศรษฐกิจบนโลกออนไลน์จากการผู้ผลิตในการแสวงหารายได้ เช่น การเป็นตัวแทนจำหน่ายของออนไลน์ หรือ งานบริการที่ต้องใช้อารมณ์รับมือกับลูกค้า ไปจนถึงการใช้เรือนร่างเพื่อเพิ่มความบันเทิง เช่น โคโยตี้ เน็ตไอดอล สาวเอนเตอร์เทนซึ่งสัมพันธ์กับกลุ่มผู้ประกอบการท้องถิ่นที่ทำธุรกิจหารายได้กับพฤติกรรมจำเพาะของวัยรุ่นที่เชื่อมโยงตัวตนกับการแข่งรถ (เจ้าของสนามรถแข่ง) การรวมตัวกันหมู่มาก (ผู้จัดงานแสดงสด) และการบริโภคอื่น ๆ (เครื่องดื่ม,เสื้อผ้า ฯลฯ)จนกลายมาเป็นเป็นสิทธิพิเศษสำหรับการเลื่อนขั้นเป็นชนชั้นกลางใหม่ให้มีอำนาจในสังคมเพื่อหลีกหนีจากการจัดชั้นสูงต่ำบนสถานะผู้บริโภคที่มีคุณภาพผ่านการจับจ่ายสินค้าฟุ่มเฟือยเพื่อเติมเต็มความปรารถนาของในการการสร้างคุณค่าให้แก่ตัวตนนอกสถาบันการควบคุมอย่างโรงเรียน นอกจากนี้ วัยรุ่นหญิงชนบทยังอาศัยการสร้างความสัมพันธ์บนการสื่อสารระหว่างเครือข่ายทางวัฒนธรรมแว้น สก๊อยผ่านการนำเสนอภาพตัวแทนความเป็นสก๊อยที่จะนำไปสู่การเคลื่อนย้ายตัวตนของวัยรุ่นไปสู่ความเป็นอิสระโดยมีตัวเงินเป็นศูนย์กลางในการต่อรองหรือทำลายภาพระเบียบแบบแผนทางสังคมของกลุ่มชนชั้นกลางอนุรักษ์นิยมและกฎระเบียบเพศวิถีตามแบบฉบับรัฐไทยให้เลือนลางไป



ภาพที่ 2 ป้ายโฆษณางานแข่งขันรถมเตอร์ไซค์บนเฟซบุ๊ก ภาพที่ 3 สก๊อยและบรรยากาศในงานถูกโจมตีโดยชาวเน็ต

ที่มา : https://www.facebook.com/BDR.Nakhonsawan ที่มา : https://www.facebook.com/wanznewsHD/

1. **เพศวิถีนอกขนบภาพตัวแทนในวงจรวัฒนธรรมสก๊อย**

ในปัจจุบันเทคโนโลยีและสื่อดิจิทัล (digital media) ถูกนำมาใช้เพื่อบ่งบอกตัวตนบนพื้นที่ออนไลน์ผ่านการระบุอัตลักษ์ทางเพศ อายุ ชาติพันธุ์ รูปร่างหน้าตา รวมไปถึงความสนใจส่วนบุคคลซึ่งมักเกี่ยวโยงและสร้างจากประสบการณ์ทางโลก วัฒนธรรมและวัตถุนิยมรอบตัวโดยสัมพันธ์อยู่กับกรอบเพศภาวะและลักษณะสังคมในชีวิตจริงอย่างเหนียวแน่น (Miller, 2016:185) การศึกษาชุมชนออนไลน์ในโลกสมัยใหม่ถูกอธิบายในทางมานุษยวิทยาไว้ว่าเมื่อปัจเจกเริ่มสูญเสียชุมชนอันแน่นแฟ้น (close-knit community) ไปกับการเพิ่มขึ้นของระบบทุนนิยมและอุตสาหกรรม ชุมชนออนไลน์จึงเกิดขึ้นมาเป็นรูปแบบของสังคมที่ปรับขนาดได้ (scalable sociality) ตัวอย่างเช่นเฟซบุ๊กที่ทำให้เราสามารถติดต่อ สื่อสารกันได้รวดเร็วและมอบอิสระแก่ผู้คนในการแสดงออกทางแนวคิดหรือตัวตนที่ไม่เคยเปิดเผยบนพื้นที่ใหม่ โดยข้อดีของสังคมที่ปรับขนาดได้คือทำให้เกิดวิธีการหลายรูปแบบสำหรับการหลีกหนีความกดดันจากกรอบเกณฑ์ทางเพศในชีวิตจริง เช่น การสร้างบัญชีใหม่แบบไม่เปิดเผยชื่อ หรือ ไม่เพิ่มคนใกล้ชิดเป็นเพื่อน ซึ่งถือเป็นโอกาสในการสร้างสรรค์ความสัมพันธ์ทางสังคมแบบใหม่ที่นำไปสู่สภาวะที่กรอบเพศภาวะและบทบาททางเพศไม่สามารถมากระทำได้ (Miller, 2011 :126) ภาพตัวแทนของวัยรุ่นสก๊อยบนเฟซบุ๊กจึงมักนำเสนอภาพตัวแทนทางเพศภาวะ (Sexuality) ที่เป็นอิสระจากกฎเกณฑ์ทางเพศนอกเหนือพื้นที่การควบคุมจากสถาบันทางสังคม ดังจะเห็นจากภาพวัยรุ่นสก๊อยมัธยมที่กำลังวาดลวดลายการเต้นบนเวที และภาพผู้หญิงที่กำลังแว้นมอเตอร์ไซค์อยู่ในฝูงเด็กแว้น หรือภาพวัยรุ่นผมสั้นแต่งตัวน้อยชิ้น บ้างใส่เสื้อชั้นในตัวเดียว ถ่ายภาพจากกล้องทำมุมสูงให้มองเห็นเนินอกหรือร่องอก (ชวิตรา ตันติมาลา, 2555:7) ซึ่งการแสดงภาพตัวแทนเหล่านี้ล้วนถูกประกอบสร้างความหมายทางวัฒนธรรมและผลิตซ้ำจนปรากฎเป็นวงจรวัฒนธรรมที่มีรูปแบบการปฏิบัติเชิงสัญญะภายใต้บริบทหรือวัฒนธรรมแบบหนึ่ง ๆ ซึ่งถือเป็น ‘ความปกติตามกรอบเกณฑ์ในสายตาของคนวัฒนธรรมเดียวกัน’ และมีความแตกต่างซับซ้อนตามแต่ละชนชั้น ชาติพันธุ์ และวัฒนธรรม (Arratee, 2014:110)



ภาพที่ 4 วัยรุ่นสก๊อยลงแข่งขันความเร็วท่ามกลางเด็กแว้น ภาพที่ 5 วัยรุ่นสก๊อยมัธยมเต้นบเวที

ที่มา : https://www.facebook.com/แว้นหลุดโลก-thailand

อย่างไรก็ตาม ปรากฎการณ์นี้ได้สร้างความวิตกกังวลแก่ผู้คนต่อความปลอดภัยของวัยรุ่นหญิงซึ่งเป็นอคติทางเพศในสังคมออนไลน์และการควบคุมจากรัฐบาลที่ไม่เท่าเทียมระหว่างเพศหญิงและชายในการเปิดเผยร่างกายในที่สาธารณะจนกลายเป็นข้อจำกัดของวัยรุ่นหญิงผู้ใช้สื่อสังคมออนไลน์ส่วนใหญ่มักเลือกจะนิยามตัวตนบนวัฒนธรรมให้ไม่ขัดต่อกรอบเกณฑ์ทางสังคมและเพศภาวะ (ปิ่นแก้ว เหลืองอร่ามศรี, 2553:30) จึงไม่ต้องการแสดงตัวตนนอกขนบเนื่องจากไม่ต้องการแสดงภาพลักษณ์ที่ขัดต่อความคาดหวังของสังคม จากการศึกษาภาพตัวแทนของวัยรุ่นสก๊อยออนไลน์พบว่าวัยรุ่นหญิงชนบทได้สร้างสรรค์ตัวตนผ่านการผสมผสานวัฒนธรรมป๊อบอันหมายถึงแฟชั่นและการบริโภคสื่อต่าง ๆ ที่มีความเป็นขบถตามประสบการณ์ชีวิตที่พบเจอมาพุดคุยแลกเปลี่ยนบนสัญญะทางวัฒนธรรม (cultural codes) ที่ถูกผลิตและแลกเปลี่ยนความหมายระหว่างสมาชิกบนพื้นที่ออนไลน์ เช่น การส่งต่อรูปเซลฟี่ (selfie) หรือการถ่ายภาพนู้ด (nude picture) โดยเน้นการสร้างคุณค่าให้แก่เรือนร่างอันผูกโยงกับความเซ็กซี่และการใช้ของแบรนด์เนม (รวมทั้งสินค้าผิดลิขสิทธิ์) เพื่อสื่อสารถึงความมั่นใจในร่างกายและอัตลักษณ์ของตัวเอง (Kath, 2015:144 ) และโต้ตอบกับอคติของการถูกจัดเป็นพลเมืองชั้นสองหรือวัยรุ่นชายขอบโดยสะท้อนว่าตนสามารถมีชีวิตที่ประสบความสำเร็จได้เช่นกัน

ดังนั้น ภายใต้ภาพตัวแทนของวัยรุ่นสก๊อยที่ถูกรวมเข้ากับปรากฎการณ์ตลาดล่างจึงมีนัยยะมากไปกว่าการวิจารณ์รสนิยมที่แตกต่าง แต่เกี่ยวข้องกับชนชั้นและความเหลื่อมล้ำที่ฝังลึกอยู่ในสังคมไทยมาเป็นเวลานาน โดยคำว่า ‘ตลาดล่าง’ กลายเป็นการใช้ระบุตัวตนของผู้บริโภคมากกว่าการกล่าวถึงสินค้า แต่เป็นการเหยียดในเชิงคำพูดและรสนิยม บางคนให้นิยามคนกลุ่มนี้เชื่อมโยงไปถึงระดับการศึกษา ถิ่นที่อยู่อาศัย เพลงที่ฟัง หนังที่ดู เสื้อผ้าที่ใส่ ไปจนถึงการเชื่อมโยงกับการใช้ความรุนแรง (อรรถภูมิ อองกุลนะ, 2559) จนกลายเป็นภาพเหมารวมที่นำไปสู่การลดทอนคนที่มีคุณสมบัติเชิงสารัตถะไม่กี่อย่าง และทำให้คุณสมบัติเหล่านั้นสุดขั้วเกินจริง , แบ่งแยกความแตกต่างแบบคู่ตรงข้ามที่ถูกสร้างขึ้นมาให้มีค่าไม่เท่ากัน เช่น การแบ่งสิ่งที่เป็นปกติธรรมดาออกจากสิ่งที่ผิดปกติและยอมรับไม่ได้ (Hall, 1997)

1. **การตอบโต้ผ่านร่างกายและระบบศีลธรรมของวัยรุ่นสก๊อย**



เมื่อชุมชนออนไลน์อย่างเฟซบุ๊กถูกใช้เพื่อนำเสนอเรื่องราวในทางอนุรักษ์นิยมและเสรีนิยมตามประสบการณ์ของแต่ละบุคคล การทำความเข้าใจต่อสื่อสังคมออนไลน์จึงเป็นสิ่งสำคัญเพราะสามารถนำไปสู่ทั้งรูปแบบสังคมอนุรักษ์นิยมที่เพิ่มขึ้นหรือสังคมที่มีการปลดปล่อยมากขึ้นแตกต่างกันไปตามพื้นที่และวัฒนธรรม (Miller, 2011 :126) โดยเฉพาะในประเทศที่มีการปกครองภายในโดยอำนาจเบ็ดเสร็จเด็ดขาดด้วยระบบคุณค่าและจริยธรรมที่มาครอบงำล้วนแต่เป็นตัวกลางให้เกิดการต่อต้านที่พัฒนาไปสู่การขัดขืน (Pile, 1997) นอกจากวัยรุ่นสก๊อยจะหยิบใช้สื่อและเทคโนโลยีใหม่ ๆ มาสร้างภาพตัวแทนเพื่อต่อนต้านกับกฎเกณฑ์ทางเพศในสังคมแล้ว การประกอบสร้างร่างกายและการสร้างสรรค์ความเป็นอัตวิสัย (subjectivity) ยังมีความสำคัญต่อการวิเคราะห์ภาพตัวแทนของวัยรุ่นสก๊อยออนไลน์ในฐานะผู้กระทำการทางวัฒนธรรมโดยมี ‘ร่างกาย’ เป็นศูนย์กลางการสร้างความเป็นตัวตนที่เชื่อมโยงกับทุนนิยมและความทันสมัยลื่นไหล โดยร่างกายของผู้หญิงถูกพัฒนากลายเป็นสินค้าและทุนทางวัฒนธรรมที่สามารถดูแล ปรับปรุง รื้อสร้างได้อย่างอิสระ (body project) อย่างไรก็ตาม ลักษณะการเมืองในประเทศอนุรักษ์นิยมมักนำร่างกายของผู้หญิงไปเชื่อมโยงกับการจัดชนชั้นโดยผู้มีอำนาจที่ประกอบด้วย มายาคติ อุดมการณ์ ค่านิยม ความเชื่อ เช่น มายาคติความงาม ค่านิยมความขาว โดยมีอุตสาหกรรมวัฒนธรรมเป็นตัวกระตุ้นความชอบธรรมในอุดมการณ์นั้น ๆ (Shilling, 2003) ในการสำรวจการใช้ร่างกายและการสร้างตัวตนของวัยรุ่นสก๊อยบนพื้นที่ออนไลน์พบว่ารูปแบบการต่อต้าน ขัดขืนผ่านร่างกายของวัยรุ่นสก๊อยไม่ได้หลุดพ้นหรือแยกจากพื้นที่แห่งอำนาจทุนนิยมและความทันสมัย โดยพวกเธอตระหนักถึงผลประโยชน์จากการใช้เรือนร่างและความเป็นผู้หญิงโดยปรากฎบนความลื่นไหลของการปฏิบัติการที่มีสิทธิพิเศษมากกว่าวัยรุ่นชายในพื้นที่วัฒนธรรมแว้น เช่น ผู้หญิงสามารถแข่งขันความเร็วรถมอเตอร์ไซค์และประกวดชิงตำแหน่งสก๊อยได้ทั้งสองทาง นอกจากนี้ ในพื้นที่การทำงานบริการ เช่น พริตตี้ สาวเชียร์เบียร์ หรือ สาวเอนเตอร์เทน ยังพบลักษณะการลุงทุนทำศัลยกรรมเพื่ออัพเกรดตัวเองโดยเฉพาะการทำหน้าอกไซส์ใหญ่ โดยเป็นการปรับเปลี่ยนร่างกายให้ตรงตามมาตรฐานความงามอันเป็นที่นิยมในตลาดออนไลน์ซึ่งงานที่เพิ่มขึ้นเท่ากับรายได้ที่มากขึ้น ในขณะเดียวกัน วัยรุ่นสก๊อยมักนำเสนอร่างกายและเรื่องเพศอย่างเปิดเผยบนพื้นที่ออนไลน์ เนื่องจากพวกเธอไม่ได้แบ่งแยกความเป็นส่วนตัวและสาธารณะซึ่งเป็นการกระทำที่บ่งบอกถึงการไม่สยบยอมแต่ก็ไม่ได้แยกตัวเองออกจากพื้นที่ของอำนาจที่คอยกำหนดกฎเกณฑ์ทางเพศและบทบาทของวัยรุ่นหญิงให้ต้องเก็บกดความปรารถนาและกระทำได้เพียงในพื้นที่ส่วนตัวเท่านั้น เช่น เรื่องเพศวิถี และการสักลาย แต่วัยรุ่นสก๊อยกลับกระตือรือร้นในการสร้างภาพตัวแทนผ่านการปรับเปลี่ยนร่างกายเพื่อสร้างสรรค์วิธีการสลายเส้นแบ่งหรือตัดข้ามเส้นนามธรรมของการจัดวางร่างกายในแบบที่เป็นอยู่ซึ่งถูกผลิตขึ้นโดยอำนาจที่ทำให้ชนชั้นนำอยู่ในฐานะได้เปรียบ (ไชยรัตน์ เจริญสินโอฬาร, 2554:143) ดังนั้น การสักลายและการทำศัลยกรรมไปจนถึงการเต้นของวัยรุ่นสก๊อยล้วนถูกออกแบบขึ้นมาเพื่อสื่อสารผ่านร่างกายถึงสภาวะอันไร้ความกังวลบนขอบเขตทางจริยธรรมและการเป็นอิสระจากบทบาททางเพศภายในชีวิตประจำวัน (McRobbie & Garber, 1997:108)



ภาพที่ 6 เจ๊ปลาเน็ตไอดอลสก๊อยสายซิ่งที่มักแข่งขันความเร็วเป็นประจำ ภาพที่ 7 วัยรุ่นสก๊อยโชว์รอยสักที่คล้ายคลึงกัน

ที่มา : https://auto.mthai.com/celeb/43698.html ที่มา : https://www.facebook.com/groups/ลายสักไทยแลนด์/

นอกจากนี้ การศึกษาความเป็นอัตวิสัยของวัยรุ่นสก๊อยพบว่าพวกเธอมักใช้คำอธิบายทางศีลธรรมเฉพาะกลุ่มที่เน้นความกตัญญู และความกลมเกลียวในครอบครัวและชุมชน เพื่อสร้างความหมายต่อการกระทำของตนด้วยการหยิบยืมอำนาจจากความเชื่อทางศาสนา (บุษบงก์ วิเศษพลชัย, 2558:151) ซึ่งนับว่าเป็นศักยภาพในการเชื่อมต่อลักษณะของจริยธรรมบางสิ่งที่โผล่ขึ้นมาจากสถานการณ์ทางวัฒนธรรมที่เฉพาะเจาะจงของแต่ละบุคคล (ethical subject) เป็นเหมือนการ ‘ตื่นรู้’ จาก ‘สิ่งอื่น ๆ ในตัวเรา’ (other-in-me) บนคำอธิบายมากมาย (Boothroyd, 2013 :48) นอกจากพวกเธอจะมีภาระใช้จ่ายในการทำศัลยกรรมเพื่ออัพเกรดตัวเองแล้ว ยังมีค่าใช้จ่ายที่เกี่ยวกับการทำบุญ หรือแบ่งเบาภาระของครอบครัวเพื่อเป็นการใช้เงินเสริมบารมีและนำความรุ่งโรจน์มาสู่ชื่อเสียงของตนโดยพวกเธอให้เหตุผลต่อการทำอาชีพด้านนี้ว่าเป็นการสะสมทุนเพื่อต่อยอดในการทำธุรกิจส่วนตัว หรือเปิดร้านค้าของตัวเองในอนาคต (ณัฐฎา คงศรี, 2554:161) ซึ่งเป็นอีกหนึ่งวิธีหนึ่งของความปรารถนาที่ต้องการแสดงออกว่าฉันยังรับรู้ความผิดชอบชั่วดีปฏิบัติการในความสัมพันธ์แบบพิเศษกับอำนาจทางโครงสร้างที่กดทับอยู่อย่างสร้างสรรค์และเป็นไปได้แม้จะขัดแย้งกับคำอธิบายบนตรรกะของคนทั่วไปในสังคม เป็นต้น



ภาพที่ 6 สาวโคโยตี้ตอบโต้การจัดลำดับชนชั้นทางสังคม ภาพที่ 7 สาวโพสปกป้องสามีที่ออกมาจากเรือนจำ

ที่มา : https://www.facebook.com/พริตตี้-รีวิว/ https://www.facebook.com/สมาคม-คนเคยติดคุก/

**บทสรุป**

เมื่อผู้หญิงกลุ่มหนึ่งตัดสินใจใช้ร่างกายมาเป็นทุนทางสังคมและวัฒนธรรมหที่ให้ความหมายต่อตัวตนและการกระทำที่เป็นอิสระและอยู่นอกเหนือค่านิยมแบบเก่าที่ถูกสร้างขึ้นบนความรู้ ความจริงและเรื่องเล่าเพียงชุดเดียวดังเช่นการดำรงอยู่ของวัยรุ่นสก๊อยจึงเต็มไปด้วยความไม่เข้าใจจากผู้คนในสังคมออนไลน์ที่เคยชินกับการจัดชนชั้นสูงต่ำทางสังคมที่ไม่สามารถยอมรับความแตกต่างอันนอกเหนือคำอธิบายในสังคมแบบประเพณีดั้งเดิม (Traditional Society) ภาพตัวแทนของวัยรุ่นสก๊อยจึงได้ถูกเหมารวมว่าเป็นพวกเบี่ยงเบนไปจากสังคมมาตรฐาน ซึ่งทันทีที่ความปรารถนาของวัยรุ่นหญิงชนบทปรากฏขึ้นฃในบริบทของทุนนิยมและความทันสมัยสมัยใหม่พวกเธอจึงได้เห็นการทำงานของการผลิตทางสังคมบนพื้นที่ออนไลน์อย่างเฟซบุ๊กและจากประสบการณ์แวดล้อมที่เน้นส่งเสริมสำนึกความเป็นปัจเจกชนเข้มข้นผ่านการบริโภค จนเกิดสำนึกในความคิดและตระหนักได้ถึงชนชั้นทางสังคมที่ไม่เท่าเทียม พวกเธอจึงใช้ประโยชน์จากทุนนิยมและเทคโนโลยีที่ต้องใช้ความสามารถของตนเองในการจัดการสื่อสารและความคิดสร้างสรรค์โดยการ ‘กลายเป็นส่วนหนึ่งของทุน’ ซึ่งได้เปลี่ยนคำจำกัดความของคำว่า งานให้เป็นส่วนหนึ่งของตัวตนอันเป็นค่านิยมใหม่ที่ทุกคนควรทำเพื่อให้ตนมีคุณค่า (self-valorization) ดังนั้น การสร้างสรรค์ภาพตัวแทนของวัยรุ่นสก๊อยจึงมีร่างกายเป็นศูนย์กลางในการถ่ายทอดรหัสทางวัฒนธรรมเพื่อสื่อสารกันระหว่างวงจรวัฒนธรรมแว้นในชุมชนออนไลน์ โดยการปรับเปลี่ยนร่างกายของพวกเธอ (เช่น การสักลายหรือทำศัลยกรรม) หรือ แสดงเภาพตัวแทนที่เป็นอิสระจากฎเกณฑ์ทางเพศ (เช่น การเซลฟี่หรือการเต้น) เพื่อส่งสัญญาณว่าฉันเป็นส่วนหนึ่งของกลุ่มที่แตกต่างจากสังคมดั้งเดิมอย่างสิ้นเชิง จนนำไปสู่กระบวนการเป็นอัตวิสัยเพื่อควบคุมการให้ความหมายต่อการสร้างสรรค์ตัวตนและกระทำแบบไม่ที่มา ไม่มีเหตุผลในสายตาคนทั่วไป แต่แท้จริงแล้วเป็นหนึ่งในวิธีสร้างคำอธิบายใหม่เพื่อปรับสภาพให้ทุนที่ได้มาจากการทำงานด้านบริการให้อยู่ในระนาบเดียวกับทุนอื่น ๆ ดังนั้น ภาพตัวแทนของวัยรุ่นสก๊อยออนไลน์จึงเป็นรูปแบบในการต่อต้าน ต่อรองกับมายาคติของสังคมที่ประกอบสร้างกฎเกณฑ์ทางเพศและค่านิยมแบบชนชั้นกลางจากสถาบันผู้มีอำนาจในสังคมในการกำหนดความหมายของผู้หญิงดี หรือ ผู้หญิงไม่ดีอย่างเป็นสารัตถะผ่านทุนและความทันสมัยลื่นไหลโดยมีเป้าหมายเพื่อสลายการจัดลำดับทางสังคมที่ไม่ใช่การสร้างความวุ่นวาย แต่เป็นความปรารถนาในการสลายความเป็นไปไม่ได้จากการแบ่งชนชั้นที่ดำรงอยู่ให้เกิดขึ้นได้โดยการสะสมทุนเพื่อเป็นส่วนหนึ่งของผู้บริโภคที่มีคุณภาพได้ในที่สุด

**บรรณานุกรม**

**ภาษาไทย**

กุลธิดา เชื้อเทศ. (2550) *การจัดการ ควบคุม และต่อรองเรื่องเพศของนักการเมืองหญิง : ผ่านการศึกษาเรื่องข่าวลือเชิงชู้สาว.*ศิลปศาสตร์มหาบัณฑิต มหาวิทยาลัยธรรมศาสตร์, กรุงเทพฯ.

ขวัญชนก งามชื่น. (2549). *เวทีชีวิตแดนเซอร์.* ศิลปศาสตร์มหาบัณฑิต มหาวิทยาลัยธรรมศาสตร์, กรุงเทพฯ.

จิดาภา ทัดหอม. (2558). *การตลาดผ่านสื่อสังคมออนไลน์ ความไว้วางใจและคุณภาพของระบบสารสนเทศที่มีผลต่อการตัดสินใจซื้อสินค้าผ่านช่องทางการถ่ายทอดสดเฟซบุ๊กไลฟ์ (Facebook Live) ของผู้บริโภคออนไลน์ในกรุงเทพมหานคร.* บริหารธุรกิจมหาบัณฑิต มหาวิทยาลัยกรุงเทพ, กรุงเทพฯ.

ชวิตรา ตันติมาลา. (2555). *“ภ๊ษ๊สก๊อยป์” (ภาษาสก๊อย): วัฒนธรรมอุบัติการณ์ SKOY LANGUAGE: INCIDENT CULTURE.* วารสารสถาบันวัฒนธรรมและศิลปะ มหาวิทยาลัยศรีนครินทร์วิโรฒ, 14(2), 7-10.

ณัฐฎา คงศรี. (2554). *แนวจริตของพริตตี้ในกรุงเทพมหานคร.* ศิลปศาสตร์มหาบัณฑิต จุฬาลงกรณ์มหาวิทยาลัย, กรุงเทพฯ.

บุษบงก์ วิเศษพลชัย. (2558). *อัปสรากลางไฟ: อัตวิสัย พื้นที่ และประสบการณ์ผัสสะ ในชีวิตประจำวันของผู้หญิงบาร์ชาวกัมพูชา.* สังคมวิทยาและมานุษยวิทยามหาบัณฑิต มหาวิทยาลัยธรรมศาสตร์, กรุงเทพฯ.

ปนัดดา ชำนาญสุข. (2552). *เร่ง รัก รุนแรง โลกชายขอบของนักบิด.* ศูนย์วิชาการเพื่อความปลอดภัยทางถนน มูลนิธิสาธารณสุขแห่งชาติ.

ปวีณ์กร สุรบรรณ์. (2554). *วัฒนธรรมย่อยของนักเรียนอาชีวศึกษาหญิง.* สังคมวิทยาและมานุษยวิทยามหาบัณฑิต มหาวิทยาลัยธรรมศาสตร์, กรุงเทพฯ.

ไชยรัตน์ เจริญสินโอฬาร. (2555). *การเมืองของความปรารถนา.* บ้านพิทักษ์อักษร, กรุงเทพฯ.

อรรถจักร์ สัตยานุรักษ์. (2555). *เด็กกับความรุนแรงในสังคมไทย.*หนังสือพิมพ์กรุงเทพธุรกิจ. สืบค้นเมื่อ 21ธันวาคม 2555. จากเว็บไซต์ https://prachatai.com/journal/2008/08/17745

อรรถจักร์ สัตยานุรักษ์. (2560). *วัยรุ่นร้าย : การยอมรับในระบบที่ "ตีบตัน”* หนังสือพิมพ์กรุงเทพธุรกิจ. สืบค้นเมื่อ 17 กุมภาพันธ์ 2561. จากเว็บไซต์ https://www.bangkokbiznews.com/blog/detail/640368

**ภาษาอังกฤษ**

Albury, Kath.(2015). *Selfies, Sexts, and Sneaky Hats: Young People’s Understandings of Gendered Practices of Self-Representation.*University of New South Wales, Australia.

Arratee Ayuttacorn.(2014). *Politics of Representation of Female Flight Attendants’ Bodies in the Affective Economy.* InThammasat Review, 17(2), 110-137*.*

Bauman, Zygmunt. (2000). *Liquid modernity.* Cambridge, UK: Polity Press.

Boothroyd, Dave.(2013). *Sexing the Ethical Subject.* In Ethical Subjects in Contemporary Culture. Edinburgh University Press.

Gartman, David. (2002). *Three Ages of The Automobile: The Cultural Logics of the Car.* Sociological Theory, 20(2):255-277

Hall, Stuart. (1997). *Representation: Cultural representations and signifying practices.* London: Sage in association with the Open University.

Weeks, Kathi. (2007). *Life within and against work: Affective labor, feminist critique, and post-Fordist politics.*In ephemera., 7(1), 233-249.

Kangwan Fongkaew. (2014). *Schoolgirls' sexualities, media and popular culture in Chiang Mai City, Thailand.* Doctor of Philosophy (Social Science) Chiang Mai University, Chiang Mai.

Lazzarato, Maurizio. (2012). *Immaterial Labour* eds.Radical Thought In Italy: A Potential Politics.

Miller, Daniel. (2011). *Tales from Facebook.* Cambridge: Polity.

Miller, Daniel. (2016). *How the World Changed Social Media.* University College London.

Pile, Steve. and Keith, Michael. (1997). *Introduction, Geography of resistance.* London and New York: Routledge.

Shilling, Chris. (2003). *The Body and Social Theory.* London: Sage Publications.

**ฐานข้อมูลออนไลน์**

sanook.com. (2555). *พจนานุกรมศัพท์แสลง.* สืบค้นเมื่อ 5 พฤศจิกายน 2561. จากเว็บไซต์ https://dictionary.sanook.com/search/dict-slang/เด็กสก๊อย

ข่าวปด. (2561). *ปดจนานุกรม.* สืบค้นเมื่อ 5 พฤศจิกายน 2561. จากเว็บไซต์ https://www.facebook.com/khaopodnews/photos/a.2120615681517992/2187386684840891/?type=3&theater