**กระบวนการชาตินิยมพลเมือง: มโนทัศน์การศึกษาเพื่อความหลากหลายทางวัฒนธรรมที่ปรากฏในหลักสูตรพลเมืองศึกษาไทยและสิงคโปร์**

**----Civic Nationalization : Cultural Diversity in Education Concepts in the Civic Education Curriculum of Thailand and Singapore**

***ชรินทร์ มั่งคั่ง และ อรสิริพิมพ์ บริหารธนโชติ***

**บทคัดย่อ**

บทความนี้มีจุดมุ่งหมายเพื่อ1)ทบทวนมโนทัศน์ชาตินิยมที่มีอิทธิพลพลต่อความหลากหลายทางวัฒนธรรม2)เพื่อเปรียบเทียบมโนทัศน์ชาตินิยมพลเมืองของในหลักสูตรพลเมืองศึกษาของไทยและสิงคโปร์ที่มีต่อการศึกษา เพื่อความหลากหลายทางวัฒนธรรมในสังคมยุคดิจิทัลและ3)เพื่อนําเสนอถึงแนวทางการจัดการเรียนการสอนเพื่อเตรียมพลเมืองไทยของครูสังคมศึกษา โดยใช้กรอบแนวคิดชาตินิยม (Nationalism)เครื่องมือที่ใช้แบบวิเคราะห์เอกสาร(Documentary research) ผลการศึกษาพบว่า แนวคิดชาตินิยม (Nationalism)ที่นำไปสู่การเกิดรัฐชาติซึ่งมีอิทธิพลต่อความหลากหลายทางวัฒนธรรมเกิดขึ้นได้ใน2 ลักษณะ ได้แก่ 1 รัฐชาติ 1 วัฒนธรรม (One state -One Culture) และ 1 รัฐชาติที่มีความหลากหลายทางวัฒนธรรม (One state-Multicultural) ซึ่งแนวโน้มรัฐชาติสมัยใหม่จะเป็นไปในลักษณะที่2 ด้วยปัจจัยที่เกิดจาก แนวคิดการจัดระเบียบโลก (New world order)โดยเฉพาะประชาธิปไตยแบบพหุนิยม สิทธิมนุษยชน กระโลกาภิวัฒน์และแนวคิดว่าด้วยพลเมือง ที่มีผลต่อการปรับตัวของรัฐชาติในมิติ ชาตินิยมพลเมือง (Civic Nationalism)ที่กล่อมเกลาในระบบการศึกษาผ่านหลักสูตรผู้ศึกษาจึงได้นำหลักสูตรของไทย ได้แก่ แนวทางการจัดการเรียนรู้รายวิชาเพิ่มเติมหน้าที่พลเมือง ปีพุทธศักราช 2557 และหลักสูตรของสิงคโปร์ ได้แก่ Character And Citizenship Education Syllabus Primary (คุณลักษณะและความเป็นพลเมือง) ปีพุทธศักราช 2557 พบว่า ค่านิยมที่ปรากฏและผลการเรียนรู้ที่คาดหวังของทั้ง2 ชาติ ยังคงเน้นความเป็นชาตินิยม คือ ความรักชาติ โดยเฉพาะไทยจากผลการเรียนรู้ที่คาดหวังจำนวน 10 ข้อให้ความสำคัญกับความหลากหลายทางวัฒนธรรม จำนวน3 ข้อ ได้แก่ ข้อ 3เห็นคุณค่าของภูมิปัญญาท้องถิ่นข้อ ข้อ8 เห็นคุณค่าของภูมิปัญญาท้องถิ่น ยอมรับและอยู่ร่วมกับผู้อื่นอย่างสันติ และข้อ9ยกตัวอย่างความขัดแย้งในชุมชนและเสนอวิธีการแก้ปัญหาโดยสันติวิธี ในขณะที่สิงคโปร์จากผลการเรียนรู้ที่คาดหวังจำนวน 8 ข้อ ให้ความสำคัญกับความหลากหลายทางวัฒนธรรม จำนวน 5 ข้อ ได้แก่ ข้อ 3ความตระหนักรู้ต่อสังคม ประยุกต์ใช้ ทักษะการสร้างความสัมพันธ์ระหว่าง บุคคลและรักษาความสัมพันธ์ในเชิงบวก บนพื้นฐานการเคารพซึ่งกันและกันได้ ข้อ4 มีความยืดหยุ่นความสามารถในการปรับตัว ข้อ 6 เห็นคุณค่าของความหลากหลายทาง สังคม-วัฒนธรรมของสิงคโปร์และ ส่งเสริมการติดต่อกันทางสังคม และความสามัคคี ข้อ7 เอาใจใส่ผู้อื่น และข้อ8 สะท้อนให้เห็นถึงและตอบสนองต่อ ชุมชน ชาติ และปัญหาระดับโลก ใน ฐานะการเป็นพลเมืองที่ตื่นรู้ และรับผิดชอบ ดังนั้นในระบบการศึกษาคงปฏิเสธแนวคิดชาตินิยมที่กล่อมเกลาผ่านหลักสูตรไม่ได้แต่ครูสังคมศึกษาสามารถออกแบบการเรียนการสอนเพื่อสร้างพลเมืองไทยโดยนำจุดเด่นที่ได้จากการศึกษาเปรียบเทียบของทั้ง2 ประเทศบนฐานแนวคิดชาตินิยมพลเมืองให้เกิดความตระหนักถึงความเท่าเทียมกันในฐานะของการเป็นมนุษย์ ยอมรับความแตกต่าง หลากหลายได้ในพรมแดนเดียวกัน

**Abtract**

This article aims to 1) review nationalist concepts that have an influence on cultural diversity 2) to compare citizenship nationalism concepts in the Thai and Singaporean citizen education curriculum towards education For cultural diversity in the digital age, and 3) to present ways of teaching and learning to prepare Thai citizens of social studies teachers By using the conceptual framework of nationalism (Nationalism) The tools used in documentary research. The results showed that Nationalism (Nationalism) that leads to the emergence of a nation whose influence on multiculturalism can occur in 2 characteristics: 1 One state-One Culture and one Multicultural State state-multicultural) in which the trend of modern nation states will be in the second nature With factors caused by New world order .Especially democracy, pluralism, human rights, globalization, and citizenship concepts. That affects the adjustment of the nation state in dimensions Civic Nationalism, which has been refined in the education system through the curriculum, so the students have adopted Thai curriculum, such as the guidelines for learning additional courses, citizenship duties in 2014 and the Singapore curriculum such as Character And Citizenship Education Syllabus Primary. Found that the values ​​that appear and the expected learning outcomes of both nations continue to emphasize nationalism, namely patriotism, especially Thailand. Based on the 10 learning outcomes, giving importance to cultural diversity 3 items .While Singapore from the expected learning outcomes of 8 items gives importance to cultural diversity of 5 items. Therefore, in the educational system, it may not be able to reject the concept of nationalism that is refined through the curriculum, but social studies teachers can design the teaching and learning to create Thai citizens by using the strengths obtained from the comparative study of both. The country is based on the concept of citizen nationalism to realize equality as a human being. Accept differences Can be in the same border

**คำสำคัญ ชาตินิยม, การศึกษาเพื่อความหลากหลายทางวัฒนธรรม, หลักสูตรพลเมืองศึกษา, ครูสังคมศึกษา**

**บทนำ**

*"มนุษย์ไม่ได้เป็นทาสของเชื้อชาติตัวเขาเอง ไม่ได้เป็นทาสของภาษาที่เขาใช้ ไม่ได้เป็นทาสของศาสนาที่นับถือ ไม่ได้เป็นทาสของเส้นทางไหลของแม่น้ำหรือแนวเทือกเขา การรวมตัวเป็นกลุ่มก้อนของมนุษย์ซึ่งมีพร้อมทั้งสติปัญญาและหัวใจที่อบอุ่น ย่อมก่อให้เกิดความตระหนักรู้ในระดับมโนสำนึก(Moral Conscience) ที่เรียกตัวเองว่าชาติขึ้นมา ตราบใดที่สำนึกดังกล่าวนี้ยังพิสูจน์พลังของมันได้ผ่านการเสียสละของตัวบุคคลเพื่อประโยชน์สุขของชุมชน ตราบนั้นมันก็ยังเป็นสิ่งที่ถูกต้องชอบธรรมและมีสิทธิจะดำรงอยู่ต่อไป"*

*จาก หนังสือชาติคือะไร (Qu'est-ce qu'une nation) แอร์เนส เรอนอง(น.58)*

ความหลากหลายทางวัฒนธรรม คือสภาพความเป็นจริงที่มีมาแต่อดีตของมนุษย์กระทั่งการเกิดแนวคิดชาตินิยมจนก่อตัวเป็นรัฐชาติ อันส่งผลต่อมุมมองความหลากหลายทางวัฒนธรรม เพราะการรวมตัวจนเกิดคำว่า ชาติ นั้นเกิดขึ้นในหลากหลายบริบท เช่น 1)ชาติในทางวัฒนธรรม (Cultural Nations) การมองเอกลักษณ์ หรืออัตลักษณ์ชองกลุ่มบุคคลหนึ่งๆโดยที่ดูเชื้อสายเผ่าพันธุ์หรือวัฒนธรรม ซึ่งแสดงให้เห็นว่า บุคคลกลุ่มหนึ่ง ๆ มีความแตกต่างไปจากคน กลุ่มอื่น ๆ 2)ชาติในทางการเมือง (political nations) โดยได้รับอิทธิพลแนวคิดเสรีนิยม ของJean-Jacques Rousseau กลุ่มบุคคลที่ ผูกพันอยู่ด้วยกันโดยถือเกณฑ์การเป็นพลเมือง (citizenship) ของหน่วย หรือสังคมการเมืองเดียวกัน ใช้หลักการเรื่อง สิทธิ เสรีภาพ ความเสมอภาค และอำนาจอธิปไตยมาใช้ในฐานะสมาชิกของรัฐชาติ Hobbsbawn(1971,pp.46-47) กล่าวว่าชาติทางการเมืองเป็นสิ่งที่ถูกสร้างขึ้น และ Benedict (1991) เรียกชาติทางการเมืองนี้ว่า เป็นชุมชนที่ถูกจิตนาการขึ้น อันเกิดขึ้นจากปัจจัยสำคัญๆ เช่น ระบบการศึกษาสมัยใหม่ซึ่งเป็นการศึกษาแบบมวลชน และการหล่อมหลอมกล่อมเกลาทางการเมืองและ3) ชาติในทางจิตวิทยา(psychological nation) คือความรักในปิตุภูมิ นั้นหมายถึง ความรักในบ้านเกิดเมืองนอนซึ่งเป็นสิ่งที่มีมาก่อนความรู้สึกหรืออุดมการณ์ชาตินิยม (สมเกียรติ วันทะนะ,2544)

ในช่วงระยะเวลา 200 กว่าปีที่ผ่านมาการก่อตัวของแนวคิดชาตินิยม จนเกิดเป็นรัฐชาติ อันเป็นผลจากการปฏิวัติอุสาหกรรม โดย Kedourie(1960) เป็นคนแรกที่ศึกษาการเกิด ชาตินิยม ได้กล่าวถึง การแปรเปลี่ยนแนวคิด subject ของการกระทำนั้นหมายถึง เมื่อเกิดแนวคิดชาตินิยม มนุษย์มิได้เป็นองค์อธิปัตย์อีกต่อไปหากแต่ว่ามนุษย์ถูกผูกติดกับการเมืองกลับกลายเป็นเพียงหน่วยการเมืองหน่วยหนึ่งเท่านั้น และการเกิดพรมแดนทางการเมืองของรัฐชาตินั้นกลับมีอิทธิพลต่อพรมแดนทางวัฒนธรรมอันจะส่งผลต่อความหลากหลายทางวัฒนธรรม ถูกหล่อหลอมผ่านสถาบันทางสังคมและการขัดเกลาทางสังคม จนรัฐชาติและวัฒนธรรมที่เป็นหนึ่งเดียวกัน หรือ One state One Culture และสอดรับกับสังคมในระบบอุตสาหกรรมที่เกิดขึ้น แนวคิดในลักษณะนี้ นำไปสู่ความขัดแย้งจนเกิดเป็นสงคราม ในประวัติศาสตร์โลก เช่น สงครามบอสเนีย การฆ่าล้างเผ่าพันธุ์ชาวยิว รวันดา หรือแม้แต่ความขัดแย้งในประเทศไทยเองอันมีสาเหตุจากประเด็นพรมแดนและความหลากหลายทางวัฒนธรรม


สถานการณ์การเปลี่ยนแปลงโดยเฉพาะกระแสโลกาภิวัฒน์ เราคงปฏิเสธไม่ได้ว่า แนวคิดชาตินิยมจะถูกลดบทบาทลง ปัญหาต่างๆไม่สามารถปกปิดได้อีกต่อไป โดยเฉพาะเรื่องของความหลากหลายทางวัฒนธรรมอันไปสอดรับกับแนวคิดการจัดระเบียบโลก(New world order) ที่เกิดขึ้นจากชัยชนะของประชาธิปไตย ที่ให้คุณค่ากับในประเด็นต่างๆที่มีผลกระทบต่อบทบาทของรัฐชาติและนำมาเป็นมาตรฐานสากลที่รัฐชาติเองต้องปฏิบัติตามมาตรฐานดังกล่าว ได้แก่ ค่านิยมประชาธิปไตย ค่านิยมสิทธิมนุษยชน ที่ให้ความสำคัญกับแนวคิดแบบพหุนิยมเพื่อผลักดันมุมมอง ความเป็นมนุษย์ในฐานะของ พลเมือง แนวคิดการจัดระเบียบโลกนี้ถือได้ว่ารัฐชาติจำเป็นต้องปรับตัว และตีความแนวคิดชาตินิยมให้สอดคล้องกับกระแสโลกที่เกิดขึ้น แนวคิดชาตินิยมพลเมือง (Civic Nationalism) ซึ่งถือกำเนิดขึ้นในยุคปฏิวัติฝรั่งเศสถูกนำมาปรับใช้อีกครั้ง ในการตระหนักถึงความเท่าเทียมกันในฐานะของการเป็นมนุษย์ ยอมรับความแตกต่าง หลากหลายได้ในพรมแดนเดียวกัน นั่นหมายถึง ความหลากหลายทางวัฒนธรรมในหนึ่งรัฐชาติ หรือ One state -Multicultural ดังนั้นการจะปรับเปลี่ยนแนวคิดต้องอาศัยกระบวนการกล่อมเกลาและระบบการศึกษาเองที่มีส่วนสำคัญที่จะทำให้รัฐชาติสามารถอยู่รอดได้ของรัฐชาติจำเป็นต้องเลือกระหว่างยอมให้มีความหลากหลายหรือจะบีบบังคับให้ประชาชนเชื่อฟัง ซึ่งในช่วงแรกอาจจะใช้วิธีบีบบังคับให้เชื่อฟังแต่ทว่าความหลากหลายที่มีมากขึ้นและแนวคิดความเท่าเทียมกันบีบให้รัฐต้อง

ยอมรับและใช้การอดกลั้นต่อความหลากหลายแต่ก็ยังคงไม่ละทิ้งอุดมการณ์ชาตินิยมและมองชาตินิยมให้มุมใหม่

**มุมมองกระบวนการชาตินิยมที่มีต่อความหลากหลายทางวัฒนธรรมในสังคมยุคดิจิทัล**

หากจะกล่าวถึงเหตุการณ์ที่สามารถอธิบายแนวคิดชาตินิยมได้เป็นอย่างดี กล่าวคือ ค.ศ.1762 นักปรัชญาชาวฝรั่งเศส "ฌอง ฌาค รุสโซ"(Jean Jacques Rousseau) ได้เขียนหนังสือ"สัญญาประชาคม" จนกลายเป็นหนังสือที่มีอิทธิพลอย่างมากต่อความคิดเกี่ยวกับ"ชาติ" และ"ความรักชาติ" จนนำไปสู่เหตุการณ์ปฏิวัติฝรั่งเศสในเวลาต่อมา "ชาติ"ที่ไม่ได้หมายถึงอยู่ภายใต้การปกครองของเหล่ากษัตริย์และขุนนางในยุคศักดินา หรือเป็นกรรมสิทธิ์ส่วนตัวของกลุ่มอภิสิทธิย์ชนบางคนและกษัตริย์เท่านั้น “ชาติ” ได้ถูกแปรเปลี่ยนให้กลายเป็น"ชาติ"ที่เป็นสาธารณสมบัติของพลเมือง ทุกคนซึ่งต่างล้วนมีส่วนในชาติอย่างเท่าเทียมกันอันเนื่องด้วยความเป็น"ชาติ"ในทัศนะของรุสโซนั้นก็ล้วนเกิดขึ้นมาด้วย ความพร้อมใจของพลเมืองอีกเช่นกันในการที่จะยอมสังกัดยู่ภายใต้รัฐ จะเห็นได้จากข้อความที่เขากล่าวว่า“การที่พลเมือง ยอมสังกัดรัฐ จะต้องถือเป็นเงื่อนไขว่า รัฐจะต้องให้หลักประกันแก่พลเมืองว่าจะให้มีอิสระเสรี” (สาระนิพนธ์ที่ 1.4 ; Rousseau, 1973 : 393) ความรักชาติ"ของพลเมืองนั้นก็ต้องหมายถึงความรักใน"เสรีภาพ"อันเป็นแกนกลางความคิดของการที่พลเมืองต้องยอมสังกัดอยู่ภายใต้รัฐ หรือ ทำสัญญาประชาคมเพื่อให้รัฐปกป้องไว้ซึ่งเสรีภาพ ตามทัศนะของรุสโซนั้นเองสอดคล้องกับลัทธิชาตินิยมที่มีแกนกลางอยู่ที่พลเมืองได้ถูกเน้นย้ำขึ้นอีกครั้งผ่านงานเขียน"ชาติคืออะไร"(Qu'est-ce qu'une nation) ของ “แอร์เนส เรอนอง”หรือลัทธิชาตินิยมเชิงพลเมือง(Civic Nationalist)อันให้คุณค่าต่อ “เสรีภาพ เสมอภาค ภราดรภาพ” นั้นได้สมบูรณ์ขึ้นมาอีกด้วย(แอร์เนสต์ เรอนอง,2561)ดังนั้นความเป็นพลเมืองและคุณค่าความเป็นมนุษย์นั้นไม่ได้มีคุณลักษณะที่แบ่งแยกเผ่าพันธุ์ ศาสนา ภาษา และ วัฒนธรรม แต่คือการสถาปนาลัทธิชาตินิยมในลักษณะพลเมือง(Civic Nationalist)ในแง่ของจิตวิญญาณที่ให้คุณค่าเรื่องเสรีภาพที่ควรเสมอกัน เคารพความแตกต่าง และยอมรับความหลากหลายว่ามีอยู่จริง นำไปสู่การเปลี่ยนแปลงทัศนคติของตัวเราที่มีต่อผู้คน เพื่อให้ชาติสามารถดำรงอยู่ต่อไปได้ ท่ามกลางความหลากหลายทางวัฒนธรรมในสังคมยุคดิจิทัล

**ชาตินิยมพลเมือง :มโนทัศน์ความหลากหลายทางวัฒนธรรมในหลักสูตรวิชาหน้าที่พลเมืองของไทย**

รัฐไทย ในช่วงวิกฤตการณ์ทางการเมืองได้มีการทบทวนบทบาทของตนเองภายในรัฐ และภายนอกต่อเวทีโลกในประเด็นความหลากหลายทางวัฒนธรรมและแนวคิดการจัดระเบียบโลกจนนำไปสู่การปฏิรูปการศึกษาที่ยังคงเป็นเครื่องมือที่จะยังคงความเป็นชาตินิยมแบบไทย และชาตินิยมพลเมืองอยู่บ้าง จึงปรากฏในหลักสูตรวิชาหน้าที่พลเมือง ปีพุทธศักราช 2557 ตามหลักสูตรแกนกลางการศึกษาขั้นพื้นฐาน พุทธศักราช 2551ของไทย ดังนี้

**แผนภาพที่1** เป้าหมายสําคัญในการจัดการเรียนรู้รายวิชาหน้าที่พลเมือง

**ที่มา :**  ปรับปรุงจาก สํานักวิชาการและมาตรฐานการศึกษา กระทรวงศึกษาธิการ, (2557:4)


จากภาพคุณลักษณ์ความเป็นพลเมืองที่ปรากฏยังคงเน้นความเป็นชาตินิยมที่มีลักษณะรัฐเดียวเอกวัฒนธรรม (One state One Culture) คือยังให้ความสำคัญกับวัฒนธรรมในเชิงเดี่ยวที่สะท้อนความเป็นนามธรรมสูงนำไปสู่การปฏิบัติได้ยาก คือวัฒนธรรมไทย ได้แก่ ความเป็นไทย ความรักชาติ ยึดมั่นในศาสนา และเทิดทูนสถาบันพระมหากษัตริย์ ความเป็นพลเมืองดีในระบอบประชาธิปไตยอันมีพระมหากษัตริย์ทรงเป็นประมุข ความปรองดอง สมานฉันท์และความมีวินัยแต่ผู้ศึกษาได้ค้นพบสิ่งที่หลักสูตรคาดหวังหรือผลการเรียนรู้ ใน 10 ประเด็นที่บ่งบอกถึงความเป็นชาตินิยมพลเมืองไทยที่มีต่อความหลากหลายทางวัฒนธรรม ดังนี้

**ตารางที่1** การวิเคราะห์แนวคิดชาตินิยมพลเมืองที่มีต่อความหลากหลายทางวัฒนธรรมที่ปรากฏในหลักสูตร**พลเมืองศึกษาของไทย**

|  |  |  |  |
| --- | --- | --- | --- |
| **คุณลักษณ์ที่ปรากฏในหลักสูตรการศึกษาชาติ** | **ผลการเรียนรู้ที่คาดหวัง** | **คุณลักษณ์พลเมืองรัฐเดียวเอกวัฒนธรรม** | **คุณลักษณ์พลเมืองรัฐเดียวพหุวัฒนธรรม** |
| ความเป็นไทย | 1. ปฏิบัติตนเป็นผู้มีมารยาทไทย  2. แสดงออกถึงความกตัญูกตเวทีต่อบุคคลในชุมชน  3. เห็นคุณค่าของภูมิปัญญาท้องถิ่น  4. เข้าร่วมกิจกรรมเกี่ยวกับชาติ ศาสนา และสถาบันพระมหากษัตริย์  5. ปฏิบัติตนตามพระบรมราโชวาท หลักการทรงงาน และหลักปรัชญาของเศรษฐกิจพอเพียง  6. ปฏิบัติตนตามข้อตกลง กติกา กฎ ระเบียบ และหน้าที่ที่ต้องปฏิบัติในห้องเรียนและโรงเรียน  7. ปฏิบัติตนตามบทบาทหน้าที่และมีส่วนร่วมในกิจกรรมต่าง ๆ ของห้องเรียนและโรงเรียน  8. ยอมรับและอยู่ร่วมกับผู้อื่นอย่างสันติ  9. ยกตัวอย่างความขัดแย้งในชุมชนและเสนอวิธีการแก้ปัญหาโดยสันติวิธี  10. ปฏิบัติตนเป็นผู้มีวินัยในตนเอง | ***/***  ***/***  ***/***  ***/***  ***/***  ***/***    ***/*** | ***/***  ***/***  ***/*** |
| รักชาติ ยึดมั่นในศาสนา และเทิดทูนสถาบันพระมหากษัตริย์ |
| ความเป็นพลเมืองดีในระบอบประชาธิปไตยอันมีพระมหากษัตริย์ทรงเป็นประมุข |
| ความปรองดอง สมานฉันท์ |
| ความมีวินัยในตนเอง |

จากตาราง หลักสูตรหน้าที่พลเมืองของไทยจากผลการเรียนรู้ที่คาดหวังจำนวน 10 ประเด็นให้ความสำคัญกับความหลากหลายทางวัฒนธรรม จำนวน 3 ประเด็น ได้แก่ การเห็นคุณค่าของภูมิปัญญาท้องถิ่น การยอมรับและอยู่ร่วมกับผู้อื่นอย่างสันติ และการยกตัวอย่างความขัดแย้งในชุมชนและเสนอวิธีการแก้ปัญหาโดยสันติวิธี

**ชาตินิยมพลเมือง :มโนทัศน์ความหลากหลายทางวัฒนธรรมในหลักสูตรวิชาพลเมืองศึกษาของสิงคโปร์**

สิงคโปร์ได้ทำการปฏิรูปการศึกษาครั้งสำคัญในปี ค.ศ. 2014 ภายใต้แนวคิด “มนุษย์คือทรัพยากรที่มีค่ามากที่สุด” เพื่อการเตรียมตัวของรัฐชาติและพลเมืองสิงคโปร์ ในอนาคต สำหรับหลักสูตรคุณลักษณ์และพลเมืองศึกษา(Character and Citizenship Education: CCE) ซึ่งถือได้ว่า เป็นหัวใจของระบบการศึกษาของสิงคโปร์(Ministry of Education Singapore,2014) หลักสูตรผลิตขึ้นเพื่อรองรับผู้ใช้จํานวน 4 ภาษา ได้แก่ ภาษาอังกฤษ ภาษาจีน ภาษามาเลย์ และภาษาทมิฬ แสดงให้เห็นถึงการยอมรับความหลากหลายทางวัฒนธรรมหลักสูตรผลิตขึ้นเพื่อรองรับผู้ใช้จํานวน 4 ภาษา ได้แก่ ภาษาอังกฤษ ภาษาจีน ภาษามาเลย์ และภาษาทมิฬ รวมถึงค่านิยมที่เน้น การเคารพ ความรับผิดชอบ ความซื่อสัตย์ การเอาใจใส่ดูแล ความยืดหยุ่น และความสามัคคีนอกจากนี้สิงคโปร์ยังเน้นในเรื่อง ทักษะความสามารถทางสังคมและทางอารมณ์และทักษะ พลเมืองที่รับรู้ตระหนักเกี่ยวกับโลกและการข้ามวัฒนธรรมแสดงให้เห็นถึงการยอมรับความหลากหลายทางวัฒนธรรมของสิงคโปร์ ดังนี้

**แผนภาพที่2** กรอบการทำงาน สมรรถนะสำหรับศตวรรษที่21และผลลัพธ์ของผู้เรียน ของสิงคโปร์

**ที่มา :**  ปรับปรุงจากกระทรวงศึกษาสิงคโปร์, (2014:1)

จากภาพค่านิยมที่ปรากฏเน้นความเป็นชาตินิยมพลเมืองที่มีลักษณะรัฐเดียวพหุวัฒนธรรม (One state-Multi-cultural) มากกว่ารัฐเดียวเอกวัฒนธรรม (One state One Culture) คือยังให้ความสำคัญกับความหลากหลายทางวัฒนธรรมในเชิงรูปธรรมที่นำไปใช้ในชีวิตประจำวัน โดยใช้เทคนิค การสร้างมิตรภาพความสัมพันธ์ และครอบครัวคือส่วนสำคัญในการปลูกฝังแนวคิดนี้ และค่านิยมแต่ผู้ศึกษาได้ค้นพบสิ่งที่หลักสูตรคาดหวังหรือผลการเรียนรู้ ใน 8 ประเด็นที่บ่งบอกถึงความเป็นชาตินิยมพลเมืองสิงคโปร์ที่มีต่อความหลากหลายทางวัฒนธรรม ดังนี้

**ตารางที่2** การวิเคราะห์แนวคิดชาตินิยมพลเมืองที่มีต่อความหลากหลายทางวัฒนธรรมที่ปรากฏในหลักสูตร**พลเมืองศึกษาของสิงคโปร์**

|  |  |  |  |
| --- | --- | --- | --- |
| **คุณลักษณ์ที่ปรากฏในหลักสูตรการศึกษาชาติ** | **ผลการเรียนรู้ที่คาดหวัง** | คุณลักษณ์พลเมืองรัฐเดียวเอกวัฒนธรรม | คุณลักษณ์พลเมืองรัฐเดียวพหุวัฒนธรรม |
| การเคารพ | 1.เกิดความตระหนักรู้ในตนเองและ ประยุกต์ใช้ทักษะการจัดการตนเองให้เกิดความเป็นอยู่ที่ดีและมีประสิทธิภาพ  2.การกระทําด้วยความซื่อสัตย์และการ ตัดสินใจอย่างรับผิดชอบบนพื้นฐานของ ศีลธรรมได้  3.ความตระหนักรู้ต่อสังคม ประยุกต์ใช้ ทักษะการสร้างความสัมพันธ์ระหว่าง บุคคลและรักษาความสัมพันธ์เชิงบวก บนพื้นฐานการเคารพซึ่งกันและกันได้  4.มีความยืดหยุ่นและมีความสามารถใน การเปลี่ยนความท้าทายให้เป็นโอกาสได้  5.ภูมิใจในอัตลักษณ์ประจําชาติของเรามี ความรู้สึกเป็นส่วนหนึ่งของสิงคโปร์และ มีความมุ่งมั่นในการสร้างชาติ  6.เห็นคุณค่าของความหลากหลายทาง สังคม-วัฒนธรรมของสิงคโปร์และ ส่งเสริมการติดต่อกันทางสังคม และความสามัคคี  7.เอาใจใส่ผู้อื่นเป็นผู้ร่วมสร้างสรรค์งานที่ดีและมีส่วนช่วยเหลือที่ทําให้ชุมชน และประเทศชาติมีความเจริญก้าวหน้า  8.สะท้อนให้เห็นถึงและตอบสนองต่อ ชุมชน ชาติ และปัญหาระดับโลก ใน ฐานะการเป็นพลเมืองที่ตื่นรู้ และรับผิดชอบ | ***/***    ***/***      ***/*** | ***/***  ***/***  ***/***  ***/***  ***/*** |
| ความรับผิดชอบ |
| ความซื่อสัตย์ |
| การเอาใจใส่ดูแล |
| ความยืดหยุ่น |
| ความสามัคคี |

จากตาราง หลักสูตร Character and Citizenship Education (CCE) ของสิงคโปร์จากผลการเรียนรู้ที่คาดหวังจำนวน 8 ประเด็น พบว่าให้ความสำคัญกับความหลากหลายทางวัฒนธรรม จำนวน5 ประเด็น ได้แก่ ความตระหนักรู้ต่อสังคม ประยุกต์ใช้ ทักษะการสร้างความสัมพันธ์ระหว่าง บุคคลและรักษาความสัมพันธ์ในเชิงบวก บนพื้นฐานการเคารพซึ่งกันและกันได้ มีความยืดหยุ่นความสามารถในการปรับตัว เห็นคุณค่าของความหลากหลายทาง สังคม-วัฒนธรรมของสิงคโปร์และ ส่งเสริมการติดต่อกันทางสังคม และความสามัคคี เอาใจใส่ผู้อื่น และ สะท้อนให้เห็นถึงและตอบสนองต่อ ชุมชน ชาติ และปัญหาระดับโลก ใน ฐานะการเป็นพลเมืองที่ตื่นรู้ และรับผิดชอบ

**การประยุกต์แนวทางการจัดการเรียนการสอนเพื่อเตรียมพลเมืองไทยของครูสังคมศึกษา**

คงปฏิเสธไม่ได้ “หลักสูตรพลเมืองศึกษา” ที่ถูกผลิตขึ้นมิได้มีจุดประสงค์เพียงแค่ใช้ในการเรียนการสอนแต่“หลักสูตรพลเมืองศึกษา” คือเครื่องมือที่ต้องการสร้างมโนทัศน์ ความเป็นชาตินิยม โดยเฉพาะเกิดอัตลักษณ์ความเป็นพลเมืองของชาติผ่านระบบการศึกษานั้นถือได้ว่าเป็นเทคโนโลยีในการปกครองอย่างหนึ่งของรัฐอาจมีเนื้อหาเปลี่ยนแปลงตามกาลสมัยแต่สิ่งที่ยกคงไว้คือ ยังคงเป็นที่รวบรวมปรากฎการณ์ทางสังคมและหยิบยื่นมโนทัศน์สำเร็จรูปที่ควรจะเป็นให้แก่ผู้เรียน เพื่อเกิดการสะท้อนกลับสู่สังคมโดย ผู้เรียนจะนำมโนทัศน์ที่ได้รับกลับไปทำความเข้าใจปรากฎการณ์ในชีวิตจริง และข้อมูลที่ปรากฏ พบว่าการศึกษาไทยยังใช้มโนทัศน์เกี่ยวกับรัฐเดียวเอกวัฒนธรรม (One state One Culture) อย่างเข้มแข็งในการสร้างความเป็นพลเมืองไทย เมื่อพิจารณาหลักสูตรพลเมืองศึกษาในสิงคโปร์ก็ต้องยอมรับได้ว่าการศึกษาเพื่อความหลากหลายทางวัฒนธรรมนั้นใช้มีการเตรียมพลเมืองที่เข้าใจและยอมรับความหลากหลายซึ่งเป็นกระบวนการชาตินิยมพลเมืองที่แสดงอัตลักษณ์ความเป็นชาตินิยมของพลเมืองสิงคโปร์ในสังคมยุคดิจิทัล

โดยผู้เขียนได้นำจุดเด่นและเทคนิคที่ให้ความสำคัญกับความหลากหลายทางวัฒนธรรมของสิงคโปร์ที่ปรากฏในหลักสูตร เช่น ทักษะการสร้างความสัมพันธ์ระหว่าง บุคคลและรักษาความสัมพันธ์ในเชิงบวก บนพื้นฐานการเคารพซึ่งกันและกันได้ มีความยืดหยุ่น ความสามารถในการปรับตัว เห็นคุณค่าของความหลากหลายทาง สังคม-วัฒนธรรมของสิงคโปร์และ และ สะท้อนให้เห็นถึงและตอบสนองต่อ ชุมชน ชาติ และปัญหาระดับโลก ใน ฐานะการเป็นพลเมืองที่ตื่นรู้ มาเป็นกรอบแนวทางที่จะนำไปสู่การจัดการเรียนการสอนกุญแจสำคัญที่จะทำให้ประสบความสำเร็จได้ส่วนหนึ่งอยู่ที่ครูผู้สอนโดยเฉพาะการออกแบบการเรียนการสอนวิธีการสอนแบบอิงกระบวนการบนฐานแนวคิดชาตินิยมพลเมืองนั้นคือ การทำให้เกิดความตระหนักถึงความเท่าเทียมกันในฐานะของการเป็นมนุษย์ ยอมรับความแตกต่าง หลากหลายได้ในพรมแดนเดียวกัน ดังนี้

**1.วิธีการเล่าเรื่อง(Story telling** **Approach )**

วิธีการเล่าเรื่องเกี่ยวข้องกับการเล่าเรื่องทั้งตัวละครและชีวิตจริง เป็นการบอกเล่าเรื่องราวความรู้ต่างๆ ที่อยู่กับตัวบุคคลจากประสบการณ์การดำเนินชีวิต เรื่องที่ซาบซึ้ง ประทับใจ หรือได้จากการศึกษา ครูสามารถใช้เรื่องราวทางวัฒนธรรมที่หลากหลายเรื่องราวของวีรบุรุษและเรื่องราวในชีวิตประจำวันเพื่อช่วยให้นักเรียนเข้าใจถึงความจำเป็นในการฝึกฝนค่านิยมที่ดี เป็นเรื่องสำคัญที่จะต้องเลือกเรื่องที่เหมาะสมตามอายุและความสนใจ นักเรียนจะได้รับคำแนะนำในการระบุความเชื่อส่วนตัวและค่านิยมเมื่อพวกเขาเกี่ยวข้องกับประสบการณ์ส่วนตัวสร้างเรื่องราวของตนเองหรือพิจารณาเรื่องราวของบุคคลอื่น วิธีการต้องใช้คำถามปลายเปิด, ชี้แจง, สรุป**,** สร้างบนการสนับสนุนของแต่ละคนและกระตุ้นให้นักเรียนตอบสนองซึ่งกันและกัน

**2.วิธีการเห็นอกใจผู้อื่น (Consideration Approach)**

แนวทางการพิจารณาสร้างขึ้นจากความเห็นอกเห็นใจและมีจุดมุ่งหมายในการพัฒนาบุคลิกภาพที่ห่วงใย คำถามสำคัญที่จะถามในมุมมองคือ "คุณจะรู้สึกอย่างไรถ้าคุณเป็นคนนั้น?" นักเรียนเรียนรู้ว่าการตัดสินใจทางจริยธรรมเกี่ยวข้องกับการพิจารณาถึงผลกระทบของการตัดสินใจนั้นกับผู้อื่น โดยการใช้มุมมองของบุคคลอื่นนักเรียนพยายามที่จะเข้าใจความคิดและความรู้สึกของบุคคลนั้นและพัฒนามุมมองที่สมดุลของสถานการณ์ สิ่งนี้ทำได้โดยใช้กลยุทธ์ เช่น การสวมบทบาทและการตั้งคำถาม

**3. วิธีการเรียนรู้เชิงประสบการณ์ (Experiential learning Approach)**

ในแนวทางการเรียนรู้จากประสบการณ์นักเรียนผ่านวงจรของประสบการณ์ ได้แก่ การสังเกต การสะท้อน และการประยุกต์ใช้ เมื่อนักเรียนมีส่วนร่วมในการเรียนรู้ทั้งในและนอกห้องเรียน นักเรียนจะได้รับประสบการณ์และแพลตฟอร์มที่ทำให้พวกเขาสามารถสะท้อนคุณค่าความคิดที่เรากำลังจะสื่อนั้นจากสิ่งที่อยู่ภายในตัวเอง หรืออยู่ภายในใจ ผ่านการใช้ทักษะและความรู้ที่ได้เรียนรู้ในสถานการณ์จริง ทำให้นักเรียนมีแนวโน้มที่จะเป็นเจ้าของการเรียนรู้และโอนการเรียนรู้ของพวกเขาไปสู่สถานการณ์ใหม่เมื่อพวกเขาได้รับประสบการณ์ นักเรียนสะท้อนประเมินและตัดสินใจตามค่านิยมที่มีภายในและนำค่านิยมมาใช้จริง

**4. วิธีการการพัฒนาองค์ความรู้(Cognitive Development Approach)**

การพัฒนาองค์ความรู้เป็นไปตามทฤษฎีพัฒนาการทางจริยธรรมของโคลเบิร์ก นักเรียนได้รับการสนับสนุนให้ตอบสนองต่อสถานการณ์จริงหรือสมมุติที่ขัดแย้งทางศีลธรรมจริงและชี้นำให้จัดลำดับการตอบสนองของนักเรียนตามขั้นตอนการให้เหตุผลเชิงจริยธรรม กระบวนการนี้จะช่วยให้นักเรียนตรวจสอบแรงจูงใจเบื้องหลังการกระทำและยกระดับการรับรู้ตนเอง ครูอาจใช้วิธีการจัดหมวดหมู่เพื่อวัดระดับการให้เหตุผลเชิงจริยธรรมของนักเรียนและใช้กระบวนการซักถาม CSI (ชี้แจง – ความไว-อิทธิพล) ของการซักถามเพื่อให้นักเรียนก้าวหน้าจากมุมมองที่เน้นตนเองเป็นศูนย์กลางถึงขั้นสูงของการพัฒนาคุณธรรม มุ่งเน้นไปที่มุมองทางสังคมและสากล

**5.วิธีการแบบกระบวนการทำความกระจ่างในค่านิยม (modified values clarification approach)**

เป็นแนวทางที่ปรับเปลี่ยนเกี่ยวข้องกับกระบวนการทีละขั้นตอนที่ช่วยให้นักเรียนตัดสินใจได้ดี นักเรียนจะได้รับการกระตุ้นให้คิดและอธิบายคุณค่าของตนเองผ่านการตรวจสอบความรู้สึกส่วนตัวและรูปแบบพฤติกรรมโดยใช้การคิดอย่างมีเหตุผลการเอาใจใส่และการรับรู้ทางอารมณ์ ด้วยการใช้กลยุทธ์ เช่น การสนทนาและการเรียนรู้แบบมีส่วนร่วม ครูจะแนะนำนักเรียนในการตัดสินใจโดยใช้ระบบค่านิยมที่รวมถึงคุณค่าที่สังคมยึดไว้ กระบวนการตัดสินใจอย่างรับผิดชอบประกอบด้วยการระบุและประเมินทางเลือกการตัดสินใจการยืนหยัดและการดำเนินชีวิตตามความเชื่อมั่น

**บทสรุป**

วัฒนธรรมที่ไม่ได้เกิดขึ้นเองตามธรรมชาติและเกิดขึ้นไม่ได้หากปราศจากมนุษย์ด้วยปัจจัยจากความแตกต่างทั้งในเชิงกายภาพและค่านิยม ความเชื่อต่างๆอันนำไปสู่ความหลากหลายทางวัฒนธรรม เช่นเดียวกับแนวคิดชาตินิยมไม่ได้เกิดขึ้นเองตามธรรมชาติหากทว่า ชาตินิยมเองก็เป็นผลพวงของวัฒนธรรมที่มนุษย์ประดิษฐ์ขึ้นด้วยปัจจัยต่างๆ ซึ่งมีผลกระทบต่อทั้งในด้านลบที่สามารถพบเห็นได้จากประวัติศาสตร์ความขัดแย้ง ต่อสู้ แย่งชิงผู้เขียนจึงอยากทบทวนและเสนอชาตินิยมในด้านบวก โดยการกลับไปทบทวนจุดประสงค์ที่แท้จริงของแนวคิดเกี่ยวกับชาตินิยมจากการปฏิวัติฝรั่งเศส พบว่า ชาตินิยมตามแนวคิด รุสโซ่ ไม่ได้ปฏิเสธความหลากหลายทางวัฒนธรรม แต่มีจุดประสงค์ต้องการให้เกิดแนวคิดส่วนรวมที่มีจุดมุ่งหมายเดียวกันในฐานะพลเมือง บนพื้นฐาน เสรีภาพ เสมอภาค ภราดรภาพ ภายใต้สัญญาประชาคม ระหว่างพลเมืองกับรัฐ จนกระทั่งการตีความ เกี่ยวกับชาตินิยม มันถูกนำไปเป็นเครื่องมือในการสร้างวาทกรรม เพื่อสร้างความชอบธรรมให้กับกลุ่มคนจำนวนหนึ่งหรือเป็นเครื่องมือของรัฐในการกล่อมเกลาประชาชนเพื่อสร้างความเป็นเอกภาพ แต่ลักษณะสำคัญของวัฒนธรรม ไม่หยุดนิ่ง มันถูกปรับปรุงให้เข้าตามยุคสมัย รัฐชาติเองต้องเจอกระแสโลกที่เปลี่ยนแปลงไปประเด็นความหลากหลาย ทางวัฒนธรรม ความแตกต่างหลากหลายจะสามารถอยู่ร่วมกันได้อย่างไรภายใต้คำว่า ชาติเดียวกัน ผู้เขียนจึงได้เสนอแนวคิด ชาตินิยมพลเมือง (Civic Nationalists) ที่ไม่ได้หมายถึงความรักชาติหรือความคลั่งชาติ แต่ร่วมกันพัฒนาส่วนรวม สำนึกความเป็นชาติทางการเมือง(political nations) ผูกพันอยู่ด้วยกันโดยถือเกณฑ์การเป็นพลเมือง (citizenship) ของหน่วย หรือสังคมการเมืองเดียวกัน ใช้หลักการเรื่อง สิทธิ เสรีภาพ ความเสมอภาค และอำนาจอธิปไตยมาใช้ในฐานะสมาชิกของรัฐชาติ แนวคิดนี้ที่แสดงให้เห็นว่าครูสังคมศึกษาในฐานะที่มีบทบาทสำคัญที่จะต้องสร้างกระบวนการชาตินิยมพลเมือง (Civic Nationalization) ในระบบโรงเรียน จึงจำเป็นต้องนำเสนอพื้นที่ทางความคิดเชิงระบบที่แสดงให้เห็นมิติสัมพันธ์ของรัฐชาติกับการกล่อมเกลาความเป็นพลเมืองที่มีการปรับตัวเพื่ออยู่ร่วมกันอย่างสันติและเข้าใจในความหลากหลายทางวัฒนธรรม โดยใช้มุมมองของหลักสูตรพลเมืองศึกษาของไทยและสิงคโปร์ ในบริบทไทยนั้นเมื่อพิจารณามโนทัศน์ความหลากหลายทางวัฒนธรรมอาจจะมีการปรับหลักสูตรการศึกษาขั้นพื้นฐานโดยเพิ่มแนวคิดความหลากหลายทางวัฒนธรรมในสังคมยุคดิจิทัลซึ่งครูสังคมศึกษาต้องมีความเข้าใจสังคมที่มีความซับซ้อนสูง และข้อมูลที่ปรากฏยังพบว่าการศึกษาไทยยังใช้มโนทัศน์เกี่ยวกับรัฐเดียวเอกวัฒนธรรม (One state One Culture) อย่างเข้มแข็งในการสร้างความเป็นพลเมืองไทย เมื่อพิจารณาหลักสูตรพลเมืองศึกษาในสิงคโปร์ก็ต้องยอมรับได้ว่าการศึกษาเพื่อความหลากหลายทางวัฒนธรรมนั้นใช้มีการเตรียมพลเมืองที่เข้าใจและยอมรับความหลากหลายซึ่งเป็นกระบวนการชาตินิยมพลเมืองที่แสดงอัตลักษณ์ความเป็นชาตินิยมของพลเมืองสิงคโปร์ในสังคมยุคดิจิทัล

**เอกสารอ้างอิง**

คณะกรรมการการศึกษาขั้นพื้นฐาน, สํานักงาน.2557. *แนวทางการจัดการเรียนรู้ รายวิชาเพิ่มเติมหน้าที่พลเมือง.*

กรุงเทพฯ : กรุงเทพฯ : สํานักวิชาการและมาตรฐานการศึกษา กระทรวงศึกษาธิการ .

บุญส่ง ชัยสิงห์กานานนท์.(2556). ความเป็นชาติ : รัฐชาติและชาตินิยมในยุคโลกาภิวัตน์. [ออนไลน์]. เข้าถึงได้จาก

http://hadesworld-boonsong.blogspot.com/2013/10/blog-post\_6048.html. สืบค้นเมื่อ

[25 พฤศจิกายน 2562].

สมเกียรติ วันทะนะ. (2544). อุดมการณ์ทางการเมืองร่วมสมัย. กรุงเทพฯ: โครงการปริญญาโทสาขา รัฐศาสตร์

ภาควิชารัฐศาสตร์และรัฐประศาสนศาสตร์ คณะสังคมศาสตร์ มหาวิทยาลัยเกษตรศาสตร์.

แอร์เนสต์ เรอนอง. (2561). ชาติคืออะไร?. กรุงเทพฯ : พารากราฟ.

**ภาษาอังกฤษ**

E.J. Hobsbawm, (1971). *From Social History to the History of Society,*Daedalus (Winter 1971).

Kedourie, Elic, (1960). *Nationalism.*London : Hutchinson and Co.

Kim Cheng, P.L. (2007). *The cultural value of resilience: The Singapore case study*

*[Electronic Version]*. Cross Cultural Management: An International Journal, 14(2), 136-149.

Student Development Curriculum Division. (2014). *Character and Citizenship Education Syllabus*

*Primary*.Ministry of Education Singapore.

**ภาษาจีน**

Student Development Curriculum Division. (2014). *品格与公民教育小三*. Ministry of

Education Singapore.