**ผลกระทบของไวรัสโคโรน่าสายพันธุ์ใหม่ 2019: แนวทางและการปฏิบัติ**

**Effects of Novel Coronavirus (2019-nCoV): Guidelines and Practices**

รวี เรืองศรี

Wraawhee Wruangsree

*สาขาวิชาศิลปวัฒนธรรมวิจัย มหาวิทยาลัยศรีนครินทรวิโรฒ*

*\*ผู้นำเสนอผลงาน E-mail: wraawhee@gmail.com*

**บทคัดย่อ**

บทความวิชาการนี้เป็นการทบทวนวรรณกรรมใช้วิธีการศึกษาจากเอกสาร หนังสือ ตำรา บทความ และงานวิจัยที่เกี่ยวข้อง ทำการวิเคราะห์ข้อมูลด้วยการวิเคราะห์เชิงเนื้อหาตามประเด็นที่ศึกษา คือ ผลกระทบ ของไวรัสโคโรน่าสายพันธุ์ใหม่ 2019 ในด้านสุขภาพ ด้านเศรษฐกิจ และด้านสังคม เพื่อนำเสนอแนวทางและวิธีการปฏิบัติ ให้สอดคล้องกับแผนยุทธศาสตร์ชาติระยะ 20 ปี ด้านการป้องกันควบคุมโรคและภัยสุขภาพ (พ.ศ.2560 - 2579)

***คำสำคัญ:*** ผลกระทบ ไวรัสโคโรน่า แนวทางและการปฏิบัติ

**Abstract**

The article is literature review has applied documentary research. The data then analyzed based on content analysis about the effects of novel coronavirus (2019-nCoV) such as health, economic and social. This article also aims to present about a guidelines and practices according to national strategy (2018-2037): Prevention, disease control and health-hazards.

***Keyword:*** Effective, COVID-19, Novel Coronavirus, Guidelines

**ที่มาและความสำคัญ**

การค้นพบโรคติดเชื้อใหม่ๆ และโรคติดต่อมาจากสัตว์ที่ไม่เคยพบมาก่อน อาทิ โรคซาร์ส ไข้หวัดนก รวมถึงโรคติดต่อซึ่งถูกควบคุมจนลดลงมากแล้วก็กลับมามีแนวโน้มเพิ่มขึ้น อาทิ โรคชิคุนกุนยา เป็นต้น ทั้งนี้สาเหตุมาจากปัจจัยหลายประการได้แก่ การเปลี่ยนแปลงด้านประชากรและพฤติกรรมมนุษย์ การเปลี่ยนแปลงของ ตัวเชื้อโรค การพัฒนาด้านเทคโนโลยีและอุตสาหกรรม รวมทั้งผลจากการเปลี่ยนแปลงทางนิเวศวิทยาของสัตว์ นำโรคและสิ่งแวดล้อม อีกทั้งภาวะโรคร้อนที่กำลังเป็นปัญหาสำคัญเหล่านี้เป็นสาเหตุให้โรคอุบัติใหม่ส่วนใหญ่ มีธรรมชาติที่ซับซ้อนยากต่อการจัดการ ทั้งนี้หากขาดระบบและเครื่องมือในการป้องกันควบคุมโรค ที่มีประสิทธิภาพแล้วโรคเหล่านี้ย่อมก่อให้เกิดความสูญเสียในชีวิตและสุขภาพของประชาชน สร้างภาระ อันมากมายรวมถึงส่งผลกระทบที่รุนแรงต่อสังคมตลอดจนเศรษฐกิจอย่างมหาศาล (สุทัศน์ โชตนะพันธ์, 2559)

การระบาดของไวรัสโคโรน่าสายพันธุ์ใหม่ 2019 ฉุดรั้งเศรษฐกิจจีนให้เติบโตชะลอลง ส่งผลกระทบ ต่อเศรษฐกิจของประเทศในอาเซียนที่มีความสัมพันธ์ใกล้ชิดกับจีน โดยผ่านทาง 3 ช่องทางหลัก ได้แก่ ช่องทางการค้า การลงทุน และการท่องเที่ยว (ศูนย์วิจัยกสิกรไทย, 2563) ความหวาดกลัวโรคระบาดนำมาสู่การปิดพรมแดนของรัฐ หลายประเทศห้ามบินไปจีนก่อให้เกิดปัญหาต่อบริษัทผู้ผลิตหลายแห่งและตลาดหุ้นและ ไม่เพียงแต่ธุรกิจของจีนเท่านั้นที่ประสบปัญหาราคาหุ้นตกตํ่า แต่เศรษฐกิจของหลายประเทศก็กำลังทุกข์ทรมานอย่างมากเนื่องจากขาดนักท่องเที่ยวรวมถึงการนำเข้าและส่งออกสินค้าจากจีนก็ถูกระงับชั่วคราว บริษัทผู้ให้บริการต่างๆ ก็ประสบกับความสูญเสียครั้งใหญ่ (Salika Knowledge Sharing Space, 2563) ในรอบ 20 ปีที่ผ่านมา มีการประกาศสถานการณ์ฉุกเฉินทางสาธารณสุขระหว่างประเทศ (PHEIC) ขององค์กรอนามัยโลก (WHO) 4 ครั้ง รวมครั้งล่าสุดนี้เป็นครั้งที่ 5 แต่ไม่มีครั้งไหนที่สาธารณชนทั่วโลกมีความกังวลขนาดนี้มาก่อนทั้งๆ ที่อัตราผู้เสียชีวิตจากไวรัสโคโรน่าสายพันธุ์ใหม่ 2019 ต่ำมาก สะท้อนจิตวิทยามวลชนที่กลัวเมื่อเห็นมาตรการจำกัดการระบาด ของจีนซึ่งเข้มงวดมากและไม่เคยเห็นมาก่อนตั้งแต่หลังสงครามโลกครั้งที่ 2 เป็นต้นมา (สุรศักดิ์ ธรรมโม, 2563)


จากความสำคัญดังกล่าวจึงขอนำเสนอบทความเรื่องผลกระทบของไวรัสโคโรน่าสายพันธุ์ใหม่ 2019: แนวทางและการปฏิบัติ เพื่อศึกษาผลกระทบของไวรัสโคโรน่าสายพันธุ์ใหม่ 2019 พร้อมทั้งเสนอแนวทางและวิธีการปฏิบัติเมื่อเกิดผลกระทบให้สอดคล้องกับแผนยุทธศาสตร์ชาติระยะ 20 ปี ด้านการป้องกันควบคุมโรคและภัยสุขภาพ (พ.ศ.2560 - 2579) โดยการทบทวนวรรณกรรมใช้วิธีการศึกษาจากเอกสาร หนังสือ ตำรา บทความ และงานวิจัยที่เกี่ยวข้อง ทำการวิเคราะห์ข้อมูลด้วยการวิเคราะห์เชิงเนื้อหาตามประเด็นที่ศึกษาดังต่อไปนี้

**ตอนที่ 1 ผลกระทบของไวรัสโคโรน่าสายพันธุ์ใหม่ 2019 ประกอบด้วย** **ด้านสุขภาพ ด้านเศรษฐกิจ และ ด้านสังคม** ตามรายละเอียดดังต่อไปนี้

**1.1 ด้านสุขภาพ**

สุขภาพและความเจ็บป่วยเป็นปรากฏการณ์ที่มีหลายมิติ สลับซับซ้อน และเป็นพลวัต อาจกล่าวได้ว่าสุขภาพโดยแท้จริงแล้วเป็นปรากฏการณ์ทางชีววัฒนธรรม ซึ่งในแต่ละวัฒนธรรมย่อมมีนิยามสุขภาพที่แตกต่างกัน มีค่านิยม ความคิด ความเชื่อ และแบบแผนการปฏิบัติตนเกี่ยวกับความเป็นอยู่ที่ดีหรือสุขภาวะที่แตกต่างกัน สุขภาพจึงผันแปรปรับเปลี่ยนไปตามวัฒนธรรมของแต่ละสังคม มิใช่เพียงแต่วัฒนธรรมเท่านั้นที่แตกต่างกันไป ในแต่ละถิ่นที่ แม้แต่กระบวนการทางชีววิทยาของมนุษย์ในแต่ละสังคมก็มิได้มีลักษณะสากลเหมือนกันทุกสังคม (Margaret, 2000 อ้างถึงใน โกมาตร จึงเสถียรทรัพย์, 2548)


ไวรัสโคโรน่าสายพันธุ์ใหม่ 2019 เป็นโรคติดเชื้อที่เกิดจากเชื้อ Coronavirus ที่เพิ่งค้นพบใหม่ คนส่วนใหญ่ที่ได้รับเชื้อไวรัสชนิดนี้จะมีอาการเจ็บป่วยในระดับน้อยจนไปถึงระดับปานกลาง ผู้ที่ได้รับเชื้อในระดับดังกล่าวนี้สามารถหายเองได้โดยไม่ต้องรับการรักษา แต่สำหรับในกลุ่มผู้สูงอายุที่มีปัญหาด้านสุขภาพ อาทิ โรคหัวใจและหลอดเลือด โรคเบาหวาน โรคทางเดินหายใจ และโรคมะเร็งจะเกิดอาการเจ็บป่วยที่รุนแรงมากกว่าคนที่ไม่มีโรคประจำตัว (WHO, 2563) ไวรัสโคโรน่าสายพันธุ์ใหม่ 2019 เป็นไวรัสที่มีขนาดใหญ่ที่สุดที่มี สารพันธุกรรมเป็นอาร์เอ็นเอและมีเปลือกหุ้มด้านนอกที่ประกอบด้วยโปรตีนคลุมด้วยกลุ่มคาร์โบไฮเดรทเป็นปุ่มๆ ยื่นออกไป จากอนุภาคไวรัสทำให้เมื่อดูด้วยกล้องจุลทรรศน์อิเล็กตรอนจะเห็นเป็นเหมือนมงกุฎ (ภาษาลาติน corona แปลว่า crown หรือ มงกุฎ) ล้อมรอบ จึงเป็นที่มาของชื่อเชื้อไวรัสในกลุ่มนี้ที่มีสมาชิกหลากหลาย โดยติดเชื้อก่อโรคได้ทั้งในคนและสัตว์หลายชนิด เช่น สัตว์ปีก สัตว์เลี้ยงลูกด้วยนม (ม้า วัว แมว สุนัข ค้างคาว กระต่าย หนู อูฐ และสัตว์ป่าอื่นๆ) รวมถึงสัตว์เลื้อยคลาน เช่น งู ดังนั้นไวรัสโคโรน่าสายพันธุ์ที่ก่อโรคในสัตว์ทั้งระบบทางเดินหายใจและทางเดินอาหารอาจแพร่มาสู่คนและก่อโรคในคนได้ ไวรัสโคโรน่าถูกแบ่งเป็น 4 ยีนัส คือ Alphacoronavirus, Betacoronavirus, Gammacoronavirus และ Deltacoronavirus โดยไวรัสโคโรน่าที่ก่อโรคในคนที่ทำให้มีอาการของระบบทางเดินหายใจที่ไม่รุนแรงและมักมีการติดเชื้อแบบไม่มีอาการจัดอยู่ในยีนัส Alphacoronavirus ส่วนไวรัสโคโรน่าที่ก่อโรครุนแรงในคนและข้ามสปีชีส์มาจากสัตว์ เช่น SARS-CoV และ MERS-CoV จัดอยู่ในยีนัส Betacoronavirus ทั้งนี้ไวรัสโคโรน่ามีสารพันธุกรรมเป็นอาร์เอ็นเอจึงมีโอกาส กลายพันธุ์สูงและสามารถก่อการติดเชื้อข้ามสปีชีส์ได้มากขึ้นในสถานที่ที่นำสัตว์เหล่านี้มาอยู่รวมกันอย่างหนาแน่น ดังเช่นในตลาดค้าสัตว์เพื่อเป็นอาหารที่เป็นแหล่งแพร่เชื้อ SARS-CoV จาก Civet cat สู่คน (ภาควิชาจุลชีววิทยา คณะแพทยศาสตร์ศิริราชพยาบาล มหาวิทยาลัยมหิดล, 2563)

**** ไวรัสโคโรน่าสายพันธุ์ใหม่ 2019 หรือ COVID-19 เป็นโรคที่มีโอกาสในการติดเชื้อสูง โรคชนิดนี้ มีเป้าหมายหลักในการทำลายถุงลมปอดหากผู้ป่วยได้รับการทำลายขั้นหนักจะนำไปสู่การหายใจล้มเหลวเฉียบพลัน (Tingbo, 2020) จากการวิเคราะห์โดยพิจารณาจากปัจจัยด้านเวลาและสถานที่พร้อมกันโดยมีตัวแปรด้านสถานที่และเวลาต่อการแพร่กระจายของไวรัส COVID-19 ในประเทศจีนตั้งแต่วันที่ 31 ธันวาคม 2562 จนถึง วันที่ 11 กุมภาพันธ์ 2563 พบจำนวนผู้ติดเชื้อเพิ่มมากขึ้นเรื่อย ๆ ตามลำดับดังที่ปรากฏในภาพประกอบที่ 1

ภาพประกอบที่ 1 แสดงตัวแปรด้านสถานที่และเวลาต่อการแพร่กระจายของไวรัส COVID-19

ดัดแปลงจาก: Novel Coronavirus Pneumonia Emergency Response Epidemiology Team, (2563)

จากการรวบรวมจำนวนผู้ติดเชื้อและผู้เสียชีวิตของประเทศจีน ตั้งแต่วันที่ 31 ธันวาคม 2562 จนถึงวันที่ 11 กุมภาพันธ์ 2563 พบว่า มีผู้เสียชีวิตจำนวน 1,023 คน โดยส่วนใหญ่มีอายุ ≥ 60 ปี และ / หรือมีโรคประจำตัวมาก่อน เช่น ความดันโลหิตสูง โรคหัวใจและหลอดเลือดและโรคเบาหวาน ตามตารางที่ 1



ตารางที่ 1 แสดงจำนวนผู้ติดเชื้อและผู้เสียชีวิต

ดัดแปลงจาก: Novel Coronavirus Pneumonia Emergency Response Epidemiology Team, (2563)

**1.2 ด้านเศรษฐกิจ**

ผลกระทบของการชะลอตัวของเศรษฐกิจจีนต่อแต่ละประเทศขึ้นอยู่กับสัดส่วนการพึ่งพาเศรษฐกิจจีน ของแต่ละประเทศเป็นหลัก หากพิจารณาถึงสัดส่วนการพึ่งพาเศรษฐกิจจีนของประเทศในกลุ่มอาเซียนจะพบว่า ประเทศเวียดนาม สิงคโปร์ สปป.ลาว และกัมพูชา มีสัดส่วนการพึ่งพาจากจีนในระดับสูง ขณะที่ในส่วนของไทย สัดส่วนการพึ่งพาจากจีนอาจอยู่ในระดับปานกลาง เทียบเคียงกับมาเลเซียและเมียนมา ขณะที่บรูไน ฟิลิปปินส์ และอินโดนีเซียอยู่ในกลุ่มประเทศที่มีสัดส่วนการพึ่งพาจากจีนในระดับต่ำ อย่างไรก็ดีนอกจากสัดส่วนการพึ่งพาจากจีน ผลกระทบต่อเศรษฐกิจแต่ละประเทศในกลุ่มอาเซียนยังขึ้นอยู่กับความเข้มแข็ง โครงสร้างเศรษฐกิจ ตลอดจนความสามารถในการปรับตัวเพื่อลดทอนผลกระทบจากการชะลอลงของเศรษฐกิจจีนอีกด้วย (ศูนย์วิจัยกสิกรไทย, 2563) จากการประเมินของศูนย์วิจัยกสิกรไทย พบว่าหากพิจารณา 3 ช่องทางหลักที่เศรษฐกิจจีนส่งผลกระทบต่อเศรษฐกิจอาเซียน การชะลอตัวของเศรษฐกิจจีนจะส่งผลกระทบต่อการลงทุนโดยตรงจากจีน มายังอาเซียนในอัตราส่วนที่สูงที่สุด เนื่องจากมูลค่าการลงทุนโดยตรงมักมีความผันผวนอย่างมากไปตามเศรษฐกิจของประเทศ (ศูนย์วิจัยกสิกรไทย, 2563) Thomson (2020) ทำการวิจัยผลกระทบที่เกิดขึ้นจาก COVID-19 ใน 5 ประเทศ ได้แก่ จีน ฮ่องกง ไทย สิงคโปร์ และออสเตรเลีย พบว่าผลกระทบจากการแพร่ระบาดของ โรค COVID-19 ผู้บริโภคใน APAC ส่วนใหญ่กังวลด้าน “เศรษฐกิจ” มากที่สุด โดย 3 ใน 4 ของกลุ่มตัวอย่างคาดการณ์ไปในทิศทางเดียวกันว่าสถานการณ์ COVID-19 จะทำให้เกิดภาวะเศรษฐกิจถดถอย โดย 49% มองว่าการเกิดขึ้นของ COVID-19 ส่งผลกระทบต่อเศรษฐกิจถดถอยแต่ยังมีความหวังว่าเศรษฐกิจจะกลับมาฟื้นตัวเร็ว และ 26% มองว่าเศรษฐกิจจะถดถอยในระยะยาว ทั้งนี้อีก 25% มองว่าเศรษฐกิจจะฟื้นตัวทันทีเมื่อสถานการณ์ COVID-19 สิ้นสุดลง (Marketingoops, 2020

สำหรับประเทศไทยการออกมาตรการภาครัฐทั้ง พ.ร.ก. ฉุกเฉินฯ และมาตรการขอความร่วมมือปิดสถานประกอบการในช่วงการแพร่ระบาดเพื่อควบคุมไม่ให้เกิดการแพร่ระบาดของไวรัสโคโรน่าสายพันธุ์ใหม่ 2019 เป็นวงกว้างส่งผลกระทบต่อบรรดาธุรกิจทั้งหลายรวมถึงธุรกิจค้าปลีกและธุรกิจร้านอาหาร เนื่องจากช่องทางรายได้หลักของธุรกิจมาจากการขายหน้าร้าน อย่างไรก็ดียังมีช่องทางการตลาดอื่นที่จะเข้ามาช่วยสร้างรายได้ในช่วงเวลาที่ยากลำบากนี้ เนื่องจากมาตรการฯ ดังกล่าวยังอนุญาตให้สามารถประกอบกิจการได้แต่ต้องปรับรูปแบบการให้บริการซึ่งผู้ประกอบการบางรายได้มีการเร่งปรับตัวไปบ้างแล้ว อาทิ การเพิ่มช่องทางการขายทางออนไลน์ มากขึ้น เพื่อที่จะช่วยชดเชยรายได้ที่หายไปและประคับประคองธุรกิจให้อยู่รอด ในส่วนของธุรกิจค้าปลีกนั้นศูนย์วิจัยกสิกรไทย มองว่าผลกระทบจากมาตรการฯ ดังกล่าวเกิดกับยอดขายในบาง Segment เนื่องจากไม่สามารถเปิดกิจการ ได้เลย ได้แก่ ร้านค้าที่เปิดให้บริการในห้างสรรพสินค้า ร้านค้าเฉพาะอย่าง เช่น ร้านจำหน่ายวัสดุก่อสร้าง ร้านเฟอร์นิเจอร์และของตกแต่งบ้าน ร้านสุขภาพและความงามซึ่งส่วนใหญ่เป็นกลุ่มค้าปลีกที่ไม่ใช่อาหารเป็นหลัก ขณะที่ค้าปลีกในกลุ่มซูเปอร์มาร์เก็ต ร้านสะดวกซื้อ และร้านค้าออนไลน์ยังได้รับอนุญาตให้เปิดบริการและน่าจะได้รับผลกระทบน้อยกว่าค้าปลีกอื่น ๆ โดยกลุ่มร้านค้าออนไลน์มีรายได้เพิ่มขึ้นประมาณ 20-30% หรือเพิ่มขึ้นราว 6,800 ล้านบาท สำหรับธุรกิจร้านอาหารจะได้รับผลกระทบที่แตกต่างกันตามรูปแบบ การให้บริการของแต่ละร้านอาหาร กลุ่มที่เน้นการให้บริการแบบนั่งทานในร้านย่อมจะได้รับผลกระทบมากแต่ยังสามารถปรับตัวมาให้บริการแบบการซื้อกลับและการให้บริการส่งอาหารแทน คาดว่า Food Delivery จะขยายตัวประมาณ 35-40% หรือเพิ่มขึ้นราว 1,200 ล้านบาท

ผลกระทบหนักสุดคงอยู่ที่ภาคการท่องเที่ยวซึ่งคาดว่ารายได้จากนักท่องเที่ยวต่างชาติจะหายไป 4.1 แสนล้านบาท คิดเป็น 2.4% ของจีดีพี ขณะที่จำนวนนักท่องเที่ยวจะหายไป 8.3 ล้านคน หรือหดตัว -20.8% จากปีก่อนหน้า นอกจากนี้ยังมีภาคการค้าระหว่างประเทศของไทยที่การส่งออกจะหดตัวลึกขึ้นเป็น -5.6% จากเดิมที่ประเมินไว้ที่ -1.0% เนื่องจากการแพร่ระบาดที่ขยายเป็นวงกว้างมากขึ้นส่งผลให้เศรษฐกิจโลกทรุด และความต้องการต่อสินค้าออกไทยลดลง ตลอดจนกระทบห่วงโซ่การผลิตโดยเฉพาะของจีนที่กระทบต่อเนื่องมายังภาค การผลิตของไทย (ศูนย์วิจัยกสิกรไทย, 2563) ตามรายละเอียดต่อไปนี้

1) อุตสาหกรรมการท่องเที่ยวและภาคบริการ การท่องเที่ยวจะชะลอตัวจนถึง ไตรมาสที่ 4 ของปี 2563 โดยเฉพาะในเอเชียและยุโรปรวมถึงการใช้จ่ายที่ลดลงของนักท่องเที่ยวชาวจีนซึ่งมีมูลค่ากว่า 277 พันล้านเหรียญสหรัฐ หรือคิดเป็น 17% ของการใช้จ่ายด้านการท่องเที่ยวทั่วโลกในปี 2019 นอกจากนี้คาดว่าอุปสงค์ทั่วโลกอาจลดลงมากถึง 40% ทั่วโลกจนกว่าจะสามารถควบคุมสถานการณ์ได้ ภูมิภาคที่ได้รับผลกระทบมากที่สุดคือประเทศในยุโรปและเอเชีย–แปซิฟิก เนื่องจากมีการพึ่งพาภาคการท่องเที่ยวมากถึง 7-20% ของ GDP อุตสาหกรรมการให้บริการซึ่งต้องเกี่ยวข้องกับผู้คน ในระยะสั้นต้องมีการป้องกันและเตรียมพร้อมสำหรับอุปสงค์ที่ลดลงอย่างรวดเร็ว รวมถึงการจัดการลดความเสี่ยงและทบทวนการวางแผนประจำปีเพื่อลดผลกระทบในระยะยาว

2) อุตสาหกรรมการบินและสายการบิน ภาคการบินอาจชะลอตัวถึงต้นไตรมาสที่ 4 หรือปลายไตรมาสที่ 3 หากสถานการณ์ดีขึ้น โดยเฉพาะในเมืองที่มีการแพร่ระบาดหนักอย่าง จีน อิหร่าน และเกาหลีใต้จะเผชิญกับภาวะขาดทุนจากความเชื่อมั่นของผู้บริโภคที่ลดลง เนื่องจากความกังวลต่อโรคระบาดรวมถึงนโยบายจำกัด การเดินทางที่ไม่จำเป็นและป้องกันการรวมตัวของคนหมู่มาก ผลกระทบต่อสายการบินจะแตกต่างกันไป สายการบินขนาดเล็กที่มีเงินทุนสำรองน้อยจะมีความเสี่ยงมาก แต่สำหรับสายการบินขนาดใหญ่จะมีชะลอตัวที่ยาวนานกว่า สำหรับนักท่องเที่ยวคาดว่าจะสามารถกลับมาเที่ยวภายในประเทศได้ภายใน 2 ไตรมาส และนอกประเทศ 3-4 ไตรมาส หรืออาจนานกว่านั้นหากเชื้อไวรัสวิวัฒนาการ

3) อุตสาหกรรมยานยนต์ การแพร่ระบาดอย่างหนักในยุโรปทำให้การผลิตหยุดชะงัก ซึ่งถือเป็นผู้ผลิต ยานยนต์ที่ใหญ่เป็นอันดับ 2 ของโลกและมีการจ้างงานในอุตสาหกรรมถึง 6.1% ของการจ้างงานทั้งหมด ขณะที่อุตสาหกรรมการผลิตในประเทศจีนเริ่มฟื้นตัวกลับมาแล้ว อุตสาหกรรมยานยนต์ในมณฑลหูเป่ยซึ่งเป็นศูนย์กลางการแพร่ระบาดถือเป็น 9% ของการผลิตยานยนต์ทั้งหมดของประเทศจีน การผลิตทั่วโลกจะได้รับผลกระทบจากห่วงโซ่อุปทานจนกว่าจะสามารถกลับมาผลิตได้เต็มประสิทธิภาพ

4) สินค้าอุปโภคบริโภค ความเชื่อมั่นของผู้บริโภคจะเริ่มกลับมาในไตรมาสที่ 2 และจะเพิ่มขึ้นเมื่อสามารถควบคุมสถานการณ์การแพร่ระบาดได้ โดยเห็นได้จากอุปสงค์ในประเทศจีนเริ่มกลับมาแล้วโดยเฉพาะบริการขนส่งและบริการส่งอาหารธุรกิจค้าปลีกในพื้นที่ที่ได้รับผลกระทบจะเผชิญกับอุปสงค์ที่ลดลงอย่างมาก รวมถึงภาวะขาดแคลนสภาพคล่องและเงินทุนหมุนเวียนที่จำกัด โดยเฉพาะบริษัทขนาดเล็ก–กลางอาจต้องปลดพนักงานหรือลดเงินเดือน รัฐบาลอาจต้องดำเนินการกระตุ้นเศรษฐกิจ หรือเลื่อนการจ่ายเงินเดือนของข้าราชการออกไปก่อน ธุรกิจค้าปลีกสามารถลดความเสี่ยงโดยกลยุทธ์ Omnichannel เพื่อปรับตัวตามแนวโน้มพฤติกรรมของผู้บริโภค

5) สินค้าอิเล็กทรอนิกส์ มีแนวโน้วที่จะรุนแรงขึ้นในไตรมาสที่ 2 เนื่องจากภาวะวิกฤตของห่วงโซ่อุปทานและการขาดแคลนสินค้าคงคลัง เมืองอู่ฮั่นซึ่งศูนย์กลางการแพร่ระบาดและเป็นพื้นที่อุตสาหกรรมหลักตอนกลางของจีนซึ่งผลิตสารกึ่งตัวนำและไฟเบอร์ออฟติก ทำให้เกิดวิกฤตห่วงโซ่อุปทานทั่วโลกจากการปิดเมืองการส่งออก 28% ของเกาหลีใต้เป็นสินค้าอิเล็กทรอนิกส์นำไปสู่การหยุดชะงักของห่วงโซ่อุปทาน แม้ว่าอุตสาหกรรมในประเทศจีนจะเริ่มฟื้นฟูแล้ว การฟื้นฟูของภาคการผลิตขึ้นอยู่กับการกลับมาทำงานของภาคแรงงานและสินค้าคงคลัง (ประมาณ 2-6 สัปดาห์สำหรับสารกึ่งตัวนำ) (Saran R., 2020)

**1.3 ด้านสังคม**

เมื่อสังคมมนุษย์เกิดการเปลี่ยนแปลงวิถีชีวิตด้านต่างๆ เช่น วิถีการผลิต วิถีการตั้งบ้านเรือน วิถีการบริโภค โครงสร้างประชากร ฯลฯ ลักษณะโรคภัยไข้เจ็บของมนุษย์ก็จะมีการเปลี่ยนแปลงตามไปพร้อมกันด้วย (ประชาธิป กะทา, 2551) ในกรณีการระบาดของเชื้อไวรัสโคโรน่าสายพันธุ์ใหม่เกิดขึ้นอย่างรวดเร็วทั่วประเทศ จากเหตุการณ์ดังกล่าวส่งผลให้ผู้คนหลายพันคนในประเทศจีนรวมถึงหลายมณฑลรวมถึงเมืองต่าง ๆ ถูกโจมตีจาก การแพร่กระจายของโรค (WHO, 2563) การปฏิบัติต่อกลุ่มบุคคลด้วยการเรียกชื่อแบบดูแคลน การเหมารวม การเลือกปฏิบัติ การปฏิบัติแยกจากคนอื่นและ/หรือการสูญเสียสถานะบางอย่าง เนื่องจากความเชื่อมโยงกับโรค เนื่องมาจาความกลัวต่อสิ่งที่ไม่รู้และได้แสดงความรู้สึกกลัว “คนอื่น” ก่อให้เกิดการตีตราทางสังคม นำไปสู่การทำลายความสมัครสมานในสังคมและก่อให้เกิดการแยกตัวทางสังคม กลุ่มคน อันเป็นปัจจัยส่งเสริมให้เกิดสถานการณ์ที่เอื้ออํานวยการแพร่ระบาดของไวรัสมากขึ้นไม่ใช่น้อยลง และผลที่ตามมาคือปัญหาสุขภาพที่รุนแรงขึ้นและการควบคุมการระบาดที่ยากลําบากขึ้น (WHO, 2020)

การตีตราเป็นความสัมพันธ์ระหว่างการอ้างเหตุผลกับภาพตายตัว กล่าวคือการตีตราเป็นการประทับตราให้กับบุคคลด้วยลักษณะต่างๆ ซึ่งทำให้บุคคลมีลักษณะไม่เป็นที่ต้องการหรือมีภาพตายตัวที่สังคมรังเกียจ การตีตราเป็นกระบวนการทางสังคมไม่ได้เกิดขึ้นลอยๆ สัมพันธ์กับประสบการณ์ของบุคคลที่ถูกกีดกัน ปฏิเสธ ประณามกล่าวโทษหรือถูกลดคุณค่าความเป็นมนุษย์ อันเป็นผลลัพธ์ในเชิงลบของคำตัดสินทางสังคม โดยคำตัดสินดังกล่าวตั้งอยู่บนพื้นฐานของของบรรทัดฐานและอัตลักษณ์ทางสังคมที่สังคมคาดหวัง (Goffman, 1963 อ้างถึงในประชาธิป กะทา, 2550) การตีตราสัมพันธ์อย่างแนบแน่นกับการรังเกียจเดียดฉันท์โดยธรรมชาติของการรังเกียจเดียดฉันท์มาจากฐานคิดในการมองเรื่องความปกติ/ไม่ปกติ ความบริสุทธิ์/มลทินในทางสังคมวัฒนธรรม เมื่อเราเห็นสิ่งที่ตอกย้ำเรืองความไม่ปกติหรือมลทินมักก่อให้เกิดการรังเกียจเดียดฉันท์ตามมา การตีตราทางสังคมและ การรังเกียจเดียดฉันท์เป็นสาเหตุให้ผู้ป่วยเกิดความทุกข์ทรมานเพิ่มขึ้นนอกเหนือจากโรคที่เป็น อีกทั้งยังส่งผลให้ผู้ป่วยแสวงหาการรักษาพยาบาลล่าช้าหรือไม่ก็สิ้นสุดการรักษาไปก่อนที่อาการจะหายเพราะทนความอับอาย จากโรคที่สังคมรังเกียจไม่ไหว โดยเฉพาะโรคที่มีการตีตราสูง ผลกระทบจากความหมายของโรคอาจเป็นสาเหตุ ของความทุกข์ทรมานมากกว่าอาการของโรค (ประชาธิป กะทา, 2550)

ปัญหาของผู้ประสบภัยที่เผชิญกับความเจ็บปวดและความสูญเสียหรือเรียกว่าความทุกข์ โดยทั่วไป มักอธิบายความทุกข์ในลักษณะที่เป็นปัญหาระดับบุคคล กล่าวคือความทุกข์นั้นเป็นผลจากการกระทำของบุคคลต่ออำนาจเหนือธรรมชาติหรือเป็นผลจากพฤติกรรมส่วนบุคคล ขณะที่การทำความเข้าใจกับความทุกข์อีกประเภทหนึ่งมักไม่ค่อยได้รับความสนใจมากนักที่เรียกว่าความทุกข์ทางสังคม โดยความทุกข์ประเภทนี้เป็นผลมาจากอำนาจทางการเมือง เศรษฐกิจ และสถาบันกระทำต่อประชาชนและด้วยการกระทำจากอำนาจเดียวกันนี้ได้มีอิทธิพลหรือเป็นเงื่อนไขให้เกิดปัญหาสังคมตามมาด้วย (Kleinman, Das and Lock, 1997 อ้างถึงในมาลี สิทธิเกรียงไกร, 2551) ความทุกข์ทางสังคมเป็นทุกข์ที่มีพื้นฐานมาจากโครงสร้างทางสังคม ค่านิยม วัฒนธรรมที่หล่อหลอมมา เป็นเวลานาน ไม่ว่าจะเป็นความไม่เท่าเทียมทางเพศ การไม่ตระหนักในคุณค่าความเป็นมนุษย์ หรือค่านิยมที่ดูถูกศักดิ์ศรีผู้อื่น การตีตราทางสังคมกับคนบางกลุ่ม (พิมพวัลย์ บุญมงคล, 2545)

โรคติดต่อในปัจจุบันแม้มีอุบัติการณ์ที่ลดลงจากพัฒนาการทางเศรษฐกิจ สังคมและเทคโนโลยี ทางการแพทย์ที่ทันสมัยทั้งการป้องกันและรักษาแต่ยังมีความสำคัญอย่างมากจากการพบการติดเชื้อใหม่ ๆ ที่ไม่เคยเกิดขึ้นในประชากรปกติ รวมถึงการเกิดเชื้อที่ดื้อยารุนแรงที่มีปัจจัยมาจากตัวเชื้อโรคที่มีการพัฒนาตัวเองและการให้ยาที่ผิดวิธีของมนุษย์เอง ในปัจจุบันพบว่าโรคติดเชื้อสามารถเกิดการระบาดได้รวดเร็วและขยายจำนวน ได้อย่างกว้างขวางมากกว่าในอดีต เนื่องมาจากการขนส่งและการเดินทางที่รวดเร็ว (สุทัศน์ โชตนะพันธ์, 2559)

มุมมองของเจ้าหน้าที่ในการอธิบายปรากฏการณ์ความเจ็บป่วยตั้งอยู่บนพื้นฐานความเป็นเหตุเป็นผลเชิงวิทยาศาสตร์ มุ่งค้นหาข้อมูลทางเคมี ฟิสิกส์ ชีววิทยา ของร่างกายคนป่วยและทำให้ข้อมูลเหล่านี้กลายเป็นตัวเลขที่วัดได้มากกว่าให้ความสนใจปัจจัยด้านอารมณ์ สังคม วัฒนธรรม (Helman, C.G., 2000; โกมาตร จึงเสถียรภาพ, 2545 อ้างถึงใน ประชาธิป กะทา, 2549)

มุมมองต่อการเจ็บป่วยของชาวบ้านโดยทั่วไปมีกรอบการอ้างอิงที่กว้างขวางมาก ไม่จำกัดเฉพาะ ความผิดปกติของกลไกอวัยวะร่างกาย เช่น โชคร้ายที่เกิดขึ้นในชีวิตหรือความทุกยากที่เผชิญอย่างไม่รู้จักจบจักสิ้น การลงทัณฑ์จากสิ่งเหนือธรรมชาติ การฝ่าฝืนกฎข้อห้ามและการละเมิดศีลธรรมอันดีของสังคม สิ่งเหล่านี้ชาวบ้านล้วนเชื่อว่าเป็นสาเหตุให้เกิดการเจ็บป่วยได้ทั้งสิ้น (ประชาธิป กะทา, 2549)

มุมมองนักมานุษยวิทยาในชวงตนนี้ดำรงอยู่ภายใตกระแสความคิดแบบวิทยาศาสตร์ที่กําลังเรืองอิทธิพล การมองวัฒนธรรมสุขภาพของนักมานุษยวิทยาสะท้อนอิทธิพลความคิดแบบวิทยาศาสตร์นิยมอย่างชัดเจน ในงานของ W.H.R. River (1913) อาทิ การแยกระหว่างสิ่งที่เกิดขึ้นจริงกับสิ่งที่ชนพื้นเมืองเชื่อ แม้ว่าความเชื่อของชนพื้นเมืองจะเป็นความเชื่อแบบผิดๆ แต่การรักษาก็อาจมีความถูกต้องและมีประสิทธิภาพและที่สามารถกล่าว ได้วาถูกตองและมีประสิทธิภาพก็โดยอาศัยมาตรฐานทางการแพทย์ตะวันตกเป็นเครื่องมือในการตัดสิน มุมมองที่อธิบายประสิทธิภาพของการรักษาโรคในวัฒนธรรมอื่นด้วย การกล่าวให้เหตุผลทางวิทยาศาสตร์นี้ยังมีใช้ในปัจจุบันและมักมีเพื่อใช้แสดงว่าวัฒนธรรมพื้นบ้านอาจไม่ใช่เรื่องงมงายแต่มีคุณค่าที่ควรได้รับการรักษาไว้ (โกมาตร จึงเสถียรทรัพย์, 2548)

**สรุปและอภิปรายผล**

การแพร่ระบาดของไวรัสโคโรน่าสายพันธุ์ใหม่ 2019 สามารถแพร่ระบาดได้อย่างรวดเร็ว กรณีได้รับเชื้อ ในระดับน้อยจนถึงปานกลางนั้นสามารถหายเองได้ โรคดังกล่าวนี้จะส่งผลกระทบโดยตรงต่อผู้สูงอายุและผู้ที่มี โรคประจำตัวเนื่องมาจากบุคคลกลุ่มนี้จะมีโอกาสการเกิดการเสียชีวิตสูงกว่ากลุ่มคนที่ไม่มีโรคประจำตัวและอายุ ไม่มาก สอดคล้องกับสำนักระบาดวิทยา (2555) อ้างถึงใน พันธ์ชัย รัตนสุวรรณ (2561) กล่าวว่าโรคติดต่อ คือความเจ็บป่วยที่เกิดจากเชื้อโรคหรือพิษของเชื้อโรคที่สามารถแพร่ติดต่อจากคนและสัตว์ที่ติดเชื้อหรือสิ่งของที่ปนเปื้อนเชื้อไปยังโฮสต์ที่มีความไวต่อเชื้อ การระบาดของไวรัสโคโรน่าสายพันธุ์ใหม่ 2019 เริ่มจากสถานที่หนึ่งไปยังสถานที่ในระยะเวลาอันสั้นผ่านบุคคล อีกทั้งยังสอดคล้องกับผลการศึกษาของพันธ์ชัย รัตนสุวรรณ (2561) ระบุว่าการกระจายของภาวะ/เหตุการณ์ด้านสุขภาพ เนื่องจากภาวะ/เหตุการณ์ด้านสุขภาพเหล่านี้ไม่ได้เกิดแบบสุ่มหรือเกิดขึ้นทั่วๆ ไป แต่มักจะสัมพันธ์กับปัจจัยบางอย่างทางด้านบุคคล-สถานที่-เวลาด้านใดด้านหนึ่งเสมอ

การแพร่ระบาดของไวรัสโคโรน่าสายพันธุ์ใหม่ 2019 อย่างรวดเร็วทั่วโลกนั้นส่งผลให้ผู้คนในประเทศจีนถูกโจมตีในประเด็นที่เกี่ยวข้องกับการแพร่กระจายของโรค อันเกิดจากโรคไวรัสโคโรน่าสายพันธุ์ใหม่เป็นโรคอุบัติ ขึ้นใหม่โดยที่ประชาชนทั่วไปไม่รู้จักส่งผลให้เกิดความกลัวในสิ่งที่ไม่รู้และกลัวบุคคลอื่นผ่านการแสดงออก อย่างชัดเจน อันก่อให้เกิดความทุกข์ทางสังคมส่งผลกระทบต่อคนจีน ผู้ติดเชื้อ ผู้ที่เข้าข่ายติดเชื้อ รวมถึงผู้ที่เดินทางไปประเทศจีนหรือพื้นที่เสี่ยงดังกล่าว ดังนั้นการรับรู้เกี่ยวกับโรคระบาดมีส่วนช่วยในการลดการตีตรา ทางสังคม อาทิ การรับรู้เกี่ยวกับอาการ วิธีการรักษา การป้องกัน รวมถึงการเข้าถึงการได้รับการรักษา สอดคล้องกับแนวคิดของ (WHO, 2020) กล่าวถึงปัจจัยที่มีผลต่อมุมมองของมนุษย์ในการตีตราทางสังคมเป็นผลมาจาก การไม่มีความรู้ความเข้าใจเกี่ยวกับโรคอุบัติใหม่และเกิดความกลัว

จากสถานการณ์การแพร่ระบาดของไวรัสโคโรน่าสายพันธุ์ใหม่ 2019 ที่ลุกลามไปทั่วโลกนั้นส่งผลกระทบเชิงลบต่อเศรษฐกิจเป็นอย่างมาก โดยเฉพาะในอุตสาหกรรมการท่องเที่ยวและบริการที่เกี่ยวข้อง ขณะที่ร้านค้าปลีกในกลุ่มซูเปอร์มาร์เก็ต ร้านสะดวกซื้อ และร้านค้าออนไลน์ได้รับผลกระทบน้อยกว่า ทั้งนี้หากผู้ประกอบการร้านอาหารเพิ่มช่องทางการสร้างรายได้และเพื่อให้เข้าถึงลูกค้ากลุ่มใหม่ๆ ไม่ว่าจะผ่านช่องทางของตนเองหรือเข้าร่วมกับผู้ประกอบการที่พัฒนาแอพพลิเคชั่นส่งอาหาร รวมถึงปรับหน้าที่ของพนักงานในร้านให้เป็นผู้จัดส่งอาหารในละแวกใกล้เคียงก็จะส่งผลให้สามารถปรับตัวและคงสภาพของรายได้ สอดคล้องกับผลการวิจัยของ ศูนย์วิจัยกสิกรไทย (2563) ระบุว่าผู้ประกอบการที่ยังไม่มีการให้บริการดังกล่าวควรปรับตัวเพิ่มช่องทางการสร้างรายได้และเพื่อเข้าถึงลูกค้ากลุ่มใหม่ๆ ไม่ว่าจะผ่านช่องทางของตนเองหรือเข้าร่วมกับผู้ประกอบการที่พัฒนาแอพพลิเคชั่นส่งอาหาร รวมถึงปรับหน้าที่ของพนักงานในร้านให้เป็นผู้จัดส่งอาหารในละแวกใกล้เคียง

**ตอนที่ 2 แนวทางและวิธีการปฏิบัติเมื่อเกิดผลกระทบ** ผู้วิจัยได้แบ่งการนำเสนอออกเป็น 3 ส่วน โดยมีรายละเอียดดังต่อไปนี้

**2.1 แนวทางการป้องกันโรคเพื่อลดปัญหาทางสุขภาพการระบาดของไวรัสโคโรน่าสายพันธุ์ใหม่ 2019**

แนวทางที่ 1 การป้องกันการระบาดของไวรัสโคโรน่าสายพันธุ์ใหม่ 2019 สำหรับบุคคลทั่วไป ผู้ป่วยหรือกลุ่มเสี่ยง รวมถึงบุคลากรทางการแพทย์ ดังตารางที่ 2 ดังต่อไปนี้


|  |  |  |  |
| --- | --- | --- | --- |
| **แนวทางการป้องกันโรค** | | | |
| **วิธีการปฏิบัติและการป้องกัน** | **กลุ่มบุคคล** | | |
| **บุคคลทั่วไป** | **ผู้ป่วย/บุคคลกลุ่มเสี่ยง** | **บุคลากร ทางการแพทย์** |
| การรับรู้สัญญาณอาการของโรค | / | / | / |
| การควบคุมแหล่งที่มาของโรคไว้ในสถานพยาบาล |  |  | / |
| ทำความสะอาดมือทุกครั้งที่สัมผัสสารคัดหลั่งจากผู้ป่วย/สัมผัสผู้ป่วย | / | / | / |
| ทำความสะอาดมือทุกครั้งที่สัมผัสของใช้สาธารณะ | / | / | / |
| ใช้หน้ากากอนามัยในการป้องกันการแพร่เชื้อ | / | / | / |
| เปลี่ยนหน้ากากอนามัยทุกครั้งที่มีความชื้นและควรทำความสะอาดให้แห้ง | / | / | / |
| หลีกเลี่ยงการสัมผัสปากและจมูก | / | / | / |
| ใช้ทิชชู่ปิดจมูกและปากเวลาไอจาม เพื่อป้องกันไม่ให้เชื้อโรคกระจาย | / | / | / |
| ปรับเปลี่ยนพฤติกรรมการไอหรือจามเพื่อไม่ให้สารคัดหลังของตนกระจายสู่ผู้อื่น | / | / | / |
| ความปลอดภัยในการกำจัดอุปกรณ์มีคม |  |  | / |
| การฆ่าเชื้อของเสียจากโรงพยาบาล |  |  | / |
| การฆ่าเชื้ออุปกรณ์ทางการแพทย์อย่างเหมาะสม |  |  | / |
| ปฏิบัติตามข้อควรระวังเกี่ยวกับการสัมผัสและการแพร่กระจายเชื้อโรค | / | / | / |
| ปฏิบัติตามข้อควรระวังเกี่ยวกับการสัมผัสและข้อควรระวังการกระจายเชื้อทางอากาศ | / | / | / |
| การจัดพื้นที่เพื่อการคัดแยกผู้ป่วยตามประเภทของผู้ป่วย |  |  | / |
| การปฏิบัติการป้องกันและควบคุมการติดเชื้ออย่างยั่งยืน |  |  | / |
| การฝึกอบรมและการศึกษาของบุคลากรทางการแพทย์ |  |  | / |
| การให้ความรู้เกี่ยวกับโรคระบาดและการป้องกัน | / | / | / |
| การดำเนินการตามแนวทางในการรับรู้ก่อนการติดเชื้อ | / | / | / |
| ความรวดเร็วของการทดสอบและการทดลองเพื่อระบุหาสาเหตุหลักของการเกิดโรคระบาด |  |  | / |
| การป้องกันการรวมตัวเป็นจำนวนมากของผู้คนต่อการใช้บริการในช่วงวิกฤติ | / | / | / |
| การจัดสรรพื้นที่สำหรับรองรับผู้ป่วย |  |  | / |
| มีอุปกรณ์อำนวยความสะดวกทางการแพทย์ที่เพียงพอ |  |  | / |
| การคัดแยกผู้ป่วยตามประเภทของผู้ป่วย |  |  | / |
| การจัดการที่เหมาะสมต่อการนำส่งผู้ป่วยของโรงพยาบาล |  |  | / |
| การกำหนดอัตราส่วนของบุคคลากรในการดูแลสุขภาพของผู้ป่วย |  |  | / |
| การเว้นระยะห่างระหว่างบุคคลอย่างน้อย 1 เมตร | / | / | / |

ตารางที่ 2 แสดงแนวทางการป้องกันโรคระบาด 2019-nCoV

ดัดแปลงจาก: PAHO & WHO (2020)

แนวทางที่ 2 การจัดการผลกระทบทางสุขภาพ

โรคหรือปัญหาทางด้านสุขภาพไม่ได้เกิดด้วยความบังเอิญ แต่เกิดจากการเสียสมดุลของเหตุปัจจัย ที่เกี่ยวข้อง (Determinants) ซึ่งทางระบาดวิทยามักจะแบ่งปัจจัยออกเป็น 3 กลุ่มคือปัจจัยเกี่ยวข้องกับคน (Host) ปัจจัยที่เกี่ยวข้องกับตัวก่อโรค (Agent) และปัจจัยที่เกี่ยวข้องกับสิ่งแวดล้อม (Environment) เรียกความสัมพันธ์ของทั้งสามปัจจัยนี้ว่า Epidemiologic Triad ตามรายละเอียดในภาพประกอบที่ 2




ภาพประกอบที่ 2 แสดงความสัมพันธ์ของปัจจัยทางระบาดวิทยา (Epidemiologic Triad)

ที่มา: สุทัศน์ โชตนะพันธ์, (2559)

สรุปได้ว่าเราต้องเสริมสร้างให้คนมีภูมิต้านทาน มีพฤติกรรมที่เหมาะสม เพื่อลดปัจจัยหรือตัวเชื้อโรคที่เป็นภัยคุกคามทางสุขภาพ รวมทั้งจัดหรือปรับสิ่งแวดล้อมที่เอื้ออำนวยต่อคนอย่าให้เกิดภาวะสนับสนุนตัวก่อโรค สอดคล้องกับแนวคิดของพันธ์ชัย รัตนสุวรรณ (2561) กล่าวว่าปัญหาด้านสุขภาพทุกๆ อย่างเกิดจากการเกิด "ความไม่สมดุล" ของปัจจัยสามทางระบาดวิทยาเสมอ ผู้ปฏิบัติงานด้านสุขภาพจำเป็นต้องค้นหาให้ได้ว่าปัญหา นั้น ๆ เกิดจากปัจจัยใดเป็นสำคัญเพื่อวางแผนแก้ไขปัญหาให้ลดลงหรือหมดไป การศึกษาทำความเข้าใจเกี่ยวกับหลักการพื้นฐานของปัจจัยสามทางระบาดวิทยานี้มีส่วนสำคัญช่วยให้สามารถกำหนดกรอบแนวคิดในการแก้ไขปัญหาด้านสุขภาพและกรอบแนวคิดในการศึกษาวิจัย ปัจจัยสามด้านระบาดวิทยานี้ช่วยทำให้จัดทำกรอบแนวคิดเหล่านี้ได้อย่างมีความครอบคลุมในทุก ๆ ด้านที่เกี่ยวข้อง ทั้งปัจจัยด้านตัวมนุษย์ (Host) ปัจจัยด้านสิ่งก่อโรค(Agent) และปัจจัยด้านสิ่งแวดล้อม (Environment) เพื่อมิให้ทิ้งน้ำหนักการคิดไปเพียงด้านใดด้านหนึ่งมากจนไม่ได้พิจารณาอีกสองด้านที่เหลือซึ่งอาจมีความสำคัญด้วยก็ได้ ปัจจัยสามทางระบาดวิทยานี้จึงช่วยทำให้สามารถมีกรอบหรือหลักคิดได้อย่างครอบคลุมและรอบคอบ การประยุกต์ใช้ปัจจัยสามทางระบาดวิทยานี้มีความจำเป็นแม้ในกระบวนการศึกษาทางระบาดวิทยาขั้นสูงก็ตาม เพราะงานวิจัยทุกชิ้นจำเป็นต้องมีการกำหนดกรอบแนวคิดการทำวิจัยประกอบเสมอ นอกจากนี้ประโยชน์อีกประการที่สำคัญมากก็คือการนำกรอบแนวคิดในการแก้ไขปัญหา ด้านสุขภาพจะช่วยให้สามารถกำหนดมาตรการควบคุมโรคและอาจนำไปสู่การกำหนดกลยุทธ์ในการควบคุมโรคต่อไปได้

**2.2 แนวทางการจัดการความเสี่ยงเพื่อลดความเสี่ยงทางเศรษฐกิจ**

แนวทางที่ 3 กระบวนการจัดการความเสี่ยงเพื่อป้องกันการเกิดความเสี่ยงในด้านเศรษฐกิจ ตามภาพประกอบที่ 3 ดังนี้

****

ภาพประกอบที่ 3: กระบวนการจัดการความเสี่ยง

ที่มา: Cunliffe, Gurtner and Morgan (2006) อ้างถึงใน David B. (2016)

สรุปได้ว่าการจัดการความเสี่ยงอย่างมีประสิทธิภาพต้องเกิดจากการปฏิบัติตามขั้นตอน ประกอบด้วย การกำหนดบริบทของความเสี่ยงคือการศึกษาหาข้อมูลที่เกี่ยวข้องกับความเสี่ยงในทุกมิติ การระบุความเสี่ยง การวิเคราะห์ความเสี่ยง การประเมินความเสี่ยง และการจัดการความเสี่ยง รวมทั้งการป้องกันก่อนเกิดวิกฤต (Pre-crisis prevention) การจัดการวิกฤตการณ์ (Crisis management) และผลลัพธ์หลังจากการจัดการเมื่อวิกฤตการณ์จบลง (Post-crisis outcomes)

**2.3 แนวทางการจัดด้านสังคมบนพื้นฐานปัญหาทุกข์ทางสังคม**

แนวทางที่ 4 การกระทำที่ช่วยลดทัศนคติแบบเหมารวมนำไปสู่การลดการตีตราทางสังคมดังต่อไปนี้

1) การเผยแพร่ข้อเท็จจริง สร้างความเข้าใจเกี่ยวกับโรค การแพร่ระบาด การป้องกัน มาตรการป้องกันและควบคุมโรค การเผยแพร่ข้อมูลที่ถูกต้องของพื้นที่แพร่ระบาดรวมถึงบุคคล/กลุ่มเสี่ยงที่ติดเชื้อ ช่องทาง การเข้าถึงการรักษา/การดูแลสุขภาพ ด้วยภาษาที่เข้าใจง่ายรัดกุม

2) แพร่ภาพกระจายเสียงและเรื่องราวในวงกว้าง เผยแพร่ข่าวสารในประเด็นที่เกี่ยวกับผู้ที่ติดเชื้อส่วนใหญ่หายจากไวรัสชนิดนี้ การจัดกิจกรรมเพื่อยกย่องบุคลากรทางการแพทย์ที่อาจถูกสังคมตีตรา

3) แสดงภาพกลุ่มคนหลากหลายเชื้อชาติ สื่อควรนำเสนอความหลากหลายของชุมชนด้านผลกระทบและความร่วมมือกันในการป้องกันการแพร่ระบาด โดยไม่จำเพาะเจาะจงกลุ่มและปราศจากอคติ

4) จริยธรรมในการรายงานข่าว ส่งเสริมการรายงานข่าววิธีการปฏิบัติเพื่อป้องกันการติดเชื้อ อาการของโรค จังหวะเวลาที่ควรเข้ารับการรักษา แทนที่การนำเสนอข่าวที่ตอกย้ำพฤติกรรมของบุคคลความรับผิดชอบของผู้ป่วย

5) เชิญชวนให้ผู้มีอิทธิพลทางความคิดมีส่วนร่วม เชิญชวนผู้มีชื่อเสียงที่สังคมเคารพแสดงความคิดเห็นเกี่ยวกับคนที่ถูกสังคมตราหน้า เพื่อจูงใจให้มีผู้ฟังข่าวสารมากขึ้นเพื่อลดการตีตราทางสังคม

6) การเชื่อมโยงกิจกรรม ใช้กิจกรรมที่มุ่งแก้ปัญหาการตีตราทางสังคมและการเหมารวม การเชื่อมโยงกิจกรรมเหล่านี้มีความสำคัญมากในการสร้างกระแสสังคมและสภาพแวดล้อมที่เอื้ออํานวย (WHO 2020) ทั้งนี้สอดคล้องกับแนวคิดของภาสกร อัครเสวี, (2554) กล่าวว่า การสื่อสารการระบาดมีความสำคัญมากต่อการควบคุมป้องกันควบคุมโรค ยิ่งไปกว่านั้นอาจช่วยในการป้องกันความตื่นตระหนกที่อาจสร้างความเสียหายรุนแรงซ้ำเติมตามมา ซึ่งในบางครั้งอาจเสียหายมากกว่าผลการระบาดนั้น ๆ เช่น อาจทำให้เศรษฐกิจการส่งออก การท่องเที่ยวหยุดชะงัก การเดินทาง การบินหยุดดำเนินการ ฯลฯ ดังนั้นศิลปะการสื่อสารจึงมีความสำคัญเพราะนอกจากจะป้องกันความเสียหายดังกล่าวได้แล้ว ยังสื่อให้ประชาชนและผู้เกี่ยวข้องเข้าใจถูกต้องถึงต้นเหตุที่เกิดการระบาด และช่วยกันแก้ปัญหาได้ตรงจุดอย่างพร้อมเพรียงเป็นผลให้การระบาดสิ้นสุดลงได้อย่างรวดเร็ว โดยมีแนวทางการสื่อสารการระบาด ดังนี้

6.1) Trust ให้ข่าวน่าเชื่อถือเสมอ พยายามให้ข่าวเป็นที่ไว้วางใจเสมอ

6.2) ให้ข่าวทันตามเหตุการณ์

6.3) ให้ข่าวด้วยความถูกต้อง โปร่งใส ไม่ปกปิด

6.4) รับฟัง การรับรู้และการสะท้อนกลับ ไม่โต้ตอบทันที

6.5) วางแผนเสมอ

**เอกสารอ้างอิง**

ภาษาไทย

กองแผนงาน กรมควบคุมโรค กระทรวงสาธารณสุข. (2560*). แผนยุทธศาสตร์ชาติระยะ 20 ปี ด้านการป้องกัน ควบคุมโรคและภัยสุขภาพ (พ.ศ.2560 - 2579)*. กรุงเทพฯ: กองแผนงาน กรมควบคุมโรค กระทรวง สาธารณสุข.

โกมาตร จึงเสถียรทรัพย์. (2548, มิถุนายน). บทนํา: มานุษยวิทยากับความหลากหลายของวัฒนธรรมสุขภาพ. *บทความบรรยายพิเศษ คณะสังคมศาสตรและมนุษยศาสตร มหาวิทยาลัยเชียงใหม่*. [ออนไลน์]. เข้าถึงได้ จาก: <http://www.shi.or.th/download/category/10/1/>.

----------. (2548). *พหุลักษณ์ทางการแพทย์: มุมมองมานุษยวิทยากับความหลากหลายของวัฒนธรรมสุขภาพ*. ใน พหุลักษณ์ทางการแพทย์กับสุขภาพในมิติสังคมวัฒนธรรม. กรุงเทพฯ: ศูนย์มานุษยวิทยาสิรินธร.

ประชาธิป กะทา. (2549, มกราคม-กุมพาพันธ์). สุขภาพ โรค การเจ็บป่วย: มุมมองมานุษยวิทยาการแพทย์. *หมออนามัย,* 15(4), 58-61.

----------. (2550, พฤศจิกายน-ธันวาคม). การตีตราและรังเกียจเดียดฉันท์. *หมออนามัย,* 17(3), 25-28.

พิมพวัลย์ บุญมงคล. (2545). *ทุกข์และการเผชิญทุกข์คนไทยในระบบสุขภาพ*. [ออนไลน์]. เข้าถึงได้จาก: https://kb.hsri.or.th/dspace/handle/11228/2017?locale-attribute=th. (วันที่ค้น ข้อมูล: 2 เมษายน 2563).

พันธ์ชัย รัตนสุวรรณ. (2561). *ตำราระบาดวิทยา.* นครศรีธรรมราช: สำนักวิชาแพทย์ศาสตร์ มหาวิทยาลัยวลัย ลักษณ์.

ภาควิชาจุลชีววิทยา คณะแพทยศาสตร์ศิริราชพยาบาล มหาวิทยาลัยมหิดล. (2563, 24 มกราคม*). ไวรัสโคโรน่า สายพันธุ์ใหม่ 2019 (novel coronavirus 2019, 2019-nCoV)*. [ออนไลน์]. เข้าถึงได้จาก: <https://www.si.mahidol.ac.th/th/healthdetail.asp?aid=1410>. (วันที่ค้นข้อมูล: 2 เมษายน 2563).

มาลี สิทธิเกรียงไกร. (2551). สถานการณ์สุขภาพแบบใหม่การทำนายวิธีคิดและการศึกษาทางสังคมศาสตร์.  *วารสารสังคมศาสตร์,* 20(1), 41-79.

ศูนย์วิจัยกสิกรไทย. (2563, 1 เมษายน**).** *สู้โควิด-19 ไม่ถอย ร้านอาหารและค้าปลีกเร่งปรับตัวสู่ออนไลน์ สร้าง รายได้ชดเชยที่หายไป.* [ออนไลน์]. เข้าถึงได้จาก: <https://kasikornresearch.com/th/analysis/k-> social-media/Pages/Retail-Rest-FB-010320.aspx. (วันที่ค้นข้อมูล: 2 เมษายน 2563).

----------. (2563, 13 มีนาคม). *WHO ยกระดับ COVID-19 เป็น “การระบาดครั้งใหญ่ของโลก” ผลต่อการส่งออกไทย (กระแสทรรศน์ ฉบับที่ 3091).* [ออนไลน์]. เข้าถึงได้จาก: <https://kasikornresearch.com/th/analysis/k-econ/economy/Pages/z3091.aspx>. (วันที่ค้น ข้อมูล: 2 เมษายน 2563).

----------. (2563, 5 มีนาคม). *โควิด-19 ฉุดเศรษฐกิจไทย ปี 63***.** [ออนไลน์]. เข้าถึงได้จาก: [https://kasikornresearch.com/th/analysis/k-econ/economy/Pages/Covid-ThaiEco- 050363.aspx](https://kasikornresearch.com/th/analysis/k-econ/economy/Pages/Covid-ThaiEco-%20%20%20%20%20%20%20%20%20%20%20%20%20%20%20%20%20%20%20%20%20%20%20%20%20%20%20%20%20%20%20%20%20%20%20%20%20%20%20%20%20%20%20%20%09050363.aspx). (วันที่ค้นข้อมูล: 2 เมษายน 2563).

----------. (2563, 12 กุมภาพันธ์). *การแพร่ระบาดของเชื้อไวรัสโคโรน่าสายพันธุ์ใหม่ อาจส่งผลกระทบต่อ เศรษฐกิจอาเซียน 2.4-3.4 พันล้านดอลลาร์ฯ (กระแสทรรศน์ ฉบับที่ 3083).* [ออนไลน์]. เข้าถึงได้จาก: <https://kasikornresearch.com/th/analysis/k-econ/economy/Pages/z3083.aspx>. (วันที่ค้น ข้อมูล: 4 เมษายน 2563).

สุรศักดิ์ ธรรมโม. (2563). *ไวรัสโคโรน่าสายพันธุ์ใหม่ 2019 และผลเบื้องต้นต่อเศรษฐกิจโลกและตลาด.*[ออนไลน์]. เข้าถึงได้จาก:<https://www.prachachat.net/finance/news-421523>. (วันที่ค้น ข้อมูล: 4 เมษายน 2563).

สุทัศน์ โชตนะพันธ์. (2559, กันยายน-ธันวาคม). การป้องกันภาวะวิกฤติโรคระบาด. *วารสารสถาบันบำราศนรา ดูร*, 10(3), 143-156.

ภาษาอังกฤษ

David Beirman. (2016). *Tourism Risk, Crisis and Recovery Management Guide*. E Version. Sydney: Council of Australian Tour Operators.

Farmer, P. (1996). Social inequalities and emerging infectious diseases. *Emerging Infectious Diseases*, 2(4), 259 - 269.

Kathleen A. Marinelli, MD, IBCLC, FABM, FAAP. (2020). International Perspectives Concerning Donor Milk Banking During the SARSCoV-2 (COVID-19) Pandemic. *Journal of Human Lactation,* 00(0), 1–6.

Novel Coronavirus Pneumonia Emergency Response Epidemiology Team. (2020, 20 February). Vital surveillances: the epidemiological characteristics of an outbreak of 2019 novel coronavirus diseases (COVID-19)—China, 2020.*China CDC Weekly***,** 2 (8), 113-122.

Pan American Health Organization (PAHO) & World Health Organzation (WHO). (2020). *Epidemiological Update Novel coronavirus (2019-nCoV).* Washington, D.C.: PAHO/WHO.

Salika Knowledge Sharing Space. (2020, 5 Febuary).*ผลกระทบจากไวรัสโคโรน่า ส่งผลต่อห่วงโซ่อุปทาน ของจีนและทั่วโลกอย่างไร.* [ออนไลน์] เข้าถึงได้จาก:<https://www.salika.co> /2020/02/05/coronavirus-impact-china-logistics-and-supply-chain/. (วันที่ค้นข้อมูล: 4 เมษายน 2563).

Tingbo LIANG. (2020). *Handbook of COVID-19 Prevention and Treatment*. Zhejiang: The First Affiliated Hospital, Zhejiang University School of Medicine.

World Health Organization (WHO). (2563). *Coronavirus*. [ออนไลน์]. เข้าถึงได้จาก: <https://www.who.int> /health-topics/coronavirus#tab=tab\_1. (วันที่ค้นข้อมูล: 2 เมษายน 2563).

----------. (2020, 24 กุมพาพันธ์). *การตีตราทางสังคมที่เกี่ยวข้องกับ COVID-19.* [ออนไลน์]. เข้าถึงได้จาก: <https://www.who.int/docs/default-source/searo/thailand/covid19-stigma-guide-th-> final.pdf. (วันที่ค้นข้อมูล: 2 เมษายน 2563).

----------. (2020, 19 มีนาคม). *Advice on the use of masks in the community, during home care, and in health care settings in the context of COVID-19 Interim guidance***.** [ออนไลน์]. เข้าถึงได้จาก: [file:///C:/Users/admin/Downloads/WHO-2019-nCoV-IPC\_Masks-2020.2- eng.pdf](file:///C:/Users/admin/Downloads/WHO-2019-nCoV-IPC_Masks-2020.2-%20%09eng.pdf). (วันที่ค้นข้อมูล: 3 เมษายน 2563).

----------. (2020). *Coronavirus disease (COVID-19) Pandemic***.** [ออนไลน์]. เข้าถึงได้จาก: <https://www.who.int/emergencies/diseases/novel-coronavirus-2019>. (วันที่ค้นข้อมูล: 3 เมษายน 2563).

Zunyou Wu and Jennifer M. McGoogan. (February 24, 2020). *Characteristics of and Important Lessons From the Coronavirus Disease 2019 (COVID-19) Outbreak in China*. Summary of a Report of 72 314 Cases From the Chinese Center for Disease Control and Prevention. [ออนไลน์] เข้าถึงได้จาก: [https://jamanetwork.com/journals/jama/fullarticle/ 2762130](https://jamanetwork.com/journals/jama/fullarticle/%20%20%092762130). (วันที่ค้นข้อมูล: 16 มีนาคม 2563).

Saran R. (2020, 11 March). *สรุปผลกระทบและการรับมือ COVID-19.* [ออนไลน์] เข้าถึงได้จาก: [https://www.thumbsup.in.th/covid-19-implications-for-businessmckinsey -](https://www.thumbsup.in.th/covid-19-implications-for-businessmckinsey%20-) ?fbclid=IwAR3penVaqdY84OLBbTTLV4vmX4T7hjOVZbGuSXCcjXsSAUdxD3cMRoatgM. (วันที่ค้นข้อมูล: 13 เมษายน 2563).

Marketingoops. (2020). *Insights พฤติกรรมการซื้อคนไทยต่อสินค้า “FMCG – High Involvement – Retail” ก่อน-ระหว่าง-หลัง COVID-19.* [ออนไลน์] เข้าถึงได้จาก: https://www.marketingoops.com  [/reports/consumer-insights-and-purchase-behaviors-in-fmcg-high-involvement-product- retail-andservicecovid](https://www.marketingoops.com/reports/consumer-insights-and-purchase-behaviors-in-fmcg-high-involvement-product-retail-and-service-covid)19/?fbclid=IwAR2IepDJwQyYIFp2aPZV6UGwqB9Nv3CIJ6iHrJJKuv3 Aqqcrd3Pnz4nKcuA. (วันที่ค้นข้อมูล: 16 เมษายน 2563).