# **บทที่ 1 บทนำ**

## **ความเป็นมาและความสำคัญของปัญหา**

การศึกษาเป็นปัจจัยขั้นพื้นฐานต่อการพัฒนาคุณภาพชีวิตทรัพยากรมนุษย์ให้ดำรงอยู่ในสังคม เป็นกระบวนการเรียนรู้จากการได้รับการถ่ายทอดจากบุคคลหรือจากสื่อใด ๆ ไปสู่บุคคลตามพัฒนาการตามช่วงวัย เพื่อให้ได้รับความรู้ความเข้าใจในเรื่องต่าง ๆ และการศึกษายังช่วยขัดเกลาความเป็นมนุษย์ บ่มเพาะเมล็ดพันธุ์ที่ดี สร้างพลเมืองที่มีคุณภาพ ต่อตัวของนักเรียน สังคม ประเทศ หรือกระทั่งโลกทั้งใบ กล่าวได้ว่าการศึกษาคือรากฐานที่สำคัญที่สุดของสังคมมนุษย์ในปัจจุบันที่ไม่อาจจะละเลยได้

หากมองในระดับประเทศ การศึกษาก็เปรียบเสมือนแม่พิมพ์ที่คอยหล่อหลอมเยาวชน ให้เติบโตมาอย่างมีประสิทธิภาพ เป็นทรัพยากรมนุษย์ที่จะเป็นกำลังสำคัญในการใช้พัฒนาประเทศต่อไป ระบบการศึกษาที่ดีนั้นมีส่วนโดยตรงต่อการพัฒนาประเทศ ไม่ว่าจะเป็น ญี่ปุ่น สิงคโปร์  
 เกาหลีใต้ หรือฟินแลนด์ ซึ่งประเทศเหล่านี้ล้วนเป็นประเทศที่มีความเจริญในระดับต้นๆ ของโลก  
การเติบโตทางเศรษฐกิจ การพัฒนาคุณภาพชีวิต การสร้างสังคมที่ดียิ่งขึ้น ต่างต้องการทรัพยากรมนุษย์ที่มีประสิทธิภาพ เป็นความจริงที่ไม่อาจปฏิเสธได้เลยว่าเยาวชนในปัจจุบันต่างต้องเติบโตมาดูแลประเทศนี้ต่อไป ไม่ว่าปลายทางของเยาวชนจะเป็นอะไร ข้าราชการ พ่อค้า นักธุรกิจ พนักงานบริษัท ชาวไร่ ชาวนา ฯลฯ ทุกคนต่างต้องส่งและรับไม้ต่อจากรุ่นสู่รุ่นเพื่อพัฒนาประเทศให้ดียิ่งขึ้น

ในระบบการศึกษาของไทยยังมีปัญหาและอุปสรรคอีกมากที่ขัดขวางการศึกษาของเยาวชนในประเทศ ทั้งปัญหาทางสังคมอย่างปัญหายาเสพติด ปัญหาความรุนแรงในครอบครัว ปัญหาการตั้งครรภ์ในวัยเรียน หรือปัญหาทางเศรษฐกิจอย่าง ปัญหารายได้ทางครอบครัว เป็นต้น   
แม้ปัญหาเหล่านี้ภาครัฐได้ออกนโยบายแก้ไขมาอย่างต่อเนื่อง เช่น กองทุนให้กู้ยืมเพื่อการศึกษา   
การสอนเพศศึกษาในโรงเรียน หรือการต่อต้านยาเสพติดอย่างจริงจัง แต่ก็ยังมีเยาวชนจำนวนมากประสบปัญหาเหล่านี้อยู่

ปัญหาที่กล่าวข้างต้นนั้นเป็นปัญหาภายนอก ปัญหาภายในกลับเป็นสิ่งที่ถูกมองข้ามไปอย่าง

น่าเสียดาย ปัญหาการค้นหาตัวตนของเยาวชนแต่ละคน เป็นข้อเท็จจริงที่เยาวชนจำนวนมากไม่ได้ทำงานในสายที่ตัวเองเรียนมา ซึ่งสิ่งนี้อาจเกิดจากการที่เยาวชนเลือกเรียนโดยไม่รู้ว่าตัวเองชอบอะไร จึงเลือกตามเพื่อน ค่านิยม หรือเพียงเพราะคะแนนถึง ทำให้เมื่อสำเร็จการศึกษาออกมากลับไม่ชอบในสิ่งที่เรียน และเลือกทำงานสายอื่น หรือในกรณีของสาขาที่นักเรียนเลือกศึกษาไม่มีตลาดแรงงานรองรับ จนทำให้ไม่สามาฝรถทำงานในสายที่เรียนมาได้ ปัญหานี้ดูเป็นเรื่องปกติในสังคมไทย แต่แท้จริงแล้วกำลังบั่นทอนทรัพยากรมนุษย์อันมีค่า และทำให้การศึกษาอันยากลำบากในระดับมหาวิทยาลัยต้องสูญเปล่าไปอย่างน่าเสียดาย ซึ่งปัญหาเหล่านี้สามารถแก้ไขด้วยวิธีการปกติที่ถูกละเลย นั่นคือกระบวนการแนะแนวหรือการให้คำปรึกษา

งานแนะแนวหรือการให้คำปรึกษาในปัจจุบัน ถูกละเลยไปจากระบบการศึกษาไทย วิชาแนะแนวหรือคาบแนะแนว นักวิชาการไม่ได้ให้ความสำคัญมากนักเมื่อเทียบกับวิชาแกนที่นักเรียนต้องตั้งใจศึกษาตามหลักการประเมินของการศึกษาไทย นักเรียนหรืออาจารย์ในวิชาอื่น ๆ คาบแนะแนวจะถูกจัดให้ไปทำกิจกรรมหรือใช้สอนวิชาที่เป็นวิชาการในกรณีที่สอนไม่ทัน เพราะวิชาแนะแนวนั้นไม่มีการสอบเพื่อเป็นเกรดให้เด็ก หรือไม่ได้ใช้สำหรับการเข้ามหาวิทยาลัย จนกระบวนการแนะแนวไม่ค่อยถูกนำมาใช้อย่างแท้จริง ทำให้นักเรียนไม่ได้มีโอกาสเรียนรู้ตัวตน ค้นหาตัวเองสำหรับการเรียนต่อหรือประกอบอาชีพในอนาคต

งานแนะแนวคืองานที่ปรึกษานักเรียน เป็นบทบาททางการศึกษาที่โรงเรียนจัดเพื่อสนองความต้องการของนักเรียนในการพัฒนาศักยภาพและแก้ปัญหาให้สามารถเรียนรู้อย่างมีความสุข และเพื่อเป็นการพัฒนานักเรียนด้วยการจัด “ครูที่ปรึกษานักเรียน” สำหรับทำหน้าที่เป็นผู้แนะแนวและให้คำปรึกษา งานของครูที่ปรึกษาจึงมีความสำคัญอย่างยิ่งต่อการพัฒนาคุณภาพของนักเรียน กระทรวงศึกษาเห็นความจำเป็นและความสำคัญของการแนะแนวจึงได้จัดทำแผนพัฒนาการแนะแนวในช่วงแผนพัฒนาเศรษฐกิจและสังคมแห่งชาติ ฉบับที่ 9 (พ.ศ. 2545-2549) ขึ้นเพื่อเป็นแผนแม่บทในการดำเนินงานแนะแนวให้กับสถานศึกษาโดยเน้นการปฏิรูปการเรียนรู้ด้วยการยึดผู้เรียนเป็นสำคัญ (กรมวิชาการ. 2545: 2) และในส่วนของการจัดกิจกรรมแนะแนวควรจัดให้ครอบคลุมทั้ง 3 ด้าน คือ การแนะแนวด้านการศึกษาซึ่งเป็นการให้ข้อมูลเกี่ยวกับหลักสูตรระบบการเรียนการสอนการวัดผลและการประเมินผลวิธีการและเทคนิคในการศึกษาเล่าเรียน บทบาทของของการบริการงานแนะแนวและงานที่ปรึกษามีแต่จะเพิ่มขึ้น ครูแนะแนวต้องประสานความร่วมมือกับผู้เกี่ยวข้องกับการแนะแนวทุกฝ่ายให้เข้ามามีบทบาทในกระบวนการการบริการงานแนะแนวมากขึ้นเพื่อให้ผลของการให้คำปรึกษามีประสิทธิภาพ

นอกจากนี้ การที่นักเรียนสามารถที่จะเลือกเรียนต่อ ประกอบอาชีพ และค้นหาตัวเองเจอ ยังช่วยเพิ่มประสิทธิผลของสถานศึกษาในภาพรวมและในด้านวิชาการ ทุกวันนี้การเข้าเรียนต่อให้ระดับมหาวิทยาลัยนอกจากการสอบในระบบกลางของรัฐ ที่ต้องวัดความสามารถทางวิชาการพื้นฐานทั้งหมด ยังมีการเข้าเรียนด้วยระบบรับตรงตามแต่ละคณะและมหาวิทยาลัย ซึ่งการเข้าเรียนในระบบรับตรงนั้นส่วนมากมักจะมีการวัดผลในวิชาเฉพาะและวิชาพื้นฐานเพียงบางวิชา เช่น คณะนิติศาสตร์ มหาวิทยาลัยธรรมศาสตร์ ในการสอบเข้าในระบบรับตรง จะทำการทดสอบความรู้ด้านกฎหมาย ย่อความ เขียนเรียงความ และภาษาอังกฤษ ซึ่งหากนักเรียนสามารถที่จะค้นพบสิ่งที่ตนเองชอบได้เร็ว จะทำให้นักเรียนสามารถที่จะมุ่งพัฒนาความสามารถเฉพาะด้านตามที่ระบบรับตรงต้องการ ทำให้สามารถเพิ่มปริมาณนักเรียนที่จะสามารถเข้าศึกษาในมหาวิทยาลัยชั้นนำได้มากขึ้น เพราะนักเรียนบางคนไม่ได้เก่งทุกวิชาซึ่งอาจทำให้การสอบวิชาสามัญในระบบกลางได้คะแนนน้อยจนไม่สามารถเข้าคณะที่ตนชื่นชอบได้

สำหรับประเทศไทยที่มีการขยายการลงทุนจำนวนมากและเป็นประเทศเสรีในการให้ชาวต่างชาติเข้ามาลงทุนหรือมีกิจการร่วม ทรัพยากรมนุษย์จึงมีส่วนสำคัญอย่างยิ่งต่อการตัดสินใจลงทุน โดยเฉพาะการลงทุนในธุรกิจที่ต้องใช้แรงงาน ใช้บุคลากรที่มีความรู้ความสามารถในด้านต่างๆ ส่วนใหญ่ต้องใช้พนักงานจากท้องถิ่นหรือพื้นที่นั้นๆ ศักยภาพของพนักงานในท้องถิ่นจึงเป็นปัจจัยสำคัญอย่างยิ่งในการตัดสินใจเลือกสรรและคัดเลือกบุคลากรในการบริหารงาน

ประเทศไทยตระหนักถึงปัญหาการศึกษาและการสร้างทรัพยากรมนุษย์ที่มีคุณภาพ โดยพยายามขับเคลื่อนพัฒนาการศึกษาสู่ประชาคมอาเซียน (Asean Community) และสู่ระดับสากล มุ่งเน้นให้เกิดการกระตุ้นและส่งเสริมให้นักเรียนไทยมีตระหนักถึงความสามารถของตนเอง มีการปรับเปลี่ยนและพัฒนากลยุทธ์การจัดการเรียนรู้ให้เกิดความใฝ่รู้ และค่านิยมในการเรียนรู้ตลอดชีวิต พัฒนาศักยภาพของนักเรียนแต่ละคนให้มีความรับผิดชอบและพึ่งพาตนเองได้ และแสวงหาความรู้ตามกำลังความสามารถด้วยเทคโนโลยีและนวัตกรรมการเรียนรู้ที่มีระบบเครือข่ายเชื่อมโยงการเข้าถึงข้อมูลในยุคดิจิทัล 4.0 ที่ขับเคลื่อนด้วยเทคโนโลยี

รัฐบาลภายใต้การนำของ พล.อ.ประยุทธ์ จันทร์โอชา นายกรัฐมนตรี ได้มีคำสั่งเกี่ยวกับ “ระเบียงเศรษฐกิจพิเศษภาคตะวันออก” (Eastern Economic Corridor: EEC) อ้างอิงเมื่อวันที่ 17 มกราคม พ.ศ.2560  และคณะรัฐมนตรีได้มีมติเมื่อวันที่ 18 กรกฎาคม พ.ศ.2560 เห็นชอบยุทธศาสตร์พัฒนากำลังคนสนับสนุน เขตพัฒนาพิเศษภาคตะวันออก (พ.ศ.2560-2564)และกระทรวงศึกษาธิการได้มีคำสั่ง “คณะกรรมการขับเคลื่อนการบูรณาการการศึกษาภาคตะวันออก และการพัฒนาการศึกษาในพื้นที่ระเบียงเศรษฐกิจพิเศษภาคตะวันออก” โดยคณะกรรมการอำนวยการขับเคลื่อนฯ มีรัฐมนตรีว่า

การศึกษาธิการ (นายแพทย์ธีระเกียรติ เจริญเศรษฐศิลป์) เป็นประธาน และคณะกรรมการดำเนินงานขับเคลื่อนฯ มีรัฐมนตรีช่วยว่าการศึกษาธิการ (พล.อ.สุรเชษฐ์ ชัยวงศ์) เป็นประธาน โดยมุ่งหวังจะทำให้การพัฒนาการศึกษาทั้ง 2 ส่วน คือ “ภาคตะวันออก” ซึ่งประกอบด้วย 8 จังหวัด ได้แก่ ฉะเชิงเทรา ชลบุรี ระยอง จันทบุรี ตราด นครนายก ปราจีนบุรี และสระแก้วและในส่วนของ “พื้นที่ระเบียงเศรษฐกิจพิเศษภาคตะวันออก” 3 จังหวัด (ชลบุรี ฉะเชิงเทรา ระยอง) จะต้องสอดรับกับยุทธศาสตร์และทิศทางการพัฒนาพื้นที่ระดับภาคตามนโยบายรัฐบาล

สิ่งที่เห็นเป็นรูปธรรมชัดเจนในการจัดการศึกษาอ้างถึง กระทรวงศึกษาธิการได้อนุมัติแผนพัฒนาการศึกษาในพื้นที่เขตพัฒนาพิเศษภาคตะวันออก ระยะ 5 ปี (พ.ศ.2560-2564) โดยวาง 4 เป้าหมายหลักในการจัดการศึกษา คือ 1) ผู้เรียนมีทักษะด้านภาษา การใช้เทคโนโลยี มีความรู้ด้านอุตสาหกรรมใหม่ สามารถสร้างนวัตกรรมและมีคุณภาพชีวิตที่ดี 2) ผู้บริหาร ครู และบุคลากรทางการศึกษามีความรู้ด้านอุตสาหกรรมใหม่และมีศักยภาพในจัดการเรียนรู้ ควบคู่กับการปฏิบัติจากสถานการณ์จริงหรือสถานการณ์จำลอง 3) สถานศึกษาเป็นแหล่งเรียนรู้ในการพัฒนากำลังคน 4) เครือข่ายทุกภาคส่วนทั้งในและต่างประเทศมีส่วนร่วมในการจัดการศึกษาซึ่งมีผลการดำเนินงานที่เป็นรูปธรรมเกิดขึ้นแล้วมากมาย เช่น

1. สำนักงานคณะกรรมการการอาชีวศึกษา (สอศ.) อ้างอิงได้จัดตั้งศูนย์ประสานงานการผลิตและพัฒนากำลังคนอาชีวศึกษาเขตพัฒนาพิเศษภาคตะวันออก ในจังหวัดชลบุรี ฉะเชิงเทรา และระยอง โดยมี 3 ศูนย์หลัก 10 ศูนย์ย่อย ทำหน้าที่ประสานเชื่อมโยงการทำงานและความต้องการแรงงานระหว่างสถานประกอบการกับสถานศึกษาอาชีวะ โดยกำหนดเป้าหมายการผลิตกำลังคนภายใน 5 ปี จำนวน 2 แสนคน ทั้งการผลิตกำลังคนระยะสั้นและจัดการศึกษา โดยจัดให้มี 10 หลักสูตรใหม่ที่รองรับอุตสาหกรรมเดิมที่มีศักยภาพ (First S-curve) และอุตสาหกรรมอนาคต (New S-curve)

2. สำนักงานเลขาธิการสภาการศึกษา (สกศ.) อ้างอิงได้ปรับแผนการศึกษาแห่งชาติ พ.ศ.  
2560-2579 โดยเพิ่มประเด็นการพัฒนาในพื้นที่เขตพัฒนาพิเศษภาคตะวันออก และจัดทำกรอบคุณวุฒิแห่งชาติให้สอดคล้องกับการพัฒนาในพื้นที่ภาคตะวันออกและ EEC

3. สำนักงานคณะกรรมการการศึกษาขั้นพื้นฐาน (สพฐ.) อ้างอิงโครงการส่งเสริมให้นักเรียนมีความสามารถในการศึกษาต่อและประกอบอาชีพใน 10 อุตสาหกรรมเป้าหมาย ในโรงเรียนมัธยมฯ 3 จังหวัด คือ จังหวัดชลบุรี 31 โรงเรียนแบ่งเป็นจังหวัดฉะเชิงเทรา 30 โรงเรียน และจังหวัดระยอง 19 โรงเรียนรวม 80 โรงเรียน จะทยอยดำเนินการตั้งแต่ปีนี้จนถึงปีการศึกษา 2563

4. สำนักงานคณะกรรมการการอุดมศึกษา (สกอ.) อ้างอิงการกำหนดนโยบายให้มหาวิทยาลัยในพื้นที่ 8 จังหวัดภาคตะวันออก จัดทำแผนให้สอดคล้องกับพื้นที่ โดยเน้น 2 ประเด็นหลัก คือ ผลิตกำลังคนที่มีคุณภาพและปรับกระบวนการวิจัยและพัฒนานวัตกรรม ที่ตอบโจทย์การพัฒนาในพื้นที่

5. สำนักงานคณะกรรมการส่งเสริมการศึกษาเอกชน (สช.) อ้างอิงพัฒนาการศึกษาโดย ส่งเสริมการสอนภาษาจีนที่ได้รับการสนับสนุนด้านอาสาสมัครมาช่วยสอนจากสำนักงานส่งเสริมการเรียนการสอนภาษาจีนนานาชาติ (Han Ban) การเรียนรู้สะเต็มศึกษา การพัฒนาห้องเรียนวิทยาศาสตร์ร่วมกับ โรงเรียนกำเนิดวิทย์ จ.ระยอง การพัฒนาวิชาชีพให้กับท้องถิ่นในเรื่องภาษา การโรงแรม การท่องเที่ยว และอาหาร รวมทั้งการพัฒนาบุคลากรด้านการบิน ที่นครนายก ศรีราชา และปราจีนบุรี

6. สำนักงานส่งเสริมการศึกษานอกระบบและการศึกษาตามอัธยาศัย (กศน.) อ้างอิงโครงการส่งเสริมการประกอบอาชีพและการขายระบบออนไลน์ (E- Commerce) โครงการเมืองแห่งการเรียนรู้สู่การพัฒนาระเบียงเศรษฐกิจ โครงการอบรม ครู กศน.ตำบลเพื่อการเรียนรู้ด้านธุรกิจศึกษา โครงการ Smart ONIE เพื่อสร้าง Smart Farmer และอบรมความรู้ด้านเกษตรสำหรับประชาชน โครงการภาษาอังกฤษเพื่อการสื่อสารด้านอาชีพระยะสั้น โครงการจัดการศึกษาสำหรับผู้สูงอายุและกลุ่มเป้าหมายพิเศษ ฯลฯ

7. มหาวิทยาลัยในพื้นที่ภาคตะวันออก อ้างอิงจัดทำโครงการที่น่าสนใจเกี่ยวกับพื้นที่ เช่น  
 มหาวิทยาลัยเกษตรศาสตร์ เตรียมโครงการ “ย่านนวัตกรรมศรีราชา” โดยร่วมมือกับกระทรวงวิทยาศาสตร์และเทคโนโลยี และสำนักงานนวัตกรรมแห่งชาติฯ และความร่วมมือกับสำนักงานพัฒนาเทคโนโลยีอวกาศและภูมิสารสนเทศฯ ในการจัดการศึกษาเรื่องอวกาศ

มหาวิทยาลัยธรรมศาสตร์ ได้ลงนามความร่วมมือเพื่อปรับหลักสูตรวิศวกรรมยานยนต์ เพื่อรองรับ First S-curve และวิศวกรรมซอฟต์แวร์ เพื่อรองรับ New S-curve และจัดตั้งสถาบันโลจิสติกส์ เพื่อรับผิดชอบดูแลโลจิสติกส์ในโรงงาน ตั้งศูนย์ทดสอบสมรรถนะที่เมืองพัทยา เพื่อให้บริการทดสอบด้านภาษาอังกฤษ

มหาวิทยาลัยเทคโนโลยีราชมงคลภาคตะวันออก วางแผนปรับหลักสูตรเกี่ยวกับไฟฟ้า เช่น Battery Stores ปรับหลักสูตรคอมพิวเตอร์เป็น Smart Electronics จัดการสอนด้านการท่องเที่ยวเชิงส่งเสริมสุขภาพ ด้านอาหาร ด้านอุตสาหกรรมหุ่นยนต์ ที่ได้ร่วมกับ Islamic University จากอินโดนีเซีย ปรับหลักสูตรสถาบันการบินโดยเน้นการควบคุมการจราจรทางอากาศ การเป็นศูนย์กลางทางการแพทย์

มหาวิทยาลัยราชภัฏราชนครินทร์ วางแผนยกระดับทักษะที่พึงประสงค์ในการทำงานเพื่อเป็นพลเมืองแห่งโลกอนาคต โดยร่วมมือกับมหาวิทยาลัย 9 แห่ง เพื่อผลิตและพัฒนากำลังคน การวิจัยและนวัตกรรม และการถ่ายทอดเทคโนโลยี เน้นให้ EEC เป็นเมืองแห่งการเรียนรู้ เร่งจัดทำฐานข้อมูลโรงงานอุตสาหกรรมในภาคตะวันออก ฐานข้อมูลสถานการณ์ในภาพรวม ฯลฯ

มหาวิทยาลัยเทคโนโลยีพระจอมเกล้าพระนครเหนือ พัฒนาหลักสูตรการจัดการอุตสาหกรรมการผลิตและบริการ หลักสูตรปริญญาตรีที่รองรับการเทียบโอน ตั้งโรงเรียนเตรียมวิศวกรรม และเตรียมเสนอขอทุนด้านการฝึกอบรมวิจัยนวัตกรรมใน S-curve ที่มีความถนัด คือ ด้านหุ่นยนต์เพื่ออุตสาหกรรมและระบบอัตโนมัติ ด้านการเติมอากาศ ด้านดิจิทัล ด้านเกษตรเน้นการทำโรงงานนำร่อง

มหาวิทยาลัยบูรพา สนับสนุนให้นักวิจัยต่อยอดการรองรับ 10 อุตสาหกรรมเป้าหมาย เช่น รถไฟรางคู่ โดยจัดให้มีห้องปฏิบัติการมาตรฐานสูง เป็นมหาวิทยาลัยแม่ข่ายในภาคตะวันออกในการปรับหลักสูตรต่าง ๆ และขยายความร่วมมือกับมหาวิทยาลัยต่างประเทศ อีกทั้งจะร่วมมือกับมหาวิทยาลัยในพื้นที่ในการจัดหาผู้เชี่ยวชาญเพื่อเป็นศาสตราจารย์รับเชิญ (Visiting Professor) ฯลฯ

สถาบันสิริวิทยเมธีมีเป้าหมายเป็นผู้นำทางด้านเทคโนโลยีแห่งโลกอนาคต จะนำอาจารย์ระดับนานาชาติจากเยอรมนี อังกฤษ ญี่ปุ่น ฯลฯ เข้ามามากขึ้น นอกจากนี้ วางแผนดำเนินการด้านพลังงาน เช่น การผลิตแบตเตอรี่ที่มีอายุการใช้งานยาวนาน การประดิษฐ์จอภาพแบบ OLED ซึ่งเป็นวัสดุฉลาด การเพิ่มมูลค่าจากขยะหรือสิ่งของที่มีมูลค่าต่ำทางการเกษตรโดยที่ไม่ปล่อยของเสียสู่สิ่งแวดล้อม

มหาวิทยาลัยศรีปทุม ได้ลงนามความร่วมมือกับหลายประเทศ เช่น เยอรมนี เพื่อให้มหาวิทยาลัยเป็นศูนย์ถ่ายโอนความรู้เรื่องอุตสาหกรรม 4.0, ให้อาจารย์จากสวิตเซอร์แลนด์เข้ามาสอนและถ่ายโอนความรู้เรื่องอุตสาหกรรมการท่องเที่ยวกลุ่มรายได้ดี ร่วมมือกับอินเดียด้านเทคโนโลยีอุตสาหกรรมรถยนต์ ร่วมมือด้านการบินและการรางกับจีน ร่วมมือกับญี่ปุ่นเพื่อเตรียมเป็นศูนย์พัฒนาและศูนย์ทดสอบต้นแบบของสถาบันรับรองคุณวุฒิวิชาชีพด้านการบินตามมาตรฐานการบินสากล

สถาบันเทคโนโลยีพระจอมเกล้าเจ้าคุณทหารลาดกระบัง เป็นฐานที่จะตั้ง Kentucky Malone โดยมีหลักสูตรนานาชาติและนวัตกรรมทางการศึกษาเพื่อสนับสนุนฝั่งตะวันออก และได้  
ลงนามร่วมมือกับนิคมอุตสาหกรรมอมตะนครเพื่อดำเนินการ Smart City อีกทั้งได้ทำวิจัยโปรแกรม NEEDS ให้เป็นระบบข้อมูลกลางที่มีความเชื่อมโยงข้อมูลตั้งแต่ระดับปฐมวัยจนถึงมหาวิทยาลัย โดยใช้เลข 13 หลัก

พล.อ.สุรเชษฐ์ ชัยวงศ์ รัฐมนตรีช่วยว่าการศึกษาธิการ ในฐานะผู้รับผิดชอบ อ้างถึงแม้จะเป็นช่วงเริ่มต้นของการพัฒนาพื้นที่ภาคตะวันออกและ EEC แต่จากผลการทำงานของหน่วยงานและสถานศึกษาทุกสังกัด ที่ได้ร่วมคิด ร่วมวางแผน ร่วมทำงาน มาด้วยกัน จนเกิดผลที่เป็นรูปธรรม วันนี้ ศธ.พร้อมแล้วที่จะจัดการศึกษาตามแผนพัฒนาการศึกษาในพื้นที่ภาคตะวันออก 8 จังหวัด และครอบคลุมพื้นที่ EEC 3 จังหวัด เพื่อให้การศึกษาเป็นเครื่องมือในการพัฒนาคน ซึ่งเป็นต้นทางที่สำคัญ มีจุดเน้น“พัฒนาพื้นที่ให้เป็นฐานเศรษฐกิจในการเพิ่มขีดความสามารถการแข่งขันและสนับสนุนให้ประเทศเติบโตอย่างมีเสถียรภาพ” สอดคล้องกับยุทธศาสตร์ชาติและทิศทางการพัฒนาภาคส่งผลให้เป็นพื้นที่ ฐานเศรษฐกิจชั้นนำ ของประเทศ ต่อไป  เพื่อตอบสนองต่อปรัชญาการแนะแนว ในการมุ่งศึกษางานครั้งนี้ ผู้วิจัยมีความตั้งใจในการทำให้สอดคล้องกับแผนยุทธศาสตร์ 2 การผลิตและพัฒนากำลังคน การวิจัยและนวัตกรรมเพื่อสร้างขีดความสามารถในการแข่งขันของประเทศ ซึ่งในแผนนี้ได้มีการกำหนดเป้าหมายไว้อย่างชัดเจน โดยมีเป้าหมายดังนี้

เป้าหมายที่ 1 : กำลังคนมีทักษะที่สำคัญจำเป็นและมีสมรรถนะตรงตามความต้องการของตลาดงานและพัฒนาเศรษฐกิจและสังคมของประเทศ ซึ่งมีแนวทางการพัฒนาไว้ดังนี้

1. ผลิตและพัฒนากำลังคนให้มีสมรรถนะในสาขาที่ตรงตามความต้องการของตลาดงานและการพัฒนาเศรษฐกิจและสังคมของประเทศ

2. ส่งเสริมการผลิตและพัฒนากำลังคนที่มีความเชี่ยวชาญและเป็นเลิศเฉพาะด้าน

3. ส่งเสริมการวิจัยและพัฒนา เพื่อสร้างองค์ความรู้ และนวัตกรรมที่สร้างผลผลิตและมูลค่าทางเศรษฐกิจ**ในสภาพการณ์ปัจจุบันการเปลี่ยนแปลงสภาพทางเศรษฐกิจสังคมการศึกษาและ  
การประกอบอาชีพมีการเปลี่ยนแปลงโดยเฉพาะเยาวชนในวัยศึกษาเล่าเรียนซึ่งเป็นวัยที่สําคัญ  
ในการวางรากฐานให้กับตนเองเพื่อที่จะประสบความสำเร็จในการศึกษาเล่าเรียนอันจะนําไปสู่  
การประกอบอาชีพในอนาคตการที่จะไปสู่เป้าหมายแห่งความสําเร็จในชีวิตได้นั้นเป็นเรื่องยากมากที่จะเลือกทิศทางที่เหมาะสม ดังนั้นรูปแบบการแนะแนวอาชีพจึงเป็นกระบวนการสําคัญที่มุ่งส่งเสริมบุคคล ในทุกช่วงวัยของชีวิตโดยเฉพาะผู้ที่อยู่ในวัยเรียนให้รู้จักตนเองพึ่งตนเอง มีทักษะทางชีวิตสามารถพัฒนาตนและสังคมได้เต็มศักยภาพ**

**การจัดการศึกษาสำหรับพื้นที่** EEC **นั้นยังมีความพิเศษ เนื่องจาก** EEC **จะเน้นอุตสาหกรรม 4.0 ซึ่งก็ต้องการทรัพยากรมนุษย์ แบบ 4.0 เช่นกัน โดยสมัยก่อน 1.0 คือการทำไร่นา ทรัพยากรมนุษย์ที่ต้องการจึงเน้นแรงงานเป็นสำคัญ ต่อมา 2.0และเมื่อก้าวเข้าสู่ 3.0 ก็ต้องการพนักงานตามสายการผลิตที่มีทักษะพื้นฐานด้านการคำนวณและควบคุมเครื่องจักร แต่เมื่อประเทศไทยจะพัฒนาพื้นที่สำหรับอุตสาหกรรม 4.0 ทรัพยากรมนุษย์ที่ต้องการจึงต้องการที่มีความเชี่ยวชาญในงานในอาชีพ มีความรู้ในการใช้เทคโนโลยีสารสนเทศสามารถควบคุมเครื่องจักรซึ่งต้องมีทักษะด้านภาษา การบริการงานแนะแนวและการให้คำปรึกษาในพื้นที่จึงจำเป็นอย่างยิ่งในการช่วยส่งเสริมและกำหนดทิศทาง การศึกษาทางเลือกของนักเรียนเพื่อเข้าสู่ตลาดแรงงานต่อไป ซึ่งนอกจากจะมีผลเป็นการสร้างความมั่นคงให้แก่นักเรียนเมื่อจบการศึกษาและเข้าสู่ตลาดแรงงานต่อไปยังเป็นการช่วยพัฒนาประเทศชาติให้เติบโตอย่างยั่งยืน เพื่อเสริมสร้างความเชื่อมั่นให้แก่นักลงทุนต่างชาติที่จะเข้ามาลงทุนและช่วยพัฒนาประเทศต่อไป**

**การแนะแนวอาชีพจึงมีบทบาทสำคัญยิ่งต่อการพัฒนาคน โดยองค์รวมทั้งในด้านสติปัญญาอารมณ์สังคมและ จิตใจให้เป็นบุคคลที่สามารถในการเลือกดําเนินชีวิตในสังคมได้** (Super**. 1960: 8-9) การจัดกิจกรรมแนะแนวอาชีพนั้น การเลือกอาชีพที่เหมาะสมของแต่ละบุคคลนอกจากจะประโยชน์ต่อตนเองแล้วยังเป็นประโยชน์ต่อประเทศชาติด้วย เพราะการพัฒนาทางการศึกษาและทางด้านเศรษฐกิจของรัฐ หมายถึงการพัฒนาอาชีพของประชาชน หากการเลือกการศึกษาต่อหรือเลือกอาชีพของเยาวชนไม่เหมาะสมยังก่อให้เกิดผลเสียหายต่อเด็กและยังส่งผลต่อประเทศชาติด้วยและ ประวิทย์ อุดมโชติ (2559: 1-2) ได้กล่าวว่าสิ่งสําคัญที่จะพัฒนาประเทศได้ คือ การจัดการศึกษาที่ถูกต้องเหมาะสมกับ ความต้องการ ความถนัด และความสนใจของบุคคลนั้นเพื่อให้พัฒนาตนเอง อันจะส่งผลให้เป็นแนวทางการเลือกเรียนเลือกอาชีพได้เหมาะสมกับตนเองต้องอาศัยกิจกรรมการแนะแนวเป็นส่วนในการช่วยเหลือ ซึ่งการจัดกิจกรรมแนะแนวควรจัดให้ครอบคลุมทั้ง 3 ด้าน คือ**

**1. การแนะแนวด้านการศึกษาซึ่งเป็นการให้ ข้อมูลเกี่ยวกับหลักสูตรระบบการเรียนการสอน การวัดผลและการประเมินผลวิธีการและเทคนิคในการศึกษาเล่าเรียน การวางแผนเลือกการศึกษาต่อตลอดจนทราบถึงคุณสมบัติที่สถานศึกษาต่าง ๆกําหนดไว้**

**2. การแนะแนวด้านส่วนตัวและสังคม เป็นการให้ข้อมูลในด้านบุคลิกภาพ อารมณ์ สังคม  
ในการอยู่ร่วมกับผู้อื่นในสังคมอย่างมีความสุขและการปรับตัวให้ เข้ากับสังคมในปัจจุบันและอนาคตได้และ**

**3. การแนะแนวด้านอาชีพเป็นการให้ข้อมูลเกี่ยวกับการให้บุคคลได้รู้จักตนเองใน ด้านความถนัดความสามารถรู้จักการวางแผนการศึกษาและอาชีพให้สอดคล้องกันได้ ทราบแหล่งข้อมูลทางอาชีพ คุณสมบัติประจําตัวของผู้ประกอบอาชีพรายได้และโอกาสในการประกอบอาชีพ และวิธีการปฏิบัติงานให้ประสบความสําเร็จการแนะแนวด้านชีวิตและสังคม เป็นการให้ข้อมูลเกี่ยวกับการให้บุคคลได้รู้จักเข้าใจบุคลิกภาพของตนเอง เข้าใจพฤติกรรมบทบาท การวางแผนการศึกษาต่อและการประกอบอาชีพในอนาคต การเข้าศึกษาต่อในสาขาที่ตนเองเลือกได้อย่างไร (**Super**. 1960: 71 – 80)**

**จากข้อมูลข้างต้น**พบว่า สถาบันการศึกษาโดยผู้บริหารการศึกษานั้นมีส่วนสำคัญเป็นอย่างยิ่งที่จะร่วมกำหนดแนวทางและทิศทางการจัดการศึกษาของไทย รูปแบบการบริการแนะแนวและการให้คำปรึกษาสำหรับผู้บริหารสถานศึกษาระดับมัธยมศึกษาจึงมีบทบาทสำคัญในการพัฒนาสร้างเสริมเด็กไทยที่มีความรู้ความสามารถให้เกิดการพัฒนาอย่างต่อเนื่องและรวดเร็วตอบโจทย์การรับรู้ความสามารถของตนเอง ช่วยขับเคลื่อนและพัฒนาการศึกษาสู่ประชาคมอาเซียน (Asean Community) และการศึกษาระดับสากล

**จากที่กล่าวมาในภาพรวม ผู้วิจัยมีความสนใจที่จะสร้างรูปแบบจัดการการบริการแนะแนวเชิงรุกสำหรับสถานศึกษาเอกชนระดับมัธยมศึกษาตอนต้นในเขต**พัฒนาพิเศษภาคตะวันออก **จังหวัดชลบุรี**

## **วัตถุประสงค์ของงานวิจัย**

1.เพื่อศึกษาสภาพปัจจุบันของรูปแบบจัดการการบริการแนะแนวสำหรับสถานศึกษา

เอกชนระดับมัธยมศึกษาตอนต้นในเขตพัฒนาพิเศษภาคตะวันออก จังหวัดชลบุรี

2. เพื่อพัฒนารูปแบบจัดการการบริการแนะแนวสำหรับสถานศึกษาเอกชนระดับมัธยมศึกษาตอนต้นในเขตพัฒนาพิเศษภาคตะวันออก จังหวัดชลบุรี

3. เพื่อทดลองและประเมินรูปแบบจัดการการบริการแนะแนวเชิงรุกสำหรับสถานศึกษาเอกชนระดับมัธยมศึกษาตอนต้น ในเขตพัฒนาพิเศษภาคตะวันออกจังหวัดชลบุรี ที่พัฒนาขึ้น

## **ขอบเขตของการวิจัย**

การวิจัยแบ่งออกเป็น 3 ระยะ ดังนี้

**ระยะที่ 1 ศึกษาสภาพปัจจุบันรูปแบบจัดการการบริการแนะแนวสำหรับสถานศึกษาเอกชนระดับมัธยมศึกษาตอนต้น ในเขตพัฒนาพิเศษภาคตะวันออกจังหวัดชลบุรี**

กลุ่มตัวอย่างในการวิจัยรูปแบบจัดการบริการแนะแนวเชิงรุกสำหรับสถานศึกษาเอกชนโดยการตอบแบบสอบถาม ได้แก่ ผู้บริหารการศึกษา ผู้เชี่ยวชาญ ผู้ทรงคุณวุฒิ ระดับมัธยมศึกษาตอนต้นเอกชนในเขตพัฒนาพิเศษภาคตะวันออกจังหวัดชลบุรี จำนวน 53 คน (ปัดเศษให้เป็นจำนวนเต็ม เป็นตัวแทนของโรงเรียนทั้งหมด) โดยการกำหนดขนาดตัวอย่างตามตารางของเครจซี และ มอร์แกน (Krejcie & Morgan. 1970: 607-610) ที่มีความเชื่อมั่นร้อยละ 95 จากนั้นใช้การสุ่มตัวอย่างแบบหลายขั้นตอน (Multi-stage random sampling) โดยแบ่งตามขนาดโรงเรียน (เล็ก, กลาง, ใหญ่) แล้วทำการสุ่มตัวอย่างอย่างง่าย (Simple Random Sampling) โดยการจัดทำคู่มือไปนิเทศเพื่อส่งให้ผู้บริหารการศึกษา ศึกษานิเทศก์ ผู้เชี่ยวชาญ ผู้ทรงคุณวุฒิ บุคลากรทางการศึกษาในสังกัดสำนักงานคณะกรรมการส่งเสริมการศึกษาเอกชนที่อยู่ในเขตพัฒนาพิเศษภาคตะวันออก จังหวัดชลบุรี ทุกคนมีโอกาสเป็นกลุ่มตัวอย่าง

**ผู้ให้ข้อมูลสำคัญ** ใช้วิธีการเลือกแบบเจาะจง (Purposive Sampling) ได้แก่ ผู้เชี่ยวชาญด้านงานแนะแนว จำนวน 20 คน กำหนดคุณสมบัติ ดังนี้

1. มีความรู้ความสามารถ ความเชี่ยวชาญด้านการแนะแนวการศึกษา

2. สำเร็จการศึกษาปริญญาโทหรือปริญญาเอกสาขาวิชาการแนะแนวและจิตวิทยาการศึกษา

3. มีประสบการณ์ด้านงานแนะแนวในโรงเรียนสังกัดสำนักงานคณะกรรมการส่งเสริมการศึกษาเอกชน 15 ปี ขึ้นไป

4. ผู้ปกครอง พ่อ แม่ หรือผู้ที่ได้รับการไว้วางใจให้เป็นผู้ปกครองนักเรียน

5. นักเรียนระดับมัธยมศึกษาตอนต้น

**ตัวแปรที่ศึกษา** คือ สภาพรูปแบบจัดการบริการแนะแนวสำหรับสถานศึกษาเอกชนระดับมัธยมศึกษาตอนต้นในเขตพัฒนาพิเศษภาคตะวันออก จังหวัดชลบุรี

**ระยะที่ 2** **พัฒนารูปแบบจัดการการบริการแนะแนวสำหรับสถานศึกษาเอกชนระดับมัธยมศึกษาตอนต้นในเขตพัฒนาพิเศษภาคตะวันออก จังหวัดชลบุรี**

**กลุ่มเป้าหมาย** คือ ผู้ทรงคุณวุฒิ ผู้เชี่ยวชาญ ครูแนะแนว ผู้บริหารในสถานศึกษาเอกชนระดับมัธยมศึกษาตอนต้นในเขตพัฒนาพิเศษภาคตะวันออก จังหวัดชลบุรี จำนวน 15 คน ซึ่งได้มาโดยสมัครใจเข้าร่วมงานวิจัย ผู้วิจัยได้กำหนดคุณสมบัติของกลุ่มเป้าหมาย ดังนี้

1. มีความรู้ด้านการจัดการงานแนะแนว เช่น รู้รายละเอียดเกี่ยวกับระบบการแนะแนวการศึกษา

2. มีประสบการณ์และทำหน้าที่จัดการการศึกษามาแล้วไม่น้อยกว่า 5 ปี ขึ้นไป

ในการวิจัยระยะที่ 2 นี้ ผู้วิจัยจะใช้การวิจัยเชิงปฏิบัติการ (Action Research) ตามแนวคิดของเคมมิส; และแมกแทกการ์ท (Kemmis; MgTaggart. 1998) ได้แก่ การวางแผน (Planning) การปฏิบัติการ (Action) การสังเกต (Observation) และการสะท้อนผล (Reflection) และประยุกต์ใช้ร่วมกับหลักของวงจรการพัฒนาระบบ (System Develoopment Life Cycle: SDLC) ซึ่งประกอบด้วย 5 ขั้นตอน ได้แก่ การศึกษาระบบ (Systems Investigation) การวิเคราะห์ระบบ (Systems Analysis) การออกแบบระบบ (Systems Design) การใช้ระบบ ( Systems Implementation) การดูแลรักษาและตรวจสอบระบบในการพิจารณารูปแบบ

**ตัวแปรที่ศึกษา** คือ รูปแบบจัดการบริการแนะแนวสำหรับสถานศึกษาเอกชนระดับมัธยมศึกษาตอนต้นในเขตพัฒนาพิเศษภาคตะวันออก จังหวัดชลบุรี

**ระยะที่ 3 ทดลองและประเมินรูปแบบจัดการการบริการแนะแนวเชิงรุกสำหรับสถานศึกษาเอกชนระดับมัธยมศึกษาตอนต้นในเขตพัฒนาพิเศษภาคตะวันออก จังหวัดชลบุรี** ที่พัฒนาขึ้นที่พัฒนาขึ้นว่ามีความเหมาะสม ความเป็นไปได้ และความเป็นประโยชน์ในการนำไปใช้ จากผู้บริหารโรงเรียน จำนวน 9 คน ใช้วิธีการเลือกกลุ่มตัวอย่างแบบเลือกเจาะจง ( Purposive Sampling) ได้แก่

1. ผู้บริหารโรงเรียนที่มีประสบการณ์ในการบริการงานแนะแนวมาแล้วไม่น้อยกว่า 15 ปี จำนวน 3 คน

2. หัวหน้างานแนะแนวที่มีประสบการณ์ในการบริการแนะแนวมาแล้วไม่น้อยกว่า 15 ปี จำนวน 3 คน

3. หัวหน้าครอบครัว ผู้ปกครองนักเรียน ที่มีประสบการณ์ มีความสนใจและมีส่วนร่วมในการบริการแนะแนว จำนวน 3 คน

**ตัวแปรที่ศึกษา** คือ รูปแบบการนำไปใช้ในรูปแบบจัดการการบริการแนะแนวเชิงรุกสำหรับสถานศึกษาเอกชนระดับมัธยมศึกษาตอนต้นในเขตพัฒนาพิเศษภาคตะวันออก จังหวัดชลบุรี

## **นิยามศัพท์เฉพาะ**

การแนะแนวเชิงรุก **หมายถึง** **การให้คำแนะนำปรึกษาทั้งในเรื่องการเรียน การใช้ชีวิต การงาน พฤติกรรมการเรียน และเรื่องส่วนตัวซึ่งสามารถช่วยแก้ปัญหาสำคัญได้อย่างรวดเร็ว ชัดเจน และมีความสอดคล้องกับการใช้ชีวิตในยุคดิจิทัล เป็นแนวทางในการเลือกอาชีพได้อย่างสอดคล้องกับความถนัดและเขตที่อยู่อาศัย ทั้งในด้านข้อมูลและเทคโนโลยีข่าวสารทันสมัย และมีการสื่อสารโดยใช้นวัตกรรมและเครื่องมือในการสื่อสารที่ทันสมัยมากยิ่งขั้น**

**เขตระเบียงเศรษฐกิจพิเศษภาคตะวันออก (Eastern Economic Corridor**) (หรือ EEC)หมายถึง เขตเศรษฐกิจพิเศษภาคตะวันออก เป็นเขตเศรษฐกิจพิเศษซึ่งจัดตั้งขึ้นโดยมติคณะรัฐมนตรีในพ.ศ. 2558 ตั้งอยู่บริเวณในชายฝั่งทะเลด้านตะวันออกของอ่าวไทยซึ่งถือเป็นพื้นที่ทางเศรษฐกิจที่สำคัญของประเทศไทย ครอบคลุมพื้นที่สามจังหวัดได้แก่จังหวัดฉะเชิงเทรา จังหวัดชลบุรี และจังหวัดระยอง กิจกรรมทางเศรษฐกิจที่เกิดขึ้นภายในระเบียงเศรษฐกิจนี้ มีมูลค่าราว 14% ของทั้งประเทศไทย

**เขตพัฒนาพิเศษภาคตะวันออก**  หมายถึง พื้นที่ตามประกาศพระราชบัญญัติ เขตพัฒนาพิเศษภาคตะวันออก พ.ศ. 2561

**เขตส่งเสริมเศรษฐกิจพิเศษ** หมายถึง พื้นที่ภายในเขตพัฒนาพิเศษภาคตะวันออกตามที่คณะกรรมการนโยบายประกาศ

**ผู้ประกอบกิจการในเขตส่งเสริมเศรษฐกิจพิเศษ** หมายถึง ผู้ประกอบกิจการซึ่งเป็นนิติบุคคลหรือบุคคลอื่นใดซึ่งมีความรู้ความสามารถพิเศษ ซึ่งได้รับอนุญาตจากเลขาธิการตามหลักเกณฑ์ที่คณะกรรมการนโยบายกำหนดให้ประกอบอุตสาหกรรมเป้าหมายพิเศษหรือกิจการที่เกี่ยวเนื่องหรือเป็นประโยชน์ต่อการพัฒนาและส่งเสริมอุตสาหกรรมเป้าหมายพิเศษในเขตส่งเสริมเศรษฐกิจพิเศษ

**อุตสาหกรรมเป้าหมายพิเศษ** หมายถึง อุตสาหกรรมที่คณะกรรมการนโยบายประกาศกำหนด

**อุตสาหกรรมเป้าหมาย** หมายถึง อุตสาหกรรมเป้าหมายตามกฎหมายว่าด้วยการเพิ่มขีดความสามารถในการแข่งขันนของประเทศสำหรับอุตสาหกรรมเป้าหมาย

**คณะกรรมการนโยบาย** หมายถึง คณะกรรมการนโยบายเขตพัฒนาพิเศษภาคตะวันออก

**สำนักงาน** หมายถึง สำนักงานคณะกรรมการนโยบายเขตพัฒนาพิเศษภาคตะวันออก

**เลขาธิการ** หมายถึง เลขาธิการคณะกรรมการนโยบายเขตพัฒนาพิเศษภาคตะวันออก

**หน่วยงานของรัฐ** หมายถึง ส่วนราชการ รัฐวิสาหกิจ องค์กรปกครองส่วนท้องถิ่น องค์การมหาชน หรือหน่วยงานอื่นของรัฐ

**กองทุน** หมายถึง กองทุนพัฒนาเขตพัฒนาพิเศษภาคตะวันออก

**รูปแบบ หมายถึง กรอบหรือแนวคิดที่อธิบายแบบอย่างของสิ่งใดสิ่งหนึ่งที่เป็นชุดขององค์ประกอบที่บ่งบอกถึงความสัมพันธ์ซึ่งอาจเป็นรูปธรรมหรือนามธรรมก็ได้ ให้มีความน่าเชื่อถือจากการเก็บและศึกษาข้อมูลเป็นองค์ประกอบ**

**การประชุมเชิงปฏิบัติการ หมายถึง กระบวนการสร้างความรู้ความเข้าใจให้แก่ผู้เข้าร่วมโดยการได้รับความรู้เกี่ยวกับการพัฒนาระบบงานแนะแนวนตามกรอบงาน 5 งาน คือ งานด้านบริการ เก็บรวบรวมข้อมูลเป็นรายบุคคล งานด้านบริการสนเทศ ด้านบริการให้คำปรึกษา ด้านบริการจัดวางตัวบุคคลและด้านบริการติดตามผล**

**การแนะแนวและบริการแนะแนว หมายถึง กระบวนการทางการศึกษาที่ช่วยให้บุคคลรู้จักและเข้าใจตนเองรวมถึงสิ่งแวดล้อม สามารถนำมาปรับใช้กับตนเอง พัฒนาตนเองให้เกิดความรู้ความสามารถในด้านที่ตนเองสนใจและเพื่อปรับตัว พัฒนาตนเองให้ดำเนินชีวิตได้อย่างเป็นสุข** การจัดการงานแนะแนวการศึกษาที่มีประสิทธิผล **หมายถึง การดำเนินการปฏิบิติงานแนะแนวตามกรอบงานแนะแนวให้มีความถูกต้องสมบูรณ์และเป็นไปตามเป้าหมายหรือนโยบายที่กำหนดไว้ ซึ่งประกอบด้วยงานบริการแนะแนว 5 งาน คือ ด้านบริการรวมรวมข้อมูลเป็นรายบุคคล งานด้านบริการสนเทศ ด้านบริการให้คำปรึกษา ด้านบริการจัดวางตัวบุคคล และด้านบริการติดตามผล**

**1. ด้านบริการรวบรวมข้อมูลเป็นรายบุคคล (**Individual Inventory Service) **หมายถึง บริการเก็บรวบรวมข้อมูลเป็นรายบุคคล เป็นบริการที่สำคัญเพราะจะช่วยให้ครูและผู้แนะแนวได้รู้จักนักเรียนและเข้าใจนักเรียนได้มากยิ่งขึ้น**

**2. ด้านบริการสนเทศ (**Information Service**) หมายถึง บริการที่จัดหารวบรวมข้อมูลข่าวสารทั้งทางด้านการศึกษา อาชีพส่วนตัวและสังคม โดยอาศัยเครื่องมือและวิธีการต่าง ๆ ในการให้ข้อสนเทศแก่นักเรียนหรือผู้รับบริการด้วยเทคนิคและวิธีการต่าง ๆ ที่เหมาะสม เพื่อนักเรียนและผู้รับบริการการแนะแนวสามารถนำไปคิดทบทวนตัดสินใจได้เอง**

**3. ด้านบริการให้คำปรึกษา** (Counseling Service) **หมายถึง การให้คำปรึกษาว่ามีจุดมุ่งหมายเพื่อต้องการช่วยเหลือผู้ที่มีปัญหาต่างๆ ให้สามารถเอาชนะปัญหาและอุปสรรคได้ การให้คำปรึกษาเป็นเรื่องที่สำคัญมากและเป็นหัวใจของการแนะแนวเพราะผู้ให้คำปรึกษาจะต้องเป็นผู้ที่ผ่านการเรียนรู้ในระดับสูง การให้คำปรึกษาเป็นวิธีการที่ต้องอาศัยหลักเกณฑ์ต่าง ๆ มีทฤษฎีเป็นที่ยึด   
มีเทคนิคที่จะนำไปใช้ช่วยนักเรียน ผู้รับบริการได้อย่างถูกวิธีและมีวิธีการที่น่าเชื่อถือ**

**4. ด้านบริการจัดวางตัวบุคคล** (Placement Service) **หมายถึง บริการที่จัดขึ้นเพื่อให้ความช่วยเหลือแก่นักเรียนทางด้านเพิ่มพูนประสบการณ์ การได้รับการสงเคราะห์ตามควรแก่กรณี และการปฏิบัติหรือดำเนินตามแผนที่วางไว้โดยจัดให้เหมาะสมกับความต้องการและสภาพปัญหาของนักเรียนหรือผู้รับบริการ**

**5. ด้านบริการติดตามผล หมายถึง การติดตามดูพัฒนาการ การเปลี่ยนแปลงต่าง ๆ ของนักเรียนตลอดจนความสำเร็จในการบริการแนะแนวและให้คำปรึกษาเพื่อนำมาพัฒนาและปรับปรุงเพื่อให้มีรูปแบบที่มีประสิทธิภาพและแก้ไขการบริการได้ตรงเป้าหมาย**

สถานศึกษาระดับมัธยมศึกษาเอกชนในเขตพัฒนาพิเศษภาคตะวันออก จังหวัดชลบุรี **หมายถึง หน่วยงานเอกชนที่จัดการศึกษาระดับการศึกษาขั้นพื้นฐาน สังกัดสำนักงานคณะกรรมการการส่งเสริมการศึกษาเอกชน จังหวัดชลบุรี จำนวน 53 โรงเรียน**

โรงเรียนเอกชน **หมายถึง บุคลากรวิชาชีพที่รับผิดชอบการบริหารสถานศึกษาของเอกชน ผู้ที่รับการแต่งตั้งให้ดำรงตำแหน่งในสถานศึกษา เพื่อควบคุมดูแล รับผิดชอบการบริหารงานในโรงเรียน ในงานวิจัยนี้ หมายถึงผู้ที่รับมอบหมายให้ทำหน้าที่ผู้อำนวยการสถานศึกษา ในโรงเรียนเอกชน ที่เปิดสอนระดับการศึกษาขั้นพื้นฐาน สังกัดสำนักงานคณะกรรมการส่งเสริมการศึกษาเอกชน จังหวัดชลบุรี**

การแนะแนวการศึกษา **(**Educational Guidance**) หมายถึง กระบวนการให้ความช่วยเหลือนักเรียนในเรื่องที่เกี่ยวข้องกับการศึกษาโดยเฉพาะ เช่นแนวทางการศึกษาต่อการเลือกโปรแกรมการเรียน การลงทะเบียน หลักสูตร การเรียนการสอน การวัดผลประเมินผลของโรงเรียน การค้นคว้ารายงาน การอ่านหนังสือ การเตรียมตัวสอบ การสร้างสมาธิในการเรียน การเข้าร่วมกิจกรรมเสริมหลักสูตร การให้บริการแนะแนวการศึกษา จะช่วยให้นักเรียนรู้จักเลือกและปรับตัวได้อย่างเหมาะสมในเรื่องการศึกษา การเรียน การเล่น การเลือกอาชีพของตน ทั้งยังช่วยแนะแนวให้นักเรียนสามารถค้นหาความถนัดเฉพาะด้านได้อย่างรวดเร็วจากการขอคำปรึกษาเพื่อให้นักเรียนสามารถวางแผนในด้านต่าง ๆ ของตนได้อย่างเหมาะสมอีกด้วย**

การแนะแนวอาชีพ **(Vocational Guidance) หมายถึงกระบวนการให้ความช่วยเหลือนักเรียนเกี่ยวกับการวางแผนการตัดสินใจเลือกอาชีพ เพื่อใช้ให้นักเรียนได้ค้นพบอาชีพที่เหมาะสมกับความสามารถ ความถนัด ความสนใจ และสภาพร่างกายของตน การให้บริการแนะแนวอาชีพ จะช่วยให้นักเรียนได้ค้นพบและตัดสินใจเลือกอาชีพได้อย่างถูกต้องซึ่งจะเป็นผลให้นักเรียนมีความพึงพอใจในงานของตน และมีชีวิตการทำงานที่มีประสิทธิภาพ เป็นการช่วยให้ทรัพยากรมนุษย์ได้รับการส่งเสริมพัฒนาให้เกิดประโยชน์แก่สังคมและประเทศชาติอย่างแท้จริง**

การแนะแนวด้านส่วนตัวและสังคม(Personal and Social Guidance) **หมายถึงกระบวนการให้ความช่วยเหลือนักเรียน ในเรื่องที่นอกเหนือจากด้านการศึกษาและอาชีพเป็นการช่วยให้นักเรียนเกิดความเข้าใจตนเองและสภาพแวดล้อมทำให้สามารถมีชีวิตและปรับตัวอยู่ในสังคมได้อย่างมีความสุข**

## **ประโยชน์ที่คาดว่าจะได้รับ**

1. ได้รูปแบบจัดการการบริการแนะแนวเชิงรุกสำหรับสถานศึกษาเอกชนระดับมัธยมศึกษาตอนต้นในเขตพัฒนาพิเศษภาคตะวันออก จังหวัดชลบุรี ที่เป็นประโยชน์ต่อผู้บริหารสถานศึกษา ในเขตพัฒนาพิเศษภาคตะวันออกในการนำผลวิจัยไปใช้เพื่อประกอบการตัดสินใจในการกำหนดแผนระยะสั้น ระยะยาว และการกำหนดยุทธศาสตร์เป็นเชิงปฏิบัติเพื่อเป็นไปในทิศทางที่สอดคล้องกับความต้องการของผู้บริหารสถานศึกษา ผู้เชี่ยวชาญ ผู้ทรงคุณวุฒิ ผู้เรียน ผู้ปกครอง และผู้มีส่วนได้ส่วนเสียมากยิ่งขึ้น

2. ได้รูปแบบจัดการการบริการแนะแนวเชิงรุกสำหรับสถานศึกษาเอกชนระดับมัธยมศึกษาตอนต้นในเขตพัฒนาพิเศษภาคตะวันออก จังหวัดชลบุรี ซึ่งจะเป็นประโยชน์ต่อผู้บริหารสถานศึกษา ในการพัฒนาทั้งทางด้านร่างกาย สติปัญญา อารมณ์ จิตใจ และช่วยให้ผู้บริหารสามารถบริหารงานในทุกเรื่องโดยเฉพาะการป้องกัน ส่งเสริม แก้ไข และช่วยเหลือให้นักเรียนเกิดการเรียนรู้ที่จะเลือกขอคำปรึกษาเพื่อเป็นแนวทางในการดำรงชีวิตอยู่อย่างมีความสุข

3. ได้คู่มือรูปแบบการจัดการการบริการแนวแนวเชิงรุกสำหรับสถานศึกษา

4. ช่วยบิดา มารดาและผู้ปกครองของนักเรียนรู้จักและเข้าใจบุตรหลาน ของตนดีขึ้น ยอมรับสภาพความเป็นจริงเกี่ยวกับบุตรหลานที่มีความแตกต่างจากบุคคลอื่นๆ และให้ความร่วมมือในการส่งเสริมพัฒนาบุตรหลานของตน

## **กรอบแนวคิดในการวิจัย**

ผู้วิจัยใช้แนวคิดทฤษฎีด้านรูปแบบจัดการการบริการแนะแนวเชิงรุกสำหรับสถานศึกษาเอกชนระดับมัธยมศึกษาตอนต้นในเขตพัฒนาพิเศษภาคตะวันออก จังหวัดชลบุรี จากแนวคิดเชิงทฤษฎีที่ใช้ในงานวิจัย ดังภาพประกอบ 1

แนวคิด ทฤษฎีด้านรูปแบบจัดการการบริการแนะแนวเชิงรุกสำหรับสถานศึกษาเอกชนระดับมัธยมศึกษาตอนต้นในเขตพัฒนาพิเศษภาคตะวันออก จังหวัดชลบุรี จากการศึกษาค้นคว้าเอกสาร ตำราบทความสิ่งพิมพ์และงานวิจัยต่าง ๆที่เกี่ยวข้องและสำนักวิชาการ

รูปแบบจัดการการบริการการแนะแนวเชิงรุกสำหรับสถานศึกษาเอกชนระดับมัธยมศึกษาตอนต้นในเขตพัฒนาพิเศษภาคตะวันออก จังหวัดชลบุรี

คู่มือจัดการการบริการแนะแนวเชิงรุกสำหรับสถานศึกษาเอกชนระดับมัธยมศึกษาตอนต้นในเขตพัฒนาพิเศษภาคตะวันออก จังหวัดชลบุรี

การประเมินรูปแบบ จัดการการบริการการแนะแนวเชิงรุกสำหรับผู้บริหารสถานศึกษาเอกชนระดับมัธยมศึกษาตอนต้นในเขตพัฒนาพิเศษภาคตะวันออก จังหวัดชลบุรีด้านความเหมาะสมและความเป็นไปได้

ภาพประกอบ 1 กรอบแนวคิดในการวิจัย