**การศึกษาไทยในรูปแบบการเรียนออนไลน์ผ่านวิกฤตยุคโควิด-19**

**ณัฐกานต์ สายหยุด เดอว์แคร็ค**

**บทคัดย่อ**

จากปรากฏการณ์โควิด-19 นี้สร้างความตื่นตัวให้กับคนในสังคมโลกและสังคมไทยได้มีการบีบตัวในการใช้เทคโนโลยีในการเรียนการสอนอย่างแพร่หลาย จากนโยบายเว้นระยะห่างทางสังคม เพื่อยับยั้งการแพร่หลายของเชื้อโควิด-19 ด้วยเหตุนี้ระบบการศึกษาทุกโรงเรียน สถาบัน และในทุกระดับชั้นทั่วประเทศจึงมีการสอนด้วยการใช้เทคโนโลยีเป็นสื่อและเครื่องมือในการติดต่อสื่อสารระหว่างผู้สอนและผู้เรียน อาทิเช่น การเรียนแบบทางไกลในระบบดาวเทียม การเรียนผ่าน Google meet หรือ Zoom เป็นต้น ซึ่งด้วยวิธีการเหล่านี้ที่บีบให้ทั้งตัวผู้เรียนผู้สอนเองมีความจำเป็นที่จะต้องปรับตัวในการเรียนรู้ในรูปแบบใหม่ หรือที่กำลังเป็นที่นิยมเรียกกันติดปากอยู่ทุกวันนี้ว่า New Normal

บทความนี้ได้ทำการสัมภาษณ์ผู้ที่มีความเกี่ยวข้องกับการเรียนการสอนออนไลน์ ณ ปัจจุบันนี้ เพื่อทราบถึงสถาณการณ์ความเป็นจริงของการเรียนในระบบออนไลน์ทั้งประโยชน์และข้อจำกัดของการเรียน รวมถึงปัญหาหรืออุปสรรคที่พบผ่านการเรียนออนไลน์เพื่อสามารถใช้เป็นแนวทางในการพัฒนาและปรับปรุงให้การเรียนออนไลน์เกิดประโยชน์สูงสุดในทุกๆด้านต่อผู้เรียน ผู้สอน และรวมถึงผู้ปกครอง

ซึ่งปัญหาส่วนใหญ่ที่พบในการเรียนการสอนออนไลน์มีมาจากทั้งปัจจัยภายในและภายนอก ส่วนใหญ่มาจากความไม่พร้อมของผู้เรียนเป็นหลัก อาจเป็นด้วยความจำกัดด้านความรู้ของผู้ปกครอง ฐานะของครอบครัว ความจำกัดด้านเวลา และรวมไปถึงความไม่พร้อมที่เป็นปัจเจกบุคคลจากผู้เรียนอีกด้วย

คำสำคัญ: ระบบการเรียนออนไลน์, การศึกษาไทย, ความพร้อมการเรียนระบบออนไลน์, การเรียนรู้แบบผสมผสาน

**Abstract**

As a response to the phenomenon of Coronavirus Disease (COVID-19) spreading all over the world, it has put people around the world and also in Thailand in a position where we are having to use online learning instead of regular school lessons being attended. Referring to globally expected policies Social Distancing to stop the spread of Covid-19 all the educational institutions, and schools on all levels begins to exponentially integrate technology or use this technology as a communication tool between teachers and learners. Such examples range from schools using satellite for distance learning, some schools use Google Meet or Zoom etc. With a learning process such as this, both teachers and learners need to adjust themselves to the new style of learning or most people called this day the start of a New Normal.

This article has interviewed various people all part of significantly different groups all in relation related to online learning in these days. To see the realistic impact and list some of the facts of the situation of online learning in terms of both its benefits and limits. These include problems and obstacles that people have found. So, this result could help to further develop and improve the quality of online learning for future implementation.

The results found that the limits or obstacles of online learning mentioned, include both internal and external factors. Most of it comes from the not being adequately prepared as learners such as the limits of guardian or parents’ knowledge and understanding of technology, financial position, time constraints, as well as, from the individual readiness from each learner.

Keywords: Online learning, Thai Education during Covid-19, Readiness of online learning, Blended learning

**บทนำ (Introduction)**

รูปแบบการเรียนการสอนแบบใหม่ในศตวรรษที่ 21 ทั้งตัวครู อาจารย์ บุคคลากรทางการศึกษา และผู้เรียน มีความจำเป็นอย่างยิ่งยวดที่จะต้องมีทักษะการบูรณาการเทคโนโลยีมาใช้ในการเรียนการสอน ปรากฏการณ์โรคระบาด โควิด-19 ที่กำลังแพร่หลายไปทั่วโลก ประเทศไทยก็เป็นหนึ่งในหลายๆประเทศที่ได้รับผลกระทบจากปรากฏการณ์นี้ในทุกภาคส่วน ระบบการศึกษาของไทยก็เช่นกัน หากจะกล่าวถึงระบบการเรียนการสอนที่ปลอดภัยโดยมีระยะห่างทางสังคม ระบบการศึกษาออนไลน์จึงถูกเลือกให้เป็นวิธีการเรียนการสอนที่กำลังเป็นกระแสนิยมอยู่ใน ณ เวลานี้ ควบคู่กับทักษะการเรียนการสอนในศตวรรษที่ 21 ทำให้หลายคนปฏิเสธไม่ได้ว่าเทคโนโลยีเข้ามามีบทบาทสำคัญในชีวิตของเรามากขึ้นอย่างเป็นภาพที่เห็นได้ชัดเจน มีหลายคนที่คุ้นเคยและยังมีอีกหลายคนที่กำลังศึกษาเรียนรู้ และยังมีอีกหลายคนที่มีคำถามเกี่ยวกับการเรียนในระบบออนไลน์ ในขณะที่ประเทศไทยมีจำนวนนักเรียน นักศึกษาที่อยู่ในระบบการศึกษามากกว่า 12 ล้านคน (สำนักงานสถิติแห่งชาติ, 2561) และทุกคนมาจากพื้นฐานความพร้อมในครอบครัวที่ต่างกันจึงทำให้เกิดคำถามขึ้นว่า วันนี้ประเทศไทยพร้อมแล้วหรือไม่สำหรับการเข้าสู่การเรียนในระบบออนไลน์ทั่วทั้งภาคส่วน

สิ่งหนึ่งที่เราสามารถเห็นได้อย่างชัดเจนในสังคมประเทศไทยคือความแตกต่างของรายได้และความเป็นอยู่ รวมถึงพื้นฐานทางการศึกษาของสมาชิกในครอบครัว จาก 12 ล้านครอบครัวที่ได้กล่าวมาในข้างต้น จะมีกี่บ้านกี่ครอบครัวที่สามารถเข้าถึงการเรียนระบบออนไลน์ได้ จะมีกี่บ้านกี่ครอบครัวที่มีอุปกรณ์การเรียนการสื่อสาร ระบบสัญญาณอินเตอร์เน็ตที่ดีในการเข้าถึงเพื่อให้การเรียนไม่ติดขัด จะมีกี่บ้านกี่ครอบครัวที่มีเวลามาควบคุมดูแลการใช้งานอินเตอร์เน็ตของบุตรหลานให้ใช้งานอย่างปลอดภัย รวมถึงปัจจัยอื่นๆ อาทิเช่น ความรู้ ความสามารถในการสอนหนังสือลูกหลานที่บ้านในระดับชั้นต่างๆ สิ่งต่างๆเหล่านี้ควรถูกนำมาทบทวนถึงนโยบายและรูปแบบการเรียนผ่านระบบออนไลน์เพิ่มเติม ทำอย่างไรให้การเรียนออนไลน์เหมาะสมกับบริบทของประเทศไทย และให้การเรียนระบบออนไลน์เป็นเครื่องมือในการเพิ่มศักยภาพและคุณภาพการศึกษาไทย

1. **แนวคิดเกี่ยวกับการเรียนออนไลน์ (Concept of online learning)**

หากจะกล่าวถึงทฤษฎีทางการศึกษาซึ่งมีอยู่หลากหลายที่ถูกใช้และถูกกล่าวถึงในระบบการศึกษาในปัจจุบันนี้ แต่หากยังไม่มีทฤษฎีใดทฤษฎีหนึ่งที่นำมาใช้ในการเรียนการสอนออนไลน์อย่างแน่นอน เนื่องจากการศึกษาในระบบออนไลน์นั้นมีความหลายหลายและเป็นการเรียนการสอนบูรณาการความรู้ในหลายๆด้านเข้าไว้ด้วยกัน อีกทั้งทักษะการเรียนการสอน หรือชนิด ประเภทของสื่อที่แตกต่างกันออกไปอีกด้วย อนึ่งอาจเป็นเพราะการศึกษาออนไลน์แบบเป็นทางการนั้นยังค่อนข้างใหม่มากในวงการการศึกษาของประเทศไทย

จากการที่รูปแบบการเรียนออนไลน์ถูกกำหนดเป็นนโยบายให้กับหลายๆโรงเรียนและสถาบันการศึกษาในยุควิกฤต โควิด-19 ซึ่งก่อนอื่นควรทำความเข้าใจเกี่ยวกับแนวคิดเกี่ยวกับการเรียนออนไลน์กันก่อน

การเรียนออนไลน์คือการเรียนในลักษณะใดก็ได้ซึ่งใช้การถ่ายทอดเนื้อหาผ่านทางอุปกรณ์อิเล็กทรอนิกส์ ไม่ว่าจะเป็นอินเตอร์เน็ต อินทราเน็ต เอ็กทราเน็ต หรือสัญญาณดาวเทียม ซึ่งเนื้อหาสารสนเทศอาจอยู่ในรูปแบบการเรียน เช่นใช้คอมพิวเตอร์ช่วยสอน, สอนบนเว็บ, หรือทางดาวเทียม ซึ่งมีวัตถุประสงค์เพื่อการตอบสนองของการเรียนทางไกล (เลาหจรัสแสง, 2563)

ตามประกาศของคณะกรรมการการอุดมศึกษา เมื่อวันที่ 11 สิงหาคม 2548 เรื่องปฏิบัติตามหลักเกณฑ์การขอเปิดและดำเนินการหลักสูตรระดับปริญญาในระบบการศึกษาทางไกล ได้กำหนดบทนิยามที่มีความเกี่ยวข้องกับการเรียนออนไลน์ไว้ในข้อ 7.3 คือ ระบบการจัดสอนทางอิเล็กทรอนิกส์ต้องมีองค์ประกอบ (1) โฮมเพจ (Homepage) (2) การนำเสนอเนื้อหาสาระ (Content Presentation) (3) แหล่งทรัพยากร (Learning Resources) (4) แหล่งสืบค้นความรู้เสริมจากภายนอก (External Resources) (5) ห้องปฏิบัติการทางอิเล็กทรอนิกส์ (E-Laboratory) (6) ศูนย์สื่อโสตทัศน์(AV Center) (7) การประเมิน (Assessment) (8) ป้ายประกาศ (Web board) (9)ห้องสนทนา (Chat room) (10) การสื่อสารทางไปรษณีย์อิเล็กทรอนิกส์(E-mail Address) (11) คำถามที่พบบ่อย (Frequently Asked Questions) และ (12) ข้อมูลส่วนบุคคล (Personal Profile) (คณะกรรมการการอุดมศึกษา, 2548)

เราอาจสรุปได้ว่าการศึกษาออนไลน์ในปัจจุบันที่คนส่วนใหญ่กล่าวถึงนั้นคือเป็นการเรียนการสอนที่มีครูผู้สอน นักเรียน และสื่ออิเล็กทรอนิกส์เป็นสื่อกลาง ซึ่งอาจอยู่ในรูปแบบของคอมพิวเตอร์ อินเตอร์เน็ต อุปกรณ์สื่อสารที่สามารถเชื่อมต่ออินเตอร์ได้ต่างๆ อาทิเช่น โทรศัพท์สมาร์ทโฟน สมาร์ททีวี (โทรทัศน์ที่สามารถเชื่อมต่ออินเตอร์ได้) หรือ แท็ปแล็ต เป็นต้น โดยการเรียนการสอนนั้นจะต้องมีกิจกรรม สนทนา การสื่อสาร และแลกเปลี่ยนความรู้ระหว่างผู้เรียนและผู้สอน รวมถึงเป็นการเรียนการสอนที่ประเมินผลได้

การศึกษาออนไลน์นั้น เป็นการศึกษาที่ไม่จำกัดเวลา หรือสถานที่ว่าจะต้องมารวมตัวกันที่จุดนัดพบเดียวกันเพื่อทำการเรียนรู้ ผู้เรียนสามารถเรียนได้จากสถานที่ตนเองสะดวกที่สามารถเข้าถึงสื่อ และการเชื่อมต่ออินเตอร์ได้ นอกจากนั้นการเรียนออนไลน์ยังเป็นการเปิดโอกาสให้ผู้เรียนได้มีโอกาสในการศึกษามากขึ้น อีกทั้งยังเป็นการเปิดโอกาสให้ผู้เรียนได้เลือกศึกษาเรียนรู้ตามความสนใจของตนเอง มีความหลากหลายมากขึ้น ไม่ถูกจำกัดด้วยเวลาและสถานที่

1. **ประโยชน์การเรียนออนไลน์ (Benefits of online learning)**

หากจะกล่าวถึงประโยชน์ของการเรียนออนไลน์นั้นเราอาจสรุปได้เป็นประเด็นหลักๆดังนี้

* 1. ช่วยความจำกัดด้านเวลา

ด้วยเทคโนโลยีที่นำเข้ามาบูรณาการใช้ในการเรียนระบบออนไลน์นั้นจะเป็นตัวช่วยในความจำกัดด้านเวลาของผู้เรียนได้เป็นอย่างมาก ผู้เรียนสามารถเรียนเวลาไหนก็ได้ตามสะดวก โดยเฉพาะผู้เรียนที่มีภาระหน้าที่อื่นที่ต้องรับผิดชอบนอกเหนือจากการเรียน อาทิเช่น การเรียนที่ใช้สื่อวีดีโอที่ทำให้ผู้เรียนสามารถเลือกเวลาที่สะดวกที่สุดในการเข้าไปศึกษาได้ หากต้องการย้อนกลับไปทบทวนผู้เรียนก็สามารถทำได้ ซึ่งผิดกับการเรียนการสอนในห้องเรียนที่ในบางครั้งผู้เรียนต้องกลับมานั่งทบทวนนึกถึงรายละเอียดในชั้นเรียนที่ผ่านมา ซึ่งอาจจะได้ไม่ครบถ้วนหรือหลงลืมในบางส่วนไป

* 1. ช่วยความจำกัดด้านสถานที่

อีกเช่นกันด้วยเทคโนโลยีปัญหาเรื่องการเดินทางและความจำกัดเรื่องสถานที่จึงหมดไป หลายครั้งที่ผู้เรียนต้องประสบกับปัญหาเรื่องสถานที่คับแคบ ไม่เพียงพอหรือแออัดต่อผู้เข้าเรียน เรื่องนี้จึงสามารถถูกแก้ไขได้ด้วยการเรียนออนไลน์ ผู้เรียนสามารถเลือกเรียนจากที่บ้าน สวนหลังบ้าน สวนสาธารณะ หรือคาเฟ่ใกล้บ้านที่มีบรรยากาศเอื้ออำนวยในการเรียน และสามารถเข้าถึงสื่อที่จะใช้ในการเรียนการสอนได้ โดยเฉพาะในบริบทสังคมของคนกรุงเทพฯ จะเห็นประโยชน์จากข้อนี้ได้อย่างชัดเจน จากที่นักเรียนหลายคนต้องตื่นแต่เช้าเพื่อฝ่าฟันกับการจราจรที่ตัดขัดบนท้องถนนเพื่อเดินทางไปให้ทันเวลาโรงเรียนเข้า การเรียนออนไลน์จึงเป็นตัวช่วยได้อย่างดี

* 1. ช่วยให้สื่อการเรียนการสอนมีความน่าสนใจและทันสมัย

การเรียนออนไลน์ที่มีสื่อเทคโนโลยีที่ทันสมัยจะช่วยกระตุ้นความอยากเรียนอยากรู้ของผู้เรียนมากขึ้น นอกจากนี้ยังช่วยทำให้เนื้อหาความรู้ในการศึกษามีความเป็นปัจจุบันอีกด้วย อาทิเช่น ผู้เรียนมีโอกาสศึกษาค้นคว้าข้อมูลในอินเน็ตได้ด้วยตนเอง และได้เห็นภาพประกอบ ได้เห็นขั้นตอนกระบวนการที่เป็นรูปธรรม ซึ่งยังช่วยให้ผู้เรียนสามารถเข้าใจบทเรียน สาระ ความรู้ ในประเด็นนั้นๆอย่างชัดเจน หรือผู้สอนอาจจะนำเทคโนโลยีอื่นๆเข้ามาช่วยเป็นสื่อการสอนที่ทำให้ผู้เรียนมีความตื่นเต้น กระตือรือร้น ได้รู้ได้เรียนในสิ่งที่ไม่เคยเห็นมาก่อน

* 1. ช่วยให้ความหลากหลายและช่วยเพิ่มประสิทธิภาพการเรียนรู้

ผู้เรียนสามารถเลือกเรียนในหัวข้อต่างๆได้ตามความสนใจของตนเอง (ในที่นี้อาจไม่รวมการเรียนออนไลน์ในแบบการศึกษาในระบบ ที่อาจมีเนื้อหาสาระบางหัวข้อที่จัดว่าเป็นวิชาภาคบังคับ) หากผู้เรียนมีความสนใจด้านใดเป็นพิเศษอาจศึกษาเพิ่มเติมลงลึกในรายวิชานั้นๆได้เป็นการส่วนตัว เนื่องจากความรู้ในระบบอินเตอร์นั้นมีมากมายให้ผู้เรียนได้ศึกษาอย่างกว้างขวางทั่วโลก หากแต่ผู้เรียนต้องมีความรู้และใช้วิจารณญาณในการรับข้อมูล ทั้งนี้การเรียนที่ผู้เรียนสามารถเลือกตามความสนใจของตนเองแล้วนั้นจะยังให้ผู้เรียนมีความมุมานะ ความพยายามที่จะทำให้สำเร็จ ซึ่งถือเป็นการช่วยเพิ่มประสิทธิภาพการเรียนรู้ได้อีกด้วย

1. **ข้อจำกัดในการเรียนออนไลน์ (Limits of online learning)**

การเรียนออนไลน์นั้นไม่เพียงแต่จะเกิดประโยชน์ในการศึกษาเท่านั้นแต่หากผู้อ่านไม่ลืมไปว่าทุกสิ่งอย่างในโลกนี้ล้วนต้องการความสมดุล การเรียนในระบบออนไลน์ก็ยังมีข้อจำกัดในหลายๆด้านเช่นกัน สามารถสรุปได้เป็นประเด็นหลักๆดังนี้

* 1. ความพร้อมด้านวัยวุฒิที่แตกต่างของผู้เรียน

เนื่องจากการศึกษานั้นมีความแตกต่างในทุกช่วงระดับชั้นและวัย เพราะฉะนั้นผู้สอนควรคำนึงถึงความพร้อมและความสามารถในการเรียนรู้ได้อย่างเหมาะสม อาทิเช่น การเรียนออนไลน์ในระดับปฐมวัย ควรใช้รูปแบบไหน เด็กควรมีระยะเวลาเท่าใด ความเหมาะสมของสื่อ รวมถึงกิจกรรมต่างๆที่ผู้เรียนสามารถทำร่วมกับผู้สอนผ่านสื่อได้อย่างเป็นรูปธรรม หรือการเรียนการสอนออนไลน์ในระดับอุดมศึกษา ควรใช้รูปแบบอย่างใดในการเรียน ระยะเวลา และกิจกรรมที่ทำให้ผู้เรียนไม่เกิดความเบื่อหน่าย สิ่งหนึ่งที่ผู้สอนควรคำนึงถึงเป็นอย่างยิ่งคือความสัมพันธ์ระหว่างผู้เรียนกับผู้สอนที่จะผ่านหน้าจอเพียงเท่านั้น จะทำอย่างไรที่จะสามารถดึงดูด โน้มน้าว ความสนใจของผู้เรียนตลอดจนจบกิจกรรมได้

* 1. ความพร้อมเรื่องอุปกรณ์การสื่อสารต่างๆ

อุปกรณ์การสื่อสารที่ใช้ในการเรียนการสอนถือเป็นอีกหนึ่งปัจจัยที่มีความสำคัญเป็นอย่างมาก ระบบต้องพร้อมและได้มาตรฐาน เช่น คอมพิวเตอร์ การเข้าถึงสัญญาณอินเตอร์เน็ตและมีเสถียรภาพ เครื่องเล่นแผ่นดีวีดี หน้าจอรับข้อมูล เป็นต้น ซึ่งอุปกรณ์เหล่านี้เข้ามาในบทบาทที่สำคัญของการเรียนออนไลน์ หากอุปกรณ์ไม่มีหรือไม่พร้อมการเรียน การศึกษาที่มีคุณภาพและวัดผลได้ก็จะไม่เกิดขึ้น

* 1. ความจำกัดเรื่องการเข้าถึงอินเตอร์เน็ตในบางพื้นที่

ในปัจจันนี้ต้องยอมรับว่าความจำกัดในการเข้าถึงสัญญาณอินเตอร์เน็ตในประเทศไทยนั้นยัง มีความจำกัดอยู่ในสังคมเมืองเพียงเท่านั้น ยังมีอีกหลายพื้นที่ ยังมีโรงเรียนที่ห่างไกล ที่ยังไม่สามารถเข้าถึงการใช้อินเตอร์เน็ตแบบครอบคลุมทั่วทั้งประเทศ

* 1. ความจำกัดด้านความรู้ในการใช้อุปกรณ์นั้นๆ

อุปกรณ์ทางเทคโนโลยีพื้นฐานที่คนไทยมีความรู้ความสามารถในการใช้งานได้เป็นส่วนใหญ่คือโทรศัพท์สมาร์โฟน แต่หากจะต้องมีการใช้แอปพลิเคชั่นต่างๆในการเรียนการสอนอย่างเต็มรูปแบบ ครูผู้สอนเอง หรือพ่อแม่ผู้ปกครอง และผู้เรียนอีกกลุ่มหนึ่งก็ยังคงต้องการการอบรมแนะแนะเพิ่มเติมเพื่อให้ใช้งานเป็น และใช้อย่างถูกต้อง

1. **ข้อมูลจากการสัมภาษณ์สภาวะการเรียนออนไลน์จากสถานการณ์จริงในปัจจุบัน**

**4.1 ประโยชน์ของการเรียนออนไลน์**

“...การเรียนออนไลน์เหมาะสำหรับเด็กโต ส่วนตัวสอนมัธยมปลายซึ่งเป็นวัยที่เด็กโตแล้ว มีทักษะการใช้เทคโนโลยีในเบื้องต้น ควบคุมตัวเองพอได้บ้าง การเรียนก็จะง่ายกว่าเด็กเล็ก ส่วนตัวว่าดีมาก มีประโยชน์มากค่ะทั้งตัวเด็กและครูผู้สอน...”

(สัมภาษณ์คุณครูโรงเรียนรัฐบาล ระดับชั้นมัธยมศึกษาตอนปลาย, 23 พ.ค. 63)

“...ถ้าพูดถึงวิกฤตจากสถานการณ์ตอนนี้แน่ๆเลยก็คือเรื่องของความปลอดภัย เด็กไม่ต้องออกไปเสี่ยงนอกบ้าน แต่ถ้ามันผ่านพ้นไปแล้วการเรียนออนไลน์มันก็เหมือนให้เด็กกินอาหารเสริม เรียนรู้เพิ่มเติมจากทางโรงเรียน แต่ก็แล้วแต่เค้านะ เค้าอยากเรียนเสริมหรือไม่ หรือเค้าอยากจะเลือกเรียนแบบไหน...”

(สัมภาษณ์ผู้ปกครองนักเรียนโรงเรียนเอกชน ระดับมัธยมศึกษาตอนต้น, 23 พ.ค. 63)

“...การเรียนออนไลน์มันดีคืออย่างน้อยเด็กไม่ได้ไปโรงเรียนก็ยังมีอะไรทำ ไม่ได้เรียนเลยเดี๋ยวก็ลืมหมด เพราะโรงเรียนปิดทีก็นานอยู่แล้ว ยังมาติดโควิดอีก ส่วนข้อดีอื่นๆยังมองไม่เห็นนะ”

(สัมภาษณ์ผู้ปกครองนักเรียนโรงเรียนรัฐบาล ระดับประถมศึกษา, 24 พ.ค. 63)

“..เด็กไม่ต้องออกไปเสี่ยงกับโรคระบาดข้างนอก อย่างน้อยเค้ายังได้เจอคุณครู เจอเพื่อนๆถึงแม้ว่าจะแค่ผ่านหน้าจอ แต่ก็ได้คุยกัน ความสัมพันธ์ระหว่างครูกับเด็กๆ หรือระหว่างเด็กๆด้วยกันเองก็ยังมีอยู่ ซึ่งตรงนี้มองว่าดีกว่าเรียนผ่านเทปหรือผ่านทีวี เพราะที่ทราบมาบางโรงเรียนก็คือเรียนผ่านดาวเทียมเด็กก็ไม่รู้ว่าครูพูดกับเขาหรือเปล่า ครูก็ไม่รู้เด็กฟังจริงไหม...”

(สัมภาษณ์ผู้ปกครองนักเรียนโรงเรียนนานาชาติ ระดับประถมศึกษา, 23 พ.ค. 63)

“...การเรียนออนไลน์เป็นการสร้างโอกาสให้นักเรียนได้เรียนรู้อย่างต่อเนื่องไม่ว่าจะโควิดหรือไม่โควิด ถ้ามีเรียนออนไลน์คือเด็กไม่ขาดการเรียนรู้แน่นอนค่ะ...”

(สัมภาษณ์คุณครูโรงเรียนเอกชน ระดับประถมศึกษา, 24 พ.ค. 63)

“...การเรียนออนไลน์ถือเป็นสิ่งที่ดีมากค่ะ ตอนแรกก็ไม่เชื่อในตัวเองว่าเราจะสามารถสอนออนไลน์ได้ แต่พอได้ทำคือเห็นว่าสนุกมากทั้งเด็กและคนสอนเอง มีการใช้เทคโนโลยีมาใช้ประโยชน์ในทางที่ถูกต้อง ไม่ใช่รู้จักแต่เล่นไลน์เล่นเฟสแต่ไม่กล้านำมาพัฒนาตัวเอง...”

(สัมภาษณ์คุณครูโรงเรียนรัฐบาล ระดับมัธยมศึกษาตอนต้น, 24 พ.ค. 63)

“..ไม่ชอบการเรียนออนไลน์เลย ไม่ชอบมาก อยากให้ลูกกลับไปเรียนแบบปกติ ถ้าให้พูดถึงข้อดียังไม่เห็นเลยนะว่ามันดีตรงไหน นั่งเรียนอยู่แต่หน้าคอมพิวเตอร์ นึกไม่ออกจริงๆค่ะ...”

(สัมภาษณ์ผู้ปกครองนักเรียนโรงเรียนเอกชน ระดับประถมศึกษา, 23 พ.ค. 63)

“...นักเรียนได้เรียนรู้จักที่จะบริหารจัดการเวลาของตนเองได้ หากเปรียบเทียบกับการมาเรียนที่โรงเรียน นักเรียนจะต้องเรียนตามตารางที่โรงเรียนจัดให้ แต่ออนไลน์ไม่ใช่ นักเรียนต้องคิด ต้องวางแผนเองว่าจะจัดการยังไงให้เราได้เรียนและทำงานครบ ส่งงานทันมอบหมาย และอีกด้านนึงคือเด็กๆเรียนรู้ที่จะใช้อิสระเสรีภาพตรงนี้ให้ถูกต้อง ถ้าอิสระจนไม่เข้าเรียน ทำงานไม่เสร็จตรงนี้คือเด็กใช้เสรีภาพที่มีเกินขอบเขต บริหารจัดการตนเองไม่เป็น...”

(สัมภาษณ์คุณครูโรงเรียนนานาชาติ ระดับมัธยมศึกษา, 24 พ.ค. 63)

**4.2 ข้อจำกัด-พึงระวัง ของการเรียนออนไลน์**

“...จริงๆแล้วไม่ใช่เด็กทุกคนที่จะมีเงิน มีฐานนะที่จะมีสื่ออุปกรณ์เหล่านี้ได้ครบร้อยเปอร์เซนต์ มันเป็นไปไม่ได้เลย ยิ่งในสังคมไทยบ้านเราแล้ว เครือข่ายสัญญาณอินเตอร์มันไม่ครอบคลุมทั่วถึงทุกพื้นที่ นี่แค่ลูกศิษย์พักแถวนนทบุรียังสัญญาณไปไม่ถึงบ้านเขาเลย อีกประการหนึ่งคือไม่ใช่เด็กทุกคนจะควบคุมตัวเองได้ การควบคุมตนเองมันไม่ใช่เรื่องของวัยวุฒิอย่างเดียว เพราะเด็กแต่ละคนมีความแตกต่าง... ”

(สัมภาษณ์คุณครูโรงเรียนรัฐบาล ระดับชั้นมัธยมศึกษาตอนปลาย, 23 พ.ค. 63)

“...เรื่องการจัดการเนื้อหาการเรียนการสอนต้องได้มาตรฐานมากกว่านี้ เพราะตอนนี้ครูที่โรงเรียนลูกก็แค่เอาเนื้อหาในยูทูปมาแปะๆไว้ให้เด็กเรียนเฉยๆ ซึ่งถ้าดูจากยูทูปไม่ต้องรอให้โรงเรียนส่งมาก็ได้ ...อยากให้มีการปรับปรุงคุณภาพมากกว่านี้ ต้องมีการสื่อสารจากครูและนักเรียนทั้งสองฝ่าย การเรียนต้องให้นักเรียนเป็นศูนย์กลาง ต้องกลับมาคิดมาหาคำตอบว่าเราจะให้เรียนยังไง ให้เด็กสนใจและการเรียนไม่น่าเบื่อ...”

(สัมภาษณ์ผู้ปกครองนักเรียนโรงเรียนเอกชน ระดับมัธยมศึกษาตอนต้น, 23 พ.ค. 63)

“...เนื้อหาการเรียนการสอนน่าเบื่อมาก นี่นังดูกับลูกยังหลับเลย เด็กก็ไม่ได้ฟังไม่สนใจ เรียนเพราะโดนบังคับให้เรียน จริงๆถ้าสอนดีๆ สอนให้สนุกเด็กก็จะไม่เบื่อ ตั้งใจเรียนมากกว่านี้ สนุกนี่คือสนุกแบบมีสาระ สนุกแบบได้ความรู้ ทำไมเด็กถึงติดมือถือ ติดเท็ปเล็ตกันเต็มบ้านเต็มเมืองแต่ไม่อยากเรียนออนไลน์ เพราะในมือถือมันมีเรื่องสนุก ดูแล้วเด็กชอบ เด็กสนใจ เด็กก็จำได้แต่เรื่องสนุกๆบนมือถือ ถ้าครูสามารถทำให้การเรียนเป็นเรื่องสนุก น่าสนใจได้ เด็กก็จะติดเรียน อยากเรียนอีก...”

(สัมภาษณ์ผู้ปกครองนักเรียนโรงเรียนรัฐบาล ระดับประถมศึกษา, 24 พ.ค. 63)

“...การเรียนออนไลน์บ้านเราถ้าให้พูดตรงๆก็อาจจะไม่เหมาะสำหรับทุกคน อาจจะต้องเป็นคนที่พอจะมีหน่อย ถ้าอย่างแถวบ้านเราอย่าเอาไปเปรียบเทียบกับต่างจังหวัด เพราะมันอาจเป็นความลำบากของเขาก็ได้ อีกสิ่งหนึ่งคือพ่อแม่ต้องมีเวลาในการที่ลูกเรียนออนไลน์ เพราะเด็กที่เรียนไม่ว่าจะวัยไหนก็ยังควบคุมตัวเองไม่ได้ อยู่ที่โรงเรียนคุณครูยังช่วยดึงๆกลับมาได้ ที่บ้านก็ต้องมีคนควบคุมเช่นกัน ถ้าบ้านไหนไม่มีเวลาดูลูกในตรงส่วนนี้ก็จะลำบากหน่อยค่ะ...”

(สัมภาษณ์ผู้ปกครองนักเรียนโรงเรียนนานาชาติ ระดับประถมศึกษา, 23 พ.ค. 63)

“...ส่วนตัวคิดว่าเรื่องปฏิสัมพันธ์ครูนักเรียนมันก็จะไม่มีเหมือนแต่ก่อน จริงๆแล้วมองว่าน่าจะเหมาะกับคนที่โตแล้ว เป็นผู้ใหญ่แล้วควบคุมตัวเองได้ในระดับหนึ่ง เด็กเล็กเด็กโตยังไม่พร้อมกับการเรียนในรูปแบบนี้ซักเท่าไหร่ อีกอย่างหนึ่งก็คือเราควรคำนึงว่าเด็กไม่ได้มีทุกคน บางคนมีอุปกรณ์แต่พ่อแม่ผู้ปกครองไม่มีเวลาดูแล บางคนแม้กระทั่งอุปกรณ์ดีๆซักชิ้นก็ยังหาไม่ได้ เค้าจะน้อยใจ เสียใจที่ไม่ได้เรียนเหมือนเพื่อน ทำอะไรให้เป็นมาตรฐานเดียวกัน อย่าแบ่งแยกเกรดเด็ก ทุกคนควรได้รับโอกาสในการเรียนรู้ในมาตรฐานเดียวกัน...”

(สัมภาษณ์คุณครูโรงเรียนเอกชน ระดับประถมศึกษา, 24 พ.ค. 63)

“..ตอนนี้โรงเรียนเริ่มสอนจากเด็กที่พร้อมก่อน มีการสำรวจความพร้อมของเด็ก แต่ถ้ามองอีกมุมก็คือไม่ใช่เด็กทุกคนที่พร้อมจะเรียนแบบนี้ ไม่ใช่เรื่องฐานะอย่างเดียว ก็เค้าไม่อยากเรียนจริงๆ เค้าอยากมาโรงเรียน อยากมีเพื่อน มาเจอครูมาเจอเพื่อนที่โรงเรียน ความชอบของคนไม่เหมือนกัน บางคนก็ไม่ชอบการเปลี่ยนแปลง นี่คือสิ่งที่ครูอยากให้ระวังค่ะ...”

(สัมภาษณ์คุณครูโรงเรียนรัฐบาล ระดับมัธยมศึกษาตอนต้น, 24 พ.ค. 63)

“..ผู้ปกครองต้องคอยมานั่งควบคุมเด็กนั่งเรียนตลอด เด็กยังไม่มีสมาธิที่จะคุมตัวเองได้ ...และเด็กยังใช้โปรแกรมเองไม่ได้ หรือหากมีปัญหาเรื่องสัญญาณอินเตอร์เน็ตไม่ดี หลุดบ้างอะไรบ้าง จะเข้าโปรแกรมเองก็ไม่เป็น ตรงนี้ลำบากผู้ปกครองต้องคอยมานั่งเฝ้าและแก้ปัญหาพวกนี้ให้ แล้วถ้าเด็กคนไหนที่พ่อแม่ทำไม่เป็นอีก หรืออยู่กับตากับยายที่ไม่มีความรู้เรื่องพวกนี้แล้วเด็กจะเรียนยังไง อีกอย่างหนึ่งคือเด็กไม่มีสังคมแล้ว เรียนออนไลน์ก็ไม่ได้ช่วยให้เกิดทักษะด้านสังคม...”

(สัมภาษณ์ผู้ปกครองนักเรียนโรงเรียนเอกชน ระดับประถมศึกษา, 23 พ.ค. 63)

“...เด็กบางคนที่เรียนอ่อนและไม่ได้รับความช่วยเหลือจากที่บ้านอาจรู้สึกกดดันและทำได้ไม่ดีสำหรับงานที่ได้รับมอบหมาย และทำให้ปฏิสัมพันธ์ระหว่างครู-นักเรียน รวมถึงเด็กๆเองห่างหายไป รวมถึงเด็กๆก็จะไม่มีทักษะสังคมซึ่งตราบใดที่เรายังเป็นสัตว์สังคมอยู่ทักษะตรงนี้ก็ยังสำคัญมากๆ...”

(สัมภาษณ์คุณครูโรงเรียนนานาชาติ ระดับมัธยมศึกษา, 24 พ.ค. 63)

**4.3 โอกาสของผู้เรียน-ผู้สอนผ่านการศึกษาออนไลน์**

“..จริงๆแล้วมันคือโอกาสให้ทั้งครูและเด็กได้พัฒนาตัวเอง เรามีโอกาสที่จะฝึกฝนเอาเทคโนโลยีมาใช้ในการสอน เราเองก็ได้เรียนรู้อะไรใหม่ๆ เด็กก็เหมือนกัน ถ้าเรารู้จักมองให้เป็นบวกอะไรๆก็สร้างโอกาสได้ทั้งนั้น หรือว่าเราเป็นแต่พวกคิดลบ ต่อต้าน ยังไม่ได้ลองเลยก็เอาแต่บ่นๆๆ...”

(สัมภาษณ์คุณครูโรงเรียนรัฐบาล ระดับชั้นมัธยมศึกษาตอนปลาย, 23 พ.ค. 63)

“...ทำให้เด็กได้เห็น approach ใหม่ๆในการเรียน และสร้างโอกาสให้กับเด็กนักเรียนที่อยู่ในพื้นที่ห่างไกล ไม่มีครู หรือมีโอกาสได้เรียนศึกษาจากการเรียนการสอนที่มีคุณภาพมากขึ้น หากครูผู้สอนพัฒนาสื่อให้เหมาะสมกับการเรียนออนไลน์ เด็กๆเหล่านั้นก็จะได้รับโอกาสนี้ด้วย...”

(สัมภาษณ์ผู้ปกครองนักเรียนโรงเรียนเอกชน ระดับมัธยมศึกษาตอนต้น, 23 พ.ค. 63)

“...มันช่วยให้เด็กที่ขาดโอกาสได้เจออะไรใหม่ๆ ได้มีสื่อการเรียนการสอนที่ดีขึ้น ในกรณีที่เราส่งไปถึงพวกเขานะ สื่อออนไลน์ตรงนี้จะช่วยได้มาก อีกด้านหนึ่งมันทำให้เกิดการแข่งขันกันในหมู่ครูที่จะทำสื่อให้ดีขึ้นๆ อยากจะพัฒนาตัวเอง ซึ่งตรงนี้มองว่าเด็กจะได้รับประโยชน์สูงสุดค่ะ...”

(สัมภาษณ์ผู้ปกครองนักเรียนโรงเรียนรัฐบาล ระดับประถมศึกษา, 24 พ.ค. 63)

“...ช่วยให้เด็กมีโอกาสได้เรียนยิ่งช่วงภาวะที่มีวิกฤตแบบนี้ การเรียนเขาไม่ได้หยุดชะงักไปด้วย และก็อาจจะช่วยเรื่องที่ว่าได้ฝึกใช้เทคโนโลยีในเบื้องต้นบ้าง คืออาจจะเคยเห็น เคยได้ยินแต่ไม่เคยใช้ ตอนนี้ก็ได้ปฏิบัติจริง...”

(สัมภาษณ์ผู้ปกครองนักเรียนโรงเรียนนานาชาติ ระดับประถมศึกษา, 23 พ.ค. 63)

“...มองว่าการเรียนออนไลน์ช่วยประหยัดเวลาให้ทั้งผู้เรียนและผู้สอนเอง ไม่ต้องตื่นแต่เช้าเสียเวลาเดินทางไปโรงเรียน ได้พักผ่อนอย่างเต็มที่ ตื่นมาเรียนก็จะรับอะไรได้มากกว่า ผู้สอนเองก็ด้วยค่ะ ส่วนเวลาที่เหลือก็ทำให้เรามีโอกาสได้เรียนรู้ลองทำอะไรใหม่ๆที่เราเคยคิดอยากจะทำ แต่หาเวลาไม่ได้ ช่วงโควิดนี้จะเห็นได้ว่าหลายคนมากจะลุกขึ้นมาเข้าครัว ทำอาหาร ทำกิจกรรมที่บ้านกับครอบครัว ถ้ามองให้เป็นโอกาสก็คือเราสร้างความรักความอบอุ่นให้ครอบครัว มีเวลาให้กันมากขึ้น สถาบันครอบครัวแข็งแรง สังคมก็ดีตามไปด้วย...”

(สัมภาษณ์คุณครูโรงเรียนเอกชน ระดับประถมศึกษา, 24 พ.ค. 63)

“...ในส่วนตัวมองว่าการเรียนออนไลน์สร้างโอกาสให้กับหลายๆฝ่าย เพราะโลกอนาคตยังไงมันก็คือต้องเปลี่ยนแปลงแน่ๆ วันนี้คนอาจจะยังตั้งรับไม่ทันไม่ได้เตรียมพร้อมแต่ว่าในอนาคตมันเป็นสิ่งที่เราหลีกเลี่ยงไม่ได้ ไหนๆก็ต้องเปลี่ยนแล้ว โอกาสมันมาตอนนี้ก็ฉวยไว้เลย เปลี่ยนเร็วกว่าก็เดินหน้าไปได้ก่อน...”

(สัมภาษณ์คุณครูโรงเรียนรัฐบาล ระดับมัธยมศึกษาตอนต้น, 24 พ.ค. 63)

“...ถ้าพูดถึง ณ ตอนนี้เลย ยังไม่เห็นการสร้างโอกาสอะไรให้กับน้องนะคะ เพราะเด็กมันต้องออกไปเรียน ออกไปเล่น ส่วนตัวเองและครอบครัวนี่ไม่สนับสนุนให้เด็กเล็กเรียนออนไลน์เลย...”

(สัมภาษณ์ผู้ปกครองนักเรียนโรงเรียนเอกชน ระดับประถมศึกษา, 23 พ.ค. 63)

“...การเรียนออนไลน์นี้จริงๆเด็กจะได้รับการฝึกฝนเรื่องทักษะชีวิตมุมนึงด้วยนะ มันเหมือนเราสอนให้เขารู้จักบริหารจัดการตัวเองให้เป็น โดยที่ไม่มีครู ไม่มีผู้ปกครองควบคุม เค้าจะทำได้ไหม และทำอย่างไร ถ้าเขาได้รับการฝึกฝนเรื่องนี้ดีโตขึ้นเขาเจออุปสรรคปัญหาอะไรเขาจะวางแผน จัดการกับสิ่งเหล่านั้นได้...”

(สัมภาษณ์คุณครูโรงเรียนนานาชาติ ระดับมัธยมศึกษา, 24 พ.ค. 63)

**4.4 อุปสรรคของผู้เรียน-ผู้สอนผ่านการศึกษาออนไลน์**

“...ก็คงเป็นเรื่องของคุณครู อาจารย์บางท่านที่เขายังทำไม่ได้จริงๆ สอนออนไลน์ไม่เป็น นี่อาจจะเป็นอุปสรรคของด้านผู้สอน ส่วนด้านผู้เรียนก็คงหนีไม่พ้นเรื่องความพร้อมของเด็ก ความพร้อมในทุกๆด้าน อุปกรณ์การเรียนออนไลน์ ความสนใจ และการรู้จักควบคุมตนเองให้เป็น...”

(สัมภาษณ์คุณครูโรงเรียนรัฐบาล ระดับชั้นมัธยมศึกษาตอนปลาย, 23 พ.ค. 63)

“...ลำบากพ่อแม่ที่ต้องมานั่งข้างๆ คอยเซ็ตเครื่องเซ็ตระบบให้ลูก หรือพ่อแม่ที่ต้องออกไปทำงานไม่มีเวลา เรื่องเหล่านี้เป็นอุปสรรคอย่างมากสำหรับการเรียนออนไลน์ค่ะ...”

(สัมภาษณ์ผู้ปกครองนักเรียนโรงเรียนเอกชน ระดับมัธยมศึกษาตอนต้น, 23 พ.ค. 63)

“...อุปสรรคคือจะทำยังไงให้การเรียนออนไลน์ไม่น่าเบื่อ เพราะตอนนี้เนื้อหามันดูไม่น่าเรียน ทำยังไงให้เด็กสนุกกับการเรียน ทำยังไงให้เด็กนั่งเรียนแล้วรู้เรื่องโดยที่ไม่ต้องมีผู้ใหญ่นั่งคุม ซึ่งตรงนี้ก็แก้ปัญหาเรื่องพ่อแม่ไม่มีเวลามานั่งเฝ้าได้...”

(สัมภาษณ์ผู้ปกครองนักเรียนโรงเรียนรัฐบาล ระดับประถมศึกษา, 24 พ.ค. 63)

“...ส่วนตัวยังไม่มีอุปสรรคอะไรนะคะ เพราะตัวเองก็อยู่บ้านเลี้ยงลูกอยู่แล้ว มีเวลาให้พวกเขาตลอด แต่ก็มานั่งนึกว่าถ้าคนที่เขาต้องออกไปทำงานหล่ะ คนที่ไม่มีเวลาหล่ะ เด็กๆจะเรียนอย่างไร ซึ่งคิดว่าตรงนี้อาจคืออุปสรรคของครอบครัวอื่นก็ได้...”

(สัมภาษณ์ผู้ปกครองนักเรียนโรงเรียนนานาชาติ ระดับประถมศึกษา, 23 พ.ค. 63)

“...ก็น่าจะเป็นเรื่องของความไม่มีของเด็ก บางคนมีพี่มีน้องหลายคนมีคอมพิวเตอร์เครื่องเดียวที่บ้านจะทำยังไง หรือบางครอบครัวที่ไม่มีเลยจริงๆ เขาจะมีสตางค์จ่ายค่าอินเตอร์เดือนละแพงๆไหม ถ้าเขายังต้องหาเช้ากินค่ำ เดือนชนเดือน เราจะช่วยคนกลุ่มนี้ยังไงนี่ก็คืออุปสรรคที่สามารถพบเห็นได้ในหลายๆครอบครัว...”

(สัมภาษณ์คุณครูโรงเรียนเอกชน ระดับประถมศึกษา, 24 พ.ค. 63)

“...ส่วนตัวไม่มีปัญหา แต่ตัวเด็กเองอุปสรรคที่มากที่สุดคือเรื่องของสมาธิของเด็ก เด็กไม่สามารถจดจ่อกับการเรียนได้ด้วยตนเอง เค้าเรียนจากหน้าจอที่ขาดคนควบคุมไม่ได้...”

(สัมภาษณ์คุณครูโรงเรียนรัฐบาล ระดับมัธยมศึกษาตอนต้น, 24 พ.ค. 63)

“...ตัวแม่นี่แหละที่เป็นอุปสรรคมาก เพราะแม่ไม่มีเวลาเลย งานก็ต้องทำ ไม่มีเวลาที่จะมานั่งดูเค้าทั้งวัน เด็กเองก็ยังเล็กไปที่จะต้องมานั่งอยู่แต่หน้าจอคอมพิวเตอร์...”

(สัมภาษณ์ผู้ปกครองนักเรียนโรงเรียนเอกชน ระดับประถมศึกษา, 23 พ.ค. 63)

“...เด็กที่นี่ส่วนใหญ่จะไม่มีปัญหาเรื่องอุปกรณ์ซักเท่าไหร่ แต่บางอย่างที่เป็นอะไรที่เราควบคุมไม่ได้มันก็เป็นอุปสรรคเหมือนกัน อย่างเช่น สัญญาณอินเตอร์เน็ตหลุดบ่อย สิ่งแวดล้อมในการเรียนการสอนบางครั้งก็ไม่เอื้ออำนวย ข้างบ้านเสียงดัง หรือฝนตกฟ้าร้องนี่ คือเราควบคุมไม่ได้จริงๆ...”

(สัมภาษณ์คุณครูโรงเรียนนานาชาติ ระดับมัธยมศึกษา, 24 พ.ค. 63)

**4.5 คำแนะนำเพิ่มเติม**

“...ถ้าพูดถึงความพร้อมตอนนี้มองว่าบ้านเรายังไม่พร้อมนะ แต่ในอนาคตไม่แน่ ถ้าทำดีๆ 4 G, 5 G ให้ระบบเสถียร ทำให้ออนไลน์เป็นเรื่องของทุกคนให้ได้ตรงนี้จะดีมาก...”

(สัมภาษณ์คุณครูโรงเรียนรัฐบาล ระดับชั้นมัธยมศึกษาตอนปลาย, 23 พ.ค. 63)

“...ก็อยากทำให้ดีๆ ถ้าจะให้เด็กเรียนออนไลน์จริงก็ต้องมีความพร้อมมากกว่านี้ในทุกๆด้าน...มีการสอนรองรับเด็กกลุ่มที่เรียนเร็วด้วยก็จะดีนะ เขาจะได้ไม่เบื่อ มีอะไรที่จะเรียนรู้เพิ่มเติม ท้าทายความรู้ความสามารถของเด็กบ้าง บางที่ครูสอนง่ายไปเด็กก็เบื่อ...”

(สัมภาษณ์ผู้ปกครองนักเรียนโรงเรียนเอกชน ระดับมัธยมศึกษาตอนต้น, 23 พ.ค. 63)

“...อยากให้เนื้อหาน่าสนใจกว่านี้ ทำให้ดีกว่านี้ ถ้ายังสอนออนไลน์แบบนี้เด็กไม่ได้อะไรหรอก อย่ามานั่งดูให้เสียเวลาเลย...”

(สัมภาษณ์ผู้ปกครองนักเรียนโรงเรียนรัฐบาล ระดับประถมศึกษา, 24 พ.ค. 63)

“...ก็ว่าดีแล้ว ส่วนตัวก็แฮปปี้กับที่โรงเรียนสอน ไม่มากเกินไปไม่น้อยเกินไป กิจกรรมหลากหลาย แต่โรงเรียนไม่แน่ใจ เพราะได้ยินคนบ่นมาก็เยอะ...”

(สัมภาษณ์ผู้ปกครองนักเรียนโรงเรียนนานาชาติ ระดับประถมศึกษา, 23 พ.ค. 63)

“...อยากให้การเรียนการศึกษาไทยเป็นระบบที่ได้มาตรฐานเท่าเทียมกันทุกคนทุกชนชั้น จริงๆเราปฏิเสธไม่ได้เรื่องช่องว่างความจนความรวยของคน ประเทศไหนก็มีทุกประเทศ แต่คนที่เขาไม่มีหรือเข้าไม่ถึงจริงๆเราจะลงไปช่วยเค้ายังไงให้ได้รับความเท่าเทียมทางการศึกษา...”

(สัมภาษณ์คุณครูโรงเรียนเอกชน ระดับประถมศึกษา, 24 พ.ค. 63)

“...ตอนนี้บ้านเราอาจจะยังดูไม่พร้อมในหลายๆด้าน แต่หากมีการสนับสนุนและผลักดันจากทุกๆภาคส่วน เรื่องสัญญาณอินเตอร์เน็ตก็ดี หรืออุปกรณ์สื่อสารต่างๆก็ดี ส่วนตัวมั่นใจว่าประเทศไทยจะไปได้ด้วยดี แต่วันนี้เราอาจต้องกลับมาเตรียมให้มันพร้อมจริงๆก่อน สนับสนุนการเรียนออนไลน์ค่ะ...”

(สัมภาษณ์คุณครูโรงเรียนรัฐบาล ระดับมัธยมศึกษาตอนต้น, 24 พ.ค. 63)

“...ในปัจจุบันนี้บ้านเรายังไม่พร้อมจริงๆต้องยอมรับ ในทุกๆด้าน การเรียนออนไลน์ยังเป็นเรื่องไกลตัวของอีกหลายๆคน ต้องคนที่มีศักยภาพทางการเงิน พ่อแม่ผู้ปกครองก็ต้องมีความรู้หน่อยถึงจะเข้าใจเรื่องพวกนี้ได้ แต่ในสังคมไทยยังไม่ใช่ คนที่มีเงินซื้อคอมพิวเตอร์ มีอินเตอร์เน็ตสัญญาณดีๆคือคนในกรุงเทพฯ เท่านั้น ถ้าหันมาเรียนออนไลน์กันหมด เด็กต่างจังหวัด เด็กที่ยากจนจะทำยังไง...”

(สัมภาษณ์ผู้ปกครองนักเรียนโรงเรียนเอกชน ระดับประถมศึกษา, 23 พ.ค. 63)

“...อาจเป็นเรื่องของความเหลื่อมล้ำในสังคมไทยที่ยังคงพบเห็นได้อย่างชัดเจนในทุกวันนี้ ถ้าเราช่วยกันแก้ปัญหาตรงนี้ได้ ขยับให้ช่องว่างในสังคมมันแคบลงมา ทำให้การศึกษาเป็นเรื่องที่เท่าเทียมกันให้สูงที่สุด การเรียนออนไลน์จะมีประโยชน์กับทุกคนมาก”

(สัมภาษณ์คุณครูโรงเรียนนานาชาติ ระดับมัธยมศึกษา, 24 พ.ค. 63)

จากบทสัมภาษณ์ข้างต้นสามารถสรุปสภาพการเรียนการสอนในระบบออนไลน์ ณ ปัจจุบันได้ 5 ประการดังนี้

1. การเรียน การสอนในรูปแบบออนไลน์นั้นจะพร้อมได้ต้องมาจากความพร้อมของทั้งสองฝ่าย คือทั้ง “ผู้สอน” ที่มีทักษะในการใช้เทคโนโลยีเบื้องต้นหรือพร้อมที่จะเรียนรู้และเปลี่ยนแปลงจากการสอนในรูปแบบดั้งเดิม รวมถึงมีความพร้อมด้านอุปกรณ์สื่อสารต่างๆที่เกี่ยวข้อง และอีกฝ่ายคือ “ผู้เรียน” นักเรียนที่มีความพร้อมส่วนใหญ่จะมาจากครอบครัวที่มีเวลาดูแลเอาใจใส่ และครอบครัวมีความสามารถในการสนับสนุนอุปกรณ์เครื่องใช้ในการเรียนออนไลน์ด้วยเช่นกัน เช่น คอมพิวเตอร์, แท็ปแล็ต หรือ โทรศัพท์สมาร์ทโฟน เป็นต้น

2. การเรียนการสอนในรูปแบบออนไลน์นั้นมีข้อควรพึงระวังคือการควบคุมตนเองของเด็ก ในเด็กโต ผู้เรียนจะต้องมีความสามารถที่จะบังคับจิตใจตนเองให้มีสมาธิกับการเรียนให้ได้ แม้จะไม่ได้มีใครควบคุม และควรเรียนอยู่กับหน้าจอด้วยระยะเวลาที่เหมาะสม และในส่วนของเด็กเล็กการเรียนการสอนในรูปแบบออนไลน์นั้นอาจจะยังไม่เหมาะสม เพราะเด็กเล็กไม่ควรใช้หน้าจอคอมพิวเตอร์ ควรเรียนรู้จากการเล่นและมีทักษะสังคม อีกทั้งในครอบครัวบางครอบครัวที่ผู้ปปกครองไม่มีเวลา หรือไม่มีทักษะความรู้เพียงพอในเรื่องเทคโนโลยีอาจจะยังเป็นข้อจำกัดอยู่

3. การเรียนออนไลน์นั้นสามารถสร้างโอกาสให้กับเด็กที่ขาดโอกาสทางการศึกษา หรือในการเข้าถึงสื่อการเรียนการสอนที่มีคุณภาพหากคุณครูผู้สอนทุกคนมุ่งมั่นที่จะผลิตสื่อการสอนที่ดีออกมา และส่งผ่านสื่อเหล่านั้นไปให้กับเด็กๆกลุ่มนี้ จะทำให้เด็กๆได้รับประโยชน์จากตรงนี้เป็นอย่างยิ่ง รวมถึงผู้เรียนออนไลน์จะได้รับการฝึกฝนทักษะในการบริหารจัดการเวลา และบริหารจัดการตนเองไปพร้อมๆกับระบบการเรียนออนไลน์อีกด้วย มีอิสระ มีเสรีภาพในการเลือกเรียนได้ และเรียนรู้ที่จะใช้เสรีภาพของตนอย่างถูกต้องเหมาะสม มากไปกว่านั้นการเรียนออนไลน์ก็ยังช่วยให้แต่ละครอบครัวมีเวลาที่มีคุณภาพมากขึ้นซึ่งจะช่วยเสริมสร้างสถาบันครอบครัวไปในตัวอีกด้วย

4. การเรียนออนไลน์อาจมีอุปสรรคจากปัญหาที่เหนือการครอบคลุมของผู้เรียน และผู้สอน ซึ่งปัญหาต่างๆเหล่านี้ก็ยังเป็นอุปสรรคปัญหาอยู่ เช่นสิ่งแวดล้อมไม่เอื้อต่อการเรียนรู้ ปัญหาสัญญาณอินเตอร์เน็ตที่มาจากผู้ให้บริการ หรือสิ่งที่เป็นมาจากธรรมชาติ ฝนตก, ไฟดับ, ฟ้าร้อง เป็นต้น มากยิ่งไปกว่านั้นวัยวุฒิของผู้เรียนที่อาจจะไม่พร้อมที่จะเรียนผ่านออนไลน์ได้ อาจจะยังต้องการความช่วยเหลือจากผู้ปกครองอยู่บ้าง อาจทำให้ผู้ปกครองที่มีภาระหน้าที่เพิ่มขึ้น หรือไม่มีเวลาในการช่วยเหลือผู้เรียนกลุ่มนี้ได้

5. การเรียนออนไลน์ถือเป็นสิ่งใหม่ของประเทศไทยอยู่ ยังมีความจำกัดและความไม่พร้อมอยู่บ้างในบ้างกลุ่ม บางพื้นที่ และบางด้าน แต่หลายๆครอบครัวก็เชื่อว่าหากในระยะยาวมีการพัฒนาอย่างยั่งยืนทั้งระบบในการเรียนระบบออนไลน์ และสามารถลดช่องว่างทางสังคม สร้างมาตรฐานความเท่าเทียมทางการศึกษาได้สำหรับทุกคน การเรียนออนไลน์จะเป็นอีกหนึ่งทางเลือกที่ดีมาก ไม่เพียงแต่ในช่วงที่มีวิกฤตเท่านั้น แต่หากยังเป็นการเสริมโอกาสทางการศึกษาอย่างไร้พรมแดนอีกด้วย

1. **สรุป (Conclusions)**

จากสถานการณ์ที่ทำให้การเรียนออนไลน์ถูกผลักดันให้เป็นนโยบายในการปรับรูปแบบการเรียนการสอนทุกในทุกสถาบันการศึกษา จะเห็นได้ถึงความพร้อมของผู้เรียนและผู้สอนจากเฉพาะกลุ่มเท่านั้น และความไม่พร้อมทั้งจากผู้เรียนและผู้สอนอีกหนึ่งกลุ่ม หากจะกล่าวถึงกลุ่มที่มีความพร้อมก่อนนั้น กลุ่มแรกคือผู้เรียนส่วนใหญ่ที่มีความพร้อมจะมาจากครอบครัวที่ค่อนข้างมีฐานะ ทางบ้านมีความพร้อมในการสนับสนุนเครื่องมือ อุปกรณ์ต่างๆในการเรียนการสอน ผู้ปกครองไม่ใช่คนที่ต้องหาเช้ากินค่ำ และไม่มีความยากลำบากทางการเงิน มีความรู้ความเข้าใจเรื่องของเทคโนโลยีในระดับพื้นฐาน มีเวลาที่จะดูและลูกหลานผ่านการเรียนระบบออนไลน์ได้ ส่วนทางด้านผู้สอนที่มีความพร้อมนั้นส่วนใหญ่คือครูที่มีความรู้พื้นฐาน หรือผ่านการฝึกอบรมเรื่องการบูรณาการเทคโนโลยีในการเรียนการสอนมาในเบื้องต้นแล้ว และพร้อมปรับตัวสำหรับเปลี่ยนแปลง ไม่ยึดติดการสอนรูปแบบเดิมๆ ในส่วนของกลุ่มที่สองนั้น คือกลุ่มที่ไม่มีความพร้อม ในกลุ่มของผู้เรียนนั้นเนื่องมาจากฐานะทางครอบครัวเป็นส่วนใหญ่ที่บางครอบครัวนั้นไม่มีอินเตอร์เน็ต หรือไม่มีอุปกรณ์ในการเรียน รวมถึงในกลุ่มเด็กเล็กที่ผู้ปกครองไม่มีเวลาที่จะดูแลบุตรหลานผ่านการเรียนออนไลน์ อันเนื่องมาจากภาระหน้าที่ หรือผู้ปกครองไม่มีความรู้ความเข้าใจด้านเทคโนโลยี เป็นต้น ทางด้านของผู้สอนนั้นก็มาจากการที่ขาดทักษะการใช้เทคโนโลยี กลัวการเปลี่ยนแปลงหรือยึดติดกับรูปแบบการสอนเดิมๆ เป็นต้น

จากข้อมูลที่กล่าวมาแล้วในเบื้องต้นนั้น สิ่งเหล่านี้ล้วนแต่ต้องใช้เวลาในการแก้ไข และเปลี่ยนแปลงทั้งสิ้น การเปลี่ยนแปลงใดๆที่เที่ยงแท้และถาวร ไม่อาจทำได้เพียงเวลาข้ามคืน เฉกเช่นกับการเรียนออนไลน์ที่เรากำลังผลักดันเพื่อช่วยเหลือผู้เรียนผู้สอนในช่วงวิกฤตนี้ ทุกฝ่ายต่างต้องค่อยๆปรับตัวและเรียนรู้ ณ ช่วงเวลาแห่งการปรับตัวและเรียนรู้เพื่อการเปลี่ยนแปลงนี้ จึงควรหามาตรการช่วยเหลือด้านอื่นที่สามารถส่งผ่านความรู้ไปให้กับผู้เรียน เพื่อให้พวกเขาเกิดการเรียนรู้อย่างต่อเนื่อง และในขณะเดียวกันก็ค่อยๆผลักดัน เปลี่ยนแปลง แก้ไขในจุดที่ยังต้องการความช่วยเหลือ หากการศึกษายังไม่อาจวัดความสามารถของผู้เรียนได้จากเกรดเฉลี่ยเท่านั้นฉันใด รูปแบบการเรียนรู้เพียงแค่รูปแบบเดียว ก็ไม่อาจนำมาใช้เป็นบทสรุปหรือคำตอบของการเรียนรู้ให้กับทุกคนได้ฉันนั้น หากแต่เราควรปรับใช้ให้เหมาะสม และเพื่อให้เกิดประโยชน์สูงสุดแก่ผู้เรียน

**บรรณานุกรม**

คณะกรรมการการอุดมศึกษา. (11 สิงหาคม 2548). *คณะกรรมการการอุดมศึกษา.* เรียกใช้เมื่อ 21 พฤษภาคม 2563 จาก mua.go.th: http://www.mua.go.th/users/he-commission/doc/law/ministry%20law/1-15%20manage%20distance%20programe%202548n.pdf

ถนอมพร เลาหจรัสแสง. (N/A N/A 2563). เรียกใช้เมื่อ 21 พฤษภาคม 2563 จาก กระทรวงศึกษาธิการ: https://www.moe.go.th/moe/upload/news15/htmlfiles/17692-7276.html

สำนักงานสถิติแห่งชาติ. (31 ตุลาคม 2561). *สำนักงานสถิติแห่งชาติ.* เรียกใช้เมื่อ 5 พฤษภาคม 2563 จาก http://statbbi.nso.go.th/staticreport/Page/sector/th/index.aspx