**หนังเธคกลางแปลง ทางรอดหนังกลางแปลงกับพื้นที่สร้างตัวตนในโลกออนไลน์ของแรงงานอีสานอพยพ**

**จิตติ เอื้อนรการกิจ**

**บทคัดย่อ**

บทความนี้ว่าด้วยความสัมพันธ์ระหว่างหนังกลางแปลงแหล่งความบันเทิงยุคเก่า กับแฟนคลับชาวอีสานที่อพยพไปเป็นแรงงานในเมืองใหญ่ที่ชีวิตถูกขับเคลื่อนด้วยเทคโนโลยีดิจิทัล โดยมองผ่านนันทวันภาพยนตร์ หน่วยหนังกลางแปลงอายุกว่า 40 ปี ในจังหวัดสุรินทร์ที่แผ่อิทธิพลครอบคลุมอีสานใต้ทั้งภูมิภาค ผู้เขียนทำความเข้าใจและเฝ้าติดตามความเคลื่อนไหวของนันทวันและแฟนคลับจากทั้งหน้าเพจนันทวันและเฟซบุ๊กกลุ่มแฟนคลับ และการตามไปดูการออกหน่วยปิดวิกตามชานเมืองกรุงเทพฯ และภาคตะวันออกอย่างต่อเนื่อง

การศึกษาชิ้นนี้แสดงให้เห็นถึงการดำรงอยู่ร่วมกันของแหล่งความบันเทิงสมัยเก่ากับคนรุ่นใหม่ที่ชีวิตขับเคลื่อนด้วยเทคโนโลยีสมัยใหม่ ผู้เขียนพบว่านันทวันภาพยนตร์รักษาความสัมพันธ์กับแฟนคลับได้ด้วยการนำต้นทุนเดิมของตัวเองทั้งต้นทุนทางวัตถุคือ จอภาพยนตร์ เครื่องฉาย ระบบแสง สี เสียง กับต้นทุนทางวัฒนธรรมคือการเปิดเพลงให้คนดูเต้นก่อนหนังฉาย มาผสานกับการใช้ประโยชน์เทคโนโลยีการสื่อสารสมัยใหม่ทั้งเฟซบุ๊ก เพจ การ live และโดรน จนทำให้นันทวันภาพยนตร์เป็นหน่วยหนังกลางแปลงที่ดำรงอยู่ได้ในยุคดิจิทัลไม่เพียงในฐานะแหล่งความบันเทิงของแรงงานไกลบ้านหากลานปิดวิกของนันทวันภาพยนตร์ยังเป็นพื้นที่สำคัญที่ทำให้แฟนคลับนันทวันภาพยนตร์สามารถใช้เป็นฉากในการสร้างตัวตนในโลกออนไลน์ของตนเอง

**คำสำคัญ:** หนังกลางแปลง, นันทวันภาพยนตร์, เทคโนโลยีดิจิทัล

**Outdoor screening for night dance party; A survival of outdoor cinema and a space to create an identity of Isan migrant workers in digital age**

**Chitti Urnorakankij**

**Abstract**

Outdoor screenings are perceived outdated go-to choice for digital generation. This article explores relationship between Nanthawan Film, a 40-year old Surin-based outdoor cinema operator and its new generation fan clubs who have migrated from Isan to be labors in big cities in Central and Eastern regions. The analysis is based on in-depth interviews with the owner of Nanthawan Film whom the author followed on his job and also almost 10 individual fan club directly involved in the screenings on various sites.

The study demonstrates co-existence between old fashioned entertainment and new generation whose lives driving by modern technology. It reveals the outdoor cinema effectively plugs in various channels and tools of social networking into its old material capital such is giant screen, projector and gigantic light and sound system. The screening field is adjusted to be dancing ground that allows all fans to “live” their dance for cyber friends. This does not only help it succeed in maintaining relationship with old fan clubs, but also in luring more young migrant workers to be its new fans.

**Keywords:** outdoor cinema, Nanthawan Film, digital technology

**หนังเธคกลางแปลง ทางรอดหนังกลางแปลงกับพื้นที่สร้างตัวตนในโลกออนไลน์ของแรงงานอีสานอพยพ**

**ซีน 1 ภายนอก / ลาดจอดรถตลาดสดแห่งหนึ่งใกล้อมตะนคร ชลบุรี / เที่ยง**

ท้ายรถสิบล้อสีขาวที่จอดสงบนิ่งมาตั้งแต่เมื่อคืนถูกเปิดออก “เด็กหน่วย” ในชุดเสื้อยืดสีแดง 13 ชีวิตแบ่งงานกันทำอย่างรู้หน้าที่ เริ่มจากขนอุปกรณ์ทั้งหมดลงจากรถ ต่อโครงเหล็กประกอบนั่งร้าน ติดตั้งเครื่องเสียงและชุดไฟ ด้านหลังไกลๆ มีรถแห่คันหนึ่งจอดอยู่ รุต หนุ่มอีสาน ผู้จัดการหน่วยและผู้ควบคุมการติดตั้งอุปกรณ์วางมือจากเครื่องเสียงตรงหน้า หยิบโทรศัพท์มือถือมา live บรรยากาศการทำงานให้แฟนเพจ “นันทวันภาพยนตร์” และเฟซบุ๊กส่วนตัวได้ชมกันสดๆ เป็นการประกาศการมาถึงและเชื้อเชิญแฟนคลับให้มาพบปะกันในอีกไม่กี่ชั่วโมงข้างหน้า

ภายในเวลา 3 ชั่วโมง โครงจอภาพยนตร์ใหญ่ยักษ์ก็ปรากฏขึ้น ตู้ลำโพงสีดำขนาดใหญ่ตั้งซ้อนขนาบสองข้าง บ่งบอกให้รู้ว่าลานปูนโล่งที่ปกติถูกใช้เป็นที่จอดรถนี้ จะแปลงร่างเป็นลานหนังกลางแปลงในค่ำคืนนี้

โดรนลำหนึ่งบินขึ้นสูงโดยการบังคับของเด็กหนุ่มคนหนึ่ง แล้วภาพมุม bird’s eye view ที่เห็นจอภาพยนตร์ยาวกว่า 25 เมตร ตระหง่านอยู่กลางลานปูนกว้างก็ถูกโพสต์ขึ้นเพจนันทวันภาพยนตร์ที่มีคนติดตามมากกว่า 270,000 คน เป็นทีเซอร์เรียกน้ำย่อยรับประกันความอลังการก่อนหนังลงลานจริงคืนนี้

รถหกล้อขนเมทัลชีทเป็นรั้วสำเร็จรูปที่ “เจ้าภาพ” ที่จ้างนันทวันภาพยนตร์มาปิดวิกในคืนนี้วิ่งเข้ามา คนงานทยอยขนแผงรั้วลงมาประกอบร่าง ไม่นานลานโล่งก็ถูกล้อมด้วยแผงสังกะสีสีเงินสูงกว่าสองเมตร เว้นด้านหน้าสำหรับใช้เข้าออก ติดกันเป็นบูธขายตั๋ว

**ซีน 2 ภายนอก / วิกหนังชั่วคราว / เย็น**

เรน หนุ่มพนักงานขับรถส่งนมของบริษัทแห่งหนึ่งในสมุทรปราการ ขับมอเตอร์ไซค์มาจอดริมรั้ว เสื้อยืดสีดำสกรีนชื่อนันทวันภาพยนตร์บนหน้าอกบ่งบอกสถานะแฟนคลับตัวจริง เขาหยิบโทรศัพท์มาเซลฟี่กับป้ายนันทวันภาพยนตร์โพสต์ลงเฟซบุ๊กเช่นทุกครั้ง เหมือนเป็นธรรมเนียมปฏิบัติของเหล่าแฟนคลับตัวจริงเมื่อมาถึง ก่อนจะเดินเข้าไปสมทบกับเด็กหน่วยขึงผืนผ้าใบสีขาวบนโครงจอนั้น หลังเสร็จงานก่อนลงจากโครงเหล็กไม่ลืมโพสต์ภาพตัวเองอีกครั้ง

รถน้ำแข็งคันหนึ่งขับเข้าไปภายใน ตามด้วยรถกระบะที่ติดป้ายเบียร์ไทยยี่ห้อดัง ลังเบียร์และถังน้ำแข็งถูกยกลง พนักงานเร่งจัดร้านรอเวลาขาย ด้านนอกรั้วแผงลอยขายปลาหมึกย่าง ถั่วต้ม ผลไม้ดอง ลูกชิ้น เครื่องดื่ม และอื่นๆ เริ่มตั้งร้าน หญิงสาวสองคนเดินเข้าไปในบูธขายตั๋ว หยิบป้าย “ค่าบัตร 140 บาท” มาติดที่หน้าบูธ บริเวณแผงเหล็กกั้นทางเข้าออกมี รปภ. กว่า 10 ชีวิต ยืนจับกลุ่มคุยกัน รถกระบะสองคันที่วิ่งตระเวนเปิดเสียงประชาสัมพันธ์งานคืนนี้ วิ่งเนิบๆ เข้ามาจอดต่อกันหน้าบูธขายตั๋ว ด้านข้างรถติดป้ายโฆษณาเป็นภาพชายในแว่นกันแดด สวมหมวกสีแดง กับข้อความบอกวัน เวลา และสถานที่จัดงาน เสียงจากลำโพงฮอร์นบนรถดังอยู่สักครู่ ก่อนจะเงียบลง คนขับเปิดประตูรถและเดินจากไป

**ซีน 3 ภายนอก / วิกหนังชั่วคราว / โพล้เพล้**

เสียงเพลงสตริงในสไตล์อีสานดังขึ้นจากรถแห่ ภาพซูมให้เห็นนักร้องและนักดนตรีที่กำลังแสดงอยู่บนชั้นสองของรถบัสที่ถูกดัดแปลงให้เป็นเวทีคอนเสิร์ตเคลื่อนที่ ผู้คนโหรงเหรงพอนับหัวได้

ข้างประตูทางเข้า ลุงคนหนึ่งนั่งอยู่บนท้ายรถกระบะ ถือไมค์ประกาศเชิญชวนให้คนซื้อตั๋วเข้าไปดู “ดีเจซาบะ” ที่กำลังเดินทางมา ความคึกคักค่อยๆ ก่อตัวขึ้น คนทยอยซื้อตั๋วเดินเข้าด้านใน บ้างพุ่งตรงไปที่ซุ้มเบียร์ ยื่นธนบัตรใบละ 100 บาท แลกกับเบียร์ที่มาในรูปของแก้วพลาสติก มีหูหิ้วคล้องแก้วอีกทีเพื่อให้ถือสะดวก หนุ่มสาววัยรุ่นส่วนใหญ่มากันเป็นกลุ่ม บางคนยังใส่เครื่องแบบของโรงงาน หลายคนมาเป็นครอบครัว มีลูกเล็กเด็กแดงวิ่งเล่นบนลาน และจำนวนไม่น้อยที่สวมเสื้อทีมสกรีนชื่อทีมที่สื่อให้เห็นความเชื่อมโยงกับนันทวันภาพยนตร์หรือภูมิภาคอีสานใต้ที่พวกเขาภูมิใจ เช่น กระบะเมืองช้าง แฟนคลับนันทวัน บุรีรัมย์ดีเซล ศรีสะเกษดีเซล

**ซีน 4 ภายนอก / วิกหนังชั่วคราว / สองทุ่ม**

รถแห่ที่เล่นสดมาตั้งแต่หัวค่ำหยุดการแสดงลงชั่วคราวเมื่อถึงเวลาของความบันเทิงที่แท้จริงของค่ำคืนนี้

“สวัสดีแมเอาบองปะโอน กรบๆ ขะเนีย สีบายเหย” เสียงทักทายด้วยภาษาเขมรที่แปลได้ว่า “สวัสดีพ่อแม่พี่น้องทุกๆคน กินข้าวกินปลากันหรือยัง” ดังขึ้นพร้อมกับภาพของ “ดีเจซาบะ” ชายไทยเชื้อสายจีน สวมเสื้อยืด กางเกงขาสั้นสีขาวแค่เข่า รองเท้าผ้าใบสบายๆ แว่นตาดำ และหมวกแก๊ปสีแดงอันเป็นเอกลักษณ์ปรากฏขึ้นบนจอยักษ์นั้น สิ้นคำทักทายเสียงเพลงลูกทุ่งสไตล์อีสานจากแผ่นซีดีที่ดีเจซาบะเปิดดังกระหึ่มขึ้น

กลางลานเต็มไปด้วยฝูงชนที่ยืนเต้นกันในลีลาและรูปแบบของตัวเอง

สาวน้อยสองคนในชุดเชื้อสายเดี่ยวกางเกงขาสั้น รองเท้าแตะ โยกตัวตามจังหวะเพลง ชวนให้ต้องมอง

เลยออกไปตรงกลางลานใกล้จอวัยรุ่นชายกลุ่มใหญ่ในชุดเสื้อยืดกางเกงยีนส์ ขยับแขนขาพร้อมส่งเสียงโห่ฮากันอย่างสนุกสนาน

ชายหญิงในชุดกางเกงขาม้าตามสไตล์หนุ่มสาวแห่งยุคดอกไม้บานยืนเต้นคู่กัน มีเพื่อนกลุ่มใหญ่ปรบมือเชียร์อยู่ไม่ห่าง

หญิงสาวคนหนึ่งยืนเต้นอยู่คนเดียว ด้านหน้ามีชายหนุ่มถือโทรศัพท์มือถือบันทึกภาพเธออยู่ ที่พื้นไม่ไกลจากทั้งคู่ ลูกน้อยวัยอนุบาลนั่งดูการ์ตูนจากโทรศัพท์มือถืออีกเครื่องหนึ่ง มีหูฟังเสียบอยู่ที่หู

พื้นที่ว่างหน้าจอถูกจับจองโดยหญิงสาวคนหนึ่ง สวมกางเกงยีนขาสั้นจู๋ ยืนเต้นแบบไม่สนใจโลก น้ำสีอำพันในกระบอกพลาสติกที่ห้อยอยู่ที่ข้อมือช่วยให้โลกส่วนตัวของเธอเปี่ยมด้วยความสนุกสนานมากขึ้น บนกระเป๋าถือที่วางอยู่บนพื้นมีสมาร์ทโฟนแบรนด์จากจีนวางพิงอยู่ กล้องซูมเข้าไปที่มือถือทำให้รู้ว่าเธอกำลัง live การเต้นของตัวเองให้เพื่อนบนเฟซบุ๊กสี่ห้าคนที่กำลังชม ฉากหลังของภาพที่ปรากฏในจอโทรศัพท์ของเธอเป็นจอภาพยนตร์ขนาดยักษ์ ภาพที่ปรากฏบนจอในตอนนี้คือภาพเธอเองขณะที่เธอเต้นและ live ตัวเองผ่านเฟซบุ๊กส่วนตัว เธอก็ถูกทีมงานถ่ายภาพ live ขึ้นเพจนันทวันภาพยนตร์ที่ถูกเชื่อมสัญญาณส่งออกไปที่จอยักษ์กลางลานนั้นด้วยเช่นกัน

ยิ่งดึกคนยิ่งแน่น คนที่ได้ตั๋วแล้วยืนรอคิวเดินผ่านประตูทางเข้าที่ถูกกำหนดให้เดินเข้าได้ทีละคน ยื่นตั๋วให้ตรวจ เปิดกระเป๋าให้ค้น และชูมือให้ตรวจอาวุธ เมื่อผ่าน 3 ด่าน เจ้าหน้าที่คนสุดท้ายคอยแสตมป์ตราประทับบนมือแสดงสัญลักษณ์ของการผ่านการตรวจค้น เพื่อให้สามารถใช้ตราประทับนี้แทนตั๋วในการเดินผ่านเข้าออกครั้งต่อไปได้

การมาถึงของหนุ่มน้อยหัวเกรียน นักเรียนมัธยมต้น 4 คน สะกดทุกสายตาตรงนั้นด้วยชุดทีม จั๊มสูทแขนขายาว ตัดเย็บด้วยผ้าลายข้าวหลามตัด สีส้ม เหลือง และดำ ชวนให้นึกถึงตัวตลกโบโซ่ เมื่อผ่านด่านตรวจตั๋วและอาวุธ ทั้งหมดมุ่งตรงไปลานหน้าจอ พื้นที่เฉพาะสำหรับผู้ที่ต้องการสร้างความโดดเด่นด้วยลีลาการเต้น เปิดฉากเต้นหน้ากระดานเรียงหนึ่งอย่างมั่นใจ กล้องมือถือในมือทีมงานทำงานทันที บนจอขนาดยักษ์ปรากฏภาพเสื้อผ้าพริ้วไหว กระทบแสงไฟแวบวับ ตามการโยกส่ายของร่างกายทั้ง 4 คน ที่เต้นกันเพลงต่อเพลงอย่างไม่รู้หนื่อย

บรรยากาศภายในคึกคัก บริเวณซุ้มตั้งโปรเจคเตอร์เห็น “ดีเจซาบะ” ยืนเปิดแผ่นอยู่ รอบๆ เต็มไปด้วยแฟนคลับคอยจังหวะขอถ่ายรูป หลายคนถือถุงเครื่องดื่มและของกินในมือเพื่อนำมามอบให้กับไอดอลของตน บางจังหวะปล่อยให้เสียงเพลงดำเนินไปแล้วดีเจซาบะก็หันมานั่งยองถ่ายรูปกับแฟนคลับ

ซุ้มเบียร์มีคนเดินเข้าเดินออกตลอดเวลา คนขาย 3 คน เทเบียร์กันมือเป็นระวิง ไม่ไกลกันเด็กน้อยวัยหกขวบนั่งเล่นเกมบนพื้นอย่างไม่สนใจใคร หลายคนเลือกจับกลุ่มปูเสื่อนั่งกินเหมือนมาปิคนิค สนุกก็ลุกไปเต้น กระหายก็กลับมาดื่ม เหนื่อยก็นอนมันตรงนั้น

คนจำนวนไม่น้อยเดินถือมือถือส่ายไปมา เพื่อ live บรรยากาศของงานไปที่หน้าเฟซบุ๊กของตนเอง

“ดูพี่ คืนนี้คนดูผมเป็นร้อยแล้ว” ชายหนุ่มคนหนึ่งยื่นโทรศัพท์มือถือให้ผู้เขียนดูหน้าจอที่เขากำลัง live ผ่านทางเฟซบุ๊กของตัวเอง

ความสนุกถูกขัดจังหวะด้วยเสียงของดีเจซาบะ “วันนี้เป็นวันเกิดของคุณน้อยนะครับ ทุกคนช่วยกันอวยพรวันเกิดให้หน่อย” ทีมงานคนหนึ่งวิ่งไปจับภาพเจ้าของวันเกิดที่กำลังเตรียมเป่าเค้กที่กลุ่มเพื่อนเตรียมมาให้ ภาพปรากฏขึ้นบนจอยักษ์เสียงเพลง Happy Birthday to You ดังขึ้น ทุกคนในลานร่วมกันร้องเพลงอวยพรเจ้าของวันเกิดอย่างสนุกสนานทั้งที่ไม่รู้จัก

ใกล้ห้าทุ่มภาพการ live เหล่านักเต้นยุติลง บนจอเปลี่ยนเป็นหนังแอ๊กชั่นฮอลลีวูดที่มีแต่ภาพของนักแสดงชายผิวขาวและผิวดำ ขณะที่เสียงเพลงจากแผ่นซีดียังคงดังต่อเนื่อง ไม่มีใครสนใจภาพบนจอนัก ต่างคนต่างเต้นต่อไป ไม่นานเสียงเพลงสรรเสริญพระบารมีดังขึ้น ที่เต้นก็หยุดเต้น ที่นั่งก็ลุกขึ้นยืน “ขอบคุณทุกคน ติดตามงานของดีเจซาบะได้ทางเพจนันทวันนะครับ”

เสียงเพลงจากการแสดงสดของรถแห่ที่พักไปชั่วคราวกลับมาดังแทนที่ ผู้ชมแยกย้าย บางส่วนเดินออก บางส่วนยังเดินหน้าเสพความบันเทิงต่อกับรถแห่ ปิดฉากการปิดวิกของนันทวันภาพยนตร์ หน่วยหนังกลางแปลงที่ใหญ่ที่สุดแห่งอีสานใต้ของค่ำคืนนั้น โดยที่ไม่ต้องฉายหนังยาวทั้งเรื่องเหมือนในอดีต

**หนังเธคเคลื่อนที่ พรมแดนใหม่หนังกลางแปลงและพื้นที่สร้างตัวตนในโลกออนไลน์ของแฟนคลับรุ่นใหม่**

ทั้งหมดข้างต้นคือภาพบรรยากาศการปิดวิกจริงของนันทวันภาพยนตร์ในปัจจุบันในพื้นที่กรุงเทพฯ ปริมณฑล และเขตอุตสาหกรรมภาคตะวันออก ในอดีตหน่วยหนังกลางแปลงชื่อดังแห่งจังหวัดสุรินทร์หน่วยนี้ไม่ต่างจากหน่วยหนังกลางแปลงเจ้าดังรายอื่นๆ ที่กางจอยังไม่ทันจะเสร็จดี พ่อแม่ก็จูงลูกเล็กเด็กแดงหอบเสื่อหอบหมอนมาจับจองที่ว่าง พ่อค้าแม่ขายออกร้านกันแน่นโดยเฉพาะในยุคสมัยที่ภาพยนตร์เป็นแหล่งบันเทิงที่ทันสมัยที่สุด แต่พัฒนาการของระบบการฉายภาพยนตร์ที่มีเทคโนโลยีใหม่ๆ เกิดขึ้นตลอด ประกอบกับรสนิยมในการเสพความบันเทิงของผู้คนที่เปลี่ยนแปลงตามกาลเวลา ความนิยมในหนังกลางแปลงของผู้คนลดลง นันทวันภาพยนตร์ต้องปรับโฉมตัวเองมาโดยตลอด จนถึงวันที่ต้องแปลงร่างเป็น “หนังเธค” ตามคำเรียกของแฟนคลับรุ่นใหม่ของนันทวันภาพยนตร์ เพื่อให้สามารถดำรงอยู่กับคนรุ่นใหม่ในสังคมที่ขับเคลื่อนด้วยเทคโนโลยีดิจิทัลได้

อุตสาหกรรมหนังกลางแปลงต้องประสบปัญหาครั้งใหญ่เมื่อระบบการสร้างและการฉายภาพยนตร์ทั่วโลกเปลี่ยนจากระบบฟิล์มเป็นดิจิทัลในช่วงทศวรรษ 2550 ความเปลี่ยนแปลงอย่างรวดเร็วและรุนแรงเกิดขึ้นในปี 2557 เมื่อพาราเมาท์ พิกเจอร์ สตูดิโอภาพยนตร์ขนาดใหญ่ของฮอลลีวูดที่ทรงอิทธิพลต่ออุตสาหกรรมการฉายภาพยนตร์ทั่วโลกประกาศยุติการจำหน่วยภาพยนตร์ฟิล์มในสหรัฐอเมริกา (Verrier, Richard, 2014) ส่งผลให้โรงภาพยนตร์ในอเมริกาและเกือบจะทั่วโลกต้องเปลี่ยนเครื่องฉายจากระบบฟิล์มเป็นดิจิทัล (จิตติ เอื้อนรการกิจ. 2562. หน้า 58) ประเทศไทยเองก็ไม่พ้นกระแสนี้ เพราะกว่าร้อยละ 70 ของภาพยนตร์ที่ฉายในโรงภาพยนตร์เป็นภาพยนตร์ที่นำเข้ามาจากต่างประเทศ (ไทยพับลิก้า. 2559) เมื่อระบบการผลิตภาพยนตร์ในฮอลลีวูดเปลี่ยน ระบบการฉายภาพยนตร์ในโรงภาพยนตร์บ้านเราก็ต้องเปลี่ยนตาม ภายในปี 2561 ระบบการฉายหนังในประเทศไทยก็เปลี่ยนมาเป็นระบบดิจิทัล “อย่างสมบูรณ์” ทั้งในโรงภาพยนตร์และหนังกลางแปลง (ชลนที. 2561)

การต้องเปลี่ยนเครื่องฉายจากระบบฟิล์มเป็นดิจิทัลทำให้หน่วยหนังจำนวนมากต้องเลิกกิจการ เพราะเครื่องฉายดิจิทัลที่คุณภาพดีสามารถฉายกลางแจ้งได้โดยให้ภาพคมชัดมีราคาแพง อีกทั้งไฟล์หนังดิจิทัลยังมาพร้อมค่าลิขสิทธิ์ที่แพงกว่าการเช่าหรือการซื้อฟิล์มหนังหลายเท่าตัว (MRG Online. 2558) หน่วยหนังกลางแปลงที่ยังคงต้องการอยู่ในวงการไม่มีทางเลือกอื่นนอกจากลงทุนเปลี่ยนระบบเครื่องฉาย และพัฒนาระบบแสง สี เสียง ให้ดียิ่งขึ้นเพื่อให้สามารถแข่งขันได้ หน่วยหนังขนาดใหญ่หลายแห่งที่มีทุนเลือกมุ่งพัฒนาระบบการฉายหนังกลางแปลงของตัวเองเพื่อให้มีคุณภาพทัดเทียมกับระบบการฉายในโรงภาพยนตร์ จนบางหน่วยสามารถฉายภาพยนตร์ 3 มิติ ได้ (ชลนที. 2561)

นันทวันภาพยนตร์เองก็หนีไม่พ้นการต้องปรับตัวให้ทันการเปลี่ยนแปลงของเทคโนโลยีด้วยการลงทุนเปลี่ยนเครื่องฉายเป็นระบบดิจิทัล แต่แทนการมุ่งแข่งขันในตลาดหนังกลางแปลงที่ได้รับความนิยมน้อยลงเรื่อยๆ เพียงอย่างเดียว หน่วยหนังหน่วยนี้เลือกประยุกต์อุปกรณ์การฉายหนังกลางแปลงที่ทันสมัยของตัวเองให้เข้ากับรสนิยมการเสพความบันเทิงของกลุ่มผู้ชมอีสาน โดยนำเทคโนโลยีสารสนเทศสมัยใหม่ทั้งอินเทอร์เน็ต เฟซบุ๊ก การ live และ อุปกรณ์อย่างโดรนมาสนับสนุน เพื่อให้หนังกลางแปลงของตนเองมีพื้นที่ชัดเจนในโลกดิจิทัล นี่คือที่มาของ “หนังเธค” โฉมใหม่ของหนังกลางแปลงแห่งนันทวันภาพยนตร์ในยุคดิจิทัล

“ดีเจซาบะ” ชายไทยเชื้อสายจีนวัยใกล้ 70 ที่กลายเป็นไอดอลของคนหนุ่มสาววัยทำงานแห่งภูมิภาคอีสานใต้ในวันนี้มีชื่อจริงว่า พงษ์ปรีชา กิตติพันธ์เมธี หรือเฮียเล้ง เจ้าของนันทวันภาพยนตร์ การแปลงร่างจากพงษ์ปรีชาหรือเฮียเล้งเป็นดีเจซาบะ และจากหนังกลางแปลงเป็นเธคเคลื่อนที่ของนันทวันภาพยนตร์ เกิดขึ้นเพื่อตอบสนองความต้องการของกลุ่มแฟนคลับรุ่นสองของนันทวันภาพยนตร์ที่ต้องจากบ้านเกิดไปทำงานในโรงงานอุตสาหกรรมชานเมืองกรุงเทพ และย่านนิคมอุตสาหกรรมในภาคตะวันออก

“มันเริ่มจากแฟนคลับนันทวันรวมตัวกันจัดมีทติ้ง ครั้งแรกเลยที่สนามบินน้ำ เขารวมตัวกัน ลงขันคนละ 200 บาท 300 คน ได้ 6 หมื่นบาทก็จ้างผมมาจากสุรินทร์เลย แต่คนไปร่วมงานเยอะมากเป็นประวัติศาสตร์เลย 4 พันกว่าคน มีทติ้งไม่มีอะไรเลย คุณดิ้นกันไปหน้าจอ ผมพูดเขมรอย่างเดียว เราเป็นคนแรกที่ทำให้เขามีเพื่อนใหม่ ให้คนบ้านเดียวกันที่ทำงานคนละที่ได้มาเจอกัน”

ปัจจัยที่ทำให้นันทวันภาพยนตร์ต่างจากหน่วยหนังกลางแปลงอื่นที่มีมากมายในสุรินทร์และอีสานใต้ จนกลายเป็นเหตุผลที่ทำให้คนดูต้องติดตามจนก่อตัวเป็นแฟนคลับนันทวันคือการเปิดเพลงให้คนดูเต้นก่อนหนังฉาย เฮียเล้งสร้างธรรมเนียมปฏิบัตินี้ขึ้นในช่วงที่หนังกลางแปลงเปลี่ยนจากหนังพากย์สดมาเป็นเสียงในฟิล์มในช่วงต้นทศวรรษ 2530 ในยุคพากย์สดหนังกลางแปลงแข่งขันกันที่ตัวนักพากย์ หน่วยหนังไหนมีนักพากย์ที่พากย์สนุก มีไหวพริบสามารถแหย่ผู้ชมเพื่อให้มีส่วนร่วมกับหนังได้จะได้รับความนิยมมาก (นิธิ เอียวศรีวงศ์. 2543. หน้า 56-90 และ Witayasakpan, 1992, p. 27: อ้างถึงใน Ingawanij. 2012. P. 108) นันทวันภาพยนตร์ได้รับความนิยมเพราะมีนักพากย์ชื่อดังประจำถึง 6 คน แยกกันพากย์ทีมละ 2 คน เมื่อหนังเสียงในฟิล์มมาถึงการพากย์หนังที่เคยเป็นอรรถรสสำคัญของการดูหนังกลางแปลงกลายเป็นเรื่องล้าสมัยและหมดความนิยม แต่วัฒนธรรมที่ชื่นชอบความสนุกสนาน ความบันเทิงยังคงอยู่ และเฮียเล้งสามารถจับจุดนี้ได้ ก่อนจะถึงเวลาหนังฉายเขาจะจับไมค์ขึ้นมาพูดคุยเรียกแขก แซวแม่ครัว หยอกเจ้าภาพ แหย่แม่ค้าที่มาตั้งแผงรอบลานหนังกลางแปลง และเปิดเพลงให้คนดูที่มาจับจองพื้นที่ก่อนได้เต้นฆ่าเวลา นันทวันภาพยนตร์จึงไม่ได้เป็นเพียงหนังกลางแปลงธรรมดาที่สร้างความบันเทิงด้วยภาพยนตร์เพียงอย่างเดียว แต่เป็นหนังกลางแปลงที่มีความสัมพันธ์กับผู้ชม เป็นพื้นที่ให้คนอีสานได้ระบายความเครียดจากการทำงานและสร้างสรรค์ความบันเทิงร่วมกัน จากการเต้นฆ่าเวลารอหนังฉาย พัฒนามาเป็นการเต้นจริงจังและกลายเป็นจุดขายของนันทวัน การฉายหนังถูกขยับให้ดึกขึ้นเพื่อให้คนดูได้เต้นนานขึ้น เกิดความสัมพันธ์ทางใจกับคนดู เจ้าภาพ และแม่ค้า เป็นความผูกพันกันในลักษณะแฟนคลับที่เมื่อนันทวันไปฉายหนังที่ไหนก็จะตามกันไปดูและขายของ แฟนคลับคนหนึ่งเทียบความดังดีเจซาบะกับสายันห์ สัญญา หลายครั้งที่เจ้าภาพที่จ้างนันทวันไปฉายไม่เลือกหนังที่จะฉายเลยแต่กำหนดว่าขอให้เปิดให้ผู้ชมเต้นนานๆ เพื่อเป็นหลักประกันว่างานคืนนั้นจะมีคนมาเยอะ ในสังคมชนบทของอีสาน งานบุญประเพณี พิธีกรรมทางศาสนายังผูกอยู่กับหนังกลางแปลง จำนวนผู้ชมยังเป็นตัวชี้ให้เห็นชื่อเสียงและบารมีของเจ้าของงาน

ความนิยมการแสดงรูปแบบใหม่ของนันทวันภาพยนตร์ที่มีแต่ดีเจซาบะเปิดเพลงให้เต้น แล้วฉายขึ้นหน้าจอโดยให้ความสำคัญกับหนังที่ฉายน้อยลง จนถึงไม่มีหนังฉายเลย ไม่เพียงเป็นที่นิยมของแรงงานอีสานพลัดถิ่น หากยังเป็นที่นิยมของแฟนคลับนันทวันที่ยังคงอยู่ในภาคอีสาน แม้แต่การจ้างนันทวันไปฉายในงานศพเจ้าภาพยังขอให้เปิดเพลงให้เต้นนานๆ ดังที่เฮียเล้งเล่าว่า

“บางทีพระยังสวดไม่เสร็จเลย เจ้าภาพก็เร่งพระ ‘เร็วๆ ยกม้วนหน่อยครับ’ คำว่ายกม้วนมันสื่อถึงหนังสมัยก่อนที่พอฉายม้วนหนึ่งแล้วก็สามเลย ไม่ฉายม้วนสอง เรียกว่ายกม้วน เขาบอกให้พระยกม้วน คือให้พระจบเร็วๆ”

ภาพการมีทติ้งในครั้งแรกถูกนำขึ้นเพจของนันทวันภาพยนตร์ แฟนคลับซึ่งทำงานอยู่ที่อื่นและไม่ได้ร่วมงานครั้งนั้นจึงเรียกร้องให้มีการจัดบ้าง จากแฟนคลับดั้งเดิมที่ผูกพันกับนันทวันตั้งแต่ยังไม่เคลื่อนย้ายไปเป็นแรงงานต่างถิ่น เริ่มขยายสู่คนนอกภูมิภาคที่ไม่เคยมีความผูกพันกับนันทวันภาพยนตร์มาก่อน

“จัดมีทติ้งแฟนคลับได้ 3-4 ครั้ง หลังๆ ประมาณบ่ายสองคนก็เริ่มมากันแล้ว จากเขมรก็ชวนเพื่อนเหนือ ชวนเพื่อนพม่ามา พอมาดิ้นปุ๊บ โอยยยย ติดใจ วันหลังพม่าก็ตามมาอีก มันเป็นแหล่งบันเทิงของคนระดับล่าง ผมไม่ดูถูกเขานะ ผมเคยได้ทิปแปดพันกว่าบาท คือขอเพลงแล้วก็ให้ครั้งละสองร้อยสามร้อย เฮียผมมาจากบ้านโน้น บ้านนี้นะ ผมก็พูดคนนี้มาจากบ้านนี่ให้เท่านี้นะ ใครจะเกทับบอกมา ตอนนี้ไม่มีหนังแล้ว เต้นอย่างเดียวแล้วจบเลย จอตั้งไว้เฉยๆ เอาภาพคนขึ้นจอแค่นั้นแหละ”

“หนังดูที่ไหนก็ได้ แต่หนูอยากเต้นก็ซื้อตั๋วมา” สาวน้อยวัย 20 กว่าที่เพิ่งเดินทางมาขายแรงงานได้ไม่ถึงเดือนคนหนึ่งบอกกับผู้เขียนในคืนที่นันทวันไปปิดวิกย่านนวนคร “รู้จักนันทวันตั้งแต่เล็ก จำความได้พ่อกับแม่ก็พาไปดูนันทวันแล้ว มาแล้วมันหายคิดถึงบ้าน ได้เจอคนบ้านเดียวกันด้วย” เธอขยายความต่อ

จากงานมีทติ้งที่คนงานลงขันกันเองกลายเป็นการปิดวิก เมื่อนักธุรกิจจัดอีเวนต์ความบันเทิงมองเห็นช่องทางทำเงิน ว่าจ้างนันทวันมาปิดวิกพร้อมกับรถแห่ มหรสพความบันเทิงที่กำลังได้รับความนิยมอย่างมากในภูมิภาคอีสานแล้วเก็บเงินค่าตั๋วเอง

**เลือดอีสาน ความสัมพันธ์แนบแน่นที่เฟซบุ๊กไม่อาจแทรกกลาง**

แฟนคลับรุ่นสองของนันทวันเมื่อเข้าสู่วัยทำงานส่วนใหญ่ต้องเดินทางออกจากบ้านเกิดเพื่อหางานทำ นอกจากไกลบ้านแล้ว ยังต้องห่างไกลแหล่งความบันเทิงที่พวกเขาผูกพันมาตั้งแต่เด็ก การเรียกร้องให้นันทวันภาพยนตร์จัดมีทติ้งเพื่อให้แรงงานอีสานใต้ที่ทำงานไกลบ้านได้รวมตัวสังสรรค์กัน เพื่อคลายความคิดถึงบ้าน สะท้อนให้เห็นความผูกพันของชาวอีสานด้วยกัน แฟนคลับนันทวันที่ผู้เขียนได้พูดคุยด้วยมีทั้งกลุ่มที่เข้ามาทำงานนานจนสร้างครอบครัว หลายคนอุ้มลูกมาร่วมงานปิดวิกด้วยทุกครั้งที่มีโอกาส และมีทั้งกลุ่มที่เพิ่งเดินทางออกจากบ้านเกิดไม่นาน ทุกคนพูดเป็นเสียงเดียวกันว่าตั้งตารอการได้พบเจอดีเจซาบะ คนสุรินทร์ พูดภาษาเดียวกัน ลานปิดวิกของนันทวันเปิดโอกาสให้พวกเขาได้สังสรรค์กับคนบ้านเดียวกันภายใต้รูปแบบวัฒนธรรมความบันเทิงที่พวกเขาคุ้นชิน การโหยหาและการได้สัมผัสความบันเทิงร่วมกับคนบ้านเดียวกันของแฟนคลับนันทวันภาพยนตร์ เป็นปัจจัยสำคัญที่ทำให้นันทวันกลายเป็นหนังกลางแปลงที่ยืนหยัดอยู่ได้ในโลกดิจิทัล

คำว่าแฟนคลับรุ่นสองของนันทวัน หมายถึงกลุ่มคนที่ชื่นชอบและติดตามการฉายหนังกลางแปลงของนันทวันมาตั้งแต่เล็กโดยตามพ่อแม่ไปดู คนกลุ่มนี้เติบโตมากับชนบทอีสานในยุคที่หนังกลางแปลงเป็นแหล่งความบันเทิงนอกบ้านที่ทำให้ได้สัมผัสกับความทันสมัยโดยไม่เสียเงิน

คนอีสานอพยพออกจากบ้านเกิดเพื่อทำงานในเมืองใหญ่มานานหลายชั่วคน เริ่มตั้งแต่การอพยพเข้ากรุงเทพฯ ในช่วงหลังสงครามโลกครั้งที่ 2 ในลักษณะแรงงาน “ชั่วคราว” คือ เข้ามาขายแรงงานเฉพาะช่วงนอกหน้านา ก่อนจะเข้ามาเป็นแรงงานประจำเพื่อทดแทนการขาดแรงงานในกรุงเทพฯ ในช่วงที่เมืองเริ่มขยายตัว (Keyes. 2556. pp 85-86) ตามด้วยการอพยพไปเป็นแรงงานในเขตอุตสาหกรรมภาคตะวันออกที่กลายเป็นตลาดงานใหญ่ตามแผนพัฒนาเศรษฐกิจและสังคมแห่งชาติฉบับที่ 5 (พ.ศ. 2525-2529) (ภูริณัฐร์ โชติวรรณ. 2559) แต่การดำรงอยู่ของแรงงานอีสานในกรุงเทพฯ รุ่นต่อรุ่นไม่สามารถสลายความเป็น “อีสานนิยม” ของคนอีสานได้ Keyes (2556. 89) พูดถึงอารมณ์ความรู้สึกของคนอีสานเมื่อเข้ามาเป็นแรงงานในกรุงเทพฯ ไว้ว่า

ประสบการณ์การใช้ชีวิตในกรุงเทพฯ ทำให้แรงงานอพยพจากภาคอีสานรู้สึกได้ถึงการดูถูกทางชนชั้นและชาติพันธุ์จากคนไทยที่อาศัยอยู่ในเมืองหลวง ซึ่งช่วยยกระดับสำนึกของพวกเขาในเรื่องวัฒนธรรมและปัญหาที่คนจากภูมิภาคนี้เผชิญร่วมกัน กล่าวโดยสรุปแบบแผนของการอพยพเข้ามาทำงานชั่วคราวในกรุงเทพฯ ของชาวบ้านจากภาคอีสานที่เริ่มต้นตั้งแต่ภายหลังสงครามโลกครั้งที่สองได้สร้างกระแสและพัฒนาสำนึกในเรื่อง “เรา-เขา” ให้เกิดขึ้นในหมู่ชาวอีสานและคำว่า “เรา” ยังได้เริ่มที่จะมีลักษณะที่เชื่อมโยงกับภูมิภาคมากยิ่งขึ้น

คายส์ศึกษาภูมิภาคอีสานและเขียนหนังสือ *Isan: Regionalism in Northeastern Thailand* พิมพ์เผยแพร่ตั้งแต่ปี 2510 เวลาผ่านมาเกินครึ่งศตวรรษ ความรู้สึกไม่เป็นส่วนหนึ่งของสังคมเมืองยังคงเกิดขึ้นในใจของแรงงานอพยพชาวอีสาน ในปี 2556 ยงยุทธ บุราสิทธิ์ (2556) พบว่าคนอีสานที่อพยพมาอยู่ในกรุงเทพฯ ยังคงรู้สึกว่าตนเองถูกเอาเปรียบ มีความเหลื่อมล้ำกับคนกรุงเทพฯ และได้รับการปฏิบัติไม่เป็นธรรมโดยอำนาจรัฐ ความรู้สึกเช่นนี้เองที่ทำให้คนอีสานสามารถโหยหาสิ่งเติมเต็มทางใจที่ทำให้ “เรา” ได้มีความสุขร่วมกัน และบรรยากาศในงานปิดวิกเพื่อเล่น “หนังเธค” ของนันทวันก็ทำหน้าที่เติมเต็มได้อย่างดี จากฉากที่บรรยายตอนเปิดเรื่องจะเห็นได้อย่างชัดเจนว่าลานปิดวิกของนันทวันภาพยนตร์คือพื้นที่ที่คนอีสานที่เป็นแฟนคลับนันทวันได้แสดงออกซึ่งความเป็นตัวของตัวเองอย่างเต็มที่ จะลากรองเท้าแตะหรือแต่งตัวจัดจ้าน หลุดโลก จะเต้นหรือดิ้นสไตล์ไหนทำได้เต็มที่ในพื้นที่นี้ได้โดยไม่ต้องระแวงสายตาดูถูกจากใคร เป็นพื้นที่ที่แรงงานอพยพเหล่านั้นรู้สึกถึงความเป็น “เรา” เห็นได้จากการร่วมอวยพรวันเกิดให้กับคนบ้านเดียวกันที่ไม่ได้รู้จักกัน

ในโลกปัจุบันผู้คนในสังคมเชื่อมต่อกันด้วยเฟซบุ๊กซึ่งถูกมองว่าเป็นเครื่องมือทรงพลังที่ช่วยรักษาความสัมพันธ์ของคนที่ใกล้ชิดกันแต่ต้องใช้ชีวิตห่างไกลกัน เปิดโอกาสให้ได้พบปะ พูดคุย ถ่ายทอดอารมณ์ความรู้สึก ให้ได้ใกล้ชิดกันในโลกเสมือนจริง (Virtual world) จนระยะทางที่ห่างกันไม่ทำให้เกิดความห่างเหิน ในแง่นี้นันทวันภาพยนตร์ก็เป็นเสมือนเฟซบุ๊กในโลกจริง เป็นแพลตฟอร์มให้คนที่ใกล้ชิดแต่ต้องอยู่ห่างไกลกันได้พบปะกัน แฟนคลับคนหนึ่งบอกกับผู้เขียนว่าได้มาเจอเพื่อนสมัยประถมที่ไม่เจอกันนานเป็นสิบปีที่ลานปิดวิกนันทวัน บนเฟซบุ๊กเราสามารถแสดงออกหรือส่งต่อความสุขจากความบันเทิงที่เราเสพได้ด้วยการกดไลค์ กดแชร์ เพิ่มยอดให้กับเพจหรือเวบไซต์ที่เราได้สัมผัส ที่ลานนันทวันภาพยนตร์จำนวนแฟนคลับเพิ่มด้วยการบอกต่อๆ กัน จากแรงงานอีสานสู่แรงงานพม่า แรงงานเขมร รวมถึงการบอกต่อและชักชวนเพื่อนเฉพาะกลุ่มของตนเองมา ดังที่ดีเจซาบะเล่าว่า

“มีกระเทยคนหนึ่งชื่อลิลลี่ ไม่รู้มาจากไหนเพิ่งมาอยู่ในกลุ่ม บอกว่าเป็นแฟนหมอลำ พอมาดิ้นที่นันทวันครั้งหนึ่งติดใจแล้วก็ไปต่อยอดบอกคนอื่นต่อ”

สิ่งหนึ่งที่ดีเจซาบะจะไม่ทำเลยคือการออกหน่วยในงานที่มีสาวโคโยตี้ “คนดูผมจำนวนไม่น้อยมาเป็นครอบครัว เราต้องให้เกียรติเขาตรงนี้ เคยไปงานหนึ่งเจอสาวโคโยตี้ด้วย ผมเก็บของกลับเลย”

การเต้นและร้องเป็นส่วนสำคัญของวัฒนธรรมความบันเทิงของคนอีสานมาช้านาน และเป็นความบันเทิงที่เฟซบุ๊กไม่อาจทดแทนได้ นันทวันภาพยนตร์และพงษ์ปรีชาหรือดีเจซาบะก้าวพ้นความเป็นหน่วยหนังกลางแปลงไปสู่การเป็นศูนย์รวมจิตใจของแรงงานอีสานใต้ที่ต้องทำงานไกลบ้าน การตระเวนปิดวิกตามย่านโรงงานอุตสาหกรรมเพื่อเปิดพื้นที่ให้แรงงานไกลบ้านเต้น โดยจอภาพยนตร์ทำหน้าที่เพียงอุปกรณ์ประกอบฉาก เป็นการตอบสนองความต้องการของคนอีสานที่มีวัฒนธรรมความเป็นพวกพ้องเหนียวแน่นตั้งแต่อดีต ชอบรวมตัวเพื่อทำบุญและสนุกสนานร่วมกัน และพร้อมใช้จ่ายเพื่อความบันเทิง (ยงยุทธ บุราสิทธิ์. 2556. หน้า 78 - 79) ทั้งนี้นับตั้งแต่หนังกลางแปลงเริ่มซบเซาลงจากการที่ระบบการฉายภาพยนตร์ (film exhibition) ได้รับการพัฒนามาตามลำดับ ตลาดสำคัญของนันทวันภาพยนตร์จะอยู่ที่กิจกรรมงานบุญที่เกี่ยวเนื่องกับพิธีกรรมทางศาสนา ที่เจ้าภาพจะจ้างหนังกลางแปลงไปฉาย เช่น งานสวดศพ งานบรรจุอัฐิ งานบุญขึ้นบ้านใหม่ งานฉลองอุโบสถ งานวันเข้าพรรษา งานกฐิน ผ้าป่า ซึ่งเป็นกิจกรรมที่มีความสำคัญต่อวิถีชีวิตชาวอีสาน จากตารางที่ 1 จะเห็นว่า ในปี 2562 นันทวันภาพยนตร์มีลูกค้าหรือเจ้าภาพจ้างให้ไปฉายหนังในงานบุญถึง 212 งาน ซึ่งกิจกรรมเหล่านี้แรงงานที่อยู่ไกลบ้านมีโอกาสเข้าร่วมน้อยเพราะอยู่ไกลบ้าน อีกทั้งหนังกลางแปลงไม่ใช่หรสพแห่งยุคสมัยแล้ว หนังเธคซึ่งเป็นลักษณะของการปิดวิก ขายบัตรเข้าชมลักษณะเดียวกับหนังล้อมผ้าหรือหนังเร่ในอดีตที่ไปเปิดให้บริการถึงแหล่งที่ทำงานจึงเป็นทางออกเพื่อความบันเทิงของหนุ่มสาว และได้เข้ามาเป็นแหล่งรายได้ที่สำคัญของนันทวันภาพยนตร์ โดยในปี 2562 มีสัดส่วนสูงถึงร้อยละ 22 ของการจ้างงานทั้งหมด ซึ่งการว่าจ้างปิดวิกนี้พบว่าพื้นที่หลักอยู่ในเขตภาคกลางคือกรุงเทพฯ และปริมณฑล และเขตภาคตะวันออก ซึ่งเป็นพื้นที่อุตสาหกรรมที่สำคัญของประเทศและมีแรงงานจากภาคอีสานอพยพไปเป็นจำนวนมากดังแสดงในตารางที่ 2 การรับจ้างปิดวิกเพื่อตอบสนองความต้องการเสพความบันเทิงของแรงงานอีสานในยุคดิจิทัล ทำให้นันทวันภาพยนตร์สามารถขยายฐานธุรกิจของตนเองออกนอกภาคอีสาน และมีเฉพาะการรับจ้างปิดวิกในภาคกลางและภาคตะวันออกเท่านั้นที่เป็นลักษณะของหนังเธค ที่หน้าที่หลักของจอภาพยนตร์ไม่ได้ฉายหนังแต่ฉายภาพการเต้นรำของผู้ชมแทน ส่วนการรับจ้างจากเจ้าภาพงานบุญทางศาสนา งานแก้บน งานประจำปียังคงมีหนังฉาย แต่อาจจะดึกกว่ากำหนดฉายหนังกลางแปลงในอดีตเพื่อเปิดโอกาสให้ผู้ชมได้เต้นตอนหัวค่ำก่อนแล้วจึงต่อด้วยการฉายหนังไปยันสว่างหรือ “ซอดแจ้ง” ในภาษาอีสาน

**ตารางที่ 1 แสดงจำนวนวันการจ้างงานของนันทวันภาพยนตร์ ในปี 2562 จำแนกตามรูปแบบการจ้าง**

|  |  |  |  |  |  |
| --- | --- | --- | --- | --- | --- |
| **งานบุญทางศาสนา** | **แก้บน** | **งานประจำปี** | **รับจ้างปิดวิก** | **อื่นๆ** | **รวม** |
| 212 | 17 | 6 | 70 | 13 | 318 |

ที่มา: นันทวันภาพยนตร์

**ตารางที่ 2 แสดงการกระจายตัวของการจ้างงานนันทวันภาพยนตร์ในปี 2562 แยกตามภูมิภาค**

|  |  |  |  |
| --- | --- | --- | --- |
| **อีสาน** | **กลาง**  (กรุงเทพฯ ปทุมธานี สมุทรปราการ สมุทรสาคร สระบุรี นครปฐม อยุธยา อุทัยธานี) | **ตะวันออก**  (ชลบุรี ระยอง ฉะเชิงเทรา ปราจีนบุรี สระแก้ว) | **รวม** |
| 240 | 48 | 30 | 318 |

ที่มา: นันทวันภาพยนตร์

**เพจ ไลฟ์ โดรน นวัตกรรมยุคดิจิทัลกับ “ความเป็นมนุษย์” ของนันทวันภาพยนตร์และแฟนคลับ**

ปัจจัยสำคัญที่ทำให้นันทวันสามารถสื่อสารกับแฟนคลับที่กระจายตัวออกจากอีสานใต้ไปอยู่นอกภูมิภาคได้อย่างเหนียวแน่นจนมารวมตัวกันได้สม่ำเสมอคืออินเทอร์เน็ตและเทคโนโลยีการสื่อสารในระบบดิจิทัล จากการนำภาพขึ้นเพจหลังกิจกรรมมีทติ้งผ่านไปพัฒนามาสู่การถ่ายทอดสดผ่านโปรแกรม Live ของเฟซบุ๊ก

“เดี๋ยวนี้คนอยากถูกถ่ายขึ้นจอทั้งนั้น พอมาผมก็แหย่เลย เฮ้ยๆๆๆ ที่บ้านเขาเห็นนะ ลูกเรียกกลับบ้านแล้ว เขาก็เฮกันใหญ่เลย พวกเต้นแปลกๆ ก็มี เราก็ถ่ายเลย เอาลงยูทิวบ์ยิ่งชอบกันใหญ่ เราบอกว่าวันนี้จะออกทีวีช่องนันทวันกันนะ ทั่วโลกกำลังมองคุณอยู่ อย่าหยุดเต้นนะ” เฮียเล้งเล่า

เฮียเล้งนำเทคโนโลยีสมัยใหม่มาประยุกต์ใช้เพื่อต่ออายุให้หน่วยหนังของตัวเองอย่างง่ายๆ ไม่ซับซ้อน การ live ทำโดยโทรศัพท์ไอโฟนในมือทีมงานที่คอยเดินถ่ายไปเรื่อยๆ และการนำโทรศัพท์มายึดติดกับโดรนเพื่อให้ได้ภาพมุมสูง โดยมีทีมงานอีกคนหนึ่งประจำอยู่ที่ซุ้มเครื่องเสียงที่ดีเจซาบะยืนเปิดแผ่นอยู่ ใช้โทรศัพท์มือถืออีกเครื่องหนึ่งเปิดเพจนันทวันที่กำลัง live ต่อเข้าโปรเจคเตอร์ลูเมนสูงเพื่อให้ภาพการ live นั้นฉายไปยังจอภาพยนตร์ ส่วนการเปิดเพลงให้คนได้เต้นอย่างต่อเนื่องก็ใช้เพียงเครื่องเล่นซีดีแบบชนิดสองหัว สองเครื่องรวมเป็นสี่หัว เล่นเพลงต่อกันไปเรื่อยๆ

เบื้องหลังการนำเทคโนโลยีทั้งเก่าและใหม่มาประสานกันเช่นนี้คือทีมงานรุ่นใหม่ของนันทวันภาพยนตร์ เป็นแฟนคลับรุ่นสองที่อาสามาทำงานให้ด้วยความอยากใกล้ชิดไอดอลของตัวเอง และการได้เป็นส่วนหนึ่งของนันทวันภาพยนตร์ยังหมายถึง “ตัวตน” ที่โดดเด่นกว่าแฟนคลับคนอื่น เช่น เรน ที่อาสาเป็นเด็กหน่วย

“อยากให้คนเห็นว่าไม่ได้แค่มาดู แต่ได้มาเป็นทีมงานของนันทวัน มันสุดยอดมากเลยนะพี่” เรนเล่าถึงเหตุผลที่ต้อง live ขณะร่วมกับทีมงานนันทวัน และอวดภาพให้ผู้เขียนดูด้วยน้ำเสียงตื่นเต้น สำหรับเรนและแฟนคลับที่นิยมการ live แล้ว การได้ถ่ายทอดการเต้นหรือบรรยากาศปิดวิกของนันทวันเอง แทนการแชร์ภาพจากเพจนันทวัน หมายถึงการมีตัวตนในฐานะแฟนคลับตัวจริงที่ติดตามนันทวันไปในพื้นที่จริง การมีภาพตนเองขณะปีนบนโครงเหล็กเพื่อช่วยประกอบโครงจอยิ่งทำให้เขารู้สึกโดดเด่นกว่าแฟนคลับทั่วไป

มีแฟนคลับที่เป็นเด็กหน่วยอาสาเหมือนเรนประมาณ 10 กว่าคน ใครใกล้หรือสะดวกวิกไหนก็จะไปช่วย ผู้เขียนพบเรนครั้งแรกในการปิดวิกที่ย่านนวนคร และครั้งที่สองกลางลานดินแถวอมตะนคร ในจังหวัดชลบุรี นอกจากนี้ ยังมีที่อาสาดูแลเบื้องหลัง เช่น นิคช่วยดูแลเสื้อผ้า เพลงที่จะเปิดในแต่ละวัน อัพโหลดงานต่างๆ ลงยูทิวบ์ ทำกราฟฟิก ประชาสัมพันธ์งาน เป็นแอดมินเพจและกลุ่มนันทวันภาพยนตร์ นายมาช่วยถ่ายรูปและบินโดรน แม้จะเป็นทีมงานอาสาที่มาช่วยงานโดยไม่ต้องร้องขอหรือตกลงค่าจ้างแต่เฮียเล้งก็จะมีสินน้ำใจให้ทุกคนเสมอ ทีมงานอาสาทำงานประสานกับพนักงานประจำของนันทวันภาพยนตร์ เช่น รุต ผู้จัดการหน่วย ผ่านทางแอพพลิเคชั่นต่างๆ ของการสื่อสารยุคดิจิทัล

การเชื่อมต่อระหว่างตัวตนของนันทวันภาพยนตร์กับตัวตนของแฟนคลับไหลเลื่อนไปมาระหว่างโลกจริงและโลกเสมือน ดังบรรยายให้เห็นในตอนต้นว่าในขณะที่เต้นแฟนคลับจำนวนมาก live บรรยากาศงานรวมถึงการเต้นของตัวเองเพื่อถ่ายทอดประสบการณ์ให้ “เพื่อน” ในโลกเสมือน คะเนจากสายตาผู้เขียนคิดว่าผู้ชมนันทวันในแต่ละครั้งมีไม่น้อยกว่า 1 ใน 10 ที่ทำการ live เช่นนี้ บางคนมาพร้อมกับอุปกรณ์เสริม เช่น บันได เพื่อให้ได้ภาพมุมสูงกว่าคนอื่น ขณะที่เรนมีภาพการเป็นส่วนหนึ่งของเด็กหน่วยทีมงานอวดเพื่อน

การใช้เทคโนโลยีการสื่อสารสมัยใหม่ของนันทวันและกลุ่มแฟนคลับตอกย้ำบทบาทของอินเทอร์เน็ตในแง่ของการเป็นพื้นที่ทางสังคมและวัฒนธรรมแบบใหม่ของมนุษย์ที่ช่วยจรรโลงความสัมพันธ์ในชีวิตจริงให้ยั่งยืนยิ่งขึ้น (Denise, Carter. 2005) ในขณะที่นักมานุษยวิทยาบางคนมองว่าอุปกรณ์และเทคโนโลยีดิจิทัลเมื่อนำมาผนวกกับการใช้ชีวิตประจำวันของมนุษย์จะสะท้อนภาวะความไม่เป็นมนุษย์ (posthuman) ออกมา (Caronia, Antonio. 2015) ผู้เขียนกลับพบว่าเทคโนลีดิจิทัลทำให้แฟนคลับของนันทวันภาพยนตร์สะท้อนความเป็นมนุษย์ของตัวเองออกมาได้ชัดเจนยิ่งขึ้นและทำให้ความสัมพันธ์ระหว่างพวกเขากับดีเจซาบะหรืออีกนัยหนึ่งคือนันทวันภาพยนตร์แนบแน่นยิ่งขึ้น นอกจากใช้เพื่อกระชับความสัมพันธ์กับนันทวันในโลกของความเป็นจริงแล้ว พวกเขายังใช้ประโยชน์จากเฟซบุ๊กเพื่อสร้างตัวตนให้ตนเองอีกด้วย

ศิวัตร เชาวรีย์วงษ์ (2554. อ้างถึงในฉัฐมณฑน์ ตั้งกิจถาวร. 2557. หน้า 4) จำแนกพฤติกรรมการใช้เฟซบุ๊กของคนไทยไว้ 3 กลุ่ม ได้แก่ การแชร์ข้อมูลข่าวสาร (information sharing), การแชร์อารมณ์ความรู้สึก (emotional sharing) และการแชร์เพื่อแสดงตัวตน (self-expression) ซึ่งหมายถึงการบอกเล่าความเป็นตัวตนของตนเองผ่านทางการเล่าหรือแชร์ประสบการณ์ในชีวิตประจำวัน การ live การเต้นของตนเองและคนอื่นผ่าน facebook ของบรรดาแฟนคลับนันทวันภาพยนตร์จัดอยู่ในกลุ่มนี้ การอวดประสบการณ์ตรงของตนเองที่มีร่วมกับนันทวันภาพยนตร์เป็นรูปแบบหนึ่งของการใช้อินเทอร์เน็ตเพื่อผลลัพธ์ทางสังคม (social outcomes) ในการยกระดับสถานะทางสังคมโดยการแสวงหาผู้ที่มีความคิดเช่นเดียวกับตนและได้แลกเปลี่ยนความคิดเห็นกันผ่านอินเทอร์เน็ต (LaRose & Eastin (2004. P. 373)

นันทวันภาพยนตร์แม้จะได้รับผลกระทบจากเทคโนโลยีดิจิทัล หน่วยหนังกลางแปลงที่อายุกว่า 40 ปีหน่วยนี้ และอยู่ภายใต้การบริหารจัดการของเจ้าของหน่วยที่วัยใกล้ 70 สามารถพาตัวเองรอดกระแสดิจิทัลมาได้ด้วยการใช้เทคโนโลยีดิจิทัล วัตถุธรรมของหนังกลางแปลงยุคเก่า และวัฒนธรรมความบันเทิงอีสานมาประสานเข้าด้วยกันให้ตอบโจทย์ความต้องการทางสังคมของคนอีสานที่เป็นแรงงานอพยพในปัจจุบัน

**สรุป**

ในยุคดิจิทัล หนังกลางแปลงเป็นธุรกิจปลายน้ำที่ไม่เพียงจะถูกทิ้งห่างทางเทคโนโลยี แต่ยังสามารถถูกทิ้งห่างทางวัฒนธรรม เพราะเทคโนโลยีดิจัทัลได้รังสรรค์ให้เกิดวัฒนธรรมการเสพความบันเทิงจากภาพยนตร์แบบใหม่ได้จากโทรศัพท์มือถือที่สามารถดูได้ทุกที่ทุกเวลาที่สะดวก การคงอยู่ของคนทำหนังกลางแปลงในสังคมปัจจุบันจึงถูกท้าทายอย่างยิ่ง เฮียเล้งสามารถนำเทคโนโลยีการสื่อสารสมัยใหม่ทางอินเทอร์เน็ต ทั้งเฟซบุ๊ก เพจ live และโดรน มาผสานกับต้นทุนเดิมของตนทั้งต้นทุนทางวัตถุได้แก่ จอภาพยนตร์ เครื่องฉาย และระบบแสง สี เสียง และต้นทุนทางวัฒนธรรมที่จัดให้มีการเต้นก่อนหนังฉายจนกลายเป็นธรรมเนียมปฏิบัติ รวมถึงเปลี่ยนตัวเองจากคนแก่วัยใกล้ 70 ให้เป็นขวัญใจคนทำงานที่ดึงดูดคนอีสานรุ่นใหม่ได้มากกว่ารถแห่ ทำให้ลานปิดวิกของนันทวันภาพยนตร์มียังคงมีชีวิตโลดแล่นในสังคมดิจิทัล การปรับตัวเพื่อเอาตัวรอดในยุคดิจิทัลของหน่วยหนังกลางแปลงนันทวันภาพยนตร์ แสดงให้เห็นว่ามนุษย์และกิจกรรมที่ล้าสมัยอย่างหนังกลางแปลงไม่จำเป็นต้องจำนนต่อพัฒนาการของเทคโนโลยี เราสามารถผสานเทคโนโลยีที่ต่างยุคต่างสมัยเข้าด้วยกันเพื่อทำให้กิจกรรมทางวัฒนธรรมส่งผ่านจากรุ่นหนึ่งสู่อีกรุ่นหนึ่งได้

**อ้างอิง**

กาญจนา แก้วเทพ และ สมสุข หินวิมาน. (2553). *สายธารแห่งนักคิดทฤษฎีเศรษฐศาสตร์การเมืองกับสื่อสารศึกษา.* พิมพ์ครั้งที่ 2. กรุงเทพฯ: โรงพิมพ์จุฬาลงกรณ์มหาวิทยาลัย.

จิตติ เอื้อนรการกิจ. (2562). “ช่างภาพภาพยนตร์ฟิล์มในวันที่ไม่มีฟิล์มให้ถ่าย”. *คน สังคม ดิจิทัล รวม*

*บทความคัดสรรจากการประชุมวิชาการทางมานุษยวิทยา ครั้งที่ 13 พ.ศ. 2562*. นฤพนธ์ ด้วงวิเศษ บรรณาธิการ. กรุงเทพฯ: ศูนย์มานุยวิทยาสิรินธร.

ฉัฐมณฑน์ ตั้งกิจถาวร. 2557. *การใช้ประโยชน์และความพึงพอใจในการเปิดรับข้อมูล.* การค้นคว้าอิสระ.

หลักสูตรนิเทศศาสตร์มหาบัณฑิต. สาขาวิชาการสื่อสารเชิงกลยุทธ์. มหาวิทยาลัยกรุงเทพ.

ชลนที พิมพ์นาม. 2561. หนังกลางแปลงไทยกับการเดินทางสู่ระบบ 3 มิติ. *Bioscope*. ฉบับที่ 185 (เมษายน

– พฤษภาคม) เข้าถึงทางออนไลน์ <https://bioscope.mthai.com/bioscope-focus/222.html>

*ไทยพับลิก้า.* (2559). โครงสร้าง “คอขวด” อุตสาหกรรมภาพยนตร์ไทยมูลค่าตลาดกว่า 2 หมื่นล้าน เมื่อ

ปลายน้ำมีผู้เล่นหลัก 2 ค่ายครองจอ. สื่อเผยแพร่ออนไลน์ เข้าถึงได้ที่ <https://thaipublica.org/2016/08/film-industry-2/>

ฐิติยา พจนาพิทักษ์. (2557). *การปรับตัวของหนังกลางแปลงในประเทศไทยต่อการฉายภาพยนตร์ในระบบ*

*ดิจิทัล.* กรุงเทพฯ: สถาบันวิจัยและการพัฒนา มหาวิทยาลัยศิลปากร.

ภูริณัฐร์ โชติวรรณ.2559. “ปัจจัยทางวัฒนธรรมต่อกาอพยพย้ายถิ่นของแรงงาน”. *การประชุมวิชาการ*

*ระดับชาติ มหาวิทยาลัยนาชภัฏกำแพงเพชร ครั้งที่ 2* (ฉบับที่ 2). หน้า 73-85.

ยงยุทธ บุราสิทธิ์. 2556. “ชุมชนคนอีสานกับปัญหาความเหลื่อมล้ำทางสังคมในกรุงเทพมหานคร: กรณีศึกษา

ชุมชนแห่งหนึ่งในกรุงเทพมหานคร”. *วารสารภาษาและวัฒนธรรม.* ปีที่ 32 ฉบับที่ 1 (มกราคม – มิถุนายน)

*MRG Online*. 2558. “ยุคดิจิตอลเบ่งบานทำหลายอาชีพสูญพันธุ์”. สื่อเผยแพร่ออนไลน์ เข้าถึงได้ที่

<https://m.mgronline.com/specialscoop/detail/9580000092234>

Caronia, Antonio. (2015). *The Cyborg: A Treatise on the artificial Man*. อ้างถึงใน นฤพนธ์ ด้วงวิเศษ.

(2562). *การศึกษาวัฒนธรรมในโลกไซเบอร์-ดิจิทัล.* กรุงเทพฯ: ภาพพิมพ์.

Carter, Denise. (2005). “Living in Virtual Communities: An ethnography of Human

Relationships in Cyberspace”. *Communication & society* 8(2). pp. 148-167. อ้างถึงใน นฤพนธ์ ด้วงวิเศษ. (2562). *การศึกษาวัฒนธรรมในโลกไซเบอร์-ดิจิทัล.* กรุงเทพฯ: ภาพพิมพ์.

Keyes, Charles F. (2556). *Isan: Regionalism in Northeastern Thailand*. รัตนา โตสกุล. (แปล) *อีสานนิยม: ท้องถิ่นนิยมในสยามประเทศไทย.* กรุงเทพฯมูลนิธิโครงการตำราและสังคมศาสตร์. พิมพ์ครั้งที่ 2; ตุลาคม

Ingawanij, May Adadol. 2012. “Mother India in Six Voices: Melodrama, Voice Performance, and

Indian Films in Siam.” *BioScope: South Asian Screen Studies* 3: 99–121.

Larose, R., & Eastin, M. S. (2004). “A social cognitive explanation of Internet uses and

gratifications: Toward a new theory of media attendance”. *Journal of Broadcasting and Electronic Media*, 48: 3, 358-378.

Thailand Facebook Audience Insights. 2561. เอกสารเผยแพร่ทางอินเทอร์เน็ต จัดทำโดย Digital

Business Consultant Co. Ltd. เข้าถึงได้ที่ <https://ebooks.digitalbusinessconsult.asia/>

Verrier, Richard. (2014). “End of film: Paramount first studio stop distributing film prints”.

*Los Angeles Times*. Retrieved from <https://www.latimes.com/entertainment/envelope/cotown/la-et-ct-paramount-digital-20140117-story.html>

Witayasakpan, J. (1992). *Nationalism and the transformation of aesthetic concepts: Theater*

*in Thailand during the Phibun period.* Unpublished PhD thesis, Cornell University. อ้างถึงใน Ingawanij, May Adadol. (2012). “Mother India in Six Voices: Melodrama, Voice Performance, and Indian Films in Siam”. *BioScope: South Asian Studies* 3: 99-121.

**สัมภาษณ์**

ตะวัน วนาภรณ์, สัมภาษณ์โดยผู้เขียน 14 มกราคม 2563