**มารยาทดิจิทัลในการสื่อสารออนไลน์ของชาวดิจิทัลไทย**

**Digital Etiquette in Online Communication among Thai Digital Natives**

ฐิตินันทน์ ผิวนิล[[1]](#footnote-1)

Titinan Pewnil[[2]](#footnote-2)

**บทคัดย่อ**

บทความนี้มีวัตถุประสงค์เพื่อศึกษาเปรียบเทียบการนิยามและการให้ความสำคัญกับมารยาทดิจิทัลในการสื่อสารออนไลน์ของชาวดิจิทัลไทยรุ่นใหม่และรุ่นเก่า โดยใช้ข้อมูลจาก 2 โครงการวิจัย ประกอบด้วย โครงการวิจัยมารยาททางสังคมในการปฏิสัมพันธ์แบบออนไลน์ของนิสิตนักศึกษาในเขตกรุงเทพมหานคร และโครงการวิจัยการสร้างความเข้าใจในคุณลักษณะ พฤติกรรม และทัศนคติในอนาคตของชาวดิจิทัลไทย ซึ่งทั้งเก็บข้อมูลจากกลุ่มตัวอย่างชาวดิจิทัลรุ่นใหม่อายุ 18-23 ปี และชาวดิจิทัลรุ่นเก่าอายุ 24-29 ปี ข้อมูลทั้ง 2 โครงการดำเนินการช่วงปี พ.ศ. 2561-2563 ใช้การศึกษาเชิงปริมาณด้วยการวิเคราะห์สถิติจากข้อมูลแบบสอบถาม และการวิเคราะห์เชิงคุณภาพจากข้อมูลเนื้อหาจากคำถามปลายเปิดและการสัมภาษณ์เชิงลึก ผลการศึกษาพบว่า ชาวดิจิทัลทั้ง 2 รุ่นให้นิยามมารยาทคือความสุภาพ การให้เกียรติ การเคารพความเป็นส่วนตัว และการคำนึงถึงสิทธิส่วนบุคคล โดยมารยาทดิจิทัลที่ใช้ในการสื่อสารออนไลน์นั้นมีลักษณะใกล้เคียงกับมารยาททางสังคมในโลกออฟไลน์ ชาวดิจิทัลรุ่นใหม่มีความเคร่งครัดต่อมารยาทดิจิทัลของผู้อื่นสูงกว่าความเคร่งครัดของตนเอง ในขณะที่ชาวดิจิทัลรุ่นเก่าเคร่งครัดมารยาทตนเองสูงกว่าผู้อื่น มารยาทที่ชาวดิจิทัลรุ่นใหม่ให้ความสำคัญมากคือความอาวุโส และความเป็นส่วนตัว โดยส่วนใหญ่มองว่าตนเองถูกละมิดมารยาทในเรื่องการใช้ภาษาบ่อยครั้งมากที่สุด ในขณะที่ชาวดิจิทัลรุ่นเก่าคำนึงถึงมารยาทดิจิทัลในเรื่องความปลอดภัยของข้อมูลสูงที่สุด จึงมองว่าการถูกละเมิดมารยาทในโลกออนไลน์ที่ตนประสบมากที่สุดคือการได้รับข้อมูลที่ไม่ถูกต้องและไม่น่าเชื่อถือ อย่างไรก็ตาม ผลการศึกษาครั้งนี้แสดงให้เห็นว่า มาตรฐานเรื่องมารยาทในการสื่อสารของสังคมไทยโดยเฉพาะในโลกออนไลน์มีการใช้รูปแบบมารยาทไทยและมารยาทสากล มีการปรับการนิยาม ให้คุณค่า และความเคร่งครัดต่างออกไปตามแต่การยึดถือของแต่ละบุคคลซึ่งไม่ได้มีมาตรฐานที่เป็นเกณฑ์ตายตัว

**คำสำคัญ:** มารยาทอินเทอร์เน็ต มารยาทดิจิทัล มารยาทออนไลน์ การสื่อสารออนไลน์ ชาวดิจิทัล

1. อาจารย์ประจำภาควิชาสังคมวิทยาและมานุษยวิทยา คณะมนุษยศาสตร์ มหาวิทยาลัยรามคำแหง

   e-mail: titinan@rumail.ru.ac.th [↑](#footnote-ref-1)
2. Lecturer, Department of Sociology and Anthropology, Faculty of Humanities, Ramkhamhaeng University [↑](#footnote-ref-2)