**“ฉันอยากเป็นทันตแพทย์”:**

**จอมพล ป. พิบูลสงครามกับการเรียนการสอนด้านทันตกรรม ทศวรรษ 2480-2490**

**“I want to be a dentist”:**

**Field Marshal P. Pibulsongkram and Dental Education, 2480s-2490s B.E.**

ปรีดาภรณ์ เอี่ยมแจ๋, E-mail: preesayaka@gmail.com

นักศึกษาปริญญาเอก สาขาประวัติศาสตร์ คณะศิลปศาสตร์ มหาวิทยาลัยธรรมศาสตร์

**บทคัดย่อ**

บทความนี้ศึกษาบทบาทของจอมพล ป. พิบูลสงคราม ในการพัฒนาการศึกษาวิชาทันตกรรมในระหว่างทศวรรษ 2480-2490 โดยมุ่งไปที่ความสนใจของจอมพล ป. พิบูลสงครามที่มีต่องานทันตกรรมและเครือข่ายความสัมพันธ์ระหว่างจอมพล ป. พิบูลสงครามกับกลุ่มหลวงวาจวิทยาวัฑฒน์ผู้ซึ่งเป็นทันตแพทย์ บทความนี้เสนอว่า เหตุที่การศึกษาด้านทันตกรรมในระหว่างทศวรรษ 2480-2490 ได้รับการสนับสนุนให้ก่อตั้งแผนกทันตแพทยศาสตร์และสนับสนุนด้านการเรียนการสอนจากรัฐบาลของจอมพล ป. พิบูลสงครามทั้งสองสมัยนั้น มีสาเหตุสามประการ ประการแรกคือ งานทันตกรรมตอบสนองนโยบายของรัฐบาลที่พยายามจัดการกับทันตสุขภาพของประชาชน ประการที่สองคือ จอมพล ป. พิบูลสงครามมีความสนใจส่วนตัวต่องานทันตกรรมและมักจะเข้ารับการรักษาฟันเป็นประจำ และประการสุดท้ายคือ จอมพล ป. พิบูลสงครามมีความสัมพันธ์อันดีกับกลุ่มทันตแพทย์ที่ต้องการพัฒนาการเรียนการสอนวิชาทันตกรรม ด้วยเหตุผลด้านสุขภาพและเครือข่ายความสัมพันธ์นี้มีส่วนอย่างมากที่ทำให้จอมพล ป. พิบูลสงครามพยายามให้การสนับสนุนการศึกษาด้านทันตกรรมและคณะทันตแพทยศาสตร์ จุฬาลงกรณ์มหาวิทยาลัย

**Abstract**

This article devotes to the role of Field Marshal P. Pibulsongkram in development of dental education during 2480s-2490s B.E. with a focus on Field Marshal P. Pibulsongkram’s interests in dental works and his connection with Professor Colonel Luang Vach Vidyavaddhana who was a dentist. This article suggests there were three primary reasons behind Field Marshal P. Pibulsongkram’s decisions to endorse dental education and ultimately the establishment of Faculty of Dentistry. The first reason was that dental works would fulfill the governmental policy on dental health care. The second reason lied in Field Marshal P. Pibulsongkram’s personal interests in dental health and his experiences as a regular dental patient, and the final reason stemmed from his close connection with a group of dentists who long desired to develop dental education. For such concerns in dental health care and the particular connection, the Faculty of Dentistry, Chulalongkorn University, was thus established with all supports from Field Marshal P. Pibulsongkram.

**คำสำคัญ:** ทันตกรรม, ทันตแพทย์, คณะทันตแพทยศาสตร์, จอมพล ป. พิบูลสงคราม

**Keywords:** dentistry, dentist, Faculty of Dentistry, Field Marshal P. Pibulsongkram

**1. บทนำ**

ทศวรรษ 2480-2490 เป็นช่วงที่การทันตสาธารณสุขซึ่งประกอบด้วยงานทันตกรรมสมัยใหม่และวงการทันตแพทย์ในประเทศไทยได้รับการพัฒนาและสนับสนุนจากรัฐบาลมากขึ้นอย่างมีนัยสำคัญ ในปี พ.ศ. 2482 รัฐบาลที่นำโดยจอมพล ป. พิบูลสงคราม ได้ประกาศเชิญชวนให้ประชาชนเลิกเคี้ยวหมาก หรืออีกนัยหนึ่งคือการขอให้เลิกค่านิยมการมีฟันดำจากการเคี้ยวหมาก เพื่อสร้างภาพลักษณ์ความเจริญทันสมัยและเพื่อให้มีทันตสุขภาพที่ดี แม้ในขณะนั้นวัฒนธรรมฟันขาวจะเริ่มเข้ามาเป็นที่นิยมแทนที่ฟันดำอยู่ก่อนแล้ว แต่การประกาศห้ามเคี้ยวหมากก็ถือเป็นสิ่งที่สะท้อนให้เห็นถึงวิสัยทัศน์ของรัฐบาลที่มีต่อสุขภาพช่องปากของประชาชนอย่างเป็นทางการ ในปีต่อมา พ.ศ. 2483 การเรียนการสอนวิชาทันตกรรมในระดับมหาวิทยาลัยเพื่อผลิตทันตแพทย์เข้าสู่ระบบสาธารณสุขก็ได้ริเริ่มขึ้นภายใต้การสนับสนุนของจอมพล ป. พิบูลสงคราม โดยมีการตั้งคณะทันตแพทยศาสตร์แห่งแรกของไทยขึ้นที่จุฬาลงกรณ์มหาวิทยาลัย หลังจากนั้น การเรียนการสอนของคณะทันตแพทยศาสตร์แห่งนี้ก็ได้รับการสนับสนุนช่วยเหลือจากจอมพล ป. พิบูลสงครามอีกหลายครั้งเรื่อยมาจนถึงสมัยที่สองของการเป็นรัฐบาลในทศวรรษ 2490 หากเปรียบเทียบกับรัฐบาลชุดก่อนหน้านั้นก็เป็นที่น่าสังเกตว่า จอมพล ป. พิบูลสงครามได้ให้ความสนใจและสนับสนุนการศึกษาด้านทันตกรรมมากกว่าอย่างเห็นได้ชัด

บทความนี้เป็นการขยายการศึกษาต่อจากวิทยานิพนธ์ระดับปริญญาโทของผู้เขียน เรื่อง “จากฟันดำสู่ฟันขาว: ฟันและทันตกรรมในสังคมกรุงเทพ ทศวรรษ 2430-2490” (2561) โดยมุ่งเน้นศึกษาการให้ความสนใจในงานทันตกรรมของจอมพล ป. พิบูลสงคราม เพื่อวิเคราะห์แรงจูงใจและเครือข่ายความสัมพันธ์ระหว่างจอมพล ป. พิบูลสงครามกับกลุ่มทันตแพทย์ที่มีผลต่อการสนับสนุนการศึกษาในคณะทันตแพทยศาสตร์ จุฬาลงกรณ์มหาวิทยาลัยในช่วงทศวรรษ 2480-2490 จากการศึกษาพบว่า เหตุผลที่จอมพล ป. พิบูลสงครามพยายามให้การสนับสนุนด้านการเรียนการสอนวิชาทันตกรรมนั้น เพราะนอกจากจะสอดคล้องกับนโยบายทันตสาธารณสุขแล้ว ยังมีเหตุผลมาจากความสนใจส่วนตัวเกี่ยวกับงานทันตกรรมและประสบการณ์การรักษาฟันของจอมพล ป. พิบูลสงคราม และที่สำคัญคือ จอมพล ป. พิบูลสงคราม ยังมีความสัมพันธ์อันดีกับกลุ่มหลวงวาจวิทยาวัฑฒน์ซึ่งเคยเป็นแพทย์และทันตแพทย์ในกองทัพบก ก่อนจะเข้ารับตำแหน่งหัวหน้าแผนกทันตแพทยศาสตร์และคณบดีคณะทันตแพทยศาสตร์ของจุฬาลงกรณ์มหาวิทยาลัย

**2.** “**สยามไม่มีโรงเรียนแพทย์ฟันเลย”: รัฐบาลกับการให้ความสำคัญกับการเรียนการสอนด้านทันตกรรมในช่วงก่อนทศวรรษ 2480**

แผนกทันตแพทยศาสตร์ในจุฬาลงกรณ์มหาวิทยาลัยเปิดการเรียนการสอนอย่างเป็นทางการเมื่อเดือนพฤษภาคม พ.ศ. 2483 การก่อตั้งนี้นับเป็นการเริ่มต้นการเรียนการสอนด้านทันตกรรมแผนตะวันตกหรือทันตกรรมสมัยใหม่ในระดับมหาวิทยาลัยเป็นแห่งแรกในประเทศไทย ก่อนทศวรรษ 2480 การเรียนการสอนด้านทันตกรรมสมัยใหม่ยังจำกัดอยู่เฉพาะในบางองค์กร เช่น กองทัพ โดยมีลักษณะเป็นการอบรมเฉพาะกิจในระยะหนึ่งแล้วเลิกไป ถ้าหากเปรียบเทียบกับโรงเรียนแพทย์เวชกรรม จะพบว่าสาขาทันตกรรมนั้นเริ่มต้นการเรียนการสอนล่าช้ากว่าถึงราว 50 ปี โรงเรียนแพทยาลัยซึ่งเป็นโรงเรียนแพทย์แห่งแรกในประเทศไทยได้ก่อตั้งขึ้นตั้งแต่ในทศวรรษ 2430 แต่ยังไม่มีการเรียนการสอนวิชาทันตกรรม

ความพยายามที่จะก่อตั้งคณะทันตแพทยศาสตร์ในระดับมหาวิทยาลัยมีขึ้นอย่างน้อยในช่วงทศวรรษ 2470 โดย หลวงวาจวิทยาวัฑฒน์ (วาด แผ้วภูวดล แย้มประยูร—7 ธันวาคม พ.ศ. 2443 – 19 เมษายน พ.ศ. 2509) ซึ่งเป็นคนไทยคนแรกที่ได้รับปริญญาทั้งในสาขาแพทยศาสตรบัณฑิตและสาขาทันตแพทยศาสตรบัณฑิตจากสหรัฐอเมริกา เมื่อกลับมายังประเทศไทยในปี พ.ศ. 2471 หลวงวาจวิทยาวัฑฒน์ก็เข้ารับตำแหน่งเป็นอาจารย์คณะแพทยศาสตร์และศิริราชพยาบาล จุฬาลงกรณ์มหาวิทยาลัย (“ประวัติศาสตราจารย์ พันเอก หลวงวาจวิทยาวัฑฒน์,” 2509, น. 1-2) และภายหลังก็ได้รับเชิญไปเป็นอายุรแพทย์ในกองเสนารักษ์ของกองทัพ ในระหว่างที่หลวงวาจวิทยาวัฑฒน์ทำงานอยู่ในคณะแพทยศาสตร์ก็ได้พยายามที่จะเสนอให้มีการก่อตั้งคณะทันตแพทยศาสตร์ขึ้นในจุฬาลงกรณ์มหาวิทยาลัย แต่สถานการณ์ของวงการแพทย์ในขณะนั้นมุ่งเน้นการพัฒนาทางเวชกรรมมากกว่า ข้อเสนอของหลวงวาจวิทยาวัฑฒน์จึงถูกระงับไว้ (เสม พริ้งพวงแก้ว, 2509, น. 81) หลังจากนั้น เมื่อหลวงวาจวิทยาวัฑฒน์ย้ายมาปฏิบัติงานเป็นแพทย์ในกองทัพก็ได้เสนอให้มีการจัดตั้งคณะทันตแพทยศาสตร์ขึ้นในจุฬาลงกรณ์มหาวิทยาลัยอีกครั้ง โดยเสนอต่ออธิการบดีของจุฬาลงกรณ์มหาวิทยาลัยขณะนั้น คือ ศาสตราจารย์ เอ. จี. เอลลิส แต่ก็ยังไม่ประสบความสำเร็จ (“ประวัติกองทันตแพทย์,” 2563) เหตุผลสำคัญที่ทำให้ไม่สามารถตั้งแผนกทันตแพทย์ได้นั้นก็เพราะ “โธ่คุณเอ๋ย แค่สร้างโรงเรียนเท่าที่มีอยู่แห่งนี้ก็ยังยากเหลือประมาณ มันต้องใช้จ่ายเงินจำนวนมหึมาเหลือทน ถ้าจะทำทันตแพทย์อีก เห็นจะแย่” (หลวงวาจวิทยาวัฑฒน์, 2509ก, น. ๒๐๓.)

ในช่วงเวลาเดียวกันนั้น นอกจากหลวงวาจวิทยาวัฑฒน์แล้วก็ยังมีคนอื่นๆ ในภาครัฐที่ตระหนักถึงความสำคัญของการผลิตทันตแพทย์มืออาชีพด้วยเช่นกัน ตัวอย่างเช่น ในระหว่างเดือนกรกฎาคมถึงกันยายน พ.ศ. 2479 ได้มีการพิจารณาวางแผน “โครงการสงเคราะห์มารดาและเด็กกับการอนามัยนักเรียน” โดยมีฟันเป็นหนึ่งในอวัยวะที่จะต้องได้รับการดูแลรักษา ในเอกสารของโครงการนี้ได้ให้ความเห็นเอาไว้ว่า “ในเวลานั้นประเทศสยามไม่มีโรงเรียนแพทย์ฟันเลย ราษฎรพลเมืองได้อาศัยแพทย์ฟันที่เรียนมาจากต่างประเทศ และช่างฟันที่ไม่มีประกาศนียบัตร ฉะนั้นเป็นหน้าที่ของรัฐบาลที่จะจัดให้มีโรงเรียนการช่างฟันขึ้นโดยเร็ว” (หจช. สร. 0201.27/9, 2479) นอกจากนั้น ในกลุ่มสมาชิกสภาผู้แทนราษฎรก็ตระหนักถึงปัญหานี้เช่นเดียวกัน ดังจะเห็นได้จากในการประชุมสภาผู้แทนราษฎรครั้งที่ 15/2479 (วิสามัญ) สมัยที่ 2 ครั้งที่ 2 วันอังคารที่ 23 มีนาคม 2479 หลวงนรินทร์ประศาสตร์เวช ผู้แทนราษฎรจังหวัดจันทบุรี ได้ตั้งกระทู้ถามรัฐมนตรีว่าการกระทรวงธรรมการว่า เมื่อ พ.ศ. 2476 หลวงนรินทร์ประศาสตร์เวชเคยตั้งกระทู้ถามรัฐบาลเรื่องให้จัดการตั้งโรงเรียนแพทย์ฟันขึ้นในสาขาของจุฬาลงกรณ์มหาวิทยาลัย รัฐบาลได้ตอบกระทู้ในคราวนั้นว่า รัฐบาลดำริตั้งโรงเรียนสัตวแพทย์ก่อน เพราะมีความจำเป็นและสำคัญกว่า ดังนั้น ในคราวนี้หลวงนรินทร์ประศาสตร์เวชจึงถามว่า เวลาได้ล่วงเลยมานานปี เหตุใดรัฐบาลจึงยังไม่ได้ตั้งโรงเรียนสัตวแพทย์ขึ้น ขุนสุคนธวิทศึกษากรซึ่งเป็นรัฐมนตรีช่วยราชการกระทรวงธรรมการได้ตอบว่า รัฐบาลได้จัดตั้งแผนกสัตวแพทย์ขึ้นในจุฬาลงกรณ์มหาวิทยาลัยตั้งแต่ พ.ศ. 2477 แล้ว หลวงนรินทร์ประศาสตร์เวชขอซักถามต่อว่า “แพทย์ฟันนั้นก็สำคัญเหมือนกัน...” แต่สุดท้ายประธานสภาฯ เห็นว่า “คนละเรื่องนี่ท่าน ท่านถามแต่สัตวแพทย์” แล้วจึงปิดกระทู้ (กระทู้ถามเรื่อง ให้จัดตั้งโรงเรียนแพทย์ฟัน*,* 2479, น. 666-667) อีกคราวหนึ่งคือในการประชุมสภาผู้แทนราษฎร ครั้งที่ 16/2481 (สามัญ) สมัยที่ 2 ชุดที่ 3 วันที่ 4 มีนาคม พ.ศ. 2481 มีการตั้งกระทู้ถามจาก นายทองดี ณ กาฬสินธุ์ ผู้แทนราษฎรจากมหาสารคาม ถามหลวงเชวงศักดิ์สงครามซึ่งเป็นรัฐมนตรีว่าการกระทรวงมหาดไทยว่า จำนวนผู้ป่วยโรคทางฟันตั้งแต่ พ.ศ. 2475 จนถึงขณะนั้นมีจำนวนเท่าใด มีแพทย์รักษาฟันทั้งคนไทยและต่างชาติจำนวนเท่าใด มีนักเรียนไปเรียนด้านทันตกรรมในต่างประเทศจำนวนเท่าใด และรัฐบาลได้เห็นความจำเป็นในการผลิตแพทย์ทางฟันในประเทศบ้างหรือไม่ เพราะเหตุใด หลวงเชวงศักดิ์สงครามตอบว่า จำนวนผู้ป่วยนั้นไม่สามารถตอบได้เนื่องจากเป็นโรคที่ไม่ต้องแจ้งความเพราะไม่ใช่โรคติดต่อ ส่วนจำนวนทันตแพทย์ที่เป็นชั้นหนึ่งมีคนไทย 16 คน ต่างชาติ 10 คน แพทย์ชั้นสอง 375 คนซึ่งส่วนมากเป็นคนจีน นักเรียนที่กำลังเรียนอยู่ต่างประเทศมี 11 คน และการจัดการเรียนการสอนนั้นกำลังดำเนินการตระเตรียมเพื่อเปิดสอนวิชาทันตแพทย์ขึ้นที่จุฬาลงกรณ์มหาวิทยาลัย (*กระทู้ถามเรื่อง โรคทางฟันและทันตแพทย์*, 2481, น. 887-889) และในช่วงเวลาที่ไล่เลี่ยกันกับการเปิดคณะทันตแพทยศาสตร์ที่จุฬาลงกรณ์มหาวิทยาลัย กรมสาธารณสุขก็ได้จัดให้มีโรงเรียนสอนวิชาทันตแพทย์ขึ้นในปี พ.ศ. 2483 เรียกว่า โรงเรียนทันตแพทย์ชั้นสอง โดยมีจุดประสงค์เพื่อผลิตทันตแพทย์ชั้นสองที่เป็นชาวไทยจำนวน 200 คน หลวงวาจวิทยาวัฑฒน์เป็นผู้อำนวยการโรงเรียน แต่เมื่อได้ทันตแพทย์ชั้นสองตามจำนวนที่ต้องการแล้วจึงได้เลิกกิจการไป (เศวต ทัศนบรรจง, 2534, น. 113)

จะเห็นได้ว่า ก่อนทศวรรษ 2480 แม้จะเริ่มมีผู้ที่เล็งเห็นความสำคัญของการตั้งโรงเรียนทันตแพทย์และการผลิตทันตแพทย์ปริญญา แต่การเรียนการสอนในกลุ่มแพทยศาสตร์ก็ยังไม่ได้ให้พื้นที่กับสาขาทันตกรรม และรัฐบาลเองแม้จะเริ่มมีหน่วยงานออกไปดูแลรักษาสุขภาพช่องปากให้กับประชาชนบ้างแล้ว แต่ก็ยังไม่ได้ให้ความสำคัญกับการผลิตทันตแพทย์อย่างจริงจัง สาเหตุเท่าที่ปรากฏก็คือ บุคลากรด้านการแพทย์และการสาธารณสุขมักทุ่มเทความสนใจไปที่การผลิตแพทย์เวชกรรมมากกว่า เพราะเพียงแค่จำนวนแพทย์เวชกรรมนั้นก็ยังไม่เพียงพอต่อการบริการด้านสาธารณสุขให้ทั่วถึงทั้งประเทศ งบประมาณที่จะนำมาสนับสนุนการเรียนการสอนด้านการแพทย์นั้นจึงต้องทุ่มให้กับเวชกรรมอื่นๆ มากกว่าทันตกรรม หรือแม้แต่การดูแลรักษาสัตว์เพื่อกิจการด้านการเกษตรและการปศุสัตว์ก็ยังดูเหมือนว่าจะมีความจำเป็นมากกว่าสุขภาพช่องปากของคน ดังนั้น โรคทางฟันซึ่งเป็นโรคไม่ติดต่อ ไม่ใช่โรคระบาด และไม่ได้สร้างความเสียหายทางเศรษฐกิจเมื่อเทียบกับโรคอื่นๆ จึงมักจะถูกละเลยหรือให้ความสำคัญในระดับรองลงไป แต่ในระหว่างทศวรรษ 2470 นั้นก็ได้เริ่มมีการเชื่อมเครือข่ายความสัมพันธ์ระหว่างกลุ่มแพทย์ทหารคือหลวงวาจวิทยาวัฑฒน์กับจอมพล ป. พิบูลสงคราม ซึ่งความสัมพันธ์นี้จะนำไปสู่การก่อตั้งคณะทันตแพทยศาสตร์ จุฬาลงกรณ์มหาวิทยาลัยในเวลาต่อมา

**3. “จากนี้ไปสักระยะต้องรักษาฟันสักหน่อย”:**

**อาการปวดฟัน แรงจูงใจ และเครือข่ายความสัมพันธ์กับทันตแพทย์ของจอมพล ป. พิบูลสงคราม**

ในระหว่างที่หลวงวาจวิทยาวัฑฒน์ปฏิบัติงานเป็นแพทย์ทหารทางอายุรกรรมอยู่ในกองทัพบก หนึ่งในบรรดาผู้ที่ได้เข้ารับการรักษาพยาบาลจากหลวงวาจวิทยาวัฑฒน์คือ จอมพล ป. พิบูลสงคราม (ยศในขณะนั้นคือ นายพันเอกหลวงพิบูลสงคราม) (หลวงวาจวิทยาวัฑฒน์, 2509ก, น. ๒๐๒) เหตุการณ์สำคัญคราวหนึ่งคือเมื่อวันที่ 23 กุมภาพันธ์ พ.ศ. 2477 จอมพล ป. พิบูลสงครามถูกลอบสังหารที่สนามหลวงจึงได้เข้ารับการรักษาที่กองเสนารักษ์ โรงพยาบาลพญาไท ซึ่งเป็นโรงพยาบาลของกองทัพ (ปัจจุบันคือโรงพยาบาลพระมงกุฎเกล้า) โดยหนึ่งในคณะผู้ดูแลนั้นมีหลวงวาจวิทยาวัฑฒน์อยู่ด้วย (ภาพที่ 1) ดังนั้น ในภายหลัง หลวงวาจวิทยาวัฑฒน์จึงมีโอกาสได้พูดคุยเสนอความคิดเห็นเกี่ยวกับการพัฒนาเรียนการสอนด้านทันตกรรมให้จอมพล ป. พิบูลสงครามได้รับทราบ อย่างไรก็ตาม เป็นไปได้มากว่าข้อเสนอของหลวงวาจวิทยาวัฑฒน์อาจจะไม่ได้รับการตอบรับใดๆ ถ้าหากจอมพล ป. พิบูลสงครามไม่ได้มีปัญหาสุขภาพฟันและไม่เคยประสบปัญหาในการรับการรักษาฟัน



ภาพที่ 1 ภาพถ่ายที่จอมพล ป. พิบูลสงครามมอบให้แก่หลวงวาจวิทยาวัฑฒน์ ซึ่งถ่ายไว้ในคราวที่เข้ารับการรักษาตัวในโรงพยาบาลพญาไทจากการถูกลอบสังหาร (ที่มา: พิพิธภัณฑสถานวาจวิทยาวัฑฒน์ และ ทพ. พิสุทธิ์ อำนวยพาณิชย์)

หลักฐานจำนวนหนึ่งบ่งบอกว่า จอมพล ป. พิบูลสงครามมักมีปัญหาสุขภาพเกี่ยวกับฟัน โดยมักจะมีอาการปวดฟันอยู่เป็นประจำ เหตุผลหนึ่งที่มีส่วนทำให้จอมพล ป. พิบูลสงครามสนับสนุนการตั้งโรงเรียนทันตแพทย์นั้นมาจากการที่จอมพล ป. พิบูลสงคราม มีอาการปวดฟันเป็นประจำและไปรับการรักษาจากนายแพทย์ทหารกองหนุนนายหนึ่ง แต่เมื่อรักษาแล้ว จอมพล ป. พิบูลสงครามกลับได้รับบิลค่ารักษาพยาบาลในราคาที่ค่อนข้างสูงมากและถูกปฏิเสธที่จะลดราคาจึงทำให้เกิดความไม่พอใจ (สี สิริสิงห, 2521, น. ๖๓-๖๔) ประวัติความเจ็บป่วยด้วยโรคฟันอีกคราวหนึ่งที่ค้นคว้าได้คือ ในช่วงสัปดาห์แรกที่ทหารญี่ปุ่นบุกเข้าประเทศไทยในช่วงสงครามอินโดจีน จอมพล ป. พิบูลสงครามเกิดมีอาการปวดฟันขึ้นจนต้องเข้าไปรักษาที่โรงพยาบาลพญาไท ผู้ที่ทำการรักษาคือ พันโท สี สิริสิงห (ยศในขณะนั้นคือ สิบตรี สี สิริสิงห) ทันตแพทย์ทหารซึ่งภายหลังจากการรักษาในวันนั้นก็ได้รับการเลื่อนยศจากสิบตรีขึ้นเป็นร้อยเอกและยังคงมีโอกาสได้ติดต่อกับจอมพล ป. พิบูลสงครามเรื่อยมา (สี สิริสิงห, 2521, น. ๖๖) ปัญหาสุขภาพฟันของจอมพล ป. พิบูลสงครามยังไม่หมดเพียงเท่านั้น ในปลายปี พ.ศ. 2500 เมื่อจอมพล ป. พิบูลสงครามต้องลี้ภัยทางการเมืองไปยังกรุงโตเกียว ประเทศญี่ปุ่น ก็มีข่าวตีพิมพ์ลงในหนังสือพิมพ์โยมิอุริ (โยมิอุริชิมบุน) โดยพาดหัวข่าวว่า “คุณพิบูลเข้าโตเกียวเมื่อคืนนี้...จากนี้ไปสักระยะต้องรักษาฟันสักหน่อย” และในเนื้อข่าวได้ลงคำสัมภาษณ์ว่า “ที่โตเกียว ก่อนอื่น จะไปพบทันตแพทย์แล้วก็อยากจะรักษาฟัน” (“ピブンさんゆうべ入京「当分は歯の治療さ」,” 1957, p. 7.)

การดำรงตำแหน่งในกองทัพบกและการเจ็บป่วยด้วยโรคทางฟันเป็นประจำทำให้จอมพล ป. พิบูลสงครามมีโอกาสได้พบปะกับหลวงวาจวิทยาวัฑฒน์และพันโท สี สิริสิงห รวมถึงบุคลากรการแพทย์คนอื่นๆ ประสบการณ์ความเจ็บป่วยทั้งของตนเองและคนรอบข้างบวกกับเครือข่ายความสัมพันธ์กับทันตแพทย์เช่นนี้ได้ส่งผลให้จอมพล ป. พิบูลสงครามให้การสนับสนุนการเรียนการสอนด้านทันตกรรม ตั้งแต่การริเริ่มก่อตั้งและจัดการเรียนการสอนในคณะทันตแพทยศาสตร์ของจุฬาลงกรณ์มหาวิทยาลัยหรือมหาวิทยาลัยแพทยศาสตร์ รวมถึงสนับสนุนการผลิตบุคลากรด้านทันตสาธารณสุขในโครงการอื่นๆ ในเวลาต่อมาอีกด้วย

**4. “เพราะฉันปวดฟันและเจ็บฟันเสมอ”: การก่อตั้งและการสนับสนุนการเรียนการสอนในคณะทันตแพทยศาสตร์ จุฬาลงกรณ์มหาวิทยาลัย**

หลังจากที่ข้อเสนอให้ก่อตั้งโรงเรียนทันตแพทย์ของหลวงวาจวิทยาวัฑฒน์ถูกปฏิเสธไปในระหว่างทศวรรษ 2470 ในปี พ.ศ. 2481 หลวงวาจวิทยาวัฑฒน์ได้เสนอความคิดที่จะก่อตั้งโรงเรียนทันตแพทย์ขึ้นอีกครั้งหนึ่ง โดยจะตั้งขึ้นในกรมแพทย์ทหารบก ในคราวนี้ จอมพล ป. พิบูลสงครามมีความเห็นชอบและอนุมัติให้ดำเนินการได้ (สุด แสงวิเชียร, 2509, น. 73) เนื่องจากตนเองนั้นก็ได้เคยพบเห็นตัวอย่างจากในประเทศฝรั่งเศสที่มีกิจการด้านทันตกรรมอย่างเป็นเรื่องเป็นราว (หลวงวาจวิทยาวัฑฒน์, 2509ก, น. ๒๐๒) จากนั้น หลวงวาจวิทยาวัฑฒน์จึงได้รับอนุญาตให้เดินทางไปศึกษาดูงานจากโรงเรียนทันตแพทย์ในต่างประเทศ คือ ญี่ปุ่น สหรัฐอเมริกา อังกฤษ เยอรมนี และฝรั่งเศส (“ประวัติศาสตราจารย์ พันเอก หลวงวาจวิทยาวัฑฒน์,” 2509, น. 2) แต่แผนดังกล่าวถูกปรับปรุงในภายหลัง โดยเปลี่ยนจากการก่อตั้งโรงเรียนทันตแพทย์ในกองทัพเป็นการก่อตั้งแผนกทันตแพทยศาสตร์ในจุฬาลงกรณ์มหาวิทยาลัย ซึ่งขณะนั้นจอมพล ป. พิบูลสงครามดำรงตำแหน่งเป็นอธิการบดี จากนั้นแผนกดังกล่าวจึงได้เริ่มเปิดการเรียนการสอนในเดือนมิถุนายน พ.ศ. 2483 ต่อมาในปี พ.ศ. 2487 เมื่อนักศึกษาทันตแพทยศาสตรบัณฑิตรุ่นแรกจบการศึกษาในปีการศึกษา 2486 จอมพล ป. พิบูลสงครามก็ได้ร่วมลงข้อเขียนเรื่อง “เกียรติของทันตแพทยสาตรบันดิต” ไว้ในหนังสือ *ท.บ. อนุสรณ์ 2487* ซึ่งมีใจความสำคัญบางส่วนที่เน้นย้ำให้เห็นถึงแรงจูงใจของจอมพล ป. พิบูลสงครามต่องานทันตกรรม ตัวอย่างเช่น

“..... หากฉันสามาถจะทำตนเปนทันตแพทยสาตรบันดิตได้ ไจของฉันคิดว่าจะเปนการสุขไจหย่างยิ่งไนชีวิตสิ่งหนึ่งเหมือนกัน แต่ความจิงย่อมเปนการสุดความสามาถเพาะอายุย่างเข้า 40 ปีเสสเสียแล้ว ถึงกะนั้นก็ตาม ไจยังคิดหยู่เสมอว่า ฉันเดินอาชีพผิดทางไปหน่อยเสียแล้ว ถ้าจะไห้วิถีทางแห่งชีวิตของฉันถูกต้อง ฉันควนจะเปนทันตแพทยสาตรบันดิต .....”

“..... ฉันหยากเปนทันตแพทย์ แต่หมดโอกาส เพราะอายุมากเสียแล้ว แต่กลับได้มีวาสนาเปนผู้ไห้กำเหนิดและอุปถัมภ์แก่คนะทันตแพทยสาตร .....”

“..... เพราะฉันปวดฟันและเจ็บฟันเสมอ จึงได้รู้สึกว่า ทันตแพทย์เปนแพทย์ที่สำคันยิ่งไนบันดาแพทย์ที่ควนนิยมทั้งหลาย เพราะปวดฟันและเจ็บฟันนี้เองทำไห้ฉันได้สึกสาไนเรื่องฟันเกี่ยวแก่ร่างกายหย่างไดบ้างหย่างคร่าวๆ และได้เห็นเพื่อนฝูงบอกอาการเจ็บเนื่องจากฟันไห้บ้าง จึงเข้าไจได้บัดนี้ว่า ฟันเปนอวัยวะที่สำคันยิ่งของมนุส บางทีเท่าๆ กับหัวไจก็เห็นจะไม่ไกลกันนัก ฉันเคยพบเพื่อนบางคนฟันเปนหนองและกลายเปนโรคหัวไจจะหยุดก็มี บางคนฟันเปนหนอง กะเพาะ ลำไส้เสีย เขามาแลบลิ้นไห้ฉันดู เพื่อจะขอลาพักผ่อน ..... ฉะนั้นทันตแพทย์จึงเปนแพทย์ที่สำคันยิ่งสำหรับชาติไทยซึ่งจำเปนจะต้องทวีขึ้นไห้มีมากเพียงพอแก่ประชากร .....” (“*วงการทันตแพทย์ไทยและทำเนียบทันตแพทย์ พ.ศ. 2526*, 2526, น. 33-36)

สาเหตุที่สำคัญอีกประการหนึ่งที่ทำให้รัฐบาลต้องการผลิตทันตแพทย์ปริญญา คือ รัฐบาลจอมพล ป. พิบูลสงครามมีนโยบายในการจัดการกับร่างกายของประชาชนทั้งในด้านสุขภาพและวัฒนธรรม ซึ่งฟันก็ได้กลายเป็นหนึ่งในอวัยวะที่ต้องได้รับการดูแล[[1]](#footnote-1) การก่อตั้งแผนกหรือคณะทันตแพทยศาสตร์แห่งแรกของไทยเพื่อผลิตทันตแพทย์ปริญญาจึงดูจะเป็นหนึ่งในโครงการที่สอดคล้องกับนโยบายทางด้านวัฒนธรรมและสาธารณสุขของรัฐบาล กล่าวคือ ในปี พ.ศ. 2482 ซึ่งเป็นช่วงที่กำลังตระเตรียมการก่อตั้งแผนกทันตแพทยศาสตร์ รัฐบาลได้ออกนโยบายชักชวนให้ประชาชนทั่วประเทศเลิกเคี้ยวหมากและเลิกความนิยมการมีฟันดำเพื่อสุขภาพที่ดีและเพื่อสร้างภาพลักษณ์ที่ดูเจริญทันสมัยให้กับสังคมไทย (หจช. (2) สร. 0201.10/51) ถึงแม้ว่าวัฒนธรรมการเคี้ยวหมากและความนิยมการมีฟันดำจะเริ่มคลี่คลายมาก่อนแล้ว เนื่องจากวัฒนธรรมฟันขาวเริ่มเป็นที่นิยมในสังคมกรุงเทพมากขึ้นมาตั้งแต่สองสามทศวรรษก่อนหน้า แต่การชักชวนของรัฐบาลในคราวนี้ก็นับเป็นการขอให้เลิกวัฒนธรรมนี้อย่างเป็นทางการทั่วประเทศ การผลิตทันตแพทย์ปริญญาจึงมีความสำคัญในการรองรับการดูแลทันตสุขภาพของประชาชน

และนอกจากการผลิตทันตแพทย์ปริญญาแล้ว ในช่วงครึ่งหลังของทศวรรษ 2480 รัฐบาลยังจัดให้มีโครงการผลิตบุคลากรด้านทันตกรรมเพิ่มขึ้นอีก เนื่องจากคณะทันตแพทยศาสตร์ยังไม่สามารถผลิตทันตแพทย์ปริญญาให้มีจำนวนมากเพียงพอและทันต่อความต้องการของประชาชนทั้งประเทศได้ ดังนั้น ในวันที่ 24 สิงหาคม พ.ศ. 2485 จอมพล ป. พิบูลสงครามจึงได้สั่งให้มีการจัดการอบรมทันตแพทย์ชั้นสองหรือทันตแพทย์ระดับประกาศนียบัตร โดยเขียนจดหมายด้วยลายมือตนเองถึงนายทวี บุณยเกตุ ว่า

“ช่วยทำคำสั่งไปยังกะซวงกลาโหม สาธารนสุข สึกสา ใจความ : -

เวลานี้ ขาดแพทย์ฟันทั่วไป ในตลาดเต็มไปด้วยแพทย์ฟันต่างประเทส มีจีนเปนต้น โรคฟันทำลายประสาท กะเพาะ หัวใจและอื่นๆ จึงเปนการจำเปนต้องเร่งอบรมแพทย์ฟันขึ้นโดยด่วน ฉนั้นให้ ร.ม.ต. สาธารนะสุขเปนเจ้าของเรื่อง พิจารนาตั้งการอบรมแพทย์ฟันขึ้น ให้เรียกผู้แทนสึกสา, กลาโหม มาร่วมทำด้วยกัน ทั้งนี้ให้เสนอโครงการนี้ให้เส็ดไปสับดา...นี้” (หจช. (2) สร. 0201.27/17)

ท้ายที่สุดในการนี้ก็ได้ข้อสรุปว่า กรมการแพทย์ กระทรวงสาธารณสุข จะเป็นผู้ดูแล และต่อมาได้โอนให้มหาวิทยาลัยแพทยศาสตร์ดำเนินการต่อ ซึ่งทั้งหมดนั้นก็เป็นภารกิจที่อยู่ในความรับผิดชอบของคณะทันตแพทยศาสตร์มาโดยตลอด จนกระทั่งเมื่อผ่านไปสองปี ทันตแพทย์ชั้นสองรุ่นแรกก็สำเร็จการศึกษาและได้เริ่มออกปฏิบัติงานเมื่อปี พ.ศ. 2487 (หลวงวาจวิทยาวัฑฒน์, 2509ข, น. ๑๔)

เครือข่ายความสัมพันธ์ระหว่างจอมพล ป. พิบูลสงคราม หลวงวาจวิทยาวัฑฒน์ และพันโท สี สิริสิงห ยังคงดำเนินมาตลอดจนถึงทศวรรษ 2490 และในทศวรรษนั้น คณะทันตแพทยศาสตร์ก็ยังคงต้องการการพัฒนาคุณภาพการเรียนการสอน ทั้งด้านการจัดหาอาจารย์ผู้สอน การศึกษาดูงานต่างประเทศ การจัดหาเครื่องมือทำฟัน ไปจนถึงการพัฒนาการให้บริการรักษาโรคทางฟันแก่ประชาชน ซึ่งทั้งหมดนี้ล้วนแล้วแต่ต้องขอรับการสนับสนุนช่วยเหลือจากหน่วยงานต่างๆ ทั้งจากรัฐบาลไทยและต่างประเทศ ในส่วนของรัฐบาลนั้น มักเป็นการติดต่อระหว่างหลวงวาทวิทยาวัฑฒน์ พันโท สี สิริสิงห และจอมพล ป. พิบูลสงคราม ดังที่ พันโท สี สิริสิงห ได้เขียนไว้ว่า “ความสัมพันธ์ระหว่างจอมพล ป. กับผู้เขียนก็ยังคงเป็นไปด้วยดีตลอดมา ผู้เขียนมีความประสงค์สิ่งใดเกี่ยวกับคณะทันตแพทยศาสตร์ ก็กราบเรียนท่านๆ ก็ช่วยเหลือเต็มที่ เช่น การบรรจุอาจารย์ การขอซื้ออุปกรณ์เครื่องทำฟัน รู้สึกว่าสะดวกและคล่องไม่มีปัญหาอะไร” (สี สิริสิงห, 2521, น. ๖๖) เมื่อพันโท สี สิริสิงห ดำรงตำแหน่งคณบดีคณะทันตแพทยศาสตร์ก็ได้มีจุดยืนหรือเป้าหมายหลักสามเรื่อง เรื่องหนึ่งคือมีความต้องการจัดหาอาคารสถานที่สำหรับการเรียนและจัดหาเครื่องมืออุปกรณ์ต่างๆ ให้ได้มากที่สุดเท่าที่จะมากได้ โดยการติดต่อขอจากภายในประเทศและต่างประเทศ จุดยืนข้อนี้ พันโท สี สิริสิงห บันทึกไว้ว่า

“..... ส่วนในเรื่องจุดยืนข้อที่ 2 นั้น ผู้เขียน (พันโท สี สิริสิงห) ยังคงได้รับจาก จอมพล ป. ตลอดเวลาที่ท่านยังเป็นนายกรัฐมนตรี เพราะตอนหลังสงครามโลกครั้งที่ 2 ท่านก็หมดตำแหน่งผู้นำ แต่ต่อมาอีกระยะหนึ่ง ท่านก็กลับได้เป็นนายกรัฐมนตรีอีก ในตอนหลังๆ ท่านนายกแปลกได้พยายามยัดเยียดเงินเป็นค่าทำฟัน เพราะตอนนั้นได้มาทำที่สำนักงานของผู้เขียน แต่ผู้เขียนไม่รับ แต่บอกกับท่านว่า อยากขอให้ท่านอนุมัติตึกที่ใช้เป็น Clinic ของพวก Intern ในปัจจุบัน ซึ่งท่านก็ได้อนุมัติให้เป็นกรณีพิเศษ รถทำฟันเคลื่อนที่ท่านก็จัดสรรให้จากเงินสำนักงานสลากกินแบ่งของรัฐบาล .....” (สี สิริสิงห, 2521, น. ๖๙)

ในระหว่างปี พ.ศ. 2495-2496 คณะทันตแพทยศาสตร์และจอมพล ป. พิบูลสงครามมีความสนใจที่จะสร้างโรงพยาบาลทันตกรรม เมื่อวันที่ 19 กรกฎาคม พ.ศ. 2495 จอมพล ป. พิบูลสงครามได้ฟังบทความทางวิทยุกรมประชาสัมพันธ์เรื่อง “ทำไมเราต้องผลิตหมอฟัน” จึงได้ส่งข้อความไปยังคณบดีคณะทันตแพทยศาสตร์ ให้ทำการเสนองบประมาณมาเพื่อปรับปรุงส่งเสริมวิชาการด้านทันตกรรม นอกจากนั้น จอมพล ป. พิบูลสงครามยังมีความประสงค์ให้ตั้งโรงพยาบาลทันตกรรมขึ้นแห่งหนึ่ง โดยอาจก่อสร้างที่บริเวณพญาไทหรือใกล้กับบริเวณคณะทันตแพทยศาสตร์ก็ได้ คณะทันตแพทยศาสตร์จึงได้ร่างโครงการโรงพยาบาลทันตแพทย์ขึ้น (หจช. (3) สร. 0201.59.1/33) ต่อมาในปี พ.ศ. 2496 จอมพล ป. พิบูลสงครามได้นำข้อเสนอจากคณะทันตแพทยศาสตร์เข้าประชุมกับคณะรัฐมนตรี จนกระทั่งได้รับงบประมาณสำหรับคณะทันตแพทยศาสตร์เป็นวงเงินจำนวน 4,000,000 บาท ซึ่งเป็นงบประมาณจากกระทรวงการคลัง เพื่อก่อสร้างศาลาทันตกรรมซึ่งจะเป็นอาคารที่ใช้อบรมฝึกสอนนักศึกษาทันตแพทย์และนักเรียนอนุปริญญาทันตานามัย และใช้บำบัดรักษาโรคฟันให้กับประชาชน นอกจากนั้นคณะทันตแพทยศาสตร์ยังได้รับงบประมาณอีก 1,000,000 บาท จากงบประมาณการกุศลของกรมเลขาธิการคณะรัฐมนตรี เพื่อใช้ก่อสร้างที่พักให้กับนักศึกษาทันตแพทย์หญิงที่มีภูมิลำเนาอยู่ต่างจังหวัดและไม่มีที่พักอาศัยในกรุงเทพ อย่างไรก็ตาม การสร้างอาคารทั้งสองหลังนี้ยังต้องการจัดหาอุปกรณ์ที่จำเป็นซึ่งคำนวณแล้วเป็นเงินอีก 780,000 บาท จอมพล ป. พิบูลสงครามจึงได้สั่งการให้กระทรวงสาธารณสุขจัดจ้างบริษัท สหวิศวการโยธา จำกัด รับไปดำเนินการจนเรียบร้อย และรัฐบาลจะตั้งทุนการศึกษาให้นักศึกษาที่ขัดสนเป็นจำนวนอีก 50 ทุนใน พ.ศ. 2497 ยิ่งไปกว่านั้น รัฐบาลยังได้สั่งให้กรมการแพทย์และกรมอนามัยตั้งตำแหน่งทันตแพทย์ไว้เพื่อรองรับการบรรจุบัณฑิตเข้าปฏิบัติงาน (หจช. (2) สร. 0201.27/17)

ตลอดสองทศวรรษ 2480-2490 คณะทันตแพทยศาสตร์ จุฬาลงกรณ์มหาวิทยาลัย ได้ก่อตั้งขึ้นและพัฒนาการเรียนการสอนให้ก้าวหน้าขึ้นมาโดยตลอด โดยได้รับความช่วยเหลือจากหลายฝ่ายทั้งในประเทศและต่างประเทศ ประเด็นที่น่าสนใจคือ จากหลักฐานเอกสารหลายชิ้นแสดงให้เห็นว่า จอมพล ป. พิบูลสงครามได้ให้การสนับสนุนการดำเนินกิจการของคณะทันตแพทยศาสตร์ตลอดการดำรงตำแหน่งนายกรัฐมนตรีทั้งสองสมัย (ระหว่าง พ.ศ. 2481-2487 และระหว่าง พ.ศ. 2491-2500) การสนับสนุนกิจการนั้นมีทั้งความพยายามที่จะสนับสนุนโดยส่วนตัวและโดยนามของรัฐบาล แรงจูงใจที่ทำให้จอมพล ป. พิบูลสงครามให้การสนับสนุนการเรียนการสอนเพื่อผลิตทันตแพทย์เช่นนี้ เป็นที่ชัดเจนว่ามาจากประสบการณ์ส่วนตัวเกี่ยวกับสุขภาพฟันของจอมพล ป. พิบูลสงครามเอง และในช่วงเวลาเดียวกันนั้น จอมพล ป. พิบูลสงครามก็มีโอกาสได้รู้จักกับหลวงวาจวิทยาวัฑฒน์ซึ่งมีความพยายามที่จะก่อตั้งคณะทันตแพทยศาสตร์อยู่ก่อนแล้ว ปัจจัยต่างๆ เหล่านี้ได้รวมเข้ากันจนก่อให้เกิดการตั้งโรงเรียนผลิตทันตแพทย์ระดับปริญญาและประกาศนียบัตรที่มีความสืบเนื่องต่อมา ไม่ใช่เป็นเพียงการจัดตั้งขึ้นชั่วคราวแล้วล้มเลิกไปอย่างในช่วงก่อนหน้านั้น กรณีของการสนับสนุนการเรียนการสอนด้านทันตกรรมเช่นนี้แสดงให้เห็นว่า ประสบการณ์ชีวิตส่วนตัวและเครือข่ายความสัมพันธ์ส่วนตัวของผู้บริหารประเทศมีอิทธิพลอย่างมากในการกำหนดและดำเนินนโยบายของรัฐบาล ไม่เว้นแม้แต่ในกิจการด้านทันตสาธารณสุข

**5. บทสรุป / ข้อเสนอแนะ**

บทความซึ่งต่อเติมจากวิทยานิพนธ์ระดับปริญญาโทของผู้เขียนบทนี้ได้อธิบายสาเหตุที่มาของการจัดการเรียนการสอนด้านทันตกรรมในระหว่างทศวรรษ 2480-2490 โดยเน้นความสนใจไปที่บทบาทของจอมพล ป. พิบูลสงคราม ที่ให้การสนับสนุนคณะทันตแพทยศาสตร์หลายประการ จากการศึกษาพบว่า การที่จอมพล ป. พิบูลสงครามมีอาการปวดฟันบ่อยครั้งนั้นมีผลทำให้ตนเองเกิดความสนใจในโรคทางฟันและงานทันตกรรม ทั้งยังได้ก่อให้เกิดเครือข่ายความสัมพันธ์ระหว่างจอมพล ป. พิบูลสงครามกับทันตแพทย์ทหารที่ทำการรักษาพยาบาล การพัฒนาการเรียนการสอนเพื่อผลิตทันตแพทย์ในช่วงเวลานั้นจึงดำเนินอยู่บนแรงจูงใจและสายสัมพันธ์ของคนกลุ่มนี้ อย่างไรก็ตาม ในช่วงทศวรรษ 2480-2490 การสาธารณสุขและการแพทย์สาขาอื่นๆ ก็ได้รับการพัฒนาเช่นเดียวกัน บทความนี้ยังไม่ได้ทำการเปรียบเทียบระหว่างทันตกรรมกับการแพทย์สาขาอื่นว่าได้รับความช่วยเหลือสนับสนุนจากรัฐบาลของจอมพล ป. พิบูลสงครามต่างกันหรือไม่และอย่างไร ประเด็นนี้จึงเป็นเรื่องที่ยังสามารถค้นคว้าได้ต่อไป

**บรรณานุกรม**

ก้องสกล กวินรวีกุล. (2545). *การสร้างร่างกายพลเมืองไทยในสมัยจอมพล ป. พิบูลสงคราม พ.ศ. 2481-2487*. (วิทยานิพนธ์ปริญญามหาบัณฑิต). มหาวิทยาลัยธรรมศาสตร์, คณะสังคม วิทยาและมานุษยวิทยา. สาขาวิชาสังคมวิทยาและมานุษยวิทยา.

ชนินทร์ เตชะประเสริฐวิทยา, บรรณาธิการ. (2526). *วงการทันตแพทย์ไทยและทำเนียบทันตแพทย์ พ.ศ. 2526*. กรุงเทพฯ: ทันตแพทย์สมาคมแห่งประเทศไทย.

“ประวัติกองทันตแพทย์ กรมแพทย์ทหารบก และกิจการด้านงานทันตกรรมในกองทัพ.” (2563, 10 พฤษภาคม). Retrieved from http://www.armydent.com/pagemenu /53/th/ประวัติ กทพ.html

“ประวัติศาสตราจารย์ พันเอก หลวงวาจวิทยาวัฑฒน์ ม.ว.ม, ป.ช..” (2509). ใน *อนุสรณ์ในงาน พระราชทานเพลิงศพ ศาสตราจารย์ พันเอกหลวงวาจวิทยาวัทฒน์ ม.ว.ม., ป.ช. (วาด แผ้ว ภูวดล แย้มประยูร)*. พระนคร: แพร่การช่าง.

ปรีดาภรณ์ เอี่ยมแจ๋. (2561). *จากฟันดำสู่ฟันขาว: ฟันและทันตกรรมในสังคมกรุงเทพ ทศวรรษ 2430-2490*. (วิทยานิพนธ์ปริญญามหาบัณฑิต). มหาวิทยาลัยธรรมศาสตร์, คณะศิลปศาสตร์ , สาขาประวัติศาสตร์.

วาจวิทยาวัฑฒน์, หลวง. (2509ก). “พรหมลิขิต.” ใน *อนุสรณ์ในงานพระราชทานเพลิงศพ ศาสตราจารย์ พันเอกหลวงวาจวิทยาวัทฒน์ ม.ว.ม., ป.ช. (วาด แผ้วภูวดล แย้มประยูร)*. พระ นคร: แพร่การช่าง.

วาจวิทยาวัฑฒน์, หลวง. (2509ข). “วิวัฒนาการทางทันตแพทยศาสตร์ของประเทศไทย,” ใน *อนุสรณ์ ในงานพระราชทานเพลิงศพ ศาสตราจารย์ พันเอกหลวงวาจวิทยาวัทฒน์ ม.ว.ม., ป.ช. (วาด แผ้วภูวดล แย้มประยูร)*. พระนคร: แพร่การช่าง.

เศวต ทัศนบรรจง. (2534). *ประวัติทันตแพทยศาสตร์ (ยุคโบราณถึงปัจจุบัน)*, กรุงเทพฯ: ภาควิชาทัน

ตกรรมสำหรับเด็ก คณะทันตแพทยศาสตร์ มหาวิทยาลัยมหิดล.

สภาผู้แทนราษฎร. วันอังคารที่ 23 มีนาคม 2479. กระทู้ถามเรื่อง ให้จัดตั้งโรงเรียนแพทย์ฟันขึ้นใน สาขาของจุฬาลงกรณ์มหาวิทยาลัย. ใน รายงานการประชุมสภาผู้แทนราษฎร ครั้งที่ 15/2479 (วิสามัญ) สมัยที่ 2 ครั้งที่ 2.

สภาผู้แทนราษฎร. วันเสาร์ที่ 4 มีนาคม พ.ศ. 2481. กระทู้ถามเรื่อง โรคทางฟันและทันตแพทย์. ใน รายงานการประชุมสภาผู้แทนราษฎร ครั้งที่ 16/2481 (สามัญ) สมัยที่ 2 ชุดที่ 3.

สี สิริสิงห. (2521). “ทันตแพทยศาสตร์รำลึก.” ใน *อนุสรณ์งานพระราชทานเพลิงศพ ศาสตราจารย์ พันโท สี สิริสิงห ณ วัดเทพศิรินทราวาส 28 ธันวาคม 2521*. กรุงเทพฯ: เอราวัณการพิมพ์.

สุด แสงวิเชียร. (2509). “ครูหลวงวาด.” ใน *อนุสรณ์ในงานพระราชทานเพลิงศพ ศาสตราจารย์ พันเอกหลวงวาจวิทยาวัทฒน์ ม.ว.ม., ป.ช. (วาด แผ้วภูวดล แย้มประยูร)*. พระ นคร: แพร่การช่าง.

สำนักหอจดหมายเหตุแห่งชาติ. หจช. สร. 0201.27/9 เรื่อง รายงานการประชุมคณะกรรมการ พิจารณาการสาธารณสุขและการแพทย์ 30 กันยายน 2479.

สำนักหอจดหมายเหตุแห่งชาติ. หจช. (2) สร. 0201.10/51 เรื่อง แนะนำชักชวนให้เลิกรับประทาน หมาก (25 มกราคม 2482 – 24 กุมภาพันธ์ 2487).

สำนักหอจดหมายเหตุแห่งชาติ. หจช. (2) สร. 0201.27/17 เรื่อง การอบรมช่างทำฟันหรือทันตแพทย์ (24 ส.ค. 2485 – 15 ก.ค. 2496).

สำนักหอจดหมายเหตุแห่งชาติ. หจช. (3) สร. 0201.59.1/33 เรื่อง คณะทันตแพทย์ศาสตร์ใน จุฬาลงกรณ์มหาวิทยาลัย (24 ก.ค. - 6 ก.ย. 2495).

เสม พริ้งพวงแก้ว. (2509). “ท่าน พ.อ. ศาสตราจารย์หลวงวาจวิทยาวัฑฒน์ กับ ประวัติทันตกรรมใน ประเทศไทย,” ใน *อนุสรณ์ในงานพระราชทานเพลิงศพ ศาสตราจารย์ พันเอกหลวงวาจ วิทยาวัทฒน์ ม.ว.ม., ป.ช. (วาด แผ้วภูวดล แย้มประยูร)*. พระนคร: แพร่การช่าง.

“ピブンさんゆうべ入京「当分は歯の治療さ」.” *読売新聞*, 5 ธันวาคม 1957 (2500). P. 7.

1. ดูรายละเอียดเพิ่มเติมเกี่ยวกับประเด็นการจัดการร่างกายของประชาชนได้ใน ก้องสกล กวินรวีกุล, “การสร้างร่างกายพลเมืองไทยในสมัยจอมพล ป. พิบูลสงคราม พ.ศ.2481-2487” (วิทยานิพนธ์ปริญญามหาบัณฑิต สาขาวิชาสังคมวิทยาและมานุษยวิทยา มหาวิทยาลัยธรรมศาสตร์, 2545). [↑](#footnote-ref-1)